
„Terrarum Dea gentiumque, Roma cujus par est nihil et nihil secundum” 
(Zeița pămiînturilor şi neamurilor, Roma fără de pereche şi nimic 
asemănător). 

ovirnişul sud-estic al dealului capitolin era înțesat de mulțime 
şi totuşi noi şi noi pilcuri veneau mereu, soseau de 
= pretutindeni. 

Pe Vicus Juegaris, drum ce înconjoară Capitoliul dinspre miazăzi, 
curgea un torent urlător. Oprindu-se o clipă în fața şirului de ostaşi se 
opinti, îl rupse şi năvăli pe cele o sută de trepte ale scării ce suie coasta 
abruptă dinspre Tibru. Un alt torent omenesc inundă locul între povirniş, 
templul Concordiei şi Vistierie. Un al treilea ocoli sinistra masă a închisorii 
Mamertina, pe suişul drumului Argentarius, contopindu-se cu gloatele 
strînse deja în fața scărilor Monetăriei. 


Mai în glumă, mai în serios, mulțimea rupse toate cordoanele de 
pretorieni, împinzind tot dealul. Atît de impetuoşi cînd vine vorba de 
distracții şi privelişti, locuitorii Romei se opriră plini de respect şi teamă în 
fața scărilor monumentale care duc sus spre templul lui Jovis. Magnificul 
edificiu îşi scînteia marmurile, amenințindu-i parcă pe cei îndrăzneți cu 
fulgerele marelui zeu. 

Lacomi de distracţii, cetățenii Romei, cu mic cu mare, bărbaţi, femei, 
bogaţi, săraci, liberi ori sclavi, adică toți acei ce nu se aflau în dosul 
zăbrelelor, ferecaţi în lanţuri, se îndreptară spre centru, părăsindu-şi cu 
nepăsare treburile şi necazurile. Se grăbiră gălăgioşi într-acolo unde 
perspectiva Urbei se lărgeşte în mari esplanade, forumuri şi pieți, unde 
orbitoarele marmure ale frontoanelor se succed cu umbrele răcoroase ale 
porticelor; unde edificiile civile alternează cu templele şi unde peste tot se 
înalță splendide columne, obeliscuri, statui. 

Deasupra mării de capete, clădirile dealului capitolin păreau nişte 
insule. Templul Junonei era de mult înciorchinat de curioşi. Încă din zori 
locurile cele mai bune fură ocupate de către slujitorii şi sclavii de seamă ai 
demnitarilor, iar terasele acoperişului de pe Auguraculum erau acoperite de 
albul imaculat al tagmei numeroase de auguri. Clădirile Monetăriei şi ale 
Vistieriei se împestrițară de mozaicul curioşilor. 

De acolo, de sus, panorama oraşului se desfăşura în toată măreaţa-i 
frumuseţe. Pînă-n zare, departe, unde contururile colinelor se topeau în 
boarea caldă a dimineţii, şerpuiau albiile de marmură ale arterelor 
principale, purtînd puhoaie omeneşti. Numai dincolo de grădinile albăstrui 
ale dealului Pincius şi mătăhăloasele cazărmi pretoriene, dincolo de ape- 
ductele de pe colina Caelius şi dincolo de panglica şerpuitoare a Tibrului, 
depărtarea şi picla de praf opreau vederea spre Roma cartierelor mărginaşe, 
a cîimpurilor de exerciţii şi a mlaştinilor Campaniei. 

Trăind intens evenimentul, cetățenii Romei gustau din plin odihna 
neaşteptată. 

Teatrul  serbărilor cuprindea tot oraşul din incinta zidurilor. 
Dimineaţa, pe Via Sacra, trebuia să pornească o procesiune spre templul lui 
Jovis. Însuşi împăratul trebuia să fie de față, obligînd astfel prezenţa 
tuturor cetățenilor de vază, a tot ce este mai influent, mai bogat şi mai 
ilustru. După ce „divinul” împărat va oficia serviciul religios, cortegiul va 
cobori spre Curia Hostilia, unde senatul va primi delegația regelui Decebal, 
pe solii acelui popor barbar, pe care geniul militar al lui Traian îl biruise, 
dar nu-l strivise încă. 

Acesta era miezul evenimentului şi fiecare voia să-i vadă pe aceşti 
duşmani de moarte care de zeci de ani ameninţă şi cotropesc provinciile 


romane. 


Ca o încoronare firească a bucuriilor acelei zile, fură anunțate 
numeroase spectacole. Nici un amfiteatru, nici o arenă, nici un cîmp de 
exerciții nu va rămîne închis după amiază. Programul luptelor şi al 
întrecerilor atletice nu înceta să fie obiectul discuţiilor, cetățenii încheiau 
pariuri. Numele vestiților gladiatori şi conducători de quadrige erau puse la 
bătaie cu o pasiune de care numai locuitorii Romei erau în stare. 

Nu-i păsa nimănui că nu va reuşi să ocupe un loc bun pe Via Sacra 
ori pe dealul capitolin, după cum nu-i păsa că nu va putea răzbi prin 
mulțimea adunată în jurul Curiei, erau doar atitea alte distracții. Dacă 
cineva nu va putea căpăta un loc la Circul Maximus, îl va avea la Circul 
Flaminius; dacă nu va avea noroc la Colosseum, îl va avea de bună seamă 
la Hippodrom. 

Trecuseră trei ore de cînd răsărise soarele, trei ore de tălăzuire şi 
zbucium; mulțimile începură să obosească, cînd, în sfirşit, dinspre Via 
Sacra se auziră sunînd trimbiţele de argint ale gărzii imperiale. Mulțimea 
neliniştită se înghesui reîncepind vacarmul, dar, îndată ce se comprimă la 
maxim, se molcomi. Zgomotul, la început asurzitor, scăzu pînă la murmur. 

Aşteptarea plină de nerăbdare, ce se aşternu ca un giulgiu, se sfişie 
deodată de tropotul cohortelor de cavalerie, scînteietoare în platoşele lor din 
solzi auriţi. În fața rîndurilor nesfirşite de cai focoşi mulțimea se desfăcu 
gemînd, comprimîndu-se, croind în monolitul ei o pîrtie. În urma călăreţilor 
apărură manipuli de pedestraşi. Desfăşurindu-se cu repeziciune de-a 
lungul drumului croit, ostaşii, cu fața spre mulțime, îşi încleştară mîinile pe 
lăncile întinse orizontal şi se proptiră bine în picioare. 

De astă dată plebea nu mai reacţiona în nici un fel căci timpul 
glumelor trecuse. Cu pretorienii voinici, bine hrăniţi, nu era de glumă. 

În liniştea ce se aşternu peste întreg dealul capitolin în dimineața 
aceea de început de vară a anului 856 de la întemeierea Romei, nu se mai 
auzea decit țţăcănitul copitelor pe plăci de granit şi tropăitul grăbit al 
soldaților care-şi ocupau posturile de-a lungul întregului traseu. 

Ciţiva cetățeni întreprinzători erau cocoțați pe postamentul unei 
statui şi cei din jur, mai puţin matinali, îi invidiau sincer pentru acest 
avantaj. Orice s-ar spune, un soclu nu e o tribună şi nici lojă, dar de pe el 
totul se vede ca în palmă. 

Unul din aceşti privilegiați, tinăr, oacheş, neastimpărat, fudul în 
zdrenţele lui de locuitor al cartierelor mărginaşe, îşi asumase rolul de 
crainic. 

— Au apărut lecticile senatorilor, strigă tînărul. 

Un sirian bondoc, în straie bogate şi pestrițe, se agita la baza 
soclului, văitindu-se mereu: 


— Vai mie! numai eu nu văd nimic. Vai, vai! 4 

— Copiii senatorilor îi însoțesc călări! 

— Ce necaz, ce necaz că nu-i pot vedea! se căina sirianul. 

— Spune mai departe, spune! îl îndemna pe tînăr un meseriaş spătos, 
sprijinit de soclul statuii. 

— Nu-i ştiu pe toţi, dar iată-i pe Cerealis, Priscus, Nepos, Lepidus, 
Sabinus. Nu-i cunosc pe toți, sînt cîteva sute. 

— Vai, vai, doar pentru asta am venit la Roma! se tînguia sirianul 
lovindu-se cu pumnul în piept. Apoi, luînd o hotărire, îl trase pe tînăr de 
picior. 

— Lasă-mă să mă urc în locul tău, îţi voi plăti. Privindu-l batjocoritor, 
tînărul zise rizind: 

— Să-ţi las această lojă augustană, pentru banii tăi de aramă? 
Păstrează-i! 

Sirianul se făcu foc: 

— O, pe Astarte, zdrenţărosule! Cine ţi-a spus că vreau să-ți dau bani 
de aramă, şi scotocind în pungă, zise repede: Priveşte, îți voi dărui acest 
sesterțiu de argint, cu efigia iubitului nostru împărat. 

Tînărul pufni în ris. 

— Ehei, provincialule, eşti pentru întiia oară la Roma de nu ştii cît 
costă un loc ca acesta. 

Sirianul se învineți. 

— Dar cât îmi ceri, calicule? Nu cumva vei fi vrînd un aureus? 

— Ai ghicit pe jumătate, rise tînărul. 

— Adică cum pe jumătate? exclamă sirianul, prevăzind un dezastru. 

— Vreau să zic că ţi-l cedez contra doi galbeni. 

— O şacal spurcat! Tilhar de drumul mare! Şi nu ţi s-a lipit limba de 
cerul gurii după astfel de vorbe? 

În loc de răspuns, tînărul rise zgomotos, apoi înclinîndu-se înainte, 
exclamă: 

— Au apărut consulii! În față merge Quadratus cu lictorii, după el, 
Candidus, cu alți lictori. 

Sirianul, ieşit din minți, îl zgilțiia mereu de picior. 

— Îţi dau un galben, sărăntocule, şi nimic mai mult. Cred că-ţi va 
ajunge ca să te îmbeţi trei zile la rînd în toate popinele Romei. 

— lată şi curulii, iată tribunii poporului... 

Dar nu sfirşi bine că sirianul înăbuşit de ciudă, cu spume la gură, 
strigă disperat: 

— Dă-te jos şi ia-ți prada! 

Zimbind malitios, tînărul alunecă de pe postament, smulse din 
mîinile tremurătoare ale sirianului cele două monede, le încercă cu dinții și- 
i zise scurt: 


— Hai, urcă-te! 

Noul posesor al locului se apucă cu mîinile de bordura ornamentată 
cu frunze de acant, încercînd să se salte, dar picioarele-i, negăsind nici un 
sprijin, alunecau pe piatra lucioasă. Gifiind, se răsti la tînărul care ridea în 
spatele său. 

— De ce rizi? Ajută-mă să mă urc! Nu m-ai jefuit tu de doi galbeni? 

Cei din jur se prăpădeau de ris, iar tînărul, strimbîndu-se, îi zise în 
bătaie de joc: 

— Cetăţene, mi-ai plătit doi galbeni ca să mă dau jos, acum îmi mai 
dai unul ca să te urc pe tine. 

Sirianul se înăbuşea de neputinţă. Se întoarse pe cît îi permitea 
înghesuiala şi-l apucă pe tînăr de gît. Văzind că nu-i poate face nimic, se 
rugă de cei din jur să-l ajute, dar nimeni nu vroia să strice afacerile 
tinărului întreprinzător. 

În clipa aceea, asemenea unui freamăt de codru, prin mulțime trecu 
un murmur: 

— Divus, divus! 

— Soseşte divus Traian! 

— lată caii albi ai quadrigei! 

Desperat, sirianul scoase cu mîna tremurîndă încă un galben. 

— Ţine, hienă împutită! 

— Să-ţi fie cu noroc! strigă voios tînărul şi săltindu-l, într-o clipită îl 
urcă pe postament. 

Sirianul vîinăt de ciudă, scăldat de sudori, îmbrățişa picioarele reci ale 
statuiei şi încremenit, emoționat sorbi cu nesat priveliştea ce-i apăru 
deasupra imensității de capete. 

După ce în aclamatțiile plebei se scurseră cortegiile demnitarilor, după 
ce tropotiră cavalcadele somptuoase ale consulilor, prefectțtilor, questorilor, 
apăru Traian. 

Ca să nu-l depăşească pe împărat, vizitiul uriaş, negru ca smoala, 
conducea în genunchi. Carul sculptat în bronz era tras de patru cai albi ca 
neaua, mai frumoşi ca aceia ai zeului Apollo. 

Traian, îmbrăcat cu sobrietate senatorială, cu poala togei căzindu-i în 
pliuri sculpturale de pe brațul stîng, în care ţinea „Vica Pota”, o bilă de aur 
cu statuieta zeiței Victoria, saluta poporul cu dreapta întinsă. Capul îi era 
încununat cu lauri. În urma carului călăreau cîţiva dintre generalii şi 
prietenii săi intimi, cu care împărțea sarcina cîrmuirii unui imperiu uriaş. 

Freamătul mulțimii creştea din ce în ce mai mult, după cum creşte 
zbuciumul unui codru bătut de vijelie. 

— Vivat, divinul Traian! 

— Ave, cesar, imperator! 

— Salve, optimus princeps! 


Aceste vorbe, prinse în zbor, repetate şi scandate de zeci şi zeci de mii 
de guri, se contopiră într-un vuiet imens. Ovaţiile deveniseră atit de 
furtunoase că, la un moment dat, pretorienii de teamă că mulțimea va rupe 
cordoanele au trebuit să se proptească bine în picioare şi să-şi încleşteze şi 
mai vîrtos mîinile pe suliți. 

Pe măsură ce împăratul trecea şi în urma lui apărea escorta de 
generali vestiți, frenezia se mai potolea, ovaţiile însă nu încetau: 

— Vivat Sura! 

— Vivat Falco! 

— Vivat Cornelius Palma! 

De pe terasa Auguraculum-ului tot platoul din fața cetățuii se vedea 
ca în palmă. 

Pata albă a togii împărăteşti coborî din car şi, urmată de un grup 
multicolor, urcă încet panglica purpurie a covorului întins de jos pînă sus. 
În faţa magnificei colonade de marmură, orbitor de albă, pe trepiede fumega 
mirra şi tămiia. Grupul imaculat al augurilor, al sarcedoţilor, pătat de 
tunicile sîngerii ale victimariilor, manevrează în iscusite mişcări teatrale, 
înainte de a se aşeza în ordinea dictată de ritual. 

Sprijinit comod de balustrada terasei, indiferent şi plictisit, priveşte în 
gol un filozof stoic. În jurul său cîțiva discipoli ce-şi imită maestrul. Togi 
mohorite, capete tunse, sandale simple; miîini încrucişate, bărbii sprijinite 
în piept. 

Înclinîndu-se la urechea filozofului, unul dintre învățăcei întrebă cu 
respect: 

— Ce părere are maestrul despre ziua de azi? 

Maestrul întoarse capul pe jumătate, gîndi un timp, apoi zise: 

— Ce părere poate să aibă un stoic despre toate acestea, făcu un gest 
larg, aceste amăgiri şi deşertăciuni? Praf de aur aruncat în ochii plebei. Zic 
praf, căci bulgării rămîn în lăzile acelor ce se prefac acolo. 

— Ce folos ar avea să se prefacă, oare nu tot ei dețin puterea? 

— Puterea li se trage din liniştea plebei şi pentru ca aceasta să nu-şi 
facă de cap, îi aruncă fărimituri de la ospăţul lor. Plebeii vor primi partea 
lor de pîine şi distracții şi se vor împrăştia mulțumiți. 

— Maestre, întrebă un alt discipol, noi, stoicii, ştim că toți oamenii 
sint fraţi, fie ei sclavi sau barbari. De ce ceilalți oameni nu vor să priceapă 
acest adevăr? 

— Cauzele sint multe: ignoranţa, egoismul, îngimfarea, dar mai ales 
dorința de a stăpîni. Potentațţii şi bogaţii au nevoie de sclavi. 

— Bine, dar era vorba de plebei, iar aceştia nu sînt sclavi. 

— Ei sint cetățeni liberi numai cu numele; în realitate sint mai 
nenorociți decît mulți dintre sclavi. Am văzut aristocrați cerşind audienţe 
sclavilor privilegiați. 

Un alt tînăr zise cu părere de rău: 

— De ce treburile omenirii sînt atit de încurcate? Ce va mai fi în 


viitor? 

Maestrul se întoarse către elevi şi le zise: 

— Nu vă bateţi capul cu viitorul şi veți fi fericiți! Cerul ne e acoperiş, 
pămîntul — pat, mantaua şi toiagul — averea. Cinstiţi-i pe zei şi faceți bine 
oamenilor. Înainte de a pătrunde tainele marelui „Gnossis”, învățați bine 
orînduielile vieţii pămînteşti. În ape tulburi este uşor de pescuit, iar acei ce 
conduc destinele omenirii sînt pescari încercați. 

Un discipol pufni în ris, dar, amintindu-şi că e stoic, tăcu brusc. 

Maestrul îl privi cu dojana şi spuse apăsat: 

— Rabdă şi abţine-te! 

— lartă-mă, maestre! îi răspunse ucenicul roşind. 

— Maestre, şopti un alt discipol, se apropie Juvenal. 

— Ah, Juvenal! Atunci e mai bine să tăcem. Este un băiat bun, dar de 
pana lui nu scapă nimeni, nici măcar acei ce caută seninătate perfectă şi 
adevărul veşnic. 

— Salut, stoicilor! 

— Salve, poete! 

— Ce puneţi la cale? 

— Vorbim despre vreme. 

— Şi cum o să fie vremea? 

— Fără schimbări. 

— Dar vremurile? 

— La această întrebare numai Nemessis ar putea să-ţi răspundă. 

Juvenal rise cu poftă şi zicînd: „Salve, înţeleptule!” trecu înainte. 

Dinspre Capitoliu răsunară sunetele argintii ale tobelor. Era salutul 
dat cezarului, divinului şi augustului Nerva Traian. Îndată după aceea 
răsunară glasurile cristaline ale corului de copii care îl salutau nu ca pe un 
conducător de oşti şi destine omeneşti, ci ca pe un sacerdot „pontifex 
maximus” conducătorul sufletesc al omenirii. 

Puţini muritori avură cinstea de a păşi pe covorul de purpură şi să 
urce scările templului pe urmele dumnezeescului împărat. Numai corpul 
senatorial, cîteva sute de togi albe din cea mai fină stofă, tivită la poale cu 
dungi purpurii. Ciţiva generali năduşiți în armurile lor aurite. Ciţiva mari 
pontifi şi hierofanțţi, reprezentanții celor mai vestite temple din Cetatea 
Eternă. Din lumea artelor şi literelor, cîțiva oratori şi magistrați. La urmă, 
în mijlocul unui buchet de matroane voioase păşeau modeşti: Tacit — 


ginerele lui Agricola, Plinius Secundus — literat, fost consul, şi Apollodor, 
arhitectul din Damasc. 

În spatele acestei ilustre pleiade de patricieni şi înalți demnitari se 
grupară — umili ori umflați în pene — cîțiva oameni noi. Unii înnobilați 
recent, alții încă plebei: toți mari bogătaşi, samsari, armatori, industriaşi. 

Un grăsun stacojiu, îmbrăcat ţipător, se înclină la urechea unui 
mititel, sperios şi, acoperindu-şi gura cu mîna încărcată de brățări şi inele, 
zise: 

— Ai avut noroc, Libertinus. Ştii ce înseamnă să te afli aici? Cinstea 
este foarte mare şi dacă te vei ţine de cuvint şi-mi vei ceda moşia ta din 
Tarentum, vei deveni în curînd patrician. 

— Dar cît m-a costat această cinste? răspunse Libertinus ştergindu-şi 
sudoarea cu o basma de Coss. 

— Oricât te-ar costa. Nu uita că moştenitorii tăi nu se vor mai înjosi, 
cum ne-am înjosit noi pînă am ajuns aici. 

— l-am împrumutat împăratului, continuă pe un ton plingăreț 
Libertinus, două sute, înţelegi tu, două sute de talanţi aur! 

Tăcu o clipă, tot ştergindu-şi sudoarea, apoi îi şopti din nou la 
ureche: 

— Dacă pierde războiul, sînt ruinat. Şi atunci, adio nobleţe, visuri, 
planuri. Voi rămîne cu amintirea acestui prim succes al meu. 

Desfăcindu-şi mîinile într-un gest larg, Libertinus vroia parcă să 
cuprindă şi să păstreze toată adunarea de pe dealul capitolin. 

— Eu stau şi mai prost, zise grăsunul. Am echipat patruzeci de galere 
şi le-am trimis prin Hellespont şi Pontus Euxinus tocmai pînă la cetățile de 
pe Danubiu. Prin cîte primejdii va trebui să treacă flota şi ce va rămîne din 
ea, numai marele Jovis o ştie. 

— Ştiam că împăratul ţi le-a plătit. 

— Ce să-mi plătească? 

— Corăbiile. 

— Da de unde! Nu mai are un as găurit în vistierie. Totul s-a dus pe 
războaie. În Germania legiunile cer soldă, în Syria, Idumeia, Arabia alte 
legiuni cer soldă şi daruri pe deasupra, pentru bravură. Acum pregăteşte 
un alt război cu dacii şi mi-e teamă. 

— Atunci de ce ţi-ai băgat banii în această afacere? 

— Ce era să fac? Dacă nu primeam, Traian o încheia cu un altul. De 
îmbogățiți peste noapte mişună Roma. Dacă nu primeam, cădeam în 
dizgrație. Vai, mie! De-aş vedea o dată şi triumful acesta dacic. 

— Ar fi o mare fericire. Atiţia sclavi, bogăţiile nenumărate ale lui 
Decebal, provincii noi... şi mai ales minele de aur. 

Aci vorbele lui Libertinus se prefăcură într-o şoaptă voluptuoasă. 

— Minele de aur. Am auzit că eunucul ăsta de Scullus îi tot dă L 
tircoale lui Marinus Priscus, ştii acela ce are trecere la împărat şi e un mare 
şperţar. Vrea de pe acum să-şi asigure întiietatea la minele din Dacia. 

— Cine, Scullus? şi grăsunul rise ceva mai tare decit trebuia. Este o 
vorbă veche. „Ce să facă şchiopul cu mingea?” 

Băgiînd de seamă că cei din față se întorc şi-i privesc cu dojana, cei 
doi samsari tăcură, imprimînd pe chipurile lor o mină din cele mai pioase. 

Chiar în clipa aceea preotul templului lui Jovis se apropie de altar, 
urmat de victimarii înarmaţi cu tot ce este necesar unui sacrificiu. Cu un 
gest abia schițat, Traian îl chemă şi-i zise în şoaptă: 

— Vreau ca serviciul divin să dureze cît mai mult. 


x 


Între timp bulgărele incandescent al soarelui urca implacabil către 
zenit şi săgețile razelor lui deveneau tot mai arzătoare. 

Apăreau tot mai multe semne de oboseală şi plictiseală. Bărbații îşi 
potoleau discret cîte un căscat, îşi sprijineau bărbia cînd într-o mînă, cînd 
în cealaltă. Matroanele din elită şi din anturajul împărătesei Plotina îşi 
mişcau tot mai repede evantaiele din pene de strut ori flamingo şi se 
înclinau tot mai des la urechea vecinelor. 

— Maestre, se adresă lui Tacit o doamnă încă tînără, de ce augustul 
tărăgăneşte atit? 

— Nu ştiu, prea frumoasă Flaminia, ştiu doar că iubitul nostru 
împărat nu face nimic din ceea ce n-ar avea însemnătate ori folos. 

— Mă faci să cred contrariul, nobile Cornelius. Ce folos ar avea statul 
în picioare timp de cîteva ore, sub soarele acesta nemilos? 

Tacit se uită la o mică clepsidră ce-i atîrna la gît pe un lănţişor de 
aur. 

— Într-adevăr, ora este înaintată. 

— Din gîndurile mele pioase, cu care am venit aici, n-a rămas mai 
nimic. Jovis, iartă-mă! Tacit rise încetişor. 

— N-ai ştiut, frumoasă Flaminia, că evlavia scade pe măsură ce se 
lungeşte slujba? 

— În acest caz, marele preot urmăreşte ceea ce ar fi trebuit să evite. 

— Aşa ar fi trebuit să fie, nu uita însă că slujba este oficiată nu de un 
preot de meserie, ci de un conducător de oşti. 

Matroana Flaminia îşi potoli un căscat, apoi deschizind un mic flacon 
cu mosc, îşi muie degetele trandafirii şi-şi frecă timplele cu lichidul aromat. 

Serviciul divin se apropia de sfirşit. Augustul pontif dădu 
încuviințarea să se înceapă sacrificiul. 

Sub o vastă umbrelă purpurie, ţinută de un sclav tuciuriu, două 
matroane îşi şopteau discret: 

— Scumpa mea, cine este tînărul de lingă fiul prefectului Longinus? 

— Îţi place acest uriaş? 

— Da, este îmbrăcat cu eleganța sobră a unui vechi patrician. 

— De ce nu-mi spui că-ţi place statura, muşchii, bărbăţia sa, că te-aş 
crede mai repede. 

— Fie aşa cum spui. Acest tînăr are ceva ce mă atrage în mod 
deosebit. 

— Din păcate, femeile nu-l interesează. 

— Hm, e timid? 

— Nicidecum, dar nu are timp de pierdut cu ele. 

— Atunci, ce face? 

— Se războieşte. 

— E militar de profesie? Interesant, dar de ce este în civil? 

— Pesemne s-a săturat de haine militare. 

— Îmi place. Dacă l-aş cunoaşte, l-aş ruga să pozeze sculptorului 
meu pentru statuia zeului Marte. 

— Ți-l voi prezenta. În ce mă priveşte, nu-l socot frumos, îl prefer pe 
celălalt, pe Lucius Longinus. Are multă distincţie. Ş-apoi îmi plac bărbaţii 
cu părul negru cîrlionțat, nu ca tunsul tău. 

— Scumpa mea, de ce: „al meu?” Nici nu ştiu cum îl cheamă. 

— Se numeşte Papirius Marcellinus şi este tribun militar. 

— Ah, este un nume atît de cunoscut. Este prieten cu Lucius? 

— Sînt nedespărțiți. Amîndoi au luptat în Germania, acum vor să se 
măsoare cu dacii. 

— Bine, dar dacii au venit să încheie pace, doar pentru asta ne-am 
adunat aici. Nu ne-am rugat noi ca pacea să se întindă peste provinciile 
nordice atît de încercate în ultima vreme? 

— O, te conjur, să nu vorbim de politică. 

— Bine, dacă vrei, dar spune-mi, este adevărat că Lucius s-a logodit? 

— Da, cu fiica lui Faustus. 

— Cu îngîmfata Herminia? 

— Este totuşi cea mai frumoasă fecioară din Roma. 

— „De gustibus”. Spune-mi, este o căsătorie de interes? 

— Oarecum. Lucius o iubeşte cu patimă, ea însă este prea răsfăţată 
şi cochetă ca să iubească pe cineva cu adevărat. 

— Atunci îl ia pentru banii lui? 

— Nu, căci tatăl ei este putred de bogat. Neamul său s-a ridicat în 
timpul dictaturii lui Sulla, cumpărînd averile celor proscrişi. 

— Atunci, pentru ce? 

— Faustus vrea să-şi strecoare odrasla într-o familie senatorială. 


— O, nu-l invidiez pe tînărul Longinus. 

— Nici eu, mai ales că fata este prudentă. Nu vrea să-l ia acum, ci 
după război. Deocamdată el pleacă în Dacia Minor, unde-l aşteaptă 
bătrinul. 

— Gaius Cassius Longinus? 

— Da, prefectul. Vrea cu orice preț să facă din fiul său un mare 
conducător de oşti. Pin-atunci, însă, Herminia rămasă singură va conduce 
cu succes mult mai mare o armată de admiratori. Nu crezi că Lucius va 
avea de ce să se teamă şi că duşmanii interni vor fi pentru el mult mai 
periculoşi decît acei externi? 

— Nici nu mă îndoiesc. 


x 


Singele nevinovat al victimelor îl îmbună pe marele Jovis şi zeul, 
vorbind prin gura marelui pontifice, încheie serviciul divin. 

Acelaşi cortegiu, care urcase plin de voioşie treptele de marmoră, le 
coborise obosit. 

Mai întîi togile albe ale senatorilor, apoi coifurile şi loricele aurite ale 
generalilor, la urmă — buchetul multicolor al augustanilor. Un torent 
strălucitor printre două şiruri de mantii roşii ale pretorienilor, încremeniți 
pe fiece treaptă a scării. Feţe împietrite de oboseală, pleoape îngreunate de 
veghe, corpuri transpirate sub armuri şi togi, sub somptuoasele combinații 
ale îmbrăcămintei civile, amestecătură fantezistă de straie vechi latine, 
italice, eline, siriene, egiptene, persane alcătuite din stofe fine, mătăsuri 
rarisime, văluri de în de Coss, peruci, coliere, diademe, brățări. 

În pîrjolul nemilos al soarelui de miez de zi, după atîtea ore de 
obositoare veghe, strălucirea cortegiului pălise, se acoperise parcă cu un 
strat uşor de pulbere, acea pulbere a deşertăciunii celor lumeşti, care nu 
întiîrzie să se aşeze peste toate faptele omeneşti, îndată ce se sleieşte avintul 
şi prospeţimea lor inițială. 


x 


Încă din primele ore ale dimineţii, mulţimea ocupă cartierul învecinat 
cu Porta Flaminia. Numai şoseaua Via Lata, dreaptă ca săgeata şi şoseaua 
Argentarius încolăcită într-o molatecă serpantă, aidoma unui spate de 
balaur acoperit cu solzi de granit, rămăseseră libere, păzite de armată. 

Cetățenii care au ocupat toate trotuarele, ieşirile şi intrările în aceste 
mari artere, precum şi acei ce şi-au găsit loc pe acoperişurile caselor, pe 
drept cuvînt se puteau socoti cetățeni norocoşi. Ceea ce le era hărăzit să 
vadă nu putea fi văzut decît poate o dată la zece ani. 

Masele de oameni ce se îmboldeau şi se înghesuiau în Forum, în jurul 
Senatului, în preajma Capitoliului nu puteau vedea decit unul din 


14 


Tia i 2 a 9 > Pa : 
SNA A A N A S As 


ă + i AF ra) 
a -- ` AN Cy = E 
4 Q AA KENN > <i a at = 
e Sni A. é - J ir SE, - ed ai 


obişnuitele cortegii imperiale, o ceremonie cu care orice cetățean al Romei 
era obişnuit de mic. Cu totul altceva sperau să vadă mulțimile strinse în 
jurul mohoritului castel ce păzea poarta Flaminia şi de-a lungul drumului 
ce lega pe acesta cu centrul Romei. 

În cel de-al treilea ceas după răsăritul soarelui, dinspre Via Sacra, 
într-un tropot furios şi țăcănit asurzitor, apăru un manipul de pretorieni 
călări. Oprindu-şi unitatea lingă poarta castelului, centurionul descălecă şi 
pătrunse înăuntru. 

Cetăţenii Romei vroiau să vadă pe reprezentanții liberi ai acelui popor 
falnic, căruia împăratul de faimă rea, Domițian, îi plătea tribut şi căruia 
numai marele Traian reuşise să-i îndoaie cerbicia. 

Ore întregi de aşteptare, nerăbdare şi oboseală enervară plebea. 

Certurile pentru un loc mai bun nu o dată se sfirşeau cu încăierări 
sîingeroase. 

Aceste busculade, încleştări, această viermuire se putea asemui cu 
tălăzuirea oceanului, care spumegînd îşi repede valurile în țărmul ce-l 
stăvileşte cu îndărătnicie. 

Pe neaşteptate, poarta castelului de la capătul şoselei Flaminia s-a 
deschis larg şi în urma unei centurii de călăreți apărură dacii. 

Un freamăt, de codru răscolit de vijelie, trecu prin mulțime. Oamenii 
se îmboldiră, se înghesuiră, se săltară în virfurile picioarelor. Fiecare voia să 
vadă, să audă, să pipăie, chiar, dacă s-ar putea. 

Dacii mergeau mîndri şi gravi. În fruntea lor păşeau doi bărbaţi 
falnici. Unul tînăr, altul mai în vîrstă, amindoi în straie bogate şi coifuri de 
formă neobişnuita. Ceilalți soli, cei mai mulți vîrstnici, însă voinici, erau 
îmbrăcaţi mai simplu. Purtau cămăşi albe şi pantaloni strinşi pe picior. 
Pletoşi şi bărboşi, ei aveau în cap căciulite de blană ori de pislă, potrivit 
rangului lor de tarabostari. Pe umeri purtau mantii albe ori negre, unele 
brodate pe margini cu măiestrie. 

Locuitorii Romei, impresionați de înfăţişarea mindră şi bărbătească a 
acestor străini, păstrau o tăcere adincă. Privirile tuturor erau ațintite mai 
ales asupra celor doi conducători. Se comenta impunătoarea sobrietate a 
straiului, forma neobişnuită a armelor, ținuta dirză şi stăpînirea de care ei 
dădeau dovadă. 

Mai bine de o sută de ani, dacii îşi trimiteau reprezentanţii la romani, 
dar pînă acum aceştia tratau direct cu legaţii şi guvernatorii Moesiei, 
Panoniei şi Traciei. Era pentru prima oară cînd păşeau în incinta strălucitei 
Urbe. Împăratul Traian voia să sublinieze prin asta importanţa victoriei sale 
asupra lor. 

Nu era de mirare că cetățenii Romei voiau să-i vadă. 


Tînărul conducător, cu fața-i palidă, încadrată de o barbă castanie, 
cu ape roşietice, atrăgea atenţia tuturor. Avea un chip ciudat şi în ochii săi, 
adînciți în găvane, părea că mocneşte un gînd, numai lui cunoscut. 

Chipul celuilalt, dimpotrivă, era deschis şi plin de viaţă. 

Arunciînd o privire piezişă tinărului mohoriît de lîngă el, zise: 

— Stăpineşte-te, Dieghes! Adu-ţi aminte ce ţi-a poruncit fratele şi 
stăpinul tău. 

Tînărul îi răspunse înciudat: 

— Decebal mi-a spus multe, numai de un lucru n-a pomenit, căci nici 
lui nu i-ar fi trecut prin cap aşa ceva, deşi a pătruns de mult înțelepciunea 
vieții. 

— Ce anume? 

— Că noi, solii, vom fi aduşi aici în toiul nopții şi găzduiți într-un 
castel, mai bine zis închisoare, ca nişte răufăcători. Ştii bine că n-am putut 
dormi auzind gemetele şi blestemele întemnițațţilor, închişi undeva în 
beciurile acelui mohoriît turn. Motivul ar fi fost ora tirzie la care am sosit. 
Spune-mi, Vezina, se poate ocară mai mare pentru nişte soli? 

Vezina îi răspunse cu dojana: 

— Uiţi că acei pe care i-ai auzit văietindu-se noaptea sînt răzvrătiți şi 
nemulțumiți ca şi noi. Poate că între aceste ziduri au căzut sub topor multe 
capete mîndre şi dornice de libertate. 

— Încă o jignire ca asta şi voi izbucni. 

— Dieghes, aminteşte-ţi de jurămînt. Fratele tău, încredințindu-ți 
această solie, a avut încredere deplină în tine. 

— Dar eu n-am venit aici ca să fiu batjocorit, prefăcîndu-mă că nu 
văd şi nu simt nimic. 

— Ai minte scurtă, Dieghes. Noi am venit aici cu un anumit gînd, 
scump nouă, un gînd ascuns dar de al cărui înfăptuire atirnă, fără doar şi 
poate, existența poporului nostru. Am venit aici ca să ne prefacem supuşi şi 
umiliți. Pentru oameni viteji şi mîndri cum sîntem, este poate cea mai grea 
încercare din cîte sînt pe lume. Aici poţi să-ți dovedeşti adevărata bărbăție. 
Înăbuşă durerea din sufletul tău, chiar dacă inima-ţi sîngerează; macină-ţi 
între măsele strigătul de revoltă, sfişie-ți cu unghiile dosul palmei, dar nu o 
încleşta pe minerul paloşului! Prefă-te umil şi supus! Mai mult, zimbeşte 
dacă este nevoie şi cînd te vei întoarce în patrie, abia atunci îți vei da seama 
cît de viteaz ai fost. 

Dieghes îşi lăsă capul în piept şi-i răspunse: 

— Îmi amintesc, Vezina, de jurămîntul dat şi mă voi strădui, dar 
duhul răului sălăşluieşte în mine şi mă aţiță la revoltă împotriva voinței 
mele. 

— Învinge-l şi pe el, Dieghes. Tu vei urma lui Decebal. Obişnuieşte-te 
cu gîndul că tot ce face un rege este de cele mai multe ori împotriva voinței 
lui. 


— Voi merge mut şi orb la toate cîte sînt în jurul meu, căci tot ce este 
aici îmi este străin şi vrăjmaş, iar gloata strînsă aici ca să ne vadă, îmi 
provoacă o scirbă fără seamăn. 

— O Zalmoxis, exclamă Vezina, ajută-mă să-l luminez pe acest tinăr 
încăpăținat! Dieghes, fiule, în curînd vei împlini treizeci de primăveri şi ai 
purtat războaie, dar tot copil ai rămas. Dimpotrivă, trebuie să vezi şi să auzi 
cît mai multe. Dispreţuieşte mulțimea asta proastă, disprețuiește ostaşii 
aceştia îngimfaţi, disprețuieşte-l pe Traian cel cu două fețe, disprețuiește 
oraşul acesta clădit din sîngele şi sudoarea popoarelor înrobite, dar nu 
disprețui îndemînarea dușmanului în ducerea treburilor statului, nu-i 
dispreţui puterea armelor, nu-i disprețui unirea în jurul unui singur stăpîn. 
Învață de la duşman şi la rîndul tău îl vei învinge. 

Călăreţii care escortau solia dacilor mergeau înadins încet, însoțiți de 
murmurul mulțimii, dacii străbătuseră de acum o bună jumătate din drum. 
Atunci cînd, în urma rîndurilor de călăreți, apărea grupul impunător al 
trimişilor regelui Decebal, se auzeau exclamații înăbuşite: 

— Daos, daos! 

Fiecare cetățean paşnic al Romei era dornic să vadă pe aceşti vajnici 
luptători, să vadă pe reprezentanții acelui popor curajos, căruia i s-a impus 
pacea, dar încă nu i s-au smuls armele din mînă. 

— Daos, daos! strigă un olog, urmărindu-i cu o privire halucinantă de 
nebun. Îşi ridică una din cîrji, agitînd-o amenințător: Voi m-ați schilodit, 
blestemaților! Pe Venus Libitina, v-aş tăia la toți picioarele şi v-aş lăsa să vă 
tirîți acasă pe cioate. Culege-v-ar Libitina umbrele de pe maidanul sclavilor, 
afurisiților! 

Glasul său răguşit cu nuanţe isterice răsuna supărător, electrizind 
mulțimea din jur. 

— Daos! Ulala, ulala! se mai auzea din urmă, cînd deodată, o bătrină 
cu părul alb ciufulit, cu chipul brăzdat de nenumărate zbircituri, se smulse 
din mulțime şi țişnind pe sub sulițele întinse ale pretorienilor, se năpusti 
spre daci, strigînd sfişietor: 

— Daos, fiți blestemaţi, voi mi-ați omorît băieţii! O să vă scot ochii la 
toţi şi o să-i arunc la cîini! 

Cu o vioiciune neobişnuită pentru virsta ei se repezi către 
conducătorul delegației şi apucindu-l cu o mină de mantie, cu cealaltă se 
străduia să-i ajungă chipul. 

Dieghes se opri nedumerit, privind-o cu dezgust, apoi încruntîindu-se 
ridică brațul ca s-o lovească, dar Vezina îl opri la timp. 


Doi pretorieni care s-au repezit pe urmele bătrinei o apucară zdravăn 
şi o tiriră în lături, dar femeia nu-şi descleştă mîna de pe mantie şi 
smucind-o i-o smulse dacului de pe umeri. Paftaua prețioasă se rupse şi 
căzu pe caldarim. 

— Ce vrăjitoare dezgustătoare, zise Dieghes printre dinți. 

Bicilis care mergea în primele rînduri, din doi paşi îl ajunse şi 
desprinzindu-şi mantaua i-o puse pe umeri. 

Întimplarea impresionă plebea care, liniştită pînă acum, începu să 
vocifereze. 

— Ulala, ulala! 

— În lanțuri pe daos, în lanțuri! 

— În arenă cu ei! 

— Să fie dați fiarelor! 

— Să plătească sîngele romanilor măcelăriți de ei! Scînteia ce mocnea 
sub spuză izbucni afară aprinzind ura în suflete. Mulțimea zgilțiia 
cordoanele pretorienilor. Din zgomotul asurzitor se smulgeau cu furie 
strigătele izolate ale celor mai pătimaşi, ale celor loviți cu tecile paloşelor, 
ale celor mai slabi striviți sub picioare. 

La intrare într-o ulicioară lăturalnică, cîțiva sclavi daci şi geți fură 
încolțiți de gloata înfuriată. Rezemați de zid, se apărau cu dirzenia 
disperării. Din cînd în cînd, cîte unul smuls din rînduri era sfişiat pe loc. 

Tot drumul Argentarius se prefăcuse într-o uriaşă tălăzuire a 
corpurilor omeneşti. Valurile năpraznice ale furiei împinse de la spate de 
altele şi mai năpraznice se rostogoleau tot mai departe, pînă la poalele 
dealului capitolin. 

Nimeni nu ştia despre ce anume este vorba şi nici nu vroia să ştie; 
energia acumulată trebuia să fie iradiată într-un fel oarecare şi nimeni nu 
căuta s-o stăvilească. Frinturi de fraze, ori vorbe apucate şi transmise din 
gură în gură zburau peste tot fără cîrmă şi ţel. 

— Ce spune, ce spune? 

— Au dormit la Mamertina. 

— La închisoare? Dar ei sînt soli. 

— Nu la Mamertina, ci la Porta Flaminia. 

— Pe toți sucubii, aşa le trebuie! 

— Ulala daos, ulala! 

— O Jovis, se spune că au bătut o femeie. 

— O văduvă de război. 

— Infamii! 

— Ce tot vorbiţi! Ei au venit să ni se închine. 

— Tacă-ţi gura! 

— Au încercat să răscoale sclavii. 

— Şi nu i-au sfişiat pe loc? 


— l-au pus în lanțuri. 

— Ba le-au legat mîinile la spate. 

— De unde ştii, nici nu i-ai văzut. 

— Pe Hercule! I-au văzut cei din faţă. 
— Aşa le trebuie. 

— În arenă cu ei! 

— Pe cine, pe soli? 

— În infern cu aşa soli! 

— Să fie dați fiarelor I 

— Divus le-a venit de hac. 

— A trecut timpul lui Domițian, cînd am plătit tribut barbarilor. 
— Ce-o să facă cu ei? 

— Îi mînă la Senat. 

— Ce Senat! În arenă cu ei! 


x 


Un tribun aghiotant se apropie discret de împărat şi după ce acesta îi 
făcu semn să vorbească, zise: 

— Divus, plebea se agită, umblă zvonuri că dacii au fost măcelăriți. 

Traian oficia serviciul divin şi pentru nimic în lume nu ar fi dorit să-l 
întrerupă. Nu prea dădea crezare zvonurilor. Ştia că oamenii lui Licinius 
Sura lucrează bine şi toate astea îi conveneau de minune. Plebea a fost 
încălzită, acum treaba pretorienilor era s-o ţină în frîu. Îi spuse totuşi 
tribunului să se ducă să afle adevărata stare de lucruri. 

Aghiotantul cobori în fugă scările şi, încălecînd, porni într-un galop 
nebunesc pe culoarul păzit de gărzi, spre şoseaua Argentarius. Ajuns în Via 
Sacra, zări în dreptul închisorii Mamertina escorta de pretorieni călări. 
Vorbi cu comandantul ei. Dacii erau vii şi nevătămați şi se îndreptau către 
Curia Hostilia. 

În curtea Senatului poporul nu avea voie să pătrundă şi solii 
răsuflară uşurați că au scăpat de siciiala lui plictisitoare. Sub porticele 
Curiei era umbră şi răcoare şi o linişte sacră domnea în jur. Cu toată scîrba 
lor pentru tot ce era roman, solii simțiră, printre aceste ziduri şi colonade, 
suflul solemn şi eroic a unei tradiții de veacuri. Mai mult, aceste ziduri li s- 
au părut caste şi nepărtinitoare, mai presus de zbuciumul prostesc al 
gloatei răscolite de patimi, al gloatei care nu avea opinii proprii şi care-şi 
tălăzuia pornirile după bunul plac al şireţilor conducători. Odihnindu-se pe 
băncile de marmură din peristil, amintindu-şi cu duioşie de patria lor mult 
încercată, încredințindu-şi unul altuia nădejdile şi temerile, seninătatea 
cobori încetul cu încetul în sufletele lor. Fără voie, mulți dintre ei au fost 
cuprinşi de respect pentru acest locaş de putere supremă în care latinii 


temerari au pus la cale atitea fapte măreţe şi printre zidurile căruia s-au 
zămislit atitea cuceriri. 

Aşteptarea nu li se mai păru lungă şi clipa cînd fură anunţaţi de 
sosirea împăratului veni pe neaşteptate. Din acel loc tihnit ei auziră uralele 
furtunoase ale mulțimii, tropotul cailor şi uruitul roților, auziră sunetele 
argintii ale trimbițelor. Apoi totul se molcomi în forum şi pe străzi. 

Tot aşa de neaşteptată fu apariţia lui Licinius Sura urmat de o gardă 
de onoare şi cîțiva tribuni. Prefectul Romei se întreținu în greceşte cu 
Dieghes şi Vezina, întrebindu-i de sănătatea regelui Decebal, de sănătatea 
reginei şi de sănătatea lor proprie. Mîndru, dar politicos, distant, dar plin de 
curtoazie, acest militar de meserie le explică, în puţine cuvinte, 
desfăşurarea procedurală a ceremoniei şi ceea ce se cuvenea solilor daci să 
îndeplinească în cadrul ei. 

Apoi, ocolind colonadele peristilului, trecură doi cîte doi în porticul 
principal. De aci, din umbră, marmorele curții şi ale clădirilor din jur 
sclipeau orbitor în torentul de raze ale soarelui de la amiază. 

Printre coloane se vedea imensitatea de capete omeneşti umplind 
toate locurile goale din fața templului Venerei şi ale forumului lui Nerva. În 
locul gol din fața Curiei Hostilia se adunase tot ce era mai distins în Roma. 

Dieghes strinse cu putere mîna lui Vezina şi întorcînd capul îi învălui 
cu o privire caldă, încurajatoare pe compatrioţii săi. 

— Pînă nu voi cobori aceste trepte nu-mi voi recăpăta liniştea 
sufletească şi din păcate, acum, doar le urc, zise el ca pentru sine. 

Oameni mîndri şi drepţi din fire, dacii intrau în Senat îndurerați, 
scrişnind din dinți. De ruşine şi înjosire totul li se părea un vis urit. Mulți 
dintre ei nici nu-şi dădură seama cum urcară treptele scării străjuite de 
două rînduri de pretorieni cu scuturi aurite şi mantii roşii. Numai Bicilis 
era atent la toate. Toate le vedea şi le auzea. 

În marea sală a Senatului, cîteva sute de senatori în togi imaculate 
şedeau nemişcaţi într-o linişte gravă şi solemnă. Împăratul, care, de obicei, 
la şedinţele ordinare stătea în amfiteatru ca un simplu senator, de astă dată 
şedea pe un scaun pliant, sculptat din fildeş, aşezat sub statuia lui Julius 
Caesar. În jurul său, pe treptele podiului, cîțiva mari demnitari, iar în 
dreapta şi stinga, corpul complet de lictori cu fascii pe umăr. 

La semnul său, solii îşi desprinseră armele depunindu-le la intrare, 
apoi împreunînd miinile după obiceiul captivilor, se apropiară cu capetele 
lăsate în jos. 

Momentul solemn sosi. Dieghes se îngălbeni. Pronunţța cu greu 
cuvintele dictate de tălmaci. După ce delegaţii pronunţară întreg legămîntul 
în limba lor şi se rugară, invocînd numele lui Zalmoxis, pentru ca pacea să 
pogoare între daci şi romani, se închinară împăratului, apoi senatului şi 
ridicindu-şi armele de jos plecară. 

De astă dată fură poftiți să urce în nişte lectici cu perdelele trase şi 
fură duşi la locul lor de găzduire, care nu mai era sinistrul castel de la Porta 
Flaminia, ci nişte odăi luxoase în palatul împărătesc. 

Sărmanii oameni mai avură de suportat un grandios banchet dat în 
cinstea lor în acea seară, la care s-au rostit cuvintări deşarte, cu vorbe 
prefăcute şi s-au închinat cupe pentru pacea de nezdruncinat între poporul 
dac şi cel roman. 

A doua zi li s-au oferit distracţii şi li s-a propus o şedere mai 
îndelungată pe meleagurile romane, dar Dieghes nu vroi să mai petreacă o 
noapte între zidurile Romei şi porunci de îndată întoarcerea în patrie. 

Plecară deci, luînd drumul Adriaticei, revenind către portul 
Ariminium unde-i aştepta corabia. 

De abia după ce noaptea îşi aşternu poala peste lume, dacii strînşi pe 
punte îşi recăpătară liniştea şi hotărîrea lor de totdeauna. Pe aceste 
meleaguri vrăjmaşe, printre atitea lucruri străine, numai stelele li se păreau 
cunoscute şi prietenoase. Lor le încredințară ei gindurile cele mai tainice, în 
ele căutau să-şi citească îndeplinirea speranțelor într-un viitor apropiat. 

„Audaces fortuna juvat” 
(Soarta îi răsfață pe cei curajoşi) 


Virgiliu 


Decurionul, venit să controleze gărzile de pe mal, se înfiora de 
umezeala pătrunzătoare şi se înveli bine în manta. 

Printre zgomotele obişnuite ale unui sfirşit de noapte se strecură 
strigătul pitpalacului şi nu al unuia, nici a doi-trei, ci al multora. 

— Ce caută pitpalacii noaptea pe rîu? îşi zise străjerul uimit şi se 
apropie, bijbiind printre sălcii, cît mai aproape de apă. 

Tot ascultind, deosebi printre chemările pitpalacilor alte zgomote care 
peste cîteva clipe deveniră mai desluşite. Acum aduceau aminte de 
clipocitul apei sub visle. Ostaşul se gîndi să-i caute pe străjerii care se aflau 
pe undeva prin apropiere, dar renunţă. Încremeni, încercînd să străpungă 


cețurile cu privirea. Vălurile albicioase se adunau, se unduiau, se 
destrămau. Picături mărunte se aşezau pe față, pe miini, pe haine. 

Pitpalacul strigă în stinga. Un altul îi răspunse din dreapta. Apoi iar 
şi iar. 

— Blestemăţie! îşi zise ostaşul, nevenindu-i să creadă urechilor. 
Pitpalacii s-au mutat din cîmpie în păpuriş şi ţipă rătăciți în ceaţă. Vai, n-o 
fi cumva... 

Fără să mai aştepte, apucă scutul rezemat de un copac şi porni la 
deal, bijbiind prin ceaţă. 

O masă mare, întunecoasă, cu forme nedesluşite îi apăru în față. Era 
castrul din Sucidava. Dibuind cu greu podul aruncat peste şanţ, ostaşul 
trecu peste birnele-i lunecoase şi izbi cu pumnul în poartă. 

— Hei, deschide! 

— Cine-i acolo? întrebă o voce groasă. 

— Ce, nu mă mai cunoşti? Sînt eu, Caliga. Deschide repede! 

Poarta se deschise scîrțiind şi un ostaş îi lumină drumul cu o 
lanternă. 

— Stinge lumina, Cursor. Comandantul o fi la el? 

— Doarme dus. Dar ce s-a întîmplat, decurioane? Fără să-i răspundă, 
Caliga străbătu în goană curtea, urcă într-un suflet scările foişorului şi 
bătu la o uşă. 

Peste cîteva clipe cetatea se trezi. Echipiîndu-se din mers, ostaşii 
alergau la posturile lor. Ici-colo cîte un tropot, cîte un zăngănit, apoi cetatea 
amuţi din nou. 

În uşa foişorului apăru un tînăr înalt, impunător. Ordonanţa îi 
încheia în grabă curelele platoşei. Centurionii şi veteranii în ţinută de 
campanie îl aşteptau. 

— Aţi observat ceva neobişnuit? 

— Deocamdată nimic, răspunse locotenentul său, centurionul 
Agatus. 

— S-au întors şi ceilalți străjeri? 

— Încă nu, comandante. 

Tribunul Lucius Longinus, comandantul castrului, le făcu semn să 
vină mai aproape şi după ce făcură cerc în jurul său, le spuse: 

— Ar putea să fie o alarmă deşartă, deşi nu-mi vine să cred, căci îl 
cunosc prea bine pe Caliga. Şi, punînd mîna pe umărul veteranului 
reangajat, adăugă: Simțurile sale nu dau greş niciodată. Duceţi-vă la 
posturile voastre şi fiți cu ochii în patru. După ce se va risipi ceața, voi 
trimite cercetaşi să iscodească în jur. Nu m-ar mira ciîituşi de puţin să fim 
atacați, dacă nu astăzi, miine sau într-o altă zi. Mă miră că nu avem veşti 
de la ceilalți străjeri. Sînt de părere... 


Nu isprăvise de vorbit căci se auziră bătăi în poartă. Peste citeva 
clipe, încă doi străjeri urcară scările, mirați că lagărul se trezise. 

— Salut, comandante! zise acel care ajunsese întîi. Pe mal au 
debarcat mulți oameni. Pesemne oşteni. Nu puteam să aşteptăm de teamă 
să nu surprindă cetatea nepregătită. Ş-apoi... 

— Veteranul Caliga v-a luat-o înainte, zise Lucius rizind. Ce vă face 
să credeţi că erau oşteni? 

— Am auzit desluşit zăngănitul armelor, iar după aceea tirşiitul 
bărcilor pe nisip şi şoapte. 

— Şi tu, se adresă tribunul celuilalt, ai auzit acelaşi lucru? 

— Cum să nu! doar am fost împreună. 

— Şi cum se face că ați fost împreună? 

— Ne-am întîlnit, comandante, la marginea sectoarelor noastre. 

— Nu ştiţi ce-i cu al treilea străjer? 

— Nu, comandante! 

— Mi-e teamă să nu-l fi ucis. Puteţi pleca! Adresîndu-se apoi 
centurionilor şi decurionilor, adunaţi în jurul său, continuă: 

— Ne trebuie un om curajos şi isteţ care să plece deîndată în pădure 
şi după ce se va risipi ceața, ascuns bine, să numere forțele dușmanului şi 
să observe tot ce se poate observa. După aceea, fără să-şi piardă timpul, să 
se ducă în poiana din dealul Mărului, unde pasc caii noştri, să ia calul cel 
mai bun şi să plece, fără zăbavă, la Dionysopolis să raporteze prefectului 
ceea ce va fi văzut şi auzit. Nici într-un caz să nu plece la Durostorum, cu 
toate că e mult mai aproape, căci garnizoana de acolo poate să fie în aceeaşi 
situație ca şi noi. Afară de aceasta, drumul de-a lungul fluviului trebuie să 
fie închis de duşmani. Cred că au debarcat în mai multe locuri. Ei, cine 
dintre voi ar vrea să plece? 

Toţi cîți au fost, vreo cincisprezece, au făcut un pas înainte. 

Alegerea lui Lucius Longinus căzu pe un centurion încă tînăr şi 
voinic. 

— Vei pleca tu, Caius Cappa. Nu mai zăbovi! Timpul este prețios! Nu- 
ți voi da nici o scrisoare. 

— Sint gata, comandante. Plec! Ochii lui Cappa sclipiră de 
mulțumire. 

— Stai o clipă! Cum am să aflu că te-ai strecurat cu bine? 

Cappa se gîndi puţin. 

— Comandante, cînd vei vedea urcînd de pe dealul Mărului o coloană 
de fum gros, să ştii că am plecat la Dionysopolis. 

— Bine, foarte bine, Cappa! 

— Salut, comandante. 

Tribunul îi puse mîna pe umăr şi privindu-l în ochi adăugă: 

— Fii prudent, Cappa, poate că vieţile celor din Sucidava sînt în 
mîinile tale. 


x 


Un vînt uşor împrăştie puţin cîte puțin ceața, descoperind cetatea şi 
locul deschis din jurul ei. Lunca mai era învăluită în piclă. Părea că cetatea 
stă pe țărmul mării. Mai ales acolo unde Danubiul îşi împărțea albia în 
două braţe părea o întindere nesfirşită de ape. 

Soarele aruncînd văpăi orbitoare ieşi de după dealurile albăstrii. 

În jur nici o mişcare. Nici urmă de duşmani. Nu cumva era o alarmă 
deşartă”? Totuşi, Lucius Longinus, veghind pe turn, nu avea nici o încredere 
în această linişte şi cînd unul din decurioni veni să-l înştiințeze că 
cercetaşii sînt gata de plecare, îi spuse să mai aştepte. 

Pitit pe după palisadul din birne de stejar, Caliga arunca din cînd în 
cînd cîte o privire spre baltă şi ofta. 

— De ce oftezi, Caliga? îl întrebă un alt soldat. 

— Oftez pentru că nu mă pot duce să vînez rațe. 

— Aşteaptă puţin, poate ai să vinezi oameni! 

— Unde sînt? Vreau să-i văd şi eu! 

— Pe mine mă întrebi, decurioane? Dormeam dus cînd ai venit cu 
sufletul la gură cu vestea aceea năstruşnică. Nu cumva ai dormit în post şi 
ți s-au năzărit toate acestea în vis? 

Soldatul rise pe-nfundate. Caliga nu se sinchisi să-i răspundă. 
Scuipînd peste palisadă, mormăi o înjurătură. Această poveste începu să-l 
plictisească. 

Într-un tirziu, cînd centurionul Agatus trecu lîngă ei, îl întrebă: 

— Centurioane, cercetaşii aceia nu mai pleacă? Ce mai aşteaptă? 

Agatus îl privi încruntat. 

— Caliga, Caliga! De cîte ori ţi-am spus să nu vorbeşti neîntrebat în 
timpul serviciului. Dacă cercetaşii nu pleacă, înseamnă că aşa trebuie. Ştie 
comandantul ce face. 

Ţăranii care veneau în fiecare dimineaţă din sat cu provizii proaspete 
n-au mai venit de astă dată. Era un semn prost. Soarele se ridicase ca la o 
suliță de orizont. Se făcea cald. Soldaţii obosiţi de veghe începură să moțăie. 
Mincarea li se aduse la posturile lor. Nici comandantul nu părăsea turnul. 
Stătea rezemat de biîrnele balustradei şi aştepta nu se ştie ce. Era sigur, 
duşmanul e prin apropiere, dar nu-i atacă pentru că îşi dă seama că 
romanii prinseseră de veste şi sint pregătiți. Privi înspre deal. Cam la vreo 
patru stadii de cetate, începea pădurea. Stejarii, falnici, seculari străjuiau 
marginea ei. În care din aceşti stejari este ascuns Cappa? În tot cazul 
nimeni n-ar fi putut bănui acest lucru. 

Cappa era cocoțat în virful celui mai înalt stejar de acolo. I-au amortit 
picioarele de atita stat pe creangă. El, care nu auzise ceea ce au auzit 
străjerii noaptea, a început să creadă că toate acestea nu sînt decit 
închipuiri. Se mira totuşi de faptul că țăranii n-au apărut încă dinspre sat. 
De obicei veneau zilnic cu lapte, fructe, piine proaspătă. 

Tocmai cînd începu să se plictisească şi vroi să-şi schimbe locul de 
pîndă, auzi nişte voci în pădure. Se piti în frunziş şi aşteptă. Spre el veneau 
doi sarmați îmbrăcați în zale ruginite, cu săbii încovoiate la şold, cu arcuri 
şi tolbe pline de săgeți. Cappa se miră văzindu-i mergînd pe jos. Sarmații 
erau călăreți înnăscuți, vestiți prin părțile acelea. Pesemne şi-au lăsat caii 
pe malul celălalt. Zîmbi. Aceşti călăreți temuţi, ca pedeştri erau foarte 
nepricepuțţi. Pe cît de ageri erau ei călări, pe atît de stingaci se mişcau pe 
picioarele lor strimbe. 

Cappa de tînăr venise în Moesia Inferioară şi făcuse toată campania 
din Dacia. Petrecuse doi ani dincolo de fluviu şi luase parte la lupta de la 
Tapae. Ştia destul de bine dialectele getice ca să înțeleagă despre ce era 
vorba. 

Sarmațţii se opriră la marginea pădurii şi ferindu-se de a ieşi din 
umbra ei se uitau la cetate. 

— Dacă aceşti blestemațţi de romani n-ar fi simțit apropierea noastră, 
am fi stăpîni acum pe cuibul lor — zise unul din ei. 

— La noapte, răspunse celălalt, vom merge la asalt. 

— De unde ştii asta? 

— Azi, după ce răsărise soarele, l-am auzit pe Andagus vorbind cu 
Bedar, şeful dacilor. I-a spus să înconjoare cetatea dinspre mal. l-a mai 
spus să-i prindă pe toți țăranii din Sucidava, să-i lege şi la noapte să-i 
treacă dincolo, în robie. Ai noştri vor înconjura cetatea dinspre deal, 
ascunzindu-se în pădure. Nici un cioroi de roman nu trebuie să scape din 
cuibul acela blestemat pentru a aduce întăriri. 

— Cîţi soldați sînt în cetate? 

— Ţăranii din Sucidava spun că sînt vreo trei sute. 

— Sînt puţini. Numai noi sintem aproape o mie. Piegeţi cîți or fi? 

— Nu ştiu. Cred că sînt mai mulți. 

— Da, sînt vicleni aceşti piegeţi. Acum cînd miroase a pradă sînt cu 
noi, dar dacă Traian va trece fluviul o să se închine lui. Decebal nu are 
încredere în ei. Toate neamurile acestea din şes sînt stricate de negustorii 
greci şi traci care se plimbă aici ca la ei acasă. 

— Ei, am trăncănit destul, întoarce-te la locul tău. Să nu ne vadă 
cineva. Ştii, cu Andagus nu-i de glumit. 

— Plec! La noapte ne vom întilni acolo, sarmatul întinse mîna arătind 
spre cetate. 


cc. a e m a mn a 


IS PAI SL IPS Lp i ca 
sal E a x EENT INES 


; a ETA 
4 A N ES > S zi A k 
e Sni A. é - J 5 SE, i i ai 


— S-au ascuns în vizuină şi le e frică să iasă. Au un miros subțire. 
Ştiu ce-i aşteaptă. 

— Cu bine! Vezi să nu adormi. Aci la umbră e răcoare. Sarmatul se 
îndepărtă rizind. Celălalt se uită în jurul lui ca şi cînd căuta un loc liniştit, 
apoi veni să se aşeze la umbră, nu departe de stejarul în care stătea pitit 
Cappa. 

Cappa lăsă să treacă puțin timp, apoi fără grabă scoase din tolbă 
două săgeți. Una din ele o ţinu între dinți, cealaltă o potrivi în arc. Rupse o 
crenguță ce-i astupa vederile, dar n-o lăsă să cadă, ci o băgă în briu. 

Liniştit, ridică arcul. Ochi o clipă. 

Săgeata îl lovi pe sarmat în ceafă şi ieşi prin gitlej. Nenorocitul duse 
mîinile la gît, horcăi şi căzu cu fața în jos. 

Centurionul cobori cu băgare de seamă din copac. Se uită în toate 
părțile. Cu o lovitură de picior îşi răsturnă victima pe spate. Privi cum îi 
gilgiia sîngele, revărsiîndu-se prin colțul gurii şi se înfundă în pădure. 

Cît fu ziua de lungă, cerul rămăsese senin, după ce apusese soarele, 
însă o fişie vinătă apăru la orizont. 

— Numai de nu s-ar înnoura, mormăi bătrinul soldat Barba, 
înfăşurînd cu grijă sfoara pe capătul arcului său. 

— Crezi că s-ar putea întîmpla? întrebă Lucius privind îngrijorat în 
zare. 

Soldatul nu răspunse, privi doar spre soare-răsare şi întinzind vina 
de bou pe arc, o încercă cu degetu-i noduros. 

Cerul se înverzea, se înălbăstrea, iar spre miazănoapte se întuneca 
de-a bineiea. Cîteva stele mai mari se aprinseseră pe nesimţite. 

Duşmanul nu se arăta. Se simțea însă prezenţa lui. Lucius renunțase 
de a mai trimite cercetaşi. Nu vroia să-şi piardă oamenii. 

Greierii îşi începuseră eternul cîntec. Răcoarea dinspre riu aducea 
miros de levănţică, ismă, busuioc. În timpul zilei oamenii se odihniseră pe 
rind, dar de cum se lăsase noaptea fură treziți cu toţii. Cazanele cu mîncare 
fierbeau pe crăcane în mijlocul curții. Se schimbau străjerii în posturi. 

Din întunericul fără fund de dincolo de focuri se auzeau vocile gituite 
ale decurionilor care schimbau gărzile şi adunau trupa la cină. 

Lucius nu fusese niciodată mai turburat ca în seara aceea. A luptat 
cu germanii, sub comanda tatălui său, în pădurile neumblate de dincolo de 
Rhenus şi la izvoarele Danubiului, la Anoba. Nu-i mai era frică de barbarii 
de aici, cu toate că i s-au povestit destule despre vitejia şi nepăsarea lor în 
fața morţii, dar pentru prima oară era comandant, stăpin deplin peste 
această cetate, al tuturor acestor oşteni. Nu era altul aici care să-i dea 
porunci şi toată sarcina grea a răspunderii cădea pe umerii săi. Ştia că este 


sufletul acestei cetăți şi de hotărîrea şi voinţa lui atirnă viața atitor oameni. 
Se simţea singur şi acest sentiment de singurătate nu voia să-l slăbească, 
cu toate că în jurul său erau atiția camarazi, atita freamăt. 

Deşi era foarte atent la tot ce se petrece în jur, gîndurile îi veneau 
unul după altul. 

Acum un an tatăl său îl adusese în Dacia Minor. Socotea că de acum 
înainte gloria militară numai aici se va putea dobindi. 

Era tribun şi ar fi putut să rămînă lîngă tatăl său, să ia parte la 
conducerea legiunii, să ia parte la consilii. Părintele însă ținea să facă din el 
un militar adevărat. După ce făcuse şcoala războiului sub acelaşi cort cu el, 
s-a pomenit trimis într-o mică cetate. Bătrinul socotea această 
independenţă ca ceva absolut necesar în formarea caracterului de 
comandant. Aici în Sucidava un simplu centurion ar fi fost mult mai la 
locul lui. Prietenii lui Lucius spuneau că Longinus vrea să facă din fiul său 
un centurion. Tribunul Papirius Marcellinus, cel mai bun prieten al său, 
zicea adesea în glumă: „Bătrinul prefect şi-a exilat fiul. Oare ce vină are 
băiatul?” 

Pînă la urmă se obişnuise cu această cetățuie grosolană din pietre 
înverzite de vreme, cu aceşti codri nesfirşiți şi sălbateci, cu aceste bălți şi 
smircuri pline de broaşte şi ținţari. Clima aspră de aci îl oțeli. După ce 
cunoscuse asprimea iernii tracice, pînă şi acea din Rhenania îi păru uşoară. 
De un an de zile n-a mai fost acasă. Cind gheţurile de pe Danubiu porniseră 
foşnind de vale şi primăvara tracică, dulce şi caldă, gonise iarna rea, el mai 
uitase din cele ce-i rodeau sufletul. Dar curînd apărură caravane de plute 
din buşteni, flotile de bărci încărcate cu piei, carne, miere, sare; toate se 
îndreptau spre miazăzi, spre mare. 

Se întrista văzindu-le plecind fără el. Apoi începură să apară galerele 
negustorilor, cu pinze de felurite culori, alunecînd în susul fluviului. 
Treceau cite trei, patru, cinci şi mai multe, escortate de galere militare. 
Corăbiile acestea acostau lîngă mica cetate, aduceau veşti, scrisori... 

Ajungînd la drumul pietruit, Cappa călări spre miazăzi tot restul zilei 
şi toată noaptea, iar către dimineaţă sosi la Zaldapa. După un scurt popas, 
încalecă şi părăsind drumul mare, coti spre țărmul mării; pe la prînzişor 
intra în Dionysopolis. 

Adunîndu-şi ultimele puteri, calul urcă într-un galop nebunesc 
caldarimul de piatră al drumului şi se opri, sleit de puteri, în fața cetăţii. 

— Duceţi-mă la comandant! zise Cappa oştenilor postați la poartă. 
Vedeţi dacă se mai poate salva această jivină. Mi se pare că am omorit-o. 

Fu introdus într-o cameră mare unde, la masă, scria un bătrîn 
uscăţțiv, cu părul alb tăiat scurt. 


— Salut prefectului Gaius Longmus! 

— Ce-i cu tine, Cappa? 

— Prefecte, vin în grabă din Sucidava. Cetatea este împresurată de 
duşmani. 

— Duşmani? Care din cele două Sucidave? 

— Sucidava-sat, de pe acest mal al Istrului. 

— Cum! exclamă Longinus plin de uimire. Din nou au început să-şi 
arate colții? Trec fluviul ca în timpurile lor bune? Nu le-au fost de ajuns 
lecţiile date la Tapae şi Tropaeum? Spune, cum s-a întîmplat? 

— Au trecut fluviul în zori de zi, pe ceaţă şi ne-au împresurat. O mie 
de sarmati şi un număr dublu de daci din seminția Piegeţilor. 

Bătrinul strînse în pumn pliurile togii. Cicatricea albă ce-i brăzda fața 
se învineți. Sprinceana tăiată în două tresări nervos. Primise această 
teribilă lovitură de paloş încă pe cînd era tînăr, în Orient. Acum, o soartă 
poate mai crudă îl aştepta pe mezinul său. 

— Cînd v-au asediat? 

— Alaltăieri, noaptea. 

— Au început asaltul? 

— Cînd m-am strecurat afară încă nu începuseră. 

— Şi ce te face să crezi că au intenţii ostile? 

— Am auzit o discuţie între doi străjeri. Ridicînd ochii, întrucîtva 
visători, bătrinul zise: 

— Nouăzeci de mile, e o bucată bună. Apoi, pe un ton indiferent: Cum 
se simte tribunul? E bun comandant? 

— Prefecte, sănătatea tribunului, lăudațţi fie zeii, este înfloritoare, iar 
el plin de bărbăţie şi neprețuit comandant. Este energic şi drept. 

Aceste laude din gura unui subaltern l-ar fi pus pe gînduri; s-ar fi 
îndoit poate de sinceritatea lor, pe Cappa îl cunoştea însă prea bine ca să 
nu-l creadă. 

— Bine, Cappa, du-te de te odihneşte! Abia te ţii pe picioare de 
oboseală. 

Nu trecu nici o jumătate de oră şi consiliul legiunii fu adunat. 

În aceeaşi cameră, în jurul unei mese mari, cu picioare subțiri 
arcuite, sculptate cu măiestrie, se adunară tribunii, centurionii, „primae 
ordines”, prefectul trupelor auxiliare şi cetăţeneşti din oraş: 

— Astăzi — zise prefectul — ne-au sosit doi curieri: Unul de la 
împărat şi celălalt din Sucidava. Porunca împăratului este să deplasăm 
legiunea la Oescus pentru trecerea ei pe malul stîng al Danubiului. Dar în 
acelaşi timp tribunul Lucius Longinus ne raportează că cetatea din 
Sucidava este asediată de aproape trei mii de barbari. Ce să facem? Nu pot 
să împart legiunea în trei părți, deoarece şi oraşul are nevoie de apărare, 
împăratul cere cele mai bune trupe. Spuneţi ce gîndiţi! 


s AAN E Re A 


E a 7, + (2 = 3 S % 


Se ridică bătrinul veteran Cuscus, comandantul cohortei „miliaria” de 
pedeştri. 

— Fiul tău trebuie ajutat îndată, altfel barbarii o să măcelărească 
micul său detaşament. Proporția este de zece la unul. 

— Fiul meu, fiul meu! În război şi în faţa datoriei nu sînt fii! Pentru 
mine el este un subaltern, comandantul Castrului din Sucidava şi atit! 

Cuscus se încruntă: 

— Chiar dacă e aşa, nu putem sacrifica trei sute de legionari dintre 
cei mai buni. 

Tribunul Marcellinus, prietenul lui Lucius, păli. Persius, un bătrin 
rotofei, comandantul cohortei „equestra” se propti în miîinile-i grase şi zise: 

— Sfătuiesc să se lase în oraş cohorta auxiliară care nu are un efectiv 
complet. În dosul zidurilor cetăţii ea va rezista oricărui atac. Pe lîngă 
aceasta, în oraş vor rămîne, cred, trupele cetăţeneşti, neechipate pentru o 
campanie îndelungată. Astfel legionarii care trebuiau să rămînă în cetate 
pot să fie trimişi în ajutorul Sucidavei 

— Acesta este într-adevăr un sfat bun, spuse blondul şi încă tînărul 
Teno, comandantul cohortei britanice, eu sînt cu totul pentru el. Dar aş 
vrea să mai adaog un sfat. 

— Spune! bombăni bătrinul prefect. 

— Să detaşăm două centurii de călăreți şi aşezind pe crupele cailor 
lor alte două centurii de pedeştri, să le trimitem neîntirziat la Sucidava. 
Aceşti patru sute de oameni, cu acei trei sute din cetatea asediată, pot să 
gonească duşmanul peste fluviu. Îndată după aceea ei se vor îndrepta spre 
Oescus mergînd pe un drum bun de-a lungul Danubiului. 

— Eu votez pentru acest plan, zise Cuscus. 

În sinea sa Longinus le mulțumea din suflet pentru grija ce o poartă 
fiului său, pe față însă păstra calmul unui arbitru nepărtinitor. 

— Bine, zise el, dacă aceasta vă este părerea, aşa să fie! Este cineva 
contra? 

Nu se ridică nici un glas împotrivă. 

— Cine va conduce detaşamentul? întrebă Cuscus cel nerăbdător. 

Longinus îşi roti privirea. 

Tinărul tribun Marcellinus se sculă şi zise dintr-o suflare: 

— Te rog, nobile Gaius, trimite-mă pe mine la Sucidava. 

Înmărmuriţi, încruntaţi priveau romanii la mormanul de grinzi arse, 
la cadavrele împrăştiate pretutindeni. 

Marcellinus îşi scoase casca trecîndu-şi mîna pe fruntea îmbrobodită 
de sudoare. Cappa îşi şterse pe furiş o lacrimă. 

Adresindu-se rîndurilor de veterani încruntaţi, comandantul le spuse 
cu voce tare: 


— Legionari, duşmanul viclean a atacat prin surprindere cetatea 
Sucidava.  Priviți-o! (întinse brusc mina înspre ruinele fumeginde). 
Camarazii noştri, bravii ostaşi romani zac măcelăriți de barbari. Să ne 
răzbunăm crunt pe ucigaşi. Moarte duşmanilor! 

— Moarte, moarte! strigară legionarii, lovind scuturile cu coada 
sulițelor. 

Domolindu-i cu o mişcare a miinii, Marcellinus porunci: 

— Ne vom aşeza în tabără ca să aducem ultimele onoruri celor căzuți. 

Îndată după aceea, una dintre centurii începu să întindă corturile, să 
îngrijească caii, să pregătească mincarea. Alta rămase de strajă, iar cele 
două centurii de pedestraşi, lepădindu-şi armele, se îndreptară spre cetate. 

Nici un cadavru de dac ori sarmat nu fu găsit. Duşmanii au avut grijă 
să le ridice pentru a nu fi profanate. În schimb, apărătorii aveau gitlejurile 
tăiate, ca să nu se mai ridice niciodată. Apa din şanţ era roşie, iar pămîntul, 
peste tot îmbibat cu sînge. 

— A fost mare măcel aici, zise Cappa, oftînd cu durere. Ai noştri şi-au 
vindut scump viaţa. 

Marcellinus porunci cu un glas înăbuşit: 

— Căutaţi corpul comandantului Longinus! 

Soldaţii se împrăştiară pe tot cuprinsul cetăţii, cercetind fiecare 
cadavru în parte. 

Un stol de corbi se rotea lin deasupra ruinelor, aşteptind să se 
potolească fumul înecăcios, croncănind neliniştiți de apariția oamenilor. 

— O, zei milostivi! strigă un ostaş, întorcînd cu fața în sus un 
cadavru. E micul Glaucus... bietul meu consătean. Ce tînăr era! Să tot fi 
trăit... 

— Da, el e, afirmă un altul, apropiindu-se. L-am cunoscut prea bine. 
Taică-său ieşise acum un an din armată şi-l aşteaptă acum acasă, să vină 
în concediu. 

Se uitau amindoi la capul desfigurat, cu părul pîrlit şi gitul tăiat şi-şi 
muşcau buzele. Mina băiatului mai ţinea paloşul cu sîngele închegat pe 
lamă. 

Cappa care se ținea în urma lui Marcellinus şi-i dădea explicaţii în 
legătură cu cetatea şi apărătorii ei, şi-a dat seama din primele clipe că mulți 
dintre camarazii săi lipsesc. 

— Comandante! 

— Spune, Cappa! 

— Cred că mulți au fost luați în robie. 

— Nu-mi vine a crede că Lucius s-ar fi lăsat prins de viu. Cred că a 
murit, doar că nu i-am găsit încă cadavrul. Porunceşte să fie ridicată 
această birni, văd un corp sub ea! 

— Nu uita, comandante, spunea Cappa, că printre duşmani erau şi 
sarmațţi care sînt foarte pricepuţi în aruncarea arcanelor. Laţul de păr de 
cal împletit e atit de tare şi lunecă atit de uşor încît omul prins se sugrumă 
îndată şi-şi pierde cunoştinţa. 

Cadavrele apărătorilor, scoase şi înşirate pe iarbă, creşteau ca 
număr, totuşi la numărătoare s-a văzut că cel puţin o sută de oameni 
lipsesc. 

Pînă la urmă, convins că prietenul său lipseşte printre cei morți, îşi 
dădu seama că fusese luat prizonier. Cappa, palid, cu sufletul sfişiat de 
durere, cerceta, nici el nu ştia pentru a cita oară, fețele desfigurate ale 
camarazilor. lată-l pe decurionul Poblo, originar din insulele Baleare; el 
conducea prăştierii detaşamentului. Capul îi era despicat în două. Iată-i pe 
Alvear, Calatus, Ceacus, soldaţi din centuria sa. Primii doi, răniți uşor ar fi 
trăit dacă fioroşii duşmani nu ar fi avut grijă să le taie beregatele. Erau şi 
mulți grav mutilați. Ei şi-au vindut scump viața amărită de apărători ai 
falnicei Rome. 

Caliga nu era printre ei. Cît de mult o să-i lipsească acest bătrin 
sfătos. lată-l pe centurionul Marcus Bubo. Îşi holba ochii mari, aşa cum 
făcea şi în viață. Cînd a murit n-a avut cine să-i închidă. Îşi începuse 
cariera ca simplu soldat şi tocise multe perechi de calige pînă ce reuşi să 
capete gradul care acum nu-i mai foloseşte la nimic. Centurionii Agatus şi 
Stolo însă nu se aflau printre morți. lată-l pe cel mai bătrîn dintre soldații 
garnizoanei Sucidava — Servius Barba. L-a recunoscut după scutul pe care 
erau scrise cuvintele „BARBA VETERANUS”, i le-a gravat un meşter la 
Dyrrachium. Însuşi Barba era de nerecunoscut. 

Cappa i-a luat scutul şi l-a dat în păstrare unui soldat. 

Cînd trimbițele chemau trupa pentru apelul de seară, nişte soldați, 
care lucrau în pădure la făcutul tărgilor pentru morți, se apropiară de 
cortul comandantului, aducînd cu ei un ţăran. 

— Tribune, raportă unul dintre ei, am prins în pădure un om care 
zice că a salvat pe unul de-ai noştri. 

Țăranul, un om foarte înalt, cu plete negre se aruncă în genunchi în 
fața lui Marcellinus. 

— Stăpine, zeii să-şi reverse bunătatea asupra ta! 

— Scoală-te! Cine eşti? 

— Sînt un biet ţăran şi mă cheamă Asdus. 

— De unde de fel? 

— M-am născut aici, în satul Sucidava, care acum nu e decît un 
morman de cenuşă. 


— Este adevărat că ai salvat un ostaş roman? 

— Da, luminate! El se află în pădure, în coliba ce mi-am făcut-o ca să 
mă adăpostesc. L-am găsit în cetate, era singurul om viu printre atiția 
morți. 


Sub impulsul unei speranţe vagi, Marcellinus tresări. 

— Cine e? 

— Un veteran reangajat, decurionul Flavius Valerius Martinus, 
poreclit Caliga. Îi eram prieten şi tovarăş de vinătoare. 

Marcellinus, fără voia lui, avu un gest de dezamăgire. Privind cu 
bănuială pe ţăran, porunci unui soldat să-l cheme pe centurionul Cappa. 

— Unde ai învățat atît de bine limba latină? 

— Veneam zi de zi în cetate cu viînat proaspăt şi doi ani de zile am 
făcut cărăuşie la Philipopolis. 

— Eşti om liber, prin urmare? 

— Da, şi cetățean roman. 

Apăru Cappa şi răspunzînd cu voie bună la plecăciunea ţăranului, se 
apropie de tribun. 

— Îl cunoşti pe acest om? îl întrebă comandantul. 

— Desigur, tribune. E Asdus din Sucidava-sat. Îl cunoşteau toţi 
ostaşii din castru. Cum de ai scăpat teafăr, Asdus? Satul tău e ras de pe 
fața pămîntului. 

— Am fost plecat în cărăugşie, centurioane, şi m-am întors azi 
dimineaţă. 

— Zici că l-ai găsit pe Caliga? Unde e?. 

— În bordeiul meu, în pădure. Cappa se întoarse către Marcellinus. 

— Tribune, porunceşte să mă duc cu patru ostaşi să-l aduc pe Caliga. 

Marcellinus se sculă şi făcîndu-i semn să-l urmeze, intră în cort. 

— Cappa, acest ţăran mi se pare suspect. Singurul care a scăpat ştie 
bine latineşte, dă tircoale lagărului noaptea, zice că venea des în cetate. Nu 
cumva v-a vindut? 

— Nu, tribune, îl cunosc. E un tînăr cinstit şi inimos şi de cînd îl 
cunosc ştiu că visul său e să devină soldat roman. 

— Am putea să-l recrutăm. Faptul că a salvat un ostaş roman merită 
o răsplată bună. 

Pină-n dimineaţă, îngrijit de vraciul detaşamentului, Caliga şi-a 
revenit. Adus pe targa lingă cortul comandantului, a putut chiar să 
vorbească. 

— Ce s-a întimplat cu tribunul Lucius Longinus? întrebă Marcellinus. 

— Tribunul, centurionul Agatus şi cu mine, zise în sfirşit Caliga abia 
auzit, ne apăram împotriva unei cete numeroase de duşmani. Mulţi din ei 
au căzut, dar pînă la urmă ne-au copleşit. Eu primul am primit o lovitură 
de coasă în şold şi am căzut, dar înainte de a-mi pierde cunoştinţa i-am 

văzut pe tribun şi pe centurion sugrumați de arcanele sarmaților şi tirîți pe 
jos. Cînd mi-am revenit era spre ziuă şi totul se sfirşi pentru ai noştri. 
Duşmanii umblau de colo pînă colo şi-i omorau pe cei care mai aveau viață 
în ei. Atunci m-am tîrît cum am putut şi m-am ascuns sub nişte scinduri. 
Din pricina sforțării am leşinat şi m-am trezit de abia astăzi. Asta-i tot ce 
ştiu, tribune. 

Mortii au fost incinerați pe rugul uriaş înălțat pe o movilă. Li s-au dat 
toate onorurile după lege, iar deasupra locului de veci camarazii înălțară un 
tumul din piatră de rîu. În vîrf au înfipt un trunchi de stejar, curăţat de 
crengi, în afară de două, rămase ca nişte braţe ce invocă răzbunarea. În 
capul trunchiului fixară o cască, pe brațele acestuia —arme, iar în mijlocul 
trofeului bătură în ţinte scutul veteranului Barba. 

Asdus cîntări sulița în mînă. 

— Ar putea să fie mai grea, decurioane, zise el către Caliga. 

— În armata romană toate sulițele cîntăresc la fel. 

Asdus rise, scuturindu-şi pletele, arătindu-şi dinţii săi albi şi tari ca 
de lup. 

— Mă voi descurca şi cu asta. 

Caliga alese din carul cu arme un paloş mai greu, un scut şi un coif 
de piele. 

— Nu ride prosteşte! Ține-le şi îngrijeşte-le! De acum înainte asta ti-e 
familia, nevasta şi copiii. Platoşă nu am. Du-te la cohortă, la Capito. Să 
treci pe la bărbier să-ţi taie chica asta de barbar. 

Bătrînul îl privi cum se depărtează. Înalt, spătos, cu părul negru 
curgindu-i pe umeri. Mergea călcînd cu grijă printre rîndurile soldaților ce 
se odihneau în aşteptarea cinei. Soarele apunea. Globul turtit, ireal de 
mare, vibra în boarea depărtării. Totul părea neobişnuit în acest crepuscul 
şi Asdus, păşind spre soare, părea un gigant care-şi duce ofrandele către 
tronul de aur al marelui Jupiter. 

— Face-ţi focurile, soarele a apus de mult! porunci Caliga oamenilor 
săi. 

— Facem îndată, decurioane. Tinţarii au şi început să biziie. 

— Puneti bălegar pe foc! Caliga strivi un țințar şi adăugă încetişor: 
Eh, dragii mei! Soldatul trebuie să ştie să lupte nu numai cu foamea şi 
setea, dar şi cu ţințarii. Dacă n-ar fi acestea şi nici căldura prea mare şi nici 
frigul prea înțepat, de tine şi de mine n-ar mai fi nevoie în armată. Războiul 
ar fi fost asemănător unei reprezentații de teatru. Toţi filfizonii, leneşii şi 
miîncăcioşii ar fi năvălit sub acvile. 

Focurile lagărului lui Oescus, înghesuite de întuneric, ardeau 
încolăcindu-şi vilvătaiele cu fumul. La lumina şi căldura lor se adunau 

laolaltă gazde şi musafiri, soldații din garnizoană şi oamenii lui Marcellinus, 
pedeştrii şi călăreții, auxiliarii iliri adunaţi din provincie şi sclavii aduşi 
pentru încărcarea vaselor. 

Asdus îşi făcea loc prin forfota lagărului spre cortul lui Caliga. 
Vestmintele-i de ostaş şi armele îl făceau şi mai impunător. Pînă şi veteranii 
arțăgoşi, totdeauna gata de ceartă, se dădeau la o parte în fața acestui uriaş 
frumos. Poate numai Marcellinus, tribunul, s-ar putea măsura cu el în 
înălțime; în lărgimea umerilor însă nu avea potrivnic. 

Caliga scormonea focul cu un băț. Faţa-i brăzdată de urmele rănilor 
vechi şi noi era groaznică. Barba sură, pirlită la Sucidava, se zburlea ca o 
mirişte. Soldaţii care nu-l cunoşteau îl priveau cu o frică aproape mistică. 
Cine-l cunoştea însă, ştia că în dosul acestei înfiorătoare măşti se ascundea 
o minte limpede şi un suflet de aur. 

Asdus îşi scutură cîrlionţii uzi de sudoare şi-şi aşeză cu grijă armele 
lîngă cort. Apoi scoase din traistă două bucăţi de carne, cîteva cepe, o 
căpăţțină de usturoi şi o pîine. 

— Am adus de mîncare de la centurie. Astă seară gătim singuri. 

Cu aceste cuvinte luă ceaunul soios şi coborind pînă la rîu se apucă 
să-l frece cu nisip. 

Malul era înţesat de oameni. Un soldat spălindu-şi tunica cînta: 

„O Tarentum, dulce ţară, 

Cînd te-oi revedea?...” 

— Eşti chiar din Tarentum? îl întrebă un altul. 

— Nu, dar ce are a face? Aşa zice cintecul. 

— După vorbă pari a fi din Trinacria. Soldatul oftă: 

— Acolo m-am născut, dar guvernatorul ne-a sărăcit şi tata a trebuit 
să plece în Spania. 

— Eşti spaniol deci, ca şi împăratul. 

Soldatul oftă din nou, frecindu-şi cu îndiîrjire tunica cu nămol de rîu. 

— Da, da! Numai că el este cel mai mare, iar eu cel mai mic. Eu 
mănînc linte şi carne de berbec, iar el prepelițe cu smochine. El este divin, 
iar eu... 

— Sst! Nu da drumul la gură, nu sîntem singuri aici. Bine că zeii ni l- 
au dat pe el şi nu pe un altul. Oricum e un stăpîn mai bun şi mai drept 
decît alții şi ştie cîteodată să răsplătească. 

— Păi, frate, atita nădejde am şi eu — să mă aleg cu ceva pămînt în 
țara asta mănoasă; altfel, aş fi dezertat de mult la duşman. 

— Să vedem mai întîi dacă îl vom putea răpune. 

— Şi dacă vom rămîne în viaţă. 

— Tocmai. Miine trebuie să sosească şi bătrinul Longinus cu toate 
trupele din Dacia Minor. E o forță. Am auzit că vom merge în susul Alutei, 
în întimpinarea grosului armatei. 

— Aşa e! Dar ai auzit că fiul lui Longinus a căzut prizonier la daci? 

— Asta nu mă bucură de loc. Bătrinul prefect trebuie să fie foc, iar 
oalele o să se spargă în capul nostru. 

— Longinus şi fără această pierdere era destul de sever. Sub 
comanda sa nu puteai să răsufli, d-apoi acum... 

Soldatul dădu trist din cap. 

— Dar nu vom fi sub porunca lui decit pînă la unirea cu restul 
legiunii. Vom răbda niţel şi pe urmă îl recăpătăm pe Adrian. După mine, 
ăsta e cel mai blind dintre toți. 

— Aşa crezi tu. E lup în piele de oaie. 

— Sst! Iar începi? 

— Bine, tac! Spune-mi, Longinus ştie de pierderea fiului său? 

— Legionarii lui Marcellinus spun că nu. Ei au venit cu vestea de-a 
lungul fluviului pe cînd prefectul a tăiat ţara de-a curmezişul. 


x 


Îndată ce oştile din Dacia Minor se adunară la Oescus, vestea 
distrugerii castrului din Sucidava se şi împrăştiase printre ostaşi. Acei care 
au fost de față la raportul comandantului Tibertinus îl văzură pe prefectul 
Longinus cercetind cu înfrigurare rîndurile oştenilor; nu ştia nimic despre 
tragedia de la Sucidava. După raport îi făcu semn lui Marcellinus să-l 
urmeze şi urcă în grabă scările pretoriului. 

Peste puţin timp tribunul ieşi pripit şi fără să răspundă la întrebări se 
închise în locuinţa sa. Nici prefectul nu mai ieşi în ziua aceea. 

A doua zi, pămîntiu şi tras la față, inspecta trupele adunate ca şi cînd 
nu s-ar fi întîmplat nimic. Îşi vedea de treabă ca de obicei, însă fără acea 
vioiciune dirză ce-l caracteriza pîn-acum. 

Totuşi, îndeplinindu-şi îndatoririle de cetățean, Longinus nu uita nici 
pe acelea a unui bun părinte. 

În timpul acelor cîteva zile cînd trupele se reechipau în aşteptarea 
ordinului împărătesc, Longinus s-a întreținut cu oameni cu care nu ar fi 
stat de vorbă mai înainte. Numai Marcellinus şi Cappa erau inițiați în 
demersurile sale secrete şi se consulta cu ei în timpul său liber. Ei îi 
aduceau tot soiul de oameni: negustori şireţi, greci, iliri şi traci; căpitani de 
galere arşi de soare; oamenii simpli de dincoace şi de dincolo de Danubiu. 
El le punea întrebări fără ca ei să bănuiască ce urmăreşte. Mai toţi erau 
asiguraţi că discuţiile ce le aveau cu prefectul sînt în legătură cu campania 
ce se pregătea. 

A treia zi după ce s-a întreținut îndelung cu Cappa, Longinus s-a dus 
în port. Deunăzi acostase o galeră care făcea cursa între Ostia şi Drobeta. 
Vasul se legăna uşor cu cele două sute de visle trase înăuntru şi pînzele 

strinse pe catarg. Căpitanul, un fioros lup de mare, cu numele Ulpius 
Fronto, măgulit de vizita distinsului general, îl pofti la bord. 

— Nobile Longinus, cu ce-ţi poate fi de folos umilul tău servitor? Să-ţi 
duc o scrisoare la Ostia, ori să iau vreun pasager pînă la un oraş ca lumea? 
Porunceşte, îţi voi îndeplini orice dorință. 

— Aş vrea să-ţi văd dezertorii ce-i ai pe bord. 

— Dezertorii? Nobile, dar ce ai putea să vezi la lepădăturile acelea? 

— Aş vrea totuşi să-i văd, îi tăie vorba prefectul. 

— Fie, nobile, cum doreşti, dar netrebnicii aceştia trebuiesc 
descătuşați şi spălaţi înainte de a putea apare în fața unei persoane ca tine. 

Longinus făcu un gest de nerăbdare. Nu-i plăcea vorbăria. Acest 
Fronto era un brav şi neînfricat căpitan, dar şi o brută fără seamăn. 

— Nu trebuie nimic, căpitane, vreau să mă duc jos să-i văd. 

— Nobile, voia ta este poruncă pentru mine, dar n-aş vrea să te expui. 
Am acolo, jos, vislaşi puşi în lanţuri de zeci de ani. Ăstora nu le e frică de 
nimic; ar putea să te lovească ori să te insulte. 

— Văd că nu-i prea prețuieşti pe vislaşii tăi? 

Fronto rînji: 

— La ce bun să-i preţuiesc? Viaţa oamenilor nu prețuieşte nici cît o 
ceapă degerată. N-aş avea curajul să pariez un singur ban pe oricare din 
oameni, chiar din lumea întreagă. „Azi eşti viu şi mîine mort”, zice un 
cîntec, iar pielea omenească nu-i bună nici pentru o pereche de sandale. 

Cu un gest larg căpitanul îl pofti pe prefect să-l urmeze. Se opri lingă 
trapa prin care se pătrundea pe puntea vislaşilor. Cu piciorul pe prima 
treaptă a scării, Fronto îşi dădu bonetul frigian pe o ureche, clipi cu înțeles 
şi zise: 

— Să mă ierți, nobile, dacă aerul de jos nu-ţi va prii. 

— Nu face nimic. Am mai coborit eu în cala corăbiilor. Un miros greu, 
respingător de corpuri murdare, de urină şi vase nespălate, îl izbi cu 
duhoarea lui. Pe această punte, joasă şi întunecoasă, moţăiau pe bănci 
ființe, care cu greu se puteau denumi oameni. Înlănțuiţi doi cîte doi, față-n 
față la cîte o vislă, aceste arătări zburlite, cu chipuri de strigoi, n-aveau 
nimic omenesc în ele. La auzul paşilor pe scara scîrțiitoare, cîteva capete se 
ridicară, trezite din amorțeala lor. 

Longinus păşi pe spaţiul liber din mijloc. Paznicii, nişte monştri 
fioroşi, îmbrăcaţi în tunici jegoase, pe vremuri roşii, se ridicară de la o masă 
din fund la care jucau zaruri. 

— Unde sînt dezertorii? întrebă încet Longinus. 

— Aici, nobile Longinus, aici! Fronto îmbrînci un paznic ce-i stătea în 
drum cu o expresie timpită pe față. Merseră pină-n fund. 

— Hei, voi din Drobeta, sculați-vă! îşi însoți vorbele cu cîteva lovituri 
de picior. 


Oamenii se treziră din starea de apatie ce-i cuprindea, ori de cîte ori 
încetau să vislească. În capătul celălalt, unul căscă zgomotos. Un altul rise 
cu nuanţe nebuneşti în glas. 

Chipuri palide, cu bărbi încilcite îi fixară pe Longinus cu ură, frică şi 
curiozitate. Erau acei dezertori despre care aflase prefectul în convorbirile 
lui cu negustorii şi marinarii. 

— Aceştia sînt mieluşeii pe care i-am căpătat la Drobeta şi tocmai la 
timp, căci îmi muriseră cîțiva. 

Din partea opusă se auzi din nou un ris de nebun. De astă dată ridea 
în gura mare. 

— Gura, Aquila, se răsti Fronto, ai uitat unde te afli? 

— Ha-ha-ha, eu n-am uitat. Ho-ho-ho, Aquila n-a uitat, nu-u-u-u! Ce 
vrea înzorzonatul? Nu cumva a venit să mă schimbe? 

Fronto se încruntă şi făcindu-i semne paznicului, spuse: 

— I-ai visla, Zimos, ia-i! 

Paznicul se repezi prefăcindu-se că vrea să-i smulgă visla nebunului. 

— Nu-u-u-u, nu ţi-o dau! E a mea, numai a mea, striga nebunul, 
stringind visla la piept. Nu-u-u-u, nu ţi-o dau! Căpitane, te implor, pe toţi 
zeii, spune-i să nu mi-o ia! 

Descumpănit de această scenă, Fronto se scuză: 

— Nobile Longinus, să nu te superi, e nebun. A fost pe vremuri un 
faimos pirat, acum e o zdreanță. A căpiat şi nu-i mai pasă de nimic. Nu-i e 
frică nici de bici, nici de foame, dar îi e frică că-i vom lua visla. E straşnic 
vislaş. Visleşte şi cîntă şi vislind uită de toate. 

Pe paznic îl amuza acest joc. Îl lovea în cap pe nebun cu coada 
biciului şi trăgea spre el visla. Aquila se agăța de ea ţipind ca din gură de 
şarpe. 

— Lasă-l! zise Longinus poruncitor. 

Deodată din grupul dezertorilor se auzi o voce nehotărită, rugătoare: 

— Salve, prefecte! Nu-ţi mai aminteşti de mine? 

Longinus tresări căci vocea i se păru cunoscută. Îl privi cu băgare de 
seamă pe omul slab, zdrențăros, cu chipul năpădit de o barbă deasă, sură, 
dar nu putu să-şi amintească unde l-a mai văzut. 

— Sint Filimon, nobile, Servius Filimon, fost centurion din cohorta a 
doua. Am luptat sub comanda ta. 

De cum îi auzi numele, Longinus îşi aminti numaidecit şi totuşi 
răspunse cu răceală: 

— Nu-mi amintesc. Cînd ai dezertat? 

— Acum doi ani. 

— De ce-ai făcut-o? 


— Comandantul meu cel nou m-a nedreptăţit şi m-a amenințat că mă 
degradează cînd am încercat să mă apăr. Am fugit atunci la daci. Ştii doar, 
am fost un bun constructor. La ei am făcut acelaşi lucru. 

— Hm! Şi cum ai nimerit în mîinile noastre? 

— Regele Decebal m-a trimis să văd ce se contruieşte la Drobeta. 
Travestirea nu m-a ajutat, un fost camarad m-a recunoscut şi m-a predat. 

Longinus se încruntă şi zise cu severitate: 

— Eşti un nemernic. A fi dezertor este cea mai mare crimă. 

Prefectul se întoarse brusc şi plecă. 

Fronto zăbovi jos cîteva clipe, apoi urcînd treptele, două cîte două, îl 
ajunse din urmă pe prefect. 

— Nobile Longinus, te-am rugat să nu intri acolo. Locuri ca acestea 
nu sînt pentru oameni cumsecade. Erai cît p-aci să fii insultat de aceşti 
netrebnici. 

Bătrinul nu-i răspunse şi numai cînd ajunse la capătul schelei care 
lega puntea de mal, se întoarse şi-l întrebă: 

— Cît mai stai la Oescus? 

— Ştiu eu, nobile? Vreo două-trei zile, pînă voi încărca pieile care sînt 
în drum spre port. 

— Astă seară te aştept la mine. Vom vorbi de unele lucruri la un 
pahar de vin de Falern. Bătrinul zimbi silit. Mai am cîteva amorfe din 
această licoare. 


x 


Fronto trăgea adînc pe nări mireasma vinului, închizînd ochii de 
plăcere. Gustă puțin, îşi clăti gura, apoi plescăind din limbă, cum fac 
degustătorii de vinuri, zise: 

— Nectar demn de zei. De mult n-am mai băut un Falern ca acesta. 

— Este din pivnițele mele, de aceea îți pot garanta că este veritabil. 

— Nobile, strigă Fronto cu entuziasm, gustul lui este chezăşia cea 
mai bună. 

Neluînd în seamă lipsa de politete a căpitanului, prefectul ridică 
cupa: 

— Să bem pentru reuşita călătoriei taleîn patrie! 

Fronto rise zgomotos: 

— Nobile amfitrion, oamenii practici spun că patria este acolo unde e 
bine, şi au dreptate. M-am născut la Benevent, dar tatăl meu era de fel din 
Massilia; am casă şi avere la Dyrrachium, dar nu stau acolo nici zece zile pe 
an. Atunci, unde-mi este patria? Cred că este peste tot unde mă simt bine. 
Mai degrabă să bem pentru reuşita războiului pe care divinul este gata să-l 
înceapă cu Decebal. 

— Vivat! 


Longinus îl studia pe acest temerar om al mării, aşezat comod în fața 
sa. Vroia să-l cunoască la un pahar de vin, căci oamenii se schimbă cînd 
beau vin, mai ales cînd beau un vin bun. Jucîndu-se cu ciucurii perniței pe 
care-şi sprijinea cotul, zise, aşa. deodată: 

— Căpitane, vrei să mi-l vinzi pe Filimon? 

Fronto, care tocmai luase o gură de vin, era să se înece. După ce-i 
trecu, se ridică şi holbîndu-se la prefect, exclamă: 

— Să-l vînd pe Filimon? Dar... la ce ar putea să-ţi folosească? 

Longinus se ridică încet de pe pat. Cicatricea i se înălbi. Îi era penibil 
să se înjosească în fața acestui plebeu, dar n-avea încotro. 

— Vino mai aproape. Aşa! Şi... să vorbim încet. Ceea ce-ţi propun este 
o afacere şi nu trebuie să te intereseze nimic altceva decît preţul... Înţelegi? 

— Nu înţeleg! se încăpățină Fronto. 

— Am nevoie de omul acesta şi vreau să-l cumpăr. 

— Dar nu e de vinzare, nobile. 

— Dacă ai vrea, ar fi. 

— Dar e dezertor şi-l am în primire. Răspund pentru toți aceştia. Ei 
sint deţinuţii, iar eu temnicierul. 

Bătrinul îl privi cu înţeles. 

— Aşa este, dar banii au o putere magică, ei deschid închisorile, rup 
lanţurile, dezvinovăţesc pe cei vinovați. 

Fronto se scarpină în ceafă cu ciudă.  Privirile-i  deveniră 
neastimpărate. Dădu de cîteva ori din cap. 

— Da, da! Dar nu văd cum aş putea-o face. 

— Te priveşte. Cred că te pricepi mai bine decît mine la o astfel de 
treabă. Mie să-mi spui doar cît îți trebuie ca să te descurci. 

Fronto se aşeză la loc, goli cupa pe nerăsuflate şi scărpinindu-se în 
barbă începu să-şi facă socotelile. 

— M-ai luat prea repede. Nu ştiu ce să fac. Dacă ţi l-aş da pe Filimon 
aş putea să am neplăceri mari. Ştii cît este de sever împăratul cînd e vorba 
de încălcarea legii. Tot aşa sînt şi guvernatorii şi prefecţii, doar sint oameni 
aleşi de el. 

Longinus deschise un scrin de palisandru şi scoțind din el o pungă de 
piele, o cîntări în palmă şi zise încet: 

— Aici sînt două sute de galbeni. Cred că ajunge ca să astupi gura 
oricui. 

Fronto nu întinse mina şi lăsîndu-şi ochii în jos, dădu din cap: 

— E foarte greu să fac ceea ce îmi propui. 

Atunci Longinus, tot atît de calm, scoase din frumosul scrin încă o 
pungă, la fel. 

— Un fiu de prinț nu merită o astfel de răscumpărare. 


Fronto îşi descreţi fruntea ca prin minune şi punind mina pe cele 
două pungi le băgă în sîn. Oftind, murmură: 

— E al tău, dar nici nu-ţi poţi închipui cîte necazuri pot avea de pe 
urma acestui tirg. Mi-e teamă să nu trăncănească ceilalți dezertori, căci sint 
cu toții oameni isteți. O fac numai din stimă pentru un nobil şi vestit 
conducător de oşti. Te rog însă, nobile Longinus, ca toate să rămînă între 
noi. 


x 


La capătul dinspre apus al portului se afla o colibă părăsită. 
Căpitanul Fronto urmat de altcineva, învelit într-o manta lungă, se apropie 
cu băgare de seamă, bijbiind în întuneric. 

O umbră se desprinse de lîngă zid şi le ieşi întru întîmpinare. 

— Tu eşti, căpitane Fronto? 

— Eu, cine întreabă? 

— Cappa. 

— În regulă. Unde-i prefectul? 

— Înăuntru, te aşteaptă. 

Fronto îl îmboldi pe însoţitorul său şi intră după el pe uşa joasă. În 
dreptul deschizăturii pătrate, ce-i servea odăii de fereastră, se profila un cap 
în coif. 

— Salut, prefecte! Ţi l-am adus pe Filimon după cum ne-a fost vorba. 

Apoi, izbindu-l cu pumnul în ceafă pe însoţitorul său, Fronto mormăi 
înciudat: 

— În genunchi, cîine! Sărută-i picioarele nobilului Longinus, care ţi-a 
dat prilejul să mai păşeşti o dată pe pămîntul tare şi să vezi stelele 
deasupra capului tău. De-ar fi fost după mine, n-ai mai fi ieşit niciodată. 

— Lasă-l! îl întrerupse prefectul. Îţi mulțumesc şi te rog să ne laşi 
singuri. Am eu o răfuială cu omul acesta. Du-te sănătos pe corabia ta, 
Fronto, şi spune-i lui Cappa să intre! 

— Porunceşte, prefecte! zise Cappa intrînd. 

— Du-te şi stai la pindă! N-aş vrea ca cineva să ne audă. Fronto a 
plecat, nu-i aşa? 

— L-am urmărit cu privirea pînă l-am putut vedea. S-a dus în port. 

Rămas singur cu Filimon, bătrinul zise: 

— Nu-ţi fie frică, băiete, nu-ţi voi face nici un rău. Scoală-te şi 
întoarce-te ca să-ţi tai legăturile. 

Buimăcit, Filimon îşi freca încheieturile amorțite. 

— Ceea ce îți voi spune nu trebuie să ştie nimeni, mă înţelegi, nimeni! 
Eşti un om bun, te cunosc! Nu te consider trădător, cu toate că ai fost 
înlănţuit pe galeră pentru trădare. Îți dau posibilitatea să te reabilitezi şi să 


devii din nou cetățean onorabil. Nu-ţi pun nici o condiție, am doar o singură 
rugăminte. 

Filimon îl privi uimit. Mîndrul Longinus se roagă de el? 

— Fiul meu, tribunul Lucius, continuă bătrinul, îl cunoşti? A căzut în 
robie la daci. Nu am nici o veste despre soarta lui. Nu ştiu unde l-au dus, 
dar bănuiesc că îl vor duce la Decebal ca să-i stoarcă informaţii despre 
forțele noastre armate. Tu care cunoşti Dacia şi obiceiurile dacilor, tu care-l 
cunoşti pe însuşi Decebal, ai putea să-mi faci un mare serviciu. 

— Care, prefecte? întrebă Filimon cu vocea sugrumată. 

— Să te întorci la curtea lui Decebal, să te informezi despre fiul meu 
şi ori să-i înlesneşti răscumpărarea, să ştii, sint gata să dau toată averea 
mea pentru a-l vedea scăpat, ori să-l ajuţi să evadeze. ie, în schimbul 
acestui serviciu, îți promit reabilitarea în viitor, iar deocamdată libertatea. 

— Libertatea? Filimon repetă ca un ecou acest cuvînt. Îl cuprinse 
bucuria. Este adevărat ce spui, prefecte, sau vrei doar să-ți baţi joc de un 
nenorocit? 

— Cit se poate de adevărat. 

Filimon se prăbuşi în genunchi şi apucind mîna bătrinului o acoperi 
de sărutări. 

— O, îți mulțumesc, stăpine. Nu voi mai putrezi în mucegăitul fund 
de corabie, ferecat pe veci de bancă. Viața mea îţi aparține şi nu trebuie să 
mă rogi să-ți fac un serviciu, poţi să-mi porunceşti! 


x 


Marele pod peste Danubiu era terminat şi ultimele schele date jos. 
Sclavii supraveghiați de soldați îl curățau de moloz. 

În acea seară de început de iunie, Traian, împăratul Romei, aşezat 
comod într-un jilt pliant, cu generalii şi colaboratorii săi alături, privea 
măreața înfăptuire a geniului uman. 

Evenimentul într-adevăr era de o copleşitoare importanță. Era poate 
unicul în felul său, din toată istoria de pîn-atunci a omenirii. În sfîrşit, cele 
două maluri ale bătrînului fluviu, hotarul de veci între cele doua lumi: 
romană şi barbară, erau legate între ele. 

Pentru acei ce l-au construit, l-au văzut avîntîndu-se din ce în ce mai 
mult, peste apa adincă a Danubiului, adevărată inaugurare nu avea să fie a 
doua zi, fixată oficial, ci în acea ultimă seară, pe şantierul acela uriaş, în 
zgomotul de ciocane, scîrtîitul de pîrghii, în larma glasurilor ce nu încetă 
încă. 

După multe zile de zăduf, această ultimă zi se nimeri răcoroasă. 
Semnul era de bun augur. Vintul serii se juca cu părul lins, tăiat drept pe 
frunte, al împăratului. Cerul senin brăzdat la miazănoapte de nori prelungi 
se oglindea în fluviu. Pe malul celălalt, tot terenul era fortificat; un colosal 


cap de pod menit să apere măreața înfăptuire. Printre valuri de pămînt şi 
şanţuri se înălța o fortăreață semeaţă, cu cele cincisprezece turnuri de 
piatră ale ei. 

Între stilpii cheiului şi bărcile legate de ele se balansau pe apă umbre 
negre. În locuri deschise jucau zglobiu petele albastre, crîmpeie de cer, 
înconjurate de cercuri argintii. În depărtare, Danubiul părea de metal topit, 
iar în umbra dealurilor tracice sidefiu. 

Bărcile mişunau în jurul podului. Vislele se scufundau, apoi ieşeau 
scînteietoare de stropi. 

Soldaţii, sclavii, meşterii se îmbarcau ori debarcau. Strigătele, 
comenzile, cîntecele melancolice ale nordicilor, voioase ale celor din sud 
răsunau de pretutindeni. Un mozaic uriaş de bărbi, plete, capete rase, 
tunse, cărunte, negre, blonde; coifuri, scufii, tichii, basmale, pălării de pislă 
ori paie; corpuri arse de soare, tunici albastre, albe, roşii, verzi; zale, pla- 
toşe, mantii, lănci, sulițe, scuturi. Mugetul vitelor de ham, a celor minate la 
abator, tropotul hergheliilor de cai, călăreți pe armăsari jucăuşi; corturi, 
barăci, steaguri filfiietoare, depărtatele case albe ale Drobetei, toate se 
adunau într-o privelişte desfătătoare. 

Împăratul era mulțumit Ochii săi calmi, dar pătrunzători, puşi cam 
aproape de nasul lung şi cărnos, luceau de bucurie, în colțurile gurii 
subțiri, ferme, înflorea un zîmbet discret. 

De după cotitura Danubiului, din josul apei, apăru o triremă cu 
vintrele purpurii, decolorate de soare. Trei rinduri de visle o împingeau 
împotriva curentului atît de puternic în acel loc. Curînd după aceea, în 
urma triremei, apărură altele, un şir întreg. 

Traian făcu un semn lui Manlius, şeful de lucrări. 

— De unde vin? 

— Divus, este flota care a sosit din Athena. Ai fost anunţat despre 
asta. 

— Îmi aduc aminte, dar o aşteptam mai tîrziu. 

— A avut un vînt prielnic, auguste. 

— Cu ce sint încărcate, Manlius? 

— Cu plumb, smoală, otgoane; apoi cuie, scoabe, unelte de timplărie 
şi fierărie. 

— Zeii sînt milostivi! 

O barcă suplă se desprinse din mulțimea ambarcaţiunilor 
îndreptîindu-se spre chei. Vislaşii ridicară lopeţile; un matelot, cu o scufie 
frigiană în cap, prinse otgonul, aruncat de pe mal şi-l legă. 

Un om frumos, între două virste, în haine albe, prăfuite, se grăbi să 
urce dimbul. Ajuns în fața împăratului se aşeză într-un genunchi şi arătind 
spre pod cu un gest larg, puţin teatral, spuse: 

— Auguste, podul de la Drobeta este terminat şi aşteaptă să treacă 
dincolo glorioasele tale legiuni. 

— Vino mai aproape, Apollodor, zise împăratul şi cînd acela se 
apropie îngenunchind din nou, îi puse mîna pe umăr şi-l privi în lumina 
ochilor. În viața mea am cunoscut mulţi arhitecţi, tu însă eşti cel mai 
destoinic dintre toți. Miine vei fi încoronat cu lauri în fața întregii armate, 
iar în Damascul tău originar ţi se va înălța o statuie. 

Apollodor răspunse cu emoție în glas: 

— O divine, zeii au vrut ca talentul meu să înflorească sub augusta ta 
ocrotire! 

— Şi acum, încheie Traian rizînd, scoală-te, schimbă-ţi hainele şi vino 
în cortul meu. Vom închina cîte o cupă în cinstea izbinzii tale şi a izbinzii 
noastre în viitor. 

Împăratul se sculă şi făcînd semn celor din jur să-l urmeze, se 
îndreptă spre cortul său. 

Adrian, Lusius Quietus, comandantul suprem, Acilius Attianus, 
comandantul pretorienilor, Manlius Felix, şeful de lucrări, Apollodor din 
Damasc, poetul Criton îl urmară. 


x 


Peste şaizeci de mii de romani au trecut podul de la Drobeta. Malul 
stîng fremăta de oşti. Legiunile pregătite de marş aşteptau doar semnalul. 
Toate privirile erau ațintite asupra cortului de purpură al împăratului. 
Acolo îşi adună el sfetnicii spre a lua o ultimă hotărîre. Nu erau decît cîțiva: 
Quietus, Attianus, Adrian şi Manlius. 


— Prieteni, zise Traian, legiunile romane au trecut pentru a treia oară 
Danubiul, de astă dată însă malurile acestui fluviu sînt legate prin marele 
pod. Augurii ne-au spus că acesta este un mare semn şi că simbolica 
legătură va deveni în curînd un adevăr; nimeni nu va putea s-o mai rupă. 

Împăratul îşi plimbă privirea peste chipurile grave ale generalilor. El 
însuşi era grav şi solemn. 

— Zeii, continuă el, ne vestesc prin slujitorii lor că toate se vor 
petrece aşa cum vrem noi, dar zeii nu dau biruință decît celor destoinici; 
dacă nu vom reuşi să fim la înălțimea marelui nume de romani, de militari 
disciplinați, de faimoşi cuceritori, zeii se vor mînia şi vor trimite fulgerele lor 
ucigătoare asupra capetelor noastre. Acum optsprezece ani Cornelius 
Fuscus făcuse greşeala de a nesocoti şi de a subaprecia puterea dacilor. El 
plecă la război ca la o plimbare şi legiunile noastre nu s-au mai întors. Şi 
noi, acum doi ani, ne-am avîntat în această ţară sălbatecă fără să ne gîndim 
la multe lucruri folositoare. Acum avem experienţă şi acest fapt adăugat la 
disciplina şi credința nestrămutată în steaua Romei, ce nu apune niciodată, 

va face să biruim. Vom smulge de pe cetățile dacilor stindardele lor fioroase. 
De astă dată îl vom învăţa minte pe perfidul Decebal şi-i vom tăia avintul de 
a mai cotropi provinciile romane. 

Putem porni chiar acum, continuă Traian, vreau însă să vă gindiți 
pentru ultima oară, şi pină nu e tirziu, la drumul pe care l-am ales. Oare 
am cîntărit bine şansele preferind Valea Alutei acelei a rîului Tsierna? 
Vorbiti, vreau să vă mai aud o dată pronunţindu-vă pentru şi împotriva 
acestei întreprinderi! 

Privirile tuturor se îndreptară către Quietus, comandantul suprem, 
strateg neîntrecut. Acest maur tuciuriu îşi netezi părul cărunt, rărit la 
frunte, şi cu vocea-i guturală zise: 

— Auguste, tu eşti prudenţța întruchipată şi pentru asta îți sînt 
recunoscător. Tu ai primit planul meu de a pătrunde în regatul lui Decebal 
prin Valea Alutei şi dacă aş fi fost sigur că duşmanii ne aşteaptă acolo, aş fi 
renunțat eu primul, la el. Duşmanii ne aşteptau însă, din fericire, pe 
drumul bătătorit de pe valea Tsiernei, acolo ei şi-au reclădit cetățile distruse 
şi au pus mîna pe castrele noastre. Surpriza va fi mare şi va împărți oştile 
duşmanilor în două. Unii dintre noi au obiectat că drumul Alutei este mult 
mai lung şi nu prea cunoscut, dar ce contează asta față de argumentele de 
mai sus. Pe lingă toate acestea, faptul că Valea Alutei este mai largă şi mai 
accesibilă pledează pentru cauza noastră. Am spus ce aveam de spus! 

— Sint şi eu pentru acest plan, răspunse Attianus, dar şi de astă dată 
am să spun ce mă frămîntă. Pînă a ajunge la Aluta, chiar dacă vom merge 
de-a dreptul, încălecînd dealurile, în afară de trecerea a nenumăratelor rîuri 
şi piraie, vom avea de înfruntat seminţiile numeroase de barbari care 
locuiesc acolo. Adevărat, avem multe veşti despre intenţiile lor de a ni se 
supune, dar nu putem conta numai pe aceste veşti. În caz contrar, noi ne 
vom fărîmița elanul înainte de a ajunge la Aluta. În război, totul trebuieşte 
cîntărit pînă la ultimul dram. Am vorbit! 

Cîteva clipe se scurseră în linişte. Traian se uita gînditor la o hartă 
întinsă în fața lui. Plimbîndu-şi stylul de aur peste liniile drepte şi frinte ale 
drumurilor militare şi civile, înclinîndu-se din cînd în cînd ca să vadă mai 
bine cifrele distanțelor notate pe diferite trasee, zise: 

— Vorbeşte, Adrian, de ce te tot scarpini în barba ta de filozof? 

— Vroiam să vorbesc ultimul, sînt cel mai tînăr aici. 

— Vorbeşte, vorbeşte, am băgat de seamă că te frămîntă un gînd. Să 
nu-l pierzi! 

— Auguste, am vrut să spun că Attianus are dreptate fiind îngrijorat, 
însă nu are de ce să se teamă de trecerea cursurilor de apă, căci vara fiind 
timpurie şi uscată, riurile aproape că au secat. Am veşti precise despre 
asta. În ceea ce priveşte seminţiile gete care locuiesc pe dealurile dintre 


Danubiu şi Aluta, ele nici nu s-au gîndit încă să plece în munți la Decebal, 
cu toate că acesta îi ademeneşte într-una şi chiar le ameninţă cu represalii. 

— Bine, îl întrerupse Traian, dar ele ar putea încă să plece. 

— Nu, divine, dacă n-au făcut-o pin-acum, n-or să mai plece. Vestea 
schimbării drumului o să ne preceadă, şi ele, mai ales seminția piegeților, 
n-o să-şi lepede avutul în mîinile noastre. Aceşti piegeți sînt foarte 
numeroşi, dar nu prea războinici. Socot că e mult mai prudent să nu-i 
ațițăm şi să-i atragem de partea noastră cu orice preț. Toată reuşita 
campaniei atîrnă de pacea şi liniştea din spatele oştirilor noastre. Traian 
rise: 

— Adrian, tu eşti un fanatic al păcii. Nu uiţi niciodată să adaogi ceva 
din teoria ta a pacificării barbarilor cu ajutorul blîndeţii. Îţi admir 
perseverența, dar îți repet încă o dată: trebuie să-i smulgi duşmanului 
armele din mînă, apoi să-l pui în lanțuri ca să țină minte copiii copiilor lui 
cit este de rău să te cerți cu străvechea Romă. Numai atunci cînd toți 
barbarii vor fi puşi în genunchi, va începe era păcii, la care visezi atita. 

Adrian se încruntă. Căsătorit cu sora lui Traian şi desemnat să-i fie 
urmaş la tron, el putea să-şi permită acest gest. Manlius Felix era cu totul 
pentru planul lui Quietus. 

— Cred, zise el, că în război nu există alt factor mai important decît 
surpriza. Decebal nu ştie nimic de acest plan al nostru şi chiar de ar fi 
ştiut, nu mai are timp să fortifice valea Alutei. Cu atît mai mare o să-i fie 
surprinderea şi zăpăceala cînd ne va vedea îndreptindu-ne într-acolo unde 
nu sintem aşteptaţi. 

— Atunci, aşa să fie! zise Traian cu hotărire. Oştile din Dacia Minor şi 
din Tracia se adună la Oescus. Adrian! 

— Poruncă! 

— Trimite, pe o corabie militară, un curier la Oescus, cu poruncă lui 
Longinus şi Servilius să pornească în susul Alutei, îndată ce vor sosi cu toții 
acolo. Mesajul să fie secret, sigilat! 

După asta, Traian îşi puse coiful şi se lăsă îmbrăcat de către doi 
sclavi. Aceştia îi puseră platoşa sclipitoare, îl încinseră cu un paloş scurt 
aurit şi-i atirnară de umeri o superbă mantie stacojie, tivită cu benzi țesute 
în fir de aur. 

— Sus stindardul! porunci împăratul ieşind din cort. 

Un pretorian voinic, stegar împărătesc, se repezi să-i îndeplinească 
porunca. 

Bucata de mătase roşie se înălță spre cer. Trimbițaşii îşi ridicară 
trimbițele în formă de balauri răsuciți. 

Clar, sonor, cu nuanţe elegiace, răscolitor, sunară pilniile de argint, 
trezind lagărul din aşteptare. 

Încă un gest de a lui Traian şi cîțiva călăreţi în mantii roşii porniră în 
diferite unghere ale lagărului. 

Din locul înalt unde se afla cortul împărătesc se vedeau manevrele 
imensului furnicar omenesc. Centuriile se adunau în cohorte, cohortele îşi 
ocupau locul în cadrul legiunilor şi în curînd imensele patrulatere aliniate 
hăt departe, unde picla dimineţii înceţoşa vederile, înmărmuriră în poziția 
de drepți. 

În clipa în care împăratul încălecă şi ridicînd mîna dădu semnalul de 
plecare, un imens vuiet izbucnit din zeci de mii de guri se rostogoli spre 
zări: 

— Vivat Traian imperator! 

Cohortele ecvestre ale numizilor şi galilor, evoluînd cu dibăcie, 
fluturîndu-şi mantiile albe şi pieile de animale, ieşiră cele dintîi din 
Drobeta, pornind spre răsărit. 

Vestea neaşteptată, că Traian alesese un alt drum, străbătuse munții 
şi ajunsese la urechile regelui Decebal. Consternarea era mare şi în vreme 
ce  seminţiile dacice răsculate se zbăteau în îndoieli şi cîntăreau 
consecinţele ce ar fi putut avea stratagema genială a împăratului, oastea 
romană cobora în grabă, neîmpiedicată de nimeni, de-a lungul rîului 
Amutria. Era aici un străvechi drum de negoț amenajat de romani şi 
întreținut întrucîtva de triburile dacice de prin partea locului. Punţile şi 
podurile peste afluenții Amutriei n-au fost dărimate, populaţia părea 
liniştită şi chiar supusă. Zilnic Traian primea delegații din tirguri şi sate 
care îl asigurau de intenţiile lor paşnice. Experiența primului război îi făcea 
prevăzători. Aveau grijă să trimită în fața împăratului numai oameni de soi 
„pileati”, oameni bătrîni şi aşezaţi cu care se putea înțelege. 

Fiecare dac îşi aducea aminte cît de neînduplecat a fost Traian în 
cursul primului război şi cu cîtă severitate respingea soliile, dacă găsea în 
sinul lor „comati”, oameni simpli, socotind aceasta drept jignire adusă 
divinității sale. 

Pindarii şi cercetaşii daci văzînd apropierea groaznicei armate, căreia 
nimic nu-i putea sta împotrivă, se întorceau înspăimîntați la cei ce i-au 
trimis. 

Triburile de dincoace de munți, mai ales acelea din partea şesului, 
aveau cu totul alte păreri despre expansiunea străinilor decît triburile 
răsculate de dincolo de munţi. Prea mulți străini, călători şi negustori 
mişunau în cîmpie, stricînd vechile obiceiuri şi ademenind oamenii cu fel de 
fel de lucruri noi. Negoţul pe care-l făceau localnicii cu veneticii le aducea 
bani şi bunăstare, în schimb îşi pierdeau puţin cîte puţin independența 
politică. Totuşi, mai erau şi aici în sud oameni mîndri. Războaiele şi 


răscoalele lui Decebal îi aduseră acestuia faimă, țesînd în jurul frunții lui o 
aureolă de erou. Mulţi tineri, înflăcărați de lupta acestui dirz conducător, 
treceau pe față sau în ascuns de partea lui. Fără să-şi dea seama de 
primejdia expansiunii străine, simțeau instinctiv că trebuie să i se 
împotrivească. Dar, din aceştia erau puțini. 

Nemulțumiții plecau din sate şi tirguri şi organizîindu-se în cete luau 
drumul băjeniei. Unii din ei, răspunzind chemării bătrinului Decebal, se 
adunau sub steagurile sale, alții se ascundeau prin păduri, dînd tircoale 
satelor, pîndind şi hărțuind ostile romane. În ura lor neîmpăcată pentru 
năvălitori şi scîrba pentru conducătorii lor laşi, nu se mulțumeau cu 
chemările regelui dac, ci se puneau pe treabă pe loc, fără întirziere, plini 
fiind de nerăbdare şi de dorința de a se răfui cu musafirii nepoftiți. Aceşti 
singurateci ambiţioşi în loc să-l ajute pe Decebal, îi puneau bețe în roate, în 
loc să-i sporească numărul oştilor, îşi lăsau cetele măcinate şi fărimițate de 
duşman, de un duşman bine organizat care în ale războiului poseda o 
practică multiseculară. 

Neînfricatul Decebal trimitea mereu soli, ademenindu-i, rugîndu-i să 
amîne deocamdată visurile de răzbunare şi să vină la el. 

La vărsarea Amutriei în Gilpil, Traian porunci construirea unui 
castru. Aproape toată armata luă parte la lucrări. Furnicarul imens de 
oameni se organiză ca prin minune. 

Liniile înaintate ale cercetaşilor făceau paza lagărului, cavaleria era 
gata oricînd să intervină. Infanteria, însă, împreună cu sclavii se puse de 
îndată pe lucru. În loc de sabie, suliță, praştie, arc, oamenii luară în mîini 
topor, cazma, lopată, tirnăcop. Fiecare ostaş era în acelaşi timp meseriaş. 
Meşter sau ucenic, el îşi făcea treaba bine. Fiecare ofițer era tehnician, 
constructor, arhitect; fiecare ştia cîte ceva, nevoia i-a învăţat, iar timpul i-a 
selecționat după aptitudini. 

Încă nu apusese soarele şi din acel tumult şi vuiet, din acel du-te- 
vino continuu răsări o cetate de necucerit, împrejmuită de două rinduri de 
valuri cu palisade de bîrne şi două rînduri de şanţuri. În jurul castralui, tot 
terenul pe distanță de o jumătate de stadie fu acoperit cu ţăpuşe înfipte în 
pămînt şi ascunse în iarbă. Cele două intrări au fost prevăzute cu porți, din 
bîrne de stejar şi punți peste şanţuri. La colțurile lagărului, pe platforme 
speciale, se instalară catapulte uriaşe. 

Lagărul botezat după denumirea rîului „Amutrium” era gata. Restul 
lucrărilor, adică construirea barăcilor, depozitelor şi a clădirii pretoriului 
cădeau în sarcina garnizoanei şi urmau a se face mai tîrziu. Împăratul 
lăsînd în cetate o cohortă din armata regulată şi cîteva sute de auxiliari, 
porni înainte fără teamă. Spatele îi era întărit. 


După cum melcul în mersul lui lasă o diră viscoasă, tot aşa şi armata 
romană lăsa în urma ei dire de drumuri. Apărate de trupele avangărzii, 
detaşamente rapide de săpători se deplasau mereu înainte. Trasiînd drumul, 
dînd jos ridicaturile terenului, astupiînd adinciturile lui, lărgindu-l unde 
trebuie, îl treceau peste punți şi poduri, pe malul celălalt al riurilor. Timpul 
nu-i permitea lui Traian să construiască şosele după toate regulile artei 
militare, dar, cît timp vremea se menținea frumoasă, nici nu se simțea prea 
mare nevoie de ele. 

Loc de lagăre nu se găsea atit de uşor şi se făceau mai multe lagăre 
mici, dar totdeauna întărite după obiceiul roman. Ciîteodată oştile 
mărşăluiau mult după miezul nopţii pînă dădeau de vreo poiană sau loc 
deschis. 

De la Amutrium pînă la Pelendava, o aşezare dacică destul de 
însemnată, drumul trebuia tăiat prin păduri. 

Înainte de a intra în Pelendava, împăratul dădu oştilor poruncă să se 
oprească pentru odihnă şi curăţenie. Tinea foarte mult să impresioneze 
populaţia băştinaşă. 

Soliile triburilor din ţinut se strinseră în piaţă pentru a-l întiîmpina pe 
împărat. Bătrinul şef înconjurat de o ceată de nobili pileati aşteptă răbdător 
pină trecură cele şase ile de călăreți. Mulțimea din piaţă căsca gura cu 
uimire şi frică la numidienii tuciurii cu penaje de strut pe coifuri rotunde şi 
cu piei de lei şi leoparzi pe umeri. Dacii văzuseră soldați romani în cetăţile 
înşirate de-a lungul Danubiului şi din Dacia Minor, dar nimeni nu văzuse 
pin-acum oameni negri ca smoala. Nu-i văzuseră de asemenea nici pe gali, 
uriaşi cu părul blond împletit în cozi, purtînd coifuri cu coarne şi îmbrăcați 
în piei de urşi, lupi, rişi şi alte fiare sălbatece. Nu văzuseră vreodată vlăjgani 
roşcovani din Brittania îmbrăcaţi în haine de piele şi înarmaţi cu securi. 
Tracii şi ilirii erau întrucîtva asemănători dacilor, dar mult mai frumos 
îmbrăcaţi şi înarmaţi cu arme strălucitoare de acelaşi fel. 

După călări trecură cohortele pedestre de pretorieni. Strălucitori în 
platoşele lor aurite şi mantii roşii ca focul, înarmaţi cu sulițe, săbii scurte şi 
scuturi mari, ovale, de aramă, ei produseră cel mai mare efect asupra 
localnicilor. 

În sfirşit, apăru împăratul. El trecu vijelios în quadriga sa de bronz 
sculptat, trasă de patru cai albi ca laptele. Trecînd prin faţa fruntaşilor 
daci, salută cu mina întinsă fără să se oprească măcar pentru o clipă, 
vroind să le arate prin asta că nu are timp de zăbavă şi poate întrucîtva că-i 
disprețuieşte. 

În urma împăratului trecură cohortele de pretorieni călări. Aceşti 
ostaşi de origină nobilă întrecură pe toţi în strălucirea îmbrăcămintei şi a 
echipamentului. În fruntea lor călărea un uriaş frumos care purta 
stindardul împărătesc. După acest cortegiu grăbit, răsună ropotul a zeci de 


mii de picioare ale legionarilor greu înarmați, purtind acvilele stindardelor 
care s-au acoperit de glorie în atitea lupte, pe atitea meleaguri, în timp de 
secole. Aceşti ostaşi sobri, arşi de soare, tăbăciți de vinturi şi frig, cu 
chipurile sculptate ca din piatră, brăzdate de urme de răni erau temelia 
puterii romane. Apoi urmară în pas vioi unităţile celor uşor înarmați. După 
ele trecură cohortele consulare de aşa-zişi „pedes singularies” mai pestrițe, 
înarmate cu fel de fel de arme. 

Trecură „funditores” — prăştierii şi „sagittaries” — arcagşii, încheind 
convoiul nesfirşit al armatei regulate. După ei s-au perindat încă multă 
vreme nesfirşitele cete de auxiliari, nu prea instruiți şi înarmați cu tot felul 
de arme. Între ei de-a valma mergeau negustorii, marchitanii şi toţi acei 
aventurieri dornici de a se îmbogăţi din pradă de război. Femeile acestora şi 
chiar ai unor legionari, laolaltă cu prostituatele, îi urmau cocoţate cu tot 
calabalicul lor pe măgari şi catiri. Împăratul nu privea cu ochi buni această 
anexă civilă a armatei, dar nu avea încotro. Într-adevăr, nu era greu de 
presupus ce s-ar fi întîmplat dacă i-ar fi gonit pe toţi saltimbancii, cîntăreții, 
dansatorii, scamatorii, vrăjitorii şi vracii aceştia. S-ar fi întimplat de bună 
seamă ceva mult mai grav decit dacă ar fi izgonit preoții şi augurii. S-ar fi 
stirnit poate chiar o răscoală. 

Toţi aceştia aveau cîte ceva de vindut: băuturi, dulciuri, zorzoane, 
amulete, arta lor de a distra, de a înveseli, trupul lor şi toate celelalte 
lucruri care nu existau în dotaţia armatei romane. În schimbul tuturor 
acestora, ei nu cereau decit bani şi pentru că banii se ciştigau uşor de la 
militarii care de obicei nu-i cunosc valoarea, erau gata să se expună 
oricăror pericole şi riscuri, atît de strîns legate de război. 

Ore în şir se scurgeau trupele prin tirgul Pelendava, ore în şir 
scîrțiiau roţile carelor încărcate. Sclavii, cu frunțile legate cu benzi de 
felurite culori, îndemnau animalele, fiecare pe limba lui. Urmară şiruri de 
animale de samar, turme de vite şi oi pentru hrana oștirii. Mii şi mii de 
copite răscoleau drumul aruncînd în sus nori imenşi de pulbere. Din cînd 
în cînd, din această perdea de praf răsăreau detaşamente de cavalerie 
însărcinate cu paza coloanelor de aprovizionare. 

În urmă de tot, sub paza puternicelor detaşamente de auxiliari, se 
tirau, trase de nenumărați boi, maşinile de asediu. 


pd 


De la Acidava cele două oşti unite îşi continuară drumul de-a lungul 
Alutei, mereu spre miazănoapte. Dealurile domoale ce străjuiau riul şi văile 
largi prin care şerpuiau afluenții leneşi, deocamdată nu puneau piedici 
oştilor în mersul lor. Totuşi, comandanții luau din ce în ce mai multe 
măsuri de siguranţă. Încă o zi-două şi valea se va îngusta, pădurile virgine 
vor cobori pînă-n poalele dealurilor, drumul larg pîn-acum se va lipi de 


coastele povirnişurilor, trecînd cînd în dreapta, cînd în stînga apei. Armata 
compactă pin-acum se va lungi pe mile întregi expunindu-se tuturor 
pericolelor unei călătorii printr-o ţară necunoscută şi vrăşmaşă. 

Centuria lui Cappa din care făcea parte şi decuria lui Caliga nimerise 
în detaşamentul de escortă a maşinilor de asediu. În urma lor se tirau 
nesfirşitele rînduri de căruțe cu provizii şi caravane de animale de samar 
păzite de cohortele ecvestre de numidieni şi gali. 

Caliga avea în paza lui o balistă uriaşă, trasă de şase perechi de boi. 
Jumătate din oameni mergeau înarmați, cealaltă — lăsîndu-şi armele şi 
sarcinile în carul ce-i urma, veghia asupra maşinii, ajutind-o să iasă din 
gropi şi hîrtoape. 

Soarele nemilos mugşca adînc în carnea oamenilor obosiţi, scăldați în 
sudoare. Boii, amețiți de arşiță, mergeau ca nişte somnambuli, nesimţitori 
la loviturile bicelor şi strigătele răguşite ale sclavilor. Din cînd în cînd, cîte 
unul mătura apatic cu coada cîte o muscă mai veninoasă. Orice mişcare cît 
de mică stîrnea nori de praf înecăcios pe drumul fărimițat de roți. 

Asdus, numai în tunică, cu o lopată şi un par încrucişate pe umeri, 
păşea voios şi neobosit. 

Prin lava fierbinte a aerului îmbibat de praf pătrundea sfişiind nervii 
scîrțiitul neîncetat al roților. Aproape toți soldaţii în ciuda poruncii 
împărăteşti şi-au scos armele şi le purtau agățate de suliți. 

Soarele se oprise parcă în mijlocul bolţii, surd la chinurile bietelor 
fiinţe, iar ele se tirau şi împingeau înainte, mereu înainte, nişte caraghioase 
jucării pe roţi. 

Un deal prelung cobora domol pînă aproape de drum. Toţi au pus 
umărul la roți ca să ajute boii să tragă maşinăriile în sus. Oamenii băgau 
parii printre lemnărie folosindu-i ca pirghii, puneau pietre sub roți ca să nu 
alunece înapoi. Pocnetele bicelor se împleteau cu vocile răguşite într-un săl- 
batec tumult. Picioarele se încordau, opintindu-se, căutînd puncte de 
sprijin pe pămîntul fărimițat de roți. 

Într-o clipă, cînd cohorta de călăreţi ilirieni dispăruse după 
ridicătură, în fața căreia maşinile se poticniseră, iar cohortele de numidieni 
şi gali erau mult în spate, în dosul perdelei de praf şi ascunşi de cotituri, o 
ceată numeroasă de daci călări țişni din pădure, aşternindu-se într-un 
galop nebun spre drumul înțesat de care şi maşini de asediu. O altă ceată, 
mai numeroasă, de pedeştri, porni în goană pe sub creasta dealului ca să le 
taie legătura romanilor cu grosul armatei. 

Praful stîrnit de coloanele în mişcare, minat înapoi de un vînt uşor, 
astupa vederile celor din spate. Ariergarda se afla la vreo milă în spatele 
unui deal; cohortele de numidieni şi gali n-aveau cum să vadă şi n-aveau de 
unde să ştie că maşinile de asediu au căzut în capcană. 


Atacul neaşteptat se prăbuşi mai întii asupra centuriei lui Cappa. 
Centurionul îşi dete seama într-o clipă de situația disperată în care se aflau. 
Şeful dacilor însă o cîntărise bine. Scopul său era să dea foc catapultelor, 
batistelor, berbecilor, de a măcelări vitele de jug şi de a omori cît mai mulți 
oameni. Îndrăzneţul dac avea toate şansele de partea lui. Poziţia de luptă 
era minunat aleasă. leşind din desiş, atacatorii, coborau în vale, asupra 
unui inamic obosit, strîns între două dealuri şi rîul Aluta. 

Celelalte două centurii din escorta maşinilor se grăbită să vină în 
ajutorul lui Cappa. 

— Toţi cei înarmaţi după mine! tună Cappa şi se avintă călare. 

Îl urmară vreo douăzeci de pedeştri. 

— Caliga, Vincor! strigă el în treacăt, apărați maşinile, Decurionii s- 
au pus pe treabă. 

— Asdus, Asdus! strigă Caliga îndesîndu-şi coiful. Unde eşti, Asdus? 

— Aici sînt, decurioane, poruncește! 

— Repede, ia un catir şi goneşte la numidieni după ajutor! Mişcă-te...! 

Soldaţii care se avîntară după comandanți înfipseră sulițele în pămînt 
cu virfurile îndreptate spre avalanşa de daci şi primiră prima lovitură. Cîțiva 
căzură, ceilalți strinseră rîndurile şi acoperindu-se cu scuturile se apărau. 
Sub protecţia lor, oricît de slabă ar fi şi de scurtă durată, ceilalți se 
înarmară şi ocupară poziția în fața maşinilor. 

În această luptă, căzută ca un trăznet din senin, în freamătul de voci, 
tropotul de picioare, gifiitul a sute de piepturi, Asdus se simți mic şi umilit. 
Era prima sa luptă. Atunci de ce Caliga nu l-a lăsat să lupte alături de el, 
umăr la umăr, să se ajute unul pe altul; de ce-l trimite aiurea, departe de 
primejdie? Nu cumva n-are încredere în el? Sau poate vrea să-l ferească de 
lovituri? 

Înciudat, îmbrînci cîțiva sclavi cuprinşi de panică. Cu cîteva lovituri 
de cuțit tăie curelele samarelor. Catirul speriat de zgomot nu se lăsa 
încălecat. În sfîrşit porni. Peste câteva clipe, Asdus îşi dădu seama că nu 
degeaba bătrinul Caliga îl trimisese tocmai pe el după ajutoare. 

O ceată de daci îl văzu şi-i tăie drumul, caii lor sprinteni îl 
înconjurară. Nu avea la el decît scurtul paloş „gladius”. 

Singele i se urcă la cap, muşchii se încordară, simțurile se ascuţiră. 
Apucă o lance îndreptată spre el, o smulse cu violenţă, o întoarse cu 
repeziciune şi o băgă într-un piept îmbrăcat în zale ruginite. Nu avu timp s- 
o mai scoată căci un altul îl înghesui din dreapta. Simţi o lovitură în umăr. 
Îl înşfacă pe dac de barbă şi-l smuci de pe cal. Pară lovitura unui topor. 
Paloşul i se rupse, dar avu timp să-l lovească pe dac cu sfărimătura lui în 
obraz. Înmărmuriţi ceilalți daci se dădură înapoi. 


Lupta nu dură decit cîteva clipe, dar şi clipele acestea erau preţioase. 
Romanii de lingă catapulte şi baliste, încolțiți de atacatori, n-ar fi putut să 
reziste prea mult. 

Scăpat de urmăritori, Asdus într-o goană nebună, îndemnind catirul 
cu călciile, cu capătul friului, cu strigăte, trecu ca o nălucă de-a lungul 
şirurilor de care, căruțe, sacale, maşinării, animale de jug şi samar, turme 
de vite, oameni uimiți şi speriați de oprirea neaşteptată şi larma 
îndepărtată. 

— Pregătiți-vă de luptă! strigă Asdus în trecere. Daţi ajutor celor din 
față! 

Centuriile de numidieni erau în fierbere. Tribunul care-i conducea 
tocmai vroia să trimită cercetaşi în față să vadă despre ce-i vorba, cînd 
apăru Asdus pe catiru-i înspumat. 

— Tribune, strigă el cu vocea întretăiată, sintem atacați de daci. 
Maşinile sînt în primejdie. 

— Sint mulți duşmani? 

— Cîteva sute, tribune. 

Tribunul, negricios, cu ochii de jăratec, rînji mulțumit, dezgolindu-şi 
dinţi sclipitor de albi. Întoarse brusc calul său nărăvaş. 

— Stindardul la mine! Numidieni. În ordinea centuriilor după mi-i-ne! 

Călăreții negri se mistuiră în praf. Asdus întoarse catirul vroind să se 
ia după ei, dar se văzu înconjurat de călăreți gali. Centuriile galice rămaseră 
deocamdată pe loc. Uriaşii blonzi cu plete lungi împletite în cozi îl priveau 
curioşi şi binevoitori pe acest voinic cu părul negru cîrlionțat. 

— De unde eşti? îl întrebă unul din centurioni. 

— Din legiunea Macedonica, cohorta I-a, centuria a Ila pedeştri grei. 

— Marcellinus ţi-e comandantul? 

— Da! 

— Şi toți sînt aşa voinici ca tine şi ca şeful tău? 

— Nu toţi, totuşi sînt! răspunse Asdus zimbind. Apoi îşi aduse 
aminte: Trebuie să plec, faceţi-mi loc! 

— Încotro? Mai stai! 

— Nu pot sta aici cînd tovarăşii mei luptă şi mor. Faceţi loc! 

— Ho, ho, mai domol, tinere! Văd că ai luptat destul. Priveşte aici! 

Numai atunci Asdus îşi dădu seama că umărul îi este însîngerat. El 
se încruntă smucind friiele catirului. O mînă robustă apucă şi ea de friu, iar 
un gal cu mustăți lungi de culoarea spicului de grîu mormăi într-o latină 
stricată: 

— Nu, de data aceasta n-o să-ți meargă. Dacă nu descaleci, vei avea 
de furcă cu noi! Avea o voce domoală şi pronunța cuvintele ririind. Să vină 
vraciul! Avem un rănit aici. 

După distrugerea cetății Sucidava, temîndu-se de răzbunarea 
romanilor, dacii trecură pe malul sting al fluviului. 

În aceeaşi zi, o galeră grecească cu trei sute de visle, plutind spre 
mare, căzu în cursă. Grecii, ştiind că se află în preajma cetății romane, erau 
atit de siguri de protecţia ei încît n-au luat nici o măsură de apărare. Cind 
trecură de cotitură, era tirziu. Cetatea ardea, iar cîteva sute de bărci cu daci 
ieşeau din păpuriş. Galera fu luată cu asalt aproape fără împotrivire, ziua 
în amiaza mare. Echipajul, încărcătura şi tot ce putea fi de folos fu 
transportat pe mal, iar corabia incendiată, împinsă la larg. 

Cînd intenţiile Romei de a-l ataca pe regele dacilor deveniră 
neîndoielnice şi legiunile ei se strinseră în număr mare la Drobeta, Bedar, 
Andagus şi alte căpetenii primiseră sfat de la Decebal de a hăitui cetăţile 
romane megieşe şi a provoca cît mai multă nelinişte în spatele oştilor Iui 
Traian. 

Şefii daci şi sarmați şi-au trimis de mult familiile, turmele şi recolta 
în munți şi faptul că nu se mai gîndeau la căminurile şi ogoarele lor, le 
dădea o mare mobilitate şi linişte sufletească atît de necesară în război. 

Dar numărul mare de prizonieri (erau peste cinci sute) luaţi la 
Sucidava — sat şi cetate, precum şi de pe galera grecească, le îngreuna 
mişcările. Luară deci hotărîrea să trimită robii lui Decebal care avea nevoie 
de brațe de muncă. Cu treaba asta fu însărcinat un şef dac, din cei 
mărunței, cu numele de Mando. Acesta luă cu el trei sute de războinici şi 
porni spre miazănoapte, în susul văii rîului Argessos, mînînd înainte-i 
turma de robi. 

Tribunul Lucius, rănit uşor la braț, mergea posomorit în rînd cu 
ceilalți. Ştiind cine este şi socotindu-l preţios, Mando — şeful dacilor, dădu 
poruncă să nu-l bată, nici să nu-l batjocorească. Ordinul se extinse 
întrucitva şi asupra centurionilor — Agatus şi Stolo, care se ţineau lingă el. 

Mergeau de-a valma. Paznicii călări nu le dădeau voie să se grupeze. 
Cu toate acestea, încetul cu încetul, doi cîte doi, trei cîte trei, prietenii se 
apropiau unii de alții. Soții se apropiau de soțiile lor ca să-şi ajute unii 
altora să ducă copiii, dar biciul paznicilor şuiera sfişiind carnea spatelui, 
încolăcindu-se în jurul gitului, capului, arzînd cu sfircu-i de metal. 

Femeile plingeau înfundat, copiii cu hohote, bărbaţii scrişneau din 
dinți. Poticnindu-se în zgrunțuri, alunecind în urmele lăsate de roți şi 
copite, robii se grăbeau cu înfrigurare, nu cumva să rămînă în urmă. Acolo 
în coada convoiului, biciul şuiera într-una. Cite unul istovit peste măsură 
cădea jos. Nimeni nu întorcea capul să vadă cum sarmatul se dă jos de pe 
cal ca să-i taie beregata. 


Lucius se deşteptă brusc, trezit de sfirşitul unui vis urit. Se crăpa de 
ziuă. Cerul sidefiu la răsărit era senin şi odihnitor de dulce. De undeva, de 
jos, se prelingea o boare rece, mişcînd vălurile uşoare ale ceții. 

Îşi linse buzele uscate. Din pricina rănii avea febră şi cîrpa cu care 
era legat se lipise de carnea vie. Cu mîna stingă, zdravănă, pipăi iarba udă 
de rouă, apoi lipi palma de obraz. Făcu aceasta de mai multe ori pînă se 
răcori. Încetul cu încetul gîndurile-i zăpăcite de somn se orînduiră. Se ridică 
într-un cot şi privi în jurul său. Văzu trupurile ghemuite ale tovarăşilor de 
suferință. În dreapta zări corpul robust al unui străjer dac. Omul moţăia 
sprijinindu-se în lance. 

Lucius se ridică în capul oaselor. Îi venea greu din pricina picioarelor 
legate, dar aşa vedea mai mult. 

În lumina slabă dinaintea zorilor cercetă lagărul, corturile, colibele 
acoperite cu verdeață, focurile aproape stinse. Drept în față văzu lucind 
mat, fără sclipiri, pînza rîului. Sălcii mari stufoase îl străjuiau la cotitură. 
Mai încolo, ştearsă de ceaţă, se întindea lunca cu pilcuri de răchită, sălcii, 
plopi. 

Lucius trase cu putere în piept aerul proaspăt. Un dor de viață 
nestăvilit îl năpădi, dîndu-i speranțe vagi şi dulci. Niciodată n-a încercat el 
acest sentiment. Inima îi bătu cu putere, simţurile se ascuţiră. Învălui într- 
o privire lagărul, lunca şi cerul profund. Stelele păleau. Jos, aproape de ori- 
zont, luceafărul arunca văpăi. O linişte deplină domnea peste fire. Doar din 
cînd în cînd gemea în somn cîte un rănit. Caii împiedicaţi fornăiau în iarba 
udă de rouă. 

Umbra de sub sălcii îl fascina pe Lucius. Dacă ar fi ajuns pînă la ea, 
ar fi scăpat poate. Cu înfrigurare se apucă să deslege fringhia cu care-i erau 
legate picioarele. Se grăbea. Îi era frică să nu-l apuce ziua. Frînghia fusese 
înnodată udă, iar el nu putea lucra decit cu o singură mînă. Zdrelindu-şi 
degetele, pînă la sînge, o dezlegă totuşi. Mai pierdu cîtva timp frecîndu-şi 
picioarele amorţite, apoi culcîndu-se pe burtă se tiri spre rîu. 

Cu ochii aţintiți spre străjer, cu urechile ciulite, se strecură cu grijă 
printre cei ce dormeau. Stelele păleau pe nesimţite. Lucius ştia că aceasta 
este poate prima şi ultima ocazie de evadare şi gîndul că ar fi putut să-i 
scape îl înnebunea. 

În sfîrşit, lac de apă, ajunse pînă la salcia apropiată şi se piti în dosul 
trunchiului ei noduros. Din grămada de prizonieri răsună un geamăt. 
Străjerul, tresărind, privi într-acolo, dar după o clipă aţipi din nou. 

Atunci Lucius ridicîndu-se în picioare se grăbi spre mal. În faţă, la 
vreo douăzeci de paşi se afla un cort. Era cu poalele lăsate şi nu-l păzea 
nimeni. Lucius îl ocoli prin dreapta, căutînd să nu iasă din umbră, dar 
dintr-o dată se împiedică de funia cu care era priponit şi căzu. Cortul se 
cutremură. Stringînd dinţii, ca să nu strige de durere, căci se lovise în rană, 


Lucius se sculă. În aceeaşi clipă, poala cortului se ridică şi în cadrul 
întunecos apăru un cap zburlit şi răvăşit de somn. 

Tribunul îl privi o clipă ca vrăjit. Zburlitul, scoţind un strigăt de furie, 
se năpusti. Lucius îl izbi cu piciorul în burtă şi întorcîndu-se alergă spre 
riu. Din cort apăru însă un altul, un flăcăiandru sprinten. Dintr-o săritură 
îl ajunse pe fugar şi se încleşta de el, mormăind şi duhnind a usturoi. 
Lucius căuta să scape de strinsoare, folosindu-se de mîna sănătoasă, dar 
flăcăul pletos se agăță de el ca un scai. Într-o clipită tot lagărul fu în 
picioare. Robii, cu fețele livide, se sculară în capul oaselor şi-l priveau 
înspăimintaţi. Din grămadă se auzi un glas: 

— Tribune, tribune! Ce ai făcut? 

Era Agatus, care se sculă, făcu o mişcare instinctiva spre a-i veni în 
ajutor, dar clătinîndu-se pe picioarele-i legate îşi pierdu echilibrul şi căzu. 

Dacii cu cămăşile descheiate fluturind, alergau de pretutindeni. 

Cu un efort supraomenesc Lucius se smulse din strinsoarea 
tinărului, îl izbi cu stînga în obraz şi fără să mai privească înapoi, alergă 
pînă la mal şi se aruncă în apă. 

— În rîu, după el! striga Mando ieşit din minţi. Vă înec pe toţi, dacă 
vă scapă blestematul acela de roman. 

— Nu ne scapă, Mando, zise un dac cărunt de lingă el, nu ne scapă 
căci e slăbit şi are braţul rănit. 

Dar Mando nu-l asculta. Privind înspre rîu, blestema într-una. 

— Ticăloşii aceştia de paznici merită să fie biciuiţi, jupuiţi şi aruncați 
cu piatra de gât în gîrlă, să-i mănînce peştii. Leneşilor, puturoşilor, după el! 

Tinerii plini de vlagă, din cîteva aruncături de braț îl ajunseră pe 
Lucius. În disperarea lui, acesta încercă să se apere pînă şi în apă. Valul 
rece îi împrospăta forțele. Călcînd apa cu picioarele, izbea cu pumnul în cei 
ce se apropiau. 

— Vreţi să mă prindeţi de viu? striga el gîfiind. N-o să vă meargă, 
barbari lățoşi şi murdari ce sinteți. N-o să puneţi voi mîna pe mine. Mai 
degrabă o să-mi pescuiți cadavrul! 

Curentul îi ducea pe toţi de vale. Apa clocotea în jurul fugarului. În 
lumina ireală a unui sfirşit de noapte toate acestea păreau un joc zglobiu al 
tritonilor din poveşti. 

Un dac afundindu-se îl apucă pe Lucius de picioare, un altul îl apucă 
de păr, apoi tăbărîind cu toţii asupra lui, îl scoaseră la mal. 

Pînă şi atunci, pe jumătate înecat, încerca să se mai apere. Mando, 
negru de miînie, se apropie şi cu o lovitură de pumn îl dobori la pămînt. 

Adunați în jurul zdrenţei de om, care acum ciîtva timp era un mindru 
tribun roman, dacii rideau, glumeau şi li se părea, în naivitatea lor, că-l vor 
dobori tot atit de uşor şi pe împăratul Traian cu toate oştirile lui. 
Descărcîndu-şi furia, Mando îşi aminti porunca lui Andauus de a avea o 


grijă deosebită față de romanii suspuşi şi-i păru rău de cele făcute. 
Întorcîndu-se către prizonieri strigă în limba lui: 

— Hei, voi cîini spurcațţi, cine vrea să-l ducă pe acest ticălos pe targa, 
n-are decît s-o facă! 

Romanii se uitară unii la alții fără să priceapă. Un trac le traduse şi 
îndată se ridicară cîteva miini. 

— Dezleagă patru dintre ei! spuse Mando unui paznic. Agatus, 
decurionul Papilio şi doi soldați coboriră sub pază în luncă, îl îngrijiră pe 
tribun, îi legară rana zgîndărită şi-l puseră pe targa împletită din ramuri de 
răchită. 

* 


Acolo unde şesul se propteşte în dealuri, iar acestea fugind în zarea 
albăstruie se înalță şi se înghesuie în jurul culmilor grebănoase, se găsea 
un tîrguşor dac cu numele Albota. Ajuns aici, Mando îşi împărți robii în 
două. Toți țăranii cu femeile şi copiii lor şi cei aproape trei sute de sclavi- 
vislaşi de pe galera grecească au rămas pe loc pentru stringerea recoltei. 
Soldații romani şi restul echipajului galerei porniră mai departe. 

Dealurile se înălțau tot mai semețe. Riul Argessos nu se mai 
încolăcea în meandre molatece printre lunci şi finețuri, muşcînd din maluri 
lutoase. Albia pietroasă strinsă de stincă îl făcea să sară înspumat din prag 
în prag, să vuiască printre bolovani şi să clocotească prin viltori. 

Despărțirea de grosul convoiului era un prilej de bucurie pentru 
soldații disciplinați şi pentru cîțiva din echipajul grecesc al galerei. Oricum, 
au scăpat de vaietele femeilor şi ale copiilor, de ţărani sperioşi şi pofticioşi, 
de sclavi fioroşi, fericiți că au scăpat de lanțuri şi visle. Acum, printre cei 
rămaşi nu erau decît cetățeni romani legați de aceleaşi interese, de aceeaşi 
religie. Dar această despărțire era şi un prilej de întristare. Pină şi în 
sufletul celui mai curajos se cuibări o nelinişte vagă. Încotro îi mînă? Ce 
chinuri le-a hărăzit soarta în viitor? Nu cumva îi duc în munți ca să-i pună 
să lucreze în mine, ceea ce e mai rău decît moartea? 

Privind natura din jur, mulți se cutremurau. Oare au să reuşească 
compatrioţii lor să pătrundă în aceste văgăuni sălbatece ca să scoată 
duşmanul din ele? Oare cum ar fi putut-o face? Dacii sînt la ei acasă, 
cunosc toate potecile, sint obişnuiţi cu clima şi greutățile vieții de la munte. 
O mină de oameni viteji ar fi putut să ţină în friu o armată întreagă. Numai 
cîțiva dintre prizonieri luptaseră cu dacii sub comanda lui Traian şi în 
povestirile lor nu era nimic îmbucurător. 

Numai o zi îl purtară camarazii pe Lucius, sleit de puteri după 
încercarea sa de evadare. A doua zi, refăcut, mergea pe jos. Se încrîncena 
de minie amintindu-şi de umilință şi bătaie, dar îşi păstra mîndria, 
retrăgîndu-se în scoica tăcerii. 


Într-o zi poposiră într-un loc deschis, unde rîul ieşind din strimtoare 
sărea voios printre bolovani. De jur împrejur se înălțau brazi şi fagi seculari. 
Prizonierilor li se spuse că vor rămîne acolo pină a doua zi dimineaţa şi, 
spre marea lor uimire, li se dădu pentru masa de prînz un cal care-şi 
rupsese piciorul. Repaosul neaşteptat şi darul generos oferit de stăpini 
înviorase pină şi pe cei mai abătuțţi dintre ei. 

Calul înjunghiat fu jupuit, curățat, spălat şi apoi fript pe crăcane 
deasupra unui foc de cetină de brad. 

Nimeni nu putea să ghicească pricina acestei bunăvoinţi neaşteptate 
din partea noilor lor stăpîni. Încruntatul lor şef, Mando, le dădu voie chiar 
să facă un mic sacrificiu. Cu această ocazie fu arsă inima calului omorit. 

Restul zilei se ocupară de curățenie şi spălatul veşmintelor. Mulţi se 
culcară goi la soare printre tunicile întinse la uscat. 

Jos vuia rîul printre bolovani. Un vînt uşor şuşotea în frunziş. 

Chinuit de fel de fel de gînduri, Lucius nu putu adormi. Cobori pînă 
la apă şi încercă să bea cu stînga, n-avea însă pe ce să se sprijine. 

— Dă-mi voie să-ți ofer cănița mea! auzi în spatele său. 

Se întoarse şi-l văzu pe Piros, medicul din Corinth, capturat de pe 
galera grecească. Zimbindu-i prieteneşte, bătrinul adăugă: 

— Cînd voi pierde pînă şi această ultimă unealtă a civilizației, mă voi 
putea denumi, pe drept cuvînt, Diogene al II-lea, deocamdată nu sînt demn 
de acest mare nume. 

— Îţi mulţumesc, venerabile. 

— Vezi însă să n-o scapi în apă. 

— Am băut de atitea ori din pîraie şi rîuri. Cînd apa era prea repede, 
băgăm capul în undă şi o sorbeam. Acum mă împiedică mîna asta rănită. 

— Aş vrea să ţi-o văd, doar mă pricep. Lucius se supuse cu vădită 
plăcere. 

— Nu e nimic grav, spuse după un timp Piros. Pe seară am să culeg o 
buruiană care îţi va scădea din febră, iar pin-atunci hai să-ți pun o prişniţă. 

Cu aceste cuvinte, bătrinul rupse cu băgare de seamă o fişie din 
tunica sa spălată şi întinsă la uscat, o muie în apă şi o înfăşură în jurul 
umărului rănit. 

După aceea ei se aşezară pe nişte bolovani şi statură aşa, tăcuți. 
Bătrinul medic îşi tot freca pieptul gol, încălzit de razele soarelui. 

— O, Phoebus, Mithra, Ra — tot una cum îţi zice, căci eşti unicul şi 
fără tine sîntem nimic. Îţi mulțumesc pentru ziua de azi şi te rog să-mi dai 
să trăiesc încă multe zile ca aceasta şi chiar mai bune. 

Tăcu cîteva clipe, apoi urmă cu un zîmbet blajin, adresindu-se de 
astă dată lui Lucius: 

— Am de trei ori atiția ani câți ai tu, zise el lui Lucius; cu toate 
acestea, trupul meu nu şi-a pierdut încă vigoarea. Nu ţi-am spus că am 


venit pe meleagurile acestea minat de curiozitate şi plin de dorință de a 
cunoaşte cîte ceva din obiceiurile, moravurile şi leacurile barbarilor de 
dincolo de Danubiu, sau mai bine zis de dincoace de Danubiu, uitasem că 
nu mă mai aflu în imperiul roman. Atunci cînd galera noastră a fost luată 
cu asalt, mă întorceam în binecuvîntata noastră Elladă. Mă umflam în pene 
şi mă simțeam tobă de carte; aveam chiar impresia că ştiu mult mai multe 
despre locurile acestea decît însuşi Herodot pe vremea lui. Ei, zeii în 
înțelepciunea lor, m-au pedepsit pentru îngiîmfare. Jur pe Minerva că m-am 
împăcat cu soarta mea şi socot că plimbarea aceasta nu e decit o prelungire 
firească a călătoriei mele. Dacă-mi pare rău de ceva, apoi numai de lipsa 
celor trebuincioase scrisului. Am o memorie excelentă, care nu m-a trădat 
niciodată, totuşi citeodată simt nevoia să notez... Am să inventez ceva pînă 
la urmă. 

Vintul se juca în părul lui Lucius. Odihna în acest loc minunat, 
mirosul înviorător al răşinei de brazi, apa proaspătă, rece îi redară 
întruciîtva vigoarea. 

Dinspre pădure se auziră chiote. Paznicii din jur răspunseră voioşi. 
Unii rideau şi-şi agitau mîinile mulțumiți. 

Piros îşi luă opincile şi se încălță. Arătind apoi spre paznicii daci, zise: 

— Nu sînt oameni răi. Ei văd lucrurile mult mai simplu decit le vedem 
noi cetățenii falnicei Rome. Şi ei sînt mîndri, dar nu şi încrezuţi; şi ei sînt 
înţelepţi, dar n-o spun la toate colțurile; sînt muritori, dar nu se tem de 
moarte deoarece cred că viața nu e decit un scurt popas în drum spre o 
viață veşnică şi fericită. 

O ceată de daci cobora spre rîu. Doi voinici pletoşi mergeau în față. 
Înarmaţi cu securi croiau drum acolo unde nu se putea trece. În urma lor, 
alți patru păşeau mlădios, clătinîndu-se sub greutatea unui cerb. Îl duceau 
pe o prăjină lungă trecută între picioarele legate tuspatru la un loc. Capul 
animalului, cu nişte coarne superbe, atîrna aproape pînă la pămînt. În 
urma acestui cortegiu pitoresc mergeau cîțiva daci mai bătrîni cu traiste 
vărgate, cu arcuri şi suliți. 

Mando ieşi din cort şi-şi netezea, mulțumit, barba sură. 

Agatus, cu ochii umflați de somn, se apropie de Lucius şi Piros, 
zicîindu-le cu părere de rău: 

— O să facă acum un ospăț şi o să se îmbete. Cred că noi nu vom 
gusta din cerbul ăsta şi vom mînca resturile calului pirlit la amiază. 

Lucius zimbi şi bătindu-l pe umăr îi răspunse în semn de mîngiiere: 

— Ai vînat şi tu la timpul tău, Agatus. Îţi aduci aminte? într-o ţară tot 
atît de muntoasă şi plină de păduri, în Germania! Îţi aduci aminte cum ne 
ospătam şi stropeam cărnurile grase cu vinul tare, iar robii germani se 
uitau la noi ronțăind pîinea uscată şi mucegăită. Aşa-i în război! 

După ce se întuneca şi frigul nopții îi făcea pe prizonieri să se stringă 
mai aproape unul de altul, Lucius închidea ochii şi se cufunda în amintiri, 
iar gîndurile nu lăsau somnul să se apropie. 

Cînd era de o şchioapă, nu putea să adoarmă decit în cîntece de 
leagăn, iar mai tirziu în zumzetul basmelor. După o zi de zbenguială prin 
grădină ori printre stincile de pe țărm, cădea obosit pe aşternutul răcoros, 
aşteptind ca mama sau doica să înceapă a depăna firul miraculos al 
poveştilor. Ajunsese să le ştie pe toate şi cerea să i se spună, pe alese, ba 
aceea a bunului Saturn, ba pe a lui Lupercus. Basmele cu fauni, nimfe şi 
driade îl încîntau, acelea cu centauri şi ciclopi îi dădeau fiori. Cerea să i se 
povestească despre naiade şi tritoni, sau basme populare despre animale şi 
oameni isteți: cîte şi mai cîte, unul mai frumos decît altul. Dar mai ales îi 
plăcea să asculte despre zeitățile proteguitoare ale casei — penațţii. Grădina 
vilei lor din Salernum era plină de statuiele acestora. Chipurile lor dăinuiau 
în memorie şi le vedea aievea. Mici şi mai mari, zvelți şi bondoci, frumoşi şi 
urîți şi fiecare cu rolul lui. Ossipago, bunăoară, întărea oasele şi-i făcea pe 
copii să crească viguroşi; Statininus îi învăța să stea pe picioare şi să facă 
primii paşi; Fabulinus îi învăța să vorbească. Cei mai nesuferiți erau: 
Educa, care-i iniția pe cei mici să mănince cuviincios, Potina, care-i 
deprindea să bea fără să-şi păteze hăinuțele şi Cuba, care-i făcea să 
adoarmă la timp. Favoriţii săi erau lterduca şi Domiduca, veseli şi frumoşi. 
Unul îi ocrotea pe copii în drum spre şcoală, celălalt îi aducea teferi pînă la 
pragul casei. Şi acum, după atita timp, îşi reaminti cu duioşie naiva 
rugăciune cu care li se adresa zi de zi, pînă se făcuse băiat mare. Acum, 
cînd era rob şi pribeag pe meleaguri vrăjmaşe, şi-ar fi dorit un Domiduca 
atotputernic care să-l scoată din impas şi să-i îndrepte paşii către lumea 
lui. Dar cei mari nu se bucură de privilegiul copilăriei şi trebuie să se 
descurce singuri. Pe atunci, pentru a-i îmbuna era de ajuns să le picuri la 
picioare vin, lapte sau miere, să le împleteşti ghirlande şi coroane de flori. 
Acum... toate erau în mîinile neîndurătorului Fatum. 

O vedea aievea pe sora sa, mica Fulvia ajutindu-l la făcutul 
coroanelor, căci el nu era deloc dibaci în această treabă. O vedea împletind 
cu măiestrie ramuri de mirt ori de măslin, aşezind florile de lămii sau 
magnolii în cercul complicat al cununelor. După ramuri şi flori se duceau în 
grădină, umbrită dinspre miazăzi de chiparoşi, străjuită la miazănoapte de 
pini negri. Acolo era domeniul lui Cultus, grădinarul. Era un adevărat 
vrăjitor, acest grec din Alexandria. Ce mai răsucea el pomii fructiferi şi 
arbuştii aduşi din cine ştie ce ţări depărtate. Ce forme stranii le dădea; ba ţi 
le răstignea pe un zid, ba le învîrtea pe după prăjini, ba le tundea în chip de 
piramide şi sfere, ba le agăța de pergole în formă de meandre, volute şi 
spirale. 

Avea bătrinul în grădină un copăcel care le plăcea mult. Tiptil-tiptil, 
ca să nu-i vadă, se furişau Lucius şi Fulvia către acel copăcel. Îi atingeau pe 
rind frunzele şi rideau pe înfundate privind cum se închid. 

Cultus îi descoperea şi venea ca să-i gonească. 

— Plecaţi de aici, răutăcioşilor! Nu v-am spus de atitea ori să lăsați 
mimoza în pace? E un copac ruşinos şi nu poate să-i sufere pe copiii 
neascultători. 

— Dar nu i-am făcut nimic, răspundea de fiecare dată Lucius, n-am 
rupt o singură frunză. 

— N-are a face, copăcelul e prea gingaş şi poate să se usuce dacă-l 
necăjiţi. 

Fulvia întindea un deget şi atingînd o frunzuliță, spunea: 

— Încă una, Cultus, şi am plecat. 

Apoi, apucindu-l de mină pe Lucius, fugea rizind. Moşul îşi punea 
mîinile în şolduri şi, tropotind pe loc, striga după ei: 

— Staţi că vă prind eu! 

Copiii, prefăcîndu-se că le e frică, țipind, dispăreau după tufe, pentru 
ca după cîteva clipe să apară din nou. 

Tot acolo, mulți ani mai tîrziu, o cunoscuse pe Herminia. 

Într-o seară, cerul era de opal, iar promontoriul încețoşat de boare 
sidefie. 

Ospăţul era cumpătat, dar ales, aşa cum îi plăcea maestrului Plinius, 
oaspetele lor de onoare, care poposise pentru cîteva zile în Salernum. 

În seara aceea, doi oameni erau pe deplin fericiţi: fratele său Caius, 
elevul marelui învățat, şi Lucius, care o cunoscuse pe Herminia. 

După ospăț însoţi pe Fulvia şi Herminia pînă la țărmul mării. Stătea 
tăcut în preajma lor, absorbit de admiraţie. Privită din orice parte, Herminia 
era una şi aceeaşi frumuseţe neasemuită şi dacă el, om răsfățat de soartă, 
nu a simțit niciodată dorința de a poseda ceva, căci avea de toate, în seara 
aceea, asemenea unui plebeu vanitos şi orgolios, cu nenumărate dorinți 
neîmplinite, a dorit-o pe Herminia numai pentru el şi pentru totdeauna. Dar 
fata nu era bine dispusă şi pretextind că e obosită, plecă în curînd. 

După ce lecticele duseră musafirii pe la casele lor, Fulvia îl întrebă: 

— Nu-i aşa că e minunată? Toţi bărbaţii din oraş sînt nebuni după 
ea. 

Lucius simţi o teamă nelămurită, dar Fulvia îi ghicise gîndul: 

— Să nu-ți fie frică! Eşti fără concurenţă. Cine poate să se compare 
cu tine, frățioare? Publius cel gras, Corolus slab ca un tîr sau Simplicius cu 
capul lui de maimuţă? 

El îi mulțumi cu un zîmbet. 

— Spune-mi, continuă ea, nu am dreptate? Pater este de familie 
bună, dar e prea scund, Solacus e putred de bogat, dar e fiu de libert. 

— Pe Marcellinus l-ai uitat? 


Fulvia lăsă ochii în jos şi, turburată, răspunse: 

— Am întrebat-o. Nu-i place, căci e veşnic încruntat. 

— Ş-apoi, adăugă Lucius sărutind-o pe frunte, te iubeşte pe tine. 

Obrajii Fulviei se împurpurară. 

— Cine ţi-a spus această glumă? 

— El mi-a spus-o, surioară. 

— Nu cred. Ar fi putut să mi-o spună el însuşi, doar nu e timid cu 
fetele. 

— O să ţi-o spună într-o zi. 

Un paznic se apropie cu torța aprinsă şi lumină fețele celor ce 
dormeau. Lucius întredeschise ochii şi-i închise din nou, dar amintirile se 
destrămară. 

În locul unde Argessos ia naştere din două piîraie, unul cu ape 
limpezi, iar altul — tulburi şi roşii, convoiul se întilni cu un pilc de 
războinici daci, călări. 

Întilnirile erau atât de rare prin pustietăţile acelea, încât treburile fură 
lăsate la o parte şi cele două grupuri îşi îngăduiră un răgaz mai lung. 

În stînga văii, pe malul înalt al rîului se afla o poiană străjuită de 
codri întunecoşi, iar în colțul de jos al ei se pitea o aşezare omenească. 
Robii se trintiră în iarba înmiresmată presărată cu flori, trăgîndu-şi sufletul 
după atita umblet pe arşiță, iar vremea fiind către amiază, dacii tolăniți la 
umbră se puseră pe mîncat şi pe băut. 

Pe neaşteptate, de ceata prizonierilor se apropie un dac care-l strigă 
pe Piros să vină după el. Nu se miră nimeni că-l cheamă, căci bătrinul 
devenise cunoscut, atit la robi, cît şi la stăpini, ca vraci iscusit şi 
îndeminatec. Piros la rîndul său strigă pe un soldat, trac de origine, care 
ştia limba localnicilor şi care l-a mai însoțit în ocazii asemănătoare. 

— Hei, vraciule, zise Mando, cînd cei doi i se înfățişară, iată un 
tarabosta care are o bubă în gitlej şi, din pricina asta, nu poate înghiţi şi 
nici vorbi; vezi ce poți face ca să-l scapi de belea. 

— Stăpine, voi încerca să-l ajut, dar nici noi, vracii, nu sîntem 
atotştiutori. Pe lingă asta, ochii îmi sînt împăienjeniți de slăbiciune, iar 
mîinile şi picioarele îmi tremură de oboseară, doar ştii bine, stăpine, că de 
aseară noi, cu aceste vorbe Piros cuprinse într-un gest toată ceata de robi, 
nu am pus nimic în gură. 

— Vorba! grec şiret ce eşti, o să vi se dea şi vouă cînd voi găsi eu de 
cuviință să vă dau, şi o să vă dau, căci nu vreau să-mi muriţi în drum. 
Deocamdată soarbe asta şi te întăreşte... Manda îi întinse o strachină cu 
lapte covăsit. 

— Îţi mulțumesc, stăpîne, pentru dărnicia ta, zise Piros cu uşoară 
ironie în glas şi golind vasul pe jumătate îl întinse însoţitorului său, 
zicîndu-i în latineşte: 

— Bea, omule, şi întăreşte-te, dacă nu te-o apuca burta după asta. 

După ce-l examina pe bolnav, Piros îl duse la un izvor cu ape limpezi 
ca cleştarul, ceru un cuțit subțire şi ascuțit şi-l operă pe bolnav într-o 
clipită. Apoi căută nişte ierburi în jur şi puse să i le fiarbă într-un ceaun. 
După ce infuzia fu gata, o strecură şi o dădu bolnavului să-şi clătească gitul 
cu ea, din cînd în cînd. 

Peste vreun ceas, bolnavul se uşura într-atita că-şi recapătă glasul şi 
tinu mult să-l răsplătească într-un fel oarecare pe vraci... 

— Da, stăpiîne, îi răspunse Piros, am nevoie de ceva cald, un cojocel 
bunăoară, căci sînt bătrin şi sîngele nu-mi aleargă prin vine atît de repede 
ca la cei tineri. 

Astfel Piros se alesese cu un cojocel îmblănit, de toată frumusețea, 
dar se mai alesese şi cu altceva, mult mai prețios. 

Pe cînd se întorceau la tovarăşii lor, soldatul care-l însoțea îi spuse 
încet: 

— Pînă ai stat tu de vorbă cu Mando, eu am tras cu urechea la ce se 
vorbea în jurul meu. Află că armata romană nu a mai mers pe vechiul drum 
spre Tapae, ci pe sub poalele munţilor pînă la Aluta şi are de gind să urce 
pe valea acestui rîu. Din cîte am înțeles, dacii sînt tare mihniți şi necăjiţi. 

— Eşti sigur de ceea ce spui? întrebă Piros apucindu-l de braț. 

— Da, venerabile, am auzit bine. Erau chercheliți şi vorbeau destul de 
tare, doar ai auzit şi tu, chiar dacă nu ai înțeles. Am un auz prea fin ca să- 
mi scape o vorbă spusă la trei-patru paşi. 

— Ti-ti! Asta-i bună, după cîte ştiam Decebal îi aştepta pe valea 
Tsiernei; tocmai de aceea am şi părăsit în grabă meleagurile acelea, 
întrerupîndu-mi călătoria înainte de vreme de teama războiului. 

— Şi ai nimerit din lac în put. 

— Da, întocmai, dar nu mă pling. Tot mai am cîte ceva de învăţat, de 
văzut, de admirat. 

— Dar ce au avut dacii cu o galeră grecească? 

— În război toate mijloacele sînt permise. Oare noi, grecii, nu sîntem 
cetățeni romani, iar Achaia nu e o provincie romană? 

Apropiindu-se de Lucius şi prietenii săi, Piros le zise cu jumătate de 
glas: 

— Am o veste bună pentru voi. Nu ştiu dacă n-ar fi mai bine să v-o 
spun după masă, ca să nu leşinaţi de bucurie. 

— Da ce, întrebă Agatus, au de gînd totuşi să ne dea ceva de 
mincare? 

— Mando mi-a spus că nu ţine cîtuşi de puţin la cadavrele noastre. 

După această glumă, se aşeză între ei pe iarbă şi le povesti tot ce 
auzise de la însoţitorul său. 


d 


Urmară zilele de greu urcuş. Convoiul se tira încet, ca un şarpe rănit, 
pe potecile înguste şi întortocheate. Proviziile se terminaseră şi oamenii 
lihniți, mulți din ei bolnavi de stomac şi de friguri, abia se mai țineau pe 
picioare. 

Din locul unde se întilniseră cu pilcul de călăreţi daci, convoiul de 
sclavi coti la stînga, de-a lungul unui pîrîu cu ape roşiatice. Străbătind apoi 
citeva tainice poieni, ajunseră la o nouă confluență. De aici, părăsind valea, 
urcară un munte cu povirniş domol. Drumul anevoios prin pădurile virgine, 
pe o potecă ce abia se zărea, era atit de lung şi de obositor încît pe la 
sfirşitul zilei, cînd ajunseră pe culme, oamenii căzură jos istoviți. Nimeni nu 
mai admira minunata privelişte ce se desfăşura în fața ochilor. Iarba 
măruntă de pe virful golaş, rotund ca un ceaun, îmbia la odihnă. 

În seara aceea dacii aveau de gînd să dea robilor cîte ceva de mîncare, 
căci puseseră la fiert cazane mari cu apă. 

Aşezindu-se pe iarbă, ceva mai la o parte de furnicarul omenesc, 
Lucius şi Piros stăteau de vorbă. Cu toată oboseala, bătrinul medic nu 
putea să-şi ascundă admiraţia. 

— Prin urmare, aceştia sint Munţii Carpilor? Sint frumoşi. Priveşte, 
fiule: cît vezi cu ochii numai culmi semeţe, numai creste! 

— Într-adevăr, sînt majestuoşi, cu toate că Alpii îi întrec mult în 
înălțime, răspunse Lucius, încheindu-şi tunica, la git. 

— Ţi-e frig? 

Bătrinul îi acoperi umerii cu poala mantalei. Un vînt rece se plimba 
prin înălțimi, suflind dinspre culmile acoperite pe alocuri cu zăpadă. 

Au stat aşa cîtva timp, tăcuțţi, contemplind natura. Soarele apunea în 
stinga, după o creastă de formă ciudată, care amintea figura unui om culcat 
cu fața în sus. Culorile se schimbau vertiginos. De la verzui la albastru 
azuriu, de la albastru sineliu la stinjeniu. Zăpada sclipea imaculat şi totul, 
munții, cerul, norii păreau că plutesc într-un lichid sidefiu, incomparabil, 
miraculos, care, învăluind pînă şi cele mai rigide şi înfiorătoare forme le 
prefăcea în frumuseți pline de graţie şi duioşie. 

— De unde vine numele de Munţii Carpilor? întreabă Lucius cu 
privirea pierdută în zări. 

— De la o semințţie getică — Carpi, care au stăpinit aceste meleaguri 
cindva pe vremea marelui călător Herodot. Acum ei şi-au împlinit ciclul 
vieții şi nu au mai rămas decit cîteva grupuri răzlețe în răsăritul acestui 
lanţ de munţi. Cam atîta se ştie despre ei. În tot cazul, ţi-o spun cu tristeţe, 
aceste locuri sînt foarte cunoscute. Cînd şi cînd, cîte un negustor sau cîte 


un aventurier temerar înfruntă greutăţile şi primejdiile acestor drumuri. De 
altfel băştinaşii cît timp nu sînt ațițaţi sînt primitori. Mai degrabă mi-ar fi 
teamă să călătoresc singur prin munţii Trinacriei sau Libanului decît prin 
meleagurile acestea. 

— Maestre, îl întrerupse Lucius, mi-ai promis alaltăieri să mă 
lămureşti în privinţa drumului pe care împăratul l-a ales de astă dată. Unde 
se află riul Aluta şi ce ținuturi au străbătut armatele noastre? 

— Cu plăcere. Piros căută ceva cu privirea. Uite colo o piatră mare, să 
mergem la ea. 

Bătrinul luă o pietricică colțuroasă şi se apucă să zgirie peste pojghița 
subțire de licheni a bolovanului. 

— Priveşte! Nu sint un mare desenator, totuşi îți voi reda aproape 
exact o hartă sumară a Daciei, făcută de un călător grec acum vreo sută de 
ani. Pe aici trece lanțul munților, uite aşa, ca un imens arc destins. Riul 
Argessos izvorăşte din el şi curge la vale mai întîi spre miazăzi, apoi înspre 
miazăzi-răsărit. Nu departe de el, cam la vreo cincizeci de mile înspre apus, 
munții sînt străpunşi de o trecătoare foarte lungă, dar destul de largă prin 
care se scurge Aluta, venind de dincolo de munți, de pe podişul dacic. Ai 
priceput? 

— E cît se poate de limpede. 

— Priveşte mai departe! Aici, la poalele munților se află ţinuturile 
locuite de piegeţi; şi ei sint de neam dacic, dar sînt mult mai blinzi. 
Împăratul şi-a îndreptat oştirea dinspre Drobeta, din locul unde Dunărea 
străpunge munții şi străbătind ţinuturile de sub munte a ajuns pînă la riul 
Aluta. 

Uitindu-se la Lucius, Piros fu surprins de schimbarea chipului său. 
Ochii îi sclipeau de bucurie, nările îi fremătau. 

— Prin urmare, între cele două văi nu sînt decît vreo cincizeci de 
mile? întrebă el într-un tirziu. 

— Aşa cred. 

— Atunci sintem foarte aproape de oştile romane. 

— Asta nu se ştie. 

— Cum nu se ştie? Atunci te contrazici singur? zise Lucius 
posomorindu-se. 

— Nu mă contrazic. Nu uita că vestea ne-a parvenit tirziu, iar noi n- 
am stat o clipă şi am tot urcat, am tot mers spre miazănoapte. 

— Crezi că armata a stat pe loc? 

— Eşti militar şi mă simt stingherit aducindu-ţi aminte că o armată 
nu se deplasează atit de uşor, mai ales cînd este vorba de o strimtoare 
păzită cu străşnicie de duşman. Crezi că dacii stau cu mîinile în sîn? Ei îşi 
apără ţara şi sint gata să moară pentru ea. 

Lucius îşi lăsă capul în jos. 

— Da, ai dreptate! Apoi privi înspre Apus, spre creasta aceea cu chip 
de om. Soarele dispăruse după ea, înconjurind-o cu un nimb de lumină. 
Tribunul era vădit emoţionat. 

Piros veni lingă el şi cuprinzindu-i umerii, îl întoarse puţin. 

— Nu într-acolo trebuie să priveşti, ci niţel mai spre miazăzi. Dacă 
oastea romană s-ar fi aflat în dreptul locului unde ne aflăm noi, adică pe 
culmi, războiul ar fi fost pe jumătate cîştigat. 

O dată cu lăsarea nopţii un frig năpraznic se lăsă peste virful golaş. 
Înţepeniţi, cu feţele vinete, prizonierii şiruri-şiruri trecură pe la cazane să-şi 
ia porția de ciorbă, dacă s-ar putea denumi aşa o fiertură în care nu se 
puteau distinge; decît mirosul cărnii de berbec şi nu se putea găsi decît 
cîteva boabe de grîu. Piine nu căpătaseră căci nu mai era. Agatus adusese 
în oala sa de lut şi porțiile lui Lucius şi Piros. Clănţănind şi lovindu-se cu 
dinții de marginea aspră a vasului, sorbiră fiertura care cu toată foamea li 
se păru grețoasă şi se culcară apoi în grupuri strînse ca să le fie mai cald. 

— Nu mai e chip de răbdat, zise Agatus, mai bine moartea decît o 
viață ca aceasta. 

— Cred că avem destul curaj, adăugă Stolo. Dacă ne vom îndrepta 
mereu spre apus-miazăzi, vom da în cele din urmă de ai noştri. 

— Hotărîţi voi, răspunse grav Lucius, eu mă asociez la toate. 

— Fiii mei, le zise cu o voce rugătoare Piros, fiii mei dragi, eu nu vă 
sfătuiesc să faceți una ca asta. Veţi merge de-a dreptul spre pieire. Nu e 
acesta rostul vostru. Armata romană va pierde cîțiva ostaşi fără nici un 
folos pentru ea. Nu uitaţi ce vă aşteaptă în cale. Gindiţi-vă numai: drumul 
vă este necunoscut, arme nu aveţi, mincare de asemenea. Sinteţi slabi şi 
obosiţi, nu aveţi o haină călduroasă pe voi. În desiş riscați să vă întâlniți cu 
fiare sălbatice, sau, ce e şi mai rău, cu oameni. Presupun că tot ţinutul 
acesta este împînzit de luptători daci, căci le e teamă să nu fie înconjurați 
de romani. Nu încape nici o îndoială că potecile, vilcelele, văile şi culmile 
sint supravegheate. Vă daţi seama de toate acestea? 

— Da, îi răspunse în şoaptă Lucius, sîntem militari de meserie şi le 
ştim tot atît de bine ca şi tine, dar este ceva care biruie orice greutate şi de 
care ai uitat. 

— Dorul de libertate, răspunse în locul lui Agatus. 

Înţepeniţi de frig şi legănaţi de visuri de evadare, Lucius şi cei doi 
centurioni nu putură adormi în noaptea aceea. Locul era foarte potrivit 
pentru a fugi. În timpul zilei ei s-au orientat destul de bine. Dacă ar trece 
pădurea de sub plai, ar da de o vale lungă care se îndreaptă tocmai înspre 
locul unde bănuiau ei că s-ar afla ostile romane. Cincizeci, şaizeci chiar 
optzeci de mile n-ar fi o mare piedică pentru ei, în două zile ar ajunge. Dacii 
puţini la număr nu ar îndrăzni să-şi înjumătățească ceata pentru a-i 
urmări; operaţia ar fi grea şi ar cere timp. Mincarea şi armele nu-i 


preocupau deocamdată, s-ar fi descurcat pe drum. Dar, spre marea lor 
mihnire, dacii deveniseră de la un timp foarte prudenţi. Toată noaptea 
gărzile dublate s-au plimbat în jurul lagărului. Citeva focuri ardeau într- 
una luminînd cu flăcările lor pilpiietoare întregul plai. 

Spre dimineaţa, cînd din pricina zorilor lumina focurilor începu să 
pălească, iar culmea fu învăluită în cețuri, lui Lucius i se păru că s-ar putea 
încerca ceva. El se sfătui cu Agatus şi Stolo şi-l linişti pe vraci, care se 
trezise şi căuta să-i oprească. Statură culcaţi, pîndind mişcările celor doi 
daci care erau de straja prin apropiere. 

— Vedeţi acolo mai jos un bolovan? spuse Lucius încet celorlalți doi. 
Deocamdată trebuie să ajungem pină la el. Va fi primul nostru salt. Staţi 
puţin aşa, acum, gata! 

Se tîriră prin iarba udă şi se lungiră în dosul pietrii. Întoarseră capul 
şi cercetară terenul ce cobora spre pădure. O ceață nu prea deasă urca 
dinspre aceasta învăluind toate din jur. Distanţele şi dimensiunile 
deveniseră înşelătoare. Cînd se pregătiră să facă un al doilea salt, de jos se 
auzi sunetul tălăngilor şi hămăit de cîini, iar peste cîteva clipe din ceaţă, ca 
din valuri, apărură capete de oi. 

— Blestem, murmura Lucius. Ce-i asta? 

— E o turmă, răspunse Agatus cu vocea stinsă. 

— Ne-au închis drumul, ne-au răpit speranțele. Stolo îi apucă de 
miini: 

— Ce-ar fi să lăsăm oile să treacă peste noi şi să ne ascundă de 
vederile paz... 

Nu termină fraza, căci doi cîini mari, lățoşi se repeziră la ei lătrînd cu 
furie. Un sunet prelung de bucium răsună din dosul turmei. Chiar în 
aceeaşi clipă răsună cornul dacilor amintind deşteptarea. Lucius le făcu 
semn celorlalți şi toţi trei tiîriş, urmăriți de aproape de cîini, se întoarseră la 
locurile lor, abătuți şi ruşinați. 

Piros şedea în capul oaselor cu mîinile împreunate ca pentru 
rugăciune şi ofta uşurat văzindu-i din nou lîngă el. 

— Sint bucuros, nespus de bucuros, zise el încet, că vă văd din nou 
aici. Mi-era teamă pentru voi. Cu tot curajul pe care-l aveţi şi de care m-am 
convins, sînt atitea lucruri neprevăzute. Tocmai atunci cînd v-aţi cufundat 
în ceaţă şi am început să mă rog zeilor pentru voi, a trebuit să apară 
această turmă. Ce întîmplare, ce întîmplare. Să ştiţi: marea Nemessis a vrut 
să vă abată din drumul primejdios pe care ați pornit. 

Lucius şi tovarăşii săi nu-l ascultau. 

Turma se opri în dreptul lagărului. Oile speriate de mulțimea de 
oameni şi de lătratul năpraznic al cîinilor se scurgeau în valuri behăitoare 
pe de lături. Ciobanii dînd jos glugile sumanelor încleştară mîinile pe bite, 
dar dinspre lagăr răsunară strigăte de bucurie ale dacilor. 


Mando ieşind din cort şi aflind despre ce este vorba, trimise să-i 
cheme pe ciobani la el. 

Îi întrebă de unde vin şi ce veşti au despre mişcările oştirilor, dar nu 
prea pricepu răspunsurile lor. Vorbeau munteneşte, sonor şi dulce, cîntau, 
nu vorbeau. Unul dintre muntenii care conduceau ceata lui Mando se 
apucă să tălmăcească. 

— De unde veniţi, oameni buni? 

Baciul, un om bătrîn cu plete lungi, albe ca neaua, îl privi zimbind pe 
sub mustață. 

— Apoi noi venim de departe. 

— Întreabă-i: de unde anume! porunci Mando. 

— Noi umblăm cu oile de colo pînă colo. 

— Cum vine asta? 

— Nu sîntem de prin partea locului. Noi paştem oile pe muncelele de 
lîngă rîul mare. 

— N-am auzit de aşa rîu! 

— Îi mai zice Aluta. 

— Aluta? Şi de ce aţi pornit încoace? 

— Apoi ce era să facem? Am fugit de bătălie. 

— Ce tot vorbeşti, care bătălie? 

— Acum patru zile s-au bătut ai noştri cu romanii aceia, care au venit 
să ne jefuiască ţara. 

— Şi de ce ați fugit, vă e frică? 

— Nu-u-u, nu ne e frică, flăcăii noştri s-au dus cu toţii la luptă. lar 
noi, bătrinii, făcu un gest larg cu mina-i bătucită, am îndeplinit porunca şi 
am plecat cu oile şi caii, cu oalele, ciuberele şi țţoalele noastre. 

— Ce poruncă? Cine a dat-o? 

— Tarabosta cel mare, Vezina, a dat-o şi a zis să scăpăm avutul în 
munți. Avutul nostru ăsta-i: oile! Femeile şi copiii vin din urmă călări. 

Se întoarse şi privi cu drag spre turma care împiînzise plaiul. Apoi 
bătrinul se întoarse din nou spre Mando şi-l întrebă la rîndul său: 

— Dar tu cine eşti şi de unde vii, tarabosta? 

— Eu sînt Mando. Am părăsit şi eu ţinuturile mele din şes şi mă duc 
la Decebal, să-i duc în dar pe aceşti robi romani. 

— Deci şi tu, tarabosta, ai fugit în munţi? De unde vine urgia asta 
peste oameni? Zalmoxis e mare! El vrea să-i vadă pe daci uniţi în primejdie, 
căci prea s-au mîncat pin-acum pentru lucruri de nimic. Nu le ajungea cîte 
turme au avut, cîte plaiuri au stăpinit, cîte bogății au strîns. Vroiau să ia de 
la vecini de-a gata. Zalmoxis ne încearcă, fie voia lui binecuvintată. Sînt eu 
prea bătrin, dar m-aş mai duce o dată cu securea să gonesc hrăpărețţii 
duşmani peste Dunaris. Trebuie însă să păzesc avutul fiilor şi nepoților mei. 
Acei dintre ei, care se vor întoarce, din ce vor trăi? Tu ce crezi, tarabosta? 


— Şi eu cred la fel! 

Bătrinul întoarse fața către ceilalți ciobani, erau opt de tot, toți cu 
pletele ninse de vreme. 

— Hai să mergem! 

Capul său frumos, cu plete albe de patriarh, se desena viguros pe 
fondul culmilor. 

— Staţi puţin, îl opri Mando, nu mi-ai spus unde a fost bătălia aceea 
mare şi cine a ieşit biruitor. 

— Bătălia, tarabosta, s-a dat dincolo de ieşire din trecătoare, acolo 
unde dealurile se îngînă cu munţii, iar ai noştrii s-au retras la gura 
trecătoarei. 

— Deci ai noştri au fost bătuţi? 

— Mulţi, foarte mulți daci s-au dus în grădinile lui Zalmoxis. 

Bătrinul se înclină în fața lui Mando şi ieşi din cort. 

Spre seară cînd lucrările încetară şi trîmbițele chemară soldații la 
cină, o unitate de numidieni intră pe poarta castrului, mînînd în față-i o 
ceată de prizonieri daci. 

Soldaţii îşi lăsară treburile şi le ieşiră în drum. Erau dornici să-i vadă 
pe aceşti fioroşi barbari, atit de temuti şi neînfricaţi în luptă. 

Legaţi cîte şase în rînd, dacii mergeau posomoriți, cu capetele lăsate 
în jos, nepăsători la loviturile bicelor. 

Rinjindu-şi dinţii strălucitori de albi, numidienii vorbeau şi glumeau 
în graiul lor gutural. Învingătorii ca şi învinşii erau plini de praf, pătaţi de 
singe. Peste tot plutea mirosul iute de sudoare. 

— A fost o încăierare? întrebă un roman. 

— O-o-o! făcu un decurion tuciuriu care o rupea puţin latineşte, 
încăierare zici tu? A fost o luptă ma-a-a-re! îşi desfăcu mîinile cît mai larg 
ca să arate cît de mare a fost lupta. 

— l-aţi gonit pe daci? întrebă acelaşi soldat mergînd alături de cal şi 
ţinîndu-se de şeaua numidului. 

— Încă nu-u-u! Sînt mulţi şi se luptă ca nişte lei. 

— Unde i-aţi prins pe aceştia? 

— Au vrut să ne înconjoare, coborind din desiş, dar noi am prins de 
veste şi i-am măcelărit. Numai aceştia au rămas, înclinîndu-se apoi către 
roman, îi zise încet: Şeful, Hadras, a vrut să-i omoare pe toți, dar a venit 
poruncă de la prefect să luăm citeva zeci de vii. 

Numidul clătină capul cu părere de rău şi adăugă: 

— Scump ne-a costat această poruncă. Aceşti catiri nu vor să se 
predea; se omoară singuri cînd văd că noi îi cruțăm. Pe aceştia i-am prins 


cu arcanele, da! Numidul plescăi din limbă şi lovindu-şi calul cu călciiele se 
grăbi să-şi ajungă unitatea. 

Convoiul făcu înadins înconjurul barăcilor ca prizonierii să fie văzuți 
de toată lumea. O mulțime de soldați mergeau alături strigînd şi glumind. 
Unii mai nesăbuiți huiduiau şi-i loveau pe prizonieri. 

O parte din numidieni poposi lingă cantonamentul centuriei lui 
Cappa. După ce-şi văzură de cai şi-i închiseră pe daci într-o încăpere goală, 
veniră să se aşeze la focul lui Caliga. Asdus se aşeză şi el cît mai aproape de 
decurioni ca să asculte noutăţile zilei. 

Majoritatea numidienilor ştiau prea puţin limba oficială, de aceea ei 
îşi vedeau de treburi. Doi dintre ei însă vorbeau binişor latineşte. 

— la povesteşte-ne cum a fost, îl îndemnă Caliga pe unul din ei, 
întinzîndu-i o strachină cu ciorbă de carne. 

Numidul îşi ridică mîinile spre cer şi dîndu-şi ochi peste cap exclamă: 

— O zei milostivi! 

Un timp mînca, sorbind zgomotos, sugînd măduva din oase, aruncînd 
ciolanele în foc. 

— Deci n-a fost glumă şi nici încăierare, ci luptă adevărată? insistă 
Caliga. 

Numidul, curățindu-şi dinţii cu ajutorul degetelor, mormăi: 

— O zei îndurători! 

Caliga văzînd că nu-i nimica de făcut, aşteptă. Numidul rigîi, îşi 
şterse degetele în barbă, întinse picioarele spre foc şi numai după aceea zise 
rar: 

— Cum poţi tu să zici că a fost o glumă, cînd mii de ostaşi s-au 
ciocnit. Cum poţi tu să zici că a fost o încăierare cînd sute de viteji au căzut 
şi nu s-au mai ridicat? Eu care am luptat în Lybia, în Judeea, în Germania 
n-am mai văzut aşa luptă. 

— E departe de aici? 

— Vreo zece mile în susul rîului. 

— l-aţi biruit pe daci? 

— Nu, lupta a fost întreruptă de lăsarea nopții. 

— Voi aţi plecat din lagăr încă înainte de prînz. 

— Da, cînd am sosit, lupta era în toi. Legiunea Italica le ținea piept 
duşmanilor şi mulţi căzuseră. Însuşi împăratul venise într-ajutor cu o parte 
din cohortele legiunii Claudia şi pretorienii săi. Tot atunci am sosit şi noi. 

— Valea e largă acolo? 

— Nu. Aluta curge pe sub malul stincos lăsînd de partea cealaltă un 
loc deschis de vreo două stadii. 

Un călăreț se opri la cîțiva paşi de foc. 

— Ei, voi de colo! strigă călăreţul. Cineva mai mare să vină la mine! 

— Vine îndată, răspunse Caliga şi-i zise lui Asdus: Du-te de-l cheamă 
pe Capito, repede. Uite-l colo lîngă focul acela mare, stă de vorbă cu şeful 
numidienilor. 


Asdus execută ordinul cu repeziciune şi Capito se apropie de călăreț. 

— Salve, tribune! 

— Pînă-n zori veți pleca. Fiţi gata! Tu, ordo, vei conduce cohorta, căci 
tribunul Marcellinus a fost chemat la împărat. Să nu rămînă nimeni în 
cantonament fără motive întemeiate. 

Vei inspecta imediat cohorta şi vei transmite ordinul şi celorlalți, ai 
înțeles? 

— Da, tribune, întocmai! 

— Atunci cu bine şi vă urez noroc! 

— Salve, tribune! 

Soarele pitit după o stîincă colțuroasă arunca văpăi orbitoare din 
dosul ei. Părea că a luat foc poala cerului dinspre răsărit. Versanții dinspre 
apus ai muncelelor scînteiau, prinzind din ce în ce mai multă culoare. 
Codrii umezi abureau. Ceţurile se destrămau prin văi şi viroage. Printre 
scamele lor apărea cîte un colț de stincă trandafiriu, cîte un pilc de brazi în 
toată splendoarea verdelui său. Dimpotrivă, peste vale, la adăpostul malului 
stincos şi abrupt, totul era cufundat în umbră, în care, una-ntr-alta se 
topeau contururile tuturor lucrurilor. 

Cohorta mărşăluia de-a lungul apei. Clipocitul undelor se contopea 
cu scrişnitul prundişului sub paşii grei. Capito, pe calul său voinic, îşi 
întorcea capul încolo şi încoace, scrutind cînd marginea pădurii inundată 
de lumină, cînd crestele cufundate în întuneric. Din cînd în cînd se dădea la 
o parte şi lăsînd să treacă centuriile, cerceta feţele oamenilor. 

— Capul sus, soldați, capul sus! 

În spatele unui pripor împădurit se întilniră cu o trupă ieşită din 
luptă. Ostaşii obosiţi trebăluiau lingă focuri, uitîndu-se ciudat la unitatea 
proaspătă ce se grăbea la prăpăd. Cîte unul, mai nepăsător, ori mai 
obişnuit cu grozăviile războiului, striga celor ce treceau: 

— Grăbiţi-vă, nunta e în toi! 

— Vinul roşu se varsă din plin, pregătiți-vă ploştile! 

leşiră din pădure. Un stol de corbi trecu pe deasupra. Croncănitul lor 
îl făcu pe Asdus să-şi ridice capul. 

— Se grăbesc la ospăț, zise un ostaş bătrin. 

— O să aibă ce ciuguli, adăugă un altul mai tînăr. 

— Apoi, pe Haron, e de la sine înțeles. Atiţia oameni şi fiecare are cîte 
doi ochi, sau cel puţin unul. Ştii, corbilor le plac cu deosebire ochii. Ai văzut 
vreodată cum îi scot? 

Tînărul rise silit, iar bătrinul, dînd scutul deoparte, îndoi degetul 
arătător murdar şi noduros şi ciocănind cu el în lemnul suliței, îşi țugui 
buzele şi se făcu că soarbe cu nesat. 

Asdus îl privi cu dezgust. Bătrinelul negricios avea un nas coroiat 
care semăna cu un cioc de răpitoare. A mai trecut un stol negru, apoi încă 
unul. 


— S-au îngreunat la masă, drăguţii de ei, zboară pe jos! După o 
cotitură a rîului se auzi din depărtare un freamăt nedesluşit, urmat din 
cînd în cînd, de lovituri surde. 

— Serbarea e în toi! zise unul de lingă Asdus şi-şi duse mîna la gît, 
vroind parcă cu acest gest să-şi lărgească deschizătura loricei. 

— Auzi cum bubuie taranele? se trezi din visare Caliga. Cred că ai 
noştri zgilțiie zdravăn întăriturile dacilor. 

Pe Asdus îl cuprinse emoția. Îşi suflă din mers nasul. Braţul stîng îl 
înțepeni sub greutatea scutului şi celor patru suliți. Coiful mic îi stringea 
capul. Era prima luptă mare la care va lua parte. 

Zgomotul luptei creştea cu fiece pas al lor. Un corn răsună în 
depărtare adăugind un iz de nelinişte la vuietul general. Trosniturile seci ale 
pietrelor aruncate din baliste, atunci cînd proiectilele se loveau de prundiş 
şi gemetele surde ale taranelor dominau întregul concert. 

Cîțiva călăreţi trecură în galop, de săreau pietrele de sub copite. O 
cohortă în formaţie de luptă ieşi dintr-un crîng. Trecînd apa ce le ajungea 
pină la briu, oamenii se afundară în pădurea deasă ce urca pripoarele 
muncelului din stinga. 

În dreptul insuliței dintre cele două braţe ale Alutei, la adăpostul 
unui ariniş, Asdus văzu locul unde erau aduşi şi îngrijiţi răniții. Gemetele şi 
țipetele celor ce se chinuiau sub cuţitele vracilor sau ai acelora ce agonizau 
împotrivindu-se morții, răsunau nefiresc în acel ungher. 

Apele rîului alunecau la vale înroşite de sînge, ducînd laolaltă cadavre 
de daci şi romani. Oprindu-se şi pornind din nou, cînd cu capul înainte, 
cind cu picioarele, întoarse de viltoare, unde apa clocoteşte printre bolovani, 
ele veneau unul după altul, altădată cîte două-trei, veneau într-una. Strins 
între două bancuri de prundiş, un şuvoi se prăbuşea de pe o grămadă de 
vreascuri împotmolite. Acolo, trecînd rîul prin vad, Asdus văzu un trup 
agăţat de crăci şi bătut de valuri. Tînărul trac privea ca vrăjit cum leşul se 
desprinde treptat-treptat sub apăsarea apei, cum se întoarce cu picioarele 
la deal şi apoi scăpat, porneşte repede, cu capul înainte. Asdus făcu o 
mişcare ca să iasă mai repede la mal, dar alunecînd pe pietre, zăbovi şi se 
pomeni lovit de cadavru. Îl opri cu scutul, neştiind ce să facă. 

— Hai, să-l scoatem pe mal, zise Caliga, e de-ai noştri! Priviră citeva 
clipe mortul lungit pe nisip. Era un tînăr mauretan. 


— Plinge-l, mamă, că n-ai să-l mai vezi! zise Caliga fără emoție şi 
ştergindu-şi miinile de iarbă, se grăbi cu Asdus să-şi ajungă unitatea. 

Într-un aluniş cohorta fu oprită de un tribun palid, uscăţiv. Calul său 
nărăvaş juca pe loc şi-şi umfla nervos nările. Luîndu-l pe Capito de o parte, 
tribunul se întreținu cu el timp de cîteva minute. La despărțire Capito îl 
întrebă cum se desfăşoară lupta. 

— Ceea ce se petrece acolo, răspunse posomorit tribunul, nu 
seamănă cu nimic din ce am văzut şi am trăit în viața asta. Dacii aceştia 
mă exasperează. Pînă şi iureşele cele mai înverşunate nu-i pot urni din loc. 
Nici pomeneală de panică ori de dorință de a scăpa de o moarte sigură. 
Numai pierderile prea mari de oameni ar putea să-l convingă pe Vezina, 
comandantul lor, să se retragă. Ca să le pricinuim aceste pierderi trebuie şi 
noi să suferim pierderi enorme. Acum o oră eram la cîțiva paşi de împărat şi 
l-am auzit exclamînd: „O Zalmoxis, te invidiez că ai asemenea credincioşi şi, 
dacă n-aş şti că eşti de neînduplecat, ți-aş făgădui cel mai superb templu 
din cîte există pe lume!”. 

Tribunul îşi aranjă legătura însîngerată de care îi atirna brațul sting 
şi răspunzînd la salutul lui Capito întoarse calul în loc şi porni în galop spre 
cimpul de luptă. 

Cohorta lui Capito întoarse brusc la stinga şi, trecînd peste al doilea 
braț al rîului, începu să urce coasta împădurită. 

După un urcuş anevoios, la adăpostul fagilor seculari, cohorta făcu 
haltă într-un luminiş. Printre copacii rari din marginea poienii, cîmpul de 
luptă se vedea ca în palmă. Zgomotele luptei, apucate de ecou, se izbeau în 
stinci, încolo şi încoace, ca nişte mingi uriaşe. 

Trecind atit de aproape de această asurzitoare încleştare, la adăpostul 
frunzişului proaspăt, de un verde auriu, încîntător şi liniştitor, Asdus nu-şi 
putea da seama de realitate. I se părea că visează. Nu aşa îşi închipuia el o 
luptă. Înţelesese că numai trăind un lucru poţi să-ţi dai seama de el. Cu 
toate că auzise atitea de la Caliga şi de la alți camarazi, cu toate că luase şi 
el parte la o ciocnire, cu toate că văzuse pe apărătorii Sucidavei măcelăriți, 
el nu-şi putuse plăsmui imaginea unei bătălii mari. 

Scuturindu-şi încălțămintea de nisip, privea de sus, printre ramuri şi 
nu vedea decît un furnicar în care ochii săi nu puteau distinge nimic. El nu 
vedea comandanţi călări, cu mantii strălucitoare filfiind şi cu penaje 
colorate pe coifuri, nu vedea viteji duelind cu alți viteji. I se părea că în acea 
amestecătură de corpuri urlătoare nimeni nu este erou şi-i venea greu să-i 
deosebească pe daci de romani. Toţi erau deopotrivă de cenuşii şi 
neînsemnați. Ei umpleau valea de la un capăt la altul, acoperind plaiul 
dinspre pădure, bancurile de nisip şi prundiş, pînă şi albiile rîului, 
înghesuindu-se buluc pe o linie unde erau îngrămdite grămezi de pietre şi 
bîrne. Pe deasupra capetelor lor, o ploaie deasă de pietre, suliți şi săgeți. 

— Te miri, ai? întrebă Caliga. Asta-i lupta! Tot te întrebai cum şi ce; 
iată cum arată, priveşte şi te satură! 

— Să-ţi spun drept, nu înţeleg nimic. 

— Nici eu n-am priceput nimic în prima mea bătălie, căci eram în 
rîndul întîi. După aceea am înţeles. Priveşte acolo! În spate, pe dimbuşorul 
acela, printre fagii cei înalți, e împăratul. Îl vezi? Acela, călare pe un cal sur. 
Poartă o manta cenuşie şi are un coif simplu de oţel pe cap. În jurul său 
stau comandanții. Călăreţii care pornesc în toate părțile sînt tribunii care 
transmit ordinele. Uite, bunăoară, acela cu stola vişinie pe umeri, care trece 
acum rîul spre aripa dreaptă, îl vezi? 

— Da, îl văd! 

— El duce o poruncă unităţilor ce atacă în partea aceea. Nu pot să-ţi 
spun ce anume unităţi, ştiu însă că printre ei se află şi pretorienii. Îi poți 
deosebi după coifurile lor aurite. Dacă mai stăm aici cîteva clipe, o să vedem 
o schimbare în aripa dreaptă. Nu degeaba a plecat tribunul acela într-acolo. 

Cohorta porni din nou prin pădure. Dealul era atît de abrupt că 
oamenii trebuiau să se cațere în patru labe, ţinîndu-se de tufe şi crăci. 
Întinzînd sulițele unii altora în locuri mai grele. Caliga, suflind greu şi 
înjurînd toți munții din lume, zise: 

— Unde ne ducem cred că o să fie lată de tot. 

— Dar unde ne ducem? întrebă tracul. 

— Nu ştiu, dar presupun că cele două cohorte — ai băgat de seamă, 
că înaintea noastră merge încă una? — trebuie să cadă în spatele 
dușmanului. Este o misiune din cele mai grele, în tot cazul aş prefera să fiu 
acolo jos în grosul armatei, decît să umblu prin codrii aceştia nesfirşiți, 
printre mii de capcane. 

După încă un ceas de gîfiială, ajunseră în culmea muncelului. În 
virful său pleşuv, străjuit de jur împrejur de falnici brazi şi fagi, îi aştepta 
cealaltă cohortă. În zarea albăstruie, printre trunchiurile uriaşe se vedeau 
culmile unor munți înalți. 

Cu toată frumusețea locului, firea era parcă îmbibată de mister. 
Caliga avea dreptate — acolo, în zgomotul luptei, omul se simte mai bine. 
Asdus o simţea şi el acum. Soldaţii aruncau în jur priviri temătoare şi fără 
să le fi dat cineva poruncă, încercau dacă paloşele ies bine din tecile lor. 

Din dosul unui pîlc de brazi ieşi un grup de comandanţi. În mijlocul 
lor se afla tribunul Marcellinus. Capito cu centurionii se îndreptă într-acolo. 
Un murmur de aprobare se auzi din rîndurile strînse ale ostaşilor. Erau 
mulțumiți că acela care îi va conduce este Papirius Marcellinus. 

Miînat pe poteci prăpăstioase, apoi pe drumeaguri cine ştie de cine 
croite, prin codri nesfirşiți, convoiul de prizonieri sleit de puteri ajunse în 
sfirşit în vale. 

Cu toate că nici de aci încolo nu-i aştepta o soartă mai bună, 
zdrențele omeneşti — pe vremuri mîndri oşteni şi temerari navigatori, 
răsuflaseră puţin. Îşi întorceau din cînd în cînd capetele spre munţii 
cărunți, rămaşi în urmă şi amintirea chinuitoarelor urcuşuri şi coborişuri 
se topea în priveliştea odihnitoare a şesului. Lina şerpuire a drumurilor 
colboase, netede şi atît de... orizontale, li se părea prin contrast o încîntare. 

Trecuseră Aluta prin vad şi primul popas, făcut pe malul celălalt al 
rîului molatec, bogat în ape, le aduse în sfirşit o vremelnică, dar atît de 
binevenită alinare trupească. Goi, tolăniți pe tăpşanul verde printre 
zdrenţele lor întinse la uscat, ei se simțeau aproape fericiți. Apa şi soarele le 
alinaseră întrucîtva rănile trupului. Unii tot se mai uitau, cu un amestec de 
spaimă şi admiraţie la crestele Munţilor Carpi, îmblinzite de depărtare, 
îmbietor de frumoase, de acolo de jos. 

Natura înconjurătoare, îmbăiată de razele soarelui văratec, îmbia la 
odihnă şi desfătare şi, cu toată graba, dacii obosiţi şi ei hotăriseră să 
rămînă pe loc tot restul zilei. 

Şi aici, ca atunci în cheile rîului Arghessos, prizonierii căpătată un 
cal ce-şi rănise picioarele şi nu mai putea merge. 

Seara, strinşi în jurul focurilor, robii se încumetară chiar să cînte. 
Mai întîi sfios, apoi cu mai multă îndrăzneală, cîntecul cuprinse întreaga 
ceată. Urmară alte cîntece, tot felul, eline, romane, tracice, dar toate 
tinguitoare, pline de dor după libertatea pierdută. Şi era atita frățească 
îimbărbătare în valurile sonore, ce se scurgeau o dată cu acelea ale rîului, 
încît dacii, stăpiînii şi asupritorii lor actuali, îşi întoarseră cu toţii fețele 
bărboase spre cîntăreţi. Erau şi ei păstori şi plugari, şi cîntecele robilor le 
mergeau la inimă. 

Lingă focul aproape stins, centurionii îi ţineau de urit tribunului, iar 
vraciul Piros, cu spiritu-i neobosit, la toți trei. Lucius se gîndea cu un 
sentiment cald de recunoştinţă la camarazii săi, foştii subalterni şi i se 
părea ciudat de plăcut faptul că acum, cînd şi el este rob, atitudinea lor nu 
se schimbase întru nimic. Mai mult, i se părea că cei din jurul său sint mai 
atenți, mai prevenitori şi dacă pe vremuri între el şi cei în subordine exista o 
stinjeneală, ea nu se mai simte în prezent. Era grăitor cazul de adineaori, 
cînd un soldat, avînd nevoie de consultul lui Piros, ceru întîi voie fostului 
său comandant. Ce legături de rigoare mai puteau dăinui, cînd erau cu toții 
robi? Acest caz, ca şi altele întimplate în timpul chinuitorului marş, îi 
deschiseră ochii asupra unor stări de lucru despre care nu avea nici cea 
mică idee şi despre altele pe care le neglija, nedîndu-le nici o importanță. Îşi 


dădea seama că este iubit de ostaşi şi asta înseamnă ceva mai mult decit 
dacă eşti numai stimat. 

Stolo îi curmă firul gîndurilor cu un oftat adînc. 

— E mare păcat să zaci în robie într-o noapte ca asta. 

— Oricum şi oricînd e păcat să fii rob, răspunse Piros scormonind 
jăratecul cu un băț. 

Stolo părea că n-aude cuvintele bătrinului. 

— Într-o noapte ca asta e bine să faci dragoste ori să porneşti liber la 
aventură. 

— Ai fost dintotdeauna un pofticios, zise posomorit Agatus. 

— Ce să-i faci, aşa sînt eu. Tu eşti mai bătrin ca mine şi poate ai 
gustat mai mult din viață. 

— De ce m-aş gîndi la lucruri imposibile? 

— Vă lipseşte filozofia bătrineţii, zise din nou Piros. Viaţa m-a învățat 
să mă bucur de clipe şi ore fără să mă gîndesc la viitor. 

— Pentru că ai avut parte de o viață mai blîndă. Şi militarii ştiu să se 
bucure de clipe, dar se gindesc şi la viitor. 

— Într-adevăr, am avut parte de o profesie paşnică. Noi, medicii, în 
bună parte, trebuie să dregem ceea ce ați stricat voi, militarii. Privită din 
această latură, viața pare un lucru tare ciudat. Tribunul Lucius ce părere 
are? 

Tribunul, care stătea imperturbabil, privind jocul zglobiu al 
vreascurilor mistuite de flăcări, îşi săltă capul şi zise rar şi încet, ca pentru 
sine: 

— Dascălul meu, un erudit din Pergam, spunea că viața este o 
înlănțuire de vise frumoase cu cele urite şi că numai durerea fizică 
pricinuită de foame, sete, frig şi căldură, la fel şi chinurile pricinuite de boli 
şi răni ne mai trezesc la realitate. El susținea că uneori toate părticelele 
trupului omenesc ţipă şi se sfişie între ele, altădată, puse în ordine de 
vremelnică armonie a îndestulării, dormitează legănindu-se în pace. Era 
prea înțelept ca să îndrăznesc să-l contrazic, dar ştiam bine că exagerează, 
căci nu mi-am făurit în viaţă vise prea frumoase şi nici nu am avut din cele 
urite. Cind am devenit militar, adică un om al acțiunii, am constatat că 
maxima „intii să trăieşti, apoi să filozofezi” este cea mai potrivită modului 
nostru de viață. 

Înviorat de întorsătura convorbirii, Piros exclamă cu voioşie: 

— Voi, militarii, puneţi prea mult suflet în toate acţiunile voastre, iar 
sufletul de obicei nu judecă. Sufletul este ca şi focul acesta, el emană 
căldură fără să ştie de ce şi fără să ştie că o emană. Căldura însă este viaţa. 

Agatus şi Stolo, oameni simpli, ascultau în tăcere. Discuţia era prea 
savantă, nu-i interesa şi-i depăşea. 

— l-am citit şi eu pe marii filozofi ai lumii, dar adolescentul din mine 
nu era în stare să descifreze aceste gînduri sublime. Pentru mine, atunci, o 
quadrigă cu un bun vizitiu era poate lucrul cel mai sublim. Apoi am 
descoperit sublimul în femei frumoase. Acum însă sublimul pentru mine 
constă în libertate, depăşind toate celelalte năzuințe, căci fără această 
libertate ele vor rămîne neîmplinite. 

— Aşa judecă toată lumea, numai că nu toți ştiu să se exprime ca 
tine. Pentru acei ce nu sînt filozofi, viața este o succesiune de dorinți 
neîmplinite. Cei înţelepţi suferă mai puţin, căci rațiunea a fost întotdeauna 
superioară sufletului. Mie, bunăoară, pînă şi robia asta îmi pare binevenită. 
E un prilej de cunoaştere. Să nu crezi că trec uşor prin calamitățile vieţii. 
Ceea ce va urma ar putea să fie groaznic, poate chiar ireparabil, dar o seară 
minunată ca asta mă răsplăteşte din plin şi oricît de greu mi-ar fi în viitor, 
speranța că voi mai avea „seri” ca asta mă consolează şi-mi dă curaj. De un 
singur lucru mie teamă — de singurătate, dar cred că şi întemnițat, de unul 
singur, pînă la urmă voi găsi tăria necesară s-o îndur. 

— E bine să fii aşa cum eşti tu, venerabile. Eu unul n-aş putea să mă 
laud cu aşa un curaj. Dar tu, Agatus, adăugă Lucius rizind încetişor, ce 
părere ai despre viață? 

— Eu, tribune? Ce să zic? Viaţa este grea, dar nu într-atita ca să n-o 
poţi suporta. 

— Grea sau uşoară, se amestecă în vorbă Stolo, scărpinindu-se în 
barbă, viața trebuie trăită căci, aşa cum e, noi, oamenii, ţinem la ea. 

— lată adevarații filozofi! exclamă Piros. Ei spun adevăruri fără să 
filozofeze. 

Agatus se sculă, privi în jur şi zise dezamăgit: 

— Ştiam eu că n-o să ne lase să înnoptăm pe malul apei şi totuşi mă 
amăgeam cu speranța că ne vor lăsa în pace. 

— Şi eu cred că o să ne mute mai încolo, adaogă Stolo. 

— Dar de ce? Oare aici nu e bine? se miră Piros. 

— Eh, venerabile, ce ştii tu în de-ale războiului? rise Stolo cam în 
silă. Dacii nu vor ca tribunul Longinus sau un altul să mai încerce să 
evadeze, cufundindu-se în acest rîu cu ape line. 

— Ah, asta e? Atunci ei au dreptate. 

— Cel tare are întotdeauna dreptate, zise Lucius şi se sculă în 
picioare. 

După cum prevăzuse Agatus, paznicii se apropiau pocnind din bice. 
Şi, pentru că unii prizonieri se mişcau greu de lîngă foc, se pomeniră loviți 
şi brutalizaţi. 

Convoiul se tira în direcţia cimpiei, cînd din întuneric se auziră 
strigăte. Dacii din față răspunseră şi în curînd apăru un grup de călăreți. 


Erau cinci daci, pesemne oameni simpli, căci erau cu capul gol. După arme 
şi îmbrăcăminte păreau să fie ostaşi. 

După un schimb voios de exclamații, noii veniți descălecară şi unul 
spătos, înalt, apropiindu-se de şeful Mando, stătu de vorbă cu acesta, pînă 
ce convoiul îi depăşi, mergînd tot înainte. 

După ce fu întocmită noua tabără, dacii aprinseră în jurul ei cîteva 
focuri de strajă şi dădură semnalul din bucium pentru culcare. În curînd 
totul amuți în jur. 

Lucius mai stătu un timp culcat pe spate, minunîndu-se de calmul 
ce-i cuprinsese ființa, fermecat de lumina lunii. 

Poate chiar în clipa asta, cei dragi lui o privesc şi ei. Selena luminează 
tuturor deopotrivă şi nimeni, niciodată, nu se satură privind-o. Oare ce vrăji 
emană zeița nopţii? O fi adevărat că discul acesta strălucitor, sau poate 
globul, cum susțin marii învăţaţi elini, transmite gîndurile prietenilor 
aruncaţi de soartă în diferite unghere ale lumii? În acest caz este un fel de 
oglindă a sufletului omenesc. Stătea aşa, ca vrăjit, încordindu-şi toată 
ființa, aşteptind o şoaptă, un semn. lreală, imponderabilă, luna îl privea la 
rindul ei cu petele acelea ce amintesc un chip zimbitor şi mut. Cît de mult 
ar fi vrut el să ştie că şi frumoasa Herminia priveşte acum acest chip 
luminos, încredințindu-i gindurile şi speranța că-şi va revedea logodnicul. 
Apoi îşi aminti de alte nopţi din ţara misterioasă de dincolo de Rhen. Acolo 
auzise el cîntecele prizonierilor germani în care ei adorau luna. Unul dintre 
aceste cîntece o închipuia ca pe o cupă plină cu miere, ce se goleşte treptat- 
treptat, pentru ca apoi să se umple din nou. 

În zori se trezi înaintea tuturor, odihnit şi bine dispus. Luna apusese, 
în schimb pe poala dinspre răsărit a cerului scînteia Phosphor, steaua 
dimineții. Ierburile coapte miroseau puternic. Roua săracă se usca cu 
repeziciune. Buciumele străjerilor răscoliră liniştea taberei cufundate în 
somn, sfişiind cu asprime vraja acelei neasemuite nopți. 

În lumina dulce a zorilor, forfota mizeră a sutelor de robi părea în 
schimb un vis urit. Aruncînd o privire spre cortul lui Mando, Lucius văzu că 
dacii sosiți aseară erau pregătiți de drum. Lîngă murgii lor de călărie 
stăteau cuminţi şi doi cai de samar, flocoşi şi mărunței. Peste cîteva clipe 
veni grăbit un paznic şi împingîndu-l cu piciorul pe tînărul trac care făcea 
pe tălmaciul, îi porunci ceva în limba dacă. Acela se sculă şi apropiindu-se 
de Piros îi zise: 

— Vraciule, Mando te cheamă la dînsul. 

— lar au nevoie de mine? 

Dacul aştepta nerăbdător şi după ce Piros se sculă, îl zori, 
împingîndu-l cu pumnul în spate. 


Urmă echiparea, apelul şi aşteptarea grețoasei mincări din boabe de 
grîu fierte cu oasele calului omorît deunăzi. 

După ce terminară cu masa şi robii îşi ştergeau străchinile cu 
smocuri de iarbă, sosi şi Piros urmat de trac. Stolo le întinse mîncarea 
păstrată pentru ei, dar Piros îndepărtă strachina. 

— Nu-mi arde de mincare acum. Prieteni, prieteni dragi! Vai ce 
nenorocire! 

— Ce s-a întîmplat, venerabile? De ce eşti atît de agitat? întrebă 
Lucius îngrijorat. 

— Cum să nu fiu supărat, cînd vor să mă ia de lingă voi, prieteni 
dragi. Cum să nu fiu, cînd vor să mă ducă departe de acei cu care am 
împărțit atitea necazuri. Cine o să vă caute, cine o să vă îngrijească? 

— Explică-te, omule, exclamă Agatus, că nu pricepem nimic. 

— Şi mai repede, căci se apropie paznicii, adăugă Stolo. 

— Cine vrea să te ducă şi unde? îl întrebă Lucius calm, punindu-i 
mîinile pe umeri şi privindu-l în lumina ochilor. 

— Trebuie... E poruncă de la Mando... Plec cu dacii sosiți aseară la 
cetatea unui mare tarabosta, un fel de demnitar de-al lor. E mare sfetnic şi- 
l cheamă Diaies. 

— Dar ce ai să faci acolo? 

— Diaies are un fiu bolnav de o boală necunoscută prin părțile 
acestea. Oamenii lui au plecat să aducă un pustnic, vraci vestit, dar 
pustnicul între timp murise. Mando, voind pesemne să se pună bine cu 
omul regelui, mă oferi pe mine. lată ce înseamnă să fii sclav, te dăruieşte ca 
pe un lucru. 

— Parcă te-am auzit aseară filozofind cu totul altfel, venerabile, îl 
dojeni cu blindeţe Lucius. Crezi că acolo o să-ți meargă mai prost? 

— Nu mi-i de asta, dar cum să vă las pe voi? 

— Nu-ţi face griji, zise Agatus, şi pe noi ne va împrăştia în curînd. 
Pleacă sănătos, noi nu te vom uita! 

Bătrinul îi îmbrăţişă pe rînd, strinse toate mîinile ce i se întindeau şi 
se îndepărtă cu lacrimi în ochi, poticnindu-se la tot pasul. 

Îl văzură apoi aburcat pe unul din căluţii aceia flocoşi, pornind în 
urma celor cinci voinici. 


pd 


Piros privi sus, către virful muntelui pleşuv. Pină la cetate mai avea 
de urcat un povîrniş ameţitor. În umbra deasă în care era cufundat acel 
povirniş, şerpuia panglica albicioasă a potecii, ocolind bolovanii uriaşi 
căzuţi de sus. În stînga zidurilor cetăţii, din dosul crestei, ieşea geana 
neagră a unei păduri de brazi. 

Dinspre cetate se auzi un corn. Chemările lui elegiace, răscolitoare 
răsunară în aerul tare de munte, se repetară în ecou, lovindu-se de stinci şi 
se topiră apoi în vuietul cascadei. 

Pe măsură ce urcau, cerul se înroşea tot mai mult. Părea că însăşi 
cetatea este cuprinsă de vilvătăi şi aşa cum se profila neagră, pe fondul 
aprins al asfințitului, lui Piros i se păru că e un morman de cenuşă şi de 
pietre înnegrite. 

Porți masive de stejar scrişniră din țițini. Caii tropotiră nerăbdători pe 
podişca de biîrne şi cavalcada intră în curte. Era zarvă mare înăuntru. Cîinii 
lătrau de zor. Pe cerdacul clădirii scunde, dar întinse ca proporții apărură 
cîțiva oameni. Slugile veneau în fugă să ia caii. În lumina ireală a 
crepusculului aceste figuri  bărboase, straie ciudate, arhitectura 
nemaivăzută a clădirilor şi masivele ziduri cu turnuri de lemn îl 
impresionară pe vraciul Piros. 

Descălecă şi apucat de subțiori de către însoțitorii săi, fu dus spre 
casa din mijlocul curții mari, bătătorite, pe alocuri acoperită de iarbă. 
Celelalte clădiri: şoproanele, grajdurile, cămările, toate alcătuite grosolan 
din trunchiuri mari de copaci, se înşirau de-a lungul zidului cetăţii, lipite de 
el. 

La capătul de sus al scării aştepta un bărbat în vîrstă, înalt, spătos, 
cu barba sură şi deasă, tunsă cu îngrijire. Avea, aruncată pe umeri, o 
manta scurtă, neagră, iar pe cap o căciuliță din blană de vulpe. Lingă el 
stătea o fecioară înaltă, cu chipul îmbujorat, încadrat de un păr castaniu 
răsucit la spate într-un conci bogat. 

— Stăpine, zise Nando cu o plecăciune adincă, la porunca ta am 
umblat dincolo de Riul Mare. Pustnicul sfint a plecat din lumea asta, 
mutindu-se în grădinile lui Gebeleizis. La întoarcere însă, am dat de un 
convoi de robi, printre care se afla acest bătrin, grec de neam, vraci vestit în 
țara lui. Numele său este Piros. Aflind de nevoia în care te afli, tarabosta 
Mando, din neamul Rigizilor, ţi-l dăruieşte, rugindu-te să pui o vorbă bună 
pentru el la rege. 

— Bine ai făcut, Nando, credinţa ta va fi răsplătită, zise bărbatul în 
care Piros îl recunoscu pe Diaies. Numai de-ar fi el cu adevărat vestit, după 
cum se laudă, adăugă stăpinul. 

— Mi-au spus-o alţii, nu el însuşi. 

— Aşa? Atunci fii binevenit la noi, vraciule Piros! spuse Diaies într-o 
grecească pocită. Dar, vorbeşte mai bine cu fiica mea, Aya. E mai învățată 
ca mine. 

După ce ascultă cu atenţie ce-i spuse părintele, fata se adresă lui 
Piros într-o grecească corectă, doar că pronunţa cuvintele în felul ei ciudat, 
mai catifelat şi cîntat. 


— Tatăl meu te roagă să-l ierți că nu poate să stea de vorbă cu tine în 
limba ta, atît de trebuincioasă în vremurile noastre. El îți urează bun sosit 
şi nu te socoteşte rob. Fratele meu, Diza, suferă de o boală grea şi numai tu 
îl vei putea ajuta. Este unicul fiu şi moştenitor al tatălui meu. 

— Spune-i nobilului Diaies că binecuvîntez soarta care m-a îndreptat 
către pragul său primitor şi mai spune-i că-mi voi da toată silința ca să-i 
lecuiesc fiul, bineînțeles atit cît îmi va sta în putinţă şi în măsura în care 
zeii nemuritori mă vor ajuta. Spune-i, totodată, că întimplarea care m-a 
făcut să cad în robie la daci nu se datoreşte cîtuşi de puţin faptului că aş fi 
duşmanul poporului său, căci nu sînt duşmanul nimănui. Ascleipios este 
zeul medicinii şi nu al războiului, iar eu numai lui mă închin. 

Terminînd de ascultat traducerea, Diaies, foarte mişcat îi întinse 
mîinile, apoi bătind din palme, dădu cîteva porunci slugilor. 

Piros fu dus într-o încăpere unde-şi aruncă zdrențele murdare, pline 
de păduchi, se spălă în voie şi se îmbrăcă în straie curate. 

Odaia în care zăcea fiul lui Diaies era mică şi întunecoasă, cu aerul 
stătut, îmbibat cu miros de ierburi de leac. Podeaua era acoperită cu 
velințe, iar pe pereți atirnau blăni de fiare sălbatece şi panoplii cu arme 
vechi şi prețioase. Pe un pat prea mare, acoperit cu blănuri, zăcea un tînăr 
de vreo şaisprezece ani. 

După ce puse cîteva întrebări Ayei, Piros cercetă bolnavul cu cea mai 
mare băgare de seamă, fără ca acesta să se trezească din apatia lui. 

Medicul oftă uşurat, multumind în gînd providenţei că l-a ajutat şi de 
astă dată. Boala îi era cunoscută. 

„Hospes, hostis” (Orice străin este inamic) 


P ziua sosirii convoiului de prizonieri în preajma Sarmizegetusci, 

| aproape de ora prînzului, sosiră şi cei doi mari tarabostari din 

Acîmpia Danubiului — Bedar şi Andagus. Erau îmbrăcaţi ca de zile 
mari, dar îngrijoraţi la chip. 

Ei se întreținură timp îndelungat cu noul şef numit în locul lui 
Mando, apoi făcură ocolul lagărului, interesindu-se de toate şi, urmăriți de 
privirile neliniştite ale prizonierilor, trecură, urmați de o ceată de paznici, pe 
lingă cortul sărăcăcios al lui Longinus. Tribunul şedea pe o buturugă şi-i 
privea plin de curiozitate. Fața sa, rasă pentru întiia oară de cînd căzuse 
prizonier, era gravă şi impunătoare. Văzindu-l indiferent şi că nu face nici o 
mişcare din care ar reieşi că-i stimează cît de cît, o umbră de miînie trecu 
peste fețele lor. 

Printre ostaşii romani această inspecţie fu comentată în fel şi chip. 

În umbra rară a copacilor rămaşi netăiaţi în poiană, captivii se 
strinseseră în jurul a cîtorva mucaliți. 

— Oare ce ne pregătesc bărboşii? întrebă un soldat tînăr şi în glasul f 
său mocnea multă nelinişte. 

— Parcă tu nu eşti bărbos? Păcat că nu ai oglindă să te priveşti în ea. 

Cu aceste cuvinte, Carbo îl trase de cîrlionţii negri ce-i năpădeau fața. 

— Fără glume, oare ce au de gînd să facă cu noi?! 

— Să ne trimeată de-a dreptul la zeița Libitina. 

— Hei, cum se poate una ca asta? De ce nu ne-au omorit la 
Sucidava? 

— Dacă nu-l laşi să vorbească? se amestecă Cursor. Acolo, în timpul 
asediului, te-ar fi omorît cu măciuca, aici o să te omoare altfel. 

— Cum? 

— Îmi place naivul ăsta, pe Zeus! rîse Cursor, privind pe cei din jur. 
Drăguţule, ascultă şi ține minte: oamenii se mai pot omori şi încet, nu aşa 
dintr-o dată; bunăoară, la minele de fier, aur, plumb sau la carierele de 
piatră sau chiar la tăiatul pădurilor. Ai văzut vreodată un om care a lucrat 
la plumb? Îi cad dinţii, i se înmoaie oasele, orbeşte, scuipă sînge. Crezi că 
avînd toate aceste metehne, ai s-o laşi mult pe zeița Labitina să te aştepte? 

— Nu-l speria pe băiat! interveni Carbo. Pe tine, Cursor, sînt sigur, o 
să te pună să scoţi aurul din pămînt, căci ai boală la acest metal preţios. 

— „Îi datorăm morţii pre noi şi tot ce e al nostru.” 

— De cînd ai devenit filozof? De atunci de cînd eşti rob? 

— Pe Bona Dea, Carbo! Dacă nu încetezi îți mai spun una. 
Prefăcindu-se furios, Cursor smulse din foc o cracă fumegîndă şi strigă: 

— Tu, în orice caz, vei săpa la saline şi nu vei avea decît de cîştigat, 
căci glumele tale sînt nesărate. 

Ostaşul cel tînăr întrebă pe vecinul său: 

— Ei, Lucret, de ce unul din şefii aceştia, care au trecut pe aici, 
poartă o tunică atît de lungă, doar nu e muiere? 

— E sarmat, bobocule! 

— Sarmat? Aşa se îmbracă sarmațţii? Ştiam că sint călăreți fără 
pereche. Cum călăreşte el cu o astfel de fustă? 

— Stai puţin, în curînd o să te călărească pe tine, atunci ai să pricepi. 

— Lăsaţi glumele, băieți, spuse Calvio, un oştean mai bătrin. Lăsați- 
le, căci sînt nelalocul lor. Mai bine staţi de vorbă prieteneşte, sfătuiți-vă, 
luaţi-vă rămas bun, căci inima-mi spune că tot ce am suferit pin-acum e 
floare la ureche față de ce ne aşteaptă în viitor. 

Întrebările curgeau din toate părţile: 

— Ai auzit ceva, Calvio? 

— Spune, tu pricepi puţin vorba lor! 

— Hai, tată Calvio, spune! 

Calvio se scarpină pe după ureche şi mormăi: 

— Nu am auzit mare lucru, aşa doar cîteva vorbe. 

— Hai, nu te lăsa rugat, dă-i drumul! 

— Cînd e vorba de pielea noastră, sîntem cu toții curioşi. 

— Să nu cumva să încercaţi să evadați! Acum cîteva clipe l-am auzit 
pe acela care poartă zaua peste fustă, cum îl cheamă? 

— Andagus. 

— Aşa, Andagus. L-am auzit... adică am prins cîteva vorbe din 
convorbirea lui cu celălalt, incubii să-l înghită, cum îi zice? 

— Bedar, răcni Carbo furios. Ce tot o lungeşti, dă-i drumul o dată! 

— Ai răbdare! L-am auzit spunînd cuvînt cu cuvînt aşa: „Acelora care 
vor încerca să fugă să li se taie tendoanele la picioare”. Să mă înghită zeița 
Terra dacă nu e adevărat. Să luaţi seama căci nu e de loc plăcut să devii 
schilod, aşa, dintr-un fleac. 

— După tine, tăiatul tendoanelor e un fleac? se amestecă în vorbă 
Cursor. 

— Nu e mare lucru. Eu însumi am tăiat tendoanele la svevi, uite aici! 
Calvio arătă locul deasupra călciiului. Şi am zdrobit rotula genunchiului la 
helveţi, uite aşa! N-aş vrea să-mi facă şi mie cineva la fel. 

— Atunci, de ce ai făcut ceea ce nu ţi-ar plăcea să ţi se facă ţie? 
întrebă soldatul cel tînăr. 

Calvio îl privi lung, cu uimire. Nu i s-a mai întîmplat să i se pună 
astfel de întrebări. 

— De ce? Uite de ce, mucosule! Şi-i dădu pe neaşteptate un bobirnac 
în nas. Pentru că mi-au dat poruncă s-o fac, iată de ce! 

— Lasă-l în pace, se amestecă în vorbă Cursor, mai bine spune-mi ce 
au mai discutat şefii. 

— Ce să-ți mai spun, nu-ţi ajunge? Află că dacii pînă acum cîtva timp 
nu au schingiuit prizonierii de război, pînă şi cu robii se purtau mult mai 
bine. 

— Vrei să zici că ei recurg la măsuri drastice? 

— Da, căci orice ai spune, părerea mea este că s-a zis cu ei. O să se 
apere încă un an, doi, cu înverşunare, ş-apoi o să cadă sub loviturile Romei. 

— Desigur, zise Carbo cu ironie în glas, cine poate să i se 
împotrivească zeiței Roma? Vica-Pota va fi de partea ei de astă dată. 

— Ce vrei să spui? întrebă Calvio, măsurindu-l din ochi. Carbo 
strimbindu-se de soare zise în glumă: 

— Am vrut să spun numai atît: data trecută, Romei nu i-a mers chiar 
aşa de bine. Decebal a apucat-o zdravăn de chică şi cred că nu i-a lăsat mai 
mult păr în cap decît creşte pe chelia ta. 

Calvio roşi. Toţi riseră, iar el, pretăcindu-se calm, zise povăţuitor: 

— Eşti cu totul greşit. Decebal îl bătuse pe nebunul de Domițian, de 
astă dată n-o să-i meargă! 

Carbo pocni o muscă ce i se aşeză pe genunchi. 

— Pe vremea aceea Domițian era împărat şi zeu şi dacă îi plăceau mai 
mult petrecerile decît războaiele, asta-i o chestiune de preferinţă. 

— Tu îți cam dai drumul la gură, spuse Calvio. 

— Eh! exclamă Carbo, scărpinîndu-se în ceafă, cine să mă audă. 
acela cu fustă sau Decebal, regele? Eu le aparţin, sînt robul lor. Află, pînă o 
să vină ai noştri praf o să se aleagă de noi. Un grec care ştie limba dacilor 
mai bine decît tine mi-a spus că în minele de fier, aur, aramă se lucrează zi 
şi noapte. Decebal, ca să învingă, nu cruţă pe nimeni. 

Cuvintele lui Carbo, spuse pe un ton glumet, avură totuşi un efect 
demoralizator. Toţi din jur se posomoriră. 

Calvio săltindu-şi capul zise cu fermitate: 

— Eu cred că vom fi eliberaţi chiar în toamna aceasta. Nu degeaba 
împăratul a venit cu atita oştire şi a ales drumul cel mai puţin fortificat de 
duşmani. 

— He-he! Eşti prea grăbit, prietene! Pomeneşte-mi cuvîntul: Nici la 
anul pe vremea aceasta n-o să fim liberi. Împăratul n-o să-şi schimbe 
planurile din pricina mea sau a ta. El are socoteli mai mari decit ale 
noastre, chestiuni de stat. Şi mai spui că eşti veteran, că ştii atît de multe 
încît ţi-a căzut tot părul din cap? Nu vezi că divus nu e deloc grăbit? Dacă 
în luna lui August se află la jumătate de drum de Sarmizegetusa, înseamnă 
că nu are de gind să termine campania în toamna aceasta şi vrea să ierneze 
aici. 

Locul lagărului fusese ales cu socoteală şi din incinta lui nu se vedea 
nimic din ceea ce ar fi putut destăinui inamicului pregătirile de luptă ale 
dacilor. La miazăzi se profila pe cer un deal cu copaci rari, la apus şi 
miazănoapte se vedea doar zarea cu liniile succesive de dealuri ce coborau 
în şes, la răsărit — un codru secular despărțit de o vilcea. 

Romanii ştiau că undeva prin apropiere se află capitala Daciei, un 
oraş mare şi frumos, în care curge din belşug „zeila”, adică vin de struguri, 
şi,,brytos”, bere de orz, băutură care se găsea din belşug şi în Tracia. Ştiau 
de asemenea că în oraş sînt femei şi că acestea nu sînt de loc urite. Îşi 
dădeau seama că nici unul din ei nu va vedea vreodată Sarmizegetusa, 
totuşi fiecare nutrea o vagă speranţă că se va produce o minune şi viața va 
lua o întorsătură favorabilă dorințelor lui. Pentru oştenii care îşi petrec 
viața în marşuri şi lupte, care trăiesc în pustietăți, oraşele sînt întotdeauna 
nişte faruri luminoase, locuri pline de ispite şi de surprize, chiar şi atunci 
cînd sînt luate cu asalt şi dărimate. 

Soarele era de-acum la zenit. Albinele şi bondarii umpleau văzduhul 
cu zumzetul lor nedumerit, voind parcă să se lămurească ce s-a făcut cu 
florile de pe pajiştea verde, culcate la pămînt de mii de picioare. 

În acest ceas, cînd moleşeala cuprinsese în brațele ei viscoase 
omenirea din jur, pe neaşteptate apărură paznicii şi răcnind cuvinte 


neînțelese, pocnind din bice se apucară să scoată prizonierii din bordeie, 
din locurile umbroase, de peste tot. 

În faţa cortului apăru Agatus: 

— Tribune, paznicii adună poporul pentru apel. La ora aceasta 
neobişnuită şi înfierbîntați cum sînt, cred că se va produce ceva cu totul 
neaşteptat. Miroase a inspecție. 

— Cine crezi că o să vină? 

— Ştiu eu, poate vreun general de-al lor, vreo căpetenie mai mare, 
sau... 

Nu apucă să termine, căci intră Stolo şi spuse calm ca întotdeauna: 

— Tribune, bărbosul m-a trimis după tine. Vom avea fericirea să-l 
vedem pe însuşi Decebal, regele tuturor dacilor. Lucius se sculă, se întinse 
şi căscînd, rectifică: 

— Regele tuturor dacilor, în afară de piegeţii care au trecut de partea 
noastră. Duceţi-vă, înainte, viu şi eu după voi! 

Cu o încetineală calculată, Lucius îşi stropi obrazul cu apa din ulcior, 
îşi aranja părul rebel, îşi potrivi centura la mijloc şi ieşi din cort. 

În capătul dinspre apus al lagărului, şiruri lungi de prizonieri: 
romanii în flancul drept şi grecii în cel sting, aşteptau, înconjurați de cete 
de daci. 

Lucius mergea într-adins încet, călcînd cu demnitate. Şeful lagărului 
îi făcu un semn poruncitor să se grăbească. Lucius se făcu că nu-l observă, 
atunci şeful se mînie şi trimise doi paznici înainte-i. Dacii sosiră în fuga 
mare şi voiră să-l apuce de miini. Tribunul însă îi respinse cu dispreţ, 
măsurindu-i de sus cu privirea hotărită şi calmă, continuînd să meargă cu 
acelaşi pas. În clipa aceea educaţia militară răbufni din el şi se simţi din 
nou comandant. Dacii, doi oameni mai mărunți, merseră pe de lături cu 
gurile căscate de uimire, vrăjiți parcă de acest voinic impunător, uitind că 
nu e decît un rob rebel, uitînd de porunca dată de şeful lor, neîndrăznind să 
pună mîna pe el. 

Enervarea şefului ajunsese la culme, el încleşta mîna pe minerul 
paloşului şi se făcu roşu ca racul. Sus, dinspre lagărul dacilor, cobora o 
cavalcadă multicoloră. Sosea regele cu suita sa. În clipa aceea totul ar fi 
trebuit să amuțească şi să se prosterne. Cu toate că era un neînsemnat 
tarabostar, ar fi ştiut cum să procedeze dacă, acum cîteva zile, luînd locul 
lui Mando, nu ar fi primit poruncă severă să se poarte frumos cu romanii 
suspuşi. 

Lucius se opri la cîțiva paşi de şirurile romanilor şi fără să-şi dea 
seama făcu un semn obişnuit. Cu acest semn, pe vremuri, cînd se afla în 
fața unităţii sale sau cînd era de serviciu pe legiune, el dădea de veste că 
este gata să primească raportul. 

Agatus zimbi cu înţeles şi ieşind înainte se opri în fața lui, luă poziția 
de drepţi, cu picioarele puţin desfăcute şi ridicind brusc mîna dreaptă, tună 
cu toată puterea plămiînilor săi: 

— Tribune, detaşamentul de prizonieri în număr de nouăzeci şi patru 
legionari şi doi centurioni este gata să îndeplinească poruncile tale. 

— Bine, centurioane! 

Agatus se întoarse jumătate la stinga şi strigă către oameni: 

— Tribunului Lucius Gaius Longinus, salut! 

— Saluu-uut! izbucni din aproape o sută de piepturi. 

Scena fu atît de impresionantă în toată simplitatea ei, încît pînă şi 
unii greci, mai ales acei dintre mateloţi, obişnuiţi cu disciplina, strigară 
„salut” acestui tînăr mindru. 

După aceea, Lucius îşi luă cu demnitate locul în flancul drept. Îndată 
ce această ceremonie neaşteptată luă sfirşit, ochii tuturora, eliberaţi parcă 
de o îndatorire, se îndreptară către grupul de arbori care despărțea lagărul 
prizonierilor de cel al oştenilor lui Bedar şi Andagus. Acolo, în umbra deasă 
a stejarilor, se oprise ceata de călăreţi. În faţă, pe un cal alb ca laptele, se 
profila o figură masivă, în platoşă şi coif. Aurul armurilor scînteia în razele 
ce se strecurau printre frunze. Palele vintului se jucau cu faldurile unei 
mantii negre. Calul, un animal nobil, îşi arcuia gîtul de lebădă şi izbea, 
nerăbdător, pămîntul cu copitele. 

Regele întorcea din cînd în cînd capul, întrebiînd pe însoțitorii săi; 
aceia, apropiindu-se plini de teamă şi respect, răspundeau. 

Ceata se urni din loc şi scăpiînd de sub umbrarul copacilor o porni 
prin poiana scăldată de soare,scînteind de culori şi metale preţioase. În 
dreapta regelui călărea un tînăr înalt şi slab, îmbrăcat în haine de băştinaş, 
în stînga — cei doi conducători din regiunea şesului: Bedar şi Andagus, iar 
în spate — un pilc de oşteni îmbrăcaţi şi înarmaţi la fel, pe semne garda 
personală a regelui. 

La vreo zece paşi de rîndurile mohorite ale prizonierilor ceata se opri 
din nou. La un semn discret al lui Bedar, şeful convoiului se repezi înainte 
şi se înclină adînc în fața regelui, măturind pămîntul cu coada de vulpe 
prinsă de căciulița lui. 

Din discuţia care urmă, prizonierii, în afară de vreo doi-trei, nu 
pricepură nimic. Regele vorbea în limba lui. 

— Ce se petrece aici? îl întrebă pe tarabosta şi sub calmul aparent 
clocoteau accente de mînie. 

— O rege al tuturor dacilor, tu cel cu mîna tare, ascultă-mă şi nu te 
miînia pe sluga ta credincioasă. 

— Ajunge! Răspunde-mi la întrebare! 


— O, rege! Fostul conducător al romanilor capturați şi-a permis, de 
față cu Luminăţia ta, să facă pe stăpinul şi comandantul acestor robi 
zdrențăroşi. 

— Şi tu nu l-ai oprit, secătură ce eşti? 

Cu aceste cuvinte Decebal întoarse pe jumătate capul spre Bedar: 

— Ce oameni ai tu, tarabosta? 

Bedar roşi. Aseară, la ospăț, regele îmbrăţişindu-l îl numise „prinț”, 
iar astăzi „tarabosta”! Ce necaz! 

— Să nu-mi spui, Bedar, că de vină este porunca mea! Poruncile nu 
trebuiesc înțelese pe dos. Apoi, întorcîndu-şi capul puternic către şeful 
lagărului care înlemnise în fața lui: Pleacă, să nu te mai văd! 

Lucius, care zimbea sfidător, întoarse capul către centurionii săi şi le 
zise în şoaptă: 

— O, pe Zeus, n-am ştiut că regele dacilor e atît de cumpănit. 

Aceasta nu-i scăpă lui Decebal. Se încruntă şi-şi îndemnă calul 
înainte. Îl plimbă prin faţa rîndurilor de prizonieri, arzndu-i cu respiraţia 
animalului nărăvaş, apoi oprindu-se pentru citeva clipe, urmări fețele 
cenuşii şi supte, înşirate în fața lui. Romanii cu trăsături aspre, grecii 
păroşi cu nasuri proeminente, tracii şi ilirii voinici, cu plete lungi şi tenul 
mai alb, cu toţii aşteptau să li se pronunţe verdictul. Cu severul rege nu era 
de glumă, vedeau ei bine. Unii, cu nervii mai slabi, păliră şi-şi lăsară 
privirile în jos, aşteptind cu înfrigurare izbucnirea furtunei. Alții, mai laşi, îl 
blestemau în gînd pe tribunul Lucius cu ciudățeniile lui. 


x 


Spre seară se auzi tropot de cai. Agatus intră grăbit în cort. 

— Tribune, au venit să te ia! 

— De ce eşti atit de răvăşit, Agatus? 

— O să ne lipseşti mult, tribune. 

— Credeai poate că vom rămîne veşnic împreună? Aşteaptă-mă aici, 
mă duc să văd despre ce este vorba. 

Afară aşteptau cîțiva călăreți din garda regelui. Văzindu-l, tălmaciul 
se apropie şi arătindu-i un cal, îi spuse să încalece. 

— Unde mă duceţi? 

— Nu pune întrebări. Încalecă! 

— Vreau să-mi iau rămas bun de la camarazi. 

— Nu e voie! Trebuie să pleci neîntirziat. 

Lucius scotoci lagărul cu privirea. Stolo nu se vedea nicăieri, nici 
decurionii. Ca să cîştige timp, întrebă: 

— Mă voi întoarce înapoi? 

— Nu ştiu, încalecă! 

Atunci, fără să ceară voie, Lucius zise: 


— Viu îndată. Vreau să-mi iau mantaua. Intră în cort şi-l cuprinse în 
braţe pe Agatus. Centurionul plingea. 

— La revedere, prietene, îi zise. Ţine-te bine! Am vrut să-mi iau rămas 
bun de la Stolo şi ceilalți camarazi, dar nu am văzut pe nimeni în preajmă. 
Transmite-le tuturor din partea mea urări de o soartă mai bună. Cu bine! 

leşi şi fără să scoată o vorbă, încalecă. Un dac se apropie, îi puse pe 
umeri o manta largă şi-i trase gluga adînc pe cap. Cu un gest maşinal, 
Lucius dădu s-o arunce, dar tălmaciul îl preveni: 

— Nu scoate gluga, căci te vor lega. 

„Aha, gîndi Lucius, nu-mi e îngăduit să văd slăvita lor 
Sarmizegetusa”, şi resemnat, se lasă în voia calului şi a sorții. 

Pe sub glugă se prelingea o lumină palidă, care, o dată cu lăsarea 
nopții, dispăruse de tot. La început, foşnetul frunzelor înfiorate de vînt şi 
călcătura moale a calului îi dădură de veste că trecea printr-o pădure, dar 
curînd terenul începu să urce şi deveni pietros. O lume de zgomote şi 
sunete noi îl cuprinse. Pe sub glugă se strecurări reflexele roşii ale focurilor, 
iar copitele cailor ţăcăniră, stirnind ecouri, ca şi cînd ar fi trecut pe sub 
bolți zidite. 

„Am intrat în oraş", gîndi Lucius şi-i păru rău că nu-l poate vedea. 

În jurul său totul se animă. Loviturile ciocanelor în nicovale îl 
asurziră. Deveni mai atent la tot ce se petrecea în jurul său. Nu o dată 
auzise că Sarmizegetusa este cel mai mare şi cel mai întărit oraş din toată 
Barbaria cunoscută pe vremea aceea. 

La zgomotele asurzitoare ale ciocanelor se adăugară loviturile de 
topoare, tirşitul buştenilor pe pămînt, strigătele oamenilor şi tropotul a sute 
de cai. 

„Oare ce se petrece aici?” îşi zise Lucius surprins. „Nu cumva romanii 
au înfrînt rezistența dacilor şi se află undeva prin apropiere? De ce ar fi 
nevoiți dacii să lucreze şi noaptea, la lumina torțelor? Oare situaţia este atit 
de dezastruoasă?” 

Dar puţin cîte puţin zgomotele vastului şantier se topiră în depărtare 
şi altele mai paşnice veniră să le ia locul. Pe drumul pavat cu piatră, ce 
urca mereu, treceau oameni, animale, hodorogeau vehiculele, scîrțiind din 
roți. Tumultul de voci dădea de veste că şi la ora aceea tirzie străzile 
oraşului erau ticsite de lume. Era, pesemne, ora cînd cei mulți se întorceau 
de la lucru. Răsunau cîntece melancolice, tărăgănate ori săltărețe, 
acompaniate de fluiere şi alte instrumente, pe care Lucius nu le cunoştea 
după sunet. Din cînd în cînd printre vocile groase de bărbați se strecurau 
glasurile melodioase de femei. De atita vreme nu văzuse femei în afară de 
cîteva țărănci trudite şi murdare întilnite pe drumul lung al robiei, încît 
glasurile melodioase legate de ideea unui oraş îl răscoliră. 


La o cotitură era ris şi veselie, un tămbălău asemănător acelora care 
se iscă în jurul tabernelor romane. Undeva pe aproape rise o femeie. Era un 
ris cristalin care te înfiora. Din locul acela zgomotos soseau valuri de 
mirosuri atrăgătoare. Pe sub gluga groasă se strecura mirosul tare al 
vinului şi al mîncărurilor usturoiate. 

Copitele cailor nu mai alunecau pe pietre, dar continuau să 
țăcănească răsunător ca şi cînd ar fi călcat pe lespezi. După cîteva minute 
care i se părură ceasuri, caii se opriră. Cineva veni lingă el şi-l trase de 
pulpană, spunînd ceva neînțeles. Lucius descălecă şi duse mîna la glugă ca 
s-o ridice, dar o mînă nevăzută o apucă şi o ţinu strîns. Nişte braţe vinjoase 
îl apucară de subțţiori şi-l tîrîră înainte. Răcoarea care înlocui aerul cald al 
străzii îi dădu de veste că intrară într-o casă. 

În sfirşit, după un drum cu multe întortocheli, gluga îi căzu pe spate, 
făcîndu-l să închidă ochii din pricina luminii puternice. 

În încăperea mare, aproape goală, luminată de multe torţe înfipte în 
pereţi, se aflau numai trei oameni. De doi dintre ei Lucius îşi aminti de 
îndată. Unul era însuşi regele Decebal, al doilea — un tînăr subțirel, 
îmbrăcat în haine pitoreşti de prin partea locului, era unul din demnitarii 
care l-au însoțit pe rege în timpul vizitei acestuia în lagăr. Al treilea îi era 
necunoscut. 

Tolănit într-un jilt, Decebal examina cu băgare de seamă chipul 
tribunului, apoi făcu semn ostaşilor care l-au adus să plece. Pe fața sa nu 
se putea citi ce impresie îi făcuse tînărul roman. 

Într-un tirziu, zise aceluia pe care Lucius nu-l cunoştea: 

— Fii cu băgare de seamă, Bicilis, să nu scapi o vorbă din ce va 
spune şi tradu-mi cuvînt cu cuvînt. 

Grecul se înclina adînc, apoi îşi fixă privirea asupra lui Lucius. Se 
părea că nu are ochi deloc, atit de adinci îi erau orbitele. 

— Tu eşti tribunul Lucius Longinus? 

— Da! răspunse Lucius scurt şi cu demnitate. 

— Eşti dintr-o mare familie senatorială? continuă Decebal insinuant. 

— Tatăl meu este într-adevăr senator. 

Decebal zimbi atît de firesc încît Lucius nu-şi putu da seama în ce 
măsură era sincer. 

— Îmi place modestia romanilor. Ei nu sînt făloşi ca oamenii din 
Orient. 

Lucius nu răspunse. 

— Ai comandat garnizoana din Sucidava? 

— Da, 

— Mă miră că împăratul Traian numeşte tribunii militari în posturi 
atit de neînsemnate. 

Lucius se încruntă: 

— Aceasta a fost voia tatălui meu, împăratul nu are nici un amestec. 

— Voia, dar şi greşeala în acelaşi timp. 

Lucius se pregăti să înfrunte voința aceluia care era acum stăpin 
asupra vieţii şi morţii sale. Ar fi vrut să ghicească ce se ascunde în dosul 
acestei frunţi mari, senine. Îi plăcea acest chip viguros cu ochi pătrunzători 
şi gură fermă. Căută să-l compare cu acela al împăratului Traian, dar 
ajunse la concluzia că al lui Decebal era mai impunător. 

— Tribune Longinus, în primul rînd te-am chemat ca să-ți spun că- 
mi pare nespus de rău că n-ai fost tratat aşa cum ar fi trebuit în timpul 
marşului spre Sarmizegetusa. 

Lucius îi răspunse pe un ton ridicat: 

— Mă miră, o rege, că te interesează atit de mult soarta unui 
prizonier, dar mă miră şi mai mult că tu, care condamni pe supuşii tăi, mă 
porți prin tot oraşul ca pe un condamnat, sub escortă şi cu gluga în cap. 

Mina regelui strînse cu putere miîinerul scaunului, fața însă nu-şi 
schimbă expresia. 

— Am făcut-o în interesul tău. Aşa cum ai judecat, ai judecat ca unul 
care n-are experienţă în viață. Toate trebuiesc judecate pe dos. Dacă te-aş fi 
lăsat să vezi tot ce se petrece în capitala mea, atunci ai fi fost condamnat cu 
adevărat, căci nu este în obiceiul meu să las să plece unul care ştie prea 
multe. După cum vezi, ai grăit nesăbuit căci am de gind să-ți redau 
libertatea. 

Lucius îl privi cu îndoială. 

— De astă dată voi grăi ca unul cu experienţă. Care este preţul 
libertății mele? Nu sînt atit de naiv să cred că mi-o dai de dragul ochilor 
mei. 

Tînărul care stătea lîngă jilțul lui Decebal se crispă la chip şi 
aplecîndu-se la urechea regelui îi şopti ceva pe un ton pătimaş. Regele îl 
înfrină cu o privire grăitoare şi se adresă din nou lui Lucius: 

— Ai ghicit, tribune, într-adevăr am de gînd să-ţi cer ceva în schimbul 
libertăţii, o nimica toată şi anume: să scrii două scrisori, una către tatăl tău 
şi alta către Lucius Quietus. 

Lucius ciuli urechile. 

— Pentru ce trebuie să le scriu? 

— Ca să ceri răscumpărarea ta. 

— Şi în ce constă aceasta? 

— lată în ce! Tatălui tău îi vei povesti în ce nevoie te afli şi-l vei ruga 
să mijlocească pe lingă comandantul suprem Quietus ca să nu-mi refuze 
condiţiile schimbului de prizonieri. 

— Şi către Quietus ce trebuie să scriu? 

— Cam acelaşi lucru, însă trebuie să mai adaugi că în schimbul 
eliberării tale trebuie să dea drumul la o sută de daci. După cum vezi, nu-ți 
cer mare lucru şi dacă vei face aşa cum ţi-o cer, în curînd vei fi liber. 

— Ceea ce-mi propui este necinstit. La ce o să-mi folosească 
libertatea cînd voi fi dezonorat, iar tatăl meu îşi va pune capăt zilelor de 
ruşine. După cum mi te-am închipuit, mai drept decît eşti, tot aşa tu ne-ai 
închipuit, pe noi, romanii, mai laşi decît sîntem. O sută pentru unul? 
Comandantul Quietus ar ride închipuindu-şi că sînt nebun sau cel puţin 
îmi dau prea mare importanță. N-o voi face niciodată, rege al dacilor, 
niciodată! 

Bicilis traducea fugitiv. Tinărul nobil, care părea că înțelege fără 
mijlocitor, se aprinse la față şi făcu un pas spre Lucius dînd să scoată 
jungherul. 

— Vină-ţi în fire, Dieghes, zise regele cu severitate, apucîndu-l de 
braț. 

— Nu pot să suport obrăznicia acestui nemernic îngimfat. Doar nu se 
află la Roma, nici măcar în rîndurile armatei sale, ci este un sclav ticălos, 
care trebuie să se prosterne în fața unui rege. 

— Oh, Dieghes, frate scump, viața încă nu te-a învățat minte. Ca să 
fii rege nu ajunge să fii numai viteaz. 

Din această convorbire, rostită în limba dacă, Lucius nu înţelese nici 
un cuvînt, pricepu însă despre ce este vorba şi deodată parcă-i smulse 
cineva un văl de pe ochi, îşi aminti de tinărul de lingă rege. Era acela care a 
condus solia de pace, acum doi ani la Roma. Era fratele lui Decebal. 

— Tribune Lucius, zise Decebal calm, dar răspicat, trebuie să am 
aceste scrisori chiar dacă va trebui să te torturez sau să te condamn la 
moarte! 

— Nu le voi scrie niciodată. Prea multe scopuri vrei să atingi cu o 
singură lovitură. 

— Asta vom vedea! răspunse Decebal scurt. Bicilis romanul să fie 
închis şi să nu i se dea de mîncare pînă nu scrie scrisorile! 


x 


După patru zile de încarcerare uşa temniței fu dată de perete şi în 
cadrul ei, împreună cu primele raze ale dimineții, apăru Bicilis însoțit de 
temnicer şi doi ostaşi. 

Grecul aruncă o privire fugară spre masă şi văzînd papirusul adus 
ieri rupt în bucăți, zîmbi cu o jumătate de gură şi spuse: 

— Tribune, bea acest lapte căci eşti slăbit şi ai un drum lung de 
făcut. 

Temnicerul îi întinse un ulcior. Lucius nu se îndoi că îi sosise ceasul 
cel din urmă şi că vor să-l otrăvească. 

— Dacă am de făcut drumul acesta lung pină-n Tara Umbrelor, 
atunci de ce nu mi-ai adus un pumnal ca s-o pornesc aşa cum i se cuvine 
unui nobil roman? 


— O, m-ai înțeles greşit, tribune, rise Bicilis, nu am de gînd să te 
otrăvesc. Din porunca regelui trebuie să te trimit la o cetate îndepărtată, 
unde vei sta sub pază liberă. 

Lucius, care cu tot curajul său, timp de cîteva clipe simţise fiorii 
morții cuprinzindu-l, acum la auzul acestor vorbe simţi o uşurare atît de 
deplină încît trebui să-şi încordeze întreaga-i voință ca să nu se trădeze. 
Luă ulciorul din mîinele noduroase ale bătrinului şi sorbi pe nerăsuflate 
lichidul întăritor. Apoi, slăbit cum era de postul îndelungat, se lăsă condus 
afară, îmbrăcat cu aceeaşi manta cu glugă, săltat pe spinarea unui cal şi 
dus în necunoscut. Peste un interval de timp de lungimea căruia nu putu 
să-şi dea seama, cineva îi ridică gluga. Strinse pleoapele cu tărie, apoi, cînd 
deschise ochii şi-şi roti privirile în jur, se văzu călărind pe o potecă de plai, 
însoțit de un grup de oşteni. Nu se vedea nici urmă de locuințe omeneşti, 
iar capitala dacilor rămăsese pesemne ascunsă de aripa unui codru de 
brazi. Aerul îmbălsămat, de munte, îl îmbată şi-l făcu să cadă într-un fel de 
toropeală. Vedea tot ce se petrece în jur, dar nu reacţiona, ca şi cînd toate îi 
erau absolut indiferente. Soarele trecuse de zenit şi micul grup se opri 
pentru odihnă. Lucius se simțea infinit mai bine printre oştenii aceştia 
simpli şi tăcuți decît în lagărul zgomotos ori în palatul regesc. Cînd unul 
dintre oşteni îi aduse o strachină cu brînză şi cîteva turte coapte în spuză, 
le primi cu zîmbet şi le mîncă cu poftă. 

Un dac cînta din fluier o melodie ce amintea zborul unei ciocirlii. 
Legănat de aceste sunete, atit de odihnitoare; Lucius se cufundă într-un 
somn întăritor. 

Cînd îl treziră, soarele se pleca spre asfinţit. Lucius se simţea întărit 
şi proaspăt, iar gîndurile chinuitoare dispăruseră fără urmă. 

Călăriră toată noaptea; cînd sub bolta înstelată, cînd prin 
întunecimea codrilor, iar în zori ieşiră pe un plai plin de flori. În fața lor, 
dincolo de vale, cufundată încă în vălurile destrămate ale ceţei, se înălța un 
munte singuratec cu o cetate în virf. Lucius, cu simțul militarului de 
meserie, căută de îndată să se orienteze, dar îşi dădu seama că e cu 
neputinţă. Drumul prin munţi era atit de întortocheat încît i-ar fi peste 
putinţă să-şi închipuie în ce parte a rămas Sarmizegetusa şi cu atit mai 
mult, unde se află Valea Alutei, țelul năzuinţelor sale. Se resemnă deci, 
amăgindu-se cu gindul că se va descurca în acest haos de dealuri, culmi, 
văi şi vilcele, într-un viitor apropiat. 

Dacii vorbeau cu aprindere arătînd mereu spre cetate. 

Atunci cînd cavalcada ieşi de sub umbra copacilor şi apucă pe o 
potecă şerpuitoare la vale, dinspre cetate răsunară sunetele unui corn. 


După intonațţiile mai întîi prelungi prevestitoare, apoi alarmante şi din ce în 
ce mai insistente, nu era greu de ghicit că grupul de călăreți fusese zărit. 
Îndată ce unul dintre ostaşi îşi desprinse cornul de la brîu şi suflă în el 
drept răspuns, sunetele dinspre cetate amuţiră. 

Lucius rămăsese uimit de vigilența ascuţită ce domnea în acest 
ungher îndepărtat. 

Jos în vale, dincolo de pîrîu, drumul ce urca către cetate era păzit de 
cîțiva ciobani înarmați. Orice om care pleca pe drumul acela, spre sau 
dinspre cetate, trebuia să treacă pe lingă coliba acestor cerberi bărboşi şi 
voinici. 

Săpat într-o coastă abruptă, drumul descria cele mai fantastice curbe 
printre brazii care nu se ştie prin ce minune se mai țineau pe povîrniş. 
Drumul ieşea pe culme la vreo cinci sute de paşi mai spre asfințit de cetate. 
Aici, sus, pădurea se oprea brusc ca în fața unui domeniu interzis, lăsînd 
poteca să-şi urmeze mersul nestingherit spre porțile cetății. 

Lucius se opri o clipă admirînd poziția rară şi frumusețea stranie a 
cetății. Zimbind, tînărul tribun căuta s-o compare cu micul castru din 
Sucidava, pe care i l-au smuls dacii. După cum acela nu prezenta o piedică 
serioasă în calea duşmanului, din pricina micimii lui şi a lipsei de ziduri 
solide de piatră, tot aşa şi aceasta, pe care o avea în față, nu ar constitui o 
piedică serioasă în fața cohortelor romane, în ciuda zidurilor ei înalte şi 
groase. 

Lucius îşi încheie gîndurile cu amărăciune: „Totuşi, această cetate nu 
este chiar atît de proastă ca să nu-mi poată servi drept închisoare foarte 
bună”. 

Cîinii, care vedeau în fiecare drumeț sau călător un intrus periculos, 
se năpustiră din toate părțile lătrînd cu furie, apărind cu dirzenie mica lor 
lume izolată şi sălbăticită. Alungaţi sau legaţi, dulăii fioroşi mai lătrară cîtva 
timp, acoperind toate celelalte zgomote. 

În cerdacul sprijinit pe coloane masive de stejar, a casei din mijlocul 
curții, au apărut cîțiva oameni. Un slujitor pletos, tinăr şi imberb alergă 
spre poartă. Plini de voie bună dacii discutau şi rideau cu poftă. Vocile lor 
groase, baritonale, atît de deosebite de vocile meridionalilor, răsunau cu 
plenitudine, stirnind ecouri între zidurile cetăţii. 

Lucius îşi opri calul mai la o parte de zarva prietenească a dacilor. 

Ca orice om intrat nepoftit în casă străină, nu se simțea bine şi 
simțămîntul singurătăţii îl cuprinse. Dar, deodată în spatele său răsună un 
glas care i se păru cunoscut: 

— O zei, dar acesta este însuşi tribunul Longinus! 

Tresărind de uimire, Lucius se întoarse brusc. 


Un bătrin slab şi chel întindea, zimbind, mîinile spre el. Era îmbrăcat 
în haine de dac şi în zadar Lucios îşi încrețea fruntea căci nu putea sa-şi 
amintească cine era în fața lui. 

Bătrinul se apropie voios şi stringîndu-i mina ce ţinea dirlogii, strigă: 

— Pe Zeus, nu mă recunoşti, din pricina vestmîntului meu. Sînt 
Piros, medicul Piros! 

Atît de mare îi fu bucuria încît într-o frintură de clipă sări jos de pe 


cal. 

— Jur pe Olimp, venerabile Piros, că nu te-am recunoscut în hainele 
acestea şi cu barba de un cot. Ce joc miraculos al Fortunei! Deci, aceasta 
este cetatea lui... cum îi zice? 

— Diaies! E cam ursuz, dar are o fată adorabilă, căreia i-a dat o 
educație frumoasă. Din păcate perceptorul ei, un grec din Argos, a murit 
acum un an. Piros se apropie mai mult şi-i spuse încet: Trebuie să te 
previn... chiar acum am asistat la o ieşire de a lui Diaies. Cînd oşteanul i-a 
înmînat răvaşul regesc, bătrinul a sărutat pecetea, l-a desfăcut şi l-a dat 
fiicei sale să-l traducă. Pe măsură ce asculta, se încrunta tot mai mult şi 
pînă la urmă se făcu roşu la față, se întoarse brusc şi intră în casă triîntind 
uşile. Aya, fiică-sa, porunci slujitorilor să îngrijească de mincare şi băutură 
pentru cei sosiți şi-mi spuse cu supărare: „Vor să facă din cetatea noastră 
un azil pentru străinii şi duşmanii poporului”. 

Lucius privi gînditor spre casă şi apoi întrebă: 

— Zici că ai auzit lectura răvaşului, ce scria în el? 

— Nu pot să ştiu căci fata l-a tradus direct. 

— Mulţumesc că m-ai prevenit. Eu, însă, să-ți spun sincer, m-am 
aşteptat la o primire mai rea. De altfel, este firesc să fie aşa. Sintem 
duşmani de moarte şi atit, doar n-oi fi vrînd să mă primească în triumf. 

Apoi zimbindu-i prieteneşte, Lucius adăugă rizind: 

— Nu cumva ai un brici? Aş vrea să-mi dau jos această barbă de 
tilhar. 

— Dar îţi stă bine cu barbă, pe lingă aceasta o să-ţi țină de cald! 

— Nu vreau să fiu asemănător stăpînilor mei. 

— Eşti prea mindru, totuşi va trebui să-ți laşi barbă, căci în cetatea 
asta, cît e de mare, nu se găseşte nici un singur brici. 


pd 


— Salut, prefecte! 

Longinus îşi ridică ochii de la hirtiile împrăştiate pe masa de 
campanie şi privi spre intrare. Trecîndu-şi mîna pe față, ca şi cînd vroia să 
şteargă oboseala întipărită pe ea, făcu un gest prietenesc şi zise cu o voce 
stranie, ca a unuia trezit din visări: 

— Ah, tu erai, Papirius? Fii binevenit! Intră şi şezi! 

Înainte de a păşi pragul cortului, Marcellinus îşi scoase mantaua 
prăfuită, o întinse gărzii fără să privească înapoi şi, intrînd, zise: 

— Viu de la Castra Traiani, unde s-a mutat statul major de la Pons 
Aluti. Împăratul se află acolo şi se pregăteşte să vină la Arrutela. 

— Fie zeii lăudați! Ai vorbit cu divus? 

— Da, iată... 

— Stai puţin, îl opri bătrînul, privindu-l îngrijorat, eşti rănit? 

— O zgirietură neînsemnată! răspunse Marcellinus privindu-şi mîna 
bandajată mai sus de cot. 

Atingînd-o cu virful degetelor, Longinus îşi îngustă ochii. O 
sumedenie de zbircituri mici porniră de la ochi spre timple şi obraji, 
brăzdindu-i pielea feţii. 

— Neînsemnată, zici? Eşti mai preţios decit îți închipui, Papirius! 

Marcellinus scoase dintr-o tolbă de piele un sul de pergament şi îl 
întinse. 

— Lasă asta deocamdată, zise prefectul şi făcîndu-i semn să pună 
sulul pe masă, bătu în palme. 

— Să vină Senio! porunci el ostaşului din gardă apărut în uşă. Unde 
ai căpătat-o? 

— După ce am trecut de Arrutela ne-am încăierat cu o ceată de daci 
coborită de la munte. Eram cu o centurie întreagă căci duceam ordinul 
împărătesc. Ei nu se aşteptau la o întilnire. Au coborit în vale să prindă 
cîțiva dintre ai noştri şi să-i tragă de limbă. 

— Ah, şi s-a întîmplat tocmai pe dos, voi i-aţi tras de limbă. 

— N-am avut timp, dar am adus cîțiva dintre ei aici. Vreo zece au 
fugit. Pe ceilalți i-am trimis în împărăţia lui Zalmoxis. 

Bătrinul rise mulțumit. 

— Era o ceată numeroasă? 

— Vreo treizeci-patruzeci. 

— Cîţi dintre ai noştri au căzut? 

— Patru morți, nouă răniți. 

— Cum ne pierdem noi oamenii! N-ai auzit cum decurg tratativele cu 
vecinii de la Nord ai lui Decebal? 

— Solii împăratului tratează şi acum cu bastarnii şi costobocii şi au 
de gînd să plece mai departe, dincolo de riul Tyras. Am auzit însă că 
barbarii din Nord, de frica dacilor, se feresc de un răspuns categoric. 

— Ei aşteaptă, zise bătrinul îngîndurat, să vadă de partea cui o să se 
încline balanța Fortunei. 

În uşă apăru figura gîrbovită a lui Senio, sclavul lui Longinus. 
Marcellinus îi zîmbi ca unui vechi prieten, iar Senio, salutindu-l respectuos, 
îşi îndreptă ochii către stăpinul său. 


— Papirius e rănit, Senio, schimbă-i feşele acestea murdare şi vezi ce- 
i de făcut! 


Sclavul se duse să fiarbă apa şi să aducă cele necesare, iar Longinus 
luă sulul adus de Marcellinus, îi rupse pecetea şi se cufundă în lectură. 

„Prefectului şi prietenului meu Gaius Cassius Longinus, salut! 

Cu bucurie am aflat că te-ai consolidat la Nord de Arrutela şi te aperi 
de duşmani ca un erou. Ajutoarele nu vor întirzia să-ţi sosească. Îndată ce 
lagărul din Arrutela va deveni un castru inexpugnabil, o parte din trupele ce 
lucrează la întărirea acestuia va porni către locul unde te afli. Vreau, mai 
tirziu, cînd te vei avinta mai departe, să-mi stabilesc definitiv statul major în 
lagărul ce-l ocupi în prezent; sînt de părere să-l denumim Pretorium şi să 
construim în mijlocul lui o cetate de piatră. Prin dirzenia şi vitejia ta ti-ai 
cîştigat de o mie de ori dreptul de a te odihni, atit tu, cît şi legiunea ce o 
comanzi, dar pentru că dorinţa ta fierbinte este de a te afla mereu în luptă cu 
duşmanul, ţi-o îndeplinesc cu plăcere, lăsîndu-ți oricînd posibilitatea de a te 
întoarce la statul meu major. Am poruncit ca o dată cu legiunea XIII Gemina, 
care se va pune sub comanda ta, să pornească din Arrutela şi un mare convoi 
cu cele necesare vieții şi operațiunilor militare. Tribunul Papirius Marcellinus 
care în mai multe rînduri a fost distins de mine pentru priceperea şi vitejia sa, 
va primi comanda legiunii Gemina, al cărei comandant a părăsit lumea 
aceasta. 

Confirmarea lui Papirius Marcellinus în funcția de comandant al 
legiunii depinde de comportarea lui în viitor, mai mult decit de virsta ce o are. 
Îți recomand cît mai multă prudenţă şi grijă de oameni, iar dacă zeii te vor 
ajuta, pînă la începerea frigului, să ajungi la capătul celălalt al văii, îți 
poruncesc să alegi acolo un loc bun de iernat, nu numai pentru unităţile ce le 
ai sub comandă, dar şi pentru restul armatei de operaţii. Îndată ce se va 
consolida castrul cel nou, Pretorium, îți fixez acolo o întilnire, la care vom 
discuta lucruri ce nu pot fi încredințate unui petec de hirtie. 

Traian Imperator.” 

ŢȚinind sulul deasupra flăcării, Longinus urmări absent contorsiunile 
pergamentului ce se mistuia. Aruncind şomoiogul carbonizat, îl strivi cu 
piciorul şi zise cu visare în glas: 

— Felicitările mele, tribune Papirius Marcellinus, eşti numit locţitor 
de comandant al legiunii a XIII-a. 

Marcellinus îl privi năuc, căutînd sensul cuvintelor pronunţate de 
bătrinul prefect, apoi cînd acele cuvinte i se fixară bine în minte, întrebă 
emoționat: 

— Nu cumva mă înşală auzul? 

— Nu te înşală auzul, după cum nu te înşală nici unul din cele cinci 
simțuri ale tale. Eşti numit în funcţia de locţiitor al comandantului legiunii 
Gemina. 


— Nu-mi vine a crede... atita cinste? Dar nu am decit douăzeci şi şase 
de ani. 


— Mulţi înainte, Papirius! Tu vei ajunge departe! Dacă l-aş avea pe 
Lucius lingă mine, aş fi pe deplin fericit! 

Marcellinus se lăsă brusc pe un genunchi şi apucîndu-i mina o 
sărută cu recunoştinţă. 

— Tu ai făcut ca să fiu numit în postul acesta, prea mare pentru 
mine, tu nobile, Cassius, ai scris împăratului despre mine. Jură-mi că nu ai 
făcut-o numai din prietenie, ci numai pentru meritele mele, jură-mi! 

— Eşti nebun! zise bătrinul supărat, smulgindu-şi mîna din mîinile 
tribunului. Eşti nebun, nebun de-a binelea. Ceea ce ai pronunțat adineaori 
sună ca o insultă. Credeam că mă cunoşti mai bine. 

— Da, sînt nebun de fericire, exclamă Marcellinus. lartă-mă, nobile 
Cassius. 

— Atunci, ce sînt scenele acestea? Ei bine, să facem pace! Uite-l şi pe 
Senio. Acum eşti prada lui. După ce-ţi schimbă feşele ne vom duce să 
vedem prizonierii tăi. 

Pe terenul pietros, răscolit de cazmale şi tirnăcoape, zăceau sfirşiți de 
oboseală şi suferințe dacii capturați. Soarele amiezii revărsa asupra lor un 
torent nemilos de raze. 

Unul mai tînăr zăcea pe spate şi aiura. De sub cîrpa cu care îi era 
legat capul ieşeau în dezordine şuvițele blonde, lipite cu singe închegat. 
Altul, mai bătrîn, şedea ţinîndu-şi capul între mîini. Păru-i sur se revărsa 
rebel şi îmbelşugat ca o coamă de leu. Lîngă el sprijinit în coate, molfăind în 
gură un pai, stătea culcat pe burtă un tînăr cu trăsături de meridional, prea 
oacheş pentru un dac. Încă unul, înalt, spătos, stătea chircit pe o coastă. 
Gol pînă la briu, el avea pieptul înfăşurat cu fişii rupte din cămaşă. Grav 
rănit, îşi mişca buzele palide, crăpate, gemînd cu un glas stins. Ceilalţi trei 
dormeau duşi, un somn de sfirşeală extremă. Roiuri de muşte se roteau 
biziind deasupra lor. De la şantierul apropiat valuri de praf roşietic veneau 
aduse de un vînt slab. 

Peste drum, în umbra unei barăci se adunaseră cîțiva romani răniți şi 
bolnavi, scutiți de muncă. Schilodiţi în luptele înverşunate ce precedaseră 
înființarea acestui castru nou, priveau din umbră pe duşmanii prăbuşiţi în 
praf, în dogoarea soarelui, mîncați de muşte şi comentau cu o diabolică 
plăcere. 

Străjerul se retrase şi el la umbră. 

Bătrinul dac, cu coama de leu, nemaiputind răbda vaietele 
camaradului rănit, de lingă el, îi dădu un ghiont oacheşului culcat de 
partea cealaltă şi-i zise răspicat: 

— Scoală-te, grecule, tu doar ştii limba lor, şi cere-le puțină apă 
pentru nenorocitul acesta, nu vezi că e sfirşit de chin şi sete? 

Oacheşul se ridică în capul oaselor, scoase paiul din gură şi se adresă 
soldaților ce stăteau de vorbă: 

— Fie-vă milă de un duşman învins şi dați-i puţină apă, alinațţi-i 
puţin durerea căci nu are mult de trăit. 

Un ostaş cu ochiul legat se întoarse nepăsător către ceilalți: 

— Auziţi-l, vorbeşte latineşte! 

— Ei, ţincule, zise un altul agitindu-şi brațul retezat de la cot, nu 
cumva crezi că sintem aici ca să ne dădăcim”? Braţul acesta cine mi l-a 
retezat? Crezi poate că l-am pierdut pe drum? Să-i dau apă? Învățătura cea 
mai bună este: dinte pentru dinte, ochi pentru ochi I 

Grecul cel oacheş mai întinse o dată mina către romani, apoi 
preschimbîndu-şi gestul rugător într-unul de neputinţă, se culcă din nou în 
praful drumului. 

Soldaţii se porniră pe ris. 

— Avocatule, strigă veteranul cu ochiul legat, locul tău e sub porticul 
Liviei, să susții cauza vreunui borţos care şi-a ars „insula” şi vrea să stoarcă 
Urbei despăgubiri pentru acea casă plină de ploşnițe, ce s-ar fi dărimat de 
la sine dacă nu-i dădea el însuşi foc. 

— E vreun sclav fugit de la stăpîn, răsună un glas. 

— A aşteptat să-l elibereze stăpinul, răspunse un altul, dar ticălos 
fiind s-a şters pe bot, ş-atunci şi-a schimbat el singur stăpînul. 

— Decebal plăteşte bine pe trădători. 

Grecul cel oacheş se uită cu coada ochiului la cel ce a pronunțat 
ultimele cuvinte, goni o muscă ce i se băga în ochi, reteză paiul cu dinţii şi 
scuipă capătul tăiat. 

— Ce spun lupii aceştia fără suflet? întrebă dacul. 

— Îşi bat joc de noi. l-am rugat frumos, dar degeaba. Sînt răniți şi 
schilozi şi porniţi împotriva noastră. Dacul cel bătrin se uită la camarazii 
săi care dormeau, apoi, la cei doi grav răniți: „De ce nu le-au tăiat 
beregatele acolo, după încăierare, de ce i-au adus aici?” 

— Atenţiune, vine „ordo”! zise străjerul şi ieşind din umbră se apropie 
de prizonieri. 

În rîndurile soldaţilor se produsese agitaţie. Cine putu, se sculă în 
picioare. 

Capito se apropie cu paşi rari. Coiful său lucea ca la paradă, platoşa 
lovită în mai multe locuri de arme duşmane era curățată. Privi către 
nenorociții care zăceau sîngerați în praf şi soare, apoi spre cei adunaţi în 
umbra barăcii, se încruntă şi zise aspru către străjer: 

— Tu ce păzeşti aici? Te crezi un pretorian din gardă pus de 
frumusețe la o reprezentaţie de circ? Noi avem nevoie de ei. Decurionul nu 

ţi-a transmis ordinul meu ca să-i adăposteşti pe aceşti prizonieri şi să le dai 
apă? Nu? Cu atît mai rău pentru el. Încă un ceas sub soarele acesta şi 
jumătate din ei ar fi murit. Stăteai la umbră şi te distrai laolaltă cu aceştia. 
Capito se întoarse către soldați: Vi s-a spus să staţi în baracă şi să vă 
căutaţi de sănătate. N-aţi mai văzut daci, ai? Cred că i-aţi văzut prea bine, 
ați căpătat şi cîte o amintire de la ei. Du-te şi cheamă patru ostaşi din 
corpul de gardă, zise Capito către străjer. 

Privindu-l cum fuge, centurionul bolborosi nemulțumit: 

— Scade mîncarea, scade şi disciplina. 


pd 


Lucius ieşi din locuinţa sa, închise după el uşa grea, se opri o clipă în 
prag, cuprinzind dintr-o privire curtea ce se întindea în dosul casei 
tarabostarului. La ora asta era goală. Slujitorii şi ostaşii erau de mult la 
treburile lor, doar cîteva gişte grase se plimbau mîndre de culoarea lor albă, 
imaculată. În stînga, lîngă grajdurile lipite de zidul cetăţii stătea roibul lui 
Diaies, un bidiviu frumos. Pesemne, calul legat de conovăț era gata de 
călărie, căci pătura pestriță, măiestrit lucrată, era bine strinsă sub burtă, 
iar zăbala pusă. Tarabostarul Diaies nu prea călărea la vîrsta lui şi focosul 
animal, stătut, juca pe loc de nerăbdare. Un servitor ieşi din grajd, dezlegă 
calul şi se îndreptă cu el spre casă. 

„Bătrinul pleacă undeva”, reflectă Lucius. Un dor de ducă nețărmurit 
şi copleşitor îl cuprinse. Se întoarse şi porni la dreapta pe o potecuţă ce 
şerpuia spre o uşă boltită în zid. 

În nişa bolţii stătea rezemat de lance un ostaş bătrîn cu pletele şi 
barba albe ca neaua. Ostaşul îi zimbi ca unui cunoscut şi-l întrebă în limba 
dacă: „Unde mergi?” 

— La pădure, să mă plimb! îi răspunse Lucius pronunţind cu greu 
cuvintele străine învățate de la Piros. 

Aruncîndu-şi sumanul de pe umărul drept, ostaşul îşi sprijini lancea 
de piept, puse mîinile pilnie la gură şi strigă în direcţia scării înguste ce 
ducea sus pe zid. Un glas tînăr îi răspunse şi aproape îndată un voinic 
cobori. Bătrinul îi spuse cîteva vorbe. Tînărul intră pe o uşă scundă din 
fundul bolţii şi se întoarse cu un arc şi o tolbă cu săgeți. Între timp paznicul 
deschise o portiță în zid şi invitindu-l pe Lucius cu o mişcare a capului, 
zise: 


— Du-te de te plimbă! 

Aplecîndu-se, tribunul ieşi urmat de tînărul dac. 

Cu toate că aerul dinăuntrul cetăţii era la fel cu cel din afara ei, 
Lucius, oprindu-se pentru cîteva clipe, îşi umplu plămînii cu nesat. 


Vigilența dacilor îl surprindea şi îi tăia avintul, făcîndu-l mai prudent 
şi mai viclean. Chiar din primele zile îşi dădu seama că, pentru a fugi din 
închisoare, trebuie să joace rolul unui om împăcat cu soarta sa. 

Cunoştea de pe acum toate potecile şi aproape toți arborii din geana 
de pădure care se despărțea din codrul cel mare. 

Piros, cu ajutorul gazdelor şi a unui calendar ce şi-l înjghebă, 
restabilise şiragul pierdut al zilelor. Îi spusese acum cîteva zile că vara este 
pe sfirşite şi că la calendele viitoare începe toamna. Peste o lună de zile 
frunzele tufelor şi fagilor se vor îngălbeni şi se vor roşi. 

Lucius îşi avea locul lui preferat în pădure. Nu departe de marginea 
dinspre miazăzi, unde brazii uriaşi se răresc în fața stincilor, era un bolovan 
rotunjit de vreme, acoperit cu muşchi moale, verde-argintiu. Din locul acela 
copacii ascundeau cetatea, însă se vedea toată valea sudică cu nesfirşitele-i 
coline ce se ondulau molatec, catifelate de depărtare. Locul acesta îi lăsa 
privirile să alunece nestinjenite pînă acolo unde cerul se îngina cu pămîntul 
şi unde presupunea el că se află legiunile romane. Din povestirile lui Piros, 
care făcuse drumul călare de la Valea Alutei pînă aci, Lucius îşi dădu 
seama că văile dimprejurul cetăţii toate se îndreaptă spre Aluta, colectorul 
lor principal. Ceea ce îl oprea şi-l făcea să-şi muncească mintea era lipsa de 
informaţii asupra mersului războiului. S-ar putea întimpla ca oştile romane 
să înfriîngă rezistența dacilor şi să înainteze depăşind astfel locul unde 
aceste piraie se varsă în Aluta sau ca armatele romane să fie ținute în loc şi 
să se afle undeva mult mai jos. Neavind ştiri precise despre locul unde se 
află legiunile romane era periculos să încerce o evadare; risca să cadă din 
nou în miinile duşmanilor. Această nereuşită putea să-l coste viața sau în 
cazul cel mai bun temnița grea, din care n-ar mai fi evadat niciodată. În 
situaţia în care se afla în prezent, avea o libertate relativă şi-şi păstra 
vigoarea trupului atit de trebuincioasă aceluia care trebuie să treacă prin 
grele încercări. Îşi spunea mereu: „Răbdare! Nu te pripi! Fii cu ochii în 
patru!” 

Şi totuşi, firea-i năvalnică izbucnea din cînd în cînd. Îi venea să-l 
înşface pe dacul care-l urmărea pas cu pas, să-l sugrume, să-i arunce leşul 
în prăpastie şi să alerge la vale, tot mai jos, către singurul ţel pe care-l avea 
în viață — lagărul roman. 

În clipe ca acestea se vedea purtind platoşa cu solzi auriţi şi coiful 
strălucitor, cu panaşul roşu ca sîngele. Se vedea umblind printre corturile 
ostaşilor, dînd ordine şi ascultind rapoarte, adulmecînd aerul prin care 
pluteau aburii mîncărurilor simple soldățeşti, trăgind pe nas cu nesat 
mirosul grajdurilor, al sudorii cailor şi al pielii harnaşamentului. Se vedea 
în cortul său înconjurat de prieteni, discutind la o cupă de vin despre viață 
şi moarte, despre pace şi război, despre iubire şi ură sau galopînd 
nebuneşte pe cîmpul de luptă cu ordinul comandantului în sîn. 

În cetate Lucius locuia alături de Piros. Ocupau două odăi într-una 
din casele lipite de zidul împrejmuitor. Piros venea mai des la el. Lucius îl 
vizita mai rar. Aceste vizite aveau însă unul şi acelaşi haz. Nu prea aveau ce 
vedea unul la altul. Odăile construite din bîrne cioplite grosolan, cu 
crăpăturile astupate cu muşchi uscat, aveau ferestre mici acoperite cu 
băşici de porc, prin care abia mai trecea lumina zilei. De o parte o laviță 
lungă, acoperită cu blăni, de cealaltă — o vatră în care nu se făcea foc. La 
mijloc — o masă de brad. Seara, la lumina opaițelor cu seu de oaie, rău 
mirositor, se cufundau în amintiri. Cîteodată Piros îi vorbea de viaţa stranie 
a cetăţii, a celor ce locuiau în casa mare a stăpinilor, de relaţiile lor cu 
lumea exterioară, de gusturile şi obiceiurile lor. Lucius, cînd venea vorba 
despre asta, îl asculta fără chef, uneori se strimba ca la auzul unor lucruri 
foarte neplăcute. Piros avea o părere foarte bună despre gazdele lor, dar mai 
ales îi plăcea să vorbească de prietenia ce o legase cu noua lui stăpînă — 
Aya. De fratele ei, Diza, nu putea să spună mare lucru, nici pînă acum nu- 
şi revenise din boala grea. Bătrinul nu prea avea păreri bune despre Diaies 
socotindu-l primitiv şi nu prea deştept, în schimb îl socotea cinstit şi drept. 
Dar lui Piros îi plăcea să vorbească în mod deosebit de preocupările sale 
profesionale. Bucurîndu-se de libertate deplină, el se consacra cu pasiune 
studiului plantelor medicinale. Bogăția şi varietatea plantelor de pe aceste 
meleaguri îl entuziasmau. Putea să vorbească despre asta ceasuri în şir, iar 
Lucius îl abătea din cînd în cînd. Dar bătrînul, tobă de carte, putea să 
vorbească cu aceeaşi înflăcărare despre medicină şi astrologie, despre 
geografie şi teatru. Astfel treceau serile pe nesimţite. 

De o săptămină, Piros meşterea un ceasornic solar pe care-l instalase 
pe un turn al cetăţii. În toate acţiunile sale Aya juca un rol, aşa că 
povestirile lui Piros erau strîns împletite cu existenţa ei. 

— Nu cumva, îl întrebă o dată Lucius în glumă, sentimentul pe care i- 
l porți este de altă natură decît prietenia? 

Bătrinul nu se supără şi-i răspunse tot rizînd: 

— După părerea ta, dacă sînt bătrin nu am nici minte? 

Urmat de tinărul dac, Lucius, ca de obicei, se îndreptă spre locul său 
preferat, spre bolovanul acoperit cu muşchi argintiu, de la marginea 
pădurii. Aruncă mantaua pe piatră şi se aşeză. La o depărtare de vreo 
douăzeci de paşi se aşeză şi dacul în umbra unui brad şi scoţțindu-şi cuțitul 
se apucă să cresteze un băț. 

Norii alunecau lin în fața ochilor săi, aducîndu-i prin mişcarea lor 
neîncetată liniştea. Într-un tîrziu, un singur gînd, dînd la o parte pe 
celelalte, ieşi în față. Era un gînd tainic în legătură cu evadarea şi nu putea 
fi destăinuit nici măcar singurului său prieten — Piros. 

leri, după plimbare, Lucius intrase în odaia bătrinului medic şi spre 
marea sa surprindere o găsi pe Aya la el. Piros fierbea nişte ierburi într-o 

oală de lut, iar fata stătea alături şi-l privea. În odaia întunecoasă, focul 
domol din vatră arunca reflexe roşii, jucăuşe pe fețele lor atît de diferite: 
una zbircită, vlăguită, ca pergamentul vechi, cealaltă plină de sevă, 
strălucitoare şi trandafirie. Surprinsă de intrarea neaşteptată a tinărului 
tribun, Aya îi întilni pentru o clipă privirea, apoi ridicindu-se, zise scurt 
către Piros: 

— Rămii cu bine! Am să trimit slujnica după fiertură, şi plecă fără să- 
l mai privească pe Lucius. Trecu repede, înaltă, zveltă, cu părul ei castaniu, 
atîrnînd greu într-un conci pe ceafă. 

Lucius dădu din umeri şi zise jenat: 

— V-am stingherit, îmi pare rău. Dacă nu s-ar fi grăbit atita, plecam 
eu întii. 

— Nu e supărată, numai că nu vrea să dea ochii cu tine. Vezi, din 
principiu, nu-i poate suferi pe romani. Bătriînul rise şi adăugă: cu toate că 
pînă acum nu a văzut decît unul singur şi care nu e deloc urit şi nici fioros. 

— Nici nu ţin să fiu iubit de cei ce mă urăsc. 

— Da, într-adevăr, vă cam urăşte. De altfel, e şi firesc să fie aşa. 

— E cam sălbatică, zise Lucius ca pentru el. 

— Dar cum vrei să fie? răspunse bătrinul zimbind. Ca o matroană 
romană sau una elină? Toată viața ei a petrecut în această sălbăticie 
încîntătoare. 

Lucius nu răspunse căci nu era atent la ultimele cuvinte ale 
bătrînului. În clipa aceea, în capul său se născu gîndul viclean de a-l folosi 
pe Piros drept unealtă pentru a afla unele lucruri de la Aya. 

Noaptea avu un vis. Tulburat, se trezi uşurat că nu era decit un vis. 
Nu putea să-şi amintească mai nimic din hărmălaia de vedenii ce-l 
asaltaseră. Din toate, nu se desprindea decit o singură scenă în care 
apăreau pe rind cînd Piros, cînd Aya. El se certa cu ei şi se silea să le 
dovedească nişte lucruri care acum i se păreau absurdităţi. Îşi amintea 
limpede numai de sfirşitul acestui vis. Toţi trei se aflau într-o sală 
asemănătoare aceleia în care l-a interogat regele Decebal. Piros şedea într- 
un jilt, cu o coroană de flori de cîmp în jurul capului său pleşuv. Bătrinul 
avea un aer posomorit, iar Aya fringîndu-şi mîinile îl ruga pe el, Lucius: „De 
ce eşti atit de rău: de ce nu vrei să înţelegi?” Apoi fata se prăbuşi în 
genunchi în fața lui Piros şi-l rugă stăruitor: „Venerabile, te implor, scapă- 
mă de acest om. Redă-mi libertatea, vreau să mă întorc printre ai mei!” 

Visul nu avea nici o noimă şi Lucius nu-i putu găsi nici o 
interpretare. Dar contrastul între atitudinea independentă şi duşmănoasă a 
Ayei din realitate şi cea blindă şi rugătoare, de ființă chinuită, din vis, îl 
obligă să-şi concentreze gîndurile, asupra celor ce visase. 


„Nu cumva, îi trecu lui prin gînd, Aya este o vrăjitoare şi mi-a apărut 
în vis ca să se răzbune pe viclenia ce am pus-o la cale, sau poate ca să mă 
prevină doar?“ 

De cînd căzuse prizonier, aceasta era prima noapte cînd nu mai 
visase nici casa părintească, nici pe Herminia. 

„Trebuie să fug, trebuie neapărat să fug, altfel nu ştiu ce o să se 
întimple!” 

Tresări la auzul propriului său glas. 

„Na, am început să vorbesc de unul singur!” gîndi el ridicîndu-se de 
pe piatră. Apoi se sculă brusc, îşi ridică mantaua şi se îndreptă spre izvor. 
Dacul îl urmări cu coada ochiului fără să se clintească din loc, îl privi cum 
bea, cum îşi şterge gura cu dosul palmei, cum îşi răvăşeşte părul negru 
cîrlionțat, dar de îndată ce-l văzu depărtindu-se, îşi băgă cuțitul în teaca-i 
de lemn, îşi ridică arcul şi tolba şi se luă după el mormăind: 

— Blestemăţie, azi are chef de plimbare! Ce om neastimpărat şi 
ursuz. Ar fi fost mult mai bine să-i fi băgat o săgeată între umeri în loc să- 
mi pierd timpul păzindu-l. 

Urmat de Capito şi Cappa, prefectul intră, aplecîndu-se pe uşa joasă 
a barăcii, cuprinzînd dintr-o privire ageră încăperea slab luminată. 

În fund, în colțul cel mai întunecos. Longinus desluşi cîteva 
mogildețe, unele lungite, altele în capul oaselor. 

— Cîţi sint? 

— Opt, prefecte. 

— Ştie careva latineşte? 

— Unul singur, dar acela nu-i dac. 

— Dar ce este? întrebă Longinus aşezindu-se pe laviță şi fără să 
aştepte răspunsul poruncii: Adă-l încoace! 

— Hei tu, grecule, zise Capito, apropie-te! Prefectul vrea să te vadă. 

Tînărul care şedea la căpătiiul unui dac puse la o parte crenguţa de 
fag cu care alunga muştele de pe rănile muribundului, se sculă fără grabă 
şi se apropie. 

Prefectul îl măsură din cap pină-n picioare. Atitudinea semeaţă şi 
nepăsătoare a acestui om îl irita cu toate că avea o înfăţişare plăcută pentru 
ochii unui roman. 

„Mîndru băiat, “ gîndi Longinus. 

— Hei, tu, secătură, interveni din nou Capito, ce te ţii aşa mindru? În 
fața ta e însuşi prefectul Longinus. 

După ce îl fixă un timp pe grec, întrebă: 

— Ai să-mi răspunzi scurt, milităreşte şi fără a minţi, altfel voi fi silit 
să te pun la cazne. 


Capito bătu din palme şi o namilă de om intră cu un mangal încins şi L 
o mulțime de unelte de tortură. - 

— Dacă acesta ar putea vorbi, zise Longinus tărăgănat, el te-ar 
lămuri asupra întrebuințării fiecărui instrument în parte, dar din păcate 
limba îi este tăiată. 

Făcu un semn călăului şi acela, bolborosind ceva nearticulat, scoase 
din jar un cleşte cu miînerul lung şi-l țăcăni cu o mişcare bruscă, numai la 
o palmă de fața tînărului prizonier. 

Dar Longinus nu surprinse pe chipul acestuia nici cea mai mică 
tresărire de spaimă. Obişnuit să admire orice manifestare de curaj, 
generalul simţi pentru tînăr o caldă simpatie. 

— Încotro se îndrepta trupa din care făceai parte şi pentru ce scop? 

Grecul zîmbi nepăsător şi spuse pe un ton hotărît: 

— Am să-i răspund nobilului prefect numai între patru ochi. Altfel, 
jur pe Olimp, gura mea nu se va descleşta chiar dacă îmi veți smulge 
carnea bucăţică cu bucăţică. 

— Îmi placi, cu toate că nu prea-mi vine să cred că vei fi atit de 
curajos pînă la urmă. Dar fie, o dată ce eşti gata să-mi destăinuieşti totul. 
Lăsaţi-ne singuri! 

Capito avu o tresărire de nemulțumire, amestecată cu bănuială şi 
fără să ezite, porunci călăului: 

— Leagă-i mîinile la spate şi du-te afară! 

După ce Capito ieşi cu ceilalți, prefectul zise cu asprime: 

— Acum vorbeşte! Te previn însă, cu mine să nu glumeşti! 

Grecul se apropie respectuos şi înclinîndu-se către Longinus, îi şopti: 

— Să-mi fie cu iertare, nobile Longinus, dacă la rindul meu îţi voi 
pune o întrebare: Ai auzit de Servius Filimon? 

Ridicindu-se brusc de pe laviţă, Longinus îl apucă convulsiv de umăr, 
şuierînd printre dinți: 

— De unde-l cunoşti? Vorbeşte! 

— Mi-e prieten. 

— Unde l-ai văzut? 

— La Sarmizegetusa. 

Bătrinul se lăsă din nou pe laviță şi, după cîteva clipe în care părea 
să fie pradă unui mare zbucium sufletesc, zise mai liniştit: 

— Ţi-a lăsat vreo vorbă pentru mine? Grecul îl privi ţintă în ochi, apoi 
cu o voce şi mai scăzută zise: 

— Nobile Longinus, am să-ți spun tot, dar cu o condiţie. 

— Tu ai să-mi pui condiții? Uiţi că eşti prizonier? 

— Tocmai de aceea, nobile, căci nu vreau să mai fiu. Dacă juri că mă 
laşi să plec cu tovarăşii mei, atunci... 


— Secătură, grec şiret! şuieră printre dinți generalul. Ce ai putea tu 
să-mi spui? 

— Jură, nobile, şi-ţi voi povesti tot. Cred că te interesează într-o 
foarte mare măsură. 

Generalul îl săgeta cu privirea şi, după ce chibzui un timp, zise: 

— N-ai vrea să rămii la mine? Aş putea să-ţi obţin graţierea, iar dacii 
aceştia ar putea să plece de unde au venit. 

— Nu am nevoie de grațiere căci nu sînt dezertor şi nici sclav. Îl 
slujesc pe Decebal pentru că aşa-mi place. Jură, nobile, şi eu îţi voi jura că 
totul va rămîne între noi. 

Ghicindu-i zbuciumul, grecul interveni: 

— Nobile Longinus, nu te lăsa pradă îndoielii. Nu-mi voi călca 
jurămintul. Filimon m-a salvat de la moarte şi-i datorez viața. Sint dator să- 
l servesc la rindul meu. Dacă Decebal ar fi aflat, m-ar fi omorît de îndată ce 
ar fi pus mîna pe mine. Nu mi-ar fi ele nici un folos să vorbesc altcuiva. În 
afară de Filimon, de înțelegerea noastră, iar el după cîte ştiu îți datorează 
viața. Hotărăşte-te, nobile! 

Longinus îşi săltă capul: 

— Îţi jur pe Athena-Pallada, protectoarea mea. Îţi jur pe viaţa fiului 
meu mult iubit, că te voi lăsa să pleci cu oamenii tăi... 

— Şi că nu vei pune iscoade pe urmele noastre. 

— Jur că nu voi pune iscoade pe urmele voastre! 

— Atita mi-o de-ajuns, nobile, acum asculta ce m-a rugat Filimon să- 
ți transmit în cazul cînd voi cădea în mîinile tale. 

— Te ascult cu luare aminte. 

— Fiul tău, tribunul Lucius Longinus, este sănătos şi se află în arest 
liber într-o cetate din munți. Regele îi cruță viața în speranţa că îi va servi 
în viitor la răscumpărarea oamenilor de vază ce vor cădea în mîinile voastre. 
Filimon va încerca să pună la cale evadarea fiului tău. După cum vezi, 
Filimon vrea să-l trădeze pe Decebal, căci e roman şi lupul tot la lupi trage. 
De aceea l-am pus să jure că nu va face decît atit şi nu se va deda la alte 
acte de trădare împotriva stăpînului meu. 

Longinus oftă uşurat, apoi punînd mîna pe umărul tînărului zise: 

— Îți sînt profund recunoscător, dacă vei mai cădea o dată în mîinile 
noastre, caută-mă pe mine. Să nu ai teamă, miine veți fi cu toţii liberi! 


x 


Noaptea se lăsă peste lagărul roman potolindu-i freamătul. Praful 
roşietic se aşeza în picle, acoperind totul şi toate. Paşii apăsați ai ostaşilor 
din detaşamentele de lucru răsunau pe terenul pietros. Focurile de strajă 
începuseră a licări ici-colo tremurînd în boarea caldă a pămîntului. Prin 
porțile decumane, în incinta lagărului, se scurgeau ultimele care cu 

trunchiuri de copaci şi piatră. La porţile pretoriene îndreptate spre inamic, 
închise încă de la apusul soarelui, se schimbau gărzile cu obişnuitul şi 
nelipsitul ceremonial roman. Grupuri de oameni se îndreptau spre focuri. 

Nemărginita boltă a cerului străin, rece şi vrăjmaşă, întinsă deasupra 
acestor locuri sălbatice, pustii, îi speria pe aceşti ostaşi, oameni simpli, 
superstițioşi, îi învăluia ca o imensă mreajă, născînd spaime, şoptind taine, 
cobind prin miile de glasuri ale codrilor din jur. 

Oamenii adunaţi din cele patru colțuri ale lumii, fiecare cu dorul lui, 
piîndiți în orice clipă de un duşman nemilos, numai aici lingă foc, cu o 
strachină aburindă în miini, în zarvă de glasuri, se simțeau mai bine. 

Bătrinul Caliga, după ce făcuse apelul decuriei sale şi o orinduise 
lingă cazanul cu mîncare, sfirşit de oboseală, se retrase în sălaşul său. 
Asdus, ca de obicei, trebuia să-i aducă mîncarea. Gindul că acest credincios 
tovarăş nu-l uită niciodată şi-şi împarte răgazul cu el, un bătrîn morocănos, 
îi aducea alinare. 

Caliga scoase din sîn o statuetă grosolan făcută a Cibellei, mama 
tuturor zeilor, o puse cu evlavie în fața uşii şi adună, cu palmele, nisip în 
jurul ei ca să nu se răstoarne. Cotrobăi în sacul de campanie şi scoțind o 
ploscă de lut ars o clătină lingă ureche. 

— Hm, mai e un pic, zise mulțumit şi aşezîindu-se pe prag îşi aţinti 
privirile spre partea de unde trebuia să apară Asdus. 

După un timp, zărindu-l, oftă uşurat ca după o aşteptare nespus de 
lungă. 

— Bine ai venit! Am pregătit totul pentru libaţiune. Tu, care te rogi 
altor zei, barbari, ai face bine să te rogi cu mine Mamei tuturor zeilor, căci 
puterea ei nu o are nici un zeu pe lume. 

Cu aceste vorbe, bătrinul îngenunche în fața idolului care abia se 
zărea în licăririle slabe ale focului din apropiere şi Asdus îi urmă pilda. 

— Azi, căci după socoteala mea împlinesc şaizeci de ani, dacă ar fi 
fost pace, aş fi părăsit armata, dar cum e război, trebuie să-l termin şi pe 
acesta. Apoi, împreunîndu-şi mîinile, continuă pe un ton mai scandat, 
rostind cuvintele pe nas: O, Bona Dea, mama tuturor zeilor, începutul 
începuturilor, tu care ţii pămîntul şi naşti tot ce este viu, nu te supăra pe 
robul tău că-ţi oferă ca libaţiune un vin prost şi acru. Îţi mulțumesc că m-ai 
ținut printre cei vii şi nu m-ai trimis în Ţara Umbrelor unde Haron aşteaptă 
să-i aduc bănuţul. Te slăvesc, Cibelle, şi te rog plin de credinţă dă-mi zile să 
trăiesc pînă îl voi vedea pe acest tînăr (aici Caliga îl împunse în piept, cu 
degetul pe Asdus) ridicat printre robii tăi mizeri şi înălțat la gradul de 
centurion. Te implor, o Cibelle, ascultă-mi ruga fierbinte! 

Mişcat de această rugăciune, Asdus îl privea tăcut, cum picură vinul 
din ploscă, strop cu strop, la picioarele micului idol. 


În provizoria construcţie a pretoriului, sediul prefectului Longinus, 
larma se potolise. Tribunul de serviciu plecase de cîteva clipe după ce îi 
dăduse raportul şi liniştea era întreruptă doar de paşii scutierilor ce se 
încrucişau în faţa intrării. Într-o zi obişnuită, Longinus ar fi fost de mult 
întins pe patul său de campanie, ar fi ațipit legănat de paşii gărzilor şi 
strigătele îndepărtate ale sentinelelor, acum însă nu era nici măcar 
dezbrăcat. 

Pe masa de lucru, pliantă, mai stătea altarul cu statuia Athenei- 
Pallada. Canaturile acestui sanctuar în miniatură erau date în lături, dînd 
la iveală o mică copie în fildeş şi aur a operei lui Phidias. Prefectul nu se 
despărțea niciodată de acest mic altar. Om al rațiunii şi logicii, se închina 
cu evlavie în fața zeiței deşteptăciunii. De cîte ori se afla în cumpănă, i se 
ruga şi o implora să pogoare liniştea în sufletul său zbuciumat. De astă 
dată motivul rugăciunii a fost bucuria. 

Cu sufletul încălzit de ruga, căuta să se concentreze asupra bunei 
veşti despre fiul său, să cumpănească starea de lucruri, să judece, să ia 
hotăriri. De la discuţia sa cu grecul captiv, aceste ginduri nu-l părăsiseră 
nici o clipă, împiedicîindu-l adesea să se dedice treburilor ostăşeşti şi 
datoriei sale de comandant. Simţind că păcătuieşte, îşi apăsa mereu 
pumnul pe piept zicînd în sinea sa: „Mea culpa, mea culpa!” 

Pădurile erau pline de cete vrăjmaşe. Legiunea ce o comanda suferise 
pierderi mari şi nu mai număra decit cinci mii de oameni. Trebuie să-şi țină 
ostaşii în friu, să nu-i piardă în încăierări inutile. Lagărul trebuia consolidat 
din ce în ce mai mult şi, deoarece materialele de construcţie se găseau în 
afara lui, fiecare soldat ce lucra trebuia păzit de alți doi. Furaje pentru vite 
de jug şi cai lipseau şi detaşamente întregi schimbînd paloşul pe coasă 
umblau în căutare de finețe. Oamenii duceau lipsă de mîncare, deşi 
pădurile abundau în vînat. 

Şi iată veni bucuria cea mare. Fiul său era viu, nevătămat... 

Febrilitatea cu care se lucra, încordarea care cuprinsese legiunea, 
pericolul ce-l amenința la tot pasul îi cerea lui, prefectului, concentrarea 
tuturor forțelor sale morale şi fizice. Cinstea ce i s-a acordat de către 
împărat de a fi conducătorul avangardei oştilor romane, îi cerea încordare şi 
concentrare, îi lua tot timpul şi toate gîndurile. Atunci ce-i mai rămînea 
tatălui? 

În noaptea aceea, ascuns de privirile tuturor, îngenunchiat în faţa 
altarului, învăluit în fumul mirodeniilor, se ruga fierbinte, mai întîi pentru 
izbînda Romei asupra barbarilor, apoi pentru Lucius care zăcea în robie. 
Implora zeița cu lacrimi în ochi să aducă Patriei victoria mult dorită şi să-l 
ajute pe fiul său să evadeze ori să moară cu arma în mînă, aşa cum se 
cuvine unui ostaş roman. 


— De ce eşti tristă, Aya? 

— Ţi se pare numai. 

— Altă dată, culegînd flori, plaiul răsuna de cîntecele tale. 

Fata nu-i răspunse, continuînd să rupă firavele tulpinițe, iar Piros se 
apropie şi privind-o cu băgare de seamă, zise: 

— Ce faci, Aya? Rupi de-a valma ierburi bune şi proaste? Priveşte! 
Asta-i planta ce-mi trebuie pentru infuzie? 

— lartă-mă, dar ele se cam aseamănă. 

Un timp, au cules în tăcere. Aya întindea din cînd în cînd smocuri de 
iarbă slujnicei sale Sutta, care le punea în coş. Pe la prinzişor, vraciul se 
îndreptă din şale şi zise: 

— Cred că ajunge. Acum, dă-mi voie să mă odihnesc puţin. 

Aya se aşeză şi ea mai la o parte, tăcută şi îngîndurată. 

— Azi nu eşti în toane bune, Aya. La ce te gîndeşti? 

— La nimic, răspunse fata încet. 

— Omul nu poate să nu gindească. Citeodată, însă, gîndurile sale sînt 
senine şi voioase, îl leagănă şi-i fac plăcere; altă dată ele sînt chinuitoare, îl 
obosesc, îl siciie şi-i pricinuiesc dureri. Fără gînduri, draga mea, nu se 
poate. 

Îl minţise pe bătrîn, căci era copleşită de gînduri. 

Erau gînduri ciudate şi chinuitoare. Dorea din toată inima să scape 
de povara lor, deşi îşi dădea seama că, scăpînd, n-ar fi ştiut cu ce să umple 
golul. Citeodată uşoare şi pieritoare ca fulgii de zăpadă ce se topesc atingînd 
obrazul, mîngiietoare ca atingerea funigeilor călători ele o lăsau înfrigurată, 
plină ele păreri de rău. 

Căuta înadins singurătatea, îndreptîndu-şi paşii, zi de zi, către acest 
plai, către această geană de pădure, către izvorul de lingă stînci. În zori de 
zi se pomenea, singură, pe turnul cetăţii de unde se vede atit de bine curtea 
din spatele casei şi cişmeaua albă din mijlocul ei. Ciîteodată, răzvrătită pe ea 
însăşi, se închidea în casă, căutindu-şi de lucru, încercînd să scape din 
mreaja chemărilor neînțelese. Dar noaptea, frintă de tristețea unei zile golite 
de miez, aştepta cu nerăbdare să vină zorile. 

La început nu-şi dădea bine seama ce putere o mîna către anumite 
locuri; pe urmă, pricepu cu necaz, că lăuntrica poruncă îi poartă paşii pe 
urmele prizonierului roman. De atunci, dorința de a-l vedea cît mai des, 
chiar din depărtare, chiar pentru o clipă, deveni copleşitoare, mistuitoare ca 
un foc. Mindria, ruşinea şi teama de a nu-şi da în vileag slăbiciunea o 
făceau să sufere nespus. Fiinţa i se sfişia în două — una alergînd pe urmele 
străinului singuratec, cealaltă — fugind de tot ce-i amintea de el. 

Cu timpul, tot ce era legat de romanul prizonier, intrase adînc în 
viață-i, se împletise strîns cu năzuinţele şi visele ei. 

Singura legătură între ea şi acela care-i subjuga gîndurile era Piros. 
Bătrinul îşi împărțea voioşia şi entuziasmul între ei doi şi alerga ca o 
suveică printre firele urzelii nevăzute. 

Înăbuşind cu durere simţul vinovăţiei de a fi legată atît de strîns de 
un duşman al neamului său, fără să-i fi vorbit vreodată, fără măcar să-i fi 
simțit atingerea miinii, sfirşi prin a-l îndrăgi. Soarta lui tristă, tinerețea-i 
încătuşată o înduioşau, o îndurerau. Pînă la urmă îşi dădu seama că este în 
stare să facă orice pentru dînsul. 

Dimineaţa, cînd ieşiseră pe plai să culeagă ierburi de leac, îl zărise pe 
prizonier, însoţit de paznic, îndreptindu-se spre pădure. Mergea încet şi 
îngîndurat. Pe urmă, cînd se pierdu printre brazi, coborind spre izvor, Aya 
simţi că toată ființa ei tînjeşte după acest nefericit. Tinereţea ei se smucea 
din loc vriînd să alerge către cealaltă tinereţe, să se bucure împreună, să se 
topească una-n alta. 

Printre tulpinele roşii ale brazilor apărură două siluete. Cu mîna 
streaşină la ochi, Piros întrebă: 

— Cine sînt aceia de acolo, Aya? 

Fără să-şi schimbe atitudinea, fata îi răspunse cu un uşor tremur în 
glas: 

— Este prietenul tău cu paznicul. 

Piros îşi agită braţul, strigînd cu vocea-i slabă: 

— Salve, Lucius! 

— Salve, doctore! răsună glasul viguros, tineresc al tribunului. 

— Te întorci în cetate? 

— O, nu! Nu-mi găsesc pace nici aici, d-apoi acolo. Simt nevoia să mă 
mişc. 

Aya asculta cu înfrigurare acest sărac schimb de cuvinte şi-i venea să 
strige la rîndul său: „Salve, Lucius! Vino aici! Vino şi stai cu noi. Să vorbim, 
să ridem, să-ți treacă uritul! Vino!” Dar aceste vorbe calde, din vis, nu au 
răsunat niciodată. Văzîndu-l coborînd de cealaltă parte a crîngului, inima i 
se strînse dureros, cuprinsă de o nespusă părere de rău. 

— S-a dus de vale, către stînci, zise Piros întristat. Băiatul acesta mă 
nelinişteşte. Cînd îl privesc, mi se pare că văd un leu în cușcă. 

Privindu-l cu ochii ei limpezi, Aya îi răspunse grav, dar cu o uşoară 
nuanţă de ciudă în glas: 

— Dacă e atit de nefericit, de ce nu fuge de aici? Amuţit de uimire, 
Piros o privi un timp. 

— Bine, Aya, dar cum ar putea-o face? 

— ÎI priveşte, e bărbat doar! 

Şi porni tăcută spre casă. 


Mai repetă-mi o dată, venerabile! 

— Ea a spus aşa: „Dacă o atît de nefericit, de ce nu fuge de aici?” 

— Şi apoi? 

— Cînd am întrebat-o cum ai putea să fugi, mi-a răspuns: „Îl priveşte, 
e bărbat.” 

Lucius rămase pe ginduri. Uitase de mîncare şi privea prin uşa 
deschisă. Lumina înserării învăluia curtea, colțul casei din mijlocul ei, zidul 
crenelat, culmea sinelie de dincolo de el şi se topea în zare. Privea dincolo 
de toate acestea, întrezărind cine ştie ce lucruri minunate. 

Piros îl urmărea cu coada ochiului. Căuta să-i pătrundă gîndul şi-i 
părea rău că n-o poate face. Pe fața tinărului nu se vedea nici bucuria, nici 
tristețea, doar în ochii săi licărea ceva foarte nedesluşit. 

— De ce nu măniînci? îl întrebă. 

— Nu mi-e foame, răspunse Lucius împingînd strachina la o parte. 

După cîteva clipe de tăcere, zise: 

— Tare aş vrea să ştiu dacă mă crede laş ori ba? 

Chipul lui Piros se însenină: „Deci, la asta se gîndea tînărul meu 
prieten? De cînd am îmbătrinit am uitat că prima mîndrie a unui tînăr este 
curajul.” 


x 


— Bine ai venit, zise Aya lui Piros, tocmai acum slujitorii s-au apucat 
să scoată afară cuferele. 

— Bine te-am găsit, Aya! M-am grăbit şi eu, sînt nerăbdător să văd ce 
minunății aveți în ele. 

— Sînt fel de fel de lucruri vechi. Despre multe din ele nu ştiu nimic. 
Unele au fost aduse de tata din război, altele de bunic, sînt însă şi mai 
vechi şi istoria lor a fost uitată cu timpul. 

— O. tocmai acestea din urmă sînt cele mai interesante, dar pînă 
una-alta, îmi dai voie să pun pe mine acest cojocel frumos? Dimineţile la 
munte sînt reci. 

— Vai de mine! exclamă fata şi luînd din grămada de haine întinse pe 
parapetul ceardacului un cojocel îmblănit i-l puse ea însăşi pe umeri. Te rog 
să-l iei şi să-l îmbraci la nevoie. Tu nu trebuie să te îmbolnăveşti căci eşti 
vraci. Cine o să-l îngrijească pe Diza, dacă răceşti şi cazi la pat? 

— O, nici o grijă, Diza e în afară de primejdie, de data asta a învins 
moartea. Ştii, Aya, peste trei zile am de gînd să-l scot la plimbare. 

— Ce bine, tocmai cînd o să înceapă sărbătoarea Culesului. 
Venerabile, aşază-te aici pe scările acestea şi aşteaptă-mă puţin, vreau să 
văd ce fac fetele în casă. 

— Du-te, draga mea, du-te! 


Soarele se arătă de după zidul crenelat străpungînd trandafiriul 
cerului cu smocuri de raze orbitoare. Piros clipi des din ochi şi-şi feri 
privirea. O jumătate de curte şi zidurile dinspre Apus, smulse din umbră, 
fură inundate de lumina intensă şi crudă a dimineții. Pămîntul ud de rouă 
aburea. Vîrful lăncii străjerului din turn arunca văpăi de diamant. În jurul 
casei umblau servitorii cu poveri şi unelte. Pînă la sărbătoarea culesului de 
vii au mai rămas doar citeva zile. De dimineață şi pînă seară soseau şi 
plecau pilcuri de țărani. Ei urcau costişa către cetate mergind în urma 
cailor mărunți încărcați cu saci şi vase de argilă. Servitorii casei nu mai 
pridideau să primească, să pună la adăpost nenumăratele bunătăți aduse. 

În dimineaţa aceea pe poarta larg deschisă intrară cîteva grupuri de 
țărani. Unii din ei mai mîndri, alții mai amăriți se înghesuiau lîngă 
acareturile scunde, dar încăpătoare ale curții. Nando cel spătos şi înalt se 
certa cu doi țărani mai bătrîni, ocărîndu-i cu glas tare. 

Pe lîngă casă, zarva era şi mai mare. Odăile stăpinului se aeriseau, se 
curățau de praf şi funingine. Crăpăturile între bîrne se astupau cu muşchi 
proaspăt şi cilți smoliți. Femeile scoteau afară nenumăratele lăzi şi cufere, 
blăni şi haine. 

Bărbaţii scoteau panopliile cu arme, trofeele de război şi vinătoare. 

Cîțiva timplari schimbau dranița de pe acoperiş, înlocuind străşinile 
vechi, înnegrite de vînt şi ploaie, cu altele noi, crestate şi înflorate. 

Urmărind această zarvă voioasă şi creatoare, minunîndu-se la 
vederea atitor lucruri noi, admirind măiestria acestor oameni, atît de 
deosebiți de oamenii lumii eline şi romane, Piros fu cuprins de tristețe. Ce 
caută el aici, pe aceste meleaguri străine? Oare nu are ce face acasă? Oare 
nu are şi el soție, copii, servitori? Şi acolo se simte nevoia unui stăpin. Şi 
acolo casa trebuie îngrijită. Sint atitea de făcut pe lingă o casă mare. Cît de 
mult ar fi vrut ca promisiunile lui Diaies să nu fie numai vorbe goale. El nu- 
şi putea închipui cum şi cînd o să se producă miracolul eliberării sale; cum 
o să călătorească şi prin cîte încercări o să mai treacă. De aceste încercări 
se temea cel mai mult. Tare ar fi vrut să se trezească într-o bună dimineață 
la el acasă, în oraşul natal, să simtă boarea caldă a mării şi mirosul 
îmbătător de mirt şi să se mire ce vis urit, dar şi frumos în acelaşi timp, 
visase. 

— Te-ai încălzit, venerabile? răsună dintr-o dată vocea Ayei, care 
ieşise din casă. Peste puţin o să lepezi cojocul acesta. Astăzi o să avem o zi 
frumoasă, poate mai frumoasă decit cea de ieri. Dar de ce eşti trist? 

— Cum să-ți spun? Uite, stăteam aici, mă uitam la toate în jurul meu 
şi m-a apucat un dor de casă... 

Zimbetul zbură de pe buzele fetei. Se aşeză lingă bătrin şi luîndu-i 
mîna zise: 


— Nu te întrista fără rost. Îmi închipui cât trebuie să te doară, dar 
crede-mă, tatăl meu ştie să se ţină de cuvint. Acum e la curtea regelui şi o 
să-l roage pentru tine şi dacă va fi nevoie, o să plătească răscumpărarea. 

Cu entuziasmul său inepuizabil, bătrinul îşi petrecu restul timpului 
pînă la prînz scotocind prin lăzi şi admirînd fel de fel de lucruri. Pîn-la 
urmă, obosit, se apropie de Aya şi-i zise: 

— Voi avea ce povesti acasă despre ţara, poporul şi arta dacă. Păcat 
că Lucius nu le poate vedea. 

— N-ai decît să-i duci şi să-i arăţi, răspunse Aya încet, temindu-se 
parcă să n-o audă cineva. 

— E prea complicat, Aya. Totuşi, am să-i arăt cojocelul acesta care mi 
l-ai dat şi dacă îmi dai voie... Bătrinul căută în jurul său... Ah, da, şi 
jungherul acesta cu plasele de os, încrustat cu argint. 

— Ia-l, dar nu cred să-i placă lucrul nostru grosolan. Şi scăzindu-şi 
glasul din nou, Aya adăugă: 

— Jungherul acesta poți să i-l dăruieşti, poate o să-i trebuiască, 
dar... fata tăcu o clipă. Dacă-l primeşte, spune-i să nu-l ţină în văzul 
tuturor. 

Piros simțise ceva straniu în vocea fetei, dar nu putea să-şi dea 
seama ce anume. 

— Îţi mulțumesc, Aya, îți mulțumesc din suflet. 


x 


— Astăzi am fost pentru întiia oară în odaia tinerei noastre stăpîne. 

Lucius întoarse încet capul către Piros şi-l privi cu un amestec de 
curiozitate şi bătaie de joc. 

Soarele apusese şi imensa boltă incendiată de asfințit lumina odaia 
cu reflexele ei roşii. Şedea pe laviță, cu picioarele întinse în lungul ei, cu 
mîinile încrucişate pe piept rezemîndu-şi capul de perete. 

Privindu-l, Piros simți dintr-o dată o ciudă atît de puternică încît îi 
veni să se scoale şi să părăsească odaia. I se păru că această privire 
întunecată în care nu se putea citi nici un gînd, că acest bronz arămiu al 
feței încadrate de o barbă neagră ca smoala puteau să fie numai ale unui 
demon, ale unei ființe a întunericului. Dar gura fermă se descleştă şi albul 
umed al dinţilor înveseli această arătare, o însufleți cu un zîmbet, goni 
demonicul, iar vocea adincă, omenească a tribunului risipi vraja, reţinindu- 
l pe bătrîn în loc. 

— Îmi închipui! 

— Ce-ţi închipui? 

— Ce-ai putea vedea în odaia unei țărănci. Fuste, cămăşi? 

— Eşti nedrept, de o mie de ori nedrept. 


Lucius nu răspunse. Continuind să zimbească, întoarse din nou 
capul către uşa deschisă şi-şi afundă privirea în imensitatea roşie a 
crepusculului. 

— Vai, Lucius, zise Piros încet, cu emoție în glas, ştiam despre voi 
romanii că sînteți încrezuți şi aroganți pînă şi cu noi elinii, care v-am făcut 
din ţărani ncciopliți oameni rafinațţi, dar... 

— Continuă! zise Lucius împăciuitor fără nici o nuanţă de supărare 
în glas. 

— Dar nu credeam că vei insulta ceea ce este demn numai de laude. 
Ai văzut-o pe Aya numai de vreo două ori, în treacăt şi ţi-ai făcut de pe 
acum o părere despre ea. Dar află, fiul meu, ţi-o jur pe Cibelle, mama 
tuturor lucrurilor, că Aya este o ființă minunată; mai că n-am văzut în viața 
mea o astfel de ființă. 

— O-o-o, venerabile! exclamă Lucius. Mă uimeşti! 

— Cu ce aş putea să te uimesc, cu acele lucruri imperceptibile care 
nu se pot decît simți, al căror preț este incalculabil, căci nu se pot măsura 
cu argint, aur sau alte valori. 

— Mă faci să mor de curiozitate, glumi din nou Lucius. Văzind că nu- 
l poate scoate dintr-ale lui, Piros continuă cu jumătate de glas, ca pentru el: 

— Azi am fost în odaia ei. Mi-a arătat cufărul vechi pompeian ce i-a 
rămas de la mama ei. În el îşi ţine acele cîteva cărți ce i-au rămas de la 
Sofronos, perceptorul ei. Mi-a arătat şi scrisoarea ce a primit-o de la tatăl ei, 
care se află acum la curtea regelui. 

Lucius lăsă picioarele jos de pe laviţă şi-şi apropie fața de cea a 
bătrinului. Orice urmă de indiferenţă dispăru. 

— Bătrînul Diaies îi scrie că este reținut la curte şi că nu poate veni. 
Rămine ca sărbătoarea Culesului, Aya şi fratele ei, s-o petreacă singuri. 
Această sărbătoare este la ei cea mai mare, toată lumea mănîncă, bea şi 
petrece cît poate. Dar nu asta o întristează, ci faptul că printre oaspeţi o să 
fie şi cîțiva peţitori dintre care ea trebuie să-şi aleagă pe viitorul soț. Diaies 
îi recomandă să-l ia pe Ariort, aşa îl cheamă, iar dinsa zice că îi e scîirbă de 
el cu toate că e frumos, viteaz şi bogat cum nu e nimeni pe meleagurile 
acestea. 

— Şi de ce, mă rog, îi e scîrbă de un aşa logodnic? întrebă Lucius cu 
interes. 

— E o brută, se poartă rău cu supuşii săi şi cu toată lumea, e arțăgos 
şi iute la miînie şi-şi bate joc de învățătura ei. Anul trecut la un ospăț i-a 
spus în glumă la ureche: „Dacă vei deveni soția mea, ai să-ți dai seama că 
toate cărțile tale nu sînt bune decît de pus pe foc. Ştiu eu ce-i trebuie unei 
femei!” 

— Să-şi aleagă un altul care să fie mai îngăduitor. Şi ce mai scria în 
scrisoare? Ai citit-o tu însuți? 

— Da, cu ochii mei! Ceea ce urmează te priveşte personal. 

Ochii lui Lucius seînteiară: 

— Spune, te ascult cu nerăbdare! 

— Diaies i-a poruncit fiicei sale ca în timpul sărbătorilor să te țină 
închis, cu uşa zăvorită şi cu paza dublată. 

Lucius strînse pumnul şi scoase un blestem. 

— Îi scrie că în curînd va sosi aici un constructor de cetăţi... uite că 
am uitat cum îl cheamă, un fost centurion în armata romană, care are 
poruncă de la rege să întărească această cetate. 

— Un trădător şi dezertor pesemne? strecură Lucius printre dinți. 

— Probabil, răspunse Piros. altfel de ce s-ar apuca să-l ajute pe 
Decebal împotriva Romei? Ei, scumpe Lucius, asta-i tot ce ştiu, iar acum 
mă duc să-l mai văd o dată pe bolnavul meu. Miine îl scot pentru întiia oară 
la plimbare. Ah, uitasem! Copilul acesta, Diza, a aflat de tine şi mi-a spus 
că după ce se face bine te provoacă la luptă. 

— La luptă? exclamă Lucius rizînd, spune-i maimuţoiului să se lase 
păgubaş dacă nu vrea să nimerească din nou în pat. Da, uitasem, iar 
tinerei tale stăpine spune-i că-i mulțumesc pentru deplina mea întemniţare. 

— Eşti nedrept cu ea. Porunca a fost dată de tatăl ei, iar dinsa suferă. 
lată ce mi-a spus înainte de a ne despărți: 

„Îmi pare rău de prietenul tău, venerabile. Nu e vina mea. Cred însă 
că e mai bine să fie închis şi păzit în timpul sărbătorilor; este, poate, chiar 
în interesul lui.” 


x 


Lucius ieşi în prag şi urmărind figura uscățivă a lui Piros încercă să- 
şi pună gîndurile în ordine. 

Cerul se întunecă. Ultimele văpăi roşii muriră şi albastrul spațial 
puse stăpînire pe nesimtite pe întinderile nemărginite ale bolții. Deasupra 
unui turn miji o stea, alături alta. Biruind reflexele stăruitoare ale 
crepusculului aştrii se aprindeau parcă unul de la altul. Pe nesimţite se 
lăsă şi frigul. 

În umbra deasă a zidului străjerii aprinseră un foc şi în lumina lui 
pilpiitoare se apucară să cineze. 

Lucius privi o vreme oamenii de lingă foc, mişcările lor lente, 
ascultind vorbele lor domoale. Acest foc, care strinsese în jurul lui prieteni, 
oameni din acelaşi neam, ființe cu aceleaşi interese, i se părea un loc tihnit, 
un colțişor intim în care oamenii se dezmorțeau şi-şi încălzeau sufletele. 
Era firesc să privească şi el într-acolo înspre acel colț prietenesc. Simţea că 
în deşertul singurătăţii îi trebuia şi lui o oază ca aceasta. Privea într-acolo 
căci în acel fapt de noapte era locul cel mai luminat, pentru că simțea 
venind dintr-acolo un viu şi cald suflu omenesc. Într-un tirziu îşi dădu 

seama că priveşte într-acolo cu jind şi părere de rău şi-şi întoarse brusc 
capul în altă parte. Ca o lamă de oţel pătrundea această singurătate în 
ființa lui şi-o despica încet şi lin, fără sforțare, numai prin atingerea ei. 

„Vai, se gîndi el, închizind ochii. — de aş şti unde se află trupele 
romane, m-aş azvirli într-acolo fără să-mi pese de nimic. Numai de aş şti 
încotro să merg, numai atît.” 

Străjerul de pe turnul apropiat strigă ceva în limba lui. Lucius tresări. 
Strigătul era prelung şi melancolic; totul e melancolic în această țară. 
Melancolie şi pustiu. Distanțe mari între oraşe, satele sînt rare, oamenii 
locuiesc în munți şi păduri. Totul aici e altfel decît în însorita Italie; pînă şi 
cerul e mai rece şi mai depărtat. Numai stelele sînt aceleaşi şi de acolo de 
sus văd bine în toate colțurile lumii. 

De după casa stăpinilor apăru lumina tremurătoare a unei făclii. 

„Se întoarce bătrinul”, se gîndi Lucius şi sculindu-se intră în odaie şi 
se întinse pe laviță. 

— Dormi, Lucius? 

— Nu! 

— Pot să intru? 

Lucius nemaiputind suporta singurătatea se grăbi să răspundă: 

— Intră, fii binevenit! 

Piros înfipse făclia într-un locaş în zid şi se aşeză lîngă tînărul tribun. 

— Cînd dădeam să plec, zise bătrinul, Aya mi-a dat această strachină 
şi mi-a spus: „Asta e pentru voi; am gătit-o eu însămi. Nu ştiu dacă 
oamenilor sus-puşi şi rafinaţi o să le placă această prăjitură simplă, de a 
noastră, dar vă poftesc din toată inima să gustaţi din ea.” 

Lucius abia atunci băgă de seamă că bătrinul ţine ceva în mînă, 
acoperit cu un şervet sclipitor de alb. 

— Cu cît îmbătrinesc cu atit îmi plac mai mult dulciurile, zise Piros şi 
ridicînd şervetul dădu la iveală un fel de cozonăcel frumos rumenit, aşezat 
pe un blid de pămînt ars, pictat în culori vii. 

— Stăpină-ta te răsfaţă, glumi Lucius. 

— Aşa s-ar părea, răspunse bătrinul, dar mi-e teamă că l-a gătit mai 
mult pentru tine. Eu nu sînt chiar aşa de sus-pus şi nici cu prea mult 
rafinament nu mă pot lăuda; ş-apoi, unei gloabe ca mine ar putea să-i dea 
să mănînce şi acolo. 

— Ce vrei să spui cu asta? 

Bătrinul se sculă, scoase din sîn ca din întîmplare jungherul cu 
plasele de os şi miner de argint şi spunînd morocănos: „Făclia asta fumegă 
îngrozitor” se apucă să taie prăjitura. 

Urmărindu-i mişcările, Lucius începu să fiarbă. 

— Ce înseamnă toată comedia asta? 

Bătrinul smiorcăi din nas şi prefăcîndu-se că nu-i observă supărarea, 
zise cu un calm prost mascat: 

— Nu ştiu dacă a fi sincer este o calitate sau un cusur, pot însă să 
susțin că în cazul meu este vorba de amîndouă aceste epitete. Părerea mea 
este că Aya se gîndeşte la tine mai mult decît ai putea s-o crezi. 

— O-o-o! exclamă Lucius, te întreci cu gluma. 

— Pesemne greşesc, căci de la o vîrstă bătrinii pierd simțul realității 
şi încep să aibă viziuni, aşa că nu pot să pun mina în foc ca să întăresc 
spusele mele. 

Lucius se sculă. Ochii îi aruncau văpăi. 

— la, fiule, acest jungher, căci îți aparţine, Aya ţi-l trimite în dar, 
poate vei avea nevoie de el. 

Împins de o forță neînţeleasă, Lucius întinse maşinal mîna, luă 
jungherul, îl întoarse pe o parte şi pe cealaltă, îi încercă tăria oțelului şi 
zise, de astă dată mai potolit: 

— Ea ţi l-a dat pentru mine? Nu mă minți? 

— Ea ţi l-a dat o dată cu sfatul de a-l ascunde bine ca să nu fie văzut 
şi de alții. 

— Mulţumesc, dar nu pricep de ce mi l-a dat? 

— Fiule, căile pe care ne conduce destinul cel orb sînt greu de 
cercetat, mai bine gustă din această prăjitură! 

Lucius luă o bucată şi muşcînd din ea simți că făptura i se umple de 
o căldură necunoscută lui pînă acum. 


x 


După ce noul castru fu consolidat la exterior, începură lucrările 
interioare şi centuria, din care făceau parte Caliga şi Asdus, primise 
poruncă să facă cărămizi pentru clădirea pretoriului. 

Era o treabă uşoară, binevenită după atîtea sforțări. La marginea 
platoului nivelat pe care urmau să fie înălțate zidurile noii clădiri, erau 
înşirate armele şi echipamentul ostaşilor. Alarmele dese nu îngăduiau nici o 
clipă de întîrziere. Arancîndu-şi pălăria de papură, ostaşul îşi îndesa coiful, 
iar miinile minjite de lut, abia şterse cu un şomoiog de paie, se încleştau pe 
miînerul paloşului. 

Îmbrăcat într-o tunică decolorată, descult, cu mîinile în şolduri, 
Asdus frămînta o grămadă de lut. Muşchii picioarelor puternice îi jucau 
încordindu-se. Sub apăsarea tălpilor lutul fisiia plescăind, ţuguindu-se ca 
nişte buze de uriaş cînd piciorul era tras afară. 

Micşorîndu-şi ochii din pricina luminii puternice, Caliga îl privea cum 
lucrează şi-n privirile lui pline de dragoste şi mîndrie aproape părintească 
se oglindea uimirea. Mulţi voinici văzuse el, dar ca acesta nu-i fu dat să 
vadă. Alături de Asdus, pînă şi cei mai arătoşi oşteni păreau neînsemnați. 

Era ceva în acest trac ce depăşea obişnuitele dimensiuni omeneşti, era 
asemenea acelor giganți, reprezentați adesea pe frontoanele templelor. 

Era o zi frumoasă. Nici un nor pe cer şi un soare cald şi luminos. 
Văzduhul tremura, unduind străveziu, răsunînd de cîntecele şi glumele 
oamenilor. Treaba uşoară ce o făceau la adăpostul întăriturilor alunga 
teama şi neîncrederea. Murmurul de voci, cîntecele tărăgănate ori vioaie, 
poruncile decurionilor, plescăitul lutului, toate se îmbinau de minune. 

Dar deodată răsunară pline de nelinişte sunetele stridente ale 
trimbițelor de alarmă. Toţi se îndreptară din şale, priviră o clipă în direcția 
porții pretoriene, apoi, parcă treziți din vrajă de glasul aspru al 
centurionului, îşi aruncară uneltele şi se năpustiră la arme. 

În cîteva clipe acest furnicar de paşnici meseriaşi se transformă într-o 
masă de războinici împlătoşațţi, într-un patrulater de fier din care creştea o 
pădure de suliți. 

Pe platoul din fața porţii apăru un grup de călăreți în mijlocul căruia 
se zărea coiful cu penaj de struț al prefectului Longinus. În spatele său un 
stegar uriaş, avind un cap de leu în loc de coif, purta vulturul glorios al 
legiunii. Peste cîteva clipe din acel loc porniră în galop tribunii, ducînd 
porunci. Trimbiţele răsunară din nou. 

Aproape patru mii de oameni părăseau lagărul lăsîndu-l în paza 
gărzilor, răniților şi a sclavilor. În urma ultimei unităţi ieşite din incinta 
întăritorilor podul fu ridicat. 

Toate privirile erau îndreptate spre miazănoapte, către drumul de 
țară pe care se retrăgea, pas cu pas, un manipul de ostaşi din avanposturi, 
urmărit de aproape de daci. Dinspre pădure soseau în pas alergător 
cercetaşii, fugăriți de duşmani. 

Văzind oastea romană ieşind din castru, comandantul manipulului 
prinse curaj. Dacii atacară vijelios, căutînd să-l învăluie, dar mica trupă, 
mlădiindu-se, respingea iureşul lor. 

— Marha, marha! strigau dacii năvălind cu înverşunare. 

Din cînd în cînd cîte un roman cădea lovit de săgeți ori suliți, dar 
rindurile se stringeau din nou. 

Cetele de daci care îi urmăreau pe cercetaşi apărură şi ele la 
marginea pădurii. Călări şi pedeştri ei căutau să ocupe locul gol dintre 
oastea romană şi manipul, cu gîndul să-i taie retragerea. Dar, atunci cînd 
locul între apa Alutei şi pădure, între manipul şi lagăr se umplu de daci, 
cam în număr de o mie, prefectul, mirat de imprudenţa inamicului, făcu un 
semn. 

Totul se puse în mişcare. Trei sute de călăreţi se aşternură în galop 
pe drumul prăfuit, tăind dacilor drumul spre pădure. Centuriile 
primopilariilor porniră apăsat spre inamic, urmați îndeaproape de rîndurile 


celor uşor înarmați, iar prăştierii şi arcaşii se avîntară în pas alergător spre 
malul apei, închizindu-i pe daci din a treia parte. 

Pînă să-şi dea seama de această manevră şi să ia măsuri, dacii se 
pomeniră loviți de sulițele grele. Ştiind că după prima rafală ucigătoare vor 
urma încă trei, comandantul dacilor porunci oamenilor săi să se apere cu 
scuturi. Dar scuturile mari şi greoaie, de lemn ori din piele de bivol, nu 
prezentau un adăpost sigur contra sulițelor grele. 

Prăştierii se opriră înşiraţi de-a lungul apei şi-şi încărcară praştiile cu 
proiectile de plumb. Simultan cu a treia ploaie de suliți, cînd toate scuturile 
erau îndreptate spre primopilarii, dacii fură loviți în coastă de plumburile 
prăştierilor şi de săgețile arcaşilor. Suflul morţii trecu prin cete. Cînd 
romanii ridicară brațele cu suliți pentru a patra oară, cînd praştiile se 
învirtiră din nou şuierind sinistru, cînd arcurile se încordară, dacii îşi 
pierdură răbdarea, îşi aruncară scuturile grele şi se năpustiră val-virtej spre 
romani, cu securi şi paloşe încovoiate. În clipa aceea porniră proiectilele 
asupra lor lovind în plin, ciopirțind, sfărimînd, străpungînd pe viteji. 

Longinus zimbi, dindu-şi seama cît de bine îi cunoaşte pe daci. 
Mulțumit, mai dădu un semnal şi pilcurile de prăştieri şi arcaşi se pliară 
de-a lungul apei, spre grosul oastei, pierzind cîțiva oameni. Primopilarii se 
retraseră în spatele celor uşor echipați, iar aceştia, înarmaţi cu paloşe 
scurte şi scuturi ovale, porniră înainte. Din loc în loc o lovitură năpraznică 
de măciucă ori de secure spărgea zidul viu, dar rîndurile se stringeau din 
nou, scuturile se alăturau şi paloşele fulgerau în soare. 

Între timp, cavaleria, tăind dacilor drumul către pădure, despresură 
manipulul încolțit şi împreună cu el lovi inamicul din cealaltă parte. 

Cu toată neiînfricarea şi spiritul de sacrificiu, dacii nu izbutiră nici 
măcar să rupă rîndurile celor ce-i împresurară şi un măcel groaznic începu, 
un măcel făcut cu sînge rece, în care nu încăpea nici mila şi nici iertarea, ci 
doar furia şi disperarea fără margini. 

Pină la urmă cîteva cete mici răzlețe de daci se smulseră din 
strinsoarea morții pierzindu-se în codru. 

Rizind mulțumit, legatul Licinius îi zise prefectului: 

— O mică distracţie pentru recruții noştri. Nu prea înțeleg rostul 
acestui atac şi pierderea atitor viteji neînfricați. Nu cred că în urma acestor 
nesăbuiți ar putea fi alte trupe ascunse, căci nu le-ar fi răbdat inima să 
privească aceste hecatombe fără să sară în ajutor. 

— Legate, răspunse prefectul cu prudenţă, să nu fie şi asta o 
stratagemă, poate că această trupă a fost de sacrificiu, poate că a avut 
misiunea să ne adoarmă vigilența. Cine ştie? 

Nu termină bine de vorbit şi văzu un călăreț zorind dinspre miazăzi 
pe un cal înspumat 

Longinus întinse mîna într-acolo şi adăugă: 

— Să vedem ce ne va spune curierul. Şi cînd acela se apropie, 
exclamă mirat: O, dar acesta e Cappa! Ce veşti ne aduci, bravule? 

Cappa sări jos, aruncă friiele unui soldat şi apropiindu-se cu paşi 
şovăitori de oboseală îl salută pe Longinus: 

— Prefecte, vin dinspre Arrutela unde inspectam gărzile de pe drumul 
militar. Cam la cincizeci de stadii mai jos, legiunea Gemina ce se grăbea 
către noi la Pretorium a fost atacată de însuşi Vezina cu trupe care 
depăşesc efectivul legiunii. Numai datorită întimplării am aflat toate acestea 
şi grație norocului am scăpat de urmăritori. Oamenii care m-au însoțit au 
fost ucişi. Pe mine m-a salvat acest cal fără pereche. 

— lar tu drept recunoştinţă l-ai omorît, zise Longinus zimbind. După 
aceea, adresindu-se legatului adăugă: Nu ţi-am spus, Licinius, că aici era 
vorba de o stratagemă? Vezina a vrut să ne lege la ochi cu acest stupid atac. 

De-a lungul celor cincizeci de stadii, adică peste şapte mii de paşi, 
dacii au stricat şi au baricadat din loc în loc drumul ca să împiedice sosirea 
la timp a ajutoarelor. Cu toate acestea, romanii îl străbătuseră în două ore. 

Aflind de la fugari că Longinus coboară valea în ajutorul lui 
Marcellinus, Vezina trimise în grabă cîteva cete de călări, să-i stea 
împotrivă, dar acestea fură repede măturate din drum. 

Ocolind o stîncă uriaşă, romanii atinseră locul unde se desfăşura 
bătălia. Valea, mai largă aici, era plină de oşti, iar vintul aducea vuietul 
luptei dominat de înfricoşătorul strigăt de luptă al dacilor: Marha! marha! 

Legiunea Gemina, proptită de cotul larg al rîului, întocmită într-un 
vast careu, se lupta cu dirzenie, apărind convoaiele închise între laturile ei. 

Drumul pe care au sosit ajutoarele şerpuia sus, pe sub costişă şi din 
locul unde se opriseră, Longinus văzu şi-şi dădu scama de nevoia în care se 
afla legiunea condusă de Marcellinus. Vezina a ales locul de minune. 
Trupele sale, superioare ca număr, ar fi putut s-o prăvale în riu şi s-o 
nimicească sau, în cazul cel mai bun, s-o oblige să se retragă, lăsînd 
convoaiele destinate legiunii Macedonica în mîinile dacilor. Cunoscător 
profund al artei războiului, Longinus aprecie, pe loc, calitățile de 
comandant ale lui Marcellinus. Fervoarea cu care apăra convoaiele necesare 
avangărzii armatei romane era demnă de toată lauda. 

Tribunii, nerăbdători, se apropiară de prefect pentru a primi ordine, 
dar acesta le făcu semn să aştepte, căci nu voia să-i scape finalul unei 
stratageme a lui Marcellinus. 

— Priviţi mai bine acolo şi învățați ştiinţa războiului! zise el surizind. 

Într-adevăr, ceea ce le arăta era demn de văzut. 

Una din laturile careului se desfăcu pe neaşteptate şi cîteva sute de 
boi, îmboldiți cu strigăte şi împunsături, cu şomoioage de paie aprinse 


legate de cozi, se năpustiră asupra dacilor. Zăpăceala fu mare şi în timp ce 
aceştia îşi pierdeau vremea cu boii, două cohorte îi atacară în rînduri 
strinse, iar careul, micşorat ca întindere, se închise în urma lor. 

În acelaşi timp, ostaşii lui Marcellinus, zărind stindardul legiunii 
Macedonica săltind în semn de încurajare, izbucniră în urale furtunoase. 

Sub efectul celor două surprize dacii se descumpăniră. Vezina alerga 
cu tarabostarii săi de la un capăt al oastei la altul cu porunci şi îndemnuri 
şi în clipa cînd Longinus, desfăşurindu-şi legiunea, cobora spre prundul 
văii, reuşise să-şi organizeze apărarea. Din atacatoare, oastea dacilor deveni 
atacată şi curbindu-se într-un semicerc larg, se propti cu spatele de rîu. 

Cohorta lui Capito, urmată de alte două, porni în pas alergător către 
aripa stingă a dacilor. 

— Asdus! strigă Caliga cu glasul întretăiat de alergătură, la 
Praetorium a fost joacă față de ce va fi aici. Păstrează-ţi calmul, băiete, dacă 
vrei să scapi cu zile! 

Asdus nu avu timp să-i răspundă căci se auzi o nouă comandă. Se 
opriră, se întoarseră la stinga, îşi alăturară scuturile şi cumpănindu-şi 
sulițele, aşteptară semnalul. 

Despresurat, Marcellinus se grăbi la sfat cu Longinus, După ce se 
îmbrăţişară cu duioşie, tînărul comandant îi mulțumi pentru ajutorul dat şi 
se puse sub ordinele sale. 

Trimbițaşii sunară atacul şi romanii porniră cu pasul apăsat, 
aruncînd sulițele din mers. 

Asdus o aruncă pe a lui, o văzu străpungînd un dac cu scut cu tot şi 
se miră el însuşi de puterea brațului său. Cumpăni a doua suliță, dar nu 
avu timp s-o arunce, căci în cîteva salturi, dacii ajunseră în fața lor şi-i 
atacară. 

Era o ceată de oameni zdraveni, înarmaţi cu securi şi în curind 
romanii şi-au dat seama că nu era chip să spargă rîndurile lor. 

Asdus, după ce se luptă un timp şi reuşi să doboare cîțiva inamici, se 
pomeni cu paloşul rupt. Se feri cu scutul de izbitura securii, răsturnă cu o 
lovitură de picior pe dac şi-i smulse arma din mînă. Simţind cît de bine se 
cumpăneşte securea grea în mîna lui mare, izbi în dreapta şi în stînga, 
prăvălind pe cei care îi ațineau calea. Fortunatus, Vaier şi alți camarazi mai 
voinici îl urmară, făcînd prăpăd în jurul lor. Văzind întorsătura, Cappa 
ordonă atacul cu toată centuria şi nimici vajnica ceată de daci. 

Conduşi şi îmbărbătaţi de aprigul Vezina, dacii se apărau cu 
înverşunare, dar frinți de superioritatea romanilor, dădură înapoi, 
înghesuindu-se în locul strimt, printre sute de cadavre şi leşuri de boi. Cînd 
ultimele rînduri au început să se prăvale în rîu, Vezina porunci retragerea. 

În acel loc, scăpată din strinsoare, Aluta era largă dar puţin adîncă şi 
în curînd grosul oastei dacice trecu dincolo sub ploaia de săgeți şi 


plumburi. Mulţi răniți şi cei loviți de proiectile se înecaseră, iar acei ce 
acopereau retragerea fură măcelăriți cu toții. 

Siciit de cele două cohorte de călăreţi romani, Vezina reuşi cu greu să 
ajungă la gura unei văi laterale şi să se piardă în codri. 

Asdus, care în timpul luptei căpătase cîteva crestături, nu se sinchisi 
prea mult, socotindu-le simple zgirieturi. În fierbinţeala încleştării nu se 
gîndi să le lege şi pierdu mult sînge. Către sfirşit, ameţeala îl cuprinse, văzu 
totul învîrtejindu-se în jurul său şi căzu. 

Se trezi la atingerea unor miini mîngiietoare şi auzi glasuri în jurul 
său: 

„Mie mi-a salvat viaţa, iar pe Vincor, rănit, l-a scos din luptă.” 

„A singerat mult, dar încolo n-are nimic şi se va pune repede în 
picioare.” 

Cineva îi duse la gură o ploscă cu vin şi după ce bău şi simți cum îi 
curge căldura prin vine, deschise ochii. Acei ce schimbară vorbe adineaori 
erau Capito şi Caliga şi asta îi încălzi inima mai mult decit vinul. 

Soarele scînteietor îl orbea, aerul tare de munte îl îmbăta. Diza îşi 
ridică miinile şi se întinse ca după un dulce somn. Piros de o parte, Aya de 
cealaltă, slugile roată în jurul lui. Uralele ostaşilor, scoşi din gărzi, îl 
zăpăciră pe băiat într-atit, încît simţi învăluindu-l o puternică amețeală. 
Duse mina la ochi, Piros îl apucă de braţ, dar glasul gros al şefului gărzii îl 
trezi. 

— Trăiască tînărul nostru stăpîn Dizala! 

— Trăiască, trăiască! strigară ostaşii în cor. 

Diza scoase din pungă un pumn de monezi şi-l azvirli în sus. Argintii 
sclipiră în lumina soarelui, căzind ca o ploaie. Rizînd şi glumind, toţi din jur 
se repeziră să-i culeagă, ducîndu-le apoi la buze în semn de respect. 

Sucindu-şi capul mindru pe umerii săi osoşi, drepți, Diza ridea 
privind hărmălaia din juru-i, dar săturindu-se deodată, zise către Piros: 

— Şi acum, vreau să-l văd pe romanul tău. 

Grecul rămase cu gura căscată, Aya însă îl mustră. 

— Diza, nu fi copil! De abia te-ai sculat din pat şi te apuci de prostii. 
Nu ţi-am spus eu... 

— Tribunul Lucius nu e aici, a plecat de dimineaţă la pădure! 
răspunse Piros cu hotărire. 

— Cel puţin e bine păzit? întrebă Diza îngrijorat. 

— N-ai nici o grijă, zise Aya, am poruncit să se dubleze paza. 

Diza o măsură cu privirea şi zise fără răutate: 

— De cînd muierile au început să poruncească aici? 

— Nu eşti decît un copil bolnav. 

— Copii, copii, nu vă certați, îi rugă Piros, hai, mai bine să încercăm 
să ne urcăm pe zid. 

Sus, pe turnul de pază, printre creneluri, în bătaia vîntului călduț, 
bucuria de a trăi îl îmbătase. Cu paşi grăbiţi, dar siguri, se mişca de colo 
pină colo, sorbind din priviri toate lucrurile dragi de care era lipsit de atita 
timp. 


Căuta să pătrundă cu vederea în desişul tainic al codrilor în care a 
vinat de atitea ori cu ceata tatălui său, în adîncimea văilor, unde turmele şi 
oamenii păreau nişte giîngănii neînsemnate, în profunzimea spaţiului 
ceresc, în care se roteau vulturii falnici şi şoimii temerari. 

Soarele se ridicase ca de două suliți şi pe cadranul ceasului solar 
făcut de Piros, umbra mişcătoare ajunse în dreptul cifrei unsprezece. 
Dinspre pădure veneau trei oameni. Unul mergea în față, ceilalți doi îl 
urmau la cîțiva paşi. 

— Cine e omul care vine dintr-acolo? întrebă Diza plin de curiozitate. 

Aya căută să schimbe vorba. 

— Să mergem, aici suflă prea tare. Ai putea să răceşti. 

— Vreau şă stiu cine e acela care vine încoace! se încăpăţină tinărul. 

Pe măsură ce depărtarea dintre cei ce veneau şi cetate scădea, Diza 
îşi dădu seama că omul care merge în față era un străin şi întrebă în limba 
dacică: 

— Ascultă, Aya, acela de acolo n-o fi cumva romanul vostru? 

— De ce al nostru? se supără Aya. Să mergem! 

— O nu, acum nu plec nici mort; vreau să-l văd bine. cînd o să treacă 
pe poteca de sub zid. Vreau să ştiu şi eu cum arată un duşman de-al 
nostru ca să ştiu pe cine am de înfruntat cînd voi pleca la luptă. 

— Cine o să te ia la război, copil ce eşti? 

Fără să-şi ia privirile de la acela ce se apropia, Diza zise cu hotărire: 

— Dacă tata n-o să-mi dea voie, am să fug la rege şi am să-l rog în 
genunchi, înţelegi, surioară? 

— Nu vă mai certați, copii! Vă rog să nu-mi stricați bucuria acestei 
zile senine. 

— Nu ne certăm, onorabile, vorbeam doar... Îi răspunse Diza în 
greceşte şi peste cîteva clipe continuă: Ia te uită ce cioroi zburlit mai e şi 
ăsta. E voinic şi înalt, dar nu mi-e frică de el. Ascultă, doctore, toți romanii 
poartă barbă? 

— Nu, Diza. romanii umblă bărbieriți, dar tribunul Lucius nu are 
brici ca să se radă. 

— Nu-i nimic, am să-l rad eu cu sabia mea, rînji Diza izbind cu 
pumnul în zid. 

Văziîndu-l atît de înfierbîntat şi temîndu-se să nu facă vreo prostie, 
Piros interveni cu hotărire: 

— Te rog, Diza, pentru bătrineţele mele, nu-l insulta. E tovarăşul meu 
de suferință şi mi-e prieten. 

— Şi nu uita, adăugă Aya, că e un prizonier: însuşi regele l-a trimis 
aici. Am citit eu însumi scrisoarea în care porunceşte să nu i se facă nici un 
rău. 


— Bine, bine, rise Diza, doar nu i-am făcut nimic, mă uitam numai. 
Lucius urmat de însoțitorii săi trecu pe sub turn fără să bage de 
seamă că este obiectul unei discuţii atit de vii. 

În dimineața ajunului sărbătorilor, Lucius ieşi ca să se spele. Spre 
surprinderea sa văzu postați la uşa celulei sale doi paznici sprijiniți în lănci. 
Ei îl urmăriră cu privirea pînă se duse la cişmea şi se spălă cu grije, dar 
deîndată ce se şterse şi-şi pieptănă părul şi barba, îl poftiră să se întoarcă. 
Ştiind de la Piros de porunca dată de Aya, se supuse. Îndată după aceea, 
uşa se închise şi un zăvor uriaş, cioplit dintr-o bîrnă întreagă de stejar, fu 
băgat între scoabe groase de fier. 

Lucius îşi dădea scama că nu se petrecuse nimic grav, totuşi inima i 
se strinsese la gindul că va fi privat pînă şi de plimbările lui zilnice în jurul 
cetății. Desigur, i se spusese că regimul acesta nu va dura decît citeva zile, 
dar cine ştie? 

Să nu fie aceasta un pretext pentru a-l întemnița definitiv. 

Astfel trecu o oră, poate mai puţin şi Lucius îşi dădu seama cît de 
liber era pînă acum, cînd putea să stea cu uşa deschisă şi să iasă din 
incinta zidurilor. 

Deodată sunete insistente de trimbiţe răsunară dinspre poarta cetății 
şi îl făcură să se înfioare de o speranţă vagă. Însă peste o clipă îşi dădu 
seama că această speranță nu este clădită decit pe un şubred joc al 
închipuirii. Armata romană foloseşte altfel de trimbițe. Acelea pe care le 
auzise adineauri, aduceau mai mult a corn vinătoresc. 

Peste puţin timp curtea cetăţii se umplu de zarva glasurilor, în 
tumultul acesta se împletiră sunetele subțiri şi săltăreţe ale fluierelor şi ale 
altor instrumente ce aminteau prin tonul lor şuierător, înăbuşit — 
cimpoaiele calabreze şi siciliene. 

„Au sosit oaspeţii, murmură Lucius, oaspeţii aşteptaţi de către Aya”. 

Pronunţind acest nume, se minună singur de felul în care-l pronunţă. 
Simţi că acest nume nu-i este cu totul străin şi sună mai degrabă ca un 
nume de prieten. 

Se sculă şi se duse la uşă. Prin deschizătura pătrată nu se vedea 
mare lucru. Spatele larg al unuia din străjeri îi astupa o mare parte din 
curte. Celălalt străjer stătea mai la o parte, amindoi însă priveau înspre 
casa tarabostarului şi păreau a fi prada unei voioase nerăbdări. 

„Cred că mă înjură şi mă blestemă în clipa asta, se gindea Lucius, 
căci toate gindurile lor aleargă într-acolo.” 

Prin curte umblau grupuri de oameni îmbrăcaţi în straie de 
sărbătoare. Dar toți aceştia care se adunau în dosul casei erau slugi. Ce se 
petrecea de partea cealaltă a casei era greu de presupus. Pe poteca ce 
şerpuia prin curtea din dos, pe lingă piatra albă a cişmelei, apăru figura 
girbovită a lui Piros. 

„Deci Piros nu doarme, îşi zise Lucius mirat. Pesemne a plecat înainte 
de răsăritul soarelui.” 

Grecul se opri lingă străjeri, schimbă cu ei cîteva fraze, apoi bătindu-l 
pe umăr prieteneşte pe unul din ei, se îndreptă spre odaia lui. 

— Lucius! strigă bătrinul. 

— Credeam că eşti acasă şi dormi, zise tribunul. 

— Da de unde, fiule, Aya m-a rugat să viu dis-de-dimineaţă, ca s-o 
ajut la unele treburi. Cînd am ieşit, abia mijeau zorile, şi n-am vrut să te 
trezesc. 

— Aşa este, m-am trezit tirziu, dar ce aş fi putut face trezindu-mă o 
dată cu găinile? 

— Ai dreptate, răspunse Piros. Dar, iată de ce am venit. Aici, în 
această legăturică, am cîteva cărți. Mi le-a dat Aya ca să le citesc, dar 
înainte de a pleca de acolo mi-a mai spus: 

„Poate că prietenul tău se plictiseşte, oferă-i şi lui o carte, oricum, 
citind vremea trece pe nesimţite.” 

Spunînd acestea, bătrînul privea în altă parte ca să nu vadă ce mină 
o să facă Lucius, dar spre marea sa bucurie acesta îi zise liniştit: 

— Dă-mi şi mie una şi spune-i acestei fete bune că-i mulțumesc mult 
pentru grija ce mi-o poartă, cu toate că, poate, nici n-o merit. 

— O zei! exclamă bătrinul mulțumit peste măsură şi dezlegind 
legătura, adăugă: îți dau volumul acesta de Antiloh, e mai puţin rupt. 


x 


Sculîndu-se în picioare şi închinîndu-se către oaspeții adunați în 
jurul mesei, Diza luă o cupă de argint plină ochi cu vin şi zise: 

— Oaspeți dragi şi prieteni. În lipsa părintelui meu, stăpînul acestei 
case, fie îngăduit fiului său de a închina această cupă în sănătatea marelui 
Decebal, a cărui viață este pentru noi lucrul cel mai de preţ. În clipele grele 
prin care trece poporul nostru, să ne rugăm ca zeii să-l ocrotească, iar 
divinul Zalmoxis să-i călăuzească paşii către izbîndă! 

O larmă asurzitoare de glasuri bărbăteşti se înălță către grinzile 
afumate ale tavanului. Oaspeţii se ridicară cu toții în picioare şi-şi goliră 
cupele pînă la fund. 

Lumina roşietică a lampadarelor de bronz, aşezate în cele patru 
colțuri, ca şi aceea a făcliilor înfipte în ziduri, se amestecau într-un joc 
straniu de reflexe roşii, galbene, portocalii, aurind totul în jur: pereţii cu 
panopliile lor, podeaua cu pieile aşternute pe ea, masa încărcată cu 
bunătăți şi oamenii în straiele lor bogate. 

Prin uşa ce dădea în tindă intrau şi ieşeau servitorii aducînd mereu 
alte tăvi, mereu alte ulcioare, reci şi aburite. 

După ce zarva stirnită de urarea lui Diza se mai potoli, se sculă 
Ariort. Mare, blond, cu pieptul lat, el îşi scutură pletele ce-i cădeau în 
unduiri moi pe umerii largi şi rotindu-şi privirea scînteietoare, zise ridicînd 
paharul: 

— Să bem pentru izbinda noastră asupra ticăloşilor ce ne-au călcat 
țara. Să sorbim din acest vin vechi şi să ne întărim sufletele. Să golim 
cupele noastre dintr-o sorbire, la fel cum vom goli țara de duşmani. Să bem, 
vitejilor! 

Cu aceste cuvinte, fără să răsufle, deşertă uriaşa cupă şi o dată cu el 
băură toți ceilalți. 

Doi voinici aduseră pe o tavă mare de argint masiv un mistreț fript 
întreg şi-l puseră cu grijă în mijlocul mesei. Un servitor bătrin se apucă să-l 
taie. 

Atunci se ridică Udar, mai mult lat decît înalt, cu plete castanii şi o 
barbă scurtă, îngrijită. Părea un tînăr socotit şi aşezat. 

— Prieteni, după cum viteazul Ariort a doboriît dintr-o singură săgeată 
acest mistreț fioros pe care noi îl vom mînca acum, la fel doresc ca marele 
nostru rege să-l doboare pe vicleanul Traian. Oastea noastră care e mult 
mai mare şi mult mai pregătită ca în primul război, să-l nimicească pe 
duşman într-o singură luptă hotăritoare, astfel ca din puii hrăpăreţi ai 
lupoaicei romane să nu se aleagă nici măcar oasele. Trăiască vitejii ce nu se 
tem de moarte! 

— Trăiască, trăiască! strigară într-un glas comesenii. Înfierbîntaţi de 
vinul vechi ce spumega în cupe, de zeila arzătoare ca focul, de diferitele alte 
băuturi ţinute ani de zile cu miere şi ierburi, ei rupseră sobra orînduire ce 
domnea pină atunci. Clinchetul cupelor împletindu-se cu larma uralelor, cu 
veselia molipsitoare a risului stirnit de glume şi snoave învăluiau ospățul 
într-o atmosferă de nestăvilită voioşie sărbătorească. 

Crezind că sosise clipa, Diza făcu semn să intre muzicanțţii, dar un 
pumn trîntit în masă cu violenţă, făcînd să zdrăngănească vasele, atrase 
luarea-aminte a tuturor. Ameţit de băutură, se sculă Bituva. Urit dar voinic, 
el îşi holbă ochii la oaspeți. 

— V-aţi repezit la mîncare şi băutură înainte de a ura mulţi ani 
stăpinului şi copiilor lui. Nu se cade, flăcăilor! Să bem deci în sănătatea 
venerabilului Diaies, care nu se află printre noi, dar care se simte de o mie 


de ori mai fericit la masa slăvitului nostru rege. Să bem pentru fiul şi 
moştenitorul său Diza şi pentru dulcea şi frumoasa Aya! Să trăiască întru 
mulți ani! 


x 


Aya şedea nemişcată în odaia ei. Nu auzea larma ce venea din sala 
ospățului, nici voioşia jocului țărănesc din curte. 

Şirul gîndurilor ei se îndrepta mereu către acelaşi țel, cu totul străin 
de larma sărbătorească din jur. Încercase în zadar să se scuture de 
amărăciunea ce o copleşea. Acolo, în umbra zidului înalt şi mucegăit al 
cetăţii, în celula întunecoasă, închis cu zăvoare grele, se chinuie o ființă. 
Simţea cu durere că este legată cu fire nevăzute de acest om şi de soarta lui 
tristă, încercase de atitea ori să rupă aceste fire, dar erau mai tari ca oţelul. 
Oare ce putere vrăjitorească sălăşluieşte în acest om? Inima ei se zbătea în 
nedumerire, cerînd în zadar lămuriri judecății. 

Uşa se deschise brusc lăsînd să pătrundă năvalnic larma glasurilor 
din sala de ospăț. Aya se întoarse. În prag stătea Diza. 

— Dă-mi mina, surioară, oaspeţii vor să-ţi ureze noroc la măritiş. 

La auzul ultimului cuvînt, Aya păli. Înăbuşindu-şi tulburarea, se 
sculă. De astă dată nu se bucura că pătrunde în lumea bărbaţilor. Simţea 
că o învăluie o teamă atît de mare încît Diza care-i luă mina rece, 
tremurătoare, o întrebă mirat: 

— Ce-i cu tine, Aya? Nu cumva eşti bolnavă ori ţi-e frică să dai ochii 
cu alesul inimii tale? 

Trecînd prin tinda întunecoasă, printre şiruri de servitori, urmată de 
alte două fete îi răspunse încet, mirîndu-se ea însăşi de îndrăzneala ei: 

— N-am să aleg pe nici unul din ei! 

Diza se opri pentru o clipă, o măsură de sus pină jos şi zise, jumătate 
în glumă, jumătate în serios: 

— Nici măcar pe Ariort? 

— Mai ales pe el! 

Diza rise cu poftă. Era puţin cam ametit de băutură. Apropiindu-şi 
buzele de urechea ci, îi şopti repede, plin de mulțumire: 

— Eu, unul, sînt de aceeaşi părere cu tine, Ariort, după mine, este un 
bou, un bou frumos, bineînţeles. Cu aceste cuvinte, el îi strînse mina şi păşi 
mai departe. 

Orbită de lumină, ameţită de aerul îmbibat cu vapori de alcool şi 
mirosurile tari ale mîncărurilor, Aya îşi acoperi fața cu mina. Oaspeţii săriră 
în picioare, strigînd şi urîndu-i fericire. Grăsunul Daizus, care era mai 
aproape de uşă, se repezi cu două cupe pline, vărsiînd din ele pe jos şi 
întinzîind una din ele fetei, strigă: 

— Trăiască frumoasa Aya, floarea rară a munților! 

— Trăiască, trăiască! strigară cu toţii şi se înghesuiră ca să 
ciocnească cu ea. Dar tinăra fată, palidă, cu luminițe reci sclipindu-i în 
ochi, abia atinse cupa cu buzele şi o dădu înapoi. 

Singurul care nu se urni din loc şi-şi păstra calmul era Ariort. În 
picioare, cu capul puțin lăsat în jos, o privea printre gene simțind cum un 
foc năpraznic îi mistuie sufletul. Era sigur că-l va alege pe el. Cine poate să 
i se asemuiască? Udar cel bondoc, Daizus cel gras şi libidinos? De ceilalți 
nici nu vroia să pomenească. 

Văzindu-l stînd încruntat, deoparte, ceilalți se dădură în lături 
lărgind cercul în jurul fetei. Şi pentru că le era teamă de el, îl poftiră să 
vorbească. 

Ocolind masa, Ariort se opri în fața Avei. Mulțumit de cinstea ce i se 
făcu, luă de pe masă două cupe şi făcu semn servitorilor să i le umple. 

— Cinstiţi oaspeţi şi tinerii mei prieteni, zise el mai apoi, umpleți-vă şi 
voi cîte două cupe şi aşezaţi-vă aici lîngă mine. Îmi pare nespus de rău că 
prea cinstitul şi nobilul Diaies nu se află printre noi ca să vadă cu ochii lui 
pe cine va alege Aya de soț. Făgăduiala, însă, rămîne făgăduială şi în lipsa 
lui, fiul său Diza poate să-i ţină locul. 

Tăcu o clipă, rotindu-şi ochii injectați de băutură. Aya simți că 
pămîntul îi fuge de sub picioare. Văzindu-l însă pe Ariort aşa mindru şi 
încrezător se hotări: „La urma urmei, nimeni în afară de tata nu mă poate 
sili să-mi aleg un logodnic care nu-mi place. O să amin de data asta, apoi ei 
o să plece la război, va trece timp. Adevărul este că nu iubesc pe nici unul 
din ei ca să-l înşel cu făgăduieli deşarte. Nu, n-am să mint, am să le spun 
cinstit, pe față, ceea ce cred. 

— Aya, continuă Ariort, ai în fața ta floarea tineretului din acest 
ținut. Fiecare din noi ar dori să fie alesul tău. N-ai decît să faci un pas şi să 
iei cupa din mîna aceluia care ţi-e mai drag. 

Aprobară cu toţii, iar Daizus găsi de cuviință să mai adauge: 

— Aya, mai pe toți ne cunoşti din copilărie. Jocurile copilăreşti ne-au 
legat printr-o trainică prietenie. Acum cînd ai devenit femeie, ne priveşti cu 
alți ochi. Alege dar, inimoasă Aya! 

După ce se potoli vijelia de glasuri care o îndemnau pe Aya să se 
hotărască, în mijlocul tineretului păşi un oaspete bătrin. Mingiindu-şi 
barba stufoasă, zise: 

— Ca vechi prieten al lui Diaies şi tot atît de bătrîn ca el, aş putea să- 
i țin locul spunînd cîteva vorbe de povaţă pentru voi. Sînt nins de ani şi 
poveţele vieţii s-au îngrămădit în mine cu duiumul, învățindu-mă ce e bine 
şi ce e rău. Fie-mi îngăduit deci, copii, să vă spun că dragostea e un lucru 


mare. 
Făcu o pauză ca să vadă efectul produs. Unii tuşiră în palmă, alţii, 
stăpiînindu-se să nu izbucnească în ris. Işi lăsară capetele în jos. 


— Nătingul ăsta, şopti Udar lui Daizus, ne vorbeşte de dragoste cu 
toate că a uitat de mult ce-i aceea. 
Numai Ariort îl privea obraznic în față, vroind parcă să-i spună: „Hai, 

termină o dată 

— Tot omul trebuie să iubească; acela care n-a iubit nu e om. Aşa a 
fost, este şi o să fie pînă cînd marele Zalmoxis o să ne ia pe toți în grădina 
lui, iar pe pămînt o să domnească pustiul şi întunericul veşnic. Iubiți-vă, 
deci, copii, lua-ţi-vă partea voastră de dragoste de la firea cea atotputernică. 
Pentru asta alegeți-vă ființe dragi, de care sînteți legați sufleteşte. Zalmoxis 
să te binecuvînteze, Aya, şi să-ți îndrepte mîna către cupa aceluia care ţi-e 
mai drag. 

O nouă vijelie de glasuri se stîrni în jur. 

— Aşa e, aşa! 

— Să aleagă, să aleagă! 

— Aşteptăm cu nerăbdare. 

Cu toții îşi întinseră cupele către ea, neslăbind-o din ochi, dar Aya îi 
opri cu un gest hotărit: 

— Să-mi fie iertat, oaspeţi dragi, că răspund bunăvoinţei voastre cu o 
dezamăgire. N-am să beau, de data aceasta, din cupa nimănui şi am să vă 
spun de ce. 

Se opri ca să răsufle, mîinile îi tremurau. 

— Pricina cea mai de seamă, continuă Aya cu glasul înăbuşit, este că 
mă simt tot o copilă, degeaba mă socotiți femeie. Apoi, tatăl meu nu e aici, 
iar eu i-am făgăduit să-l iau de bărbat pe acela pe care mi-l va arăta el. 
Singură nu pot alege, fiindcă voi toți îmi sînteţți deopotrivă de dragi. Acum, 
cînd țara este amenințată de duşmani, nu e timpul de cununii. Miine veţi 
pleca eu toţii la luptă şi cine ştie, poate tocmai acela pe care-l voi alege de 
soț va muri. Nu vreau să cad pradă acestei dureri. 

De data aceasta se iscă aşa o larmă că multă vreme nu se putu 
înțelege nimic. Dar vocea tunătoare a lui Ariort acoperi totul. 

— Ce sînt gîndurile acestea, Aya? Ai uitat că tatăl tău ne-a poftit ca 
să te peţim? Cum îndrăzneşti tu să mergi împotriva voinţei lui? Să-ţi spun 
drept. Mă aşteptam la orice, dar la asta nu. Credeam că-l vei alege pe Udar 
sau pe Daizus, dar, dar... că ne vei trinti uşa în nas, niciodată! 

Cu aceste vorbe, Ariort trînti paharul de pămînt şi apropiindu-se de 
fată o fulgeră cu privirea. Înalt, voinic, cu părul răvăşit şi ochii injectaţi, era 
de-a dreptul groaznic. Inima Ayei se strinse de teamă căci îl credea în stare 
de orice. În acelaşi timp se simţea întrucîtva măgulită, că ea, o ființă slabă, 
o femeie ce trebuie să vorbească cu un bărbat lăsînd privirile în jos, a stirnit 
aşa o furtună şi este pricina atitor dezamăgiri. „lare mult trebuie să mă 
iubească acest zimbru sălbatec de Ariort dacă... Dar nu, nu mă iubeşte; n-a 

arătat niciodată ca un îndrăgostit, e numai atins în mîndria lui de bărbat 
nestăpinit şi încrezut.” 

În jurul ei răsunau glasuri, i se puneau întrebări, dar ea nu mai 
auzea nimic şi-şi depăna gîndul intim: „Nu iubesc pe nici unul din ei, căci 
inima nu-mi sîngerează la gîndul că poate vor pieri în război. În schimb... O 
Zalmoxis!” Şi îşi dădu seama că-l iubeşte cu tot focul tinereței pe străinul 
acela închis în celula întunecoasă lipită de zidul rece şi mucegăit al cetăţii. 
„Acesta n-aş vrea să moară. Îi trecu prin gînd şi se cutremură, mai bine mor 
eu!” 

Diza, care-şi apropie gura de urechea ei, o trezi din visare: 

— Să mă înghită balaurul întunericului, dacă nu le-ai răspuns bine. 
Acum că s-a terminat, cere-le iertare şi pleacă! 

Bătrinul, care vorbise adineaori, ieşi în față. 

— Liniştiţi-vă! Fata nu v-a spus nimic rău, dimpotrivă a vorbit ca un 
înțelept. Ceea ce v-a spus ea nu schimbă nimic şi prietenia voastră nu este 
nici măcar amenințată să se strice. Gindiţi-vă! Dacă ar fi ales pe unul din 
voi, ceilalți ar fi rămas dezamăgiţi şi ar fi plecat cu durere în suflet. Acum 
însă, se poate amina totul pînă după război şi cine ştie — poate că acela 
care a avut cele mai puţine nădejdi, va avea cele mai multe dacă se va 
întoarce acoperit de glorie, oţelit în lupte. Cine ştie, poate Aya o să aleagă pe 
cel mai viteaz dintre voi. Pe Zalmoxis, liniştiți-vă, copii, v-o jur că e mai bine 
aşa. Între timp Aya din copilă o să devină femeie şi o să judece altfel decât 
judecă azi. 

De astă dată nu se mai ridicară glasuri. Tinerii îşi plecară capetele, 
tăcuți şi împăcațţi de argumentele bătrinului. Numai Ariort în încăpăţinarea 
lui părea tot atit de fioros. Îi venea să-l înşface pe bătrîn şi să dea cu el de 
pămînt, numai virsta şi rangul îl opriră să facă una ca asta. 

— Prieteni, oaspeţi dragi, zise cu vioiciune Diza, să nu stricăm 
frumusețea acestei sărbători. Să uităm ce a fost şi să ne aşezăm la masă. 
Vinul tare ne aşteaptă, în el vom îneca orice tristeţe, iar mîine ne vom trezi 
mai uniți, mai legaţi prin prietenie. N-aş vrea ca în casa noastră să se strice 
prietenia care ne leagă din copilărie. Acum, mai mult ca oricînd, trebuie să 
fim prieteni, căci numai unirea între noi ar putea să ne ajute să biruim 
vrăjmaşul crunt. 

— Vrăjmaşul crunt? Cine ţi-a spus că e crunt? strigă deodată Ariort. 
Am auzit că aveţi aici unul. Aş vrea să văd cît este de crunt! 

— De unde ştii? întrebă Diza zimbind. 

— De unde ştiu? Din Sarmizegetusa pină-n Aluta tot omul ştie că 
ţineţi în lanț, în loc de cîine rău, un pui de lup, un roman de mare neam, 
un fiu de senator. 

— He-he, făcu Diza, ce veşti precise! 


— Ei, dacă sînt precise, arată-l! Vrem să vedem şi noi unul mai de 
soi, că de neam prost am văzut cu sutele. 

Cu aceste cuvinte, Ariort smulse o torță din locaşul ei şi agitind-o 
deasupra capului strigă: 

— Cine vrea să vadă un crunt vrăjmaş să vină cu mine! De cum auzi 
vorbindu-se de Lucius, Aya amorti de teamă. 

Cînd văzu însă hotărîrea lui Ariort se dezmetici şi stringînd cu putere 
braţul lui Diza, îi şopti: 

— Frăţioare, nu-l lăsa, e beat. Nu uita că pe umerii tatălui tău apasă 
o mare răspundere. 

— Linişteşte-le, Aya, că n-o să-i facă nimic. 

— Dar dacă... 

— N-ai nici o teamă, cit voi fi eu de față n-o să i se întîmple nimic. Vor 
numai să se uite la el, iar tu du-te liniştită în odaia ta. 

— Merg şi eu cu voi. Dacă nu eşti în stare să-l opreşti? 

— Bine, Aya, dar nu se cade unei femei să însoțească pe bărbați, mai 
ales... 

— Nu se cade, nu se cade, dar cînd vor să mă ia de soție, atunci se 
țin scai de mine? 

— Ei, zise Ariort scurt, ce tot şoptiți acolo, să mergem! 

— Să mergem, să mergem! strigară oaspeţii smulgînd torțele din locul 
lor şi porniră către uşă. 

— Încă o dată te rog: opreşte-i! şopti Aya amenințător. 

— Mai degrabă vei putea opri un fulger din zbor, glumi Diza. Dacă le 
refuzăm şi această mică distracție, aşa cum sînt supăraţi, o să încalece şi o 
să plece, lăsîndu-ne cu ruşinea. Mai bine du-te în odaia ta! 

— Nu, merg şi eu! răspunse Aya cu îndirjire. 

O dată cu noaptea se lăsase răcoarea. Deasupra turnului de 
miazănoapte atîrna răsturnat cu roțile în sus, cu oiştea sucită în stinga — 
Carul Mare. Tremurînd de frig şi de emoție, Aya privi înspre apus şi sus de 
tot îşi găsi, strălucitoare, ca un suflet de fecioară, steaua ei. De mult, pe 
cînd era copilă, bătrinul Sofronos i-o arătase într-o noapte, spunîndu-i: „Noi 
elinii o socotim aducătoare de noroc.” „Să fie a mea!” îi răspunse atunci. 
Acum, Aya îşi roti privirea jur-imprejur şi şopti mulțumită: „Steaua cea rea 
lipseşte, e semn bun! O Bendis, zeița fecioarelor, Lucius ne este duşman, 
totuşi scapă-l, te implor! Apleacă-ţi urechea la ruga unei nefericite!” 

Focul pilpietor al torțelor risipea întunericul numai la cîțiva paşi, 
făcînd bezna şi mai neagră şi mai adincă în jur. Oamenii vorbeau cu 
jumătate de glas. 

— De ce tremuri, Aya? Ţi-e frig? întrebă Diza şi zărind una din 
slujnice urmiîndu-i la cîțiva paşi, se opri şi-i spuse supărat: Nu simţi că e 
frig? Du-te şi adu o pelerină pentru stăpină! 

Ariort mergea în stinga lor şi nu scotea nici un cuvînt. 

Ocoliră casa, tăiară curtea de-a dreptul prin iarba udă de rouă, 
trecură pe lingă piatra albă a cişmelei şi coborînd pe potecuţă se oprită în 
fața căsoaielor întunecate, lipite de zidul înalt şi negru. 

Lingă un foc aproape stins, cu tăciuni roşii mijind de sub spuză, 
stăteau cei doi străjeri: unul ţeapăn, sprijinit de lance, celălalt somnoros şi 
zgribulit abia se sculă de pe cojocul întins lingă loc. 

Neştiind ce să facă, Diza întrebă: 

— Prizonierii dorm? 

— Da, stăpîne, răspunse străjerul rezemat de lance. Bătrinul doarme 
de mult, iar ălălalt stinse opaițul cam de un ceas. 

— Puțin ne pasă cînd s-au culcat, se răsti Ariort, înțepat. Scoate-i 
afară! 

Paznicul însă nu se mişcă, privindu-l întrebător pe Diza. 

— Da, deschide uşile şi scoate-i afară! întări Diza cu o voce 
nehotărită. Dacă nu era Aya, sora mai mare, lîngă el, poate că ar fi fost mai 
categoric. 

Paznicii se duseră fiecare la cîte o uşă şi ridicară zăvoarele. Apoi 
aprinseră de la foc cîte o surcică de brad, cu care aţițară opaiţele din odăi. 

Cu ochii măriți de spaimă, rugindu-se zeilor, Aya privea către uşa din 
stinga şi cu toate că aşteptarea îi părea nesfirşit de lungă, dorea ca ea să 
țină o veşnicie. 

În odaia din dreapta se iscă o încăierare de voci. Cea subţire, 
bătrinească, a lui Piros se împletea cu aceea groasă a paznicului. Grecul 
amesteca acele cîteva cuvinte dace într-un torent de vorbe greceşti. Zăpăcit 
de somn, bătrînul era atît de speriat, glasul său atît de jalnic. Încît Diza 
neputind suporta se apropie de uşă şi-i spuse paznicului să iasă şi să-l lase 
în pace. Totuşi, Piros, neînțelegiînd despre ce este vorba, scoase capul pe 
uşă. Puţinul păr ce-l mai avea în jurul testei stătea zburlit în toate părțile. 
Ochii săi orbiți de făclii erau plini de groază. 

Aya era atit de absorbită de uşa cealaltă, că nici nu-l băgă în seamă 
pe bătrin. După cum nu băgă de seamă cînd slujnica o înveli cu pelerina. 

La grupul de oameni adunaţi lingă celula lui Lucius se adăugară alte 
grupuri, atrase de curiozitate. Servitorii, argațţii, ostaşii făcură un alt cerc la 
o depărtare oarecare de stăpinii lor. Acei care ştiau despre ce este vorba, 
transmiteau în şoaptă celorlalți şi cu toţii, curioşi de ce o să iasă din toate 
acestea, aşteptau plini de nerăbdare. 

În cadrul uşii apăru silueta zveltă a tribunului. Se opri pentru o clipă 
în prag, ascultindu-şi bătăile inimii, apoi fără grabă ieşi în curte. 

Aya nu-l slăbea din ochi, urmărindu-i orice mişcare, orice gest. Nu 
părea să fi dormit în noaptea aceea. Paznicul neştiind despre ce este vorba 
şi vroind să-şi arate zelul, îl împinse din spate, dar Lucius nu-l luă în 


seamă şi oprindu-se la cîțiva paşi de cei adunaţi îşi încrucişa braţele pe 
piept, cercetind, fără o umbră de emoție, feţele celor din jur. Zărind-o pe 
Aya, o privi cu atenţie. Paloarea, ochii plini de teamă, mîinile apăsate pe 
piept îi dădură de veste că fata nu are nici un amestec în această aventură 
nocturnă şi poate că o şi dezaprobă. Înainte de a stinge opaițul îi răsfoise 
cartea şi se giîndise mult la ea şi la cele ce-i povestise Piros. „E o fată bună 
bună de tot”, gîndi în clipa cînd răsună vocea lui Ariort, atunci îl privi şi-l 
înfruntă. 

Erau aproape la fel de înalți şi voinici şi totuşi atît de deosebiți: unul 
blond, fioros şi aspru, celălalt — brun, calm şi senin. 

— Credeam, zise Ariort în bătaie de joc, că un cîine rău trebuieşte 
pus în lanţ, dar văd că acesta este lăsat liber. 

Lucius nu înțelese o vorbă, dar prinse tonul batjocoritor. 

— Ei, puiule de lup, ai căzut în capcană. Spune-mi, îți place viaţa la 
noi? 

Gestul mîinii şi privirea care-l fixa îi dădură de veste lui Lucius că 
dacul cel semeț i se adresează lui, de aceea cînd Ariort apropiindu-se mai 
strigă o dată: „Ei, de ce taci?” răspunse: 

— Dacă mi te adresezi mie, spune-mi într-o limbă pe care o înţeleg. 

Calm şi răspicat răsunară cuvintele în noapte. Vocea gravă, 
baritonală a romanului încorda nervii tuturor. Limbile şerpuitoare ale 
făcliilor aruncau lumini stranii pe fețele oamenilor, smulgind din întuneric 
cîte un obiect de metal, cîte un detaliu de îmbrăcăminte. Înghesuind 
umbrele sub picioarele lor. 

— Ce-a spus? zise repede Ariort către Diza. 

— A spus că dacă te adresezi lui, să-i vorbeşti într-o limbă pe care o 
înțelege. 

— Aşadar, şuieră Atiort, acest sclav îmi răspunde în bătaie de joc?! 

— Diza, frățioare, şopti Aya, spune-i să înceteze! Acum că l-a văzut, 
ce mai vrea? 

— Nu-ţi fie teamă! răspunse Diza urmărind cu interes scena. 

— la întoarce-te, să te văd din spate! zise Ariort poruncitor. 

Lucius privi întrebător pe Diza. 

— Îţi porunceşte să te întorci ca să te vadă din spate. Lucius se 
încruntă: 

— El îmi porunceşte? Dar nu sînt sclavul lui! 

Diza, neluînd în seamă că Aya îl trăgea de minecă, traduse lui Ariort, 
iar acela, cu fața descompusă de furie, mai făcu un pas către Lucius şi-i 
răcni în față, duhnind a băutură: 

— Dar ce eşti, secătură? Nu eşti decit un sclav murdar, un vierme! 
Am să te strivesc sub călciiul meu. Puțin îmi pasă ce ai fost. Tribun — ptiu! 
senator — ptiu! Spune-mi cîți daci captivi ai biciuit pin-acum? 

Lucius, plictisit, întoarse fața către Diza şi-i zise: 

— Spune-i să nu țipe aşa, că tot nu înțeleg nimic, iar duhoarea 
vinului ce a înghițit nu-mi produce decît scirbă. 

Diza zăpăcit de curajul romanului nu avu timp să traducă ultima-i 
frază, căci Ariort, furios, proptit pe picioarele-i lungi, desfăcute, răcni şi mai 
tare: 

— Spune-mi, ticălosule, cîți daci captivi ai biciuit pînă acum? 

— În numele lui Jupiter atotputernicul, se rugă Lucius lui Diza, 
tradu-mi cuvintele lui ca să scap o dată de el. 

— Te întreabă cîți daci captivi ai biciuit. 

Uimit de întrebare, Lucius tăcu o clipă, apoi zise rizind: 

— Spune-i prietenului tău că va fi primul pe care-l voi biciui. 

Aya simţi că se înăbuşă. Piros care umărise, înmărmurit de frică, 
toată scena, îşi puse miinile în cap, iar Diza, uluit şi indignat în acelaşi 
timp, îi spuse lui Ariort care aştepta nerăbdător: 

— Romanul spune că vei fi cel dintii pe care-l va biciui. 

Cu un răcnet de fiară rănită, Ariort smulse de la briu un buzdugan 
țintuit şi-l repezi în capul lui Lucius. Diza ridică fulgerător braţul, dar nu 
avu timp să-i oprească mîna. În tumultul de glasuri şi în învălmăşeala ce se 
produse, nimeni nu auzi țipătul sfişietor al Ayei. Piros, uitind de frică, se 
lăsă în genunchi lîngă corpul întins al tribunului şi, sfişiindu-şi poala 
cămăşii, căuta să oprească sîngele. 

Ariort fluieră către servitorii săi şi zise pe un ton indignat, dar mai 
domolit: 

—  Înşeuaţi caii, plecăm chiar acum din casa asta, în care m-au 
insultat şi stăpinii şi sclavii. 


x 


Numai şapte zile de odihnă oferi Longinus trupelor sale sleite de 
sforțări îndelungate şi această zgircenie îi fu dictată de întorsătura 
lucrurilor din acel sfirşit de octombrie. 

Scurta lui întrevedere cu Traian îl întări în credința că procedase 
bine. Împăratul era şi el de părere că succesul ultimelor bătălii trebuie 
exploatat pînă la venirea iernii. Îl nelinişteau şi mişcările trupelor inamice, 
căci dacii întăritaţi deveniseră prea îndrăzneți. Iscoadele aduceau veşti alar- 
mante. Decebal făcuse un apel înflăcărat la abnegaţia şi neînfricarea 
poporului său şi ale neamurilor dacice credincioase. Toţi cei ce erau în stare 
să poarte arma au fost chemaţi sub steaguri. Cu înfrigurare şi avînt 
întăreau dacii castelele şi cetățile din calea legiunilor. Satele erau arse, 
drumurile stricate, familiile oştenilor cu turmele şi avutul lor luau calea 
munților împăduriți. Toată valea Alutei şi dincolo de ea toate drumurile ce 

duceau în inima ţării, la Sarmizegetusa, se transformaseră în şantiere de 
lucru şi într-un vast lagăr militar. 

Longinus nu se mai îndura să trimeată iscoade în lagărul inamic, căci 
patrule întregi dispăreau fără veste, iar cercetaşii izolați nu se mai 
întorceau niciodată. Astfel a pierit unul dintre cei mai buni şi bravi 
cercetaşi, tracul Marcos Zimos, decurion din legiunea XIII Gemina, un bun 
cunoscător al limbii şi obiceiurilor dacice. 

Acesta pătrunsese de nenumărate ori în lagărul dacilor şi se plimbase 
de-a lungul şi de-a latul ţării, întorcîndu-se de fiece dată întreg şi 
nevătămat. 

Într-o zi însă, gărzile din apropierea Praetorium-ului au zărit, gonind 
nebuneşte spre castru, trei porci mari cu ciîlți aprinşi legați de coadă, tirînd 
după ei un trup mutilat. După ce prinseră porcii şi dezlegară cadavrul, 
citiră pe o tăbliță legată de gîtul mortului: 

„Sacrificaţi porcii zeilor voştri mincinoşi, ca să-i înlesniți acestui 
ticălos spion trecerea în Țara Umbrelor.” 

Cadavrul era al lui Marcos Zimos, îl recunoscură după plăcuţța de 
alamă, actul ce-l purta la gît fiecare ostaş roman. 

Longinus se hotări să atace fulgerător ca să-i scoată pe daci din 
strimtoarea Alutei pînă la venirea anotimpului friguros. 

Oastea întregită pînă la efectivul de două legiuni, unități ecvestre şi 
citeva mii de auxiliari numără peste cincisprezece mii de oameni. 

Îndată ce Praetorium fu ocupat de legiunea întâia Italica, iar locţiitorul 
împărătesc Lusius Quietus îşi stabili acolo cartierul său general, Longinus 
porunci începerea ofensivei. 

Dimineața aceea de toamnă, mohorită şi ceţoasă, cu nori grei şi 
plumburii, prevestea ploaie. Ceţurile reci coborau de-a lungul viroagelor 
destrămîndu-se în crengile negre ale brazilor. Aluta susura prin apropiere, 
purtindu-şi apele prin vadul de piatră. Legiunile părăseau lagărul ieşind 
prin poarta pretoriană. Pe foişoarele porții trimbițaşii dădeau onorul. 

Pe măsură ce se revărsau din lagăr, cohortele se desfăşurau pe cît le 
permitea locul, aşezîndu-se în spatele stindardelor. Longinus, înconjurat de 
un grup de contubernali călări, stătea deoparte, în dreapta porții, urmărind 
cu ochiul său ager trecerea trupelor. Aruncînd o privire spre cer, îi făcu 
semn lui Marcellinus să se apropie. 

— După cum văd, dimineața nu prevesteşte o zi frumoasă. Peste 
citeva clipe va trebui să cercetăm voința zeilor şi mi-e teamă că auspiciile or 
să fie defavorabile. Ce mă sfătuieşti? 

— Prefecte, dacă semnele ne vor fi favorabile atunci credința îi va 
întări pe ostaşi; dacă nu, să aminăm şi să ne supunem voinței zeilor 
atotştiutori. 

— Deci, să nu forțăm lucrurile? 


— Nu, prefecte, momentul nu este prielnic. 

— Ai dreptate, cu toate că ar fi păcat să pierdem o zi, două. Sînt sigur 
că dacii nu ne aşteaptă azi. Mi s-a spus că ei ne cunosc bine obiceiurile. Ar 
fi păcat, căci starea legiunilor este bună şi cîtă vreme odihna prelungită 
moleşeşte, cea scurtă înviorează. 

Legiunea a V-a Macedonica ieşise din castru şi pe podul de birne, 
aruncat peste şanţ, tropotiră picioarele celor greu înarmaţi ai legiunei XIII 
Gemina. 

— Sint mulțumit, Papirius, zise prefectul cu căldură în glas, legiunea 
ce o girezi se prezintă bine. Spune-mi, nu ai uitat să dai porunca să li se 
umple ploştile cu vin? 

— Mă străduiesc, prefecte, să nu uit niciodată să îndeplinesc o 
poruncă dată de superiori. 

— Sempronius, anunţă-l pe nobilul Quietus că legiunile sînt gata şi îl 
aşteaptă. 

Tribunul, aproape un copil, salută şi întorcîndu-şi calul porni în 
galop spre pretoriu. 

— E prima sa misiune şi dacă vom porni înainte, va fi şi prima sa 
luptă, zise Longinus, ca pentru sine. Ştii, Papirius, cînd am luptat întiia 
oară m-au apucat greţurile şi am vomitat. Am luptat în Judeea sub 
comanda tatălui slăvitului nostru împărat. Dar, hai să ne luăm locul căci 
soseşte comandantul. 

Însoţit de Manlius, şeful de lucrări, de prefecţii trupelor auxiliare şi 
un grup de tribuni, „tuciuriul” ieşea pe poartă în sunetele „marelui onor”. 
Calul alb, mauretan, îl purta ţopăind într-o parte, sforăind şi muşcînd 
zăbala. 

În urma cavalcadei apăru un grup de preoţi, auguri şi victimari. 
Sclavii duceau coliviile cu păsări sacre, iar în urmă mugeau doi tauri negri, 
traşi de alți sclavi. 

După prezentarea raportului de către Longinus, după ce Quietus 
trecu trupele în revistă, începu lunga şi somptuoasa ceremonie religioasă, 
nelipsită ori de cite ori romanii întreprindeau o acțiune militară. 

În faţa altarului, alcătuit din pietre de rîu, preoţii în hlamide albe, 
lungi pîn-la pămînt, cu capetele acoperite de poala hitonului, de asemenea 
alb, ridicară mîinile invocînd zeii. 

Ei înconjurară de trei ori altarul, legară cîte trei funde de coarnele 
victimelor şi tăiară cîte trei peri de pe frunțţile lor. Cuţitele lungi şi subțiri 
sclipiră în mîinile lor dibace şi victimele se prăbuşiră ca fulgerate. 

Între timp, norii se mai subţiară iar ceţurile din văi prinseră a se 
destrăma. Marele preot, încurajat de această întorsătură a vremii încetini 
ritualul, pesemne ca să potrivească punctul culminant al ceremoniei cu 
vreun semn ceresc mai evident. Privirea-i ageră zări brazii de pe muncele 

clătinîndu-se sub presiunea vîntului culmilor şi atunci cînd printre norii de 
miazănoapte apăru o geană de cer senin, smulse rind pe rînd din victima 
despicată măruntaiele, le cercetă cu băgare de seamă şi le înălță către zeii 
pe care-i întrezărea în spărtura luminoasă dintre nori. Singele i se prelingea 
de-a lungul vinelor mîinii uscăţive, picurîndu-i pe hlamida imaculată. Apoi, 
în sunetele imnului de slavă cîntat de ceilalți preoţi, aruncă măruntaiele în 
foc. 


Un murmur de mulțumire şi uşurare scăpă din mii de guri şi numele 
celor ce mergeau la luptă se întăriră în credința că zeii le vor da izbindă. 

La rindul lor, găinile sacre ciuguliră grăunţele într-un anumit fel, 
favorabil, iar zborul păsărilor, slobozite din colivii, se dovedi şi el un semn 
prielnic pentru acțiunea războinică ce se punea la cale. 

După aceea Lusius Quietus îşi mişcă calul în mijlocul careului de 
cohorte şi-şi rosti cuvîntul de îmbărbătare. 


x 


Ca un şirag de mătănii din chihlimbar auriu alunecau zilele lui 
octombrie, senine şi mîngiietoare ca dragostea femeii ce cunoscuse 
dezamăgirile şi furtunile primei iubiri şi care se dăruieşte uitînd toate cîte 
au fost, nevroind să ştie ce va mai fi. 

Cetatea lui Diaies stătea ca vrăjită în mijlocul codrilor ruginii, 
profilindu-şi turnurile crenelate pe albastrul nemărginit al cerului. Plaiurile, 
odinioară verzi ca smaraldul, păliseră. Funigeii purtați de adieri abia simţite 
îşi călătoreau lirele fine de borangic prin văzduhuri, agățindu-se de tufe, 
aşternindu-se peste florile triste, lovite de bruma diminețţilor reci. 

Cringurile şi pădurile îşi lepădau frunzele, aşternîndu-le la picioarele 
tulpinelor negre. Şi numai la amiază, cînd soarele dezmierda firea cu tot ce 
mai putea aduna din lumină şi căldură, frunzişul rar părea o uriaşă mină 
de pietre preţioase risipite cu dărnicie de mîna unui gigant. 

În pofida acestei senine şi potolite melancolii, oamenii scăpaţi de 
muncile grele ale verii păreau mai veseli şi mai vioi. Un du-te-vino neîncetat 
între cetate şi aşezările din jurul ei părea că nu se mai sfirşeşte. O parte din 
rodul muncii țăranilor de pe pămînturile lui Diaies luau drumul cetăţii, 
unde se adunau mari rezerve în vederea războiului. Din zori şi pină-n 
amurg caravane de catiri, cai şi boi, urcînd anevoie povirnişurile muntelui, 
trăgeau carele cu coşul înalt, cu roți tăiate din rotocoale de trunchiuri 
uriaşe, întărite în cruce cu stinghii bătute în cuie de tisă. Se aduceau saci 
cu grine, carne şi peşte uscat, ulcioare cu ulei, vase mari de lut cu vinuri, 
burdufuri cu seu, untură, brinză, coşuri cu ciuperci, baloturi cu ţesături 
din in, cînepă, lină şi atitea alte bunătăţi. 

Veneau aici cu mic cu mare şi curtea mişuna de lume. Bărbaţii cei 
vîrstnici se îmbulzeau în jurul lui Nando care ţinea răboajele socotelilor. 


Acei care veneau de mai departe poposeau peste noapte în cetate, stind 
pină tirziu în jurul focurilor aprinse în curtea cea mare. Adunările acestea 
nu erau numai un prilej de sporovăială. Strinşi aici laolaltă cu servitorii şi 
oştenii cetății, oamenii aflau întîmplările mai de seamă din ţara lor şi de 
aiurea. Ţăranii înstăriți şi fuduli negăsind perechea potrivită pentru copiii 
lor la ei în sat o căutau aici şi aceste adunări erau tot atitea ocazii de a 
încheia tirguri matrimoniale. Fete frumoase, fete cu zestre, flăcăi mîndri şi 
harnici, cu sau fără învoirea părinţilor, se cunoşteau şi se înțelegeau aici. 

În timpuri de pace, stăpînul se afla printre ei, le asculta jalbele, 
judeca pricinile între supuşii care nu se înțelegeau între ei. 

Nu de mult, în mijlocul acestor frămîntări Aya se simțea cît se poate 
de bine, ridea şi glumea ascultindu-le cîntecele, privindu-le jocurile zglobii. 
Acum parcă nu mai avea ochi de văzut şi nici urechi de auzit; totul i se 
părea searbăd, totul o supăra. Şi tocmai acum cînd rămăsese singura 
stăpină a acestei cetăți, Diza trebuise să plece, chemat de tatăl său la 
curtea regelui; tocmai acum cînd servitorii îi cereau dezlegări, cînd totul 
depindea de voinţa ei, i se părea că nu mai este fiica lui Diaies, stăpinul 
locurilor ce se întind pînă hăt în zare, ci o ţțărăncuţă proastă, dintr-acelea 
care cască gura prin cetate. 

Dacă n-ar fi fost mereu în preajma ei bătrinul şi bunul Piros, care 
devenise de la un timp tămăduitorul ei sufletesc, i-ar fi venit tare greu. Dar 
şi el va pleca în curînd, căci tatăl ei o vestise printr-un răvaş să-l 
pregătească pe bătrin de drum, să fie gata cînd va sosi trimisul său din 
Sarmizegetusa. 

Într-o zi Aya şedea în pridvor cu lucru de mînă în poală. Slăbise şi 
bujorii îi păliseră în obraji de cînd cu întimplarea aceea cu Lucius şi Ariort. 
Ochii ei pustiiți de tristeţe priveau undeva, nici ea nu ştia unde; de altfel, 
nici nu avea nevoie de ei, căci ceea ce vroia să vadă nu putea fi văzut decît 
cu ochii minții şi ai sufletului. 

Tresări speriată, cînd o țărăncuţă, aproape fetiță, îi atinse cu buzele 
poala hainei, cerşindu-i o privire binevoitoare. Avea nişte ochi mari de ciută 
şi un păr bogat, legat la spate, cu şuvițe aurii răsucite pe grumaz. Cămaşa 
albă de cînepă îi acoperea trupul pînă la gleznele picioarelor mici, desculțe. 
Miinile ei roşii, de lucru, se împreunară într-o rugă fierbinte. 

Această privelişte o trezi pe Aya. Simti că ființa asta mică este tot atit 
de nefericită ca şi ea. Înduioşată, o ridică de coate trăgînd-o lîngă ea, îi 
înlănțui mijlocul, într-o pornire firească şi o întrebă cu blindețţe: 

— Ce te aduce la mine? 

În loc de răspuns, fata se porni pe plins. 

— Hai, spune mi, nu te sfii! 

— Tata vrea să mă mărite cu unul pe care nu-l iubesc! 

Aya tresări, închise ochii oftînd şi zise mai mult pentru sine: 


— Ce să-i facem, acesta este dreptul lor, al taţilor şi nouă, fetelor, nu 
ne rămîne decît să ne supunem. 

— Mai bine mă arunc în prăpastie decit să-l iau pe burduhosul acela. 

— Nu vorbi aşa, că-i păcat! Aşa a hotărît Zalmoxis şi nu poţi ieşi din 
legile lui, răspunse Aya fără convingere. 

— Dar, stăpină bună, eu nu vreau să calc legea, căci băiatul pe care-l 
iubesc este chiar din satul nostru şi nu este mai sărac decît acela pe care 
mi l-a hărăzit tata. 

— O fi avind el pricină pentru asta. 

— Are, una singură. Este certat cu tatăl iubitului meu şi ca să-i facă 
singe rău vrea să mă dea după uritul acela din satul vecin. 

— Dar tatăl iubitului tău te vrea? 

— Ei toți mă iubesc şi mă vor. Te rog, stăpină, te rog în genunchi, 
ajută-mă, vorbeşte cu tata. Tu poţi toate, porunceşte-i! 

Aya o apucă de mînă, împiedicîind-o să cadă în genunchi şi începu să 
vorbească repede şi cu pasiune. 

— Nu pot să stau de vorbă cu un bărbat în vîrstă, nu pot să mă 
amestec în treburile lui bărbăteşti, doar sînt şi eu o fată ca tine şi nu orice 
mi-e permis. El este stăpinul tău, după cum mi-e stăpîn tatăl meu. 
Dragostea ta ţi-a luat minţile, de nu mai vezi şi nu auzi nimic, de uiţi legile 
noastre, care nu pot fi călcate în picioare de nimeni. Dacă Zalmoxis însuşi o 
cere, trebuie să te supui orbeşte şi nu ai voie să-ți curmi zilele. E mare 
păcat. 

Pieptul îi sălta năvalnic împins de bătăile nesăbuite ale inimii. Ochii i 
se împăienjeneau căutînd în zadar să vadă printre lacrimi. Degetele i se 
încleştau pe mîinile aspre ale fetişcanei. 

— Roagă-l pe marele tarabosta, tatăl tău, n-o slăbea fata, sărutindu-i 
genunchii. 

— Eşti mai neştiutoare decît un pui de cuc. Tatăl meu este departe. 
De ar fi aici, cel puţin fratele meu, care cu toată tinerețea sa este totuşi un 
bărbat. Nu ai ştiut de toate acestea? Priveşte, zise Aya întinzînd mîna către 
mulțimea din curte, cred că n-ai să găseşti printre toți aceşti oameni nici 
unul singur care să nu ştie că tarabostarii sînt plecaţi. Numai tu nu ştii 
NIMIC. 

Fata se smulse din strinsoarea miinilor Ayei şi căzind jos pe 
duşumele începu să-i sărute picioarele, văitindu-se. Părea în culmea 
deznădejdii, plinsul o urițea, numai în ochii ei mari se vedea o mare 
hotărire şi licărea o speranță tinerească dintr-acelea care nu pot fi 
zdruncinate decît cu anii şi după multe bătălii pierdute în războiul crunt cu 
viaţa. 

Deznădăjduită, Aya o privea, minunîndu-se de marea dirzenie a ființei 
care nu vroia să se supună sorții. Ginduri aspre, dar hotărite, îi trecură 
prin minte. 

„lată o ființă care ştie ce vrea. Este gata chiar să moară pentru 
dragostea ei şi nu-şi pierde nădejdea nici atunci cînd aceasta nu mai există. 
Dar eu? Fiica marelui tarabostar, ce am să fac eu pentru a-mi cuceri 
dragostea? Dar la mine e altceva, iubesc numai eu, iar acela pe care-l 
iubesc nu ştie nimic şi chiar dacă ar şti asta, nu înseamnă că m-ar iubi, cel 
mult poate s-ar juca cu o barbară ce sint. Dar de ce mă frămiînt atita? 
Trebuie să încerc... trebuie să-i cuceresc dragostea, altceva nu-mi rămîne. 
Prostuța care se tăvăleşte la picioarele mele m-a învățat şi-i sînt 
recunoscătoare.” 

— Scoală-te, zise Aya, scoală-te! Îl voi chema pe Nando şi am să-i cer 
sfatul. Du-te şi să te aibă în pază zeița Bendis! 

Era tîrziu şi Piros se pregătea să plece. Aya îl întrebă cu sfială: 

— Ce-ți mai face bolnavul? 

— O, nu mă întreba! O duce prost. Ieri, bunăoară, mi s-a părut că-i 
revine cunoştinţa, dar vai, m-am înşelat căci după cîteva vorbe cu înțeles se 
porni din nou pe vorbe fără şir şi noimă. Sînt obişnuit cu toate acestea, 
atiția suferinzi au trecut prin mîna mea. 

— Poate totuşi vorbele acestea nu sînt lipsite de tilc. 

— N-au nici unul, fata mea. La început credeam şi eu ca tine, dar 
pînă la urmă mi-am dat seama că zadarnic le caut sensul. Încîlcirea 
gindurilor vine de la sine, fără voia bolnavului. E ca şi cînd ai deschide un 
balamuc şi nebunii s-ar înghesui la uşa lui scăpînd cîte unul, cîte doi sau 
grămadă, luînd-o razna prin cîmpii. 

Aya dădu din cap îngîndurată, iar Piros continuă: 

— Lovitura aceea năpraznică i-a zdruncinat rău creierii. Mi-e teamă 
că nu-şi va mai reveni şi chiar dacă voi reuşi să-l pun pe picioare, să nu 
rămînă ţicnit. Totuşi, este grozav de rezistent, este de-a dreptul uimitor 
cum, într-un timp atît de scurt, i s-a închis o astfel de rană. 

Aya îşi întoarse capul în umbră, pentru ca Piros să nu-i vadă chipul 
crispat de durere, dar peste cîteva clipe zise privindu-l ţintă în ochi: 

— Nenorocirea i s-a tras din pricina mea. Nu pot să-mi iert faptul că 
l-am respins pe Ariort. L-am înfuriat şi nu şi-a mai dat seama ce face. Mi- 
am făcut de cap şi marele Zalmoxis m-a pedepsit. lată unde duce ispita 
învățăturii şi prea multă lumină în capul unei fete. 

— Nu te învinovățţi atit! Nu e nimeni vinovat, aşa a vrut soarta. 

— Taci. Piros, am să-ti spui ceva pină mai pot spune. Vai ce greu îmi 
vine... Îmi vine să înghit limba de ruşine... Nu, mai bine altădată, mai tirziu. 
De altfel, era mai bine să fiu ca şi celelalte: proastă şi supusă. 

— Nu sînt toate proaste şi supuse, o întrerupse Piros. nu mi-ai 
povestit chiar tu despre țărăncuța aceea nesupusă care nu s-a lăsat pînă 
nu şi-a atins scopul? 

Aya tăcea. Piros o privea cu băgare de seamă. Deodată în liniştea 
întreruptă doar în fisiitul feştilei, îi puse o întrebare: 

— Dar tu pe cine iubeşti, fata mea? 

În glasul bătrînului vraci era atîta căldură, atita înţelegere. Cuvintele 
„fata mea” sunară atît de mîngiios, încît fetei i se păru că stă față în față cu 
mama ei, de care abia îşi aducea aminte. Apucă mîna bătrinului cu 
degetele-i reci ca gheața, zicîndu-i atit de şoptit că abia o auzise: 

— Pe Lucius îl iubesc. 

După aceea i se aruncă la piept şi plinse mult, cu hohote şi sughițuri. 

Mîngiind-o, Piros se giîndea cu amărăciune la jocul crud al soartei, 
care pentru că este oarbă, de cele mai multe ori o nimereşte prost. Ar fi vrut 
să-i spună că a iubi un duşman al neamului este o mare nenorocire, dar nu 
i-o spuse. Dragostea nu o poți închide într-o cuşcă, dîndu-i drept paznici: 
experienţa, logica, judecata, căci dragostea este în stare să prefacă în 
țăndări orice obstacol în calea ei. 

Aya îl puse să jure că Lucius nu-i va afla niciodată taina. Apoi, îl 
copleşi pe bătrin cu o mulțime de întrebări despre omul iubit, întrebări care 
n-ar ii îndrăznit să i le pună altădată. 

Aruncîndu-şi ochii întimplător pe o clepsidră se sperie că se făcuse 
tîrziu, iar bolnavul zace singur, fără ajutor. Atunci, fără multă vorbă, îşi luă 
rămas bun de la Piros. 

Dind din cap cu amărăciune, zgribulit de frig, bătrinul porni către 
ochiul de geam, slab luminat, al celulei. 

În fața uşii nu mai era pază, Aya o desființase. Piros se mutase în 
odaia bolnavului şi nu-l părăsea decît atunci cînd avea nevoie de cîte ceva 
din casa tarabostarului. 

Lucius zăcea pe spate. Respirația sa regulată arăta că doarme în 
sfirşit un somn fără zbucium şi vedenii. 

În seara următoare, după ce servitorii plecară, Aya învelită în 
mantaua Suttei se strecură din casă şi urmată de Piros se îndreptă spre 
celula prizonierului. În fața intrării îşi apăsă pieptul cu mîinile ca să 
potolească bătăile inimii şi era atît de tulburată încît bătrinul vraci trebui s- 
o ia de mînă şi s-o tragă înăuntru. 

Înmărmurită, Aya privea acel chip palid încadrat de barba neagră ce 
la lumina slabă a opaițului părea că nu are viață în el. Picioarele i se 
înmuiară şi trebui să se aşeze pe laviţă. Abia cînd ochii ei măriți de groază 
zăriră mîna slabă a tribunului stringind între degete marginea aşternutului, 
teama i se potoli şi un val de duioşie o cuprinse. 

— Azi se simte mai bine, îi şopti Piros. Dacă şi mîine va dormi aşa 
cum a dormit ieri şi azi, rana i se va închide de tot, iar atunci cînd nu va 
mai avea fierbințeală, i se va limpezi şi mintea. 

Aya îi mulțumi cu o privire caldă pentru vorbele bune şi se aşeză cu 
băgare de seamă la căpătiiul bolnavului. 

— Te las puţin singură cu el, adăugă bătrinul, căci trebuie să caut 
nişte ierburi în odaia mea. Fii bună şi schimbă-i prişnița asta. 

Rămasă singură cu omul iubit, Aya se vlăgui într-atita că nu putu să 
stoarcă şervetul, dar se potoli şi cu mîinile tremurînde se apucă de treabă. 
Schimbă şervetul, potrivi perna, îi trase cojocul pînă sub bărbie, îi umezi 
buzele crăpate şi aşezindu-se din nou pe laviță îi netezi cirlionții negri şi 
rebeli. 

Îi era drag aşa palid, slab şi supt de boală cum era, îi era drag cu 
toate că nu schimbase cu el pîn-acum o singură vorbă, îi era drag cu toate 
că era duşmanul de moarte al neamului său. Îşi dădea seama că l-ar fi iubit 
şi îngrijit toată viața ei. Chiar dacă ar fi rămas ţicnit, aşa cum spunea Piros. 

Piros nu venea. Oare ce făcea acolo? A plecat înadins ca s-o lase 
singură cu Lucius? 

„Ah, şopti ea, dacă aş fi stăpină absolută aici, aş chema oamenii să te 
ducă cu pat cu tot, fără să te zdruncine cît de cît. Te-aş scoate de aici şi te- 
aş duce în odaia mea, te-aş culca în perini moi şi calde şi te-aş îngriji aşa 
cum nu te-ar fi îngrijit nici cea mai devotată sclavă din ţara ta. Apoi, după 
ce te vei fi făcut bine... Nu, mai bine să nu mă gîndesc la ce ar fi fost atunci, 
căci atunci nu ai mai fi al meu.” 

Îi atingea cârlionţii cu virful degetelor şi-şi depăna gîndurile mai 
departe. 

Deodată se aplecă atît de mult încît îi simţi răsuflarea şi-i auzi bătăile 
slabe ale inimii. Buzele palide, viguros tăiate o atrăgeau cu o putere căreia 
nu i se putea împotrivi, dar bolnavul oftă uşor şi-şi întoarse fața la perete. 
Aya văzu în asta un semn şi speriată se dădu înapoi. Întristarea îi întunecă 
chipul, i se păru că-l pierde, că el îi ghicise gindurile şi le dezaprobă. 
Atunci, se trezi din visare, se sculă încet, îi schimbă şervetul încins şi se 
aşeză cuminte într-un colţ. 


* 


— Acum mă duc să văd ce-mi face bolnavul. Noapte bună şi nu te 
mai necăji! 


— Stai! strigă Aya apucîndu-l de mînă. El cum se simte? 

— Ah, m-ai luat atît de repede cu necazurile tale că am şi uitat să-ți 
spun că Lucius s-a trezit de-a binelea şi chiar a vorbit cu mine. 

— Nu te las să pleci pînă nu-mi povesteşti tot, tot. 

— Bine, se învoi bătrinul. Dar mi-e teamă că ai să te indispui din 
nou. 

— Vreau să-mi povesteşti! 

— Dar să nu mă întrerupi. Căci e tîrziu şi nu vreau să-l las singur. 
Azi dimineaţă trebăluiăm prin odaie şi nici n-am băgat de seama cînd s-a 
trezit. M-a întrebat în ce zi sîntem. 

— Deci este în toate minţile? 

— Da! Şi mi-a cerut să bea ceva întăritor şi cînd i-am oferit vin, a 
băut o căniţă plină şi mi-a spus: „Aş fi în stare să sorb o amforă întreagă.” 

— E semn bun, Piros, nu-i aşa? se bucură Aya. 

— După aceea mi-a căutat mîna şi mi-a strins-o zicînd: „Ce mă 
făceam fără tine, venerabile? Cred că aşteptam acum pe malul Stixului şi-l 
imploram pe Haron să mă treacă dincolo fără bani. Sînt atit de sărac că nu 
am nici un as găurit la mine.” După aceea a adormit tot ţinîndu-mă de 
mină. La prînz s-a trezit şi mi-a cerut de mîncare. A mîncat puţin dar cu 
poftă şi a adormit din nou. Pe seară s-a trezit şi a încercat să se scoale, dar 
l-a străfulgerat o durere în cap şi renunţă. 

— O, exclamă Aya, ducînd mîna la gură. 

— Nu te speria, aşa se întîmplă cu toți bolnavii care au zăcut prea 
mult. I-a trecut repede şi m-a rugat să-i povestesc tot, de-a fir a păr. Nu-ţi 
poţi da seama, Aya, ce putere de viaţă are omul acesta. Peste vreo patru- 
cinci zile va putea să-şi reia plimbările în jurul cetăţii. 

— Şi ce a mai spus el? Vreau să ştiu tot 

— Ah, da! Am uitat să-ți spun de o glumă de-a lui. l-am făcut un 
compliment spunîndu-i că are un cap de oţel şi că duşmanii ar putea să 
izbească în el cît or vrea, că n-au ce să-i facă. „Nu-i nimic, îmi răspunse 
rizind, data viitoare o să mi-l reteze; e mult mai simplu, nu găseşti?” Am ris 
mult de gluma asta, amindoi 

— Nu-i nimic de ris în asta, spuse Aya cu tristeţe şi-i dădu drumul să 
plece. 

Cînd Piros, pradă giîndurilor negre, se întoarse acasă, îl găsi pe 
Lucius sculat, umblind prin odaie cu paşi şovăitori. 

Se opriră unul în fața celuilalt în lumina slabă a opaițului agăţat de 
grindă. Chipul palid şi slab al tribunului încadrat de părul şi barba negre ca 
smoala aducea mai mult cu chipul unuia întors de pe lumea cealaltă. 

— De ce te-ai dat jos din pat? Nu ţi-am spus că asta poate să te coste 
viața? De ce nu te-ai dus să te plimbi şi pe afară, de ce n-ai sărit zidul şi n- 
ai luat-o razna prin păduri şi văgăuni? 

— Bine, bine, iată, mă culc. Prea te porți cu mine de parcă aş fi copil. 

— Dar ce eşti la urma urmei? Priveşte capul meu nins de ani, aş 
putea să-ți fiu bunic. Păcat de atita timp pierdut cu tine aici. Păcat de 
îngrijirea ce ţi-am dat-o cu devotament, nu ca vraci ci mai mult ca prieten. 
Asta mi-e răsplata? Dă-mi voie să mă gindesc şi la mine. Sînt şi eu om, nu 
numai vraci şi dădacă. Şi eu, care tremuram de teamă că o să vină trimisul 
lui Diaies să mă ia, iar tu nu vei fi încă pe deplin lecuit. Vrei cu tot 
dinadinsul să-mi strici bucuria de a te vedea în toate minţile şi cu rana 
lecuită cît de cît. Te gîndeşti numai la tine, soarta celorlalți, fie ei şi prieteni, 
nu te mişcă cîtuşi de puţin. 

Lucius, care se culcase între timp, îi întinse mîna. 

— Hai, Piros, hai, tată mare, nu te supăra, doar te ştiu şi un mare 
tămăduitor de suflete. La urma urmei, ce sînt eu vinovat că barbarul acela 
ticălos mi-a stricat mie şi ție toate socotelile? Vezi bine, vremea trece iar eu 
lincezesc aici ca un... ca un vierme, ca un triîntor. Oare acesta e rostul meu 
în viață? Toate acestea mă dor nespus mai mult decit toate rănile trupului, 
iar cînd te văd şi pe tine nefericit din pricina mea, îmi vine să-mi curm viața 
asta mizerabilă. 

— Bine, bine! îi zise Piros înduioşat. Nu mai sînt supărat. Linişteşte- 
te, căci nici zbuciumul sufletesc nu-ţi face bine. 

Bătrinul îi mai repetă o dată ce trebuie şi ce nu trebuie să facă un 
bolnav şi după ce Lucius îi promise solemn să-l asculte, vru să se culce. 

— Mai stai puţin, vreau să-ți povestesc ce am visat acum înainte de a 
te reintoarce. 

— Dă-i drumul! 

— Nu e vorba de un vis ca toate celelalte, ci ca de o întîmplare aievea. 
În viaţa mea n-am văzut un vis atît de clar, în care toate simţurile omeneşti 
să ia parte ca în trezie. De aceea m-am şi sculat cu toate simțurile răvăşite 
şi n-am putut să mă liniştesc pînă n-ai venit tu. Se făcea că eram acasă, la 
Salernum. Eram culcat pe lavița asta grosolană şi învelit cu acelaşi cojoc. 
Afară era cald şi frumos. De la mare venea o briză de aer sărat. Mi se făcuse 
cald şi vroiam să dau la o parte cojocul, dar nu puteam să mişc un deget. 
Deodată apărură trei femei îmbrăcate în hitone greceşti: unul de culoare 
violetă, altul alb ca neaua şi al treilea roşu ca focul. Rind pe rînd, femeile 
veneau şi mă sărutau; atunci, le desluşeam chipul. Cea dintii era mama 
mea şi după ce mă sărută, îmi duse la buze o cupă cu vin. Am sorbit din 
licoarea aceea divină şi am simțit cum mi se scurge prin vine, dindu-mi 
tărie. A doua era soră-mea. Îmi aduse trandafiri şi mi-i puse la căpătii, 
amețindu-mă cu parfumul lor. A treia era logodnica mea şi nu-mi aduse 
nimic, dar avea în mină un brici cu care începu să mă radă. Mina ei 
aluneca uşor, mîngiios şi pe măsură ce-mi tăia barba, simțeam o mare uşu- 
rare şi bucurie de a trăi. După ce termină, aruncă cojocul la o parte, îşi 


înlănțui brațele în jurul capului meu şi mă sărută. M-am trezit brusc, cu 
gustul acelui sărut pe buzele mele şi am stat aşa, un timp, pierdut în visări, 
neputindu-mi da seama cum pot să existe asemenea magnifice visuri, întru 
nimic deosebite de cel mai frumos adevăr. Cînd privirea îmi căzu asupra 
cojocului acesta, l-am aruncat jos, scîrbit de realitatea crudă în care mă 
aflu, m-am sculat şi am început să mă agit prin odaie. 

— De ce nu mi-ai spus-o de la început că ţi-aş fi înțeles mai repede 
gestul şi nu te-aş fi certat cu atita asprime. 

— Nu face nimic, venerabile, sînt mai voinic decit crezi. Ce aş fi vrut 
acum este să fii atit de bun să-mi tălmăceşti visul, căci ştiu că te pricepi la 
toate. 

— Ce să-l mai tălmăcesc, Lucius. De îndată ce visul a fost plăcut, 
înseamnă că spiritele bune au pus în sfirşit stăpinire pe tine, gonind din 
trupul tău pe cele rele şi negre. Aceste spirite bune au luat înfăţişarea 
ființelor gingaşe şi iubitoare ale căror gînduri nu încetează să curgă către 
tine şi să te învăluie în somn. 

— Ştiu de la doica mea că briciul şi bărbierul în vis înseamnă 
minciună, înşelătorie. 

Piros, care pica de somn, zise între două căscaturi: 

— Nu numai popoarele dar şi semințţiile unui popor, cîteodată 
familiile dinăuntrul unui trib au tălmăcirile lor proprii. Eu, unul, n-am 
auzit că briciul ar fi însemnat minciună, dimpotrivă aş fi spus că el 
semnifică loialitate şi adevăr. În orice caz. visele trebuiesc tălmăcite prin 
logică, nu prin credinţe băbeşti. 

— Îţi mulțumesc că încerci să mă linişteşti; totuşi, faptul că am 
văzut-o pe Herminia bărbierindu-mă, mă nelinişteşte. Mulţi oameni 
învățați, dintre care şi fratele meu, susțin că visele nu sint decît jocul 
raţiunii adormite. În cazul meu, aş fi vrut să fie aşa. Totuşi, ce n-aş da să 
mai văd o dată visul acesta. Noapte bună, tămăduitorule! 

— Noapte bună, Lucius, răspunse Piros şi adăugă în gînd: „Sărmana 


» 


Aya 

În ciuda oboselii Piros nu putu dormi. Aţipi puţin înainte de 
revărsarea zorilor şi cînd se lumină de-a binelea se sculă şi mai obosit şi 
mai abătut. 

Lucius nu dormea, îl urmărea cu luare aminte pe bătrîn. 

După ce vraciul se îmbrăcă şi-şi făcu patul, veni lîngă tribun. Fără să 
scoată o vorbă, îl examina, îi unse rana cicatrizată cu o alifie, ş-apoi dădu 
să plece. 

— Venerabile, în curînd vei pleca în patrie, iar eu voi rămîne singur în 
pustietatea asta. De aceea, pînă mai e timp, te rog să-mi faci un ultim 
serviciu. 

Bătrinul îşi stăpini o mişcare de nerăbdare şi rămînînd locului, îl 
întrebă: 

— Ce anume? 

— Ceva ce are o importanţă covirşitoare pentru mine. 

— Fii te rog mai clar. 

Lucius se ridică în capul oaselor, îi prinse mina şi fixindu-l cu 
privirea-i arzătoare, zise încet: 

— Vreau să ştiu cum se desfăşoară războiul. Vreau să ştiu pînă unde 
au înaintat romanii. 

— Şi de ce mă întrebi, de unde aş putea eu să ştiu astfel de lucruri? 

— Vreau să ştiu încotro să apuc ca să dau de ai noştri, bunăoară pe 
care vilcea să cobor ca să ajung în valea Alutei. 

Piros îl privi ţintă, în tăcere, apoi zise: 

— De unde vrei să aflu toate acestea? 

— De la Aya. 

— Dar e femeie, de unde ai vrea să ştie ea? 

— Să afle. 

— Şi dacă n-o să vrea? 

— Dacă o rogi tu, o să vrea. 

— Şi dacă nu va putea? 

— Chiar dacă e femeie şi n-o preocupă războiul, aici mai sînt şi 
bărbați care urmăresc desfăşurarea războiului cu cea mai mare luare 
aminte. 

— Nu uita, Lucius, că Aya nu e o femeie romană şi că femeilor dace le 
sînt interzise multe lucruri. 

Lucius se încruntă şi stringindu-i mîna cu şi mai multă putere, 
exclamă: 

— Să se descurce cum va putea! Mă mir, eşti un om cu experienţă şi 
pari a nu cunoaşte neamul femeiesc. 

Piros. îşi eliberă încetişor mîna din strinsoare şi-i răspunse pe un ton 
iritat: 

— Eşti un egoist, Lucius. Oare în fața intereselor tale, interesele 
altora trebuie să cedeze? Mă indignează faptul că atunci cînd vine vorba de 
Aya, ea poate şi trebuie să fie exploatată în folosul tău. 

— Nu înțeleg de ce-mi faci morală? 

— Taci! Înţeleg dorința ta de a scăpa de aici, dar nu înţeleg s-o 
primejduieşti pe Aya, buna stăpînă. Căci numai ei îi datorez faptul că nu 
am nimerit într-o mină de sare sau de plumb, că am un tratament omenesc 


aici şi că în curînd voi pleca în patrie. Atunci, de ce să-i răsplătesc binele cu 
răul? Eşti robul ei, dar cauţi să-i porunceşti ca unei sclave. 

Furios, Lucius aruncă cojocul cît colo şi-şi lăsă picioarele pe 
duşumea. 

— Pe toți sucubii! Nu înţeleg ce ai astăzi de tot mă dăscăleşti? Ce-mi 
pasă mie de bunătatea ei, tot n-am cu ce s-o răsplătesc. Cel mult, dacă va fi 
luată în robie, s-o răscumpăr şi s-o fac sclava mea. Crede-mă, s-ar simți 
mult mai bine decît mă simt eu, ca rob al ei. Dar pentru asta, pe Jovis, 
trebuie să fiu liber, nu crezi? 

— Pe zei! exclamă bătrinul. Eşti un demon şi nimic omenesc nu 
sălăşluieşte în sufletul tău. 

— Prin urmare, mă refuzi? Nu vrei să-mi faci un ultim serviciu? 

— Ah, Lucius, dacă ai şti cît de drag îmi eşti, chiar atunci cînd 
semeni cu un demon. Dacă aş fi putut afla eu însumi, mi-aş fi asumat 
riscul fără nici o teamă, dar mă gîndesc la soarta Ayei; nu vreau s-o împing 
la dezonoare, poate chiar la moarte. Crede-mă, faptul că eşti privat de 
libertate, o doare şi pe ea. 

— Cum vine asta? 

Bătrinul îşi muşcă buzele, dindu-şi seama că vorbise prea mult. 

— Pe Hercule, venerabile, cum trebuie să tălmăcesc vorbele tale? 
Simt că ai un gînd ascuns pe care nu mi l-ai destăinuit din nu ştiu ce 
pricină. 

Piros îşi lovi genunchii cu palmele, îşi săltă capul şi privin-du-l pe 
Lucius în lumina ochilor, zise cu emoție: 

— Văd că nu mai pot tăcea, căci altfel am să-mi pierd echilibrul între 
voi doi. M-am hotărît să-ți destăinuiesc ceva, dar nu înainte de a-mi jura, 
pe tot ce ai mai scump pe lume, că nu vei profita de acest ceva împotriva 
Ayei şi nu vei căuta să-i faci nici cel mai mic rău. Mi-am dat seama că nu e 
bine să tac şi că e mai bine să-ţi încredinţez taina. Cu tot egoismul tău, eşti 
un om de onoare. 

— Sint gata să jur şi să-mi ţin jurămiîntul cu sfințenie, cu condiția să 
aflu ceea ce-mi trebuie ca să pot fugi de aici. 

— În situaţia ta, tu nu poţi să pui condiţii nici mie, nici Ayei, nici 
altcuiva, dar de pe urma tainei ce ţi-o voi încredința, nu vei avea decit de 
cîştigat. De asta depinde poate şi libertatea ta. Dar mai întîi să-mi juri! 

Lucius se sculă, întinse mîna dreaptă şi cu tonul cel mai solemn 
pronunţă: 

— Jur pe fericirea părinților şi fraților mei. Zeii străbunilor şi penațţii 
casei mele fie-mi martori că... 

Văzînd că nu ştie ce să mai spună. Piros îi suflă: 

— Că o voi socoti pe Aya, fiica lui Diaies, ca pe o prietenă şi nu o voi 
folosi drept unealtă a vicleniei şi a pornirilor josnice ce ar putea să mă 
cuprindă. 

După o clipă de gîndire, Lucius repetă întocmai cuvintele 
jurămîntului. Piros care-l asculta cu emoție îşi săltă capul şi privindu-l 
țintă în ochi zise: 

— Aya te iubeşte! 

Uluit, Lucius nu-i răspunse. 

— Ea te va ajuta în toate şi fără să-ţi ceară nimic în schimb. Dar ca 
să nu-i pricinuieşti prea multe suferințe şi s-o răsplăteşti pentru dorul 
acesta de care nu e vinovată, fii respectuos față de dragostea ei şi nu uita 
niciodată de jurămiîntul pe care mi l-ai dat acum cîteva clipe. 

Lucius dădu din cap cu amărăciune. 

În cortul încăpător ardea un sfeşnic cu mai multe brațe, iar 
dimineața rece şi cețoasă îşi arăta chipul palid, ori de cîte ori oşteanul 
înzăuat ridica poala intrării lăsînd să intre cei chemaţi la sfat. La lumina 
caldă, gălbuie, a lampadarului, în jurul unei mese mari din lemn de tisă 
erau adunaţi de acum cîțiva comandanţi daci. Poala se ridică pentru o 
ultimă oară şi flăcările sfeşnicului pilpiiră luminînd chipul celui intrat. Era 
Dieghes, fratele regelui Decebal. El făcu semn oşteanului să dispară, 
aşteptă pînă poala intrării rămase nemişcată şi salutînd pe cei adunați se 
aşeză la locul de cinste. 

— V-am adunat la sfat, cinstiți sfetnici. 

— Zalmoxis să ne lumineze minţile, adăugă Vezina. 

— Te ascultăm, rosti Susagus. 

— Te ascultăm! repetă ca un ecou Bituva. 

— Astă noapte, începu Dieghes, am descusut două iscoade. Primul n- 
a descleştat gura decit ca să mă roage să-l omor căci tot nu va vorbi. 
Celălalt însă nu a fost atît de tare şi mi-a destăinuit multe. 

Toţi tăceau, privindu-i chipul palid, şi teama li se strecura în suflet 
picătură cu picătură. Erau oameni neînfricați în viaţă şi în luptă, dar acest 
prinț cu ciudate apucături, cu izbucnirile lui de furie şi cu rinjetul acela 
crud îi descumpănea pe toți. 

— La nouă mii de paşi mai jos, romanii au construit un castru şi l-au 
denumit Praetorium. În acest castru se află, gata de atac, două legiuni: a V- 
a Macedonica şi a XIII-a Gemina. Pe lingă aceasta, ei mai dispun de vreo 
trei mii de călăreţi şi multe trupe auxiliare. Spionul mi-a mai spus că îndată 
ce Lusius Quientus îşi va muta comandamentul în acest castru, prefectul 
Longinus, fie-i numele blestemat, va porni la atac. Iscoada ieşise din lagăr 
acum vreo trei zile şi spune că tocmai sosiseră primele cohorte ale Italicei, 


m re” 


Pi a PAOA 


Kez RRR IN Ee z 


legiune care va păzi castrul după plecarea bătrinului acela nebun şi f 
nesăbuit. Ar putea să ne atace foarte curînd. Azi însă e vremea urită şi ei - 
nu vor părăsi lagărul. Ce gînduri aveți şi ce mă sfătuiți? Vorbiţi! 

Sfatul se prelungi pînă aproape de prînz. Norii s-au împrăştiat 
descoperind un cer limpede şi rece de toamnă. Inimile comandanților se 
înflăcărară, limbile se dezlegară şi fel de fel de propuneri, una mai 
ingenioasă decit alta, au fost propuse sfatului. Fiecare o susținea pe a lui, 
respingînd propunerile celorlalți. Numai Vezina şi cu Susagus erau de 
aceeaşi părere. Dieghes, care îi ascultase în tăcere, zise cu tărie: 

— Trebuie să punem o dată stavilă înaintării romanilor, de aceea mă 
alătur planului lui Vezina. Îl socot înţelept şi ingenios. Să vedem acum pe 
cine însărcinăm cu îndeplinirea lui. Este nevoie de multă dibăcie pentru a 
îngemăna şi a duce la bun sfîrşit cele două învăluiri... 

Deodată se auzi un tropot de cal, voci, poala cortului se dădu la o 
parte şi în cadrul intrării apăru un oştean. 

— Vin romanii, stăpine! 

Toţi săriră în picioare, iar Dieghes, izbind cu pumnul în masă, răcni: 

— Fiecare la postul lui! Vezina, ramii! Apoi, adresindu-se oşteanului 
care aştepta la intrare, întrebă: Ce unitate merge în față? 

— Cavaleria, stăpîne. 

— N-ai băgat de seamă în ce formaţie merg? 

— Se mişcă pe manipuli. Unul lîngă rîu chiar pe prund, altul — între 
riu şi drum şi al treilea — pe drumul de sub pădure. După cum mi s-a 
poruncit, am strîns veştile de la mai mulți cercetaşi şi de la cei ce erau la 
pindă pe brazii înalți de pe muncele. Ei spun că pedestraşii merg şi ei pe 
trei coloane, fără să ia în seamă greutatea drumului, stricăciunile şi 
piedicele ce le-am pus. La urmă de tot merg trupele ajutătoare care repară 
drumul şi împrăştie opritoarele. 

— Merg şi prin pădure? 

— Da! Prin pădure se strecoară lanţuri de ostaşi uşor înarmaţi, mai 
mult prăştierii şi arcaşii. 

— Cât de mulţi sînt, după părerea ta? 

— Din cîte am înțeles sînt peste zece mii, dar poţi oare să-i numeri? 
Cercetaşii spun fel de fel. 

— Cum arată? 

— Cînd i-am văzut, păreau îndirjiți şi răi, iar armele şi îmbrăcămintea 
lor par nou-nouţe. 

— Mai ai ceva de adăugat? spuse Dieghes, privindu-l ţintă în ochi. 

Da, stăpîne, aş vrea mai bine să lupt cu duşmanii decit să-i 
pîndesc pe după copaci ş-apoi să fug din faţa lor. Oamenii mei s-au retras 
fără să tragă o săgeată, aşa cum li s-a poruncit. 

— Cum te cheamă, viteazule? 

— Mă cheamă Ariort. 


— Eşti rudă cu bătrinul erou de la Tapae? 

— Îi sînt fiu bun. 

— Îţi doresc să nu fi mai prejos şi pe lîngă asta vreau să-ți mai spun 
că nimeni nu te întreabă ce ai vrea să faci, şi că la oaste poruncile trebuie 
să fie îndeplinite cu sfințenie. A fi viteaz nu înseamnă să te arunci orbeşte 
în luptă. Citeodată, ceea ce ai făcut tu azi înseamnă a avea mai mult curaj 
ca oricare altul. Vei rămine lingă mine, urmează-mă! 

În acel loc, pe care romanii l-au denumit Pons Vetus, după numele 
dacic de Punte Veche, valea Alutei era mult mai largă. Străjuită în dreapta 
de enorme stînci în spatele cărora se profilau crestele semețe ale muntilor, 
în stînga păzită de codrii nesfirşiți ce urcă din muncel în muncel, pînă la 
alți munţi, cu forme mai line, valea aducea mai mult a capcană decît a cimp 
de luptă. 

Îndirjiți în năzuinţa lor de a răzbate în largul cîmpiei, romanii se 
izbiseră de o înverşunată rezistență din partea dacilor. Hotăriţi să-i 
nimicească de astă dată pe invadatori, Dieghes şi Vezina împînziseră 
pădurile şi coclaurile cu trupele lor. Din fundul vilcelelor, din virful brazilor, 
de după stinci, de peste tot moartea îi pîndea pe romani. Cumplită şi 
neînduplecată fu ciocnirea şi mare vărsare de sînge. Pînă aproape de 
scăpătat a durat lupta şi oastea romană a trecut prin clipe de mare 
primejdie. Numai datorită calmului, prezenței de spirit şi disciplinei, 
lucrurile fură îndreptate şi sorții izbînzii trecură de partea ei. 

Dieghes, care nu-i aşteptase pe romani în acea zi, nu avuse timp să-şi 
pună în aplicare planul întocmit pină-n cele mai mici amănunte şi pierduse 
lupta. Ținînd bine minte straşnica poruncă a lui Decebal de a nu-i lăsa pe 
ostaşi să se sacrifice fără nevoie, porunci cetelor sale să se împrăştie. 

Hotăriît să pornească mai departe chiar a doua zi şi să străbată acele 
aproape o sută treizeci de stadii pînă la capătul dinspre miazănoapte a văii, 
Longinus, rămas stăpin pe cîmpul de bătaie, porunci construirea unui lagăr 
de pămint, cu şanţuri şi valuri, în care oastea să se poată odihni în linişte. 
În mare grabă, toţi acei care mai puteau ţine unealta în mînă, au lucrat 
pînă aproape de miezul nopții. 

Adăpostiţi în corturi şi în sălaşe acoperite cu ramuri, zgribuliți în 
jurul gropilor cu jăratec, sfirşiți de puteri, chinuiți de durerea rănilor, 
ostaşii înghițeau în grabă mîncarea, pentru ca apoi să le uite pe toate într- 
un somn adînc. 

În curînd deasupra lagărului se aşternu tăcerea, focurile se stinseră 
şi numai gărzile, plimbîndu-se pe valuri de pămînt, trimiteau în noapte 
strigătul prelung şi îngrijorător: „Vi-gil-a-a-a! 


Către primul cîntat al cocoşilor, parcă anume scornită pentru a spori 
chinurile sărmanilor oameni, se porni o ploaie măruntă şi rece, biciuită din 
cînd în cînd de rafale de vînt. 

În timp ce ceilalţi, zgribuliți sub ploaia rece, îşi aranjau ţinuta, Asdus, 
sleit de puteri, se îndreptă spre sălaşul lui Caliga şi-şi băgă capul în 
deschizătura lui. Bătrinul nu dormea, ci ghemuit lingă un foc de vreascuri, 
amesteca ceva într-o străchinuţă. 

— Ce faci, tată Caliga? 

— Tu eşti, Asdus? Ce să fac? Îmi fierb restul de vin cu nişte buruieni, 
căci tare mă încearcă încheieturile. 

— Dar rana nu te doare? 

— Asta nouă? Rănile vechi mă dor mai rău de umezeală. 

— Nu ai nevoie de ceva? Acum mă duc în post cu acei care au scăpat 
teferi din bătălie. 

— Ciţi aţi pierdut în decuria voastră? întrebă bătrinul schimbîndu-şi 
poziția şi gemînd uşor. 

— Doi morți şi patru răniți. 

— Victis honos! (Cinste celor căzuţi!) mormăi el. Bone Deus, cum ne 
pierdem oamenii! Pînă la terminarea războiului o să rămînă numai 
stindardul. 

Fața lui Caliga, întoarsă spre foc, părea o mască. Aceeaşi expresie 
înghețată pentru totdeauna ca şi în bucata de lemn ori mucava din care 
sint făcute măştile tragice de teatru. Ochii săi ficşi reflectau pilpiirile 
focului. 

— M-ai întrebat adineaori dacă nu-mi trebuie ceva. Ce să-mi 
trebuiască, fiule? Durerea îmi răsuceşte încheieturile; de durere nici nu pot 
dormi. Mă doare peste tot. Nici nu mai ştiu să deosebesc durerea rănilor 
vechi de cele noi. Iar toate acestea de durerea din oase. Din creştet şi pină-n 
călcîie sint tot numai o durere. Nu-mi mai trebuie nimic! Chiar dacă mi-ar 
dărui cineva un palat cu o sută de sclavi, cu băi calde şi un pat cu puf de 
lebădă, crezi că trupul acesta chinuit ar înceta să doară? Numai moartea cu 
liniştea şi întunericul ei ar fi putut să mă scape. 

— Nu vorbi aşa! Uite, îți las plosca mea, este aproape plină. Bea. 
Înveleşte-te şi dormi. 

— Îţi mulțumesc. Chiar dacă voi putea adormi. În zori mă vor trezi 
din nou trimbițele. Pe Pluto, mai bine să mă trezească vocea răguşită a lui 
Haron! 

— Lasă. o să apucăm şi noi zile mai bune. Nu te mai necăji! Ţine 
vinul! Trebuie să plec, mă aşteaptă oamenii în frig. 


Trist şi abătut, Asdus se mistui în noapte cu tovarăşii săi. Bijbiiră 
prin întuneric pină găsiră corpul de gardă, frămîntară noroiul pînă ajunseră 
în post. Schimbară oamenii somnoroşi şi amorțiți şi rămaseră singuri la 
cîțiva zeci de paşi unul de altul, biciuiți de rafalele vîntului amestecate cu 
ploaie. În față se întindea cîmpul de luptă cu mii de cadavre. Întunericul şi 
picla ploii le înghiţise. Erau totuşi acolo. Se putea şti că sînt acolo după 
slabele gemete ale acelora în care mai pilpiia o scînteie de viaţă, ale acelora 
care nu puteau să se descotorească de groaznica povară de leşuri sub care 
erau îngropați. Ici-colo se auzea prundişul scirțiind sub picioare ce calcă pe 
furiş, tilhăreşte. Erau pesemne soldații ori sclavii care umblau după pradă, 
cîțiva ticăloşi în care lăcomia este mai tare decit frica şi istovirea unei zile de 
luptă. Dinspre pădure se auzeau urletele fiarelor atrase de mirosul sîngelui. 

Aici, pe întăritura înălțată în pripă, apele spălau pămîntul bătătorit 
de miîntuială, ducînd la vale prundişul aşternut deasupra. În susurul 
necontenit al şuvoaielor clincheteau  pietricelele. Paşii nesiguri ai 
sentinelelor fleşcăiau în noroi. 

În toate acestea era ceva atît de sinistru, atît de deznădăjduit încît lui 
Asdus îi venea s-o ia razna urlînd de groază. Prefera încleştarea crincenă a 
luptei cu toate ororile ei. Acolo, în viitoarea bătăliei, unde vaietul îndurerat 
al vieţii ce piere se întilneşte cu chemarea la luptă, unde glasul durerii se 
încrucişează cu izbucniri violente de mînie, el se simțea mult mai la largul 
său decît aici în noapte, încolțit de toate tainele ei. I se părea că morţii de 
dincolo de şanţ se mişcă întinzind mîinile palide ceriînd răzbunare. I se 
părea că toate acestea vin din misterioasa țară a umbrelor pe care n-o 
văzuse nimeni, dar pe care şi-o închipuie toți. 

În faţa ochilor săi se perindau chipurile camarazilor căzuți, aşa cum îi 
văzuse în ultima clipă i se părea că-l privesc cu invidie, vroind parcă să-i 
spună: „Ce-ţi pasă? Eşti viu!” 

Îşi acoperi fața cu mîinile nemaiputînd suporta singurătatea cu 
vedeniile ei. 

— Ce-i asta, pentru ce toate acestea?! 

Trezit de propriul său glas, porni grăbit în stinga, pe întăritura. O 
panică ciudată îi cuprinse ființa. Se grăbi cu înfrigurare într-acolo de unde 
vintul aducea crimpeie de vorbă omenească. 

— Cine-i acolo? ridică glasul una din mogildețele de care se apropia. 

— Eu, Asdus! 

— Ți s-a urit de unul singur? 

— Mi-era teamă să nu adorm, decurioane, minți Asdus. 

— De asta ţi-e teamă? rise celălalt ostaş. Poţi dormi liniştit. Daci nu 
mai sînt, cine să ne atace? 

— Nu de daci mi-e frică, Valer, ci de centurioni, minţi din nou Asdus, 
mirîindu-se singur ce l-a apucat. 


— Aş! făcu Valer. Într-o noapte ca asta toţi dorm duşi. 

— Ce noapte blestemată, de s-ar ivi o dată zorile, mormăi decurionul 
Fortunatus. 

— Aş! Ce o să ne aducă ele? O zi şi mai blestemată. Trimbiţe, 
adunarea, terciul, apoi munca, şi ce mai muncă: dezbrăcarea morților, 
stringerea armelor, pregătirea incinerării, îngroparea duşmanilor. O zi de 
ciocli, ptiu! 

— lar seara, adăugă Fortunatus, ai uitat pesemne, vine percheziția ca 
să descopere lucrurile tăinuite. 

— N-am uitat. De altfel, dacă uitam, îmi aminteau poimiine furcile şi 
căluții. 

— Se vor găsi amatori şi de aşa ceva? întrebă Asdus înfiorat. 

— Ba bine că nu. Întotdeauna se găseşte un nebun. Eşti tînăr şi n-ai 
văzut prea multe în viață. Acum vreo doi ani mi-am pierdut prietenul, îl 
chema Lucret. A tăinuit cîteva fibule de aur luate de la germani. Un altul, 
invidios, l-a văzut şi l-a pirit. 

— A fost un brav ostaş dar cam lacom. Cred că pedeapsa a fost 
prea... peste măsură de grea, consimți decurionul. 

— Crudă, vrei să spui, reluă Vaier, cred şi eu. După ce a luptat ca un 
Hercule, să-i sfarme oasele pe „căluț”. Şi pentru ce? Pentru două-trei 
zorzoane de barbari? 

— Oare nu ştia ce-l aşteaptă? întrebă Asdus. De ce a făcut-o? 

— De ce, de ce? A avut nărav. De fapt, legea e crudă numai cu cei 
mici, cei mari nu pățesc aşa, nici atunci cînd fură zeci şi sute de talanți de 
aur. 

— Gura, Valer! zise Fortunatus nemulțumit de discuţie. Legea e lege 
şi nu se discută. Vezi, să nu pățeşti şi tu ceva. 

— Bine, decurioane, uite, am tăcut. Eu, unul, n-am nici un chef să 
mor atît de stupid. 

— Am stat destul, zise Asdus. Mă duc la postul meu. Cu bine! 

— Auzi-l, spuse Valer după ce tracul se mistui în noapte, face pe 
grozavul. Mucosul îşi ia slujba în serios, ptiu! 

— În zilele noastre, reflectă Fortunatus cu amărăciune, ca să 
avansezi nu trebuie să fii vechi în ale războiului. Tu, bunăoară, n-ai să faci 
nici o ispravă pentru că nu ştii să-ți ţii gura şi eşti veşnic nemulțumit. Într- 
o bună zi ai s-o păţeşti, şi eu împreună cu tine pentru că-ți sînt prieten bun 
şi nu ştiu să te strunesc. 

— Pe Hades, ce umezeală infernală! mormăi Valer în loc de răspuns. 


* 


Sclavul oacheş se apropie cu papirusul întins pe o planşetă de 
palisandru şi-i întinse pana. Cu un oftat, prefectul se îndreptă, dezlpindu-şi 
spatele de perna moale şi semnă aruncînd literele nervos. 

Lăsîndu-se din nou pe pernă, se adresă de astă dată bătrinului său 
slujitor: 

— Senio, mă las în voia ta! 

— De mult ar fi trebuit, stăpîne. Nu e bine să te joci cu sănătatea. 

Figura gîrbovită a moşneagului, părul său alb, mişcările line, 
domestice, a unuia care ştie rosturile casei şi a lucrurilor din ea, umplură 
cortul, pîn-atunci pustiu şi mohorit, cu acea căldură şi intimitate ce emană 
numai de la bătrîni, părinți ori servitorii devotați. Se pare că vorbele lor se 
scurg lin şi fără întrerupere, la fel cum se scurge mierea din căuş, iar 
mişcările se perpetuă într-un ritm neîncetat şi neobosit. 

Bolborosind într-una, Senio îl înconjura pe stăpinul său cu mii de 
atenţii ce nu se bagă de scamă, dar care ar fi lăsat un gol dacă ar fi încetat 
pentru o singură clipă. Longinus avea un acces de gută. Piciorul drept i se 
odihnea pe un scăunel. 

— Vremea asta mi-aduce aminte de moarte, Senio. 

— O zei îndurători, zise în loc de răspuns bătrinul, oblojindu-i 
piciorul. 

— Suferi pentru mine, Senio? 

— Cum să nu sufăr, stăpîne? Zi de zi aduc ofrande zeilor tămăduitori 
pentru ca să-ți redea sănătatea, dar atita nu e destul, trebuie să te şi 
îngrijesc. 

— Treabă, datorie, Senio. Odihna vine pe urmă. Ai pus peceţțile? 
schimbă vorba prefectul, aruncînd o privire către scrib. Atunci nu mai sta şi 
repede-te după tribunul de serviciu! 

În urma sclavului, de sub poala ridicată a cortului, privi o seară 
mohorită de toamnă cu ceaţă şi ploaie măruntă. 

Păşind fără zgomot şi dînd dezaprobator din cap, Senio potrivi poala 
la loc. 

— Ai obosit şi tu, Senio, tot umblînd după mine? 

— Eu, stăpine, nu am dreptul să obosesc, la fel ca pasărea călătoare 
care zboară pe deasupra mării şi dă din aripi, nici prea tare, nici prea slab, 
ca să nu-şi piardă avintul. Calea deasupra apelor ca şi aceea a vieții, este 
lungă şi anevoioasă... dar dincolo, la capătul celălalt este cald şi bine, iar 
soarele străluceşte pe cer. 

-— Văd că şi pe tine te-a răzbit dorul de casă. Ţi-e dor de copii, nu-i 
aşa? 

— Mi-e dor, stăpine, cum să nu-mi fie. Dar cînd mă gîndesc că ei o 
duc bine, parcă uit şi eu de necazuri. D-apoi a fost vreodată să te las 

singur? Sint zeci de ani de cînd tot umblu după tine, dar acum mi se f 
stringe inima cînd te văd aşa... 

— Dar ce am? întrebă Longinus, cu o adincă tristeţe în glas. 

— Stăpiîne. stai mai bine liniştit şi caută să dormi. 

— Nu schimba vorba, ştiu la ce te-ai gîndit. Ascultă, Senio, oare îl voi 
mai vedea vreodată pe Lucius? 

Bătrinul servitor ridică mîinile a rugă şi împotrivire, dar nu apucă să 
răspundă, căci la intrare apăru tribunul de serviciu. 

— Porunceşte, prefecte! 

— Ah, tu eşti Sempronius? Apropie-te! 

Orice urmă de durere şi melancolie se şterse de pe fața lui Longinus. 
Cu ochii săi ageri îl cercetă pe noul venit. Îmbrăcămintea şi armura 
tinărului erau pătate de noroi şi singe. Mina deasupra cotului bandajată, 
coiful stilcit de lovituri. 

— Ai preluat serviciul îndată după luptă? 

— Da, prefecte! 

— Puteai să refuzi căci eşti rănit. 

— O simplă zgirietură, prefecte. 

— Eşti obosit şi palid. Tribunul de serviciu va avea astăzi mult de 
lucru. Să predai serviciul lui Gnaeus Lenipidus, care în timpul luptei ţinea 
legătura cu rezervele. 

— Dar bine, prefecte, eu pot... 

— Îţi poruncesc! Nici o vorbă mai mult. Pînă atunci trimite acest sul 
cu un curier de nădejde la Praetorium. Dă-i o escortă mai mare. Cu nebunii 
aceştia de daci nu-i de glumă. Oamenii să ia în saci cîteva capete ale şefilor 
daci ucişi şi toate trofeele ce le-am ales astăzi cu mîna mea, pentru a fi 
trimise împăratului. Poţi pleca! 

După ce poala cortului recăzu în urma ofițerului, Longinus se întinse 
pe pat, oftînd ca un om bolnav şi ostenit. 

Servitorul luă de toarte mangalul încins şi apropiindu-l de picioarele 
stăpinului, puse un bulgăraş de răşină aromitoare peste cărbuni. 

— Senio, toată viața mea m-am luptat cu slăbiciunile omeneşti, iar 
acum la bătrineţe nu ştiu dacă le-am biruit. Tu ce părere ai? 

— Toţi oamenii le au, stăpine, numai că unii le arată pe față, iar alții 
le ascund. 

— Te-am întrebat ce crezi de slăbiciunile mele? De altfel te-am mai 
întrebat, dar niciodată n-ai îndrăznit să-ţi judeci stăpînul. Slăbiciunea mea 
cea mai mare este fiul meu cel mic. Sună straniu vorbele acestea, nu-i aşa? 
L-am iubit mai mult decît pe ceilalți copii ai mei. Nu ştiu dacă este drept 
aşa, dar altfel nu puteam. Am vrut să-l văd mare general, glorios şi copleşit 
de onoruri, dar văd că am greşit. La douăzeci şi patru de ani el nu numai că 

nu s-a acoperit de glorie, dar a ajuns prizonier şi nu ştiu dacă va scăpa 
vreodată. 


— Bine, stăpîne, dar Lucius, el însuşi, nu dorea această glorie. 

— O ştiu şi regret că nu l-am lăsat să-şi îndrepte avîntul în altă parte. 

— lartă-mi îndrăzneala, stăpine! 

— Vorbeşte, Senio! Pe tine nu mă pot supăra, doar am crescut 
împreună şi nu avem taine unul față de celălalt. 

— Am vrut să te întreb, ce-ai iubit mai mult: pe fiul tău sau gloria ce 
el ar fi trebuit să o aducă numelui Longinus? 

— Nu ştiu. Sînt lucruri greu de descurcat. Îl vedeam ridicîndu-se 
voinic, cu totul altfel decît fratele său mai mare... Îi plăceau jocurile, 
exercițiile în aer liber, doar că se plictisea repede, fugea de tot ce este banal. 
Era o fire dornică de primenire în toate. Se lupta curajos cu prietenii în 
joacă şi cu duşmanii pe cîmpul de luptă, dar nu-i plăceau luptele de 
gladiatori. Ştii ce mi-a spus o dată: „lată, nu e drept să-i lase să se 
măcelărească unii pe alții, doar nu sînt duşmani.” Am rămas trăznit şi l-am 
dojenit, dar cred că a rămas la părerea lui. Eu, bunăoară, eram ahtiat 
după luptele sîngeroase. Nimic nu mă exalta mai mult decît o arenă aco- 
perită de muribunzi sau lupta corp la corp între doi vajnici şi neînfricați 
gladiatori. După mine, nu există nimic mai superb decît sacrificiul sutelor 
de gladiatori la funeraliile împărăteşti. Bineînţeles, toate depind de gust. 
Dar fiul meu Lucius m-a pus adesea pe gînduri şi de multe ori mă întrista 
cu apucăturile lui. În Germania, pe cînd îl aveam printre contubernalii mei, 
am constatat un lucru şi mai trist — că nu avea ambiții de conducător. 
Fără asta, dragul meu Senio, nu se realizează fapte mari. Numai dorința 
mare fierbinte de a ajunge la glorie poate să-l ajute pe cel ambițios. Vedeam 
că nu va ajunge nici cît mine, d-apoi să mă întreacă. Eu sînt prea 
disciplinat şi credincios pentru a deveni ceva mai mare decit un bun 
general. Mi-am dat seama că Lucius, sînge din sîngele meu, nu poate nici el 
să fie decît un cinstit executor al ordinelor superiorului său. Şi mi-a părut 
rău atunci; mi-am văzut visul spulberat. În ciuda tuturor calităţilor sale, 
niciodată nu i se vor înălța statui în forum; niciodată nu va păşi în Roma 
sub bolțile atit de rivnite ale unui arc de triumf...Dar tu mă asculti, Senio? 

— Da, stăpine: „nu va păşi niciodată în Roma sub bolțile unui arc de 
triumf.” 

— Asta o repeţi pentru că eşti de acord cu mine sau ca să-mi 
dovedeşti că m-ai ascultat cu luare aminte? 

— Şi una şi alta, stăpine. 

— Mă faci să rid, Senio, cu toate că mai degrabă îmi vine să pling. 

— Mai bine rizi, asta face bine unui bolnav. Dar cum a rămas cu 
dragostea părintească, acum cînd ţi-ai dat seama că Lucius nu va deveni 
un om mare? Îl mai iubeşti oare? 


— Da, Senio, poate mai mult, nespus de mult. N-aş vrea decit să fie 
fericit. 


— Ştiu, stăpine, eu să nu ştiu. Ştiu că l-ai iubit din născare şi poate 
de aceea i-ai şi dorit cele mai mari onoruri. Dar linişteşte-te, nu în glorie 
constă fericirea. 

— Aşa ori altfel, Lucius va rămîne marea mea slăbiciune şi mi-e 
teamă să nu înăbuşe în mine simțul datoriei şi mîndria mea de general 
roman. 

Senio îşi cunoştea stăpiînul. Văzind că sprinceana începe să-i salte 
nervos, bătrinul servitor se apropie, îl sărută pe umăr, apoi îi duse la buze 
cupa cu băutură, de care Longinus nu se atinsese pîn-acum. 

— Bea, stăpine, bea şi te linişteşte. Ai să vezi cum o să se întoarcă 
toate înspre bine. Sînt sigur, inima îmi spune că Lucius va scăpa din robie. 
Bea şi dormi! Azi te-a zdruncinat calul trei sferturi de zi, de aceea eşti atît 
de neliniştit şi trist. 

A doua zi, Longinus primi o scrisoare de la Traian. Împăratul se afla 
în Tracia, la Philippopolis sau Trimontium cum îi spuneau romanii, oraş 
prosper şi vestit pentru izvoarele sale tămăduitoare. 

„Prefectului şi bunului meu prieten Gaius Cassius Longinus, salut! 

Treburile imperiului mă rețin la Trimontium şi nu pot veni ca să văd şi 
să te felicit pentru tot ce ai înfăptuit în ultimul timp. Îţi trimit din nou alimente, 
arme şi îmbrăcăminte de iarnă, încredințind convoaiele voinței zeilor atot- 
ştiutori şi îndurători. Întăreşte castrele ce le-ai ridicat în neobosita ta sîrguință 
în valea Alutei, căci în seama ta le las, împreună cu toate trupele. Dispune de 
ele după chibzuinţă. Tot în seama ta las şi ducerea tratativelor cu prinții 
Daciei Transalpine şi pentru că nu doresc să mă împac cu Decebal, caută să 
strici alianțele lor cu acesta. Te sfătuiesc să-l spionezi pe rege prin 
intermediul duşmanilor săi. Athena-Pallada fie slăvită, dintr-aceştia el are 
destui. Abţine-te, atit cît îţi va sta în putință, de operațiuni mari în timpul 
iernii, iar pe mine nu mă aştepta atit de curînd. 

Află că regele Decebal a urzit asupra persoanei mele un complot, care 
era cit pe aci să mă coste viața, căci înaintea zilei a XIV a Calendelor lui 
octombrie a trimis la reşedinţa mea ucigaşi, strecurați, cu pumnalele ascunse 
sub îmbrăcăminte, într-o delegație paşnică. Graţie zeilor mei proteguitori, au 
fost descoperiți şi fiind puşi la cazne au destăinuit totul. 

Pentru strălucitele tale victorii te voi răsplăti cu onoruri şi-ţi voi ridica 
statui în Forum. Capetele şi trofeele ce le-ai trimis în tirgurile Geţilor şi 
Piegeților au avut un frumos efect pacificator. 

În privința schimbului de prizonieri fii mai larg, căci un ostaş roman 
valorează pentru mine mai mult decit zeci de barbari. În ultima ta scrisoare 


treci din nou cu tăcerea soarta fiului tău. Îți dau dezlegarea să-i propui lui 
Decebal un schimb de unul la sută. 

Ai gryă de sănătate, pentru că viaţa ta e mai mult decit prețioasă 
Statului Roman. 

Traian Imperator” 

După ce memoriză cele citite, Longinus arse scrisoarea şi asta o făcu 
nu atît din pricina secretelor de stat, cît pentru pasajul în care era vorba 
despre fiul său. 

Aya ieşi în pridvor. Sfirşitul lui octombrie zămislise din tristeți 
nemărturisite o dimineaţă cețoasă, rece, brodată cu firele argintii ale 
funigeilor întinşi peste ierburile pălite de brumă. 

Fata privi în jur. Nimic n-o bucura. Nici aerul reavăn, înțepător, nici 
cerul azuriu cu pale de foc la marginea zării, nici sunetele cetăţii de obicei 
atit de familiare la acea oră. 

Păşea încet pe scîndurile sciîrțiietoare ale ceardacului. Cu capul lăsat 
în piept, fără ginduri, cu sufletul sfişiat de un dor neîmpărtăşit. Cînd puse 
piciorul pe treapta scării, din dosul rezemătoarei apăru trupul spătos al lui 
Nando. 

— Stăpină! 

Aya tresări privindu-l cu ochi vrăjmaşi. De cînd se reîntorsese de la 
Sarmizegelusa, tot umbla după ea şi n-o slăbea cu întrebările lui. 

— Stăpină, ieri am trecut pe la prizonier. E sănătos, voinic şi se 
plimbă prin odaie de colo pînă colo, de parcă nu are astimpăr. 

— Şi ce doreşti de la mine? 

— Păi nu eşti tu stăpină noastră şi nu trebuie să te întrebăm înainte 
de a face cutare sau cutare lucru? Dă poruncă să se zăvorească uşa şi să se 
pună din nou paza în fața ei, altfel e de rău. 

Voința-i amorțită nu se putu împotrivi unei alte voințe mai tari, de 
aceea îi răspunse: 

— Bine, Nando, fă aşa cum crezi tu că e mai bine. Nando îşi rînji 
dinții şi zise: 

— Apoi dacă ar fi să fac cum e mai bine, l-aş fereca în lanţuri şi l-aş 
zvirli în beciul cel mai întunecos. Dar omul nu poate să facă ce vrea, 
continuă vocea groasă, răsunind straniu în aerul neclintit şi rece. Ştiu că 
este poruncă de la Decebal, fie-i numele slăvit, să nu-l strimtorăm pe 
dumnealui tribunul, că e om mare în ţara lui şi pe capul său s-ar da mulți 
bani. 


Cuvintele „beci”, „lanțuri”, „capul său” au trezit-o pe Aya, dindu-i 
puteri. Sîngele îi năvăli în obraji. Deveni din nou stăpină pe sine şi pe 
supugşii săi. 


— Vorbeşti prăpăstii, omule! Cine te întreabă ce ai fi putut face? L 
Porunca regelui nostru a fost să fie ţinut sub pază liberă. Dacă l-am închis 
cu zăvorul şi am pus paznici la uşa lui, asta am făcut-o numai în timpul 
sărbătorii Culesului, în zilele dijmei. Acestea au luat sfirşit, nu avem de ce 
să-l păzim atita, decît atunci cînd va vroi să iasă la plimbare. 

Dar Nando nu-şi plecă privirea şi vocea-i groasă răsună şi mai plină: 

— Nu facem bine, stăpină, dacă-l lăsăm fără pază. De cînd l-au adus 
aici, pe capul nostru, multe s-au schimbat. Mai întîi şi întîi, de cînd l-a pălit 
în cap tarabosta Ariort, s-a înrăit cioroiul şi ne poartă mare pică, ş-apoi nici 
războiul nu merge aşa cum am dori noi să meargă. 

Aya, care privea, fără să ştie de ce, la încălțările cu care Nando strivea 
iarba bătută de brumă, îşi aminti de discuţia ei cu Piros şi într-o frintură de 
clipă cîntări situaţia. Încălțarea vătafului se mişcă încolo şi încoace ştergind 
pojghița brumei, lăsînd urme de culoare închisă, ca nişte răni, pe iarba 
argintie. 

Zimbind şi prefăcîndu-se binevoitoare îi spuse cu căldură în glas: 

— Dar ce ştii tu despre război? Oare ai noştri nu sînt biruitori? 

— Deocamdată Zalmoxis ne încearcă greu, stăpină, spuse Nando 
apropiindu-se şi punînd mîna pe rezemătoarea scării. 

— Merge atît de prost? 

— Vezi, stăpină, dintotdeauna femeile nu-şi băteau capul cu de-ale 
războiului. Tu însă, stăpină mea, eşti singura asemănătoare unui bărbat şi 
asta pentru că ai minte luminată şi ştii să citeşti la carte. Aşa că nu mă 
miră că treburile acestea bărbăteşti îşi găsesc loc în sufletul tău. 

— Îmi pare rău că nu m-am născut băiat, glumi Aya. 

— Apoi, stăpină, bucurii sînt puţine, necazuri cu duiumul. 

— Hai vino sus, să stăm de vorbă fără martori. Intrară în odaia de 
ospeţe. Sutta trebăluia pe acolo şi Aya îi porunci să-i lase singuri. 

Rămas în picioare în fața stăpînei sale, Nando îi povesti tot ce ştia. 
Glasul său răsuna domol sub grinzile afumate ale tavanului. 


pd 


Piros intră în odaie şi gifiind se aşeză pe laviță. Era foarte agitat. 

— Ce s-a întîmplat? îl întrebă Lucius, căznindu-se să-şi rotunjească 
barba cu o foarfecă de tuns oi. 

— Stai puţin să răsuflu. Am atitea noutăți. 

— Noutăţi? făcu Lucius surprins, întorcîndu-se cu spatele la mica 
oglindă de bronz lustruit atîrnată de perete. 

— Da, ai auzit bine. Sînt plin de noutăţi ca un corn al abundenței. 
Dar ce văd, te faci frumos? 

Lucius aruncă foarfecă grosolană şi zise înciudat: 

— Nu m-am priceput niciodată în arta tunsului, iar cu instrumentul 
acesta de tortură m-am sluțit de tot. Dar, m-ai făcut curios, hai deşartă-ți 
cornul abundenței. 

— Am şi aflat ce ai vrut să ştii. 

— Eşti un geniu! exclamă Lucius plin de bucurie. 

— Nu eu, dragul meu, nu eu, ci Aya. Treburile dacilor merg cît se 
poate de prost, cel puţin deocamdată, poate sorțile izbinzii se vor inversa. 

Lucius rînji. 

— Asta-i părerea Ayei desigur? 

— Da, răutăciosule. Nu uita că e de neam dacic şi are tot dreptul să 
spere. 

— Bine, acum să revenim la treabă. 

— Tatăl tău, prefectul Longinus, i-a învins în trei bătălii. În a doua 
luptă l-a bătut pe însuşi Vezina. 

Cuprins de emoție Lucius măsura odaia în lung şi în lat. De mult nu 
l-a mai văzut Piros atît de agitat. 

— O, zei, exclamă el ridicindu-şi braţele către grinzile tavanului, vă 
mulțumesc! Mai departe, mai departe, te ascult cu cea mai mare nerăbdare. 

— Tatăl tău a construit un nou castru ce se numeşte Praetorium şi a 
pornit înainte cu două legiuni. 

— O, tată, ai fost întotdeauna asemănător unui fulger! 

— Prizonierii romani spun că pînă la începerea iernii, Longinus vrea 
să scape din strimtoare şi să se întărească la şes. 

— Jur pe Marte că o va face! 

— Bineînțeles că o va face dacă Nemessis cea oarbă îi va arunca 
numai zaruri mari. 

— Aici nu e vorba de zaruri ci de ştiinţa de a duce războiul! 

— La primăvară Decebal îşi va concentra forțele la ieşirea din vale 
pentru a da bătălia decisivă. Într-un loc larg el va putea să-şi folosească 
marile rezerve de oameni. 

— Nu-l va mai ajuta nimic. Piros, ţi-o spun eu, mă pricep în de-ale 
războiului. Spune-mi mai bine dacă romanii au depăşit în înaintarea lor 
locul unde valea aceasta se uneşte cu valea Alutei. 

— Da, l-au depăşit şi de aceea lui Nando îi e teamă de incursiuni 
neaşteptate. 

— Să nu-i fie teamă, e prea departe de drumurile principale şi nimeni 
nu se va ocupa de ea. Acum, cînd ştiu tot ce-mi trebuie, nu-mi rămîne decît 
să mă pregătesc de fugă. 

— Pregăteşte-te fiule, dar chibzuieşte şi îngrijeşte-țţi sănătatea. Să nu 
te avinți înainte de primele ide ale lunii decembrie căci rana ta nu s-a 
cicatrizat şi la cea mai neînsemnată sforțare poate să se deschidă. 

— Bine, am să mai rabd. Nu-ţi poţi închipui ce bucurie mi-ai adus. 

Lucius îi puse mîinile pe umeri, apoi îl strînse la piept, spunîndu-i la 
ureche ca şi cînd îi era frică să nu-l audă cineva: 

— Spune-i Ayei, cînd o vei vedea, că gestul ei a fost magnific şi că n- 
am să-l uit niciodată. Mai spune-i că voi fi fericit să-i fiu de folos la rindul 
meu, căci nu se ştie niciodată ce ne va hărăzi soarta în viitor. 

— Lucius, băiatul meu drag — gemu bătrinul, stringîndu-l la rindul 
său în brațe. Tare aş vrea ca să nu iasă la iveală complicitatea ei în 
evadarea ce o pregăteşti, căci tu eşti prizonierul lui Decebal şi nu al lui 
Diaies şi nu de acesta din urmă depinde s-o pedepsească sau s-o ierte pe 
Aya. 

— Venerabile, îi răspunse tribunul cu gravitate, de acum înainte nu 
va mai fi nevoie de complicitatea ei. Am studiat cu de-amănuntul un plan şi 
cred să-l duc la bun sfirşit de unul singur. 

— Mi-e tare frică. Orice ai spune, nu pot să-mi închipui cum vei ieşi 
din incinta cetății, d-apoi ce te paşte pe drum: asta depăşeşte limitele 
imaginației mele. Nu eşti nici echipat, nici înarmat, limba localnicilor n-o 
cunoşti. Dacă nu te vor sfişia fiarele sălbatice, te vor sfişia ciinii pe care îi 
vor asmuți pe urmele tale. Nu mai vorbesc de oameni, cu care ai putea să te 
întilneşti. Lucius, te implor, mai gîndeşte-te! 

— M-am gîndit la toate, venerabile, m-am gîndit, doar sînt militar de 
meserie şi nu o dată am trecut prin primejdii mari. Ş-apoi fără risc nu se 
poate. Arunc pe balanță două lucruri: libertatea şi moartea, care va trage 
mai mult aceea îmi va fi soarta. Alte noutăţi nu ai? Mi-ai spus că ai o tolbă 
plină. 

— Ba da! Azi după amiază a sosit un arhitect, mai bine zis un 
constructor de cetăți, roman de origine şi-l chiamă Servius Filimon. E un 
fost centurion şi foarte arătos. 

— Un trădător desigur. 

— Pesemne, dacă-l serveşte pe Decebal. 

— Şi ce caută aici acest Filimon? întrebă Lucius cu nelinişte în glas. 

— O să aibă mult de lucru aici. A adus vorba despre tine. Vezi — e 
bine informat. S-a interesat cum o duci, dacă eşti bine păzit şi dacă nu ai 
încercat să evadezi. 

— Această bestie o să mă păzească mai bine decît toți dacii. Cred că 
are instrucţiuni precise. 

Lucius se posomori, apoi peste o clipă adăugă: 

— Zici că e arătos? Dacă Aya îl îndrăgeşte, o să mă păzească amindoi. 

— Eşti cinic, Lucius, protestă Piros. N-o cunoşti. Dealtfel. Filimon e 
un om trecut de patruzeci de ani. 

Lucius zimbi cu amărăciune. 

— Să nu crezi că fac scene de gelozie, dar acest Filimon, înghită-l 
Infernul, mi-a stricat toate socotelile. Poate totuşi nu stă mult şi pleacă? 
Aya nu ţi-a pomenit nimic despre planurile lui? 

— Are poruncă să întărească în mare grabă cetatea. Este însoțit de 
cițiva greci — constructori şi ei, urmînd să sosească în curind meşterii 
zidari, lemnari, fierari cu tot ce le trebuie pentru lucru. Poate e mai bine 
aşa, poate că zeii atotştiutori vor să te abată din drumul greşit pe care ţi l-ai 
ales. 

— Tot voi fugi, exclamă Lucius stringînd pumnii, numai că trebuie 
să-mi schimb planul. 


x 


De cum se crăpă de ziuă, Servius Filimon se puse pe treabă, 
împreună cu cei doi meşteri greci şi însoțit de Nando, colindase cetatea în 
lung şi în lat. Putea fi zărit cînd sus pe turnuri, cînd între crenelele 
zidurilor, cînd prin hrubele întunecoase, ori pe amețitoarele întortochieli ale 
scărilor. Constructorului nu-i scăpa nimic din ce ar fi putut să aibă o cît de 
mică importanță, înălțimea şi grosimea zidurilor, tăria şi starea de măcinare 
a blocurilor de piatră, a cărămizilor şi a lespezilor. 

Cînd soarele se ridică de o suliță. Filimon îşi frecă mîinile, mulțumit 
că terminase atit de repede cercetarea întăriturilor. Dind felurite însărcinări 
ajutoarelor sale, el însuşi se urcă într-un turn şi se apucă să facă un plan 
al cetăţii. Stilul său cu virf de plumb alunecă cu uşurinţă pe foaia de 
pergament întinsă pe o tăbliță de lemn şi oricine îl vedea, credea că e ab- 
sorbit de treabă. De fapt, însă, lui Filimon nu-i scăpă nici faptul că vraciul 
Piros, ieşind din odaia sa, intră la tribun. 

Nu întîimplător îşi alesese fostul centurion roman acest post de 
observaţie. De acolo se vedea bine acea parte a curții unde casele din birne 
înnegrite se rezemau de zidul răsăritean al cetății. 

Peste puţin timp îi văzu ieşind pe amîndoi în curte. Apoi despărțindu- 
se, Piros apucă pe potecă, spre casa stăpiînilor, iar tribunul spre hruba 
gărzii. În curînd, prizonierul apăru pe poteca ce şerpuia spre crîng, în afara 
zidurilor şi era urmat la cîțiva paşi de doi daci înarmați. 

— S-a dus să se plimbe, mormăi Filimon — foarte bine! 

Îndată după aceea, el cobori din postul său de observaţie şi-şi căută 
de treabă în curte. Soarele era aproape de amiază şi Filimon începu să-şi 
piardă răbdarea, cînd deodată îl zări pe Lucius revenind. Paznicii l-au 
condus pînă la uşă şi după ce intră, traseră zăvorul. 

— Măsuri de siguranță, murmură Filimon. Înăbuşindu-şi un oftat de 
uşurare. Foarte bine. păziți-l bine, să nu fugă. 

Porunci să fie întinse sforile înnodate, iar el numărind nodurile îşi 
nota cifrele pe planul făcut adineaori. Tot măsurind, se apropiaseră de 


celula prizonierului şi Filimon îi porunci lui Nando să aducă o masă ca să-şi 
desfăşoare sulurile cu planuri. Între timp, punîndu-i pe greci să măsoare 
zidul de care erau rezemate căsoaiele, Filimon trecu pe lingă odaia 
tribunului, se opri şi privi printre gratiile ferestruicii. Asigurîndu-se că în 
afară de Lucius nu era nimeni, aruncă cu repeziciune un obiect prin 
deschizătură, zicînd în acelaşi timp: 

— Citeşte şi încrede-te! 

Prima mişcare a prizonierului fu să sară la fereastră, să vadă cine era 
acela ce apăruse şi dispăruse atît de fulgerător în cadrul ferestruicii. Fu 
surprins zărindu-l pe Filimon, numai la cîțiva paşi, lucrînd la măsurători. Îl 
cunoştea, Piros i-l arătase în dimineața aceea. 

Văzindu-l pe Filimon cum numără nodurile şi le notează pe tăbliță, 
Lucius ar fi putut să jure că aceluia nu-i arde de altceva şi că e pe deplin 
absorbit de această treabă. 

Dinspre casa tarabostarului venea Nando cu două slugi, care duceau 
o masă de brad; atunci Lucius ridică grăbit sulul şi-i dezlegă cu miini 
tremurinde sfoara. Foaia îngustă de pergament se desfăcu fişiind şi 
dinăuntrul ei căzu un stil de bronz cu vîrf de plumb. 

„Nobile Lucius 

Îți sînt prieten şi te voi ajuta să evadezi. Tatăl tău, nobilul Gaius, m-a 
scăpat de la galere. Îi datorez viața şi i-am jurat să te salvez. Să nu iei nici o 
hotărtre din propria-ți inițiativă. Te voi însoţi eu pînă la lagărul roman. 

Servius Filimon” 

Mai jos de semnătură Lucius zări sigiliul privat al tatălui său. 

Au trecut cîteva zile. Piros mai stătea cu Lucius ca să-l îngrijească, 
dar era atît de absorbit de apropiata-i plecare că despre altceva nici nu 
vorbea. 

În acest timp, avînd treabă cu Piros, Aya, însoţită de Sutta, veni de 
două ori în odaia lor. Şedea cuminte pe marginea laviței fără să se amestece 
în vorbă. Tribunul se simţea jenat de prezenţa ei şi numai din cînd în cînd îi 
adresa cîte o vorbă, la care fata răspundea cu un scurt da sau nu. Aya 
slăbise, roşeața din obraji aproape că i se ştersese. Părul ei castaniu, cu ape 
roşietice, îi adumbrea fruntea largă, iar ochii verzi păreau mai mari şi mai 
adinci. Lucius o cerceta pe furiş şi o găsea încîntătoare. 

„Dacă te-ai fi pomenit, aşa, dintr-o dată, la Roma, îşi zicea el, lumea 
ar umbla după tine ca după „rara avis”, dar nu ştiu cît timp ai fi rezistat 
Romei, căci acest oraş îi schimbă pe toţi.” 

Fata îl asculta pe Piros care povestea ceva, pesemne foarte amuzant. 
Un viu interes se oglindea pe chipul ei şi numai o mică cută îi brăzda 
fruntea, trădînd un gînd chinuitor. 

„E o fată bună. Va fi o soţie credincioasă, o mamă bună şi devotată. 
Ar fi păcat să devină soția unuia ca Ariort.” 

În clipa aceea îi păru rău de ce ar fi putut să i se întîmple fetei, şi 
ochii i se umeziră fără voia lui. Ea îi aruncă o privire fugară, de o clipă 
numai şi în privirea aceea era un noian de simţiri. După aceea, umbra 
genelor ei lungi se aşternu peste lumina ochilor şi o stinse. 

Peste o clipă Aya se sculă şi urindu-i noapte bună plecă urmată de 
Sutta şi Piros. 

Veni şi ziua plecării lui Piros. Cu acest prilej Lucius primi 
încuviințarea să-l ajute. Uşa celulei fu dată la perete iar paznicii se aşezară 
la cîțiva paşi în jurul unui foc de vreascuri. 

Piros îşi pierduse cu totul capul. Alerga, se agita, vorbea cu Aya, cu 
Lucius, vorbea şi de unul singur, se împiedica, răsturna obiectele. De altfel, 
toate au fost pregătite timp de mai multe zile, el însă scotea şi răvăşea totul. 
O întreba mereu pe Aya de drum, de escortă, de tatăl ei, dacă-l va vedea şi 
dacă va avea fericirea să vadă Sarmizegetusa. 

— Pe tata îl vei vedea. Îţi va ieşi în cale şi te va conduce el însuşi o 
bucată de drum. Faptul că Diza este sănătos şi se află în garda personală a 
regelui îl încîntă şi este gata să facă orice pentru tine. 

— Dar, cum rămîne cu Sarmizegetusa? nu se lăsa bătrinul. 

— Ar fi mai bine să nu dai pe acolo. Regele este bănuitor şi nu lasă 
nici un străin să pătrundă în capitală. Ş-apoi s-ar putea să te oprească 
aflind cât eşti de iscusit. 

— Nu-i nimic, să mă oprească, doar nu sînt începător în meseria 
mea. Numai să pot pătrunde în această cetate despre care se vorbeşte atita, 
dar pe care n-a văzut-o nimeni cum trebuie. 

— Aya are dreptate, se amestecă în vorbă Lucius, fii prudent, nu 
încerca aşa ceva, căci îţi vei pierde şi manuscrisul pe deasupra. 

— Ah, manuscrisul? Dar ce e scris în el, ceva nepermis? Doar nu sînt 
un spion. 

— Ascultă sfaturile altora mai pricepuţi în acest domeniu, interveni 
Lucius, dacă vrei să ajungi o dată în Corinth şi să-ți revezi soţia. 

Aya îi mulțumi cu o privire caldă, apoi venind lingă bătrîn îl sărută pe 
obraz şi-i zise hotărît: 

— Piros, bunul meu prieten, crede-mă, nu-ți doresc decît binele. Țara 
se află în război, iar oamenii s-au făcut răi şi bănuitori. Altceva mai bun 
decît s-o părăseşti cît mai grabnic nu-ți rămîne. 

— O, copiii mei, copiii mei, strigă Piros, ce rău îmi pare. O să vă 
ascult, dar să fii la o aruncătură de băț de faimoasa cetate şi să n-o vezi, 

este o adevărată nenorocire. Cît am călătorit, am colindat lumea întreagă, 
dar nu mi s-a întîmplat să nu vizitez capitala țării prin care am trecut. 

— lar începi? se încruntă Lucius. 

— Nu te supăra, dragul meu, am vrut doar să-mi vărs focul inimii. 
Bine, hai să potrivim toate acestea în samare, căci după cum văd slujitorii 
au adus caii. 

Cu toate că nu făcea mare lucru, sudoarea îi scălda fruntea, iar 
mîinile îi tremurau. Se agita încurcînd toate. Era pradă acelei emoții care te 
cuprinde ori de cîte ori părăseşti locurile îndrăgite şi prietenii dragi, poate 
pentru totdeauna. 

Deodată, punîndu-şi mîinile în cap, strigă: 

— Vai, nătărău bătrin ce sînt, am uitat ce-i mai important! Şi se 
repezea să scotocească prin unghere sau îl ruga pe Lucius să se urce pe 
laviţă şi să scoată smocuri de iarbă de după grinzi. Altă dată rămînea 
înmărmurit, dus pe ginduri, ca apoi să înceapă să se frămînte din nou. 

Cînd Nando apăru în prag şi-i spuse că animalele aşteaptă să fie 
încărcate, se repezi afară ca să continue să se agite acolo, la fel cum se 
agitase şi în casă. 

Folosindu-se de ocazie, Aya îl trase pe Lucius deoparte Şi-i şopti 
repede: 

— În curînd vei fi liber, voința mea de a te reda alor tăi este neclintită. 
Ai răbdare şi nu fi nesăbuit. 

Lucius îi prinse mîinile, i le strînse şi-i zise cu tremur în glas: 

— Îţi primejduieşti situaţia, poate chiar viaţa pentru mine. Te conjur, 
dacă evadarea mea poate să-ți facă un cît de mic rău, renunţă şi lasă-mă să 
încerc singur. Şi aşa îţi voi fi recunoscător o viață întreagă pentru tot binele 
ce mi-ai făcut. Acum treci în colțul celălalt, căci bărbosul tău servitor vine 
încoace. 

Nando se opri în prag, aruncă o privire bănuitoare spre prizonier, dar 
văzindu-l preocupat cu aranjarea lucrurilor într-un samar, îi spuse Ayei pe 
limba lor: 

— Stăpină, bătrinul acesta smintit nu va fi gata nici miine, iar noi 
trebuie s-o luăm din loc, căci ne apucă noaptea pe drum. 

— Nando, îi răspunse fata cu ocară, Piros este vestit în toată Ellada, e 
bogat şi are sclavi mai deştepţi ca tine. 

— E vestit acolo, în Ellada lui, aici însă nu-i decît un rob. 

— Nu mai e rob, i s-a dat libertatea! Pleacă de aici! 

Nando, stacojiu la față, făcu o plecăciune nu prea adincă şi se repezi 
afară ca aruncat din praştie. Omul acesta îndărătnic şi nărăvaş era furios 
că stăpină sa îl trimite departe de cetate, tocmai acum cînd străinii mişună 
într-însa. 

Parcă anume, spre a adeveri bănuielile şi temerile unei slugi 
credincioase, apăru Filimon însoțit de meşterul pietrar. 

— Unde este stăpină-ta? îl întrebă pe Nando. 

— Acolo, în odaia bătrinului, mormăi Nando fără să întoarcă capul. 

În prag apăru Filimon. 

— Salve, tribune! saluta el cu indiferență, apoi începu să discute cu 
Aya în limba ei. 

— Nobilă Aya, am auzit că Nando pleacă departe cu venerabilul Piros, 
de aceea m-am grăbit să te întreb cine o să-mi elibereze în lipsa lui 
materialele necesare? 

— Să nu ai grijă, meştere Filimon, treaba asta am încredinţat-o 
ajutorului său, care îi ştie rostul tot aşa de bine ca şi Nando. 

— Prea bine, nobilă Aya, chiar acum îmi trebuie plumb şi grinzi. 

Făcînd cîțiva paşi prin odaie şi cercetind-o ca un specialist ce era, 
adăugă ca pentru sine: 

— Clădiri de lemn, primejdie pentru cetate. După mine toate acestea 
trebuiesc dărimate şi înlocuite cu încăperi solide din piatră. 

Lucius aruncă o privire lui Filimon, silindu-se să înțeleagă rostul 
celor spuse de dinsul, dar meşterul vorbi mai departe: 

— De altfel, treaba asta poate să mai aştepte. Mai întîi zidurile, 
turnurile, şanțurile, contraforții, apoi celelalte. Treabă multă, ne apucă şi 
primăvara. Am o rugăminte, nobila mea stăpină: 

— Da, spune! 

— Muncitorii mei se înghesuie toți într-o încăpere. Sint oameni liberi 
şi merită să fie tratați mai bine. Ce ar fi să dai poruncă, ca o parte din ei să 
se mute în această odaie? Este destul de mare, are şi o vatră. 

— Asta vom vedea noi, meştere. 

Lucius văzu cum Filimon îşi strînse pumnii într-un gest de mînie, dar 
asta nu dură decît o clipă. În clipa următoare se înclină cu cel mai profund 
respect. 

— Salut pe stăpina mea şi pe nobilul tribun! 

— Ce vrea, întrebă Lucius în şoaptă, după ce Filimon ieşi. Apoi, după 
ce fata îl lămuri, adăugă: Ce-ar fi să-i îndeplineşti rugămintea? Eu, unul, ți- 
aş fi foarte recunoscător. M-ar bucura să simt alături oameni din lumea 
mea, să le aud glasurile, să-i aud cîntînd cînd se întorc de la lucru. 

Ultimele lucruri fură încărcate pe cai. În zăpăceala şi emoția 
despărțirii, Piros vărsă lacrimi, boci, îi sărută şi-i îmbrățişa pe amindoi. 
leşiră cu toţii în curte să-l petreacă. Bătrinul arăta ciudat cu gluga 
îmblănită pe umeri şi căciuliță de dihor în cap, darul Ayei. Ițarii strimți şi 
creți şi încălțările de piele cu blana înăuntru îl prefăcură într-un dac 
adevărat. 

— Aş putea să jur pe toţi zeii Olimpului, rise Lucius, că un tarabostar 
bărbos, venerabil şi nins de ani călătoreşte cu suita sa de servitori. 

— Adio, Aya, buna mea fată, adio, Lucius! Vedea-ne-vom oare? Zeii să 
vă aibă în pază şi să vă scoată la liman! 

Lucius i se alătură şi-i zise latineşte: 

— Călăuzească-te augurii buni, binefăcătorul meu şi cînd vei sosi 
acasă să nu uiţi ce mi-ai promis. Să anunțţi familia mea că sînt sănătos 
graţie ţie şi că poate ne vom revedea curînd. 

Cu aceste cuvinte, emoționat peste măsură, plesni cu palma crupa 
calului, îndemnîndu-l la drum. 


x 


Înaintînd fulgerător, Longinus căută să folosească la maximum 
efectul ultimei lupte ce-l paralizase pe inamic. 

A patra zi după bătălia de la Pons Vetus, lăsînd lagărul în paza 
auxiliarilor şi a răniților, prefectul ajunse la marele cot al riului Aluta. După 
ce scăpă din strinsoarea văii, el trecuse oştile sale pe malul drept al rîului şi 
puse temelie unei noi cetăți, dindu-i numele de Caput Stenarum. 

Locul era parcă anume creat pentru a supraveghea intrarea în vale şi 
dacii aveau aici o cetate. Între această fortăreață şi lagărul roman se 
aşternea doar murmurul unui piriu de munte. Şuviţa de apă ce despărțea 
cele două tabere, ca la două zboruri de săgeată de fiecare, nu prezintă nici 
un obstacol pentru oşti, rămînind doar un simbol, un fel de hotar între ceea 
ce cuceriseră romanii şi ce le mai rămăsese dacilor. 

Cei doi conducători, împăratul şi regele, se foloseau de clipele acestea 
de acalmie spre a se pregăti de ultima şi hotăritoarea lovitură. Decebal nu 
ataca deoarece încă nu-şi întărise drumurile către Sarmizegetusa şi pentru 
că nu-i sosiseră încă ajutoarele în oameni şi arme de la aliați. Traian nu se 
încumeta nici el, căci drumurile trebuiau consolidate, proviziile aduse din 
teritoriile de acum supuse, iar solii săi nu reuşiseră încă să strice alianțele 
lui Decebal cu semințţiile getice. 

Pe la mijlocul lunii noiembrie, lagărul de la Caput Stenarum se trezi 
acoperit de un strat de zăpadă. 

Celţii, iberii, galii, germanii, ba chiar şi unii italici se bucurară la 
vederea zăpezii. Pentru aceşti oameni, obişnuiţi cu iernile aspre, era un 
prilej de înviorare şi voioşie. Meridionalii, dimpotrivă, umblau zgribuliți, 
vineți la față, miriind la minunea asta albă. 

În codrii desfrunziți era uşor de vînat după urmele proaspăt lăsate pe 
zăpadă. Masa ostaşilor se îmbunătăți simţitor. Tot mai des aveau prilejul 
bucătarii să ciopirțească cerbi, mistreți, chiar zimbri. 

Într-o dimineaţă cu nori aducători de ninsoare, din cetatea de peste 
riu apăru un grup de daci. Erau patru tarabostari călări, urmaţi de tot 


atiția ostaşi simpli care le duceau caii de căpăstru. Oprindu-se pe malul 
piriului, ei fluturară un steag alb şi sunară dintr-un corn de bour. 

Pînă fu anunţat prefectul, pînă ce fură date porunci, pînă ce o decurie 
din gardă veni să-i întimpine, trecu mult timp. Apoi, după o scurta 
convorbire între tălmaci şi delegați, aceştia din urmă fură escortaţi pînă la 
pretoriu. 

Longinus dădu ordin ca dacii să nu fie legaţi la ochi. Astfel, aceştia 
avură prilejul să vadă ceea ce în astfel de ocazii nu era voie de văzut. Dacii 
priveau pe sub sprincene la lucrările de fortificare a lagărului, la soliditatea 
construcțiilor din interior, la ordinea şi curăţenia ce domnea pretutindeni şi 
se mirau că, în tot lagărul acesta mare, nimeni nu-i lua în seamă. Lîngă 
porțile pretoriene se schimba garda şi ceremonialul secular nu era întru 
nimica tulburat de apariţia solilor. Mai încolo, pe via praetoria, mărşăluia 
un manipul de soldați dar nici unul din ei nu părea curios şi nici măcar nu 
întorcea capul să-i vadă pe falnicii tarabostari. Nimeni nu le admira căciu- 
lile, blănurile, armele preţioase, caii focoşi. 

Sub porticul pretoriului, militarii de toate gradele urcau şi coborau 
scările, dar nici unul nu se oprea în drum ca să-i privească, mai mult, nici 
măcar nu-şi încetineau pasul. 

În clipa cînd şi-au strunit caii în fața comandamentului, apăru 
tribunul de serviciu şi-i pofti să intre. În fața intrării doi pretorieni le 
dădură onorul. Tarabostarii îşi sfărimară furia între măsele, constatind o 
dată mai mult, cu părere de rău, superioritatea organizației militare romane 
față de aceea a dacilor. 

În vestibulul spoit cu var, cu tabule atîrnate pe pereţi, sclavii cu 
mături se apropiară de soli şi le curățară încălțările de zăpadă. După aceea 
fură introduşi în atriu şi poftiți să şadă, dar nu se aşeză nici unul. 
Rămaseră în picioare, plimbiîndu-se de colo pînă colo şi discutind cu 
jumătate glas. Curînd perdeaua din fund fu dată deoparte şi prefectul 
Longinus intră urmat de cîțiva ofițeri superiori. 

După ce se salutară, schimbiînd cîteva fraze de rigoare, se aşezară la 
masă pentru tratative. 

Susagus, şeful delegaţiei, cel mai isteț şi mai şiret dintre marii 
tarabostari ai lui Decebal, spuse: 

— Sint cel mai în vîrstă sfetnic al regelui nostru şi vă cunosc bine pe 
voi, romanii. Am fost de patru ori la Roma şi am călătorit prin Italia şi 
Achaia. Am văzut şi am simţit puterea voastră. Este greu să lupti cu voi 
cind aveți un conducător ca Traian. Nu uitaţi însă că nici el nu e veşnic. 
Chiar dacă îi veți ridica temple şi statui în piețe, adorindu-l ca pe un zeu, el 
tot va muri, iar altul ca el nu veți găsi. 

— Deocamdată, îl întrerupse Longinus, aţi trimes nişte ucigaşi ca să-l 
omoare, dar divinitatea lui l-a ocrotit. 


Susagus îşi săltă a mirare sprincenele albe şi stufoase. 

— Întîia oară aud de aşa ceva. 

— Totuşi aşa este. Ucigaşii au fost prinşi cu pumnalele ascunse în 
vestminte şi au mărturisit că au fost trimişi de regele vostru. 

— Acestea sînt calomnii de ale duşmanilor noştri, să nu-i crezi, zise 
cu indignare Susagus. 

— Bine, bine — spuse prefectul — de acum înainte nici un străin nu 
se va apropia de divus fără a fi cercetat cu de-amănuntul. S-au folosit de 
faptul că este foarte popular şi din pricina treburilor războiului primea fără 
deosebire pe orişicare voia să-i vorbească. 

— Este foarte trist că învinuirea a căzut pe bunul nostru rege, care 
este departe de astfel de gînduri rele şi vă trimite la toți urări de viață lungă. 

— Cred că nu pentru asta ați venit la mine? întrebă eu ironie 
Longinus. 

Susagus nu răspunse de îndată şi făcînd o pauză de efect rosti 
răspicat: 

— Am venit să vă propunem pace. 

— Pace? O uimire vie se întipări pe fața de obicei impasibilă a 
prefectului. Tăcu şi el cîteva clipe, apoi răspunse cu amabilitate. Să vorbim 
atunci de pace! Cum o vedeți voi în clipa de față? 

— Tocmai asta am vrut să spun, chiar de la început, cînd m-ai 
întrerupt. Vroiam să spun că aşa conducători ca împăratul Traian apar o 
dată la o sută de ani şi dacă vă amintiți de Domițian vă veți da seama că tot 
imperiul vostru şi toată puterea voastră sînt o nimica toată fără un 
conducător bun. Chiar dacă ne veţi învinge datorită lui Traian, noi ne vom 
ridica din nou după moartea sa şi poate că vă vom învinge la rîndul nostru. 
Sintem popoare multe de acelaşi singe şi de aceeaşi credință şi avem 
mîndria noastră, nu vrem să fim sclavii nimănui. În clipa de față nici un 
popor nu este mai viteaz ca al nostru şi nu va fi uşor să ne biruiți. De 
aceea, marele Decebal ne-a trimis să vă spunem cuvintul: Pace! Țara 
noastră este bogată în toate, iar voi aveți multe lucruri ce ne lipsesc, să fim 
deci prieteni, să facem schimb şi negoţ. Nu ne trebuie alte pămiînturi şi nici 
pe vremuri nu am avut nevoie de ele; dacă am trecut Dunarisul cu sabia în 
mină, dacă am pus stăpinire pe Moesia şi Panonia pînă la mare, asta am 
făcut-o numai din pricina nesăbuitului de Domițian, care ne provoca. 
Traian este un mare împărat şi o minte luminată cum nu a mai fost, de 
aceea spre binele imperiului său, noi îi propunem pace. 

Longinus tăcu ciîtva timp, apoi zise cu gravitate: 

— Este greu să ajungi la război, dar la pace e şi mai greu. Lucrul 
acesta trebuie chibzuit. 

— De aceea Decebal te pofteşte la el, ca să vorbiți şi să judecaţi, iar 
după ce veți pregăti totul cu de-amănuntul, tu vei putea supune planul 
împăratului Traian. 

— Mi-e teamă că-mi voi depăşi atribuţiunile. 

— Cituşi de puţin, nobile prefect. Decebal are mult mai multe 
speranţe să ajungă la o înţelegere cu tine, om de încredere al împăratului, 
cunoscător al ţării şi al poporului nostru, mai ales că împăratul ţi-a lăsat 
mînă liberă în ducerea războiului şi a tratativelor. 

— Sînteţi bine informaţi şi sînt măgulit că regele mă răsfață cu atita 
cinste, dar după obiceiul şi legea noastră, nu pot hotări singur şi trebuie să 
adun consiliul oştirii. Miine, la acest ceas, veți avea răspunsul meu. Vreau 
însă să ştiu ce cale va trebui să urmez, din cîte persoane va trebui să se 
compună escorta mea şi dacă nu mă veți supune la lucruri dezonorante 
legîndu-mă la ochi, făcindu-mi percheziţii corporale sau forțindu-mă să 
destăinuiesc secrete de stat? 

O indignare vie se întipări pe chipul venerabilului tarabostar. 

— Pe Zalmoxis! Vei fi liber ca pasărea cerului şi vei merge cu cine vrei 
şi cu cîți oameni vrei. Fii încredinţat că te vom primi ca pe un mare general 
şi nobil de neam senatorial. 

După o dezbatere furtunoasă de patru ceasuri, Longinus mulțumi 
consiliului, rămînind să plece la Decebal. Hotărise să fie însoțit doar de un 
centurion şi un soldat ordonanţă, refuzind propunerea unora — să meargă 
cu mare alai. 

După multe cercetări alegerea prefectului căzu pe centurionul Cappa 
şi pe ostaşul Asdus. În afară de faptul că aveau o înfăţişare impunătoare, 
erau buni cunoscători ai limbii şi obiceiurilor dacice. 

Deoarece Longinus nu voia să-l ia cu el pe bătrinul Senio, 
Marcellinus îi oferi pe sclavul său Crocus, tînăr, viguros şi istet. 

A treia zi după vizita lui Susagus în lagărul roman, Longinus cu mica 
lui suită porni în solie. Ca locţiitor al comandantului, tribunul Marcellinus 
îl conduse pînă la pîrîu cu o centurie de pretorieni. 

Prefectului i se dădu onorul şi în sunete de trimbițe, cu tot lagărul 
adunat la parapete, acesta trecu cu ai săi pîriiaşul. 

„Trux vultus, vox fera, verissima Martis imago” 
(Chip înfricoşător, voce neîmblinzită, 
adevărata imagine a lui Marte) 

Ovidiu 


xn ciuda asigurării lui Susagus că va călători ca un mare general şi 
| nobil senator, solia lui Longinus fu searbădă şi lipsită de orice fast. 

A Escorta se compunea dintr-o trupă numeroasă de călăreți 
tăcuți şi ursuzi care împotriva protocolului erau peste măsură de zoriți. 
După numai o zi de călătorie, Longinus îşi dădu seama, după îngustimea 
drumului întortochiat şi după pustietatea locurilor, că traseul fusese 
înadins ales pentru ca romanii să nu vadă nimic din pregătirile dacilor. Era 
limpede că drumurile mari, pe care se circulă în timpul războiului, nu 
trebuiau văzute, fie că lucrările de întărirea lor erau de mare amploare, fie 
că nu. 

La căderea nopții au tras la o casă mohorită, situată pe domeniul 
unui tarabosta ursuz. Acesta după ce-i întîmpină şi dădu porunca de 
găzduire, cam în silă, plecă şi nu mai reveni. 

Seara, înainte de culcare, încălzindu-se la focul unui trunchi de brad, 
Longinus se întreținu mult timp cu Cappa. Prefectul era nedumerit şi 
nemulțumit totodată. Regele Decebal, din capul locului, îl lămurea — ce 
înseamnă să fii credul şi cît valorează promisiunile. 

Lemnul uriaş din vatră trosnea împrăştiind miros de răşină. Fumul 
se înălța către o deschizătură în birnele negre ale tavanului. 

Focul din vatră dogorea, învăluind odaia în lumini roşii, pline de 
neastimpăr ca şi gindurile celor doi romani. Pilpiirile lui jucăuşe zăboveau 
pentru o clipă în panopliile cu arme ciudate, în perii lucioşi al blănurilor 
întinse peste tot, pe vasele înşirate de-a lungul polițelor. Interior misterios 
ca şi stăpînii ce-l locuiesc. Numai în colțul opus vetrei, acolo unde se ghicea 
uşa masivă de stejar, umbra era deasă, tot atit de deasă ca şi în colțul cel 
mai tăinuit al sufletului prefectului, „sancta-sanctorum” în care el îşi păstra 
amintirea fiului său nefericit. 

Numai el ştia că scopul final al acestei solii era Lucius, mezinul său 
drag, nicidecum tratativele de pace în care nu credea şi nici nu le dorea, 
după cum nu le dorea nici împăratul. Cum se va descurca, nu ştia încă, 
socotea că timpul le va rezolva pe toate şi-i va dicta şi preţul. 

— Fii cu ochii în patru, Cappa. Eşti tînăr şi isteț, cunoşti limba şi 
obiceiurile lor. Pace nu vom încheia, căci regele nu va primi niciodată 
condițiile noastre. Nimeni însă nu trebuie să bănuiască că sîntem atit de 
sceptici în această privință. Ceea ce vom aduce cu noi, cînd ne vom 
reîntoarce, este deocamdată lucrul cel mai de preț: adică starea de lucruri 
din regatul lui Decebal. 

Bătrînul tăcu, zimbind cu amărăciune. Simți un ciudat şi dulce fior la 
gindul că după atîția ani închinațţi cu neclintire datoriei, el, incoruptibilul şi 
neînduplecatul oştean, mai are şi o datorie părintească de îndeplinit. De 
fapt, împăratul cu bunătatea-i caracteristică faţă de supuşii săi credincioşi 
nu o dată i-a sugerat ideea că îi dă mînă liberă în această chestiune 
delicată. 

O pală de vint făcu să răbufnească fumul în încăpere şi Cappa, 
ştergîndu-şi ochii de usturime murmură o înjurătură. 

— lartă-mă, nobile Gaius! zise şi peste cîteva clipe adăugă: Mi-e 
teamă de trădare. Nu ştiu ce anume, pun la cale şireții aceştia dar simt că 
nu-i de-a buna. Pe Hercule neînfricatul, nu ar fi trebuit să mă descurajez, 
dar inima-mi spune că uneltesc ceva ce nu intră în capul meu de militar, 
obişnuit cu anumite practici, statornicite de cînd lumea. 

— Aşa se întîmplă cînd te afli printre duşmani. Nu trebuie să te mire 
nimic, Cappa. De multe ori în viață am trecut prin acest simțămint. Solii 
trebuie să aibă doar logică — prea multă imaginaţie strică. 

Lingă uşă, pe o blană de zimbru, dormea un somn iepuresc Asdus. 
Împlătoşat, cu mîna pusă pe mînerul paloşului, tînărul avea ceva din figura 

legendară a lui Hercule, pe neînfricarea căruia jură Cappa adineaori. 
Trunchiul din vatră trosni cu putere, împroşcînd cu răşina-i aromitoare. 
Asdus se trezi, mestecînd somnoros, dar îndată capul îi recăzu şi adormi pe 
loc. 


— E obosit flucăul, zise Longinus privindu-l, dar ştie să doarmă 
milităreşte. Centurioane, cu unul ca tine şi ca el, nu mi-ar fi fost frică să mă 
avînt nici în împărăţia lui Hades. 


* 


Drumul parcurs în următoarele două zile nu se deosebea întru nimic 
de acela din ajun. Locurile păreau cu desăvirşire pustii. Lungimea şi 
îngustimea drumeagurilor, marele număr al cotiturilor şi al vadurilor, era 
cea mai bună dovadă că dacii duceau solia pe un traseu ocolit. După 
informațiile ce le aveau, drumul mare de la Caput Stenarum pînă la 
Sarmizegetusa nu putea să dureze mai mult de două zile pentru călări. 

Prin grija gazdelor solii ajunseră, ca din întîmplare, în preajma 
capitalei, noaptea tîrziu. Cerul era înnorat, mărind şi mai mult 
obscuritatea. Făcliile purtate de către daci smulgeau din cînd în cînd cîte 
un detaliu arhitectonic, mai mult orbind însă pe acei ce ar fi vrut să vadă 
ceva. În stînga drumului apăreau mase mari negre, ce ar putea să fie ziduri 
sau clădiri, dar şi acestea se topeau într-o clipă-două, ca nişte fantome. În 
pilpiitul şi fumul torțelor, cavalcada se opri brusc lingă un zid ale cărui 
contururi se pierdeau în beznă. După ce descălecară, solii fură conduşi pe 
sub bolțile unei porți joase şi înguste, pomenindu-se într-o curte de castel 
nu prea mare, dar bine luminată. Un om înalt, slab şi oacheş, îmbrăcat cu 
eleganță sobră, cobori voios scările şi-l întîmpină pe Longinus cu urări de 
bun venit, într-o latinească impecabilă. Cu această ocazie aflară că este 
Bicilis — secretarul regelui, însărcinat să-i primească şi să-i găzduiască. 
Acest grec, prea plăcut şi isteț la vedere, îşi exprimă regretul că regele 
chemat de treburi urgente lipseşte din oraş, dar nu va întîrzia să sosească 
curînd ca să-i dea nobilului Gaius Cassius Longinus onorurile cuvenite. Era 
unul dintre acei oameni rari, şi curteni desăvîrşiți, care copleşindu-te cu 
atenţii şi asigurări, nu te lasă să reflectezi. În preajma unuia ca Bicilis 
întrebările se sting pe buze, inutile, înlocuite cu soluții împrumutate, 
substituite cu abilitate propriilor tale gînduri. 

Bicilis îi conduse curtenitor prin coridoare luminate de lampadare de 
bronz pînă la odăile rezervate lor, lăsîndu-i în seama servitorilor. 

Longinus îl opri pe Cappa la cină. Îl aprecia într-un mod deosebit şi îi 
rezervase în viitor titlul de „ordo”, adică prim-centurionul legiunii, care intra 
din oficiu în consiliul militar. 

Spre marea lor mirare li se servi o masă îmbelşugată cu mîncăruri 
alese, familiare gustului latin şi stropite cu vinuri de calitate. Asdus şi 


Crocus cinară în odaia servitorilor şi fură ospătaţi din belşug. După cină 
Cappa se retrase în odaia sa, învecinată cu aceea a prefectului, iar Asdus, 
lăsîndu-l pe Crocus singur în odăița lor, veni să se culce în pragul co- 
mandantului. 

Adormiră fără acea presimţire apăsătoare a primejdiei ce-i chinuise în 
ajun, iar zorii zilei îi întimpinară odihniți şi înviorați. 

— De mult n-am mai dormit într-un pat mare şi moale ca acesta, îi 
zise Longinus lui Cappa a doua zi, — poate chiar prea mare şi prea moale. 
Acum nu am altă dorință decit să stau de vorbă cu regele. Avem multe de 
spus unul altuia. 

Dar dorința nu i se împlini şi ziua se scursese fără ca să fie chemat 
sau cel puţin vizitat de vreun cutrean. Servitorii aveau grijă să nu le 
lipsească nimic, căutînd chiar să le pre-întîmpine orice dorință. Rămineau 
însă muţi la încercările lui Cappa şi Asdus de a lega o convensație, din care 
aceştia ar fi putut afla sau, cel puţin, deduce ceva. 

În seara sosirii lor, ducînd hainele prefectului în încăperea sa, să le 
dea lui Crocus ca să le curețe, Asdus se ciocni pe sală de o tînără slujitoare. 
Fata îl săgeta cu privirea şi fugi la treburile ei. Era voinică şi avea ochi mari 
de ciută. Tînărul ostaş în viața sa nu văzuse o fată mai mîndră şi din clipa 
aceea îşi pierdu liniştea sufletească. 

A doua zi, după ce-şi termină îndatoririle de ordonanţă, îl luă pe 
Crocus şi se duse s-o caute prin odăile seivitorilor, la bucătărie, peste tot. 
Nu găsi fata, în schimb, constată că toate uşile ce dădeau în exterior erau 
bine zăvorite. Totuşi, o uşă scundă de la capătul unui coridor nu era 
închisă şi împingiînd-o văzură o scară răsucită în spirală care ducea undeva 
sus. O urcară fără să stea pe gînduri şi se pomeniră pe terasa unui turn. 
Legănaţi de gîndul că de acolo de sus vor putea vedea ceea ce fiecare din ei 
ar fi vrut să vadă: misterioasa capitală a dacilor, se înşelară căci turnul era 
acoperit, iar din cele două ferestre-arcade nu se vedea decît un colț al curții 
prin care pătrunseseră deunăzi în palat. 

— Pe toţi sucubii! îi scăpă lui Asdus, sintem prinşi în capcană ca 
nişte şobolani. 

Atrăgindu-i atenţia asupra unui zgomot nedesluşit ce venea din 
spatele lor, Crocus zise cu profundă dezamăgire: 

— Oraşul, pe care visam atita să-l văd, se află în partea opusă, acolo 
unde privirile noastre nu ajung. Ascultă! am impresia că aud tropot de cai 
şi scirțiitul carelor. Auzi sunetele acele surde? Nu pot proveni decit de la 
sonetele ce bat parii în pămint. Se aude şi o trimbiţă! 

Jos, pe coridor, se despărțiră. Crocus se duse la treburile lui, iar 
Asdus se grăbi să-i raporteze lui Cappa cele constatate. Pe drum se întilni 
pentru a doua oară cu fata din ajun. Îi aţinu calea apucînd-o de mînă. 

— Cine eşti, frumoaso? 


— Dă-mi drumul, că-mi rupi braţul, zimbrule! 

— Nu te las pînă nu-mi spui cum te cheamă. 

Cu toate că arunca în jurul ei priviri pline de teamă, fata nu părea 
sfioasă şi nici nu căuta să scape de strinsoare. 

— Multe ai vrea, zimbrule. Lasă-mi braţul că n-am să fug! Şi peste o 
clipă adăugă cu tristeţe în glas: La ce bun să-mi ştii numele? În curînd vei 
pleca şi-l vei uita de îndată. 

Dădu să plece, dar se reîntoarse şi atingîndu-i solzii de pe platoşă, 
zise încet: 

— Mă cheamă Sama. Cu bine, zimbrule! şi îndată fugi sprintenă, 
rizind încetişor. 


x 


Şi a treia zi se scursese monoton în aşteptarea vreunei veşti de la 
regele Decebal. 

— Cappa, întrebă Longinus după cină, ai întrebat de ce lîncezim aici, 
închişi în acest oribil palat? 

— Da, nobile, Gaius, dar servitorii spun că nu ştiu nimic. Am 
insistat, am ridicat glasul, dar este cu neputinţă să scoţi ceva de la ei. Sînt 
amabili şi atât. 

— Bine am mai nimerit-o. Pe Nemessis, parcă n-aş avea destulă 
treabă că-mi pierd timpul aici. 

— Prefecte, nu ţi-am raportat încă. M-am urcat din nou în turnul 
descoperit de Asdus şi l-am zărit pe Bicilis jos, în curtea interioară. L-am 
strigat, dar fie că nu m-a auzit, fie că s-a prefăcut că nu mă aude, a 
dispărut peste o clipă. 

— Crezi că se ascunde de noi? 

— Aşa s-ar părea, căci după ce am coborit în fugă, ca să-l prind în 
vestibul, intrase ca în pămînt. Cînd am întrebat servitorii unde e de găsit, 
m-au privit ciudat, ca pe un smintit, ca pe unul care are vedenii. Crede-mă, 
vederea nu m-a înşelai piîn-acum niciodată. 

— Te cred, după cum nu-i mai cred pe ei de acum înainte. Ciudate 
apucături au duşmanii noştri, iar metodele lor diplomatice îmi sînt cu totul 
de neînțeles. 

— Eu, prefecte, din toate acestea înțeleg un singur lucru — regele te- 
a momit la el nu pentru tratative ci cu un scop, care anume, nu ştiu, dar 
îndrăznesc să mi-l închipui. 

Longinus se schimbă la față, cicatricea i se albi şi timp de cîteva clipe 
îl privi greu, drept în lumina ochilor. 

Centurionul îl cunoştea prea bine ca să nu-şi dea seama că suferă, de 
aceea-i păru rău că-i scăpară acele vorbe. Dar într-un tirziu prefectul se 
stăpini şi-i spuse blind: 


— Ce-ţi închipui, Cappa, spune, fără teamă? 

— M-am gîndit la fiul tău, care este prizonierului lui Decebal. 

— Tu ai dreptate. Acum cînd noi ne frămîntăm aici, Lucius al meu, 
presupun, este „pregătit”, Longinus apăsă pe ultimul cuvînt, este pregătit 
pentru întilnirea cu bătrinul său tală. Cunosc procedeele, de la cele mai 
brutale pînă la cele mai subtile şi-l depling căci toate sînt neplăcute. Le 
cunosc prea bine, pentru că în lunga mea carieră de militar şi diplomat, am 
uzat şi eu de ele. Tocmai de aceea nu mă revolt pe soartă, căci degeaba m- 
aş revolta pe o zeiță oarbă. Totuşi, cînd în joc este soarta fiului meu iubit, 
curajul şi voința mă lasă. Te rog, Cappa, încordează-ţi toată istețimea, 
vorbeşte şi cu Asdus, şi caută să afli tot ce se poate despre soarta fiului 
meu. Servitorii din palat trebuie să ştie, de aceea sînt servitori. Momeşte-i, 
dă-le aur, căci nimeni nu poate rezista aurului, depinde doar de preț. 

Prefectul scoase dintr-o cutie o pungă voluminoasă. 

— Ţine-o! Aici sînt numai piese străine, nici una romană, ca să nu le 
fie teamă. Dă-le cît cer, în schimbul unei informaţii despre fiul meu. 

— Voi face precum mi-ai poruncit, răspunse Cappa emoționat. Ai 
toată încrederea, nobile Gaius. 

— Îţi mulțumesc! Voi adăuga acest serviciu personal la neprețuitele 
tale servicii aduse patriei, Cappa. 

— Nu te gîndi la asta, nobile. 

— Totuşi, poate îl condamnăm pe nedrept pe rege, reluă meditativ 
Longinus. Poate într-adevăr este chemat de treburi ce nu suferă întirziere, 
doar este un conducător de stat?! 

— Se poate, dar în cazul acesta trebuia să-ţi aducă scuze, să-ţi ofere 
distracţii demne de rangul tău. Nu să te închidă aici, ca pe un răufăcător. 

— Dar ce sînt oare? zise Longinus ca pentru sine. Oare nu sîntem 
unul pentru celălalt nişte răufăcători? La ce bun prefăcătoria şi poleiala? La 
ce mi-ar folosi distracțiile cînd sufletul mi-e sfişiat de îndoieli? Crede-mă, 
Decebal procedează ca un barbar, dar procedează bine. Este mai puţină 
viclenie în actele lui decit în actele altor conducători de popoare. 

— lartă-mă, nobile, că te contrazic. Decebal este foarte viclean, asta o 
ştie toată lumea. De ce Sucii şi Costobocii nu vor să încheie alianță cu el? 
De ce Sarmații, în afară de cîteva triburi, nu s-au unit cu el? Pentru că şi pe 
vremuri i-a momit, pentru ca să-i păcălească mai apoi. De ce a încercat de 
două ori să-l asasineze pe divus Traian? Ciudate practici în diplomaţie! La 
fel şi faptul că te ţine poprit. Toate acestea nu se pot explica decit prin 
faptul că-i fuge pămîntul de sub picioare. 

— De ar fi aşa cum zici tu. Dar, voi tinerii vă cam pripiți. Oficial şi eu 
mă exprim cîteodată aşa. De obicei una trebuie să spui şi alta să gîndeşti. 
Te asigur că-l stimez mult pe Decebal. Mi-e chiar frică de dirzenia lui. 
Voința cu care-şi apără ţara este de-a dreptul titanică, după cum este 


nemăsurată şi neînfricarea ostaşilor săi. Un alt rege, oarecare, din Africa, f 
Asia, Britania sau Germania s-ar fi supus de mult, umilit şi redus la starea - 
de păpuşă în mîinile noastre. Pierzindu-şi independenţa, el şi-ar fi păstrat 
viața şi averile. În istoria lumii puţini au fost ca Decebal. 

— Este lupta disperării, prefecte, el ştie că-l aşteaptă securea călăului 
în carcera Tullianum. 

— Şi totuşi nu s-a înfricoşat de această soartă pentru că nu concepe 
viața decît în libertate. Ca să te poţi lupta cu un duşman ca el, trebuie să-l 
cunoşti şi să-l înţelegi. Acum mă are pe mine. Îl are şi pe fiul meu. Crede- 
mă, Cappa, că el va şti să tragă foloase din asta. 


x 


De cîtva timp, la ora cinei, Aya trecea prin încăperile străjerilor. 
Însoțită de Sutta, fără să zăbovească prea mult, ea se interesa de treburile 
oamenilor, gusta din mîncarea lor şi le lăsa din cînd în cînd cîte un ulcior 
pîntecos de vin. 

Însuşi tarabosta avea acest obicei şi dacă se întimpla să nu poată 
veni, îl trimetea pe Nando. Acum, cînd erau amindoi plecați, era firesc să 
vină Aya. 

Au trecut şase zile de la plecarea lui Piros şi seara, după ce s-au 
întors de la cina străjerilor, dezbrăcîndu-şi stăpină, slujnica îi zise cu necaz: 

— Stăpină, iartă-mi îndrăzneala, dar nu se mai poate aşa. 

— Ce-i cu tine? Ce să nu se poată? 

— Nu se cade ca tu, fiică de mare tarabosta, să te arăţi printre 
neciopliții aceea, care-şi rid de tine şi-şi bat joc de slăbiciunea ta. Oare n-ai 
băgat de seamă cum le sticlesc ochii după ulciorul cu vin? 

— Sutta, nu te amesteca! Cum îndrăzneşti să judeci faptele mele? 

— Dacă ţi-am greşit cu ceva bate-mă sau pune să mă bată străjerii 
tăi, dar tot nu voi tăcea. Stăpinul are încredere în mine şi m-a pus să 
veghez asupră-ți. Dacă îndrăznesc să mă amestec în treburile tale asta o fac 
din dragoste şi recunoştinţă. Mi-e teamă pentru tine şi în acelaşi timp, 
pentru mine. 

— De ce să-ţi fie teamă? 

— Marele tarabosta poate să mă izgonească pentru că nu am vegheat 
bine şi te-am lăsat să faci ceea ce nu trebuie. 

Aya se deşteptă parcă din visul ei: 

— Sutta, mă iubeşti? 

— Te iubesc mult, stăpină. Parcă tu nu ştii? 

— Unii spun că nu poţi avea încredere în nimeni, eu însă am avut-o 
şi în tata şi în Sofronos şi în Piros; o am şi în tine. Sufăr mult, Sutta. Nu ți- 
am spus piîn-acum pricina suferinței mele, pentru că mi-era frică pînă şi de 

ginduri. Numai lui Piros i-am spus înainte de plecare, căci altfel nu se 
putea. 

— Vezi, stăpină, zise Sutta cu dojana, unui străin i-ai spus iar mie, 
slujnicei tale credincioase, nu. 

— Nu puteam altfel. Piros a plecat cu taina mea şi înainte de a pleca 
am avut nevoie de ajutorul său. Este adevărat că această taină putea fi mai 
degrabă încredinţată unei femei. 

— Eşti îndrăgostită! exclamă Sutta. Cîteva clipe se priviră în tăcere. 

— Cine e, stăpină? 

Aya îşi acoperi fața cu mîinile. 

— Nu, nu pot... 

— Descarcă-ţi sufletul! Asta o să te uşureze. Dacă ţi-e teamă, pot să- 
ți jur pe ce vrei că nu voi spune nimănui, cît voi trăi, taina ta. 

— Nu e nevoie să-mi juri. Taina mea e atit de grozavă, încît însăşi 
grozăvia ei este cel mai bun lacăt pentru gura ta. Îl iubesc... pe Lucius, 
romanul. 

Înfricoşată, Sutta rămase cu mîna la gură. Într-un târziu întrebă 
încet, aproape în şoaptă: 

— Ce nenorocire! Niciodată nu mi-ar fi trecut prin cap, de altfel ca 
nimănui în această cetate. Ce-i de făcut, stăpină? Dragoste pentru un 
duşman al neamului — aşa ceva nu se poate?! 

— Ştiu şi nici nu vreau să se poată. Vreau doar să fie fericit, să-i 
redau libertatea. 

— Stăpină, ţi-a venit un gînd nebun de tot. Fereşte-te, leapădă-te de 
el pînă nu e tîrziu, pînă nu se întîmplă o nenorocire! 

— Nu, zise Aya cu hotărire, trebuie să-i redau libertatea. După asta, 
tata poate să mă şi omoare. 

— Mai întîi mă omoară pe mine. Pe tine te mai poate ierta, îi eşti fiică. 

— O să iau totul asupra mea. Tocmai de aceea nu ţi-am spus nimic 
pin-acum. Singurul lucru ce-ţi cer este să-mi duci şi miine un ulcior de vin 
în odaia străjerilor. Îți făgăduiesc că-l vei duce pentru ultima oară. 

— Ce ai de gînd, stăpină? Mă cuprinde teama. 

— Nimic rău, Sutta. N-am să omor pe nimeni, doar că am să fierb 
vinul cu nişte buruieni, ca străjerii mei credincioşi să doarmă buştean, 
pină-n zori, cînd totul se va sfirşi pentru mine. 

A doua zi dis-de-dimineaţă, trimise să-l cheme pe Filimon la ea. Acest 
om o încurca. Cu frica ce i se cuibărise în suflet, de cînd sosise arhitectul 
cu ceata lui, vedea în jurul ei numai iscoade. 

— Cu ce îi pot fi de folos nobilei Aya? întrebă Filimon apărind în prag 
şi, după ce fu poftit să şadă, adăugă: Îţi aduci aminte că te-am rugat în ziua 
sosirii mele, să dai odaia lui Piros şi încă una, învecinată cu ea, pentru 
oamenii mei! 

Aya îl privi un timp, cîntărind foloasele ce le-ar putea trage din noua 
stare de lucruri. 

— Tocmai pentru asta te-am chemat, meştere Filimon, dar n-ai avut 
răbdare să-ți spun ce hotărire am luat. 

— lartă-mă, zise jenat dar cu bucurie Filimon, nu voiam să te supăr 
dar vine iarna, alaltăieri a nins, astăzi fulguieşte. gerul poate să se lase pe 
neaşteptate. 

— Ştiu, şi sînt răspunzătoare de sănătatea tuturora, de aceea îţi 
poruncesc să te ocupi de asta. Începe cu odaia prizonierului. Trebuie 
întărită bine şi pregătită pentru o iarnă grea. Vreau ca pină-n seară să fie 
gata, iar pîn-atunci să-l muţi în fosta odaie a lui Piros. Porunceşte 
oamenilor să se apuce de treabă. 

Bătu din palme şi cînd în prag apăru slujnica, zise: 

— Sutta, te vei duce cu meşterul Filimon să muţi lucrurile 
prizonierului în odaia vecină. 

— Îţi mulțumesc, nobilă Aya! Aflînd că le dai odăile, oamenii mei vor 
lucra cu sîrg şi pină-n seară totul va fi gata. 

Făcu o plecăciune adincă de tot, ca să nu i se vadă bucuria din 
priviri. 

* 


În dimineața aceea Lucius se trezi cu inima grea. Aruncă o privire în 
oglinda de bronz. O barbă de sălbatec îi năpădise fața; pletele i-au crescut 
şi-i cădeau pînă aproape de umeri. Întinse mîna ca să bată în uşă, să-i 
deschidă paznicul, dar balamalele scîrțiiră şi în prag apăru Sutta cu 
Filimon. 

— Salve, tribune! avem poruncă să te mutăm pînă-n seară în odaia 
vecină, căci vrem să ţi-o reparăm pe a ta. Cu aceste cuvinte, Filimon îi făcu 
semn cu ochii că totul merge bine. 

— Te salut, meştere Filimon! Dacă aşa este porunca, sînt gata s-o 
îndeplinesc. 

— Să trecem deci dincolo, tribune, iar fata asta o să stringă şi o să 
aducă lucrurile tale. 

— Ale mele? glumeşti pesemne. Nu-i nimic de-al meu aici. 

Urmat de Filimon, Lucius trecu în odaia vecină. Meşterul nu închise 
uşa ca să nu dea de bănuit. 

— Nu avem timp de pierdut, zise repede în şoaptă, ascultă şi ţine 
minte. Miine la miezul nopții să fii treaz şi îmbrăcat. Totul este pregătit. Nu 
pot să mai aştept căci poate să se întoarcă Nando sau altcineva, cu care nu- 
i de glumit. Nu vom escalada zidul, am găsit o portiță secretă care printr-un 
gang subteran ne va scoate în vale, la baza stincii celei mari. Caută să te 


mişti mai mult pin-atunci ca să-ți destinzi muşchii. Să ne ocrotească zeii 
pînă mîine! 

— Stai o clipă, prietene. Vreau să-ți spun o taină. Buna noastră 
stăpină Aya vrea şi ea să-mi redea libertatea. Nu te minuna! Nu am timp să- 
ți explic acum. Trebuie să acționaţi împreună, va fi mai uşor. 

— Ce întorsătură neplăcută! Ai încredere în ea? 

— Absolută. Ea mă iubeşte. Sună ciudat, dar acesta este adevărul. 
Bagă de seamă — vine Sutta. 

Fata intră cu o legătură mare în braţe. Lucius stătea pe laviță, lingă 
vatră, iar Filimon se prefăcea că cercetează lemnăria uşii. 

— Mai ai lucruri de adus? o întrebă. 

— Da, mai am, răspunse fata şi plecă. 

— Tribune, pentru numele lui Zeus Olimpianul, să nu-ţi tunzi barba. 
Ne vom îmbrăca în haine de daci şi trebuie să fim bărboşi. 

— N-am să uit nimic din ce mi-ai spus. 

— Tribune, nu-mi place amestecul Ayei. N-am avut niciodată 
încredere în femei. Va vroi, pesemne să-şi ia rămas bun de la tine. Asta 
adaogă la splendoarea clipei, dar emoţionează, împrăştie gîndurile tocmai 
atunci cînd ele trebuie să fie adunate. Trebuie neapărat să vorbesc cu ea? 

— Vorbeşte fără teamă şi cum va hotări, aşa să fie. 

— Mă duc chiar acum. Voi căuta s-o conving să nu se amestece, 
pentru binele ei. La daci asta se pedepseşte necruţător. Tot devotamentul 
meu, tribune! 

Lucius îi întinse mîinile şi i le strînse pe ale lui cu putere. 

— Vom fi prieteni, Filimon! Gestul tău nu-l voi uita niciodată. 

Sutta reveni, îşi puse sarcina jos şi zimbind, scoase din sîn un mic 
răvaş; i-l întinse pronunţind un singur cuvînt: „citeşte”! 

După ce slujnica plecă, prizonierul închise uşa şi citi scrisoarea. 

„La noapte, la al doilea cîntat al cocoşilor, voi veni cu tot ce trebuie ca 
să poţi fugi. Fii treaz şi gata de plecare. Paznicii vor dormi, iar câinii vor fi 
închişi la capătul celălalt al cetății. Mă va însoţi Sutta şi te voi îndrepta pe 
drumul cel bun. Zalmolxis să te aibă în pază şi să-ţi călăuzească paşii către 
ținta ta!” 

După ce termină de citit, Lucius simţi, spre nedumerirea sa, că de 
acum înainte nu mai poate uri, nici măcar disprețui, un neam care a putut 
să dea naştere unei ființe ca Aya, că nu va mai fi în stare să ia parte cu 
singe rece la distrugerea acestui neam, numai pentru că a îndrăznit să se 
împotrivească superbei Rome. 

Pe urmă îşi dădu scama că prietenii, în zelul lor de a-l salva şi fără să 
ştie unul de altul, au fixat două zile diferite pentru evadare. Faptul îl 
nelinişti. Ce să facă? Dacă Filimon nu se va înțelege cu Aya? Dacă ea îl va 
întemnița, neavînd încredere în el pe temei că este trădător? 


Şi întrebările urmară una după alta. 

Îngrijorat şi ros de îndoială, Filimon o căută pe Aya. Rămas între 
patru ochi cu ea, o privi cercetător. 

— Vrei să-i redai tribunului libertatea? o întrebă fără ocolişuri. Şi 
înainte ca fata să-şi revină, căutind să-şi potolească bătăile inimii, 
continuă, liniştit de emoția ei. 

— Nu-ţi fie teamă, chiar el mi-a spus-o. Şi eu am venit ca să-l ajut să 
evadeze. Dacă pleacă de unul singur nu prea are sorți de izbindă. 

— Prin urmare, zise fata, prin urmare eşti un trădător? 

— Nu mă judeca atit de aspru. Mi-am dăruit inima şi brațul lui 
Decebal, dar nu m-a înţeles. În loc să mă folosească ca arhitect, m-a trimis 
să spionez printre romani. l-am spus că treaba asta nu e pentru mine, că 
nu sînt făcut pentru aşa ceva, el însă mi-a ris în față şi mi-a spus: „Du-te 
unde te trimit! Dacă ai devenit trădător, fii pînă la capăt.” Peste o lună am 
fost prins, torturat şi pus în lanţuri pe o galeră romană. Numai grație lui 
Gaius Longinus, tatăl prizonierului tău, am scăpat, dar i-am jurat că mă voi 
întoarce la Decebal şi-mi voi da viața la nevoie, ca să-i salvez fiul. 

— Te voi pune în lanţuri şi te voi tortura şi eu! spuse Aya sculindu-se 
brusc în picioare. 

— Ce rost are să ne ascundem unul de altul, îi răspunse Filimon cu 
amărăciune. Avem acelaşi țel. Trimite-o pe Sutta la Lucius să-i scrie cîteva 
cuvinte liniştitoare. 

— Ce mi-ar dovedi asta? Ce dovezi i-ai adus că te-a crezut? 

— O, eşti mai deşteaptă decît te-am crezut, te admir! lată dovada! şi 
întoarse pe deget un inel ce-l purta cu pecetea înăuntru. Sînt inițialele 
prefectului Longinus. Lucius, fiul său, le cunoaşte bine. 

— Inelul l-ai fi putut fura ori găsi pe undeva! 

— Pe Zeus Olimpianul, ce folos aş fi avut trădindu-vă? Gindeşte-te, 
Lucius este robul lui Decebal, care poate oricînd să-l ucidă fără să recurgă 
la astfel de complicaţii. lar tu ce amestec ai? Doar nu eşti o persoană de 
care depinde soarta statului. Dacă nu mă crezi nici acum, priveşte: 

Filimon aruncă stola de pe umeri şi sfişiindu-şi tunica îşi dezgoli 
spatele. 

— Vezi urmele acestea proaspete de bici? Numai pe o galeră romană 
se pot căpăta, căci nicăieri pe lume nu sînt astfel de bice. 

Aya îşi lăsă capul în jos. 

— Zeii să vă ocrotească pe amindoi! Dar nu te voi lăsa să pleci cu el 
decît după ce îmi vei jura că nu vei călăuzi oştile romane spre cetatea 
tatălui meu şi că vei uita că ai fost vreodată aici! 

— Toată cinstea şi respectul meu pentru fiica lui Diaies. Împăratul 
Traian nu va avea de luptat numai cu bărbații. 

Filimon se lăsă într-un genunchi, şi jură solemn. 


Lucius nu-şi mai găsea astimpărul. Se sculă. Îşi răcori obrazul cu apă 
rece, îşi pieptănă părul şi barba şi se duse la fereastră. Cerul era acoperit 
de nori plumburii. Părea aproape negru alături de zăpada proaspăt 
aşternută în ajun. 

Două mogildeţe se desprinseră din umbra zidului. Tresări, erau 
paznicii. Mergeau bălăbănindu-se şi vorbind mai tare ca de obicei. Unul 
dintre ei scapără de mai multe ori din amnar, înjurînd. Pîn-la urmă aprinse 
o torță şi se îndreptă spre celula prizonierului. Lucius se retrase repede de 
la fereastră şi se lungi pe laviţă, trăgîndu-şi cojocul pînă peste bărbie. În cu- 
rind, în pătratul ferestrii apăru un chip bărbos. Mormăind ceva în limba lor, 
paznicii încercară zăvoarele şi se depărtară rizind. 

Lucius se postă din nou la fereastră. De cînd cu frigul, oamenii 
dormeau în corpul de gardă. Nu se vedea ţipenie. Cîinii bămăiau a pustiu. 
Le era frig ori foame, căci în lătratul acela era ceva mişcător de trist. Timpul 
se scurgea înfiorător de încet. Pe urmă, în liniştea nopții, se auzi un 
schelălăit şi Lucius văzu o umbră de femeie care ducea cîinii după ea. 
strecuriîndu-se uşor de-a lungul zidului spre casa tarabostarului. 

O linişte neobişnuită se aşternu peste cetate. Părea că în aşezarea 
asta mare nu mai sălăşluieşte nici o ființă în afară de el. Şi firea parcă 
amorțise. Ba nu! Cînta cocoşul. Un altul îi răspunse pe un glas mai subțire. 
„Acum, acum! îi scanda inima. Acum trebuie să vină! Şi dacă totuşi n-o să 
vină? Nu se poate, trebuie să vină. Şi totuşi dacă n-o să vină, ce-i de făcut?” 

Trecîndu-şi mîna peste fruntea înfierbîntată de gînduri, se potoli, 
mustrindu-se pentru pripeala sa. 

„Dar, iată-i! Vin!” Abia desluşi trei mogildețe îmbrăcate în alb. Au 
trecut deja de cişmea. 

Fără să ştie de ce, luă cojocul de pe laviță, îl puse pe umeri, apoi îl 
aruncă şi veni iar la fereastră. 

lată-i la cîțiva paşi. Ghicindu-i chipul în cadrul ferestrei, Filimon îi 
făcu semn cu mîna. În sfirşit, lacătul s-a deschis scârțiind, zăvoarele s-au 
tras şi tustrei s-au strecurat înăuntru. 

— Salve, tribune! Să ne fie cu noroc! zise Filimon cu voioşie şi 
apucînd tolul de pe laviță, astupă cu el fereastra. Aprinde opaițul! 

În cercul gălbui de lumină apăru chipul Ayei. Era de o paloare 
neobişnuită şi cu toată dirzenia întipărită pe el, avea ceva sfişietor. Dintr-o 
pornire sinceră şi caldă Lucius se apropie de fată şi-i întinse mîinile. Ale ei 
erau reci şi tremurau uşor. 

— Îţi mulțumesc, Aya, şi nu ştiu cu ce voi putea să răsplătesc nobila 
ta pornire. Bucuria însă mi-e umbrită de gîndul că din pricina mea te paşte 
cine ştie ce primejdie. 


— Nu-mi mulțumi, Lucius, aşa a vrut marele Zalmoxis. El toate le 
trimite spre încercarea sufletelor noastre. Îşi retrase cu părere de rău 
mîinile dintr-ale lui şi adăugă grăbită: Poate ne vom mai întilni cîndva, 
undeva, dar pîn-atunci nu avem timp de pierdut. Filimon a pregătit şi a 
prevăzut totul. Acum el este acela care te va conduce, prin altfel de 
primejdii. 

Aya se aşeză pe un colț al laviţei, cu Sutta în picioare lingă ea, 
amîindouă grave şi îngîndurate, iar Filimon desfăcu o legătură. 

— Tribune, puneţi acest pieptar din piele de zimbru căci nu putem 
căra scuturile cu noi. Pentru tine am luat un arc şi o tolbă plină cu săgeți. 
Eu prefer o praştie bună căci am fost cîndva prăştier. 

Apoi se încălțară în tăcere cu nişte opinci moi şi călduroase, se 
încinseră cu două săbii dacice, încovoiate la virf, îşi aruncară pe umeri 
două dulămi albe, îşi puseră pe cap căciulițe şi luînd de jos cîte o desagă cu 
merinde, se opriră în mijlocul odăii. 

Aya îi privea minunîndu-se. Nu-i venea să creadă că sînt romani. 
Parcă se făcuseră mai îndesaţi, mai aşezaţi, mai încruntațţi la chip, ca nişte 
daci adevăraţi. Oare numai haina-l face pe om, oare numai haina şterge 
deosebirile între neamuri? Ce bine ar fi să fie aşa, căci atunci n-ar mai fi 
războaie, n-ar fi atita prăpăd în lume. Din păcate sub straiele acestea de 
daci bat două inimi de romani, care de abia aşteaptă să-şi revadă frații de 
neam şi de arme. 

— Sîntem gata, nobilă Aya, zise grav Filimon, zeii să te aibă în pază! 

Cu aceste cuvinte stinse opaițul, ridică ţolul de la fereastră şi după ce 
privi cu băgare de seamă prin ea, deschise uşa. 

leşind, Lucius se lovi de Aya şi-i cuprinse cu grijă umerii. Fata stătu o 
clipă locului şi cînd Sutta ieşi în urma lui Filimon, îşi aruncă braţele pe 
după grumazul tribunului şi-l sărută sfios. 

— Vreau să rămîn cu amintirea asta, nu te supăra, Lucius. 

Tribunul o cuprinse şi o sărută pe amindoi ochi. 

— Fii binecuvintată, Aya! N-am să te uit niciodată! Te voi păstra 
mereu în inima mea! Se opri o clipă jenat, apoi, hotărindu-se, adăugă: 
Dacă, păzească-te zeii, vei cădea în mîinile romanilor, spune-le că te afli sub 
ocrotirea mea şi a tatălui meu. Rămii cu bine, Aya! 


pd 


Şase zile s-au scurs fără ca situația să se schimbe. Cu toate 
asigurările primite de la mai marele servitorilor că regele trebuie să 
sosească cit de curînd, regimul de domiciliu forțat nu se îndulcise. La 
întrebările lui Cappa de ce nu li se dă voie să se plimbe în afara zidurilor 
palatului, i se răspundea că în această privinţă nu au nici o dispoziţie. 


Longinus devenise irascibil. Cappa umbla negru de furie, îşi permise 
chiar să răcnească la acel „magistru al curții” cum îl poreclise în bătaie de 
joc. Bineînţeles, omul nu avea nici o vină; nu era decît un umil servitor, 
care nu putea să facă nimic de capul său. 

Dar, ce era mai ciudat în această lume ciudată, era că aceşti slujitori 
„molii şi rustici”, după expresia prefectului, nu se înflăcărau la vederea 
aurului. Cappa, bunăoară, nu putu să-şi închipuie că aşa ceva este posibil. 
Mituirea şi cumpărarea conştiinţei omeneşti era un fenomen foarte frecvent 
pe teritoriul imperiului roman şi mai ales în Orient. Era firesc ca toți — de 
la stăpîn la sclav — să întindă mîna fără ruşine şi remugşcare, oferind în 
schimb marfa odioasă a trădării secretelor încredințate. Cei mici o vindeau 
ieftin şi fără mofturi, cei mari — cu emfază şi scump. 

Prima încercare a lui Cappa a fost cu totul stupidă. A întins unui 
servitor, care i s-a părut mai desgheţat, un galben, făcîndu-i cu ochiul semn 
să vină la el, dar omul a luat moneda, s-a înclinat cu demnitate şi s-a dus 
la treburile lui. Formula binecunoscută, de astă dată nu s-a potrivit de loc. 
Descumpănit, Cappa era gata să-i ia pe rind, cu speranţa că va da de unul 
mai coruptibil, dar un eveniment cu totul neaşteptat l-a oprit în loc. 

Singurul care nu se plictisea şi căruia situaţia asta începuse să-i 
placă, era Asdus. Mai întîi din întîmplare, apoi din dorință din ce în ce mai 
arzătoare, el o căuta pe Sama — slujnica cea frumoasă. 

În dimineaţa zilei a şaptea uşa camerei lui Asdus se crăpă şi după ce 
Sama văzu că sclavul Crocus lipseşte, se strecură înăuntru şi trase zăvorul. 
Asdus alergă la ea şi o cuprinse în brațe, dar ea îl îndepărtă încetişor şi 
trăgîndu-l în colțul cel mai îndepărtat al odăii, îi şopti cu glasul întretăiat de 
emoție: 

— Zimbrule, acum două zile m-ai rugat să aflu ceva despre fiul 
tarabostelui tău, acela care era surghiunit în cetatea lui Diaies. 

— Şi, ai aflat? Vorbeşte, Sama, vorbeşte! 

— Am aflat, dar mi-e frică grozavă să-ţi spun. 

— Să nu-ţi fie teamă! Mai degrabă mă las jupuit de viu decit să te 
trădez. 

Sama se mai codi un timp, apoi zise dintr-o suflare: 

— Ştii, noi servitorii de la palat auzim multe. Pe aici trec mulți 
oameni de vază şi mai mărunței, iar slujitorii lor mănîncă şi dorm la noi. 
Seara la o ulcică de vin li se dezleagă limbile. Noi femeile nu avem ce căuta 
printre bărbaţi, dar unele află de la soții lor, pricepi? 

— Dar spune o dată ce-ai aflat! 

— Aseară au venit nişte zidari greci şi traci care lucrează la cetatea 
lui Diaies şi au stat de vorbă cu tarabosta Bicilis. l-au spus că nu mai au 
şef şi nu ştiu ce să facă. Stai, zimbrule, nu mă zgilții căci tu nu ştii despre 


ce este vorba. Filimon, un roman fugit de pe la voi, mare meşter de cetăți, a 
lăsat-o baltă şi a fugit cu fiul bătrinului tău tarabosta. 

— Cum vine asta? vrei să zici că meşterul Filimon a fugit cu fiul 
prefectului, cu prizonierul? 

— Da, chiar aşa. 

— Unde? Spune, nu mă înnebuni! 

— Cum unde? Acasă la el. 

— Păi casa lui e la Roma. 

— Atunci la Roma a fugit. 

— Cum la Roma. Ştii tu undei Roma? Tu le cam încurci. Sama. 

— N-am încurcat nimic. Tu eşti tare de cap ca un zimbru. 

— Poate a fugit la ai lui, în lagărul roman? 

— Întocmai, la ai lui. 

— Dacă ar fi aşa cum spui tu, ar fi grozav. 

— Aşa e, dragule, aşa e! 

— Şi cînd s-a întîmplat asta? 

— Chiar a doua zi după ce ați picat voi. Cu aceste vorbe Sama îi luă 
capul între mîini şi lipindu-şi gura de urechea lui, îi şopti atit de încet că 
abia o auzea: Cică regele tocmai se pregătea să trimită după prizonier. 

— Prea aduce a basm întîimplarea asta. O fi adevărată. Sama? 

— Dar nu-mi arde de glumă, zimbrule. i-am spus ce am auzit şi i- 
am văzut pe zidarii aceia; erau tare speriaţi, săracii. Nu-i de glumă cu toate 
astea, să ştii. Tarabosta Bicilis i-a adunat atunci pe toți aceia care au vorbit 
cu zidarii şi a jurat pe numele sfint al lui Zalmoxis că-i va omori pînă la 
unul dacă nu-şi vor ține gura. 

— Şi totuşi ai aflat? 

— Am aflat pentru că mai rugat tu. Acum ce o fi, o fi! Asdus o strînse 
cu duioşie la piept şi deodată întrebă îngrijorat: 

— Dar, dacă i-a prins pe fugari? 

— Da de unde, pe aci le-a fost drumul! 

— Pe Mithra cel veşnic, nemaipomenit! şi ştergîndu-şi năduşeala, 
adăugă: Îţi mulțumesc, îți mulţumesc mult! Mă duc de îndată să-i raportez 
prefectului. 

Dar Sama păli şi punîndu-i mîna pe gură, se rugă înfricoşată: 

— Să nu-i spui, zimbrule! Dacă ţii la mine să nu-i spui. Dacă se află, 
mă omoară! Mă aruncă în prăpastie. Jură-mi pe Zalmoxis că nu-i vei spune 
NIMIC! 

— Trebuie să-i spun, înțelege-mă, doar este vorba de fiul său. Nu 
pentru mine te-am rugat să afli. 

— Atunci cu mine cum rămîne? zise trist, îndepărtindu-l uşurel. Să 
ştii că mă aruncă în prăpastie! 

El însă o cuprinse şi dezmierdînd-o, îi şopti cu pasiune: 


— N-o sa cadă nici un fir de păr de pe capul tău, Sama. căci nimeni 
n-o să afle niciodată nimic. Tu nu-l cunoşti pe prefect; pe cuvintul său poți 
să te bizui. 

— Atunci pune-l pe el să jure că nu mă va trăda. 

— E prea mare ca să îndrăznesc să-i cer aşa ceva. dar îţi jur pe 
Mithra şi pe Zalmoxis al vostru că n-am să-i spun cine mi-a povestit toate 
acestea. 

— Soarta mă răsfață, Cappa. În sfirşit, mi-a ieşit zarul cel mare. 
Acum cînd Lucius e liber, nu-mi mai pasă. Decebal poate să crape de necaz. 
Îi voi pune condiţiile noastre şi voi pleca. 

— Da. prefecte, altceva mai bun nu poţi să faci. Dacă fiul tău era o 
momeală la care vroia să te prindă, atunci el n-o mai are. 

— Athena-Pallada fie slăvită! Mă simt uşurat şi simt cum cresc forțele 
în mine. Acum pot să ridic glasul şi să-l sfidez pe rege. 

— Îndrăznesc să-ți dau un sfat, nobile Gaius. 

— Îndrăzneşte. Cappa! 

— Nu întinde coarda prea tare! Decebal e tare ațîtat. Ti-am spus că e 
viclean, dar n-ai vrut să mă crezi. Păzeşte-te de el! 

— În limitele bunei cuviințe, Cappa, doar n-o să ne certăm ca nişte 
grăjdari?! 

— Dar mai ales să nu simtă că ştii despre evadarea fiului tău. 

— Cred că asta nu are acum o importanţă atît de mare. 

— Ba da, prefecte. Este în joc viața noastră a tuturora. Mai bine să te 
prefaci neştiutor şi să-ți bazezi neclintirea pe virtutea romană. Să creadă că 
interesele statului precumpănesc pe acelea ale tatălui. 

Longinus tresări şi-l scrută cu o privire ageră. 

— Crezi că o să meargă atît de departe? 

— Da, cred! Fata care i-a dezvăluit lui Asdus secretul este o slujnică 
din palat şi o vor omori cu siguranță dacă vor afla că nesocotise porunca 
dată. Nu-l vor cruța nici pe Asdus, învinuindu-l că e iscoadă. El va fi primul 
al cărui cap va cădea. 

— Asdus? Vai mie! Nu voi fi tocmai eu călăul lui! 

— Tocmai de aceea nu trebuie să-l înfurii pe rege. Prea mult şi-a 
bazat el manevrele pe fiul tău. Sint sigur că va continua să se prefacă şi-şi 
va juca bine rolul. Dacă nu-l mai are pe fiul tău, are cel puţin cinvingerea 
că tu nu ştii nimic şi va căuta să stoarcă folos din asta. 

— Bine, Cappa. Acum adu-mi-l pe Asdus! 

Longinus îşi exprimă recunoştinţa dăruindu-i lui Asdus o sută de 
galbeni, aproape jumătate din ce luase cu el în călătorie. 


Fostul cărăuş trac nu ar fi cîştigat în toată viața lui atiţia bani, de 
aceea ieşi zăpăcit şi uluit, dar după amiază cînd se întilni cu Sama, îi 
întinse punga grea şi-i spuse: 

— Banii sînt ai tăi, de aceea ti-i dau. Păstrează-i bine pînă se va 
termina războiul. Te voi căuta şi dacă soarta nu ne va fi potrivnică, ne vom 
găsi, căci drept să-ți spun — o altă nevastă nu-mi doresc. lar dacă îmi va fi 
scris să mor, ori nu ne vom mai întîlni niciodată, atunci să ai o zestre 
frumoasă. 

— Nu-mi trebuie bani. Pe tine te vreau, zimbrule, şi te voi urma 
oriunde. 

— Uşor de zis, Sama. Noi vom pleca de aici escortaţi după cum am şi 
venit. Poate ne va ajuta norocul şi ne vom întîlni. Pin-atunci ţine banii; la 
tine n-o să-i caute nimeni. 

— Bine, zimbrule, o să-i păstrez pentru noi, căci nici eu nu-mi doresc 
un alt bărbat. Am să fug la romani. Părinţii mei au un petec de pămînt lingă 
Acidava; am să cer voie să-i văd, aşa cum am făcut în fiece primăvară şi pe 
urmă am să văd eu ce am să fac. 

În ochii ei Asdus văzu atîta hotărîre că nu mai zise nimic. Era om 
simplu şi nu-i plăcea să scornească adînc în suflet şi nici să se gîndească la 
ce va fi în viitor, de aceea lăsă în seama întîmplării descurcarea acestor 
treburi. 

Afară viscolea şi se lăsase un ger năpraznic. Timpul se scurgea linced 
printre zidurile palatului, cînd, deodată, se împrăştie vestea reîntoarcerii lui 
Decebal. 

Curînd după aceea, însoțit de cîțiva ostaşi din gardă, Bicilis se 
prezentă la Longinus şi-l pofti la rege. Prefectul voi să-şi cheme însoțitorii şi 
se interesă de procedura legată de eticheta curții, dar grecul îi tăie vorba, 
prea puţin curtenitor, zicindu-i că deocamdată este vorba de o întrevedere 
particulară, care nu obligă la formalități nici una din părți. 

Uimit, Longinus îl urmă şi după ce fu condus sub escortă într-o altă 
aripă a palatului, fu introdus într-o sală nu prea mare, în care se afla 
Decebal cu cîțiva curteni. 

Dintr-o privire ageră prefectul recunoscu pe Susagus, sfetnicul care 
conduse delegaţia la Caput Stenarum şi pe încă vreo doi ce-l însoțeau 
atunci. ÎI recunoscu şi pe Vezina, pe care îl biruise la Arutela. 

Apropiindu-se de jilțul regesc, Longinus se înclină cu demnitate şi-l 
salută pe Decebal în numele poporului roman şi al împăratului. 

Regele nu-i răspunse, doar îl pofti cu un gest să ia loc pe un scaun 
pliant aşezat la picioarele jilțului său. 

Văzindu-l îngîndurat şi încruntat, Longinus nu prevedea o discuţie 
plăcută. Regele nu părea a fi prea vorbăreţ şi nici curtenitor. Prefectul, la fel 
ca şi fiul său Lucius, acum o jumătate de an, îi cerceta în grabă chipul, 


căutind să-i citească gindurile sub fruntea înnegurată, înaltă şi largă, să-i 
ghicească pornirile în pumnii încleştați pe mînerele jilțului, să-i simtă 
voința în lumina ochilor stinse de pleoape grele, ascunsă în încleştarea gurii 
viguros tăiate. Constată însă că acest chip bărbătesc, voluntar, încadrat de 
o barbă deasă, castanie, uşor încrețită, cu ochii mari umbriţi de sprincene 
stufoase, aduce mult cu chipul lui Zeus Olimpianul aşa cum l-a dăltuit 
Phidias, la fel de măreț, la fel de enigmatic. 

În cariera sa, Longinus văzuse mulţi conducători de popoare şi fiecare 
i s-a părut criticabil din punct de vedere fizic. Adeseori prinții şi regii i se 
părură, sub masca majestăţii lor, slabi sau caraghioşi, meschini ori 
fanfaroni. Unul ca Decebal nu i-a fost dat încă să vadă, era întruchiparea 
voinței şi a dirzeniei, a puterii ce se impune, a majestăţii ce nu putea să nu 
insufle respect şi teamă. Şi atunci îi veni în minte, fără voinţa lui, un vers al 
nefericitului Ovidiu, mort undeva pe meleagurile acestea:,,Trux vultus, vox 
fera, verissima Martis imago.” 

În prelungita sa tăcere, regele îl studia la rîndul său pe acela care îi 
dăduse atîtea crunte lovituri şi-i sfărimase, în mai multe rînduri, rezistența. 
Ce înşelătoare sînt aparențele. De unde atita istețime şi dirzenie în acest 
bătrîn nu prea înalt, uscățiv şi slăbut. Nici cicatricea ce-i brăzda fața nu i se 
potrivea acestui om cu înfăţişare de cărturar sau filozof. Era greu de 
presupus că în bătălia decisivă tot el va conduce oştile romane, căci Traian 
avea mulți generali mai mari ca acesta. Totuşi, cine ştie? Lusius Quietus se 
află în Moesia, Cornelius Palma în Orient. Cine ştie? 

Sfetnicii tuşeau în barbă, jenaţi de tăcerea prelungită. 

La un semn, Bicilis ieşi în față şi ascultînd cu luare a minte ceea ce 
spunea regele, traducea lin, fără poticneli. Vorba lui Decebal, gravă şi 
poruncitoare, iar a lui Bicilis potolită şi insinuantă, erau parcă anume 
făcute ca să nu se asemene, să nu se concureze. 

— Nobile Gaius Cassius Longinus, te afli în fața slăvitului Decebal, 
rege al tuturor dacilor şi ai cinstiților săi sfetnici. Indicîndu-i cu gesturi 
grațioase şi pline de respect pe cei prezenţi, le zise pe nume: Vezina, 
Susagus, Cotis, Mucapor, Comozous, Diaies... 

Longinus întoarse capul şi-l privi o clipă pe acela în a cărui cetate fiul 
său Lucius zăcuse prizonier. 

„„„Andena, Bituva, Cerzula, toți mari tarabosta şi conducători de 
seamă. 

Se opri apoi, ca să asculte ce-i spunea regele cu vocea-i adincă şi 
gravă. 

— Să nu te mire că nu ai fost primit aşa cum se cuvine cînd soseşte 
un sol, pentru că regele şi obştea nu pun nici un preț pe solia ta. 

Longinus tresări scăpind un gest de indignare. 


— Ştim cu ce scopuri ai venit la noi şi te înşeli dacă socoti că sîntem 
sata să depunem armele. Asta nu se va întîmpla niciodată. Între noi şi voi 
este singe şi blestem şi totul se va sfirşi cu pieirea voastră sau a noastră. 
Altă cale nu există. 

— Atunci de ce m-aţi chemat? îl întrerupse Longinus. Giîndul acestei 
solii de la voi porneşte. 

— Da, de la noi şi iată-te în mîinile noastre. 

— Sînteți lipsiţi de onoare! 

După ce Bicilis tălmăci ultima frază, regele se încruntă şi vorbi cu o 
voce tunătoare: 

— Cunoaştem onoarea romanilor — vorba bună pentru discursuri la 
ospeţe! Eşti un duşman primejdios şi iată-te prizonierul nostru; de acum 
înainte n-ai să ne poți face nici un rău. Eşti robul nostru împreună cu fiul 
tău şi dacă nu ne vei dezvălui planurile voastre de cotropire a Daciei, vă 
vom ucide pe amindoi. Gindeşte-te bine! Mai întîi vei asista la moartea în 
cele mai groaznice chinuri a fiului tău, apoi vei muri tu. Ca să-mi salvez 
neamul de distrugere, voi recurge la toate mijloacele! 

Longinus îşi potoli ticul cu un mare efort de voinţă şi, tot atit de calm 
ca şi înainte, îi răspunse: 

— Dacă crezi că vei afla ceva de la mine, să ştii că nu sînt omul 
potrivit, o rege! 

— Te înşeli, romanule, acum timpul lucrează pentru mine. 

— Da, ai dreptate. Metoda supliciului moral am aplicat-o şi eu. Dar 
nu cu solii care, de cînd lumea, sînt socotiți inviolabili. Te înşeli dacă socoti 
că voi cădea pradă acestui supliciu. Nu mă cunoşti nici pe mine, nici pe fiul 
meu, după cum nu cunoşti nici virtutea romană. 

— Asta o zici tu acum. Dar ce vei spune atunci cînd îl vei vedea pe 
fiul tău zvircolindu-se în mîinile călăului? Ca să nu împingem lucrurile pînă 
acolo, te sfătuiesc să vorbeşti! Vreau să cunosc totul despre planurile 
voastre. 

Longinus zimbi unui gînd luminos: 

„Fiul meu? Pe Athena-Pallada. Fiul meu este liber ca pasărea 
cerului.” 

Apoi îi răspunse tare: 

— Dacă aşa este voia sorții, atunci doi romani vor muri fără şovăire 
pentru gloria Romei. 

Cu aceste vorbe Longinus îl privi cu coada ochiului pe Diaies. 
Tarabosta părea trist şi abătut şi nu se ştie pentru ce lui Longinus îi fu milă 
de el. 

— Luaţi-l, porunci regele întunecîndu-se la chip. Ţine-ţi-l închis pînă 
nu-şi schimbă gîndul! 

Longinus se ridică, aruncă o privire indiferentă regelui şi, fără să 
scoată o vorbă, plecă escortat de ostaşi. 

În odaia devenită închisoare, pe Longinus îl aştepta un tînăr oacheş, 
voinic, cu barba tăiată scurt. După plăcuta înfăţişare a acestuia, familiară 
ochilor unui roman, conchise că este un om din lumea lui. 

— Cine eşti? îl întrebă. 

— Mă numesc Protagos, îi răspunse acela cu o plecăciune 
respectuoasă. Sint pus să te veghez şi să-ți împlinesc dorințele. 

— În afară de dorinţa de a scăpa cît mai repede din acest cuib de 
viespi, nu-i aşa? 

— Întocmai, nobile, ba chiar şi altele pe deasupra. 

— Îmi placi. Pari un om sincer. 

— Pe cît îmi permite slujba. 

— Eşti grec, nu-i aşa? Ce te-a făcut să serveşti un rege barbar? Eşti 
dezertor ori sclav fugit? 

— Nici una, nici alta. Sînt libert şi-l slujesc pe rege de bună voie. 

— Crezi că trădindu-ne serveşti o cauză dreaptă? 

— Una din îndatoririle mele este de a nu băga în seamă şi chiar de a 
nu răspunde la anumite întrebări. 

— Mi-am închipuit. Totuşi, îmi pare bine că voi avea în preajmă unul 
din lumea mea. 

— Acum, nobile, dacă ai vreo dorinţă posibilă în situaţia ta, spune- 
mi-o! 

Longinus cuprinse odaia cu o privire ageră şi zise: 

— Să mi se aducă lucrurile înapoi, dacă ceea ce mi s-a luat nu este 
considerat trofeu de război. 

— Toate lucrurile sînt depozitate în camera servitorilor tăi, cu care nu 
ai voie să te vezi. Ţi s-au luat doar cărțile, ca să nu-ți sustragi gindurile de 
la rugămintea regelui, armele, ca să nu le poţi folosi asupra mea şi nici 
asupra propriei tale persoane. Ţi s-au mai luat banii şi lucrurile de preţ, ca 
să nu mă poţi cumpăra pe mine. 

— Bine ticluit. 

— Aici, pe masa asta ai tot ce trebuie ca să scrii ceea ce nu ai vrut să 
spui de față cu alții. Regele doreşte să afle tot ce se referă la planurile şi 
pregătirile de război ale romanilor. Cînd vei avea nevoie de ceva trage de 
acest şnur şi voi veni de îndată. Salve, nobile! 

Rămas singur, Longinus cercetă cu cea mai mare atenţie odaia, dar 
pină la urmă constată că nici pereţii, nici uşa masivă nu par să aibă vreo 
tainiță sau un cît de mic orificiu prin care se poate asculta sau privi din 
afară. Apoi se îndreptă către cutia de palisandru rămasă la locul ei, alături 
de micul altar al zeiței Athena-Pallada. Cutia era goală, dar nu-i părea rău 

nici de bani, nici de preţioasele podoabe, ci numai de inelul cu sigiliu, de 
care nu se despărțea niciodată. 

— Inelul, inelul, murmură el cu părere de rău. 

Îşi stăpîni cu greu blestemul şi, luînd foile de papirus de pe masă, voi 
să le rupă în bucăți. 

— Păcat, murmură din nou, este de cea mai bună calitate şi costă o 
groază de parale. 

Stăpinirea de sine nu-i aduse liniştea. Dorind să scape de focul ce-l 
mistuia, deschise în grabă altarul şi se cufundă în rugă, implorind-o pe 
Athena-Pallada să-l lumineze şi să-l susțină în clipe de grea cumpănă. Ştia 
că lăsindu-se prins de către Decebal, făcuse o mare nesăbuinţă, devenind 
un impediment în calea celui mai destoinic dintre cezari. 

Se rugă apoi zeiței Roma, suprema şi implacabila forță, care dispune 
deplin de supuşii ei, înălțindu-i în glorie sau cufundindu-i în mizerie, 
cerindu-le sacrificii, pînă la cel suprem, căci numai prin toate acestea era 
posibilă existenţa ei însăşi ea simbol al puterii şi al eternității. 

— Stăpînă, stăpînă, scoală-te! Şeful gărzilor vrea să-ți vorbească. 
Toată cetatea e în picioare. Îl caută, stăpînă, îl caută pe romanul tău. 

Abia la vorbele „îl caută” Aya sări din pat. Se simțea refăcută de 
somnul lung. 

— Sutta, zise ea îmbrăcîndu-se, decît să apari aşa plînsă şi speriată 
cum eşti, mai bine să stai încuiată în casă. Nu vreau să strici treaba. 

Şi pentru că Sutta nu răspunse, lăsîndu-şi ochii în jos, o întrebă cu 
severitate: 

— Nu cumva ai şi făcut vreo nesăbuinţă? Ai vorbit cu careva? 

— Nu m-a văzut, stăpînă. l-am vorbit cu uşa închisă. l-am spus doar 
că mă duc să te trezesc. 

Dimineaţa era pătrunzător de rece. Peste noapte se lăsase un ger 
năpraznic. Văzind-o pe Aya, şeful gărzii îi căzu la picioare. 

— Stăpină bună! strigă el cu spaimă în glas, stăpină mea bună! 
Prizonierul roman a fugit. Vai de noi! Dacă eu nu l-am păzit cum trebuie, 
porunceşte să mi se taie capul pe loc! Era bine închis şi totuşi a dispărut ca 
un duh rău care ştie iarba lacătelor şi descîntecul zăvoarelor. I-a vrăjit şi pe 
cîini, căci nimeni nu i-a auzit lătrînd în noaptea asta blestemată. Nicăieri 
nu am găsit vreo scară, ori fringhie cu care s-ar fi putut da jos de pe zid. 
Nicăieri nici o urmă. Credeam că înnebunesc, stăpină. Ce să fac, ce 
răspuns să-ți dau ţie, ce răspuns să dau stăpinului cînd va veni? 

Privindu-l cu milă pe acest disperat, Aya se bucura la gîndul că 
Lucius al ei era departe, că între el şi paznici se aşternuse o noapte lungă 
de iarnă, că la adăpostul acestei nopţi negre şi tăcute el se îndepărtase 

destul şi că orice ar întreprinde aceşti nenorociţi, înspăimîntaţi de judecata 
stăpinirii, el le va scăpa. Ceea ce va porunci ea acum va fi zadarnic, de ochii 
lumii şi Lucius al ei nu va mai fi prins niciodată. 

Alături de străjeri dirdiiau cei şase zidari greci, sculaţi cu noaptea-n 
cap şi speriaţi de zarvă. Doi străjeri ţineau dulăii cu racilele puse la gît. 
Văziîndu-i Aya se cutremură şi teama o cuprinse din nou. Dacă ceva 
neprevăzut îi oprise pe fugari în drum, aceste fiare, mari cît nişte viței, le 
vor veni de hac, fără doar şi poate. 

Stăpină, porunceşte să pornesc în căutarea fugarului! se ruga 
străjerul. 

Aya, care în gîndul ei nu-l despărțea pe Lucius de Filimon, tresări la 
cuvintele paznicului, dindu-şi seama că acesta nu ştie nimic de 
complicitatea constructorului. Îi veni un gînd şi adresîndu-se meşterilor 
zidari îi întrebă: 

— Unde e meşterul Filimon? Poate ne va da el un sfat? 

— Nu l-am văzut încă, răspunse unul dintre ei. Credeam că doarme 
în odaia sa. 

— Sutta, zise Aya întorcîindu-se şi făcîndu-i cu ochiul, du-te de-l 
scoală pe meşter; pesemne e beat dacă nu s-a trezit de atita gălăgie. 

Slujnica pricepu şi intră în casă. Peste o clipă, cei de afară o auziră 
bătind şi strigînd: „Meştere Filimon, meştere Filimon.” Pe urmă reapăru în 
ceardac şi desfăcîndu-şi brațele a părere de rău, zise: 

— Nu răspunde, stăpină. Ce i s-o fi întîmplat? 

— Să vină unul dintre voi, porunci Aya zidarilor, să-l trezească pe 
şeful vostru, asta nu e treabă de femeie. 

Acela cu care vorbise adineaori se desprinse de ceată şi intră sfios în 
casă, urmat de Sutta. 

Aya aştepta, bucurîndu-se că timpul se iroseşte pe tărăgăneli. Astăzi, 
după atita timp, frigul dimineţii îi rumeni obrajii şi cu toate că plecarea lui 
Lucius lăsă în sufletul ei un imens gol, bucuria vieţii o cuprinse din nou. 
Golul, ca orice gol, se cerea umplut pentru a restabili cumpăna firii şi fata 
ştia că-l va umple cu grijă pentru iubitul ei. 

Cei doi se întoarseră şi grecul speriat spuse că meşterul nu se află în 
odaie. 

— Căutaţi-l! porunci Aya. 

Slujitorii, toţi cîți erau, se repeziră în toate părțile strigînd şi chemînd. 
Uşile fură date de perete, încăperile din casa, acareturile, magaziile şi 
grajdurile cercetate., dar Filimon nu fu găsit nicăieri. Un slujitor, acela 
care-l servea de obicei pe Filimon, se apropie de Aya şi-i spuse îngrijorat că 
din odaia romanului au dispărut armele şi unele haine, precum şi taşca sa 
de piele în care-şi ținea hiîrtiile. 

— Ce vrei să spui cu asta? 

— Ştiu eu, stăpină? Poate a fugit şi el din cetate. 
Ce tot spui? Este un om de credință, trimis de însuşi regele 
Decebal. 


— Nu te supăra, stăpină, zise omul, n-am vrut să-l vorbesc de rău, 
am bănuit doar. 

Şeful străjerilor care se apropiase între timp şi auzise totul, se 
amestecă în vorbă: 

— Stăpină, îngăduie-mi să cercetez urmele în afara cetății şi să 
pornesc în căutarea fugarului. Timpul trece! 

Apoi, apropiindu-se şi mai mult, îi şopti: 

— Stăpină, crede-mă, nu am fost beţi. De un pahar de vin nu se 
îimbată omul. Altă dată am băut mai mult şi nu am uitat de datorie. 
Oamenii mei n-au băut decît ce ai adus tu aseară. 

În trăsăturile lui schimonosite de frică era ceva ce o punea pe gînduri, 
era dorința de a o face complice la toate cîte s-au petrecut. Avu o tresărire 
dar nu se trăda; ştia că nu poate tăgădui cele spuse, mîndria nu-i permitea 
s-o facă. 

— Du-te! îi zise. Du-te şi fă-ți datoria! 

Ciinii fură duşi în celula prizonierului. Li se dădu să miroase 
îmbrăcămintea ce mai rămăsese şi nerăbdători porniră pe urme. Trecînd 
printr-o uşă scundă, ajunseră printr-un gang săpat pe sub stincă cea mare, 
la o altă uşă, îmbrăcată în tăblii de fier. Zăvoarele ruginite erau deschise 
dar uşa nu se deschidea, sprijinită cu ceva greu de partea cealaltă. Mai 
trecu un timp pînă ce cîțiva oameni ieşind pe poarta mare înconjurară 
cetatea, coboriră în văgăuna adincă de sub stincă şi dădură la o parte 
pietroaiele cu care fugarii au astupat-o. Aici, sub cerul liber, pe zăpada 
proaspăt aşternută, se vedeau limpede două rînduri de urme ce coborau 
spre piriu. 

Atunci, spre uşurarea tuturor, reieşi că Filimon era capul răutăților, 
că era trădător şi că el pusese la cale şi adusese la îndeplinire fuga 
prizonierului. Se înviorară cu toții, simțind că vina, dacă nu toată, cel puţin 
o parte din ea, o poartă trădătorul care se aciuiase la curte, intrase sub 
pielea regelui şi-l trădase pîn-la urmă. 

Porniră cu toţii la vale, furioşi şi dornici de răzbunare, traşi din 
răsputeri de dulăii stătuți, pe urmele proaspete ale romanilor. 

Unul dintre slujitori se întoarse în cetate şi-i povesti stăpinei sale cele 
constatate, fără să bănuiască că aceasta ştie mai bine decît el cum s-au 
petrecut lucrurile. 

Cu toate că locuitorii cetății şuşoteau fel de fel în legătură cu 
prizonierul, implicîndu-i pe toți străinii în povestea evadării acestuia, cu 
toate că făceau aluzii străvezii la însăşi Aya, toate acestea se stinseră în 
curind sub spuza prudenţei. Nici unul dintre slujitori nu era dornic să 

scormonească jăratecul din teamă să nu ațîțe flacăra mîniei stăpinului lor, 
marele tarabosta. 

Trecuseră cîteva zile. Viforul de afară se potolise şi o vreme blindă, 
plină de sore, se aşternu peste meleagurile acelea străine, o vreme, prin 
însăşi farmecul ei, dătătoare de speranţe. 

În mohoreala vieții lui Longinus se strecură, îmbătătoare ca o şuviță 
de vin chihlimbarul, încrederea că toate cîte i s-au întîmplat nu sînt decît 
elementele unei farse macabre, dintr-acelea ce se joacă la teatru. 

Protagos apărea şi dispărea discret, răspundea scurt, fără să se lase 
ademenit de încercările bătrinului de a-l cîştiga de partea sa. Nu uita 
niciodată să-i amintească prizonierului că cele trebuincioase scrisului se 
află pe măsuţa de alături. 

Într-o zi, Longinus, pierzînd şirul zilelor, îl rugă pe Protagos să-l ajute 
să-l restabilească. Libertul îl lămuri cu promptitudine. 

— Cît de implacabilă este scurgerea timpului cînd eşti lipsit de 
libertate, zise Longinus ca pentru sine. 

Simţind o notă personală, intimă, de regret, grecul căută s-o 
folosească. 

— Aşa e la început, nobile. Se spune că cei întemnițați de ani de zile 
termină prin a pierde noțiunea timpului. 

Longinus tresări. Simţind că Protagos căuta să-l înfricoşeze, spuse 
zimbind: 

— Nu este cazul meu, tinere, căci regele a promis să mă ucidă şi, 
pironindu-şi privirea pe chipul grecului ca să nu-i scape nici o nuanţă. De 
fapt, mai întîi vrea să-l ucidă în chinuri pe fiul meu, apoi pe mine. 

Protagos nu suportă această privire grea şi-şi lăsă ochii în jos, apoi se 
duse la masa cu cele trebuincioase scrisului şi zise ceva mai tare ca de 
obicei: 

— Uitasem să-ți spun, nobile, că azi se împlineşte timpul lăsat ţie 
pentru gindire şi că trebuie să scrii... 

— Aşa? Cu atit mai bine. Să se termine o dată, zise Longinus, şi 
apropiindu-se îi puse mîna pe umăr. 

— Protagos, de cînd te am în preajma mea, vrind-nevrind te-am 
îndrăgit şi de aceea îți depling soarta. 

Grecul îl privi ciudat, dar nu răspunse. 

— Sînt comandant de oaste şi ştiu să citesc în sufletele oamenilor. 
Ştiu că treaba ce o faci îți repugnă. Ştiu că nu aprobi procedeele regelui 
Decebal. 

Libertul îşi întoarse privirea şi dădu să plece. 


— Protagos, continuă Longinus, meriți o viață mai bună şi aş fi putut 
să te ajut. Locul tău nu e aici, la daci, soarta cărora este pecetluită. Crede- 
mă, sînt un om cu experienţă. De astă dată nu va fi cruţare şi praful se va 
alege din regatul lui Decebal. Pînă nu e prea tirziu, gîndeşte-te ce destin te 
aşteaptă. În cazul cel mai bun vei reuşi să fugi la vreun prinţ şi mai barbar, 
care te va extrăda împreună cu alți fugari, de teama romanilor. 

Protagos dădu din nou să plece, dar Longinus îl opri cu un gest 
voluntar. 

— Eşti tînăr, Protagos, şi ai putea să te bucuri de viață. Ca libert, 
toate căile îți sînt deschise. Ceea ce faci acum este o slujbă dezonorantă, un 
joc periculos şi pentru ce, te întreb eu? Alege pînă nu e tirziu. Alege pînă nu 
ai pierdut totul! 

— Vrei să mă corupi, nobile? 

— Nu, îți vorbesc prin glasul raţiunii. Ai putea desigur din nesăbuință 
să-i aduci la cunoştinţă regelui toate acestea şi el, drept recunoştinţă, îți va 
arunca un os, ca unui cîine credincios. Nu vreau să te corup, vreau însă să 
mă ajuţi, ajutindu-te pe tine însuți. 

— Trebuie să plec! 

— Mai stai o clipă şi chibzuieşte bine! Pină-n prezent eu nu mi-am 
călcat niciodată cuvintul. Jur pe acest altar, sfint şi scump mie. Fie-mi 
martoră Athena-Pallada că tot ce-ţi voi oferi în schimbul ajutorului tău ţi se 
va da. 

Şi pentru că Protagos îl privi întrebător, îl lămuri: 

— Vei redeveni cetățean roman şi dacă vrei, client al familiei Cassia. 
Vei căpăta slujbă sau bani, după dorinţă, şi nimeni nu te va opri să-ţi faci o 
situație. 

Şi pentru că Protagos dădu să deschidă uşa, adăugă încet de tot: 

— Poţi să ai încredere în mine, Protagos. Gindeşte-te! 

A doua zi.  dis-de-dimineaţță,  Protagos deschise uşa odăii 
prizonierului, lăsîndu-l pe Bicilis să treacă înainte. 

Longinus avu o tresărire, crezind că libertul îl trădase, dar se înşela. 
O singură privire a acestuia îl linişti. Avea grecul o căutătură în care, ca în 
apa unui izvor cristalin, se oglindea totul. 

— Cum se simte nobilul Longinus? întrebă Bicilis pe un ton în care 
vibra amenințarea. 

— Mulţumesc zeilor, bine! 

— Foaia de papirus e albă, nici o slovă nu o înnegreşte. Ai uitat 
porunca regelui? Ai uitat ce consecințe poate avea îndărătnicia ta? 

— Singurul care-mi poate porunci este împăratul Traian. lar regelui 
tău îi amintesc că sînt sol şi nu prizonier de război. 

— Atunci să nu te plingi de soartă. 

— Numai cei nesăbuiți şi laşi se pling de soartă. Ea este oarbă şi e 
absurd să crezi că e dreaptă. Sîntem obligaţi de fire să ne luptăm cu ea, dar 
nu şi s-o învingem. Faceţi cu trupul meu ce vreți, căci forța e de partea 
voastră, gîndurile şi voința mea însă nu vă vor aparține niciodată. 

— EilDacă eşti atît de neclintit,citeşte această scrisoare şi semneaz-o! 

Scoase din sîn un sul şi i-l întinse. 

Longinus îl luă şi fără să-şi schimbe poziția comodă, îl citi. 


„Salut divinului Traian, 

Mă aflu la Sarmizegetusa lipsit de libertate, încredințindu-mi soarta 
voinței zeilor şi bunătăţii tale. Viata mea atîrnă de un fir de păr pe care numai 
tu eşti în putere să-l întăreşti ori să-l retezi. 

Regele îţi cere, în schimbul eliberării mele, să-ți retragi oştile dincolo de 
trecătorile munţilor. În clipa în care oştirile tale se vor afla în cîmpia 
danubiană, el îmi va da drumul, altminteri voi pieri în cele mai groaznice 
chinuri. Dacă totuşi îmi este sortit să-mi sfirşesc zilele în robie, te implor să ai 
milă de nefericita mea familie. 

Credinciosul tău general şi servitor 

Gaius Cassius Longinus.” 


Prefectul lovi foaia cu dosul palmei rizind. 

— Presupun că tu eşti autorul acestei epistole, menită să înduioşeze 
şi să stoarcă lacrimi, dar prețul este nemăsurat de mare. Nici măcar eu, 
care sint în cauză, nu aş fi fost de acord, dar împăratul? Interesele Romei 
nu pot fi opuse interesului unui umil conducător de oşti, care şi-a trăit 
viața. Vă pierdeţi vremea în zadar! 

Protagos, care cunoştea conţinutul scrisorii, îşi lăsă capul în piept şi 
Longinus surprinse în atitudinea lui o umbră de dezaprobare. 

Bicilis îşi pierdu răbdarea. 

— Ei, prefecte, alege! Semnătura sau moartea? Îţi repet, vei asista 
mai întîi la supliciul fiului tău, iar după aceea... Ştii prea bine că durerea 
trupească este mai tare decit orice. 

— Nu întotdeauna, Bicilis, nu întotdeauna. Pe lîngă asta, nu vă mai 
cred. Chiar dacă o semnez, tot mă veți omori, cu atît mai mult, căci vă e 
teamă de răzbunarea mea. 

— Te înşeli, prefecte! Regele se va ţine de cuvint. Şi noi avem 
jurăminte care nu pot fi călcate. 

— Îmi închipui că trebuie să le aveţi, şi cu toate acestea, nu voi 
semna! la-o căci îmi arde mîna! 

Bicilis cu un zîmbet ironic o puse pe masă. 


— Din porunca prea luminatului rege, dacă n-o semnezi, miine vei ti 
pus în lanțuri şi aruncat în cea mai neagră hrubă, iar poimiine dat pe mîna 
călăului. 


— Vrei să zici că mai întîi voi asista la supliciul fiului meu? 

Bicilis tresări şi răspunse iritat: 

— Da. Mai întîi îl vei vedea murind pe el. 

Protagos ieşi în urma lui Bicilis, dar se reîntoarse, curînd, cu 
mîncarea de dimineaţă. 

Prizonierul nu părea să fie impresionat de vizita lui Bicilis şi nici pofta 
de mîncare nu-i scăzu după asta. 

Terminînd de prinzit, Longinus bău vinul din cupă şi zise: 

— Protagos, băiete, nu te invidiez şi n-aş fi vrut să fiu în locul tău, 
chiar clacă zeii mi-ar promite tinerețea şi vigoarea ta. Stăpinii tăi sînt 
sperjuri, iar metodele lor sălbatice şi lipsite de rațiune. Nici cei mai disperaţi 
romani n-ar proceda astfel, cu atit mai mult elinii, din neamul cărora ai 
avut norocul să te naşti. 

După ce Protagos îi aduse ligheanul ca să-şi spele mîinile, Longinus 
continuă pe un ton meditativ: 

— Nu mai am decit ziua asta şi nu ne vom mai vedea niciodată, dacă 
bineînţeles regele se va ţine de cuvînt şi mă va ucide împreună cu fiul meu. 
De mine nu-mi pare rău, eu mi-am trăit viața, dar ce vină are Lucius? De ce 
să cadă secerată înainte de vreme această mlădiţă plină de seva vieţii? Ştiu, 
eu sînt de vină şi asta nu mi-o voi ierta pină-n ultima clipă. 

Tăcu un timp, apoi continuă cu tristeţe: 

— Sînt un om sfirşit. băiete. Decebal nu mă va scăpa din gheare. 
Cred că şi din leşul meu va căuta să stoarcă folos. Nu te-aş sfătui să pariezi 
pe mine nici un as găurit, dar atit cît am de trăit, o zi şi o noapte, nu voi 
înceta să-mi frămîint mintea şi să-mi încordez voința pentru binele patriei 
mele. Nu vreau să fiu o povară pentru împărat, nu vreau să fiu o piedică în 
calea oştirilor romane, răzbunătoare. Dar ce pot face singur şi neajutorat? 
Mă înţelegi, băiete, mă înţelegi? 

Deodată Protagos, pradă unui zbucium ce nu-l putea înfrina, apucă 
mina bătrinului şi ducînd-o la buze, îi şopti atît de încet că abia îl auzise: 

— Nobile Gaius, te voi ajuta eu. Ca dovadă că sînt sincer, îţi 
destăinuiesc un secret. Fiul tău a evadat şi se află printre ai săi. 

Longinus, uimit de această pornire spontană, vru să zică: „ştiu!”, dar 
amintindu-şi de promisiunea dată lui Asdus şi temîndu-se totuşi de o 
capcană, se stăpini. Prefăcîndu-se copleşit de veste, exclamă: 

— Fiul meu a evadat? E în siguranță? Eşti sigur de ceea ce spui? 
Protagos, dragul meu, e cea mai bună veste ce mi-a adus-o vreodată cineva. 
Fii binecuvîntat! O zei, sînteți prea generoşi. 


— Este adevărul adevărat. Fiul tău nu se mai află aici de cînd ai sosit 


la Sarmizegetusa şi regele este negru de furie. Prea multe speranţe şi-a pus 
el în confruntarea voastră. Tocmai de aceea te-a momit la el. 

— O, acum nu-mi pasă. Fie ce o fi! 

— Nobile Gaius, de multă vreme dezaprob faptele regelui. Poate că n- 
are încotro, de aceea recurge la ticăloşii, dar eu îl dezaprob. Mi-e silă şi aş 
vrea să fug la capătul pămîntului ca să nu fiu părtaş la toate acestea. 

Longinus îl mîngiie părinteşte pe cap. 

— Nu e nevoie să fugi la capătul pămîntului, e prea departe. Fugi la 
romani, la Caput Stenarum şi du împăratului din partea mea o scrisoare; 
caută-l pe fiul meu şi povesteşte-i tot ce ai văzut şi ai auzit. Spune-i că nici 
o clipă nu l-am uitat; că eram gata să-mi calc principiile pentru a-l vedea 
liber. Spune-i că nu ne vom mai vedea, căci am de gînd să-i dejoc planurile 
regelui Decebal. Spune-i că îl binecuvîntez şi-l rog să mă răzbune. 

— Sînt hotărît să fug, nobile, dar dacă mă vor prinde cu scrisoarea 
ta? 

— Nu te vor prinde. Cunoşti destul de bine țara asta şi oamenii ca să 
te poți strecura. Să fii liniştit, scrisoarea nu va conţine decît o rugăciune şi 
semnătura mea. Împăratul va înţelege că, în clipa cînd o va citi, nu voi mai 
fi printre cei vii şi nu va mai fi nevoit să-şi schimbe planurile pe care eu 
eram cît p-aci să i-le încurc. 

— Ce ai de gînd să faci? exclamă Protagos îngrozit. 

— Ceea ce îmi dictează onoarea şi datoria. Dacă am avut nesăbuința 
să mă las păcălit de regele Decebal, trebuie s-o ispăşesc. Ascultă-mă acum, 
Protagos! Pentru a duce la bun sfirşit planul meu, am nevoie de inelul cu 
sigiliu. Trebuie neapărat să-l am. Ziceai că se află printre lucrurile mele în 
odaia lui Crocus. Caută o posibilitate să mi-l aduci. Acum, un sfat. Dacă 
vrei să reuşeşti în planul tău, ia-l cu tine pe Asdus. Îmbracă-l în haine de 
dac. El ştie limba băştinaşilor şi e voinic şi neînfricat ca un Hercule. Chiar 
tu mi-ai spus că Asdus locuieşte împreună cu sclavul Crocus şi nu e atît de 
rău păzit ca centurionul Cappa. Banii mi i-au luat, dar nu toți. Am asupra 
mea o pungă cu galbeni; am păstrat-o în sîn. Foloseşte-o pentru cauza 
noastră. 

După ce-i dădu banii, zise emoționat! 

— Acum, cu bine! Să te călăuzească Athena, zeița înțelepciunii. 

Bătrinul se sculă şi îmbrăţțişîndu-l pe tînărul grec. adăugă: 

— Ai un suflet nobil. Protagos. 


* 


A doua zi dimineața, Bicilis îl chemă pe Protagos, dar ostaşul din 
gardă nu-l găsi nicăieri. Nedumerit, Bicilis se duse singur la prizonier, dar 


găsi uşa încuiată. După ce bătu şi strigă, necăpătind nici un răspuns, puse 
ostaşii să spargă broasca. 

Presimțind ceva ireparabil, năvăli în odaie şi sc opri înlemnit de 
uimire. 

Sub lampadarul aprins, Longinus, ţeapăn, întins ca un arc, zăcea în 
scaunul său, cu capul răsturnat pe spetează. Blana de pe duşumea era 
învălmăşită de picioarele întinse drept înainte. Chipul livid al prizonierului 
era grav şi, în pofida furiei ce-l cuprinse, Bicilis se cutremură în fața 
gestului eroic al bătrinului. 

Trecindu-şi mina pe față. Bicilis se dezmetici şi răcni către ostaşii 
înmărmuriți în prag: 

— Unde-i secătura aceea de Protagos? Ce staţi cu gurile căscate? Să 
mi-l găsiți de sub pămînt. Daţi-i de urmă, urmăriţi-l dacă a fugit. Îl vreau 
viu sau mort! Aţi înțeles?! 

După ce rămase singur, închise uşa şi se apropie de mort, 
cercetindu-l. Pe degetul mijlociu, al mîinii drepte văzu un inel. Capacul, pe 
care erau gravate inițialele prefectului, era deschis iar în locaşul minuscul 
mai erau urme de praf alb. 

„S-a otrăvit, şuieră grecul printre dinţi, năpirca s-a otrăvit!” 

Pe una din foile de papirus din mijlocul mesei era scris frumos şi 
citeţ: 

„Rege Decebal, pe drept cuvint eşti un nenorocos. Şi fiul şi tatăl ti-au 
scăpat din gheare. Tremură de răzbunarea primului, înfioară-te de blestemul 
celui de-al doilea!” 

Bicilis luă foaia în mină, o ţinu cîtva timp. neştiind ce să facă, apoi 
hotărindu-se o duse la una din flăcările lampadarului şi o arse. După aceea 
stinse luminile şi plecă. 

Contrar aşteptării, regele nu se înfurie la auzul înfiorătoarei veşti, 
doar se încruntă dureros şi păli la chip. Părea obosit şi lăsîndu-se în jilt îşi 
propti capul în mîini. Într-un târziu, cu o voce ce părea a altuia, porunci: 

— Cheamă sfetnicii, cîți or fi! Pină se vor aduna trimite cei mai buni 
călăreți în căutarea trădătorului Protagos. Să mi-l aducă viu! Promite o sută 
de galbeni aceluia care va pune mina pe el. Vreau să dau o pildă straşnică 
străinilor de care mi-e curtea plină; la cîteva zile numai, unul după altul, 
mai întîi Filimon, apoi ticălosul acesta... Bicilis, fii cu ochii în patru dacă ţii 
la viața ta! 

— Sint legat de tine pe vecie, stăpine, zise grecul şi îngenunchind, îi 
sărută mina. 


x 


Străjerii s-au întors, obosiţi şi plouaţi, povestind cu înflorituri cum, în 
goana lor după fugari, au ajuns pînă la avanposturile romanilor. Prevenind- 

o pe Aya de pericolul unei incursiuni asupra cetăţii, către care ar fi putut 
conduce cei doi fugari oastea romană, şeful străjerilor o rugă să trimită 
neîntirziat o scrisoare la tarabosta Diaies ca să-l lămurească despre cele 
întimplate. 

Cei şase meşteri zidari, rămaşi fără conducător, cerură voie să plece 
la Sarmizegetusa, să nu stea degeaba tocmai acum cînd era atita treabă de 
făcut în ţara asta mare. După o scurtă chibzuinţă, Aya le dădu voie să-i 
însoțească pe cei doi oameni pe care-i trimitea cu scrisoarea. Alese ea însăşi 
oamenii dintre cei mai tăcuți şi mai cumsecade. 

După asta, cetatea păru şi mai pustie. Zilele se scurgeau 
asemănătoare una cu alta ca şi cînd ar fi fost o singură şi plictisitoare zi. 
Norii grei, aducători de zăpadă, întunecau zilele, nopţile în schimb păreau 
mai luminoase din pricina zăpezii. 

Într-una din zilele acestea mohorite, se întoarse Nando cu oamenii 
săi. Aya, copleşită de griji, uitase de prietenul ei de zile triste, de aceea îl 
asaltă pe vătaf cu întrebări, cerîndu-i să povestească toate de-a fir a păr. 
Nando, care nu era vorbăreț din fire şi pe deasupra nu-i putea suferi pe 
străini, îi povesti sec şi în puţine cuvinte cum, după patru zile de drum şi 
două de aşteptare, vraciul Piros fusese în sfirşit predat gărzilor romane de 
la gura Tsiernei. În drumul lor de întoarcere mai zăboviseră două zile la 
Sarmizegetusa, în aşteptarea lui Diaies, care-l însoțea pe rege într-o 
inspecție. 

După asta Nando îi înmînă două răvaşe, unul de la Piros şi altul de la 
tatăl ei. 

Nando, pesemne, aflase de evadarea celor doi romani încă din 
Sarmizegetusa, căci era neguros şi ursuz şi o privea ciudat, pe sub 
sprincene, pe tinăra sa stăpină. 

După ce se închise în odaie, Aya dintr-o pornire neînțeleasă deschise 
mai întîi scrisoarea lui Piros. 

„Scumpă Aya, iată-mă în sfirşit liber, dar zeii îmi sînt martori că nici 
atunci cînd eram robul tău nu mă simțeam mai prost. Îţi scriu după cum m-ai 
rugat. Nando este un om ursuz şi nesuferit şi cît a durat drumul, dacă a 
schimbat două vorbe cu mine. E drept, nu cunoaşte limba mea şi nici eu nu 
sînt tare în limba voastră, totuşi cite o dată şi un zimbet ori un semn spune 
mai mult decît cuvintele răstite şi aruncate cu dispreț. Erau clipe cînd mi era 
teamă că unelteşe ceva, dar asta e doar o părere şi chiar dacă ar fi vrut să 
scape de mine, n-ar fi putut din pricina însoțitorilor săi, oameni aşezaţi şi 
cumsecade. Dar zeii s-au îndurat şi pin-la urmă, după ce am aşteptat ascunşi 
prin coclauri, a apărut o patrulă romană. Scriu în grabă, dar vreau să ştii tot 
ce mi s-a întîmplat. Însoţitorii mei sînt neîncrezători în romani şi se ţin 
deoparte fără să descalece, ca în caz de nevoie să poată scăpa cu fuga. Îmi 
îndrept căluţul spre romani şi le spun în puține vorbe povestea mea. Apoi, 


făcîndu-le semn dacilor să aştepte fără teamă, îmi termin răvaşul. Scumpă 
Aya, n-o să te uit niciodată, după cum nu-l voi uita nici pe Diza şi nici pe 
mărinimosul tău tată. Te las cu bine şi sper că ne vom revedea cîndva. Pun 
răvaşul pe un ciot şi le fac semn dacilor să-l ia după ce mă voi depărta, în 
drum spre patrie. Adio, Aya” 

După ce stătu un timp, pradă aducerilor aminte, desfăcu şi cealaltă 
scrisoare. 

„Fiica mea, evadarea prizonierului cu ajutorul trădătorului Filimon este 
o lovitură grea pentru mine. În bunătatea sa regele mă cruţă, totuşi nu o dată 
am întrevăzut reproşuri în privirea sa. El îşi dă seama că vinovatul principal 
este Filimon, adică omul său de încredere, totuşi eu unul nu mă simt bine. 
Acum, cînd doi duşmani care cunosc bine cetatea şi drumul către ea ne-au 
scăpat, nu pot să am linişte. Cetatea, aşa cum e, nu poate rezista unui atac şi 
viața ta, precum şi a slugilor noastre, este în mare primejdie. Îndată ce voi 
putea, mă voi repezi acasă, deocamdată însă treburile statului nu mă lasă. 
Singurul bărbat, în hotărîrea căruia poți să ai încredere, este Nando. Trece cu 
vederea ciudățeniile lui şi dă-i mină liberă să facă aşa cum crede el de 
cuviință. Al tău tată iubitor.” 

Din această scrisoare Aya îşi dădu seama că taică-său nu bănuieşte 
nimic. Oamenii trimişi de ea nu au vorbit ce nu trebuia. Totuşi, pîn-la urmă 
adevărul va putea ieşi la iveală şi ea va trebui să-şi ispăşească păcatul. Pîn- 
atunci era fericită că iubitul ei scăpase, că ea reuşise să-l schimbe 
întrucitva, să-i fringă mîndria şi felul său de a fi. Vorbele ce i le-a adresat el 
în ultima clipă au fost vorbe profund omeneşti, iar recunoştinţa sa — mare. 
Desigur, nu era convinsă că această recunoştinţă nu va pieri cu timpul, dar 
deocamdată era mulțumită şi aproape fericită. Sărutarea ce i-o pusese pe 
ochi, simbol al credinţei şi al respectului său, o simţea şi acum şi o socotea 
cea mai scumpă amintire din scurta ei viață. Războiul abia începe şi Lucius 
ar putea încă să piară. 

De la evadarea lui Longinus au trecut zece zile. Aya ţinea riguros 
socoteala timpului de la acel fapt de neuitat, crestind zilele în minte ca pe 
un răboj. 

În a unsprezecea zi, pe la prînz, buciumul pîndarului vesti sosirea lui 
Diaies. Simţindu-se vinovată, Aya nu-l mai aştepta cu voioşia de pe 
vremuri, cînd plecările şi sosirile lui erau prilej de tristeţe şi bucurie. Atunci 
i se arunca de gît bucurindu-se de sărutările şi dezmierdările părinteşti şi 
aştepta cu nerăbdare darurile aduse din patru zări. Acum însă, simțea că 
nu mai este cea de pe vremuri, că-l mințea. Dacă ar fi ştiut că de acum 
încolo între el şi odrasla mult iubită se aşternuse umbra sinistră a trădării, 


al sacrilegiului, ar fi blestemat-o în loc s-o îmbrăţțişeze, ar fi biciuit-o în loc 
s-o sărute. 


Nebănuitor, întors dintr-o lume unde nu se vorbea decit de război, 
lume care a uitat să zimbească, o cuprinse în brațe, căutînd în lumina 
ochilor ei alinarea rănilor sale sufleteşti. Totuşi, schimbarea în felul ei de a 
fi nu trecu neobservată, îl dezamăgi şi-l lipsi de partea de bucurie pe care 
nădăjduia s-o găsească. 

Încrederea şi dragostea îl legară la ochi şi ciudata înstrăinare, abia 
simțită, o atribui vîrstei şi schimbărilor firii legate de ea. Din astă pricină îi 
veni şi gîndul plin de resemnare că în curînd o va pierde, o va lăsa să 
zboare din cuibul ei, ca să-şi facă un alt cuib, aiurea, revărsîndu-şi 
dragostea asupra unui alt bărbat, tînăr, căutînd să-şi îndeplinească de 
acum înainte o altă menire, aceea de soție şi mamă. 

Datina strămoşească cerea ca de la o anumită vîrstă şi pin-la 
împlinirea fecioriei, fetele să fie înstrăinate de taţii lor şi pînă la măritiş să 
nu apară în faţa ochilor părinteşti, petrecîndu-şi timpul între femei. În 
ciuda obiceiului, Diaies n-o înstrăinase pe Aya, care în lipsa mamei, creştea 
în voie şi libertate ca un flăcău. Din pricina faptului că tarabosta nu voia să 
se recăsătorească, toate mergeau pe dos după părerea majorităţii şi dacă n- 
ar fi fost mare demnitar şi sfetnic al regelui, ar fi trebuit să răspundă în fața 
obştei pentru aceste ciudățenii stricătoare de datini. Nici slujitorii din 
cetate, acei ce au crescut în această lume aparte, obişnuiţi cu obiceiuri 
aduse de prin străini, nu priveau cu ochi buni felul în care tarabosta îşi 
creştea copiii, mai ales fata. 

Atunci cînd, de sărbătoarea culesului, Diaies îi scrisese fiicei sale să- 
şi aleagă de soț pe Ariort, fiind cel mai frumos, viteaz şi bogat tînăr de prin 
părțile muntelui, el nu căuta decît împlinirea obiceiului. N-o mai putea 
păstra pe Aya lingă el fără să stirnească oprobiul general. 

Ariort avusese grijă să aducă la cunoştinţa lui Diaies indignarea sa, 
dar bătrinul în loc să se supere se bucură, mai ales după ce Diza îl lămuri 
despre intenţia Ayei de a se căsători după război. Hotărirea fiicei sale i se 
păru plină de înțelepciune şi n-o condamnă pentru asta. Dar nici Ariort, 
nici Diza şi nici slugarnicul Nando nu au suflat nici un cuvint despre ieşirea 
nesăbuită a celui dintii, cînd îl rănise pe Lucius Longinus. De aceea, cînd 
Aya îi povesti tatălui său cele întimplate în lipsa lui, acesta îşi dădu seama 
că Ariort nu este o pereche potrivită şi se bucură, o dată mai mult, de 
istețimea fiicei sale. Diaies visa pentru Aya o viaţă plină de strălucire la 
curtea regelui, nu degeaba îi dăduse o educaţie elină şi nestăpinitul, 
furiosul Ariort, neştiutor de carte, îi apăru acum într-o lumină cu totul 
nefavorabilă. Dacă ar fi ştiut adevărata pricină a refuzului fiicei sale, de a-l 
lua de bărbat pe Ariort, ar fi dat-o după primul tînăr ieşit în cale, dar el n- 
avea de unde să ştie şi deocamdată îl preocupa altceva. Sforțările în care se 

zbătea ţara, pregătirile înfrigurate pentru a putea face față duşmanului 
necruţător, toate i se păreau şubrede şi pline de groaza neprevăzutelor 
calamităţi. De la un timp, încrederea sa în victorie se clătinase mult, 
scoțindu-i în față un adevăr trist, că numai o minune ar fi putut să-i scape 
de urgie; dar un om umblat, un sfetnic regesc nu prea credea în minuni. 

Chiar din prima noapte, după ce se frămîntase mult înainte de a 
adormi, hotărî s-o ducă pe Aya, cu tot ce avea mai de preț, la poalele 
muntelui Cogheonul, unde-şi construise, mulți ani în urmă, o casă, un 
refugiu sufletesc, atit de necesar unui om de stat. 

Locul acela tihnit, departe de patimi omeneşti, izolat de restul lumii 
prin codri seculari, văi neumblate şi prăpăstii, era cel mai bun adăpost 
pentru aceea pe care o iubea mai mult decît orice pe lume, aceea care, leită 
maică-sa, îi amintea de tinereţe şi fericire. 


x 


După lăsarea întunericului, Protagos îl scoase pe Asdus din palat pe 
o uşă secretă, rar folosită şi uitată. La o stadie de oraş fugarii cumpărară 
doi cai buni de la un gospodar înstărit şi, înarmați pină-n dinți, se 
aştemură la drum. 

Protagos cunoştea prea bine țara ca să se încumete pe şleaul cel 
mare, de aceea alesese un drum ocolit, prin păduri, mai lung dar mai puțin 
umblat. 

Întreprinderea era temerară, căci în vreme de iarnă riscau să se 
întilnească cu lupii, ale căror haite dădeau tîrcoale aşezărilor omeneşti, dar 
altceva decît să-şi pună nădejdile în iuțeala cailor şi a tolbelor pline cu 
săgeți nu le răminea. Cu toate acestea, întîlnirea cu oamenii li se părea şi 
mai primejdioasă. 

Rarele cătune îi întîmpinau mute, cufundate în beznă; doar ciinii 
băteau ici-colo. Alteori vedeau focuri în desişul pădurii. Cine ştie cine se 
încălzea la acele focuri, tilharii, vînătorii sau poate vreun pilc de oşteni 
întirziați. Spre norocul fugarilor, gerul se înmuiase şi tropotul cailor se 
îneca în stratul de zăpadă căzută în ajun. 

Tăcut şi mohorit, Asdus îşi îndemna calul. Nu avusese timp să-şi ia 
rămas bun de la Sama, de altfel Protagos nici nu-i dăduse voie. Era de 
părere că femeile strică întotdeauna socotelile bărbaților. Centurionul 
Cappa nu ştia de fuga lor, căci era arestat în odaia sa. Giîndul că-şi lăsase 
tovarăşii de suferință pradă sorții nemiloase, iar el galopează liber pe 
drumul salvării îl chinuia nespus. 

Către miezul nopții, caii au început să obosească şi vrind nevrind, 
fugarii au trebuit să poposească lingă o casă părăsită. 

Intrară cu cai cu tot în clădirea cu acoperişul prăbuşit, astupară uşa 
cum putură şi făcură un foc de vreascuri. Afară începu să fulguiască din 
nou. 

Cînd au început să mijească zorile, Asdus care era de strajă auzi zvon 
de voci şi-l trezi pe tovarăşul său. În lumina puţină a zorilor, văzură printr-o 
spărtură un grup de călări şi mulțumiră zeilor că au zăbovit cu odihna, căci 
altfel s-ar fi întîlnit cu ei. Călăreţii mergeau agale, pesemne nu se grăbeau 
nicăieri şi în curind trecură de ascunzătoarea celor doi, pierzindu-se după o 
geană de pădure. Zăpada, ce căzuse peste noapte, astupase urmele 
fugarilor, îndepărtind primejdia, dar întimplarea le ascuți simțurile, 
făcîndu-i şi mai prudenti. 

— Peste un ceas, două, zise Protagos pregătindu-se de drum, Bicilis 
va asmuți hăitaşii pe urmele noastre, va împînzi drumurile cu ostaşi. 

— Dacă nu cumva a şi făcut-o. 

— Orice ce se poate întîmpla, totuşi e greu de presupus cu ne-a 
descoperit lipsa după căderea nopţii. Nu cumva ţi-e teamă, Asdus? 

— Nu mi-e teamă de moarte, mi-e teamă că nu vom putea îndeplini 
porunca prefectului. La nevoie aş putea să-i viu de hac unei cete mai mici, 
dar cu uriaşii călăreți din garda regală, dacă vor fi şi mulți, n-am să mă pot 
măsura. 

Merseră un timp la trap ca să nu-şi încingă caii din capul locului. 

— Protagos, întrebă Asdus chinuit de nelinişte, este adevărat că 
prefectul vrea să-şi pună capăt zilelor sau te-am înțeles greşit? Tu mi-ai 
povestit toate în grabă şi cum eram zoriți nu am avut cînd să mă gindesc la 
toate cîte s-au întîmplat. 

— Cred că e deja mort. Aseară, după ce i-am adus inelul, a scris 
scrisoarea şi a pecetluit-o cu sigiliul de pe acel inel; apoi, arătîndu-mi-l, mi- 
a spus: „Ştii de ce am ţinut să am inelul, Protagos?” „Ca să-ți pui sigiliul pe 
scrisoare” i-am răspuns, iar el dădu trist din cap. „Puteam s-o semnez cu 
mina. Inelul acesta este mult mai prețios. Aici, sub capacul sigiliului, am 
otravă, un praf alb care omoară pe loc, fără chinuri.” „Să nu faci asta, 
nobile, că e păcat!” i-am spus îngrozit, dar el m-a miîngiiat şi mi-a răspuns: 
„Nu-i nici un păcat, dimpotrivă — o faptă bună”. N-a vrut să mai vorbească 
despre asta şi mi-a poruncit să-i aduc apă caldă. După ce s-a spălat, şi-a 
pus o tunică curată, s-a înfăşurat în toga lui de zile mari şi s-a aşezat în jilț, 
poruncindu-mi să pun ulei mult în lampadar şi să-i aprind toate luminile. 
Mi-a mai cerut apă de băut şi după ce i-am pus-o la îndemiîină, mi-a spus: 
„Acum du-te! Timpul este preţios; să nu-l pierdem, nici eu, nici tu.” 

— De ce a făcut-o, Protagos, de ce? Oare nu era altă ieşire? Mai ales 
acum cînd ştia că fiul său este liber. Regele voia doar să-l sperie şi nu l-ar fi 
omorît niciodată. 


— De ce, de ce? îl îngină Protagos. Păi tocmai în asta stă tot eroismul 
său. A vrut să moară ca să-i dezlege mîinile împăratului, ca să nu-l împingă 
la vreo nesăbuinţă. 

Asdus dădu cu tristețe din cap. 

— Nu prea înţeleg eu socotelile lor. 

— E mai simplu decît crezi tu. Cîndva am să te lămuresc pe-ndelete, 
acum fii cu ochii în patru şi ciuleşte-ți urechile. 

Asdus nu mai scoase o vorbă, rămînînd în urmă. 

Treptat, trecură la galop şi în fuga nebună a cailor uitară totul, în 
afară de primejdie. 

Cînd soarele se ridicase ca de o suliță, luminînd palid prin picla 
norilor, Protagos coti pe un drum lăturalnic, croit de-a dreptul prin pădure, 
departe de aşezări omeneşti. 

Pe seară, descălecară şi, trăgindu-se la adăpostul pădurii, îşi îngrijiră 
caii obosiţi, mîncară din traistă şi după lăsarea nopţii ieşiră din nou la 
drum. 

Protagos mergea înainte oprindu-se din cînd în cînd şi ascultind. 

— Nu cumva te-ai rătăcit? întrebă Asdus. 

— Cunosc prea bine aceste locuri ca să mă rătăcesc. În timp de pace 
aici îi plăcea regelui să vineze şi nu o dată îl căutam cu vreo scrisoare ce 
trebuia să-i fie înmînată fără întirziere. Prin apropiere se află o casă de 
vinătoare unde aş vrea să înnoptăm. 

— Nu e mai bine să ne ferim de case? Unde sînt case sint şi oameni. 

— N-a mai rămas decît bătrinul pădurar cu nevastă-sa. Bătrina e un 
fel de animal negrăitor, iar cei trei fii sînt la oaste, tocmai în valea Tsiernei. 

Peste un timp, auziră hămăit de cîini şi îndreptindu-se cu băgare de 
seamă într-acolo, văzură licărind o luminiţă. 

De după ocolul din bîrne ascuţite la virf, dulăii, simţindu-i, se porniră 
pe un lătrat nebun. Peste cîteva clipe se auzi bufnitura unei uşi umflate de 
umezeală şi o voce groasă, hodorogită, repezită ameninţțător în noapte. 

— Hei, cine-i acolo? 

Protagos îşi puse palmele pilnie la gură şi hăuli într-un anumit fel, 
ciudat şi nemaiauzit vreodată de către Asdus. Îndată după asta se auziră 
paşi, lovituri, înjurături şi cîinii încetară de a mai lătra, mîrîind doar din 
cînd în cînd. 

În ferestruica porții apăru un chip bărbos. 

— Moş Gaga, să trăieşti! Sint eu, Protagos. 

— Protagos? Păi ce stai acolo, intră: Uite că deschid poarta. 

— Sint cam grăbit, moş Gaga. Duc o scrisoare de a regelui, ştii? 

— Ştiu! Eşti însoțit de cineva? 

— Da, de un oştean din gardă, iar tu ai ceva oaspeţi? 

— Da de unde! De un an de zile e pustiu la noi. Fiii mi-au plecat, 
baba a asurzit de tot. Hai, intrați, să văd şi eu un chip de om. 

Bătrinul Gaga aprinse o torță, deschise poarta şi bucuros peste 
măsură luă caii de dirlogi îndemnîndu-i în curte. 

În casă era cald şi o moleşeală plăcută îi cuprinse. Moşul sărută cu 
supunere pecetea scrisorii, luînd-o drept a lui Decebal; asta era plăcerea lui 
cea mai mare. Carte nu ştia şi toate sulurile pecetluite erau pentru el 
minuni vrăjite. 

Gaga cu baba lui surdă îi ospătară cu vînat fript şi vin, le uscară 
opincile şi obielele şi văzîndu-i obosiţi, îi îndemnară să se culce. Între timp 
le încălziră odaia alăturată şi le aşter-nură blăni pe laviţe. 

— Ce plăcut e aici, zise Asdus oftînd, după ce au rămas singuri, să 
tot stai, să tot dormi. 

—Şi mie îmi place aici la Gaga, cu toate acestea i-am spus să ne 
trezească la al doilea cîntat. Acum, să nu ne pierdem vremea şi să dormim 
acele cîteva ore cîte ne-au mai rămas pin-atunci. 

Somnul le era scurt dar înviorător. Caii se odihniseră şi ei, în grajdul 
cald, lingă ieslele pline de grăunţe şi la despărțire, în poartă, Protagos îi 
dărui moşului o monedă de argint cu chipul unui tetrarh macedonean, o 
copie bătută destul de grosolan la monetăria dacă. Gaga sărută moneta şi-i 
mulțumi. 

— Sint bucuros, zise el la despărțire, că ați venit în pustietatea 
noastră. De cînd cu războiul, nimeni nu mai vine să vineze. Pădurea 
mişună de vinat, urşii, lupii şi vulpile s-au obrăznicit şi dau tircoale casei. 
Cerbii şi bourii se plimbă peste tot, iar mistreţii grohăie şi umblă după jir şi 
ghindă, cu sutele. 

— Şi nouă ne-ar plăcea să stăm de vorbă şi să vinăm împreună, dar 
treburile nu ne lasă. 

— Nu-i nimic, feții mei, veţi veni altă dată cînd s-o termina războiul. 

— Ce să se termine? De abia începe. 

— Of, of! şi feciorii mei m-au lăsat. Îi voi vedea eu oare sau ne vom 
întilni în grădinile lui Zalmoxis? Nu cumva vă duceți la cetatea lui Diaies? 

— Tocmai într-acolo ne grăbim, moşule. 

— Vara trecută nişte ostaşi au dus într-acolo un ostaş roman cu 
gluga lăsată pe ochi. Ştii, era unul de neam mare. Oamenii lui Diaies umblă 
din cînd în cînd pe aici dar nu se opresc decit la întoarcere. 

— Cu bine, moş Gaga. Sintem tare grăbiţi. 

— Cu bine. feții mei. Să nu greşiți drumul cumva. Dincolo de rariştea 
aceea cotiți la dreapta, pe plai, şi tot ţineţi aşa cu muntele pleşuv în față. 

— Nu ne rătăcim noi, rămii sănătos! 

Cînd se depărtară, Asdus îl întrebă îngrijorat: 

— Ai de gînd să treci pe liugă cetatea aceea, a lui... cum îi zice? 


— Diaies? Nu, frățioare, doar nu sînt timpit. l-am spus aşa bătrinului 
ca să nu-i dau de bănuit şi ca să-mi încurc urma. L-am păcălit pe bunul 
om. Păcat! 

În zori de zi ajunseră la un pîrîu cu malurile îngheţate, dar prin 
mijlocul căruia apa iute îşi croia drumul la vale. În stînga, sub dealul 
împădurit, copacii se răreau din ce în ce mai mult. 

Protagos se opri şi cercetind locurile, zise: 

— Acesta-i piriul care desparte cele două tabere, dacică şi romană. 
Dincolo de pădure începe şesul prin care curge Aluta, iar de aci, drum de 
două ceasuri se află castrul de la Caput Stenarum. 

Asdus se învioră şi spuse plin de nerăbdare: 

— Atunci ce mai aşteptăm? Să ne aştemem la drum. Caii sînt odihniti 
şi vor rezista la cel mai iute galop. 

Dar Protagos nu era de aceeaşi părere. După socoteala sa, 
urmăritorii, avind la dispoziţie cai de schimb, ar fi trebuit să ajungă 
înaintea lor la Caput Stenarum, mai ales acei ce au alergat pe şleaul mare. 

— Mi-e teamă, zise el, ca toată partea asta învecinată cu tabăra 
romană să nu fie împiîinzită de oşteni şi iscoade cu porunca de a nu lăsa să 
treacă nimeni necercetat. 

El îşi îndemnă calul peste pîrîu şi merse prin pădurea ce se rărea din 
ce în ce mai mult. Făcea un mare ocol, depărtindu-se de ţintă, pentru a nu 
fi nevoit să iasă în loc deschis. 

Oprindu-se la adăpostul ultimilor copaci, priviră în vale. Jos, înspre 
soare-răsare, se risipeau ultimele costişe ale dealurilor pierzindu-se în 
nesfirşita zare înceţoşată. În lumina lăptoasă a cerului înnourat, totul era 
alb. Doar ici-colo cîte un pilc de copaci, cîte un arbore izolat. Vilcelele şi 
viroagele tivite pe margini cu tufe negre. În zare, drept sub năluca gălbuie a 
soarelui, se desluşea un mare patrulater negru. 

— Castrul roman, strigă cu voioşie Asdus. 

— Da! Şi între noi şi el nimic ce să ne ascundă. Va trebui să lăsăm 
caii aici, legați de copaci ca să nu se ia după noi. Pe jos vom fi mai puţin 
bătători la ochi, decît pe caii aceştia roibi. 

— Nu văd ţipenie de om, se încăpăţțină Asdus, ce ar fi să străbatem 
distanța asta în galop? 

— Ca să-ţi fringi gitul în vreo groapă? Aici nu e drum. Fără cai, am 
putea să coborim pe viroagele acestea, la adăpost de priviri. 

— Fie, cum vrei! Tu eşti conducătorul. Păcat de cai. O să-i măniînce 
lupii. 

— De asta-ți arde acum? Tot o să-i mănînce cîndva. Am putea să-i 
legăm mai slab şi să le dăm ceva de ronţțăit, pînă ne vom depărta, pe urmă 
se zmulg ei singuri. 

Aşa făcură. Apoi, tirindu-se prin zăpadă pînă la prima viroagă, 
apucară pe fundul ei; se tiriră din nou pînă la o altă viroagă, ceva mai în 
dreapta. Dar şi viroaga a doua se lărgi, risipindu-şi malurile în lături, 
scoțindu-i din nou pe fugari într-un loc deschis. De aci castrul roman se 
vedea prost şi părea încă tare departe, cu toate că nu-i despărțeau decit 
vreo două stadii. 

După o lungă chibzuială se hotăriră să parcurgă distanța mergiînd 
repede, la nevoie, alergind. Dar în clipa cînd erau gata să se ridice în 
picioare, Protagos zări în stînga lor, apărind de după o movilă un cîrd de 
călăreți. Abia avu timp să-l oprească pe Asdus. Erau opt călăreți şi mergeau 
la pas, scrutind zarea. Fugarii se tiriră înapoi în viroagă şi, ascunzindu-se 
în dosul unor tufe, urmăreau cu sufletul la gură evoluţia călăreților. Aceştia 
se opriră şi după un sfat scurt, apucară la deal, către pădure. 

— Vezi, zise Asdus, dacă eram călări, scăpăm cu fuga. 

— Nu prea, căci ei sînt mai jos şi ne-ar fi tăiat calea. Să aşteptăm 
pînă se depărtează. Acum se îndreaptă către locul unde ne-am lăsat caii, 
dar pînă îi descoperă poate vom ajunge alergînd la castru. 

După ce călăreţii se pierdură după o ridicătură, fugarii porniră la 
vale. 

Nu mai rămăsese decit o stadie pînă la tabăra romană. Se vedeau 
deja străjerii plimbîndu-se pe valuri de pămînt şi fumurile bucătăriilor 
ridicindu-se drept în sus în aerul neclintit. Fugarii se simțeau siguri de 
izbîndă, cînd din dosul unui pilc de arbori, mai jos şi în stînga lor, apărură 
vreo zece călăreți. Fugarii înmărmuriră. Unul din călăreți făcu semn şi 
ceilalți împrăştiindu-se în semicerc porniră în galop, spulberind zăpada. 

Asdus îşi smulse paloşul din teacă şi se pregăti de luptă. Protagos 
trase arcul afară şi potrivi o săgeată, împingind tolba în față ca să-i fie la 
îndemnă. 

Călăreţii se apropiau vertiginos şi cînd nu-i despărțeau decit vreo 
două sute de paşi, Asdus răcni ca un ieşit din minți: 

— Ai noştri! 

Protagos nu pricepu ce vrea să zică, dar Asdus îi strigă: 

— Să nu cumva să tragi, sint mauri, sînt ai noştri 1 

Era o patrulă romană, o decurie de călăreţi mauri. Îmbrăcaţi în 
uniforme de iarnă, fără panaşe la căşti, de departe puteau fi luați drept 
călăreți din garda regelui Decebal. 

Asdus îşi băgă paloşul în teacă şi se repezi către ei cu brațele întinse. 

Protagos rămas locului simțea cum îl trec năduşelile. „Am avut noroc, 
straşnic noroc!” şoptea el mereu, ca pe un descîntec. Zbuciumul şi oboseala 
ultimelor zile îl cuprinseră, moleşindu-l dintr-o dată. 

Călăreţii îi înconjurară. 

— Cine sînteți? strigă cu severitate şeful. 


— Salve, decurioane! Sînt Valerius Asdus, soldat din prima cohortă a 
legiunii Macedonica. Am însoţit solia prefectului Longinus la daci şi am 
fugit din porunca lui de acolo. 

— Dar tu cine eşti? 

— Eu sînt Protagos, libert, fost în slujba lui Decebal şi am asupra 
mea o scrisoare importantă către împărat. 

— Încurcată treabă, zise tuciuriul decurion. Băieți, luaţi-le armele! Iar 
voi urcați-vă pe crupele cailor şi să mergem. Regiunea este împinzită de 
iscoadele duşmanului. De dimineață mişună patrulele lor. 

— Pe noi ne caută, zise Asdus, sărind pe cal în spatele unui călăreț. 

Din clipa în care patrula de călăreți mauri intră pe poartă, vestea se 
împrăştie ca fulgerul prin tot lagărul roman. 

Cînd fugarii, fără prea multă zăbavă, fură introduşi la Marcellinus, 
toți acei ce nu aveau de lucru se strinseră în piața din fața 
comandamentului. Tribunul de serviciu nu putu să facă nimic. 

Marcellinus se afla la pretoriu şi porunci ca fugarii sa fie aduşi de 
îndată. Văzindu-i intrind, se sculă şi fără să ţină seama de regulament, îşi 
puse mîinile pe umerii lui Asdus şi-l privi ţintă în ochi. 

— Ce s-a întimplat, Asdus? întrebă el cu o voce sugrumată. 

— Salve, tribune! Îţi raportez că am primit poruncă de la prefect să-l 
însoțesc pe libertul Protagos, fost în slujba lui Decebal şi că numai el poate 
să-ți povestească tot ce s-a întîmplat. 

Marcellinus îl săgeta cu o privire cercetătoare pe tinărul grec, se 
aşeză din nou pe scaunul său şi zise: 

— Apropie-te şi povesteşte! 

Atit cît a durat descrierea evenimentelor triste din Sarmizegetusa, 
Asdus a stat lingă uşă, în poziţie de drepţi, muncit de gîndurile lui simple. 
Nu înțelegea nimic din ceea ce povestea Protagos, căci acesta vorbea 
greceşte, tresărea doar atunci cînd în şiragul vorbelor străine se împletea 
un cuvînt latin, sau vreun nume. 

Ascultind, Marcellinus se lovea din cînd în cînd uşor cu pumnul în 
piept, murmurînd cuvinte pline de reculegere. 

După ce grecul isprăvi de vorbit şi se retrase un pas înapoi, 
Marcellinus sărută pecetea cu inițialele protectorului său şi puse scrisoarea 
într-un scrin. Apoi, apropiindu-se de Protagos îl întrebă: 

— Eşti libert? 

— Da, nobile. 

— De unde de fel? 

— Din Pergam. 

— Ce te-a îndemnat să-ți părăseşti patria, şi să-l serveşti pe Decebal? 

Protagos ezită o clipă, apoi se hotări: 

— Nedreptatea ce mi s-a făcut de către slujbaşii împărăteşti. Din 
pricina lăcomiei lor mi-am pierdut averea şi logodnica. 

— De cînd îl slujeşti pe rege? 

— La primăvară voi împlini trei ani de cînd mi-am părăsit oraşul 
natal. 


— De atunci multe s-au schimbat în provincia Asia. Divus Traian a 
înlocuit toți demnitarii venali, pedepsindu-i aşa cum se cuvine. Cine ştie, 
poate vei reuşi să-ți refaci viața. 

— Mai întîi trebuie să fiu iertat. 

— Dar ce ai făcut la Decebal? 

— La început m-a folosit ca scrib, dar apreciindu-mi vigoarea 
trupească, m-a numit curier special. Viața mea se scurgea în neastimpăr şi 
asta mă făcea să uit durerea. Am fost foarte dezamăgit cînd regele m-a pus 
să-l supraveghez şi să-l iscodesc pe un sol roman. 

Marcellinus bătu din palme şi-i porunci ostaşului apărut în uşă să-l 
cheme pe tribunul de serviciu. Apoi i se adresă din nou lui Protagos: 

— Tu însuți îi vei duce scrisoarea împăratului. Eşti un om instruit şi 
nimeni nu va putea să-i relateze tristele întim-plări mai bine ca tine. 

Intră şi tribunul de serviciu. 

— Rufinus, îi spuse Marcellinus, porunceşte ca omul acesta să fie 
bine găzduit. Are nevoie de hrană şi odihnă. Pe lingă asta, să pregăteşti o 
centurie de călăreţi, pentru a-i escorta căci este purtătorul unei scrisori 
către divus Traian. 

După ce au plecat, Marcellinus îşi îndreptă atenţia către Asdus şi în 
privirile lui era multă duioşie. 

— Apropie-te, Asdus, şi povesteşte-mi la rîndul tău tot ce s-a 
întîmplat de cînd ați plecat din Caput Stenarum. 


x 


Între timp, la Praetorium, împăratul Traian se afla într-o mare 
dilemă. Trecuseră două zile de cînd sosise, escortat de călăreți romani, un 
dac cu o scrisoare din partea regelui Decebal. 

Consternat de conţinutul acelei scrisori, împăratul adună în grabă 
consiliul. 

Consilierii luară cunoştinţă de textul scrisorii şi-şi exprimară 
indignarea în fața perfidiei regelui Decebal, care, contrar practicii 
diplomatice, arestase un sol împărătesc, dar nici unul din ei nu putu să 
găsească vreo ieşire din această demonică încurcătură. După patru ore de 
dezbateri, în timpul cărora părerile s-au dovedit a fi împărțite, împăratul 
amină consiliul pentru a doua zi, recomandînd sfetnicilor săi să mediteze 
între timp cu toată seriozitatea. 

A doua zi, unii s-au exprimat pentru sacrificarea lui Longinus, 
îndulcindu-şi verdictul cu presupunerea că Decebal, pînă la urmă, nu va 
îndrăzni să ia viața unui sol roman. Alţii erau pentru începerea neîntirziată 
a ofensivei generale. Aceştia țineau pesemne mult la Longinus şi sperau să-l 
smulgă inamicului cu forţa. În a treia categorie intrau acei consilieri 
prudenţi şi abili care preferau calea tratativelor. Ei susțineau că Decebal 
poate fi adormit cu promisiuni şi tărăgăneli din care să nu rezulte nimic 
precis, dar care să-i lase tiranului dac iluzia că-şi va atinge ţinta. 

Printre aceştia erau Adrian, Manlius şi bătrinul Priferinus Poetus. 
Împăratul li se alătură acestora din urmă şi porunci întocmirea scrisorii. 

Lui Decebal i s-a răspuns cu vorbe în două înțelesuri, prin care 
Traian voia să-l facă a crede că nu pune prea mare preț, dar nici unul mic 
pe Longinus, pentru ca nici să-l lase să piară, nici să-l răscumpere cu 
sacrificiul atît de mare ca retragerea trupelor din Dacia, fapt cu care senatul 
roman n-ar fi fost de acord. 

Descumpănit de actul arbitrar al lui Decebal, Traian nu urmărea 
deocamdată decit tărăgănarea chestiunii, pînă la găsirea unei soluții 
salvatoare. 

A doua zi, curierul dac fu trimis la Decebal cu acest răspuns. 

În ajunul sărbătorii Saturnaliilor însă sosi la Praetorium escorta cu 
cei doi fugari din Sarmizegetusa. Împăratul, cu toată ora târzie, porunci să-i 
fie aduşi şi rupiînd cu nerăbdare pecetea scrisorii lui Longinus, îşi dădu 
seama cu mare tristețe că acela care o scrisese nu mai era printre cei vii. 
Scrisoarea conţinea doar o rugăciune pentru morți, urmată de o urare 
pentru cei vii. Marea conştiinţă şi simplitatea cu care acesta a ştiut să 
găsească o ieşire din impas îl uimi. Îşi aminti cu amărăciune de acei cîțiva 
sfetnici care i-au propus să-l sacrifice pe Longinus intereselor Romei şi 
socoti, pe drept cuvînt, că exemplul prefectului, care se sacrificase de bună 
voie, ar putea să le fie pildă pentru viitor. 

După ce ascultă relatarea lui Protagos şi îi puse cîteva întrebări, 
porunci ca deocamdată să fie luat în pază liberă. 

Pe urmă ţinu să-l vadă şi pe Asdus. 

Uriaşul trac îl uimi cu voinicia-i nemaivăzută şi ca să-l încurajeze, 
căci ostaşul văzindu-l se intimidase, îl întrebă cum a căpătat decorația ce o 
are pe piept. Aflind că o primise după lupta de la Arrutela, chiar din mîna 
dispărutului prefect, împăratul îi promise că nu-l va uita în viitor. 

Aflind, cu această ocazie, despre recenta evadare a fiului lui 
Longinus, Traian porunci să-i fie adus îndată ce se va întoarce din misiune. 
Lucius, în timpul ultimelor evenimente, se afla la Pons Aluti şi urma să se 
întoarcă curînd. 

Împăratul întocmi îndată o scrisoare către regele Decebal, în care îi 
oferea o sută de captivi daci în schimbul cadavrului prefectului şi a 


lucrurilor personale ale acestuia. De astă dată Traian nu riscă să trimită un 
roman şi porunci ca scrisoarea să fie dusă de un captiv dac. Aceeaşi escortă 
care îl adusese pe Protagos şi pe Asdus primi poruncă să-l ducă pînă la 
Caput Stenarum. 

Dar cu asta înlănțuirea evenimentelor nu luă sfirşit, căci între timp 
sosi o nouă scrisoare de la Decebal. De astă dată o aduse centurionul 
Cappa. Marcellinus, lămurit în privința conținutului acesteia, găsi de 
cuviință să-l oprească pe curierul dac pînă ce împăratul nu va lua 
cunoştinţă de noua cerere a regelui Decebal. 

Nu greşise şi împăratul îi fu recunoscător pentru prudenţa cu care îi 
interpretase ordinul. 

Cappa, deşi obosit, ținu să plece neîntirziat la Praetorium, unde 
ajunse în toiul nopţii. Împăratul fu sculat, aşa cum dăduse poruncă să se 
facă pină nu va fi rezolvată definitiv trista întîmplare a prefectului Longinus 
şi-l primi pe centurion. 

În scrisoarea adusă de Cappa, Decebal îi scria: 

„În urma tristului sfirşit al prefectului Gaius Cassius Longinus, în 
care noi nu avem nici o vină, deoarece niciodată nu am fi hotărit pieirea lui, 
ofer luminăţiei tale cadavrul prea destoinicului general şi zece captivi 
romani, în schimbul ticălosului trădător, libertul Protagos şi a 
centurionului Junius Cappa, care mi-a jurat că se va reîntoarce la curtea 
mea. Dacă te vei hotărî la acest schimb, trimite parlamentari la pîrîul ce 
desparte taberele noastre în a treisprezecea zi înaintea calendelor lui 
Ianuarie. Sfetnicul Comozous va trata în numele meu.” 

— Ştii tu ce-mi scrie acest rege barbar? Ştii ce-mi propune? 

— Ştiu, divus, căci mi-a citit scrisoarea. Nu am vrut să jur pe numele 
sfint al lui Jovis că mă voi reîntoarce, decit cu condiția să cunosc pentru ce 
mă trimite la tine. Aflînd că este vorba de predarea cadavrului pe care n-aş 
fi vrut să-l pingărească duşmanii, am jurat cu bucurie, dar cu o condiţie. 

— Care? 

— Să-mi dea lucrurile personale ale dispărutului ca să le predau 
familiei îndurerate. La început nu vroia să audă de aşa ceva, dar văzind 
hotărîrea mea de a nu ceda, se învoi. 

— Şi le-ai adus, om destoinic ce eşti? 

— Le-am adus. Am lăsat în păstrarea tribunului Papirius Marcellinus 
armele, decoraţiile, inelul cu sigiliu şi altarul Athenei Pallada. De asemenea 
i l-am cerut pe sclavul Crocus, om învăţat, pe care Marcellinus i l-a 
împrumutat prefectului pe timpul soliei şi pe care Decebal îl credea 
proprietatea defunctului. 

Emoţionat, împăratul îi întinse mina şi centurionul îndoindu-şi 
genunchiul i-o sărută. 


— O, dacă toți ofițerii mei ar face ca tine! Ai făcut mai mult decit 
poate un om şi-ţi voi da mai mult decît mi-a cerut pentru tine dispărutul 
tău comandant. Înainte de a pleca în solie, el mi-a trimis un raport în care 
pentru meritele, devotamentul şi eroismul tău cere să fii decorat şi avansat. 
Toate acestea le meriți cu prisosință; în afară de asta, îți voi dărui un 
domeniu în Latium şi te voi propune la rangul de cavaler. 

Copleşit, Cappa tăcu un timp, apoi zise cu tristeţe: 

— Mărinimia ta, divus, este într-adevăr mare, dar la ce-mi vor folosi 
aceste favoruri cînd am jurat să mă reîntorc în vizuina lupului? Nu ştiu 
pentru ce mă vrea, dar nici nu mă aştept la bine. 

— Are el planurile lui, dar nu va reuşi în ele, căci sînt hotărît, în 
calitatea mea de mare pontif, să te dezleg de jurămiînt în fața întregii oştiri. 
Un jurămînt stors cu forța de către un rege barbar nu valorează nimic, mai 
ales dacă ne gîndim pentru ce scop nobil l-ai depus. Perfidul rege nu-şi va 
atinge scopul. Nici pe libertul acela, cum îl cheamă?... 

— Protagos, împărate. 

— Aşa! Nici pe Protagos nu-l voi extrăda. Consider, pentru 
demnitatea mea, viața voastră mai scumpă decit funeraliile aceluia a cărui 
memorie va dăinui în inimele noastre, căruia îi voi înălța statui după 
moarte, dacă n-am reuşit să i le înalț în timpul vieţii. Sînt fericit că cel puţin 
fiul său este liber şi că obiectele ce ai reuşit să i le smulgi regelui Decebal se 
vor reîntoarce în sînul familiei Longinus. 

Cappa părea nehotărit şi neguros. Îi era frică să-l contrazică pe 
împărat, dar pin-la urmă zise: 

— Divine, am depus cel mai solemn jurămint, invocînd urgia lui 
Jovis, peste capul meu şi al familiei mele, blestem asupra memoriei 
străbunilor. Mi-e teamă că voi comite cel mai mare sacrilegiu. 

— Nici un cuvint mai mult. Am dreptul să dezleg cele mai mari 
jurăminte. Hotărirea mea rămîne nestrămutată. Eşti ostaş roman şi aparţii 
în primul rind Romei. Miine, după ce te vei fi odihnit, vei duce două scrisori 
lui Marcellinus, dintre care una destinată lui Decebal. Scrisoarea ce o are 
curierul dac oprit la Caput Stenarum va fi înlocuită cu asta nouă. Poţi 
pleca, eroule! 

Întorcîndu-se la unitate, bine dispus şi fără să bănuiască ce veste îl 
aştepta, Lucius Longinus poposi la Praetorium. Tribunul de serviciu, 
anunțat de şeful gărzii, îi comunică porunca împăratului de a i se înfățişa. 

Traian era ocupat cu rezolvarea corespondenţei sosite din Roma, 
totuşi îl primi neîntirziat. 

Traian îi aduse trista veste cu delicateţă şi menajamente, prezentind 
fapta bătrinului său general ca pe un act de mare eroism. Văzindu-l copleşit 
de această veste îngrozitoare, îl linişti făcînd apel la rațiunea divină, care 
singură dirijează destinele omeneşti, urmărind pesemne un scop, care după 


părerea sa nu poate fi altul decît propăşirea veşnicei Rome. Îi spuse să se 
reîntoarcă la unitate şi luînd cu el lucrurile defunctului, să plece în 
concediu, în Italia. Îi promise scrisori de recomandaţie către Senat, către 
prefectul Sura şi către marii pontifi ai Urbei, în care le va cere concursul 
pentru cinstirea memoriei regretatului prefect. Îi propuse apoi să intre în 
rindul contubernalilor săi pentru ca să-şi facă datoria pe lingă înaltul 
comandament. 

Lucius refuză această propunere generoasă şi-l rugă pe împărat să-l 
lase în continuare sub comanda lui Papirius Marcellinus în calitate de 
comandant al primei cohorte. 

— Se vede la ce şcoală ai fost instruit, zise admirativ împăratul. 
Modestia şi curajul sînt proprii familiei voastre. De la un timp, între 
hotarele imperiului s-a încetățenit obiceiul de a menaja tinerii de mare 
rang. Asta a şi făcut din ei nişte strălucitoare nulități. Desigur sînt şi 
excepții şi asta mă consolează. La urma urmei, ce le putem pretinde? Ei 
servesc fără soldă şi nu iau parte la împărţirea prăzii. 

— Îţi mulţumesc, auguste, pentru grija ce o ai față de memoria 
părintelui meu. Consider că nu am nici un drept să trag foloase de pe urma 
sacrificiului său. Acum ştiu că în timpul prizonieratului meu, grija lui de 
părinte m-a urmărit pretutindeni. Socot că datoria de a-l răzbuna mi se 
impune chiar dacă va fi trebuit să mor pentru acest scop. 

— Actul eroic al tatălui tău este în primul rînd un serviciu adus 
imperiului roman, deci numai imperiul ar putea să-l răzbune. Îţi vei face 
mult mai bine datoria de fiu plecînd la Roma şi luînd măsuri pentru ca 
memoria tatălui tău să fie cinstită aşa cum se cuvine. Ştii cît de greu se 
mişcă demnitarii noştri! Ei găsesc oricind motive de amînare. 

Timp de cîteva clipe împăratul îi cercetă chipul. 

— Dacă, totuşi, ţii să ai cadavrul tatălui tău, şi ca fiu ai dreptul să 
mi-l ceri, va trebui să-i sacrificăm pe acei doi oameni oneşti şi curajoşi, atit 
de legaţi de soarta defunctului. Mă refer la centurionul Cappa şi la libertul 
Protagos, pe care Decebal îi cere cu insistenţă. 

— Nu, auguste! Ar fi prea neomenos să cer una ca asta. Voi pleca, 
cum mi-ai poruncit, la Roma şi voi insista să i se dea cinstirea pe care o 
merită. 

— Mă bucur, căci nu mă aşteptam de la un Longinus la un alt 
răspuns. Va trebui însă să mai aştepţi, căci sînt chemat urgent la 
Philippopolis. Acolo mă aşteaptă cîțiva soli. Ducînd acest război cu dacii nu 
trebuie să uit nici pe parții care s-au sumețit şi încearcă să lovească 
imperiul în clipe de primejdie şi nici războiul ce-l duce viteazul meu Palma 
în Arabia. Peste o lună, cînd mă voi întoarce, mă voi putea ocupa pe-ndelete 
de actele şi scrisorile ce-ţi sint necesare. Piîn-atunci te vei întoarce la unitate 
şi vei întocmi un raport despre tot ce ai văzut şi ai auzit la daci. 


— Auguste, am şi înaintat un astfel de raport lui Marcellinus, 
locţiitorul tatălui meu. 

— Foarte bine! Deocamdată, n-ar fi rău să elaborezi un plan de 
acțiune pentru o incursiune cu scopul capturării cetății unde ai fost 
întemnițat. Ai putea să conduci tu însuți operaţia, căci care altul cunoaşte 
mai bine drumul şi poziția acestei cetăți. 

— Auguste, răspunse Lucius cu emoție, cetatea este veche, 
neînsemnată din punct de vedere strategic şi situată departe de drumurile 
principale. 

— Vrei să zici că nu merită osteneala? Dar, după cîte ştiu, ei o 
folosesc la ceva şi au vrut chiar s-o reclădească trimițind pe renegatul 
acela... cum îl cheamă? 

— Servius Filimon, auguste. 

— Întocmai! De altfel, în lipsa mea, legatul Licinius făcuse o greşeală 
trimițindu-l fără zăbavă pe acest Filimon, pentru reabilitare, în Orient. 
Recomandaţia ta şi a tatălui tău au fost suficiente pentru a-l ierta. l-am citit 
declaraţiile. Scrie mult şi amănunţit despre pregătirile dacilor, dar nu 
pomeneşte deloc de cetatea din care ați fugit voi amîndoi. 

— Auguste, mă simt obligat să-ţi fac o mărturisire. 

— Te ascult, încuviință împăratul întrucîtva mirat. 

— Eu şi Filimon sîntem legaţi de jurămiînt. 

— Jurămint? Te referi la jurăminlul de oştean? 

Tulburarea sufletească a tribunului ajunsese la culme. 

— Nu, auguste, un alt jurămînt. Ştiu că ceea ce-ţi spun pare 
copilăresc şi că jurămîntul sacru ce l-am depus ca oştean anulează orice alt 
jurămînt ce-l contrazice, dar, crede-mă, nu am putut proceda altfel. În joc 
este viața şi cinstea unei fecioare. Fiica lui Diaies, stăpinul cetăţii, ne-a 
înlesnit evadarea. Fără ajutorul ei nu am fi avut prea multe şanse de a 
ajunge în tabăra romană. Singura condiţie ce ne-a pus-o a fost să nu 
conducem trupele romane spre cetatea tatălui ei. 

Traian se încruntă, dar nu spuse nimic. 

— Auguste, continuă Lucius, de şapte ani servesc în armată şi-mi 
cunosc bine îndatoririle. Să nu crezi că nu m-am gindit înainte de a-i jura! 
Dar crede-mă, cetatea nu prezintă nici un interes şi va cădea de la sine. 

Traian zimbi. 

— Nu degeaba ţi-am vorbit despre tribunii militari, tinerii de mare 
rang, care-mi dau mereu de furcă. Un simplu centurion, un veteran, n-ar fi 
avut atîtea scrupule. Dar, spune-mi cel puţin, e frumoasă fata? 

— În felul ei, da. Dar mai ales inimoasă... 

— O, exclamă împăratul şi voia bună îi reveni, după cum văd avem 
aliați printre duşmani. Bănuiesc că aş fi prea indiscret dacă ţi-aş cere şi 
alte detalii, nu-i aşa? 

Întinzîndu-i mîna pentru sărutare, împăratul adăugă: 

— Poţi să pleci, tribune! 

Coborind scările pretoriului, Lucius simțea că-i dogoreşte obrazul de 
ruşine. 

„Sint şi eu o strălucitoare nulitate”, gîndi el cu amărăciune. „Un 
impediment în fața marilor realizări ale divinului Traian.” Dar cînd se gîndi 
la Aya şi la sacrificiul ei, simți că ceea ce făcuse, pentru ce pledase, 
depăşeşte o formală datorie de oştean. 

Înainte de a părăsi tabăra împărătească de la Praetorium, Lucius 
ceru voie să vorbească cu Protagos, aflat în arest liber. Aflind amănuntele 
ultimelor zile ale tragediei tatălui său, îi mulțumi libertului şi îi promise să 
se ocupe de viitorul său. Deocamdată îi dădu un act prin care îl înscria în 
familia Cassius Longinus, în calitate de client. 

Întors la Caput Stenarum, primi condoleanţele tovarăşilor săi de 
arme, în frunte cu Marcellinus. După aceea avu o întrevedere mişcătoare cu 
Junius Cappa, fostul său centurion, cu care nu se văzuse din clipa cînd 
acesta plecase noaptea din Sucidava după ajutoare. 

Aflind de la Cappa despre rolul ce-l jucase Asdus în trista poveste a 
tatălui său, ţinu să-l vadă şi pe acesta. Aspectul fizic impresionant al 
tracului, povestea simplă a vieţii lui şi întimplarea, graţie căreia ajunsese 
ostaş roman, îl mişcară pe Lucius şi pentru că se simțea obligat față de 
dinsul, îi propuse să intre la el ca ordonanţă. Asdus, pentru care Lucius 
încă din Sucidava era întruchiparea măreției ostăşeşti, primi cu recu- 
noştință. 

De atunci Asdus, obişnuindu-se cu noua lui situaţie, deveni un fel de 
umbră a tribunului şi treptat-treptat între ei se înfiripă o prietenie ciudată. 
Înțelegerea unuia şi rezerva respectuoasă a celuilalt reuşiră să arunce o 
punte peste obstacolul deosebirilor. 

Pentru a ajunge din urmă lipsa de exercițiu din timpul 
prizonieratului, Lucius îl lua ca partener la scrimă. Astfel, istețul Asdus 
învăță puţin cite puțin şi subtila artă a minuirii paloşului, aflind secrete 
care nu pot fi învățate la obişnuitele exerciții militare. 

În serile lungi de iarnă, trebăluind pe lingă şeful său, Asdus îi făcea 
confidente. Astfel, Lucius află despre Sama, fata din palatul lui Decebal, pe 
care Asdus o îndrăgise. Nu-i tăinui nici faptul că prefectul îi dăruise mulți 
bani şi că el îi încredințase iubitei sale pe care pierduse orice speranţă de a 
o revedea. 

Într-una din primele zile ale lui ianuarie, străjile de la poarta 
pretoriană zăriră gonind înspre tabăra romană un călăreț. La o depărtare de 
vreo două zboruri de săgeată îl urmăreau cîțiva daci călări. 

Călărețul cu pricina, tot dac după îmbrăcăminte, trecuse la pas piriul 
şi făcînd semne cu o basma albă, se aşternu din nou în galop. Urmăritorii, 
dindu-şi seama că nu mai pot pune mîna pe el, se opriră lingă piriu, 
suduind şi blestemînd. 

Fugarul se opri în fața porții şi dezmierdiîndu-şi calul înspumat, strigă 
ceva în limba lui. Era tînăr, aproape copil. 

— Cine eşti şi ce cauţi aici? îl somă şeful gărzilor. 

Dar fugarul nu pricepea vorbele latine şi căuta să-l lămurească în 
limba sa. Avea un glas subţire şi cristalin care răsuna puternic în aerul 
rece. 

— Cheamă-l pe tălmaci! porunci decurionul unui străjer. Cu ăsta nu 
poţi să le înţelegi. 

Nu trecu mult şi tălmaciul apăru la meterez. 

— Cine eşti? Ce cauţi aici? strigă el. 

— Sînt Sama, logodnica soldatului Asdus. 

—  Auziţi-l, rise tălmaciul întorcîndu-se către străjeri, el este 
„logodnică”! 

Se porniră cu toţii pe rîs. Tălmaciul îl întrebă din nou: 

— Vrei să zici că eşti „logodnic”, nu-i aşa? Şi chiar dacă-i aşa, cum 
poţi tu să fii logodnicul unui bărbat? Mi se pare că eşti într-o ureche. 

— Ba sînt în toate minţile, căci sînt fată. Cu aceste cuvinte, călărețul 
îşi smulse căciulița şi un păr bogat de culoarea spicului de grîu i se revărsă 
pe umeri. 

— O-o-o! făcură ostaşii. 

— Pe Venus, strigă decurionul, e fată şi una frumoasă! 

— Asta-i bună! exclamă tălmaciul. A cui logodnică zici tu că eşti? 

— A soldatului roman Asdus. 

— Asdus, Asdus? Şi mai cum? Ce nume mai are? 

— Cum să-l mai cheme? Asdus! Nu-ţi ajunge? se răsti fata. Ce vă tot 
chioriți la mine? N-aţi mai văzut fete? Daţi-mi drumul înăuntru că-l găsesc 
eu. 

— Da bătăioasă mai eşti! Dă-l încolo pe Asdus al tău, parcă eu nu 
sint un logodnic arătos? Tălmaciul îşi scoase pieptul şi-şi puse ţanțoş mina 
în şold. 

— Dacă nu-ţi place de mine, continuă el, alege un altul. Ei toţi sînt... 
logodnici, niciunul nu te va refuza. 

— Îmi dai drumul ori ba? se răsti din nou fata. Gură spartă ce eşti. 
Cînd o afla Asdus al meu cum te-ai purtat cu mine, îţi fringe oasele, 
sfrijitule! El e cel mai voinic dintre toți. 

— Dar ce cauţi aici? Cu ce scop ai venit? Crezi că noi dăm drumul 
aşa, la oricine? 

— Eu nu sînt oricine. Sint logodnica lui Asdus, care a venit la 
Sarmizegetusa cu solul vostru, marele tarabosta roman. Acela care a băut 
otravă. 


Risul pieri ca prin farmec după ce tălmaciul le traduse ultimele 
cuvinte ale fetei. Ostagşii se priviră unul pe altul. 

— N-o fi cumva tracul acela uriaş din cohorta întiia? îşi dădu părerea 
un străjer. 

— Acela pe care tribunul Longinus îl luă de ordonanţă? întrebă 
decurionul. 

— Apoi care altul să fie? Doar el l-a însoțit pe prefect în solie. 

— Hai Pater, deschide-i poarta, că dăm de dracu! Iar tu, Diophantus, 
spune-i să nu se supere că am ris puțin. A fost aşa, doar o glumă. 

Porţile scrişniră din țițini şi doi străjeri, luînd calul de dirlogi, o 
duseră la cantonamentul tribunului Longinus, unde ştiau că-l pot găsi pe 
Asdus. 

Sama, voinică, frumoasă, cu părul despletit curgîndu-i pe spate, ca 
mierea din căuş, se simțea bine în această împărăție a bărbaților şi zimbea 
cu bunăvoință tuturor ostaşilor ce-i ieşeau în cale. 

Vestea înconjură castrul şi peste cîteva clipe, majoritatea oştenilor 
ştiau şi povesteau unii altora despre miraculoasa apariție a unei amazoane 
dacice. Imaginea ei schimbată după închipuirea fiecăruia deveni pentru un 
timp întruchiparea uneia dintre dorințele cele mai arzătoare, atît de greu de 
împlinit în război, dar cu atit mai seducătoare şi mai rivnită. 

Ostaşii care nu aveau de lucru se luară după acest ciudat cortegiu, 
rizind şi glumind cu voie bună. 

Un centurion grăbit îi opri cu asprime, întrebiînd ce înseamnă toată 
povestea asta şi aflind despre ce este vorba, se răsti la cei doi străjeri: 

— Ce, aţi înnebunit? Plecaţi din post în timpul serviciului şi o 
plimbaţi în alai prin tot lagărul? Întoarceţi-vă îndată la locul vostru, iar tu, 
porunci el unui decurion, du-o la pretoriu, s-o vadă şi s-o cerceteze tribunul 
de serviciu. Hai, ce mai stai? Ceilalți, împrăştiați-vă, vedeți-vă de treabă! 

Tribunul de serviciu tocmai urca scările cînd apăru decurionul cu 
fata. Se opri încruntindu-şi sprincenele. Ascultă nerăbdător cele spuse de 
ostaş, care nici el nu ştia prea bine despre ce este vorba, aruncînd din cînd 
în cînd priviri fetei. 

Atraşi ca bondarii de o floare mîndră, ostaşii se opreau din drum ca 
să privească fata şi în clipa cînd tribunul ieşea gesticulind, urmat de 
Marcellinus şi de tălmaciul comandamentului, se adunase din nou o ceată 
mare. 

Comandanții priveau şi ei amuzaţi. Înfăţişarea călăreței predispunea 
la voie bună. În acest loc rigid şi sobru, unde toate urmăreau utilitatea; în 
acest loc al bărbaților, fata călăreață aducea o notă de frivolitate. Deborda 
de prospeţimea tinereţei şi aceşti ostaşi o priveau ca pe o minune. Singurele 
femei admise în lagăr, închise în colțul lor de lîngă porţile decumane, acolo 
unde ostaşul în puţinele lui clipe libere îşi cheltuia solda, erau marchitanele 
şi tirfele, cu şiretlicurile şi prefăcătoria lor, obosite, sulemenite. 

— Prevăd mari încurcături, zise Marcellinus tribunului, fără să-şi 
poată stăpîni zimbetul. 

După ce tălmaciul îl lămuri chiar din spusele fetei, îşi dădu seama că 
apariția acesteia face parte şi ea din tragedia prefectului Longinus, un fel de 
epilog dar mai puţin trist. Porunci deci tălmaciului s-o însoțească pînă la 
cantonamentul tribunului Lucius Longinus. 

Cortegiul de curioşi se înjghebă din nou. Soldaţii porniră maşinal, 
atraşi parcă de vrajă. Maurii, numizii plescăiau din limbă, zimbind rînjit la 
minunea blondă, atit de apreciată în ţările lor dogoritoare. Galii şi briții îşi 
netezeau mustăţile lungi de aceeaşi culoare ca şi părul amazoanei, latinii, 
gesticulînd vehement, îşi şopteau unii altora obscenități. 

În faţa clădirii scunde, unde locuiau tribunii, se opriră şi tălmaciul 
aflind unde anume stă Longinus, strigă: „Asdus. Asdus!” 

Cînd acesta apăru în uşă, numai în tunică, cu unul din calceii 
tribunului în mînă şi cîrpa în cealaltă, toate privirile se îndreptară curioase 
către el. 

— Asdus, zimbrule! strigă Sama şi sări sprintenă de pe cal. 

Buimac, zăpăcit de atitea priviri, pricepînd şi nepricepînd despre ce 
este vorba, Asdus nu se mişcă din loc, parcă era de lemn. 

Dar Sama era lingă el şi-l strîngea în braţe. 

— Asdus, zimbrule! Nu ţi-am spus eu că voi fugi la romani? 

— Sama! biigui el. Tu... ai venit? 

Mulțimea ridea şi glumea fără răutate. 

— Eşti norocos, Asdus! 

— Acum pune-te pe trai, tracule! 

— Ce mai uriaşi o să facă ăştia doi! 

— Taci, tu, neruşinatule! 

— Tot nu înţelege ce spun. 

— Da, dar te înțelege el. 

— Crezi tu că aude acum ceva? Uite cum o stringe... Fir-ar să fie de 
viață! 


— Să vină acum vreun comandant să-l stringă puţin cu 
regulamentul. 

— Ce-i veni fetei să sosească aici, printre dulăii ăştia hămesiți? 

— Păi nici nu poate rămîne în lagăr. 

— S-o dea în păstrare unei marchitane. 

— Unei megere dintr-acelea? Păi, aceea o îndrumează, cît ai zice 
peşte, pe calea cea dreaptă. 

— Hei, voi guri sparte ce sinteţi! strigă tălmaciul. Nu vă e ruşine? la 
căraţi-vă la treburile voastre, dacă nu vi s-a urit cu binele! 

Cînd ultimii gură-cască coteau după colț, apăru Lucius. Privi 
nedumerit în urma lor, apoi îl văzu pe Asdus ţinînd de miini o fată în straie 
dacice. 

La apariția comandantului, Asdus încremeni în poziție de drepți. 
Sama dîndu-se la o parte îl privea pe tribun cu ochii ei inocenți. Tălmaciul 
se apropie respectuos şi-l lămuri în şoaptă de tot ce se petrecuse. 

— Ah, exclamă, zimbind Lucius. Mă bucur, mă bucur din inimă. 
Asdus, du-o pe Sama la tine în odaie! Pe urmă vino la mine să vorbim, ce să 
facem cu ea. 

— Salut, comandante! Raportez că m-am întors din concediu la 
termen, zise tribunul Longinus, intrînd în atriu. 

— Lucius, prietene! exclamă Marcellinus şi venindu-i în întimpinare îl 
strînse la piept. Fericitule, vii din lumea noastră? Ei, cum a fost? 

— Cum să fie? Ştii doar că nu m-am dus să mă distrez. I-am văzut pe 
ai mei, i-am îmbrătțişat, l-am plins împreună pe tata. La Roma am alergat 
mult pînă m-am asigurat că toate dispozițiunile şi recomandările 
augustului vor fi îndeplinite. Dar tu, cum te simți? 

— Lasă asta! Spune-mi ce se vorbeşte la Roma în legătură cu moartea 
prefectului? 

— Vestea mă precedase cu mult, nu ştiu prin ce miracol, iar numele 
tatălui meu era pe buzele tuturor. În palate şi în cartierele mărginaşe, la 
mari ospețe şi la chefurile plebei din popine, epopeea sa se povesteşte, se 
recită, se cîntă chiar. Cînd mă recunoşteau, mă pomeneam ovaționat şi nu 
ştiam cum şi pe unde s-o şterg mai repede, căci sînt o nulitate şi nu înţeleg 
să împart gloria cu taică-meu. 

Emoţionat, Marcellinus îşi întoarse fața în umbră. 

— Ce-i cu tine, Papirius? 

— Nimic! Ştii, l-am iubit ca pe propriul meu tată. Pe al meu l-am 
pierdut cînd eram de o şchioapă. 

— Ce-ar fi să mergem la mine? Ai multă treabă? 

— Nu, să mergem! 

Bătu din palme şi poamei soldatului să-l cheme pe tribunul de 
serviciu. Apoi, revenind la temă, adăugă: 


— Lucius, epopeea tatălui tău nu poate să nu impresioneze. Romanii 
simt instinctiv ceea ce este măreț. Acum, cînd s-a ivit un erou aevea, s-au 
înflăcărat plini de încîntare. 

Lucius îi strinse mîna cu recunoştinţă, în uşă apăru tribunul de 
serviciu. 

— Poruncă, comandante! 

— Lupercus, rezolvă în locul meu aceste hirtii. Vreau să mă duc la 
cantonament, să stau de vorbă cu Longinus. 

Afară, păşind pe pămîntul îngheţat bocnă, Marcellinus lovi înciudat 
cu piciorul un bulgăre de zăpadă rostogolit de pe marginea drumului. 

— Cum e vremea pe acolo? 

— În tot cazul, nu ca aici. La Salernum înfloreşte mirtul, iedera îşi 
primeneşte frunzele, iar pescarii cîntă în larg. Şi acum mai simt freamătul 
pinilor în urechi. 

— Tara asta, Marcellinus făcu un gest larg, e foarte frumoasă, dar are 
un cusur — iernile prea aspre. lată, peste cîteva zile calendarul anunţă 
primăvara, iar cerul promite noi ninsori. Boreas ţiuie în ureche şi-ţi 
îngheață măduva în oase. 

— Vinul ce l-am adus o să ţi-o dezgheţe. Am mai adus şi altceva, dar 
deocamdată e secret. 

— Mă faci să mor de curiozitate, glumi Papirius. 

— La mine e cald. În lipsa mea, Asdus o construit o vatră tracică, o 
minune a tehnicii casnice; nu înţeleg de ce nu facem şi noi astfel de vetre în 
Italia? 

— Avem noi alte lucruri mai bune. Ş-apoi nu avem atita lemn pentru 
foc. 

Intrară în odaia caldă şi Asdus, văzindu-l pe comandantul legiunii, 
luă poziția de drepți, dar Marcellinus îl bătu pe umăr şi-i spuse să-şi vadă 
de treabă. 

Lucius porunci ordonanţei să aducă vinul şi îl pofti pe Marcellinus să 
ia loc lingă vatra încinsă. 

— Bun băiat, Asdus al tău. O să ajungă departe! 

— E tare fericit căci i-am adus veşti de la Sama, pe care am 
încredințat-o prietenului nostru Bassus, de la Drobeta. La întoarcere, am 
poposit în casa acestuia. Fata s-a făcut şi mai frumoasă, poartă strai roman 
şi o rupe binişor latineşte. 

Toţi din familia lui Bassus au îndrăgit-o şi de fapt ea le duce casa. 

— Mă bucur mult pentru amindoi. 

Asdus intră cu o amforă aburită. Turnă din ea într-un vas de argint. 
Apoi scoase dintr-un cotlon al vetrei nişte pui rumeniţi şi servi totul pe o 
tavă. 


— Asdus, zise Marcellinus, toarnă-ţi şi ţie vin, vreau să ciocnesc cu 
tine. 


Măgulit de cinste, Asdus îl privi întrebător pe Lucius şi acesta 
încuviință din cap. Atunci flăcăul îşi turnă şi lui vin într-o ulcică, ciocni cu 
şefii săi, zise cu jumătate de gură „Vivat” şi bău pe nerăsuflate. 

Marcellinus turnă cîteva picături pe jos în cinstea zeilor şi sorbi încet, 
gustind cu plăcere, trăgiînd adînc aroma vechiului vin. 

— O, pe Dionisos! mă răsfeți cu bunătăţi, Lucius. De mult n-am băut 
vin vechi şi n-am mîncat pui de Lucania. Mă simt în empireu. 

— Mă bucur că pot să-ți ofer această plăcere. Asdus, i-ai dus lui 
Caliga o ploscă de vin? 

— Încă nu, tribune. 

— Să i-l duci neapărat, e doar tatăl tău adoptiv. Ora de instrucție s-a 
terminat. Pînă la prima strajă de noapte nu am nevoie de tine. Du-te! 

— Am înţeles, tribune. 

După ce Asdus umplu plosca şi plecă, prietenii gustară un timp în 
tăcere din bunătăți. 

Într-un tîrziu, Marcellinus, hotărindu-se, întrebă: 

— Ce face Fulvia? 

— Fulvia? Surioara mea a înflorit ca un trandafir. 

— Nu m-a uitat? întrebă din nou Papirius. 

— Am adus vorba despre tine, la urmă de tot, după ce-l plinserăm pe 
tata, dar întrebarea i-am citit-o în priviri chiar din ziua cînd am sosit. Ţine 
mult la tine, Papirius. Nici o clipă gîndurile ei nu te-au trădat. Mama a 
surprins-o adeseori rugîndu-se pentru tine. Cînd, în sfirşit, am început să 
discutăm despre chestiunile noastre personale, ea m-a asaltat cu întrebări. 
M-a întrebat dacă eşti posomorit, dacă umbli mereu în armură, dacă 
femeile te plac? 

— Femeile? zise Papirius. Care femei? 

— Tocmai asta am întrebat-o şi eu. Dar o fetişcană ca ea nu poate să 
priceapă şi nici să-şi închipuie viața noastră plină de privaţiuni. Ea n-a 
văzut în viața ei decît parăzi. „Bine, bine, mi-a răspuns atunci, dar tu ne-ai 
povestit de fecioara aceea, fiica unui nobil dac, în al cărui castel ai fost 
închis. Ce, ea nu era femeie?” Crede-mă Papirius, am avut mult de furcă cu 
scumpa mea surioară. A trebuit să-i povestesc de-a fir a păr întimplările de 
aici şi mereu mă întrerupea: „Dar Papirius ce zicea?” sau „Ce făcea Papirius 
în acest timp?” Toate erau strîns legate de persoana ta ca şi cînd tu puteai 
să fii simultan în mai multe locuri. După ce am terminat de povestit, mi-a 
spus: „Ştii, Lucius, toate acestea nu mă sperie cîtuşi de puţin. Aş avea 
curajul să le suport dacă aş fi avut în preajmă pe tine şi pe... Papirius.” 
„Sau numai pe el, fără mine” am necăjit-o, dar ea nu mi-a răspuns nimic, 
privind undeva, în gol. 

— Îţi mulţumesc mult de tot pentru aceste veşti. Acum cînd ştiu că 
Fulvia nu m-a uitat şi se roagă pentru mine, îmi va fi mult mai uşor să 
suport viața asta dură. O iubesc mult, Lucius, aşa cum poate iubi un om 
posac şi tăcut ca mine şi dacă pin-acum nu i-am cerut mîna şi nici nu i-am 
spus că o iubesc, asta numai din pricina războiului, din pricina 
incertitudinii şi a faptului că vieţile noastre, ale tuturor, atirnă într-un fir de 
păr. Tu eşti singurul căruia i-am încredințat secretul dragostei mele şi mi se 
pare că nu eşti un custode prea bun. 

— Nu puteam altfel, căci îmi sînteţi deopotrivă de dragi. Am vrut să 
vă ajut pe amîndoi. Într-o zi, Fulvia m-a întrebat dacă eu te-am văzut 
vreodată rizind. Ce era să-i zic? Mirat, i-am răspuns: „Prin urmare nu-ţi 
place? De ce nu-ţi cauţi unul zimbăreţț>” Ce crezi că-mi răspunde zgiita?: 
„Nici nu mă gîndesc. Noi, femeile, cînd iubim un bărbat, îl iubim aşa cum 
este.” Auzi-o? „Noi femeile!” 

Marcellinus zimbi dînd încetişor din cap. 

— Bine că mi-ai spus. Trebuie să iau lecţii de ris. Tăcură un timp. 
Marcellinus sorbi din cupă, apoi întrebă: 

— Despre Herminia nu-mi spui nimic? Lucius deveni grav. 

Papirius îi puse mîna pe umăr şi privindu-l în lumina ochilor, întrebă 
îngrijorat: 

— Ce s-a întimplat, Lucius? 

— Am terminat cu Herminia. 

Marcellinus se lăsă pe spetează şi păru că ascultă ţiuitul vîntului în 
streşini. Într-un târziu, zise cu gravitate: 

— Povesteşte-mi, prietene! 

— Ea era la Roma cînd am sosit, iar eu, fără să ştiu, l-am trimis pe 
Senio cu bagajele la fratele meu şi m-am grăbit tăind țara de-a curmezişul 
de la Ancona la Salernum. După două zile de tristețe şi reculegere, 
petrecute în sînul familiei, am aflat mai mult din aluzii decît din spuse că 
Herminia nu s-a întristat prea mult cînd a venit vestea înrobirii mele şi nici 
nu şi-a schimbat felul ei de a fi. La început, mama şi Fulvia au explicat asta 
prin optimismul ei de totdeauna, mai apoi însă, observiînd-o cu atenție, şi- 
au dat seama că Herminia, în graba ei după plăcerile vieţii, mă socoti 
pierdut pentru totdeauna, un fel de afacere ratată. Într-o zi, cuprinsă de 
disperare, soră-mea o întrebă: „Herminia, ce o să se întimple dacă îl vor 
omori pe Lucius al nostru?” şi logodnica mea îi răspunse: „Vai de mine, va fi 
o mare nenorocire. Bărbaţi care să întrunească atitea calități sint rari în 
zilele noastre.” După tonul cu care au fost spuse aceste cuvinte, Fulvia şi-a 
dat seama, o dată pentru totdeauna, că Herminia nu este în stare să 
iubească pe cineva cu adevărat. 

Marcellinus părea dezamăgit. 

— Spune mai departe, zise el. 


— Ca să nu fie obligată la anumite convenţii, Herminia plecă la Roma 
unde-şi continuă viața mondenă ca şi cînd nu s-ar fi întîmplat nimic. Aflind 
de la Senio că am evadat şi că mă aflu la Salernum, îşi puse în grabă doliu 
pentru tatăl meu şi se grăbi să mă vadă. Dacă nu aş fi ştiut ceea ce ştiam, 
mi-ar fi fost greu să-i reproşez ceva. Era tandră şi atentă şi căuta să 
recapete încrederea alor mei. Dar într-o zi, cînd îi povesteam întimplările 
tragice ale anului trecut, ajungînd cu povestirea la Aya, la dragostea şi 
sacrificiul ei, Herminia mă întrerupse. „Ce proastă, în loc să te pună în 
lanțuri şi să te închidă cu şapte lacăte, ea te-a lăsat să-i scapi. Şi asta se 
numeşte dragoste?” 

— Chiar aşa ţi-a spus? 

— Chiar aşa. Aceste vorbe mi s-au săpat adînc în minte şi n-o să le 
uit niciodată. Mi-am dat seama, fără comentarii, că e proastă şi îngimfată şi 
se crede de neînlocuit. Cînd mă gîndesc că era cît p-aci să-mi devină soție 
mă apucă groaza. Eu care mi-am visat din totdeauna un cămin trainic, cu 
copii, dragoste şi armonie, am binecuvîntat-o pe Aya. Providența mi-a scos- 
o în cale ca să-mi deschidă ochii şi să mă ferească de năpastă. 

— Dragul meu, îl întrerupse Papirius, nu sînt un mare cititor în 
suflete, dar am impresia că ai îndrăgit-o pe Aya... 

— Este purul adevăr. Cînd am plecat din viața ei, îmi părea nespus 
de rău c-o pierd, dar eram ferm convins să n-o mai caut niciodată. Speram 
prin asta s-o eliberez, speram că mă va uita. Nu ştiu ce simte ea acum, eu 
însă nu pot s-o uit. Din zi în zi ce trece, Aya se cuibăreşte tot mai bine în 
inima mea. Plecînd în patrie speram că ambianța şi mediul familiar mă vor 
face s-o uit şi să-mi respect cuvintul dat Herminiei, dar logodnica mea m-a 
dezlegat ea însăşi de orice obligație. 

— Eşti un om de onoare, Lucius. Ştiu că nu eşti în stare să comiţi o 
josnicie. Şi cum a fost despărțirea, furtunoasă? 

— Cituşi de puţin. Am luat-o de o parte şi i-am vorbit foarte calm. La 
început părea că se înăbuşă la constatarea că n-o mai iubesc. Mi-a şi spus- 
o. Credea că nu există bărbat pe lume care să n-o iubească şi socotea că 
are tot dreptul să aleagă, iar alesul trebuia să fie cel mai fericit om din 
lume. 

— Cred că fata asta nu e în toate mințile. 

— Greu de spus. În tot cazul are simțul practic foarte dezvoltat. 
Îndată ce-şi dădu seama că nu glumesc, îşi pierdu interesul pentru mine şi 
plecă fără să-mi facă scene. 

— Mă bucur că ai scăpat de ea. Acum, dacă ţi-ai dat seama că o 
iubeşti pe Aya, caut-o! Vei avea un ţel în viaţă şi vei fi fericit. 

— Faptul că mă aprobi îmi dă tărie. De altfel, am hotărît de mult s-o 
caut pe Aya. Cu toate că nimeni, niciodată, nu s-a grăbit pe drumul 


întoarcerii din concediu, eu am făcut-o. Mi-era dor să respir acelaşi aer cu 
Aya, să ştiu că fiece pas mă apropie de ea. 

— Cît timp trăieşti — speri! 

— Da, nu-mi rămîne decît să sper, zise Lucius, apoi se sculă, luă de 
pe poliţă o cutie mare din coajă de tei, cu o frumoasă scenă bucolică pictată 
pe capac şi i-o întinse cu plecăciune. 

— lată şi surpriza! Un dar din partea surioarei mele, fiorosului, 
ursuzului, taciturnului Papirius. 

— O! exclamă acesta. Şi Fulvia mă răsfață. Îi sînt nespus de 
recunoscător. 

Marcellinus desfăcu funda roşie cu care era legată cutia şi ridică 
capacul. Erau fructe din patrie: portocale, smochine, struguri uscați, 
acoperite cu ramuri de mirt înflorit. 


x 


Aya n-a mai plins niciodată. N-a plins nici atunci cînd tatăl ei o 
lăsase singură în casa de la poalele muntelui Cogheonul, în paza 
credinciosului Costas. 

Plecarea părintelui îi sfişia inima. Îl ştia ducîndu-se printre urgii, 
poate pentru totdeauna, dar în sinea sa simțea un fel de uşurare, căci de la 
un timp nu mai putea suporta marele ei secret, aşezat ca un blestem între 
ea şi acela care-i dăduse viață. Nu mai putea suporta nici privirea, nici 
vorbele sale blinde, pline de căldura părintească; se socotea nedemnă de ele 
şi i se părea mereu că le pingăreşte. 

De aceea se simți uşurată cînd el, înainte de a se mistui în codru, îi 
făcu un ultim semn cu mîna. Se simți uşurată, deşi din clipa aceea se simți 
singură cum nu fusese niciodată de cînd se ivise pe lume. 

După larma cetăţii plină de oameni, după zbuciumul atîtor suferințe 
şi primejdii, liniştea văgăunii de sub munte o cufundase parcă în apele reci 
şi negre ale unui lac fără de fund. 

Aşezarea omenească de pe micul plai număra de tot vreo zece case, 
unele arătoase, cu dichis şi cioplitură, altele mai simple şi mai mici, dar 
toate întocmite trainic din birne mari, acoperite cu şiță şi împrejmuite cu 
garduri înalte de pari ascuțiți. 

În freamătul neîncetat al cetinii bătută de vuituri, se amesteca peste 
tot susurul izvoarelor reci şi limpezi ca cleştarul. Aerul tare, de munte, 
îmbălsămat de răşină, ameţea ca o cupa de vin vechi, băut pe nerăsuflate. 

De dincolo de vale, venea zvon de ape de la urlătoare. Citeodată slab, 
altădată cînd bătea vintul dintr-acolo, tare şi năvalnic, acest zvon era 
nelipsit, parcă anume scornit ca să trezească din visări pe locuitorii acelor 
locuri. 

Aici, la adăpost de intemperii, atrase de căldura sălaşurilor omeneşti, 
se aciuau o mulțime de păsări din acelea ce nu părăsesc meleagurile în 
timpul iernii. Veverițele roşii săreau sprintene prin cetină. Vulpile dădeau 
tîrcoale cotețelor. Codrii din jur colcăiau de vietăți, jderi şi rişi, urşi şi mis- 
treti, cerbi şi zimbri, îndemnînd voinicii la vinătoare. 

Casa cea mai arătoasă, aşezată mai la o parte, lingă poteca ce cobora 
la vale, aparţinea lui Susagus, dar în afară de slugi, nimeni din familia 
marelui sfetnic n-o locuia. Fiind cea mai încăpătoare şi cea mai bogată casă 
din aşezare, însuşi regele Decebal poposea în ea ori de cîte ori venea la 
muntele sfint. O altă casă, cea mai depărtată de a lor, era proprietatea 
Ariorților, dar de la moartea bătrinului se părăginise şi n-o locuia decit un 
paznic văduv şi ursuz. 

În colțul de miazăzi al tăpşanului, sub o stîncă ieşită în afară ca o 
streaşină se afla căsuţa unui bătrin singuratic, căruia localnicii îi ziceau 
„pustnicul Dada” şi care era vrăciuitor şi cititor în stele. 

Celelalte case aparțineau vînătorilor şi crescătorilor de oi de prin 
partea locului. 

Sus pe munte, acolo unde nu mai suie brazii, într-o peşteră 
întunecoasă sălăşluia marele preot, întemeietorul, cum i se spunea. Alături, 
în alte peşteri mai mici şi în bordeie, trăiau aproape o sută de preacuvioşi 
„călători prin nori”. 

Într-o zi, îmbolnăvindu-se fiica lui Costas, fu chemat pustnicul Dada 
şi Aya îl văzu pentru întiia oară. Cu toate că nu semăna cituşi de puţin nici 
cu Sofronos, nici cu Piros, căci era înalt, spătos şi bărbos, bătrinul îi plăcu, 
amintindu-i cu sfătoşenia sa de cei doi dascăli ai ei, dispăruți. 

Dada o întrebă de sănătate şi de sănătatea alor ei. Îi spuse printre 
altele că le cunoştea cetatea şi că a veghiat la căpătiiul mamei ei cînd era pe 
moarte. Pe atunci Aya avea numai doi ani. 

— Cheamă-mă ori de cîte ori ai nevoie de vraci ori sfătuitor. Tatăl tău 
nu m-a chemat cînd a fost pe aici şi-l înțeleg prea bine. 

Bătrinul ştia cîte în lună şi în stele; cunoştea toate lighioanele 
pămîntului după nume şi nărav, cunoştea plantele şi florile cîte cresc pe 
meleagurile Daciei şi chiar pe meleagurile învecinate, ştia toate stelele din 
cer şi toate poveştile legale de ele şi de ursita oamenilor. 

Multe din minunăţiile firii ascunse pin-acum pentru Aya, tălmăcite de 
bătrin, căpătară duh şi noimă. Cîiteodată ea se împotrivea, întemeindu-se pe 
cele auzite cîndva de la alţii, dar bătrinul nu se supăra. 

— Nu are nici o însemnătate, spunea el, ce s-a spus despre un lucru 
sau altul, de folos este faptul că s-a spus ceva. Cît va sta lumea asta în 
picioare lucrurile se vor tălmăci mereu, din ce în ce mai bine. 


Seara, la lumina opaițelor, toţi ai casei se stringeau în odaia mare cu 
lucru de mînă, ascultind povestirile lui Dada. Costas, care văzuse lumea şi 
bătuse războaie, se încumeta şi el cu cîte o vorbă. 

Timpul trecea pe nesimţite. Aya se obişnuise cu noul loc şi traiul ce-l 
ducea. 

Cînd zăpada începu să se topească şi meleagurile se umplură cu 
susurul şuvoaielor ce se scurgeau pretutindeni către pîrîul umflat şi furios 
ca un balaur, Aya îşi petrecea timpul mai mult pe afară decît în casă. 
Călare ori pe jos, întovărăşind vinătorii şi băieții lor nevirstnici, ea cutreiera 
împrejurimile. 

Adeseori, cînd un ţăran sau păstor venea cu daruri la vraci, ca să-l 
cheme la vreun bolnav, fata îl însoțea pe Dada cu plăcere. 

Cu acest prilej, Aya îşi dădu seama că munții aceştia, ce păreau 
pustii, ascundeau destule aşezări omeneşti şi că oamenii aceia simpli trăind 
laolaltă cu orătăniile şi fiarele erau buni şi drepți. 

În curînd, zăpada se duse aproape toată. Pe alocuri la umbra stincilor 
ori în văgăuni adinci mai întirziau pete albe, fără strălucire, grunjoase, cu 
răsuflători în jurul firavelor tulpinițe ce tinjeau către lumină. Cetina veche, 
de an, se înnegrise şi parcă intrase în pămînt sub năvala, de jos în sus, a 
firelor de iarbă şi a muşchiului nou. 

Într-o frumoasă zi, pe seară, se auziră sunete de corn. Bărbaţii ieşiră 
cu toții să vadă despre ce este vorba şi în curînd aduseră vestea că 
luminăţia sa, regele Decebal, însoţit de vreo sută de ostaşi, a poposit în 
aşezarea lor. 

În jurul casei lui Susagus era forfotă mare. Oştenii descălecaţi 
îngrijeau de cai, aprindeau focurile pentru cină, dădeau jos de pe cai o 
mulțime de burdufuri umplute cu nu se ştie ce. 

Aya ieşi şi ea în poartă, dar văzînd atiția bărbaţi, se retrase în casă. 
Peste un timp se auziră glasuri voioase, paşi grăbiţi răsunară pe duşumele 
şi în odaia ei năvăli Diza. 

Abia îl recunoscu în straiele acelea de oştean, cu coif, cu sabie, 
împlătoşat şi numai după ce strigă: „Aya, surioară!” l-a strîns la piept. Diza 
îşi lepădă coiful şi voind să pară bărbat, se ţinea drept şi mindru, cu toate 
că buzele îi tremurau ca unui copil. 

După primele dezmierdări, se aşezară pe laviţă ţinindu-se de miini, 
vorbind amîndoi o dată. 

Apoi veni Costas cu o cupă de vin, urmat de nevastă-sa cu de-ale 
mincării. După ei intră Sutta, ruşinată de înfăţişarea ostăşească a 
băiatului. 

Diza îi dădu mîna să i-o sărute şi-i zise: 

— De cînd nu te-am văzut, Sutta, te-ai făcut frumoasă. Să ştii că ți- 
am văzut logodnicul. E la Sarmizegetusa şi făureşte maşini de război. Mi-a 


plăcu de el, s-a făcut băiat isteț. Aflind că plec încoace m-a rugat să-ți duc 
urări de sănătate şi să-ți înmiînez un dar. 

Diza scoase din briu o legătură şi desfăcînd-o, îi întinse Suttei o salbă 
de cîteva monede de argint. 

Ochii slujnicei luciră de bucurie, înviorindu-i chipul posomorit de 
atita timp. 

După aceea, Diza porunci slugilor să-i lase singuri şi după ce uşa se 
închise în urma lor, scoase din aceeaşi legătură o salbă prețioasă, lucrată în 
bronz aurit şi presărată cu nestemate verzi. 

— Iar asta, zise el, un dar pentru scumpa mea surioară. 

— O, Diza! ce bun eşti, strigă Aya. 

Şi-o potrivi la gât, se duse la oglindă, se învîrti prin odaie sub privirile 
mulțumite ale fratelui. 

Şi pentru că timpul era scurt şi slujba îl chema la datorie, o rugă să 
se astimpere şi să-i povestească tot ce s-a întîmplat în cetatea lor de cînd 
plecase. Dorea să ştie cum a plecat salvatorul său Piros şi dacă a trecut cu 
bine granița. Voia să cunoască cu de-amănuntul povestea tristă a evadării 
celor doi romani. 

Cînd ajunse aici, Aya se întrista şi-i povesti foarte pe scurt ca despre 
ceva foarte neplăcut. 

Fără să bănuiască cît de cît adevărul, Diza o lăsă în pace. 

— Cine ar fi putut să creadă că Filimon îl va trăda pe rege? El este 
capul răutăţilor, zise Diza şi se sculă în picioare. Trebuie să plec, Aya. Miine 
în zori urcăm muntele. Păcat că eşti femeie şi nu poţi lua parte la sfințirea 
apei adusă de vitejii noştri cu mare primejdie de la Dunaris. 

— În burdufurile acelea e apă? întrebă Aya. 

— Da, zise Diza cu mîndrie, cu apa asta ne vom împărtăşi înainte de 
luptă. Miine voi trece să-mi iau rămas bun. 

În curte, pustnicul Dada stătea de vorbă cu Costas. Văzndu-l pe Diza 
se înclină adînc şi zise zimbind: 

— Să trăieşti, Dizala, fiul luminatului Diaies. Eu sînt acela care a 
vegheat la căpătiiul mamei tale cînd ai venit pe lume. 

— El este pustnicul Dada, îl lămuri Aya, un mare înțelept, fără care 
aş fi murit de urit în pustietatea asta. 

— De cind te ştiu, zise Diza rizînd, ai avut în preajma ta filozofi şi 
înţelepţi, pînă la urmă vei deveni şi tu o înțeleaptă. 

A doua zi în zori, locuitorii aşezării ieşiseră cu mic cu mare ca să-l 
vadă pe rege suind cu oştenii şi curtenii săi către lăcaşul sfint. Puţini îl 
văzuseră în ajun, căci trudit cum era se retrăsese în odăile sale îndată după 
sosire. Casa încăpătoare a sfetnicului său, Susagus, îl adăpostise pe el şi pe 
curtenii săi. Susagus lipsea, aflindu-se într-o solie la neamurile din 
miazănoapte. 

Aya, îmbrăcată în straiul ei cel mai frumos, veni mai tirziu. Văzind-o, 
oamenii se dădură la o parte şi o îndemnară să iasă în față. 

În curînd, dinspre casă se auziră sunete de corn. Călărimea se 
orîndui de o parte şi alta a drumului şi pe porţile larg deschise ieşi un grup 
de vajnici călăreți. 

Aya nu-l văzuse niciodată pe rege, dar îl ghici îndată căci un altul mai 
falnic nu se afla printre acei călăreți. 

Oamenii începură să strige şi să slobozească chiote de bucurie. 

Regele mergea la pas, fără grabă, strunind din friie calul jucăuş, 
răspunzînd cu voie bună la urările supuşilor săi. 

Văzindu-l atît de binevoitor, unii mai îndrăzneți ieşeau din rînduri şi 
apropiindu-se plecați, îi sărutau din mers încălțările. Pe cîțiva mai virstnici 
regele păru că-i recunoaşte şi unora, zicîndu-le pe nume, le dădu mîna ca 
să i-o sărute. 

În dreptul Ayei zăbovi şi o privi îndelung căci se deosebea mult de 
celelalte fete şi făcînd semn unui oştean ce-l urma de-aproape, îl întrebă 
ceva. Abia atunci, preocupai pînă acum de chipul regelui, Aya recunoscu în 
oştean pe Diza al ei. 

— Prin urmare, asta e sora ta, fiica luminatului Diaies? zise regele 
destul de tare. N-am ştiut că ascunde aici aşa o comoară. 

Aya se îmbujora şi-şi lăsă ochii în jos şi cînd îl auzi din nou, 
poruncindu-i să se apropie, nu ştia cum ajunse pîn-la cal şi cum sărută 
mina întinsă. Dar cînd regele o luă de bărbie şi o privi în ochi, simți că nu 
poate suporta această privire adînc pătrunzătoare. Simţi că o cuprinde 
ruşinea pentru trădarea ei. În acea scurtă încrucişare de priviri i se păru că 
regele ştie tot şi o pune la încercare. Îi fu nespus de greu să se stăpiînească 
şi să nu-i cadă la picioare, să se pocăiască de păcatul ei şi să-şi aştepte 
moartea. Dar regele, zimbindu-i, trecu mai departe, lăsînd-o sleită de 
puteri, înconjurată de atenţia invidioasă a femeilor din jur. 

Femeile nu puteau lua parte la ceremonie şi conduseră alaiul pînă la 
poalele muntelui, vorbind despre rege, sfetnici şi oşteni, minunindu-se de 
straiele şi podoabele lor scumpe şi frumoase. Muierile bătrine îşi aminteau 
cu plăcere de alte vremuri, cînd regele şi curtenii săi, mai tineri, însoțiți de 
alți oşteni, tineri şi ei pe atunci, veneau la muntele sfint turburîndu-le prin 
miîndreţea şi voinicia lor. 

leşindu-i întru-ntîmpinare, marele preot îi ură lui Decebal bun venit 
şi invocă harul lui Zalmoxis să pogoare pe fruntea-i trudită de stăpinitor ale 
celor lumeşti. 

Apoi, printre şiruri de asceţi, desculți, în cămeşi lungi, sure, cu 
frunțile plecate smerit, Preacuviosul îl duse la peştera mare ce se căsca 


neagră la picioarele unei semeţe stinci. Ciţiva preoți mai de vază îi urmară 
cu torțele aprinse. 

Afară, mulțimea oştenilor, a oamenilor din împrejurimi şi a preoțimii 
mărunte adăsta, vorbind în şoaptă ca să nu tulbure sfințenia locului. 

Pe locul bătătorit din fața peşterii se afla un mare cerc, pavat cu 
lespezi, în mijlocul căruia, pe un soclu de granit, se înălța altarul. De jur 
împrejur, plaiul îşi întindea covorul mlădios al tufelor de afini, presărat cu 
stei şi bolovani, întretăiat de poteci şerpuitoare. 

Ziua era senină, doar ici-colo, prin văzduhul rece, si-neliu, alunecau 
nori albi, pufoşi. 

Din clipa cînd marele preot venise întru întimpinarea regelui şi pînă 
dispăruse cu el în peşteră, Diza nu-l slăbi din ochi. Prea cuviosul era mai 
mult mic decît înalt, uscat la trup şi galben la față. Părul său alb ca neaua 
îi cădea pe umeri iar barba mătăsoasă îi ajungea pînă la briu. De sub 
sprincenele-i stufoase, din orbite adinci priveau răscolitor ochii cenuşii, 
lucitori şi voluntari. O teamă tainică, de neînțeles, îl cuprinse pe Diza în 
clipa cînd ochii săi întilniră pe acei ai bătrinului. Şi regele avea privirea 
pătrunzătoare dar care nu-l înfricoşa, nu se strecura în adîncul inimii ca 
aceea a marelui preot. 

Pesemne, oricine îl privea în ochi pe marele preot simțea acelaşi tainic 
fir, căci prietenul său Sintula, fiul lui Cotis, îi şopti: 

— Ai băgat de seamă ce ochi are întemeietorul? Îţi îngheaţă sîngele 
cînd te priveşte! 

Nevoind să pară fricos, Diza îi răspunse tot printr-o întrebare: 

— Crezi că ne-a privit pe vreunul anume? Are el timp pentru aşa 
ceva? 

— Ba, eu cred că el vede şi ştie tot. Taică-meu mi-a spus că 
întemeietorul ştie tot ce e pe lume. El cunoaşte semnele cerului şi ce se 
petrece în fundul pămîntului; prezice viitorul şi are stăpînire asupra 
duhurilor bune şi rele. 

Aceste vorbe îl speriară şi mai mult pe Diza şi i se păru şi lui că 
marele preot îi privise anume pe ei. 

Flăcăiaşii uitară repede sperietura. Atitea alte lucruri noi le atrăgeau 
atenția. După ce vorbiră de una-alta, văzură doi vulturi falnici deasupra 
capetelor lor. Priveau cu încîntare cum stăpinitorii văzduhurilor alunecau în 
cercuri line, apoi cu o uşoară zvicnire a aripilor se săltau în sus pentru ca 
să coboare din nou ametitor de repede. Zburătoarele nu se mai saturau de 
acest joc îmbătător, voind parcă să uimească lumea făpturilor tiritoare de 
sub ei cu măiestria lor. 

— Falnici cum n-am mai văzut, zise Diza. 

— Ce aş trage o săgeată în ăsta care-i mai fudul, răspunse Sintula. 


Cei din față, sfetnicii şi ofițerii se întoarseră către ei, iar Cotis, tatăl 
lui Sintula, îi privi încruntat. 
Băieţii tăcură ruşinațţi, dar nu pentru multă vreme. 

Rămas singur cu marele preot, Decebal îi încredința temerile şi 
speranțele, îi destăinuia secretele şi uneltirile politice, îi aducea la 
cunoştinţă ultimele fapte din ţară şi de aiurea, îi vorbea fără ocoliş despre 
izbînzile şi nereuşitele sale, îşi vărsa zbuciumul sufletesc, depănîndu-şi 
visele de biruinţă. 

Această spovedanie făcută părintelui sufletesc al tuturor dacilor cu 
îndoielile şi înflăcărările ei îl uşura mult pe rege. 

Bătrinul şedea neclintit, cu mîinile în poală, privind pilpiirea 
neîncetată a torței din fața sa şi numai după ce Decebal se opri, 
nemaiştiind ce să spună, îşi stinse focul privirii între pleoape, rămînînd un 
timp tăcut şi îngîndurat. 

După cîteva clipe de tăcere apăsătoare, preotul îşi săltă capul şi-l 
privi pe rege în ochi. 

— Decebal, fiul lui Scorilo, tatăl tău a stat aici cu mine pe acelaşi 
butuc. E mult de atunci. În vremea aceea anii nu se îngrămădiseră peste 
mine ca buştenii smulşi de ape într-o viitură. Marele Zalmoxis ne privea cu 
dragoste şi ne asculta păsurile cu îngăduință. Acum însă e cu totul altceva. 
Temerile de pe atunci s-au prefăcut în ameninţare înfricoşătoare, 
neplăcerile trecătoare în urgie. Ştiu că altfel nu se putea. Port şi eu o parte 
din vină, căci te-am sfătuit nu o dată. Ştiu că am stirnit o furtună care 
poate să ne măture de pe fața pămîntului. Vor trebui multe jertfe, va curge 
multă sudoare şi sînge pentru a îndepărta prăpădul. Toate sînt în mîna lui 
Zalmoxis. Muritorii nu pot şti nimic. Adeseori soarta ne aruncă în hău 
atunci cînd nimic nu pare să ne amenințe, altădată ne scoate la liman cînd 
toate nădejdile par pierdute, Datoria ta este să loveşti atit timp cit te ţii în 
picioare, să te aperi cînd vei cădea în genunchi, să te zvircoleşti cînd te vor 
dobori, dar să nu te opreşti o clipă, căci oprirea e moartea. Sint crunți şi 
puternici duşmanii noştri. Ei au cucerit o lume întreagă, de secole se 
războiesc şi şi-au făcut din asta o meserie, dar ei sînt oameni iar tot ce e om 
e trecător. Multe împărăţii s-au năruit cu timpul, se va nărui şi a lor. Cine 
ştie, poate chiar ţie ţi-e dat să-i nimiceşti. O singură bătălie mare în care îi 
vei birui îți va readuce prietenia şi sprijinul ticăloaselor seminții, multe şi de 
acelaşi sînge cu noi, care îi cred pe romani de nebiruit. Dacă toate 
neamurile ce ne înconjoară, şi sînt ca frunza şi iarba, vor vedea că tu îi poţi 
bate pe romani, ele se vor arunca în luptă alături de tine şi-i vor strivi pe 
duşmani. Romanii ştiu asta, îi cumpără cu bani şi-i dezbină ca să nu fie 


unitate între frați. Luptă şi ai speranţă! Luptă cu credinţă şi sînge rece, dar 
nu te înflăcăra! Înflăcărarea ne orbeşte ca şi lumina prea puternică. 

Decebal asculta cu capul plecat, dar pe măsură ce bătrinul depăna 
firul sfaturilor, se înviora, ochii săi căpătau luciri de oțel, gura se stringea 
într-o linie fermă, pumnii se încleştau cu hotărire. Tot ce-i spunea preotul, 
ştia şi el, dar faptul că gîndurile sale se potriveau atit de bine cu ale înțelep- 
tului îi insufla curaj şi încredere în sine. Nu se mai simţea singur şi avea 
certitudinea că procedase bine, că făcuse tot ce i-a stat în putinţă. 

Glasul molcom al bătrinului i se vărsa în vine ca o licoare 
miraculoasă, potolind febra  neastimpărului, îndulcind amărăciunea 
neputinței, dindu-i curaj să înfrunte cele mai mari primejdii şi greutăţi. 

— Totuşi, ai făcut cîteva greşeli de neiertat, fiul lui Scorilo, cîteva 
nesăbuinţe care pot să te coste scump şi asta pentru că nu te-ai învrednicit 
ori te-ai lenevit să te repezi la mine înainte de a le înfăptui. Dorinţa de a-l 
omori pe Traian nu este o greşeală în sine, căci sînt rari prinții înzestrați şi 
hotăriți ca el. Cu moartea acestuia multe s-ar fi schimbat, mulți ani ar fi 
trecut în alte preocupări, poate chiar în luptă pentru putere. Dorinţa de a-l 
ucide a fost lăudabilă, a fost poate cea mai bună ieşire din impasul în care 
ne aflăm. 

Aici, bătrinul îl atinse cu mina-i descărnată, silindu-l să-l privească 
în ochi. 

— Dar tu trebuia să-l fi ucis cu adevărat. Trebuia să pregăteşti mai 
temeinic atentatul; trebuia să-ți alegi oamenii cu grijii, trebuia să ştii cu de- 
amumuitul cine se află în preajma împăratului şi să nu trimiți vechi 
cunoştinţe de ale lor. Acum e tirziu să reîncepi. Cunoscîndu-ţi dorința. 
Traian se va păzi cu străşnicie. 

Bătrinul îl atinse din nou şi-l săgeta cu privirea. 

— Iar povestea aceea cu Longinus nu-mi place de loc. De ce nu mi-ai 
cerut sfatul înainte de a-l momi? Crezi poate că sfetnicii tăi cu mintea 
înecată în osinză îți sint de-ajuns? Ei ştiu doar să se îndoape cu cărnuri 
grase şi să se ameţească cu vin. Ştii bine că nu se cade să stau mereu în 
preajma ta. Ce ar mai zice poporul de sfințenia mea? Tu însă puteai să vii 
mai des la mine, căci nu ne desparte decit cale de o zi-două. Cît prețuieşte o 
zi-două într-o viață de om? Singurul tău sfetnic valoros, omul care simte 
suflarea vremurilor noastre, este Vezina care, după cum ştii, a stat mulți 
ani, de bună voie, în preajma mea, stăpinindu-şi pornirile cărnii păcătoase, 
luminîndu-şi mintea cu înțelepciunea noastră. Ştii bine că eu l-am 
îndemnat să te ajute să cîrmuieşti țara, ca unul în vinele căruia curge singe 
de prinţ. Fratele tău Dieghes este un furios şi un nesăbuit, păzeşte-te să-i 
dai însărcinări importante. 

Tăcu un timp, apoi reîncepu mai violent: 


— Dacă totuşi ai ştiut să-l prinzi pe vicleanul dar viteazul Longinus, 
de ce n-ai ştiut să-l păzeşti pe fiul său? De ce nu l-ai ţinut aproape de tine? 
De ce nu l-ai ferecat în lanțuri? Blestem pe capul lui Diaies care cu toţi ai 
lui n-a ştiut să-l păzească! Blestem pe capul aceluia care, în loc să-şi 
trimită copiii la mine, îi dă pe mîna dascălilor străini! Blestem pe aceia care 
în clipe grele nu cunosc cumpătarea şi strică datinile! la seama rege şi 
deschide-ți larg ochii! Pînă mai ai timp schimbă ce e de schimbat, 
înconjoară-te cu oameni hotăriți, plini de vigoare! Adu-ţi aminte de vorbele 
mele! Dacă va fi să pierzi marea bătălie ce ţi-ai pus în cap s-o dai, mulți te 
vor lăsa, te vor trăda şi se vor tiri în genunchi în fața romanilor ca să le 
cerşească iertarea. Află de la mine, care ştiu să citesc în sufletele oamenilor, 
că deşi doi dintre străinii aciuiaţi la curtea ta te-au părăsit, şi asta tot din 
pricina ta, tot ei, aceşti disperaţi te vor sprijini cu credinţă pînă la ultima lor 
suflare. Ai ceva de spus în apărarea ta? 

— N-am nimic de spus, Prea-cucernice. 

— Atunci scoate-ţi straiul şi îngenunchează! 

Se sculă, supus ca un copil, îşi aruncă mantia de pe umeri, îşi scoase 
cămaşa şi dezvelindu-şi spatele vinjos, se lăsă în genunchi cu mîinile 
împreunate pe piept. 

Bătrinul luă din cui un bici, se apropie de rege şi-l lovi de cîteva ori. 
Brațul său nu putea să izbească tare, totuşi biciul, împletit grosolan din 
cinepă, dădu la iveală cîteva picături de sînge. 

— Fiul lui Scorilo şi urmaş al blindului Diurpaneu, ţi-am biciuit 
umerii ca să nu uiţi niciodată că pe ei se sprijină ţara şi poporul tău! 
Scoală-te! Cu aceste cuvinte, îi întinse mina şi Decebal i-o sărută cu 
smerenie. 

Regele se îmbrăcă şi se aşeză din nou pe butuc ca şi cînd nu s-ar fi 
întîmplat nimic. 

— Acum, zise preotul, să vorbim de viitor. S-a strîns destulă lume în 
preajma locaşului sfint pentru ca tot ce se întîmplă aici să se împrăştie prin 
toată ţara, dar asta nu-i de ajuns. Oamenii tăi de credință să plece în 
diferitele unghere şi să povestească la cît mai mulţi, să le insufle credinţă şi 
bărbăție. Spune-mi, ai printre oştenii tăi de neam bun, tineri necăsătoriți şi 
cu cît mai puţine păcate? 

— Am cîțiva. 

— Bine. Deşi au trecut doar patru primăveri de cînd am trimis sol lui 
Zalmoxis, iar după datină ar fi trebut să treacă cinci, timpul nu ne lasă să 
mai aşteptăm un an; de aceea vom trimite chiar azi unul, ca să-l implorăm 
pe marele zeu să ne ajute în clipe de răstrişte. După ce voi sfinți apa, vom 
purcede la alegerea solului. 

— După cum ţi-e voia, prea sfinte. 


Bătrinul se apropie de uşă, o deschise şi bătu din palme. Din 
întunecimea gangului apărură aceiaşi patru preoți, scoaseră făcliile din 
locaşul lor şi luminară calea celor doi stăpînitori ai Daciei. 

În drumul său, un nor răzleț se apropie de munte. Îndată ce atinse 
culmea el se întunecă şi se făcu plumburiu. Agățîndu-se de stinci, se 
învălătuci şi se răsuci ca un balaur, acoperind cu scamele lui soarele, care 
pîn-acum strălucea nestingherit pe un cer ca peruzeaua. 

— Piei, piei necurate! strigară cîțiva călugări, amenințind norul şi 
mulțimea le ținu isonul: Piei, piei! 

Cîțiva dintre cei mai voinici oşteni îşi încordară arcurile slobozind în 
norul cu pricina un stol de săgeți. Citeva dintre acestea atinseră clăbucii 
suri, dispărind printre ele şi strigăte de bucurie izbucniră din sute de 
piepturi. Arcaşii mai traseră o dată şi încă o dată însoţind fiecare săgeată cu 
amenințarea...Piei, necurate! 

leşind din peşteră, întemeietorul şi regele se opriră în prag, lăsîndu-i 
pe arcaşi să îndeplinească nestinglieriți datina. 

După aceea marele preot păşi în mijlocul mulţimii, se întoarse cu fața 
spre munte şi ridicîindu-şi braţele către nor strigă cu glasu-i slab dar 
limpede: 

— Piei, necurate! Nu întuneca împărăţia senină a marelui, slăvitului 
şi binefăcătorului Gebeleizis! 

Repetă amenințarea de mai multe ori, odihnindu-şi braţele în 
răstimpuri, pînă cînd norul se destrămă în petece răzlețe şi se topi în 
drumul său spre miazănoapte. 

Un strigăt de bucurie şi uşurare izbucni din piepturile celor adunați. 

Pustnicul Dada stătea de o parte pe un loc mai înalt şi privea 
netulburat peste capetele oamenilor. A fost şi el pe vremuri un călător prin 
nori, însă, dornic de bucuriile vieţii, se scîrbi repede de viaţa austeră. Într-o 
zi, invidioşii săi tovarăşi îl prinseră cu o muiere şi-l piriră marelui preot. 
Acesta îl mustră cu asprime. Îl biciui şi-l izgoni din tagmă. Pe vremea aceea, 
peste preoţii de pe muntele sfint domnea un alt întemeietor. Dada plecă fără 
păreri de rău, colindă țara în lung şi în lat, sluji în oaste, se război pe 
meleaguri străine, dar scîrbindu-se şi de ostăşie, învăță meşteşugul 
vrăciuirii găsindu-şi în asta menirea. 

Mult mai tirziu, aflind de moartea marelui preot şi a cîtorva dintre 
prigonitorii săi, reveni la locul de baştină, stabilindu-se la poalele muntelui, 
printre simplii păcătoşi, simțindu-se mult mai bine printre ei şi ajutindu-i 
după puterile sale. 

Între timp, marele preot sfinţi apa adusă cu atîta trudă şi primejdie 
din fluviul Dunaris şi scoțind din burduf un căuş din această apă, bău el, 
apoi îi dădu să bea regelui, zicînd: 

— Decebal, fiul lui Scorilo, stăpinitor înțelept şi viteaz peste toți dacii, 
împărtăşeşte-te tu cel dintii, iar în ajunul marii bătălii împărtăşeşte-ți 
oştenii cu cîte un strop din această apă sfintă scoasă din marele Dunaris, 
ce ne străjuieşte țara de cînd lumea. 

În tăcerea grea ce se aşternu, marele preot îşi roti ochii de jur 
împrejur, înfricoşîndu-i pe cei adunați cu privirea lor ciudată, plină de foc şi 
într-un tîrziu, înălțindu-şi glasul, strigă: 

— Voi, sfetnici şi mari tarabosta, voi oşteni şi oameni buni strinşi 
aici, ascultați cu băgare de seamă. Niciodată, de cînd stă ţara în picioare şi 
dăinuieşte poporul nostru, nu au fost mai prigonite datinele şi credința 
moştenite din străbuni. Păcatul, lăcomia, nesăbuinţa şi nestăpinirea de sine 
domnesc pe meleagurile unde, pe vremuri, a trăit printre noi marele Zal- 
moxis. Marele Zeu şi-a întors fața de la noi şi nu ne mai ia în seamă. Acum, 
cînd ţara este împresurată de duşmani, în clipe de primejdie, avem nevoie 
de ajutorul său. De aceea, unul dintre voi, un tînăr neprihănit, neîngreunat 
de păcate, trebuie să plece în împărăţia sa, să cadă în genunchi în fața 
tronului său, să-l roage să ne ierte şi să ne vină într-ajutor. Solia către 
Marele Zeu este cea mai mare cinste la care poate visa un muritor, cinste ce 
se revarsă asupra întregului neam al solului. Cine o primeşte, să iasă în 
față! 

Încă de la primele vorbe Diza nu-l slăbea din ochi pe marele preot şi 
inima îi bătea tare, să spargă coşul pieptului. Vorbele înălțătoare, cinstea 
uriaşă, nevisată, dar mai ales privirea aceea ciudată, nefirească a ochilor 
întemeietorului, l-au înflăcărat. Se ştia cel mai tînăr dintre toți, necăsătorit 
şi de neam mare, de aceea cînd răsună chemarea păşi înainte fără să 
şovăie. 

Sfetnicul Cotis, alb ca varul, se întoarse către fiul său, dar Sintula 
făcuse deja un pas înainte, alăturîndu-se lui Diza. Un al treilea tînăr, mai 
virstnic cu vreo doi ani, ieşi şi el din rînduri. 

Pustnicul Dada tresări. La asta nu se aşteptase. Nu se scurseră decît 
patru, iar după datină, solii către Marele Zeu erau trimişi din cinci în cinci 
ani. Se sperie cînd îl văzu pe Diza ieşind din rînduri şi-l cuprinse mila 
pentru acest flăcăiaş. Dar şi mai mult îi era milă de Aya. Ştia că nici o 
datină, oricît ar fi ea de înălțătoare, nu o va face să uite năpraznica moarte 
a fratelui ei. Gindindu-se totuşi, că sorții ar fi putut să cadă asupra altuia, 
se linişti. 

— lată! strigă preotul cu înflăcărare, iată trei mlădițe de neam vechi 
care sint gata să ducă rugile noastre în împărăţia senină a lui Zalmoxis. 
lată trei fii demni de poporul lor viteaz şi netemător de moarte! Fiţi 


binecuvîntați! Unul dintre voi chiar astăzi se va înfățişa Marelui Zeu, îl va 
privi în toată strălucirea sa şi va căpăta viață şi fericire veşnică. Fiți 
binecuvîntați. Să se tragă la sorți! 

Un preot se apropie cu trei crenguțe, deopotrivă de lungi şi i le întinse 
întemeietorului. Acesta luă una din ele, o frinse din mijloc şi dindu-i-o 
înapoi zise: 

— Care va trage crenguţa scurtă va fi fericitul ales pentru solie! 

Preotul amestecă crenguțele, le strînse în pumn, lăsînd afară doar trei 
capete şi se apropie de cei trei. 

În tăcerea nefirească ce se aşternuse pe întreg plaiul, tinerii traseră 
toți trei o dată şi pustnicul Dada îl văzu pe Diza fluturind cu mîndrie 
deasupra capului crenguța cea scurtă. 

„Eh, nu a avut noroc”, oftă bătriînul vrăciuitor cutremurat de un rece 
fior. 

Regele însuşi, cam palid, cu privirea obosită, se apropie de cel ales de 
soartă şi-i puse mîinile pe umeri: 

— Fii demn de însărcinarea ta, Dizala, fiul lui Diaies! 

Pin-acum îmbujorat, Diza deveni palid, iar ochii îi luceau nefiresc 
cînd stringea mîinile celor doi tovarăşi ai săi. 

— Te invidiez, Diza, îi şopti Sintula cu sinceritate. 

— Cu bine, băiete! zise celălalt. Ne vom întilni curînd. 

În stinga peşterii, nu departe de locul unde stătea pustnicul Dada, se 
afla o bucată de stincă prăbuşită cine ştie cînd de sus, de pe culme. Un 
capăt al acesteia cobora lin, ca o podişcă, celălalt însă era retezat drept şi se 
înălța cam de zece picioare deasupra pămîntului. Deasupra, stinca era 
dreaptă şi destul de lată ca să încapă pe ea cîțiva oameni. 

Sub capătul retezat oştenii plantaseră mai multe sulițe cu virful 
ascuțit în sus. La un semn al regelui doi dintre cei mai voinici oameni îl 
prinseră pe Diza de subsuori şi-l duseră în fața marelui preot. 

— Dizala, fiul lui Diaies, zise acela, apăsind ciudat pe ultimul cuvînt, 
cind vei ajunge în fața Marelui Zeu nu te înfricoşa, căci el este bun şi 
iubitor al celor fără de păcate. Spune-i că eşti trimis de neamul dacilor aflat 
la mare nevoie. Roagă-l să-şi întoarcă fața către noi, să ne ierte greşalele şi 
să ne ajute să-i biruim pe duşmani şi să-i izgonim pentru totdeauna de pe 
meleagurile noastre sfinte, moştenite din moşi strămoşi. Drum bun şi 
fericire veşnică, Dizala! Ne vom revedea în curînd! 

Abia acum, atit de aproape de acest bătriîn cu privirea ciudată, Diza 
îşi dădu seama că de fapt merge la moarte şi un fior îl scutură din creştet 
pină-n tălpi. Cînd oştenii îl duseră către stincă, picioarele i se înmuiară şi 
nu voiau să-l asculte, iar cînd îl suiră sus, îşi simţi trupul scăldat de 
sudoare, iar mîinile reci ca gheaţa. Un nod sciîrbos i se pusese în gît şi nu-l 


putea înghiți, iar în clipa cînd privi în jos şi văzu ascuţişurile sulițelor 
lucind, îl cuprinse o spaimă fără de margini. 

Dar oştenii nu-i lăsară timp de gîndit. Unul îl apucă de subsuori, 
celălalt de picioare, era uşurel băiatul, şi făcîndu-i vint, încet şi cu 
socoteală, îl aruncară aşa ca să cadă pe virfurile sulițelor înfipte în pămînt. 

Într-o frîntură de clipă Diza îşi revăzu scurta viață cu bucuriile, 
plăcerile şi speranţele ei. Cerul îl înduioşa pînă Ia lacrimi, şi ce-i mai ciudat, 
văzu limpede pe acel petec albastru, în acea ultimă frintură de clipă, pe cei 
doi vulturi falnici. Din pricina scurtimii impresiei, i se păru că zburătoarele 
sînt țintuite pe cleştarul albastru. 

Atunci, mai mult din îndemnul cărnii înfricoşate decît al minţii, Diza 
ţipă sfişietor şi se zvîrcoli amarnic. 

Marele preot tresări, strimbîndu-şi gura a dispreț. Regele schimbă 
fețe-fețe, iar toți ceilalți se înfiorară. 

Zvircolindu-se în cădere, Diza nu mai nimeri în mijlocul sulițelor şi fu 
străpuns numai de două de la margine. Una îi străbătu mijlocul pieptului, 
cealaltă îi trecu prin şale, lingă şira spinării. 

Pustnicul Dada îşi acoperi fața ca să nu-l vadă zbătindu-se ca o 
gînganie prinsă în ace. „l-am auzit primul țipăt cînd a apărut pe lume şi cel 
din urmă cînd a părăsit-o. Ce soartă!” 

Dar cel mai mult suferea Cotis, care adineaori respirase uşurat că-i 
scăpase fiul. Acum, ştia bine: se va trage din nou la sorți şi nu între trei ci 
numai între doi. Sfetnicul era învățat şi umblat prin lume, credința oarbă în 
ciudățeniile datinilor se clătinase de mult în mintea sa. Nu în zadar marele 
preot îi ura pe înalții demnitari. 

Costas îşi făcu loc prin mulţime şi se apropie de Dada. În privirile 
credinciosului servitor al familiei Diaies era multă durere. Nu-şi spuseră 
nimic de teamă să nu fie auziți de către cei din jur, îşi strinseră doar 
mîinile. 

Marele preot şi regele, urmați de cîțiva demnitari şi sfetnici, porniră 
grăbiţi spre stincă. După o scurtă cercetare, văzînd că Diza n-a murit, 
întemeietorul ridică mîinile spre cer şi strigă cu mare ocară: 

— Blestem pe neamul tău, Diaies! Odrasla ta e un om rău, prefăcut şi 
fricos! Zalmoxis nu l-a primit în împărăţia sa. Un altul mai destoinic îi va 
lua locul şi va gusta fericirea în locul lui. 

Apoi, cu un gest poruncitor, zise scurt: 

— Luaţi-l de aici! 

Ostaşii scoaseră sulițele, le şterseră cu grijă de sîngele blestemat şi le 
plantară din nou, iar pe Diza îl ridicară şi-l duseră departe de văzul 
oamenilor, aruncîndu-l după un bolovan. 

De astă dată, dintre cei doi rămaşi, sorții îl aleseră pe cel vîrstnic. 
Ostaşii îl aruncară în suliți aşa cum trebuie şi viața i se curmă fulgerător. 


Dezamăgită de încercarea nereuşită a primului sol, de astă dată, 
mulțimea izbucni în strigăte prelungite de bucurie. 

Întemeietorul, cu chipul luminat de izbîndă, îşi înălță brațele şi 
dindu-şi capul pe spate, îşi cufundă privirea în albastrul adînc al cerului. 

— ÎI văd! strigă el cu un glas ce dădea fiori. Îl văd cum se înalță către 
tronul marelui Zeu. Să-i mulțumim veşnicului, seninului Gebeleizis, să-l 
preamărim înălțindu-i cîntarea de slavă! 

Glasul său se pierdu în vuietul sutelor de glasuri. 

„Tu care eşti veşnic, 

Atotştiutor, 

Mare şi iertător. 

Ascultă ruga noastră...!” 

Încălziți de rugăciune, mulţumiţi de privelişte, oamenii se 
împrăştiară, nerăbdători să povestească măreţele întîmplări celor rămaşi 
acasă. Oştenii aburcară burdufurile cu apa sfințită pe cai şi porniră la vale 
în urma alaiului regesc. 

Numai Costas rămase pe loc ca să-l plingă pe tînărul său stăpîn şi să- 
l ajute pe Dada să-i lege groaznicele răni. Pe seară, cei doi rămaşi 
credincioşi omeniei, îl duseră pe Diza cu mare băgare de seamă, coborind 
cu greu povirnişul muntelui şi adăpostindu-l pe rănit în căsuţa lui Dada. 

A treia zi după trista întîmplare, Diza muri în groaznice chinuri. Din 
noaptea cînd Dada o pregăti sufleteşte înainte de a-i arăta pe fratele ei 
mucenic, Aya l-a vegheat fără odihnă şi toate i se păreau un vis lung şi urit. 
Nenorocirea se prăvăli asupra ei ca o stîncă uriaşă, strivind-o, schilodind-o 
sufleteşte şi adăugind asta la cealaltă nenorocire a sa, fata nu-şi dorea decit 
moartea. Mila, durerea, neputința în fața trupului sfirtecat al fratelui i-au 
secat lacrimile, împietrindu-i inima. Stătea ţeapănă la căpătiiul lui, cu părul 
despletit, în haine mohorite, privind ca vrăjită chipul de ceară al aceluia, 
căruia viața părea să-i fi hărăzit numai fericire. 

Aţipea ca să se trezească de fiece dată scăldată în sudori, mereu cu 
acelaşi gînd obsedant: „Pentru ce, pentru ce?” Şi pe măsură ce se chinuia, 
creştea nedumerirea ei în fața vieţii, ursitei, răutății omeneşti. Prea era 
tinără ca să înțeleagă însemnătatea celor petrecute, ca să nu se revolte îm- 
potriva acestor stări de fapt ce i se păreau năluciri. 

Ultimele cuvinte ale lui Diza au fost:,,Ce vulturi falnici! Păcat că nu 
ştiu să zboare şi stau înțepeniți pe cer”. 

Acei ce se aflau la căpătiiul muribundului nu puteau să tălmăcească 
aceste vorbe, socotindu-le simple aiurări, cînd, de fapt, în ele era ascuns un 
adevăr, un fapt sorbit cu nesat în ultima clipă a vieţii. 

Aya şedea ca o stană de piatră, în timp ce femeia lui Costas îl spăla 
şi-l îmbrăca în straie noi pe mort. Nu scosese un geamăt măcar atunci cînd 
Sutta şi fata lui Costas îl bociră după datină. 


După aceea. Dada şi Costas o chemară la sfat şi o întrebară: 

— Unde-l îngropăm, stăpină? Aici nu-i bine. căci, „călătorii prin nori” 
îl vor dezgropa şi-l vor arunca la cîini. 

— Atunci unde Dada? 

— Asta te întreb şi eu. De ars, nu putem să-l ardem, căci mai e copil. 

— Ce ar fi să-l ducem la cetate, îşi dădu părerea Costas, şi să-l 
îngropăm lingă strămoşii lui? 

Pradă disperării, Aya strigă: 

— Oameni buni, faceţi ce vreţi, faceți cum credeţi că-i mai bine; eu 
una nu mai pot, nu mai pot...! 

— Linişteşte-te, stăpină, zise Costas. Dada şi cu mine îl vom duce la 
cetate. Aşa va fi mai bine, mai cuviincios şi mai drept. Poate vom da de 
stăpiîn, acolo, ca să-l îngroape el însuşi. Tu rămii aici şi odihneşte-te pînă 
ne-om reîntoarce. Cel mult a patra zi de azi încolo vom fi înapoi. 

De cu seară pregătiră doi cai, de care legară un pat din crengi de 
brad. Dis-de-dimineaţă îl puseră pe mort pe el, îl acoperiră cu cetină 
aromitoare, se suiră şi ei pe doi căluți şi porniră la drum. 

„Una salus victis, nullam sperate salutem” 
(Singura salvare a celor învinşi 
este de a nu spera în salvare) 


| flind că Decebal îşi adună ostile în preajma aşezării dacice 
Ay Acidava şi că pîn-acum reuşise să stringă sub steagul său 
A peste şaizeci de mii de luptători, Traian hotărî să-i meargă 
întru întimpinare, pină va da de un loc prielnic desfăşurării unei mari 
bătălii. 

În curînd acest loc fu găsit şi deoarece împăratul nu era sigur că 
apropiindu-se şi mai mult de duşman, va mai găsi o poziție tot atit de 
avantajoasă, dădu poruncă să se construiască un castru în care la nevoie, 
să poată fi adăpostită întreaga oştire. 

Soarele nu răsărise, cînd, anunțate de apropierea dacilor, legiunile 
echipate de luptă părăseau tabăra, ieşind pe poarta pretoriană şi cele două 
porți principale, din dreapta şi stînga. 

Ostaşii cu pleoapele încă grele de somn, cu febra primăverii 
revărsindu-li-se prin vine, cu presimțirea vagă a spaimelor ce vor urma, 

păşeau grăbiţi, invadînd cîmpia dintre castru şi piriiaş cu patrulaterele 
cohortelor, ocupînd la semnul călăreţilor cu mantale roşii locurile destinate 
lor. 


Poate nicicînd n-au foşnit prin ierburile fragede ale acelei cîmpii 
virgine miile de paşi ale unei oştiri şi nu au răsunat prin văzduhul pur 
poruncile repezite de voci sonore, aspre, grave. Poate nicicînd nu s-au 
profilat pe zările acelor meleaguri siluetele neobişnuite ale stindardelor 
încununate cu vulturi, împodobite cu cercuri, plăcuţe, bare, cu franjuri, 
ciucuri, coroane. 

„Răsare soarele!” exclamă cineva, mirîndu-se parcă şi capetele se 
întoarseră către răsărit. Peste o clipă, oastea întreagă privea într-acolo unde 
se arătase strălucitorul Phoebus. Actul de veci, sărbătorit zi de zi cu acelaşi 
interes şi curiozitate, cu aceeaşi bucurie şi evlavie, sustrase pentru cîteva 
clipe armata autorității comandanților, ei înşişi aflindu-se sub aceeaşi vrajă. 
Era clipa solemnă cînd toţi supuşii, pînă şi cei mai mizeri, îl puteau privi pe 
stăpinul lor dătătorul de viață, fără să fie orbiți de strălucirea lui. 

Apoi privirile se întoarseră din nou către ţinta imediată, auzul se 
ascuţți pentru a prinde din zbor porunci, mîinile se încleştară mai tare pe 
arme, picioarele călcară mai vîrtos pămîntul. 

O ceată de călăreți, cu steagul împărătesc la mijloc, ieşi pe poarta 
castrului şi, ocolind oastea, se opri în flancul ei drept. 

Traian îşi scoase coiful şi-l întinse unui tribun. Palele vîntului îi 
răvăşiră părul de pe frunte. Chipul său era grav şi calm. Privi o clipă 
soarele, mijindu-şi ochii, apoi se uită la stindardul său, ai cărui ciucuri 
auriți sclipeau în lumină şi, îndemnindu-şi calul, porni de-a lungul 
rîindurilor de oşteni. Începu trecerea în revistă şi pe măsură ce înainta, 
unitățile îl ovaţionau furtunos. 

Trecu de aripa dreaptă a oastei protejată de două cohorte ecvestre 
italice, manipuli de arcaşi şi prăştieri şi legiunea încercată de veterani a XIV 
Gemina — Martia Vitrix. Se opri puţin în fața centrului ocupat de legiunile a 
V Macedonica şi cealaltă Gemina, a XIII — Pia Fidelis, cele mai mîndre din- 
tre toate; acvilele lor străvechi erau acoperite de sus pină jos de falere 
triumfale. La aripa stinga a oştirii veghea legiunea Apollinaris din Poetovio, 
glorioasă şi ea, întărită în coastă de trei ile, de cite o mie de călăreți, gali, 
briți şi iliri şi de alți manipuli de arcaşi şi prăştieri. Apoi, împăratul porni 
prin intervale, printre cohortele uşor înarmate ale consularilor, pilcurile 
pestrițe ale auxiliarilor şi legiunea Italica, a lui Adrian, din rezervă. 

Totul era în bună ordine. Ici-colo, Traian se oprea, dînd sfaturi, 
cerînd lămuriri, apoi grupul împărătesc reveni în fața frontului larg al 
oştilor. Ovaţiile îi îndulciră trăsăturile sobre ale chipului, umplindu-i inima 
de mindrie şi recunoştinţă. 


„Legiunile mele, speranța Romei, apărătoarele granițelor! îşi zise. 
Dacă n-aţi fi, ce s-ar alege din imperiu? Zburind de la un capăt la altul, îl 
apărați cu sudoare şi singe”. 

În zarea înceţoşată de piclă, la marginea dinspre miazănoapte a 
cîmpiei, apărură contururile vagi ale oştirii duşmane. Împăratul părea că n- 
o bagă în seamă; numai pentru o clipă îşi aruncă privirea într-acolo, apoi se 
întoarse cu fața la ai săi şi făcu semn preoților să înceapă serviciul divin. 

Gravi, în hlamide lungi pînă la pămînt, cu capetele acoperite de poala 
batonului, doi cîte doi, cu mîinile încrucişate pe piept, ca nişte arătări dintr- 
o altă lume, apărură augurii. Ajunşi în fața împăratului, îi făcură o 
plecăciune adincă, ca unuia ce avea pe frunte pecetea divinității. 

După ce Traian le răspunse cu o înclinare a capului şi le făcu semn 
să înceapă, preoţii evoluind în aceeaşi ordine perfectă se întoarseră şi-şi 
plecară din nou capetele în lața rindurilor nesfirşite de oşteni. 

Ajutat de doi sclavi, împăratul descăleca şi toți călăreții îi urmară 
exemplul. Alți sclavi au adus un altar, trepiede de ars mirodenii, coteţe cu 
găini sacre şi colivii cu zburătoare. Victimarii duceau un taur şi un cal, 
amîndoi albi ca laptele şi gătiți cu panglici multicolore. În urmă de tot 
păşeau grav patru ilamini cu torţe aprinse. Începea serviciul divin, impre- 
sionant, dar scurt. 

Flaminii au dat foc grămezii de vreascuri de pe altar ațițind flacăra cu 
ulei din urne. Aruspicii scoteau, unul cîte unul, măruntaiele victimelor şi 
cercetindu-le cu băgare de seamă le aruncau în foc. Cind mirosul cărnii 
arse ajunse la nările celor din jur, preotul cel mare îşi ridică braţele către 
cer. 

„O Jupiter, prea mare şi prea bun, sau, dacă îţi place un alt nume, pe 
care nu-l ştie nimeni, ascultă-mi ruga fierbinte şi din înălțimea 
atotputerniciei tale dăruieşte biruință străvechei Rome, care te-a cinstit din 
totdeauna înălțindu-ți temple strălucitoare! Ajută-i pe oştenii aceştia să 
izbîndească asupra vrăjmaşului! Dă-le victoria asupra neamurilor ticăloase 
întru slava ta şi a Romei, căreia i-ai hărăzit veşnicia! Fie ca ruga noastră, 
înălțindu-se cu fumul sacrificiului, să ajungă la tronul tău!” 

După asta, grăbind ceremonia, căci orizontul se înnegrise de pilcurile 
duşmane, auspicii sloboziră păsările din colivii, dădură grăunțe găinilor 
sacre şi cercetind semnele, le găsiră favorabile. Atunci mai-marele preoților 
se întoarse către împărat, îşi aruncă poala hitonului de pe cap şi 
închinîndu-se adînc, grăi rar, cuprins de o mare bucurie: 

— Divine Cezar, marele Jupiter şi neînvinsul Marte ne-au primit 
jertfele, îngăduindu-ne victorie. Purcede la aruncarea lăncii! 

După ce preoții s-au retras, iar slujitorii au strîns obiectele cultului, 
s-a ordonat încălecarea. La o poruncă dată de Lusius Quietus, acvilele şi 

semnele de cohorte fură săltate în sus, iar pilcul trimbițaşilor din garda 
pretoriană sună prelung în goarnele lor răsucite în chip de balauri. 

Împăratul îşi îndemnă calul dincolo de locul unde adineaori mai 
fumega rugul şi se opri pe malul piriiaşului. Stătu cîteva clipe nemişcat, ca 
o statuie ecvestră, privind cum oştile duşmane învăluie zarea. Se vedeau 
bine nenumăratele steaguri cu cap de lup. Vintul intrînd în gura căscată a 
acestora umfla şi unduia pungile lungi de pînză roşie. De departe păreau 
nişte balauri vii planînd deasupra oştirii şi ocrotind-o de duşmani. 

Fără să privească înapoi, împăratul întinse braţul, luă lancea din 
mîna unui contubernal şi ridicind-o încet o cumpăni deasupra umărului 
său drept. Strigă apoi tare, ca să fie auzit de cît mai mulți: 

— Mars, vigila! (Fii atent, Marte!) şi aruncă cu putere lancea. 

Arma zbură şi se înfipse vibrînd în malul celălalt. Întinzînd braţul 
către inamic, împăratul mai strigă o dată: 

— Pavor et Pallor (Spaima şi Paloarea), nedespărțiții tovarăşi ai zeului 
războiului, ajutați-l semănînd groaza şi moartea între duşmani! 

Alăturindu-se apoi generalilor săi, Traian se opri lingă stindard şi-şi 
rosti cuvîntul de îmbărbătare. Glasul său răsuna puternic şi clar în acel 
ceas al dimineții. 

— Oşteni, zise el, prin voința Romei şi a noastră chibzuire, ne aflăm 
aici în fața oştirii lui Decebal. Încleştarea va fi pe viaţă şi pe moarte, dar şi 
răsplata celor norocoşi va fi mare. Decebal este un rege temut şi viteaz şi 
trebuie să-l batem, căci altfel fruntariile imperiului roman vor rămîne des- 
coperite urgiei sale răzbunătoare. Cine nu-şi aduce aminte de năvălirile 
dacilor în Panonia, Moesia, Tracia şi Dacia Minor? Ei ne-au risipit satele, 
ne-au incendiat oraşele, pustiind ţara de la Pontul Euxin pină-n Marea 
Adriatică. Să nu vă fie teamă de mulțimea duşmanilor, căci legiunile 
noastre încercate sînt mult mai puternice. Aveţi încredere în comandanții 
voştri şi îndepliniți-le întocmai poruncile! Fiți calmi şi disciplinați şi veţi fi 
biruitori. 

După tăcerea profundă de pîn-acum, ovațţiile au izbucnit ca o furtună 
din senin. Părea că însuşi cleştarul cerului se risipeşte în țăndări! 

— Vivat! Vivat! 

— Du-ne la victorie! 

— Vivat Traian Imperator! 

— Vivat! 


x 


În fața oştirii nu rămăsese decît puzderia pîlcurilor vrăjmaşe şi numai 
vreo două zboruri de săgeată mai despărțeau cele două tabere, cele două 
lumi învrăjbite. 


Dacii încă mai evoluau, ocupiîndu-şi locurile pe cîmpul înflorit, bătut 
de vint, scăldat de soare. Piriiaşul susura lin printre malurile-i joase, 
acoperindu-le pe alocuri, culcînd iarba. Soarele se ridicase ca de o suliță. 

Făcînd un semn cu capul înspre daci, Caliga zise lui Fortunatus: 

— Au soarele în față. Noi sintem mai norocoşi. 

— Prea sînt mulți, răspunse celălalt acru. 

— Cine a ridicat un vițel, va ridica şi un bou, zise Caliga rizind. Dacă 
l-am bătut pe Vezina, pe Dieghes, îl vom bate şi pe Decebal. 

— Ehe, dar pîn-atunci ce ne mai aşteaptă. 

— Ce, te-au vizitat în vis lemurii, de eşti aşa abătut? 

— Lasă-i pe străbuni în pace! Să nu vorbim acum de umbrele lor! 

Un veteran dăscălea un recrut speriat. 

— Cînd vom porni la atac să nu cumva „să măniînci ceapă” (să plingi) 
căci prima lovitură cu paloşul ţi-oi croi-o eu cu latul peste spate. 

— Este adevărat, întreba un alt tînăr pe vecinul său, că dacii nu au 
frică de moarte? 

— Parcă noi avem? răspunse acela. Soarta celor vii este moartea. Ce, 
ai vrea să mori în pat de bătrineţe? 

Tînărul ar fi ales fără şovăire ultima soluţie, dar nu îndrăzni s-o 
spună. 

Celălalt mai zise ca pentru el: 

— Ceasul morţii nu-l ştie nimeni! şi scuipînd în palme se încleşta mai 
virtos pe lemnul lucios al suliței. 

Acesta era ceasul ostaşilor şi nici un comandant nu ar fi îndrăznit să- 
i strunească. Atita timp cît ei se aflau la locul lor, aşteptind porunca de 
atac, le era permis să vorbească, să ridă. să se îmbărbăteze. Acesta era 
ceasul lor şi pentru că poate era ultimul din viață, nimeni nu avea voie să 
li-l ia. 

Dacii s-au oprit, stabilindu-şi definitiv formaţia într-un semicerc uşor 
arcuit în afară. Călăreţii lor sprinteni, pe cai mărunți dar plini de foc, 
zburau în fața rîndurilor strigind comenzi. 

Față-n față cu legiunea Macedonica, în centrul oastei dacice, se afla 
un corp de cavalerie. Tot unu şi unu, aleşi pe sprinceană, călăreţii se 
mindreau cu armele şi caii lor. Romanii îi priveau nedumeriți, neputind 
ghici rostul lor în acel loc. 

Spre deosebire de romani, care stăteau pe o pantă uşor înclinată, 
într-o poziție prielnică pentru aruncarea sulițelor grele, dacii se aflau pe un 
şes plat. Ei aveau în centru, de o parte şi de alta a corpului de cavalerie, 
pilcuri numeroase de oşteni de elită. La flancuri ca de obicei se afla 
călărimea. Sarmaţii la aripa dreaptă, iar la cea stînga călăreți ciudati, nu de 
prin partea locului. Mulţi dintre romani erau nedumeriți. 

— Ăştia sînt parți. Îi cunosc prea bine, zise Caliga. 

— Dar ce caută aici, peste mări şi țări? întrebă un curios. 

— Regele partilor i-a trimis lui Decebal trei sute de călări. Ajutorul nu 
e mare, dar îl pune rău pe acel rege cu împăratul nostru. 

— Asta de ce a făcut-o, întrebă rizînd Valer, de prea multă minte? 

— Pesemne. Dacă eşti rege nu e neapărat să fii şi deştept. 

Cei din jur rideau cu poftă. 

Împăratul cu generalii săi se retrase pe o movilă singuratică din 
spatele oastei, de pe care se vedea bine dispozitivul celor două tabere. 

— Poruncesc să nu se treacă pîrîul. Îi vom aştepta pe poziția noastră. 
Să-şi ude ei picioarele şi să alunece pe pămîntul acesta moale. Formaţia lor 
nu este prea reuşită, iar corpul de cavalerie din centru, dacă nu ascunde în 
spatele său vreo surpriză, e de-a dreptul stupid. 

— Mi-e teamă de surpriză, zise Quietus. Sînt aproape sigur că l-au 
pus ca paravan. În dosul cailor înalți se ascunde ceva. 

— Atunci, să se aducă douăzeci de baliste în spatele legiunii 
Macedonica, poate va fi nevoie să-i zăpăcim cu proiectile grele. Manlius, ia 
măsuri fără zăbavă! Unitatea de prăştieri de acolo nu e bine aşezată. 
Mutaţi-o în fața parților uşor înarmaţi care nu au cu ce să se apere de 
plumbii praştiilor. În schimb, anarţii şi britologii să fie combătuţi de 
primopilari. 

Peste un timp, văzînd că poruncile date de el au început să fie 
îndeplinite, împăratul se întoarse către ai săi: 

— Zeii să ne ocrotească! începeţi provocările! 

Încă un tribun cobori gorganul şi trecînd în galop prin faţa frontului, 
strigă porunca împărătească. 

Ici-colo ieşiră din rînduri soldați izolaţi şi se apropiară de piriu. Erau 
oameni isteți, mucaliții armatei, răi de gură şi glumeţi, cunoscători ai limbii 
şi ai obiceiurilor duşmane. 

Începea actul imediat premergător al bătăliei, un act de mare 
importanţă. Începea încălzirea spiritelor. 

Şi de dincolo se apropiau oameni ageri la minte. 

— Hei, voi de colo! strigă un roman pocind vorbele dacice, făcîndu-le 
prin asta mai muşcătoare. Hei, voi lățoşilor, veniţi încoace, să vă tundem cu 
paloşele! 

De la vreo sută de paşi un dac îi răspunse cu o voce tunătoare, la fel 
de prost mînuind limba latină: 

— Ba, veniţi voi încoa, să vă retezăm capetele şi să vă scăpăm de 
beleaua bărbieritului zilnic! 

— Cine te-a învățat aceste prostii? răspunse un alt roman, nu cumva 
regele vostru barbar, care nu ştie cu care capăt al lingurii se mănîncă? 

— Ehe, răsună de acolo un alt glas. În privinţa asta să nu-i duci grija, 
mîncătorule de linte. Regele nostru mănîncă din vase de aur, cu linguri tot 


de aur. Împăratul vostru spîn şi tuns a venit aici cu gîndul de a i le lua, căci 
s-a săturat să tot mănînce cu mina din talgere de cositor. 

— Că regele vostru este barbar se vede din faptul că întemnițează pe 
soli. El crede că un sol îi este trimis ca să-l ucidă? 

— Nu-ţi bate capul, de acum înainte, după ce vă vom omori pe toți, 
nu veți avea pe cine trimite să-i sărute picioarele. 

— Dar cu ce vreţi să ne omoriîți cînd v-aţi lăsat măciucile acasă, să-şi 
facă muierile furci din ele? 

— Avem noi săbii ascuţite pentru această treabă. 

— Mai întîi trebuit să ştii s-o ţii în mînă, sabia nu-i nici coasă, nici 
seceră. 

Duelul verbal se încinse de-a lungul întregului front, devenind din ce 
în ce mai înfocat. Voci răzlețe sc auzeau şi din rînduri. Citeodată asistența 
exprimîndu-şi părerea ori susținindu-şi reprezentanții fluiera şi hăulea. 

- Am auzit, răcnea un dac mare şi gras, că în voi e atita sărăcie încît 
mîncați ciori şi şobolani. 

- lar noi am auzit că muierile voastre fată ca iepuroaicele, iar voi vă 
mîncați pruncii, de mulți ce sint. Noi nu sîntem chiar atit de cruzi şi vom 
face cu femeile, voastre cît mai mulți copii, căci la noi se simte lipsa ele 
sclavi. 

— Auziţii? răspunse dacul, el crede că va merge tot atit de uşor ca şi 
cu muierile Sabinilor, pe vremea cînd erau hoți de cai. Femeile noastre vă 
vor tăia la toți acel lucru cu care se fac copiii. 

— Porci din turma diavolilor, n-ar strica să vă spălați mai des, căci vă 
mănîncă rfia! 

- Cioroi hămesiți, vi s-a lungit nasul de foame. Veniți să vă dăm 
țarină! 

— Pînă atunci ciorile şi corbii voştri o să vă sugă ochii, iar cadavrele 
vor putrezi neîngropate. 

- De unde ştii, profeţiile? Chiar în astă seară vă veți tiri în genunchi, 
unul cîte unul, ca să ne pupați în...! 

După aceea urmară cuvinte atit de tari, urmate de gesturi atit de 
obscene şi participanţii acestui duel verbal înfierbintindu-se peste măsură 
se porniră să zbiere şi să se maimuțţărească cu atita vehemenţă, încît ostașii 
celor două armate pierzindu-şi cumpătul începură şi ei să se amenințe cu 
pumnii şi armele. Astfel, oamenii trudiți şi posaci, care acum un ceas nu 
prea aveau chef de luptă, fără să-şi dea seama cine sînt adevărații 
provocatori şi aţițători, scuipau în palmă şi încercau tăişul cu buricul 
degetului. 

Acum, cînd trompetele răsunară prelung şi alarmant, nimeni nu mai 
tremură la auzul lor. Ghiduşii celor două tabere se despărțiră scuipind şi 
înjuriînd ca să-şi ia locul în rînduri. 

Şi în tabăra dacilor se auzi chemarea cornului de zimbru şi al 
buciumului. 

După aceea se aşternu o linişte atit de nefirească încît ostaşii îşi 
auzeau bătăile precipitate ale inimilor şi zvicniturile sîngelui în tîimple. 

După cum prevăzuse Traian, dacii se urniră cei dintii, încrezători în 
numărul şi forța lor. 

Ostaşii se priviră în ochi. Vecinii de rînd îşi strinsoră mîinile. Unii se 
îmbrățişară chiar şi în liniştea amenințătoare a aşteptării se auziră, şoptite, 
acele vorbe care nu se spun cu orice ocazie ci numai atunci cînd moartea îşi 
filfiie aripile negre în preajmă. 

Asdus intră în rînd, lingă Caliga şi acesta, stringîndu-i mîna, îi şopti: 
„Ultima forsan” (Poate e ultima clipă). 

Şi printre rînduri, ca freamătul frunzişului răscolit de vint se 
împrăştiară aceste vorbe pline de adîncă resemnare şi sens: 

— Ultima forsan! 

— lartă-mă, frate! 

— Să fie pace între noi! 

— Dacă mor, ai grijă de ai mei! 

— Nu mă mai pizmui, prietene! 

— Sărută-mi copiii, dacă rămîn aici! 

— Ultima forsan, ultima forsan! 


pad 


Dacii se apropiau. Pașii lor grei foşneau prin ierburi. Primele rînduri 
trecură piriul plescăind, mergînd cu paşi grăbiţi şi săltăreți, aruncînd cu 
mişcări mîndre ale capetelor pletele pe spate. 

Ostaşii se scuturau de moleşeala prelungitului stat în picioare, îşi 
îndreptau spatele amortit sub povara platoşei şi a armelor. Acei care erau la 
prima lor bătălie îşi băgau capul printre umeri, îşi încordau muşchii, 
stringind nervii într-un ghemotoc. Fără voia lor căutau sprijin sufletesc la 
vecinii lor mai încercați. 

Comandanții îşi îmbărbătau ostaşii. 

— Capul sus, capul sus! 

— Nu vă pierdeţi cu firea, băieţi! 

— Curaj! Soarta îi răsfață pe cei îndrăzneți! 

Dacii erau la o aruncătură de băț. În ritmul foşnetului de paşi li se 
auzea respiraţia precipitată. Mirosea tare a sudoare, pielărie şi obiele ude. 

Romanii aşteptau gravi şi nemişcațţi şi asta îi irita pe dacii dornici să 
se măsoare cu ei. 

Comandanții romani intrară grăbiţi în rînduri aşezindu-se în dosul 
pavezei de scuturi, neslăbind din ochi semnul legiunii. 

Comanda răsună scurt, neînduplecat. 


Săltindu-şi scuturile în dreptul pieptului, primopilarii îşi ridicară 
brațele, le îndoiră din cot, le duseră înapoi şi cu un şuier sinistru primul 
stol de suliți grele se abătu asupra dacilor. Cîțiva călăreți loviți căzură. Caii 
se cabrară şi se smulseră din rînduri, nechezind jalnic. Dar călărimea din 
centrul oastei nu primi lupta. Întorcîndu-se la dreapta şi la stînga, se 
scurse cu chiote către flancuri, descoperind o înspăimîntătoare falangă, de 
cel puţin o mie de ostaşi, aleşi pe sprinceană dintre cei mai voinici. Sulițele 
lor mai scurte în față şi din ce în ce mai lungi către rîndurile din fund se 
zbirleau printre scuturi mari, bine închegate, ca ţepii unui arici uriaş. 

Romanii înlemniră la vederea acestui mecanism uman şi se ghemuiră 
sub scuturi. Lucius privi înfrigurat spre stindard, dar Marcellinus, 
interceptindu-i privirea îngrijorată, îl linişti cu un gest grăitor. 

Aproape îndată după asta fu dată porunca de repliere. 

Era şi timpul, căci falanga se apropia neîndurător. Fără să strice 
rindurile, cohorta se retrase în spatele liniilor descoperind douăzeci de 
baliste pregătite şi încărcate. 

Falanga îşi încetini mersul, ezitind parcă. Comandantul ei nu avu 
timp de gîndit, căci pirghiile loviră cu plesnet asurzitor în pernele 
amortizoare, umplute cu lină, şi zece bolovani enormi se prăbuşiră asupra 
falangei. 

Într-o singură clipă proiectilele făcură în monolitul ei spărturi 
înfiorătoare, cu zeci de trupuri zvircolindu-se în agonia morții. La o 
comandă falanga se împărți în două, dar înainte de a se scurge în lături, cu 
un vijiit sinistru, alți zece bolovani se abătură peste daci. 

În învălmăşeala care urmă, ostaşii se tălăzuiră încolo şi încoace, 
ciocnindu-se între ei, încurcîndu-se în sulițele lor lungi. 

Atunci primele zece baliste, încărcate din nou, desăvirşiră opera lor 
distrugătoare. 

Îndată după asta, cohorta întîia fu readusă la locul ei. Văzînd 
dezastrul falangei, ostaşii prinseră curaj şi se aruncară în luptă fără 
şovăire. 

Între timp încleştarea se produse pe tot frontul cu succese 
schimbătoare. 

La aripa dreaptă, în timp ce jumătate din călărimea sarmată se 
angajase cu cele două cohorte de călăreți italici, cealaltă jumătate 
învălmăşise rindurile legiunii a XIV Gemina, obligînd-o să lupte corp la coip 
cu pedestrimea ageră şi numeroasă. Comandantul legiunii răguşise zbierind 
ca să-şi adune ostaşii sub acvilă dar, cu toate că asta era şi dorinţa lor, nu-i 
lăsau dacii. 

La aripa stingă, stratagema cu prăştierii nu reuşise căci parții fură 
mutaţi în ultima clipă în spatele călăreților celți, anarţi şi britologi. Dintr-o 
greşeală de neiertat romanii nu făcură, la rîndul lor, o schimbare şi 


prăştierii după ce-şi irosiră proiectilele se pomeniră risipiţi de călăreții 
protejaţi de armuri şi scuturi. Cînd, în sfirşit, fu adusă o cohortă din re- 
zervă, călăreţii înghesuiau cu vehemenţă flancul sting al romanilor. Părții se 
urniră şi ei cu strigăte sălbatice, rotindu-se neîncetat pe caii lor iuți, 
hărțuindu-i rău pe romani. Cele trei cohorte de călăreți abia mai puteau 
face față iureşului dacilor mult mai numeroşi. Pericolul învăluirii era 
iminent. 

Împăratul privea de sus, de pe gorgan, cu nelinişte, căutînd soluţii 
salvatoare. 

— Toate acestea din pricina îngîmfării, zise el lovindu-se în semn de 
pocăință în piept. L-am subestimat pe Decebal. Dacă îi reuşea şi stratagema 
cu falanga, am fi pierdut bătălia. 

Generalii, neliniştiți şi ei, îşi apropiară capetele de al cezarului. După 
o scurtă consfătuire, noi şi noi curieri porneau cu porunci. 

În curînd cele două cohorte de călăreți italici, ajutaţi de cîteva ile de 
auxiliari îi respinseseră pe sarmațţi, iar cohortele consulare ale uşor 
înarmaților strecurîndu-se în învălmăşeala luptei reuşiră să-i înlocuiască pe 
ostaşii legiunii XIV, continuînd să lupte corp la corp cu dacii. Cei din 
Gemina putură astfel să se adune din nou sub stindard şi să-şi încheie rîn- 
durile. La un semnal de trimbiță, consularii s-au retras, nu fără pagube, 
lăsînd în urma lor zidul neclintit al legiunii. 

La aripa stingă, călăreţii văzîndu-şi spatele acoperit de greu-înarmaţii 
legiunii Italica, ajutați de arcaşii şi prăştierii regrupațţi, putură să evolueze 
în linişte, zădărnicind încercările de învăluire ale dacilor. 

Traian răsuflă uşurat. 

Şi dacii făcură cîteva schimbări şi masări de trupe. Vezina aduse în 
locul falangei pe Ratacenzii, pedeştri de elită, temuţi în luptă corp la corp. 
Tot unu şi unu, bine instruiți şi destul de disciplinati, aceştia făceau faţă cu 
succes atacurilor din centru. 

— Decebal e un mare conducător de oşti, zise Traian admirativ, dacă 
îl mai lăsam vreo doi ani, nu mai aveam speranţe de a-l birui. 

Generalii dădură din cap cu amărăciune; curierul trimis nu de mult 
aduse vestea că numărul răniților devenise alarmant. În corturile amenajate 
între castra şi cimpul de bătaie, vracii cu toți sclavii lor nu pridideau cu 
lucrul şi de pe acum se simţea lipsa feşelor şi leacurilor. 

Numărul trupelor dacice, neangajate încă era de-a dreptul neliniştitor 
şi în cazul unei noi învălmăşiri, romanii n-ar fi putut rezista luptei corp la 


Corp. 

Legiunea Macedonica, la al patrulea ceas de la începerea luptei, era 
aproape epuizată de efortul enorm de a ţine piept Ratacenzilor şi împăratul 
anunțat de către Marcellinus hotărî s-o înlocuiască cu Italica, care se afla în 


rezervă cu efectivul incomplet, căci i s-au luat două cohorte pentru întărirea 
flancurilor. 

În agonia aşteptării Lucius şi Capito făceau sforțări supraomeneşti ca 
să păstreze calmul şi disciplina cohortei. 

Vestea înlocuirii se împrăştiase deja printre ostaşi, îmbărbătindu-i, 
dindu-le putere de a rezista. 

Protejat de Asdus de o parte şi de Valer de cealaltă, sărmanul Caliga, 
livid la chip, abia se mai ţinea pe picioare. Dar Valer căzu curînd cu capul 
despicat de o groaznică lovitură. Prietenul său bun Fortunatus îi luă locul 
furios şi dornic de răzbunare, dar într-o repliere, alunecă şi căzu. Dacii îl 
înhățară într-o clipa, îl aruncară în genunchi şi-i retezară capul în văzul 
camarazilor îngroziți. 

Extenuat cum era, Caliga îşi aminti totuşi de starea de descurajare 
ce-l cuprinsese pe Fortunatus înainte de luptă. „Avea presimțţiri, sărmanul”, 
murmură bătrinul. 

Soarele se oprise parcă în zenit. Aerul vibra de aburii pămîntului 
amestecați cu duhoarea respirației, a sudorii, a sîngelui. Ca din amfore 
fragile, sparte din nebăgare de seamă, lichidul preţios se vărsa pretutindeni 
cu abundență. Sub leşurile morților se stringeau băltoace roşii, lipicioase în 
care alunecau picioarele celor vii. 

Urlete, strigăte, chemări, vaiete pline de groaza morții, pline de 
împotrivire în fața soartei, de regretele vieţii ce se curmă înainte de vreme. 
Lovituri, buşituri, zăngănit, scrişnetul metalului de metal. Tirşiitul şi 
plescăitul picioarelor pe fleşcăita, oribila zeamă, plămădită din pămînt, 
iarbă, flori şi sînge, umpleau spaţiul pînă la refuz. 

„Ulala! Marha! Barra!” aruncate ca la comandă de mii de glasuri 
răguşite, cu furia vibrind frenetic în gîtlej, blesteme cutremurătoare. 
Înjurături monstruoase, amestecate cu apeluri înfocate, chiar poruncitoare, 
către feluritele zeități proteguitoare, în care oamenii superstițioşi îşi puneau 
nădejdile, se amestecau cu sunetele nearticulate, neomeneşti, necontrolate 
de rațiune, slobozite parcă de carnea înfiorată a muşchilor suprasolicitaţi, 
de bătăile inimii gata-gata să se spargă, de foalele încinse ale plămiînilor 
cărora nu le mai ajungea aerul. 

Ostaşii cădeau mereu. Unii nu se mai sculau şi după o fulgerătoare 
cercetare, făcută de camarazi, rămineau pe loc, să fie călcaţi de picioarele 
talazurilor omeneşti sau scoşi din rînduri, zbătindu-se şi urlînd animalic, 
treziți din coşmarul ceţos al luptei, de sfişietoarea constatare că sînt 
mutilați pe vecie; privindu-şi îngroziți şi albi ca varul ciotul mîinii din care 
se scurgea neprețuitul vin al vieţii, sau înecîndu-se în propriul lor singe ce 
se scurgea dintr-o groaznică rană la cap, sau înnebuniți de durerea ochiului 
străpuns, cufundîndu-se într-un univers sinistru în care se încolăcesc în 
cercuri fulgere roşii şi negre. 


Intervenind într-o încleştare, Lucius primi o lovitură de sabie în 
partea stînga a platoşei. Izbitura fu atit de puternică că-l răsturnă de pe cal. 

Asdus, martor al scenei, se repezi la comandantul său. Un alt ostaş 
apucă calul de dirlogi. Astfel Lucius fu scos din luptă înainte de a fi copleşit 
de dacii care săriseră văzindu-l căzind. 

Dar, peste cîteva clipe, Lucius îşi veni în fire, se sculă şi-l linişti pe 
Asdus că nu păţise nimic grav. 

Îndată după aceea, sleită şi zdrenţuită, legiunea Macedonica primi 
poruncă să se retragă. Adăpostiţi în spatele legiunii ce le luă locul în luptă, 
oamenii răsuflară, în sfirşit, uşuraţi. Buzele crăpate de sete sorbeau cu 
nesaț apa din ploşti. Cu miini tremurătoare îşi scoteau platoşele şi-şi 
trăgeau tunicile ude, lipite de corp, ca să le stoarcă. Picioarele înmuiate de 
oboseală nu-i mai ţineau şi oamenii se trinteau la pămînt, nepăsători la tot 
ce se petrecea în jur. Mulţi, descumpăniți de grozăviile prin care au trecut, 
nu-şi găseau liniştea, alții păreau nebuni de tot. Unii veterani, hîrşiți în 
război, adormeau pe loc, fără să le pese de ce a fost şi ce va urma. 

Asdus, după ce luă în grabă cîteva înghiţituri din ploscă, scoase cu 
băgare de seamă armura comandantului său, îi legă rana cît mai strîns, 
apoi îndreptind cu garda paloşului marginile tăioase ale crestăturii făcute în 
platoşă, i-o puse din nou. Apoi, îi buşumă murgul şi şi-l şterse de sudoare 
şi abia după ce-şi îndeplini îndatoririle de ordonanţă, se gîndi la el însuşi: 
se duse la Caliga şi-l rugă să-i desfacă curelele platoşei. 

Departe de a se potoli, vuietul luptei deveni şi mai năpraznic şi mai 
furios. Trecuse de amiază şi soarele atîrna nefiresc şi amenințător pe cerul 
piclos. 

Într-un tirziu apăru Marcellinus. Cappa îşi adună garda stegarilor. 
Centurionii îşi inspectară unitățile şi-şi numărară oamenii. 

Marcellinus zăbovi o clipă lingă Lucius şi acesta îl întrebă încet, 
alăturindu-şi calul de al prietenului: 

— Ce-i nou, Papirius? 

— Dacii şi-au pierdut cumpătul, Lucius. Rezervele lor sînt dubioase şi 
pină se vor odihni pilcurile de elită trebuie să-i distrugem. Avem poruncă să 
atacăm cu toate rezervele. De astă dată consularii şi cohortele proaspete vor 
merge înainte. Vom ataca pe rînd ca să dăm oamenilor posibilitatea să se 
odihnească. la seama, coarda nu trebuie întinsă prea mult! Totul depinde 
de noi — comandanții. Cu bine, Lucius! 

Dar, spre mirarea tuturor, un curier zorit aduse o nouă veste: 
legiunea Macedonica avea poruncă să se deplaseze la aripa dreaptă, în 
spatele legiunii a XIV Gemina. 

În afară de o nouă amiînare, nu era nimic îmbucurător în asta. 
Infernul părea că pusese stăpînire pe întregul cîmp de luptă. 


Ciudată înfăţişare şi demnă de milă avea legiunea, cînd strecurîndu- 
se printre alte unități mergea către locul indicat. Zdrenţăroşi, murdari, 
pătați de sînge, aproape toţi legaţi cu feşe şi cîrpe rupte din tunici, soldații, 
cu fețele supte, cu privirile obosite şi halucinante, îşi tirşeau picioarele prin 
fleşcăita mizgă ce nu de mult era un cimp înflorit. 

Un nou răgaz la adăpost de primejdie era totuşi binevenit şi în clipa 
cînd legiunea se opri în locul indicat, unii ostaşi glumeau şi rideau. 

Asdus ceru voie să vorbească cu Caliga şi Lucius îl urmări cu 
privirea. Se legase de acest uriaş. Îi plăcea privirea lui limpede, felul vioi, 
neşovăielnic cu care îi executa poruncile. ÎI mişcau relaţiile între acesta şi 
Caliga, grija ce o aveau unul pentru altul. Văzu tresărirea bătrinului cînd 
Asdus îi atinse umărul. Caliga era tras la față şi se gîrbovise. 

Îi veni o idee şi trimise îndată un ostaş să-l cheme. Cînd bătrînul i se 
înfățişă, zise: 

— Decurioane, îți încredințez o misiune importantă. 

— Poruncă, comandante! 

— Aleargă la carele noastre şi spune-i lui Hibernius că-i poruncesc să 
trimită aici, pe cîmpul de luptă, băutură pentru cinci sute de ostaşi şi cât 
mai multe feşe. În curînd vom înlocui legiunea Gemina şi pînă ne va veni şi 
nouă rîndul la odihnă, vreau să am la îndemiînă cele trebuincioase. Să nu te 
mişti de lingă sclavi şi memorează-ţi bine locul ca să nu te rătăceşti în acest 
furnicar. 

Caliga deschise gura, dar nu putu să articuleze o vorbă. 

— Ce este, Caliga! Ai ceva să-mi spui? 

Bătrinul aruncă o privire fugară şi neliniştită spre Asdus. 

— Am înțeles, comandante I 

— Să nu-ţi fie teamă pentru Asdus, decurioane. De altfel nu poţi să-l 
ajuţi cu nimic. Cînd te va şti în siguranţă va fi mai atent la inamic. 

— Trimite-l pe el, comandante. Eu nu am pe cine lăsa la decuria mea, 
zise repede Caliga şi se sperie el însuşi de îndrăzneala sa. 

Lucius însă nu se supără. Îl cunoştea prea bine pe acest destoinic 
ostaş. 

— Decuria ta nu mai are decît patru oameni teferi şi o voi împărți la 
alți decurioni, iar treaba la care te trimit numai tu o poți duce la bun sfirşit. 
Cu zgircitul de Hibernius trebuie să te cerți. Pe Asdus nu l-ar lua în seamă. 
Hai, ce mai stai?! 

Caliga salută cu mîna întinsă şi se îndepărtă grăbit. 

Cei din Macedonica urmărind asalturile disperate ai celor din 
Gemina, văzînd cum se prăbuşesc din cînd în cînd, cum sînt scoşi din luptă 
cei răniți, aşteptau cu înfrigurare ordinul să-i înlocuiască. Cei din Gemina 
erau la capătul puterilor şi tot mai des aruncau priviri disperate către 
comandant. Fiecare din ei implora în gînd providenţa să-l cruțe, pînă vor fi 


înlocuiți, dar comandantul nu întrupa această providenţă; el însuşi aştepta 
semnalul de la împărat. 

Asdus urmări cu o privire duioasă pe Caliga şi după ce-l pierdu în 
viermuiala cîmpului de luptă, se apropie de comandant şi puse mîna pe 
dirlogii calului. 

—  Asdus, zise Lucius, bătrinul suferă că l-am îndepărtat de 
primejdie, dar aşa e mai bine pentru voi amindoi. Tu mi-eşti drag pentru că 
l-ai îngrijit şi l-ai ajutat pe tatăl meu în clipe grele, iar de Caliga mi-e milă 
pentru că este cel mai în vîrstă ostaş din legiune. 

Atunci Asdus făcu un pas şi sărută mîna tribunului cu care acesta 
mingiia gîtul calului. 

Nimeni nu băgă de seamă această ieşire, căci, chiar în clipa aceea, 
răsună glasul puternic al lui Marcellinus: 

— Atenţiune! Legiunea Macedonica... 

Comandanții de cohorte repetară comanda şi în timp ce ostaşii 
legiunii Gemina se repliau printre rîndurile rărite ale Macedonicei, în față 
răsări tălăzuitorul zid al inamicilor. 

Dacii au vrut să folosească prilejul pentru a rupe rîndurile romane, 
dar manevra a fost executată prompt şi fulgerător şi avîntul lor s-a spart de 
zidul de scuturi. 

Dacii erau de nerecunoscut. Mulţi dintre ei îşi scoseseră platoşele şi 
zalele, pînă şi cămeşile. Goi pînă la briu, înfierbintaţi, lucioşi de sudoarea ce 
le şiroia pe față şi piept, păreau nişte demoni uriaşi, albi. Ochii lor injectațţi, 
bărbile şi pletele ude, încilcite, muşchii braţelor încordați într-o sforțare 
extremă, pe mulți îi făcea să se cutremure. 

— Curaj, ostaşi, strigă Marcellinus. Loviţi-i fără teamă căci sînt la 
capătul puterilor. Loviţi-i cu sînge rece şi veţi birui! 

Comandantul dac, un terabosta mare şi gras, simți primejdia şi 
porunci schimbarea oamenilor săi epuizați, dar nu era uşor să-i stăpineşti; 
parcă intrase necuratul în ei. Erau asemenea unei herghelii de cai 
înnebuniţi, în galop. 

Tarabosta scos din sărite îi lovea cu latul paloşului şi zbiera ca un 
ieşit din minți. Alți cîțiva şefi daci ieşind din rînduri se năpustiră cu caii în 
proprii lor ostaşi, dîndu-i înapoi. 

Numai aşa reuşiră ei să-i dezmeticească; mulți au căzut loviți de 
romani, dar pînă la urmă dacii înfierbintați se mistuiră printre rîndurile 
trupelor proaspete. 

Dar manevra greoaie şi calitatea inferioară a înlocuitorilor dădură 
prilej romanilor să spargă pe alocuri rîndurile şi să le învălmăşească. 
Marcellinus, văzînd cum stau lucrurile, ordonă replierea, alinierea strinsă şi 
atacul masiv cu toată legiunea. Şocul fu atit de puternic, încît în fața 
zidului de fier al scuturilor, din care ţişneau ca nişte fulgere paloşele, dacii 


începură să se retragă. Ei nu se retrăgeau de teama mortii şi nici pentru că 
panica pusese stăpinire pe ei, ci pentru simplul motiv că nu puteau rezista 
acestei implacabile apăsări. 

— Barra, barra! strigară romanii, învioraţi de acest succes şi de acum 
înainte părea că nimic nu-i poate opri. Pas cu pas cohortele împingeau 
îngrămădirea dezordonată a trupelor dace în care cu greu ar fi putut cineva 
face ordine. 

În curînd, în locul primejduit, apăru însuşi regele Decebal înconjurat 
de o ceată de călăreți din gardă. El cercetă poziția trupelor sale şi căută să 
pună ordine în ele, dar ostaşii entuziasmați de prezența sa, doar se 
înflăcărau, fără să-şi dea seama că în acel moment de primejdie, nu înflă- 
cărarea, ci supunerea oarbă era necesară. 

Cavaleria romană ajutată de arcaşi reuşise să-i țină în frîu pe 
sarmati, nelăsîndu-i să intervină şi toată aripa stinga a oastei dacice se afla 
în primejdie. 

De pe movila sa, Traian aprecie bine clipa hotăritoare. Stindardul 
împărătesc se înclină de trei ori pînă la pămînt şi în clipa cînd se înălță din 
nou rămînînd neclintit, două mii de mauri şi o mie de numizi ascunşi în 
pădure ţişniră din desiş, apropiindu-se vertiginos de cîmpul de luptă. 

Văzind primejdia, sarmații se împărțiră în două. O parte rămase 
locului ca să-i ţină în friu pe călăreții romani, ceilalți se năpustiră cu chiote 
întru întimpinarea maurilor. Fiind însă mai puţin numeroşi şi neavînd 
răgazul necesar ca să-şi ia avint, în ciocnirea ce se produse se învălmăşiră, 
fără să reuşească să-i oprească pe atacanți. 

Aripa stînga a dacilor fu dată peste cap. Trupele care făceau față 
legiunii Macedonica îşi întoarseră frontul către răsărit ca să apere grosul 
armatei dacice, lăsînd o linie subțire de disperaţi să-i ţină în frîu pe romani. 

Acesta a fost începutul sfirşitului. În zadar Decebal, Vezina şi Dieghes 
alergau de colo pînă colo, organizind tot ce se mai putea organiza, căci şi la 
aripa cealaltă călăreţii aliați, nemaiputind rezista unui atac masiv, se 
retraseră. Primii care au dat dosul au fost parții. Aflind ce se petrece la 
capătul celălalt, anarţii şi britologii de asemenea s-au mistuit în cîmpie. 
Dezastrul părea să fie iminent. 

Centrul a fost spart de către legiunile Italica şi a XIII Gemina. Dar 
după obiceiul lor, dacii nu vroiau să fugă şi buluciţi în grupuri mari, de mii 
de ostaşi, se apărau cu disperare, lăsîndu-se măcelăriți cu sutele, 
retrăgindu-se încet sub apăsarea atacului. 

Cu tot succesul, împăratul era neliniștit. După calculele sale, 
romanii, care îşi angajaseră toate rezervele, luptind ore în şir fără odihnă, 
şi-ar fi irosit avintul înainte de a reuşi să măcelărească această masă 
imensă de inamici. Era hotărit să sune retragerea peste cel mult o oră. 
Numai aşa ar fi putut să-şi salveze armata de epuizare şi efectul ei nedes- 


părțit — panica, dar nu a fost nevoie, deoarece Decebal, supraestimind 
rezistența romanilor, dădu el întîi ordinul de retragere. Acest lucru îi ceru 
lui şi comandanților săi un efort supraomenesc căci ostaşii refuzau să 
părăsească cimpul de luptă. Pină la urmă grosul oastei se urni din loc, 
lăsînd drept pavăză rînduri subţiri de viteji, oameni de sacrificiu, mîndri de 
această misiune, dornici de a muri ca nişte eroi. 

Resturile cavaleriei dacice se adunară din nou sub comanda lui 
Vezina, acoperind retragerea de atacurile călărimii romane. 

Legiunea Maeedonica primise ordin să învăluie cetele de rezistență ale 
dacilor şi să le atace de partea cealaltă. Pentru ostaşii epuizați de luptă, 
flăminzi şi însetaţți, aceasta era o ultimă încercare. Au trebuit să ocolească 
prin cimpul de luptă, unde adineaori se luptaseră sarmații cu maurii. Peste 
tot cai morți sau agonizind. Sărmanele animale, căutînd să se salte, 
nechezau jalnic, altele alergau de colo pînă colo în căutarea stăpinilor lor 
morți. 


pd 


Negăsindu-şi cohorta acolo unde o lăsase, Caliga înjură sclavii 
nerăbdători s-o şteargă de pe cîmpul de luptă şi se duse să-şi caute 
unitatea. Văzindu-l plecat, sclavii aruncară burdufurile cu apă şi coşurile 
cu feşe şi se risipiră, iar bătrinul umblă timp de un ceas, neputind 
identifica în şirurile şi patrulaterele de ostaşi pe ai săi. 

Pînă la urmă recunoscu pe doi camarazi din centuria a doua care 
duceau cu greu un rănit. 

— Unde-i legiunea noastră? întrebă el. 

— E dincolo, îi răspunse unul cu o voce stinsă, îi atacă pe daci de la 
spate. 

De abia atunci Caliga observă că acela pe care-l duceau era primul 
centurion Capito. Îngrozit, rămase pironit locului. Nu ştia nici el de ce, dar 
îl credea pe ordo nemuritor. Pe acest om, voinic şi voluntar nu-l văzuse 
niciodată aşa, alb ca varul, cu capul atirnîndu-i neputincios. 

Se luă alergînd după ei. 

— Ce e cu ordo, băieți? E grav? 

— la mai lasă-ne în pace, nu vezi că ne grăbim? zise unul. 

Celălalt, un ostaş mai tînăr, îşi întoarse pentru o clipă capul: 

— Îl ducem pentru că e ajutor de comandant. Ceilalţi mor pe loc fără 
îngrijire. 

Şi deoarece bătrinul nu-i slăbea de loc şi-i urma ca vrăjit, adăugă: 

— l-au sfirtecat pîntecele de sus pînă jos. E ca şi mort. Caliga se opri 
pe loc. Îşi iubea comandantul, aşa cum poate iubi un suflet aspru — şi 
pentru cele bune şi pentru cele rele. Capito îşi începuse cariera cînd el, 

Caliga, era deja ostaş bătrin, şi se înălțase sub privirile lui uimite, întrucîtva 
invidioase. 

„Acum, s-a zis cu el! Tocmai cînd ajunse la cel mai mare grad, la care 
poate rîvni un om din popor. Oare şi Asdus va păți la fel?” 

Atunci, ros de nelinişte, alergă cît îl lăsau picioarele lui bătrine să-l 
caute pe Asdus. 

„Numai să-l găsesc printre cei vii. L-am adoptat, i-am dat numele 
meu. Flavius Valerius Asdus! Nu sună de loc rău! Va veni timpul cînd toţi o 
să-i zică aşa, cu respect şi teamă, nu ca mie, al cărui nume îl uitaseră cu 
toţii”. 

Îşi pipăi din mers plăcuţa de aramă care-i atîrna de gât. 

„Numai aici scrie: Flavius Valerius Martinus, şi în fabula legiunii, 
încolo toată lumea mă porecleşte Caliga (încălțăminte soldățească). Soarta 
nu m-a răsfățat cu onoruri ca pe ordo, totuşi Caliga e viu, iar Capito ca şi 
mort...” 

Bătrinul alerga împiedicindu-se de trupuri omeneşti, daci şi romani 
de-a valma, unele ţepene şi grave, altele schimonosite de agonie, sau 
zvîrcolindu-se încă în ghearele morţii. Trecu pe lingă citeva focare de 
rezistență ale dacilor. Sute de zdrențe omeneşti, însîngerate, se apărau cu 
dîrzenie. Romanii îi atacau cu înverşunare, cîntînd „barritus”, cîntec de 
luptă grav şi răscolitor. 

Caliga îşi recunoscu unitatea după semnul cohortei, căci nu sînt 
două la fel. Inima îi bătea tare şi numai cînd îl zări pe tribunul Longinus pe 
murgul său înspumat, iar alături pe Asdus, se opri murmurînd: 

„Fiule, eşti viu! O Cibelle, mama tuturor zeilor, fii binecuvîntată 

Ultimele pilcuri răzlețe de daci se apărau cu înverşunare pe 
mormanele tovarăşilor ucişi. Ei cîntau cîntece de pe urmă, majestuoase, 
pline de taina meleagurilor de dincolo de moarte, pline de aşteptarea 
nerăbdătoare a făgăduitelor grădini ale lui Zalmoxis, unde viața continuă 
să-şi depene firul, blindă şi paşnică în mijlocul desfătărilor fără seamăn. 
Dar, pentru a ajunge acolo, trebuie să fii viteaz şi să mori ca un erou. 
Porțile împărăției senine ale zeului suprem sînt închise pentru laşi. De 
aceea, ei luptau şi mureau pin-la unul, istoviți, dar bucuroşi, încercînd cu 
ultimele puteri să doboare cît mai mulți duşmani, să-şi paveze cu leşurile 
acestora drumul spre fericire veşnică. Erau mîndri că regele lor, marele 
Decebal, îi alesese tocmai pe ei ca să-i stăvilească pe blestemaţii de romani. 

Ostaşii romani primiseră poruncă să nu ia prizonieri Aceşti daci 
furioşi nu erau buni de nimic, nici măcar pentru a fi sclavi la ocnele cele 
mai întunecoase. Nimeni nu i-ar fi putut îmblinzi vreodată. De aceea 
romanii îi omorau fără grabă cu singe rece. Era primejdios să se apropie de 


aceşti disperaţi şi romanii îi ucideau cu suliți, cu săgeți, cu praştii. Dacii 
culegeau de pe jos săgețile şi plumbii, smulgeau sulițele din trupurile 
camarazilor ucişi şi arucîndu-le la rindul lor, adesea se răzbunau pe 
ucigaşi. 

Era greu să le vie de hac acestor supraviețuitori, pe care moartea îi 
ocolise pînă acum tocmai pentru că erau cei mai viteji şi iscusiți dintre toți. 

Soarele apunea, străpungind piclele depărtării. Lucius îşi trimise 
oamenii, sub comanda lui Cappa, să caute răniți pe cîmpul de luptă, iar el, 
urmat de Asdus, se îndreptă încet către lagăr. 

În drum dădură de o ceată de daci asaltată de un manipul de romani. 
Scena i se păru zguduitor de frumoasă şi Lucius îşi opri calul ca să o 
admire. 

Urcaţi pe un morman de cadavre, dacii, înalți şi voinici, stăteau în 
cerc, adăpostiți de scuturi şi cîntau un cîntec tărăgănat, majestuos. În 
mijlocul cercului era unul, pesemne şeful, care-şi mişca sabia în tactul 
melodiei. Romanii uluiți stăteau în jur răsuflind greu, odihnindu-se înainte 
de un nou atac. Centurionul scos din sărite de pierderile suferite şi de 
neputinta unităţii sale de a-i veni de hac acestui pumn de desperațţi, strigă 
deodată: 

— Ce aţi înlemnit? Nu vedeţi că sînt puţini şi extenuați! Daţi-i drumul 
înainte, să terminăm o dată cu ei. Avem poruncă să nu ne scape niciunul. 
Dacă nu-i omorîm acum ne omoară ei mai tîrziu. Înainte, băieţi! 

Dar, în clipa aceea Lucius recunoscu în şeful dacilor pe Ariort. Se 
apropie de centurion şi-i zise: 

— Centurioane, am o răfuială cu dacul acela din centru şi aş vrea să 
mă măsor cu el. Opreşte-ţi o clipă oamenii. 

Apoi zise lui Asdus să traducă lui Ariort provocarea: 

— Ariort! strigă Asdus şi după ce dacul îl privi, făcînd semn să 
înceteze cintecul, adăugă: Tribunul Lucius Longinus, pe care l-ai jignit şi l- 
ai rănit în cetatea lui Diaies te provoacă la luptă. Primeşti?! 

Ariort îl privi atent pe Lucius şi-l recunoscu. Zise ceva ostaşilor săi şi 
răspunse cu hotărire: 

— Primesc şi jur că de astă dată îl voi ucide! 

Dacii i-au făcut loc şi cu un salt uriaş sări jos de pe mormanul de 
cadavre. 

Totul amuţi în jur. Romanii se dădură în lături, lărgind cercul iar 
Lucius descăleca. 

— Tribune, îi şopti Asdus îngrijorat, eşti rănit şi obosit, nu te lupta cu 
el. Lasă-mă pe mine, căci mă înfioară teama că te va omori. Permite-mi cel 
puţin să-ţi sar în ajutor. 

— Nici nu mă gîndesc. Ce vrei, să-mi pierd onoarea? Zarul a fost 
aruncat! 

Şi, înlăturiîndu-l pe Asdus, îl înfruntă pe Ariort. 

Dacul avea o sabie lungă şi încovoiată la vîrf, ceea ce era în avantajul 
său, în schimb Lucius era mai odihnit. Amîndoi însă erau răniți. 

Neslăbindu-l din ochi pe Ariort, Lucius strigă lui Asdus: 

— Băiete, stai pe aproape şi tălmăceşte-i potrivnicului meu tot ce-i voi 


spune. 

Ariort atacă primul şi armele scrişniră, scoţind scîntei. Se pindeau, 
săreau, loveau; Ariort, cu patimă şi înverşunare, Lucius calm, stăpin pe 
sine. Amiîndoi la fel de iscusiți, nu reuşeau să se domine, dar într-o clipă de 
neatenţie, Lucius făcînd un pas înapoi, se poticni de un leş şi căzu. Sabia 
lui Ariort vijii sinistru. Lucius se rostogoli şi sabia lui Ariort se înfipse în leş. 
În clipa următoare tribunul fu din nou în picioare. Duelul reîncepu şi părea 
că nici unul nu va reuşi să-l domine pe celălalt. 

Dacii începură din nou să cînte, pesemne ca să-l încurajeze pe Ariort. 

Lucius pară lovitura lui Ariort şi în clipa următoare, cînd virful săbiei 
acestuia îi crestă muşchiul brațului stîng, cu o mişcare dibace îi smulse 
dacului arma din mînă. Sabia descrise un cerc şi se înfipse în pămînt. 
Ariort sări în lături, dar se poticni la rîndul său, căzînd pe spate. Într-o 
clipită Lucius îi puse piciorul în piept şi ridică paloşul. 

— Adu-ţi aminte, zise el răspicat şi Asdus tălmăcea vorbele îndată, 
adu-ți aminte de clipa cînd m-ai batjocorit. Cînd ai lovit un om fără apărare. 
De ce nu mi-ai dat atunci un paloş ca să mă apăr? 

— Omoară-mă! hiîrîi Ariort cu o tresărire de ciudă. Omoară-mă! Nu 
mi-e frică de moarte! 

Ariort zvicni din tot corpul ca să se ridice, dar Lucius îl apăsă mai 
tare cu piciorul. Apoi spuse lui Asdus: 

— Dă-mi cureaua ta, băiete! 

Întinse mîna, luă cureaua grea, bătută în ţinte şi-i zise lui Ariort: 

— M-ai întrebat atunci cîți captivi daci am biciuit şi ţi-am răspuns 
cinstit că tu vei fi primul. Ține! 

Cu aceste cuvinte îl plesni cu toată puterea peste obraz. 

Ariort duse instinctiv mîna la chip şi după ce o trase înapoi ruşinat, 
cei din jur văzură o dungă însîngerată de-a curmezişul frumosului chip. 
Văzindu-şi şeful dezonorat, dacii scoțind răcnete furioase săriră de pe 
mormanul lor, dar fură înconjurați într-o clipită de romani. Auzind 
zgomotul luptei, Ariort îşi adună puterile şi apucînd piciorul tribunului îl 
zvirli de pe piept. Nu avu însă timp să se ridice căci Lucius îl lovi pentru a 
doua oară, Ariort urlă şi căzu moale pe spate. Avea ochiul drept scurs. 
Lucius se cutremură de fapta sa. Nu avea de gînd să-l mai lovească, o 
făcuse instinctiv cînd Ariort îl apucase de picior. 

Centurionul se apropie şi zise: 


— Te felicit, tribune! Graţie ție am terminat şi noi cu furioşii aceştia. 
Acum, să ne odihnim. Salve, tribune! 

Lucius nu-i răspunse, se întoarse şi încalecă. 

— Asdus, zise apoi, leagă-l pe Ariort şi aburcă pe cal în spatele meu. 

Merseră citva timp în tăcere. Trimbiţele sunau adunarea. Lupta 
încetase pretutindeni. Pe măsură ce sîngele i se potolea în vine, Lucius se 
desmeticea. Ceea ce făcuse sub imperiul răzbunării nu i se mai părea atît 
de măreț şi nici necesar, dimpotrivă simți că o scirbă greţoasă îl stringe de 
git. 

„De ce m-am răzbunat? Pentru ce toate acestea? Ariort ar fi murit şi 
aşa. Ar fi murit ca un erou împăcat cu sine şi cu lumea asta, care i-a fost 
atit de vitregă. Ar fi murit cîntînd imnuri de slavă efemerului vis de fericire.” 

Erau singuri în noapte. În depărtare se aprindeau focuri de strajă. 
Trimbițele sunau insistent. Mirosul sîngelui dulceag şi grețos devenea 
insuportabil. Lucius se opri şi întorcîndu-se brusc porunci: 

— Asdus, dezleagă-l şi lasă-l aici! 

Şi, pentru că flăcăul obosit şi somnoros îl privea năucit, repetă mai 
tare: 

— N-auzi? Dezleagă-l şi lasă-l aici! Mai am puţină apă în ploscă. 
Pune-i o prişniță pe ochi. N-am vrut să-l rănesc. 

Rupse apoi din poala tunicii sale o fişie şi i-o întinse. 

— Leagă-i rana cu asta! 


x 


Cînd Ariort îşi reveni, nu-şi dădu seama nici ce este cu el, nici unde 
se află. Mai întîi i se păru că este pradă unui coşmar, ca acela după un chef 
grozav, curînd însă îşi dădu seama că este ceva mult mai rău. Cu toată 
strădania nu putu să-şi amintească nimic. Capul îi era copleşit de o durere 
surdă în care din cînd în cînd se înfigea lama unei alte dureri — ascuţite, de 
nesuportat. Îşi simţea trupul greu, ca de plumb şi nu era în stare să mişte 
un deget. O mizgă greţoasă îi năvălea mereu din fundul stomacului către 
gitlej. Voia să scape de ea şi nu putea. Umărul şi şoldul rănit se lipiseră de 
cămaşă şi le simțea plutind într-o amorțeală rece. 

Deodată, după o străfulgerare de durere, îl săgeta un gînd: 

„Ochiul meu!” Şi din clipa aceea îi reveni în minte înfri-coşătoarea zi a 
bătăliei. 

„Ochiul, ochiul meu!” îngăimă el, simțind cuvintele ieşindu-i cu totul 
altfel din gitlej, decit le ştia el cum sună. Erau nişte stilcituri de vorbe ca şi 
cînd gitul îi era de smoală, iar limba de lemn. 

„Ochiul meu!” 

Giîndul acesta stăruitor îl îndemnă să-şi încerce privirea. Cuprins de o 


teamă nelămurită, îşi dezlipi pleoapele şi ele ca de plumb, dar o durere 

cumplită îl cutremură, scăldindu-i trupul în sudori. Scrişni din dinţi. Trase 
aerul adînc în piept şi mai încercă o dată. 

Văzu cerul cu puzderia lui de stele, dar acestea jucau ciudat şi erau 
ca în ceață. Simţi un şuvoi de lacrimi curgîndu-i din ochi. După aceea, 
privirea i se limpezi şi gindurile i se aşezară la loc, ca şi stelele. 

Stătea pe spate, răbdind vitejeşte cumplita durere. 

Îşi mişcă mîna, o duse la ochi şi degetele-i pipăiră o cîrpă udă. 

„Ce-i asta, se miră el, o prişniță? Cine mi-a pus-o?” întoarse capul 
gemînd. 

Tremurul scînteietor a mii de stele învăluia noaptea într-O dulce 
abureală de lumină. Îşi dădu seama că se mai afla pe cîmpul de luptă. 
Cadavre cu suliți şi săgeți înfipte în ele, coifuri, scuturi. Un steag, mişcat 
uşor de boare îşi plingea parcă morții. 

Încet, cu mare trudă, mai-mai să-şi piardă cunoştinţa, Ariort se ridică 
în capul oaselor. Cirpa căzu de pe ochiul rănit. Cu o sfişietoare părere de 
rău îşi dădu scama că nu vede cu el. Duse mîna încet, oprind-o în 
răstimpuri nehotărit şi cînd buricele degetelor, în loc să întilnească tăria 
globului, se afundară în găvanul fleşcăit, îşi trase repede mîna înapoi. El, 
care nu se temuse de moarte, se înfricoşa în fața beteşugului său. Gemu 
îndurerat: „Chior, pocit pentru tot restul zilelor!” 

Căută cu înfrigurare jungherul, îl scoase şi-l ridică în dreptul inimii, 
dar în clipa următoare mîna îi căzu neputincioasă. Moartea nu i se mai 
părea ademenitoare ca atunci, în toiul luptei. Ştia că a-şi face singur seama 
este un fapt lipsit de glorie, blestemat de credinţă, o cufundare în beznă, o 
veşnică rătăcire a sufletului în căutare de odihnă. Izbăvirea va trebui s-o 
caute tot în luptă. Pină atunci se va descurca şi cu un singur ochi. Se va 
obişnui şi va dobori încă mulți duşmani. 

Luînd această hotărire, se uşură nespus. Dorul de viață, eliberat de 
blestem, îl cuprinse, se lipise de el ca o femeie drăgăstoasă, trezindu-i 
simțurile, îndemnindu-l la acţiune. 

Privi în jur cu băgare de scamă, ascultind cu urechile ciulite. 
Departe, înspre miazăzi, drept sub furca alburie a Căii Robilor, mijeau 
focurile lagărului roman. Ce alta putea să fie? Cei din neamul său au fost 
învinşi şi s-au risipit. Cît vedea cu ochiul, nu zări o singură ființă teafără, în 
stare să umble. Auzea din cînd în cînd cîte un geamăt, poate ultimul, 
venind din noapte; încolo, doar mirosul dulceag al sîngelui amestecat cu 
izul pămîntului umed şi abia simţitele mhezme ale florilor, a ierbii fragede, 
aduse de boarea călduță. 

Privi stelele şi hotări să apuce către apus, acolo unde Carul Mare îşi 
înfigea oiştea în cheia bolții cereşti. Ştia bine aceste locuri. Dincolo de rîu 
încep codrii şi se va pierde în ei, căutindu-şi rostul. Bijbii în jurul său şi 
ridică de jos o sabie. I se păru grea, aşa slăbit cum era, dar n-o schimbă cu 


alta. Căută un coif potrivit şi un scut rotund de sarmat. Îşi scoase cămaşa, 
dezlipind-o cu greu de pe răni. Rupse fişii din poala ei, puse pămînt pe 
locurile vătămate şi le legă strins. Apoi dezbrăcă pe pipăite un mort şi-şi 
puse hainele lui. Ridică de pe jos cîteva ploşti, clar clătinîndu-le la ureche 
văzu că sint goale şi mistuit de sete, se grăbi către apus. 

Merse încet, împleticindu-se şi poticnindu-se în cadavre, stăpînindu- 
şi durerea, silindu-se să fie atent la toate din jurul său. Din cînd în cînd, îi 
revenea în minte un gînd stăruitor: „De ce romanul îi cruțase viața? De ce 
nu se răzbunase după cum cere legea răzbunării?” întorcea întrebarea pe 
toate părțile, doar-doar îi va da de rost. De acest gînd se anina un altul: 
„Cine i-a pus cîrpa udă pe rană?” O ţinea şi acum în mînă, deşi era 
îmbibată de sînge. „Oare tot romanul i-o puse?” Faptul neînsemnat în sine 
îl obseda. 

Noaptea se lumina pe nesimţite, stelele păleau. Întorcînd capul, văzu 
în urma sa o geană de lumină tivind zarea, iar pe poala cerului, deasupră-i, 
pe Zorel aruncînd văpăi. Văzu stre-curindu-se printre leşuri, spinările 
încovoiate ale fiarelor, atrase de mortăciuni. Trecu foarte aproape de un lup 
care rupea cu lăcomie dintr-un cal. Fiara îşi rînji colții printre fălcile 
înroşite de sînge şi zburlindu-şi părul de pe grumaz, mirii ameninţător. 
Ariort o lăsă să-şi vadă în pace de praznic şi fiara urmărindu-l cu ochii ei de 
jăratec nu se urni din loc. 

Cînd ajunse la capătul cîmpului de bătaie, acolo unde ieri se afla 
aripa dreaptă a oastei dacice şi unde s-au ciocnit mase mari de călăreţi, se 
strecură cu greu printre stirvurile cailor. 

Simti în sfirşit iarba foşnind sub paşii săi. Mergînd, smulgea din cînd 
în cînd smocuri de fire zemoase, ude de rouă şi le sugea cu lăcomie. Cînd 
ajunse la rîu, dădea geană-n geană de somn. 

Ariort privi riul cu apele-i umflate şi se bucură ca un copil. Căută un 
loc unde malul era mai jos, îşi lepădă armele şi căzînd în genunchi, ca în 
fața unui altar, bău pe nerăsuflate. După aceea îşi cufundă capul în unda 
tulbure şi simțind o mare alinare, nu-l scoase decit atunci cînd i se tăie 
răsuflarea. Rămase cîtva timp în genunchi, privind lumea asta mare cu tot 
ce are ea mai bun, doar că o privi de astă dată cu o singură lumină şi asta îl 
duru. 

Căută cîrpa ce-i servise ca prişniță, o spălă cu grijă, o stoarse, o 
flutură ca să se zvinte şi o privi cu băgare de seamă. Pinza nu era de prin 
partea locului; țesătura era mai deasă şi mai fină, de culoare slab verzuie. 
Se vedea că e ruptă din poala unei tunici romane, căci avea de-a lungul 
tivului un meandru stacojiu. Acum ştia că duşmanul, dintr-o pornire 
neînțeleasă, o rupsese din poala sa şi i-o pusese pe rană. Pe vremuri o astfel 
de mărinimie ar fi stîrnit în el izbucniri violente de furie, de astă dată însă 


nu le avu. Tinu un timp cîrpa în bătaia vîntului de dimineaţă, apoi îşi legă 
ochiul cu ea. 

După aceea, se sculă, îşi luă armele şi simțind că nu va avea puteri 
să străbată înot nici măcar acest mic şi domol rîu, se duse să caute un vad. 
Primejdia trecuse, putea să nu se mai grăbească. 

Pe cerul verzui apărură stoluri negre de corbi. Păsările morții zburau 
dînd greoi din aripi şi croncănind cu voioşie. Sus de tot, se roteau în cercuri 
line vulturii. 

După ce înaintară pînă la Sucidava, distrusă de daci, romanii îşi 
aşezară tabăra pe malul stîng al Marisului, aşteptînd să le vină din urmă 
convoaiele cu cele necesare vieții. 

Plouase cîteva zile în şir şi drumurile erau desfundate. Se umbla greu 
şi se lucra anevoie, dar răgazul era binevenit pentru oamenii care, de la 
lupta cea mare, au dus-o numai în corvezi şi marşuri. 

Dar în curînd drumurile se uscară şi oastea porni înainte de-a lungul 
rîului cu ape line, adinci şi învirtejite, pe lingă luncile sale pline de 
freamătul plopilor, sălciilor şi răchitelor. 

Istovite sub greutatea sarcinilor, cohortele se strecurau, una după 
alta, ocolind cu prudenţă răcoarea foşnitoare a pădurilor, aruncînd priviri 
neîncrezătoare în jur. 

Noaptea, cînd romanii, împrejmuindu-se în grabă cu şanţuri şi valuri 
de pămînt, îşi odihneau trupurile ostenite, se aprindeau în beznă, licărind 
ca nişte licurici, focurile de strajă ale dacilor. Erau semnalele transmise, din 
culme în culme, către inima ţării şi în clipirile lor erau ascunse ştirile 
precise despre numărul, drumul urmat şi locurile de popas a legiunilor 
romane. 

Strinşi în jurul focurilor, ostaşii ascultau povestirile acelora care 
colindaseră această țară cu prilejul primului război, ale acelora care au 
pătimit aici ca prizonieri sau iscoade, care au asudat şi au singerat sub 
zidurile cetăților dacice. Ştiau că nu va fi uşor să străbată aceste meleaguri, 
să urce costişele prăpăstioase, să se strecoare prin fundul văilor adinci, să 
se afunde în codrii întunecoşi, pîndiți şi urmăriți de vitejii daci. 

În sfirşit, după zile de marşuri, romanii se opriră în preajma localităţii 
Germisara, distrusă şi ea, şi se apucară să construiască un castru definitiv. 
Înălțat pe malul drept al Marisului, acesta fu legat printr-un pod de vase de 
malul sting, unde s-a construit un vast castru de pămînt, pentru 
adăpostirea convoaielor de căruțe şi maşini, a magaziilor intendenţei şi a 
grajdurilor. 

În castrul cel nou, întărit după toate regulile fortificațiilor, împăratul 
îşi stabili cartierul său general şi de aici oastea urma să se împartă în mai 
multe grupuri ca să atace concentric Sarmizegetusa. 

În aceste pregătiri şi incursiuni de recunoaştere trecu tot Aprilie şi 
sosiră idele lunii Mai. Luna zeiței primăverii, Maia, cu tot alaiul ei de 
splendori nu adusese nici o bucurie oamenilor, dimpotrivă au trebuit să 
muncească din răsputeri ca să facă faţă împrejurărilor în care se pregătea 
una dintre cele mai periculoase acţiuni din istoria Romei. 

Pregătirile îi luau tribunului Longinus tot timpul şi pe seară, cînd se 
întorcea ostenit la cantonament, urmat de nu mai puţin truditul Asdus, se 
trîntea în pat adormind pe loc. În timpul zilei treburile îi copleşeau. Cohorta 
trebuia instruită, exersată, echipată, nu putea fi neglijat nici un amănunt. 

Dacă piîn-acum, unităţile erau urmate de convoiul de căruţe cu cele 
necesare vieţii, muncii şi luptei, de acum încolo despărțindu-se de trunchiul 
armatei, ele aveau nevoie de mobilitate şi independenţă. 

Pentru a se avinta în misiuni periculoase, pe drumuri impracticabile 
sau de-a dreptul prin desişul codrilor, cohortele trebuiau antrenate şi 
obişnuite să poarte totul cu ele; fiecare ostaş era aidoma unui catir încărcat 
pînă la limita rezistenţei lui. 

Legiunile Macedonica şi a XIII Gemina aveau de îndeplinit una dintre 
cele mai grele misiuni — să urce pe valea rîului care izvora la miazăzi de 
Sarmizegetusa şi se vărsa în Maris în dreptul Germisarei. Pe această vale se 
aflau cele mai multe cetăți dacice, unele socotite inexpugnabile din pricina 
poziției şi tăriei zidurilor. Era şi firesc ca această vale, cea mai accesibilă şi 
cea mai lungă de prin partea locului, artera principală care lega oraşul de 
scaun de restul țării, să fie păzită cu străşnicie. 

Împăratul ştia că regele Decebal neavînd nici o speranţă să-l bată în 
cîmpie îl atrăgea în locuri strimte, unde totul le venea într-ajutor dacilor şi 
totul sta împotriva oastei romane. A pătrunde în acele locuri pe care însăşi 
natura le apără şi unde se concentrase tot ce era mai bun şi mai credincios 
cauzei dacice, ar fi fost poate fatal pentru romani. Tocmai de aceea 
împăratul şi generalii săi nu precupeţiră nici un efort, nu neglijară nici un 
amănunt, înainte de a porni la atac. 

În ajunul plecării împăratul trecu în revistă cele două legiuni. El 
zăbovi ceva mai mult în faţa primei cohorte a legiunii Macedonica. Îi era 
dragă această glorioasă unitate şi pe mulți dintre oşteni îi cunoştea 
personal. Cu bunăvoinţța-i de totdeauna, el se întreţinu cu Lucius şi îi 
aminti că acum are prilejul să-şi răzbune părintele. Zăbovi apoi lingă ste- 
garul legiunii, Junius Cappa reînnoindu-şi promisiunile făcute iarna 
trecută la Praetorium. Spuse cîteva cuvinte veteranului reangajat Caliga şi- 
şi aminti şi de voinicul Asdus. După ce mai vorbi cu cîțiva ostaşi pe care-i 

cunoscuse în diferite ocazii, împăratul se întoarse lingă Marcellinus şi-i 
mulțumi pentru starea exemplară a legiunii. 

Lucius era alături. Zimbindu-i la despărţire, împăratul îşi alătură 
calul de al lui şi-i zise încet: 

— Dacă te vei întilni cumva cu fecioara care te-a ajutat să evadezi, să 
nu uiţi de datoria ta de ostaş roman. 

Şi, ameninţindu-l în glumă cu degeml, adăugă: 

— Dar nici s-o laşi să se prăpădească printre urgiile războiului nu ar 
fi demn de tine. Cum o cheamă? 

— Aya, fiica lui Diaies, auguste, răspunse Lucius tot atît de încet 
simțind că roşeşte. 

Traian făcu semn cu mina că inspecția a luat sfirşit. Marcellinus se 
întoarse către legiune şi strigă: 

—  Atenţiune, Mecedonica! Augustului împărat, divinului Nerva 
Traian, salut! 

În zbucium şi încordare treceau zilele, adăogînd noi fapte la cele 
vechi. 

Romanii înaintau cu dîrzenie, dacii se apărau cu înverşunare. 

Cetățile, după zile şi zile de asalt şi încleştări mortale, cădeau una 
după alta. În faţa tehnicii şi disciplinii romane se prăbuşeau impunătoarele 
fortificații, înălțate pe stinci semețe, la răscruce de drumuri, pe locuri înalte 
ce închideau strimtorile la gura văilor, ori în cumpăna apelor; se năruiau 
zidurile groase, luau foc turnurile şi foişoarele. 

Şi de o parte şi de alta curgea multă sudoare şi singe, iar încordarea 
şi înrăirea atinseră culmea. Dacii îi hărțuiau pe romani zi şi noapte, romanii 
îi vinau ca pe nişte fiare. Femeile dacice îşi răzbunau cumplit morții, 
arzindu-i şi jupuindu-i de vii pe prizonieri. Romanii îi mînau în robie pe acei 
care nu au fost omoriţi în clipe de mînie. Detaşamente de numizi şi mauri, 
băgînd spaima cu neobişnuita lor înfăţişare, colindau ţara în lung şi în lat, 
hăituind pe localnici cum hăituiesc vinătorii vinatul, mînind pe drumul 
sclaviei rînduri nesfirşite de nenorociți. 

Între Aluta şi Tsierna, între Maris şi munţi, ţara se zbătea în ghearele 
morții. Mii de oameni luau calea bejeniei, ascunzindu-se în locuri sălbatice 
şi inaccesibile. Mănoasele văi largi ale Marisului şi ale Alutei au rămas 
pustii, cîmpurile nelucrate, viile şi livezile neîngrijite, stupinele şi stinele 
părăsite. Cu bruma de avere încărcată în căruţe şi pe cai, locuitorii se refu- 
giau la munte în aşteptarea vremurilor mai bune. Nici un bărbat în stare să 
miînuiască o armă nu rămiînea la vatră şi lăsîndu-şi femeile, copiii şi bătrinii 
să se descurce singuri, după puterile şi priceperea lor. Plecau sub steagurile 
regelui Decebal. Încleştarea era pe viaţă şi pe moarte; nimeni nu se aştepta 

la îndurare, fiecare prefera moartea sclaviei. Setoşi de sînge şi răzbunare, 
dacii îşi vindeau scump vieţile. 

Romanii, pregătiți de astă dată cu tot ce le lipsea în primul război, 
înarmați cu experienţă, cunoaşterea locurilor şi obiceiurilor, îi stringeau pe 
daci în cleştele nemilos al capcanei. 

Zdrenţuite şi obosite de asediul cetăților din preajma Sarmizegetusci, 
legiunile Macedonica şi a XIII Gemina, părăsind valea, se îndreptară de-a 
dreptul peste dealuri către ultimul punct de rezistenţă ce se mai afla în acea 
parte, la apus de cetatea de scaun. 

Îşi stabiliră tabăra pe o înălțime cu povîrnişuri line, cam la o milă şi 
jumătate de cetate. 

Lucrind la întărirea lagărului, oştenii aruncau din cînd în cînd cîte o 
privire către dealul grebănos cu pereții abrupți de stincă roşie şi oftau din 
rărunchi. Strîns între două piraie apropiate, dealul se înălța semet. Zidurile 
erau groase şi alcătuite din blocuri mari. Patru turnuri masive o străjuiau 
la colțuri, iar al cincilea la mijlocul zidului pe partea cealaltă. Dinspre 
miazănoapte, se aflau, la o mică distanţă de zidul înalt, încă două întărituri 
pătrate, un fel de bastioane. Dinspre răsărit dira albicioasă a unui drum 
pavat cu lespezi era străjuită de trei turnuri de piatră, unul jos şi două mai 
sus, de o parte şi alta la distanţe egale. 

Nu degeaba oftau ostaşii. Dintre toate cetățile asediate pină acum, 
aceasta părea de necucerit. 

După o zi de odihnă, în timpul căreia comandanții făcură 
recunoaşteri, teama se mai risipi. Centurionul Cappa, care în primul război 
cu dacii luase parte la asediul acestei cetăți, conduse cercetările şi raportă 
că cetatea reclădită în ultimii ani este de astă dată mai puternică şi că 
asediul trebuieşte pornit dinspre soare-răsare, unde povirnişul este domol 
şi unde piraiele, depărtindu-se unul de altul, lăsau destul loc desfăşurării 
operațiunilor. 

În zorii celei de a treia zi, romanii, făcînd un mare ocol, trecură pîriul 
într-un loc prielnic şi apărură în fața cetăţii, de astă dată dinspre răsărit. 
Dar îndată ce începură lucrările de pregătire ale asaltului, sosi un curier de 
la înaltul comandament. Marcellinus primise poruncă să plece neîntirziat 
cu legiunea sa sub zidurile Sarmizegetusei, lăsînd Gemina să se descurce 
singură cu asediul cetății de pe stinca roşie. Curierul mai aduse şi cîteva 
scrisori întirziate din pricina evenimentelor, dintre care una era adresată 
tribunului Lucius Longinus. 

Tot de la curier, comandanții aflară vestea căderii cetății dacice de la 
miazănoapte, ultima din acea parte. De asemenea curierul le aduse la 
cunoştinţă că în preajma Sarmizegetusei se află locul de concentrare al 
robilor luaţi în acesta parte a ţării şi-i sfătuia pe comandanți să-l viziteze cu 
prima ocazie. 


Scrisoarea era răspunsul lui Bassus, căruia Lucius îi scrisese acum o 
lună la Drobeta şi sub protecția căruia se afla Sama, iubita lui Asdus. 

Parcurgind în grabă rîndurile epistolei, Lucius o bagă în sîn şi 
preocupat de cu totul altceva porni spre cortul său. 

Vestea despre marele lagăr al robilor daci i se înfipse adînc în minte, 
răpindu-i liniştea sufletească. Cuprins de nelinişte, din ce în ce mai 
apăsătoare, şi plin de nerăbdarea de a porni cît mai degrabă. Îşi amintea 
mereu cuvintele curierului: „Cînd veţi ajunge la Sarmizegetusa, nu vă va fi 
greu să găsiți prilejul de a vizita lagărul robilor daci, printre care se află şi 
multe femei.” Risul cinic cu care-şi încheia fraza îi încorda lui Lucius 
simţurile. Îşi dădu seama că şi acum, ca de obicei, se fac abuzuri şi din 
masa sclavilor, considerată pin-la licitație avut obştesc, se smulg florile cele 
mai frumoase pentru a îndestula poftele acelora care dețin puterea. 
Marcellinus care era de față îi surprinse privirea, îl înțelese şi fără să zică 
un cuvînt îl cuprinse cu mina pe după umeri. 

Recunoscător prietenului său pentru această tăcută încurajare, porni 
spre cantonament. 

Asediul Sarmizegetusei încă nu începuse cînd legiunea Macedonica 
îşi ocupă locul între Apollinaris şi a XIV Gemina. 

Împresurînd cetatea şi avînd veşti precise că în afara zidurilor ei nu 
rămăsese nici un conducător dac capabil să ridice steagul revoltei în vreo 
parte a țării şi să-i amenințe de la spate, romanii nu se grăbeau. Fiece zi era 
în folosul lor şi spre nenorocirea celor asediați, căci marele număr al 
oştenilor şi al acelor refugiați în incinta cetății însemna tot atîtea guri de 
hrănit din rezervele vitale, oricît ar fi ele de mari. 

Propunerea unor tratative din partea regelui Decebal fu respinsă şi 
solii fură izgoniți din lagăr în huiduielile întregii armate. Acum cînd îl avea 
în mînă pe Decebal, cu rudele, sfetnicii şi generalii săi, cînd aproape toate 
focarele de rezistenţă fuseseră lichidate, cînd primea ajutorul multora dintre 
foştii aliați ai regelui dac, împăratul nu mai dorea pace, aşa cum a dorit-o 
în primul război, cînd o şedere mai prelungită într-o țară ostilă putea să-i 
fie fatală. 

Simultan cu asediul Sarmizegetusei, Cornelius Falco, zdrobind 
rezistența dacilor în trecătoarea Tsiernei şi sfărimîndu-le ultima stavilă la 
Tapae, porni spre miazănoapte. Trecind aproape de pămînturile iagizilor şi 
tauriscilor, băgă spaima în aceste seminții, şovăitoare de felul lor. Prinții şi 
nobilii care veneau să i se închine erau primiți cu îngăduinţă. Falco îi punea 
să jure credinţă, le lua bani, oprea ostateci, dar le cruța pămînturile şi 
aşezările. 


Legiunea Claudia Pia Fidelis, cu unităţile-i ajutătoare, care 
pătrunsese în Dacia prin strimtoarea Angustiae, dinspre răsărit, urmărea 
acelaşi lucru. Această oaste, în număr de vreo zece mii de oameni, după ce-i 
înfricoşă pe Costoboci şi Dacii Mari de la miazănoapte, făcu joncţiunea cu 
legiunea Flavia Felix a lui Cornelius Falco. 

În aproape toate localităţile importante din Dacia fură construite 
castre provizorii, instalate garnizoane şi fu pusă temelia organizării 
administrative a provinciei în devenire. 

Curierii băteau fără încetare drumurile între castrele nou înființate şi 
înaltul comandament, ducînd şi aducînd porunci şi rapoarte, împrăştiind 
veştile despre prăbuşirea Daciei la picioarele eternei Rome. Traian, escortat 
de trupele sale de preto-rieni, părăsi Germisara şi ajuns în preajma cetății 
de scaun a regelui Decebal îşi stabili cartierul general într-un castru nou. 


x 


Îndată după instalarea pe poziție, în zori de zi, Lucius îl căută pe 
Marcellinus şi-l văzu ieşind din comandament împreună cu Manlius, şeful 
de lucrări al armatei. Prietenul îl zări şi-i spuse să-l aştepte puţin. Peste un 
timp el îşi luă rămas bun de la Manlius şi veni radios către Lucius. 

— De ce eşti atit de posomoriît? îl întrebă. 

— Papirius, am auzit adineaori că împăratul este aşteptat de la o zi la 
aha. Presupunînd că atunci nu voi mai putea scăpa, te rog să mă învoieşti 
pentru o jumătate de zi ca să vizitez lagărul de robi de prin apropiere. 

— Ți-e teamă să nu fie şi Aya acolo? 

— Mi-e teamă de toate cînd vine vorba de ea şi trebuie să fac tot ce- 
mi stă în putință; nu pot să nesocotesc nimic, nu am dreptul. Nu pentru 
liniştea mea proprie o caut, aş fi fost prea egoist; o caut pentru ea însăşi. 
Nu vreau să mai sufere, vreau să fie fericită. 

— Mi-ai spus o dată că ai un indiciu unde ar fi putut să fie. 

— Da, de la Sama, iubita lui Asdus. Cică ar fi auzit de la servitorii din 
palatul lui Decebal că sfetnicul Diaies, de la evadarea mea şi a lui Filimon, 
temiîndu-se că ne vom reîntoarce cu oaste, ar fi părăsit cetatea şi că ar fi 
dus-o la muntele sfint — Cogheonul. 

— Ştii unde se află? 

— Nici măcar Cappa nu ştie. Asdus se informează mereu, dar ştirile 
sint ciudat de contradictorii. 

— Pesemne dacii țin în mare taină locul unde se află lăcaşul sfint. 

— Tocmai asta mă exasperează. Am impresia că dacii preferă să 
moară decit să divulge duşmanilor ceea ce pentru ei este lucrul cel mai 
sacru din lume. 

— Dacă vom pune mina pe cîțiva slujitori din palat, după ce vom 
răzbi în cetate, atunci poate vom afla. 


Începură zilele înfrigurate ale asediului. Zgomotul asurzitor, 
freamătul de voci şi un continuu du-te-vino domneau în jurul 
Sarmizegetusei. Cuprinşi de febra nerăbdării, ostaşii se înrăiră şi-şi puseră 
în gînd să termine o dată cu acest ultim punct de rezistență. Aruncînd din 
cînd în cînd cîte o privire către zidurile înțesate de daci, romanii îşi scuipau 
în palme apucind mai vîrtos coada hirlețului sau a bardei, a tirnăcopului 
sau a ciocanului. 

Mulțimea dacilor închişi în cetate părea hotărită să se apere cu 
înverşunare, ba să şi atace la nevoie, de aceea romanii îşi împărțiră oastea 
în două, o parte păzea, cealaltă lucra; şi aşa cu rîndul zi şi noapte. 

Locuri potrivite pentru construirea şi apropierea maşinilor şi 
turnurilor de asalt nu erau multe, numai dinspre apus şi miazăzi şi acolo se 
înghesuiau ostaşii-meseriaşi, acolo construiau un „agger” adică întărituri de 
pămînt cu şanţuri, abatize, palisade, acolo se amenajau platforme pentru 
baliste şi catapulte, rampe de acces pentru tarane şi turnuri mobile. 

În această activitate clocotitoare zilele treceau una după alta, mai 
calde, mai reci, cu vînt sau liniştite, cu ploi şi furtuni. Nici un ostaş nu-şi 
bătea capul cum va trece şi această ultimă încercare a războiului, care ar 
putea să-l ducă pe malurile sumbre ale rîului Lethe ca să bea din apa 
uitării sau să-l cruțe scoțindu-i sorții norocoşi ai izbînzii şi poate ai gloriei. 
Nici unul nu se ostenea gîndind că poate în curînd mama îl va boci lovindu- 
se năpraznic cu pumnii în piept, în schimb fiecare se şi vedea, pentru un 
timp măcar, răsfățatul Lubentinei, zeița dragostei şi al lui Dionysos — zeul 
vinului. 

În lagărul roman domnea o vigilență ascuţită şi asta cu atît mai mult 
cu cît dacii se dovediră a fi de o îndrăzneală fără margini. 

Un oştean de al lui Decebal, curajos pînă la necugetare şi mai furios 
decît toate cele trei furii la un loc, pusese stăpinire pe spiritele asediatorilor. 

În fruntea unei cete de voinici disperaţi, sfidînd moartea, năvălea ca 
un duh distrugător, cădea ca un trăsnet, nimicind totul în calea sa. 

Acest geniu al răzbunării avea un singur ochi şi asta îi înspăimînta pe 
ostaşii superstițioşi mai mult decit dacă ar fi avut un corn în frunte. 
Strigătul — „Vine Chioru!” era cea mai cumplită alarmă. 

Citeodată ziua, dar mai ales noaptea, cu vioiciunea şopirlei şi 
îndrăzneala şoimului, Chiorul se abătea asupra celui mai slab punct, peste 
vreun retranşament în lucru, în mijlocul ostaşilor care trudeau la vreo 
maşină, în timpul schimbării gărzilor, cînd unitatea era prea avintată sau 
izolată de vreun impediment. 

Multe vieţi au fost curmate pe neaşteptate, multe lucrări zădărnicite, 
fără ca cineva să-i poată veni de hac viteazului dac. Nu era chip să-l 


păcălească, nici să-l atragă în cursă; avea Chiorul un simț aparte, care-l 
prevenea de primejdie. 

Puţini dintre acei ce-l priviseră în față scăpaseră cu viața şi, 
înspăimintaţi, îl credeau supraom, duh nepămîntean, îi exagerau vigoarea 
şi-i atribuiau puteri supranaturale. 

Unitatea tribunului Longinus se afla, pe versantul sudic extrem, lingă 
colțul răsăritean al întăritorilor dacice. Aici, dealul era abrupt, iar sectorul 
retranşamentului era limitat în stinga de o ripă prăpăstioasă prin care se 
scurgea o şuviță de apă, iar în dreapta de un turn izolat, construit de daci 
pe un pripor. Aici, terenul nu permitea lucrări regulate de asediu şi 
misiunea legiunii Macedonica era, deocamdată, de a se întări pe poziție. 

Pădurea de fag destul de deasă din acea parte fusese tăiată de daci 
încă din primăvară şi tot versantul era năpădit de lăstăriş, care putea oferi 
atit asediaţilor cît şi asediatorilor adăpost pentru eventualele incursiuni. La 
început, comandamentul roman ordonă curățirea locurilor dar îndată se 
răsgindi, contramandind acel ordin, socotind vegetația mult mai de folos 
pentru asalt decit ar fi fost ea pentru cei din cetate. 

„Chiorul” nu-i siciise deocamdată, deşi năvălise în două rînduri în 
stinga ripei, în sectorul legiunii XIV Gemina şi arsese aproape în întregime 
scuturile de scînduri, mobile, împinse din nesăbuinţă prea devreme pe 
teşitura unui pripor, prea aproape de ziduri. 

Deşi deformările credulilor şi superstițioşilor ostaşi îi atribuiau 
„Chiorului” neverosimila şi supranaturala putinţă de a se afla în acelaşi 
timp în locuri diferite, comandanții, însă, îşi dădeau seama că în cetatea de 
scaun a regelui Decebal se strinsese tot ce era mai falnic în ţara asta şi că 
mulți viteji neobosiţi şi curajoşi iau parte la zădărnicirea pregătirilor romane 
şi că strigătul „Vine Chioru!” se referă mai mult la acțiune decît la acei ce o 
conduc. Era evident că, fără să vrea, Chiorul îi jefuieşte de laurii victoriei pe 
tovarăşii săi de arme şi asta n-ar fi fost atît de important dacă n-ar fi con- 
tribuit la nedumerirea şi spaima romanilor. 

Comandamentul cîntări bine acest fapt şi socotindu-l pe cît de 
vătămător pe atit de binevenit ducerii asediului, căută să tragă foloase din 
ambele lui laturi. 

Cînd legendarul Chior sau poate un altul, nimeni nu putea să jure, 
arsese paravanele-scuturi, centuria care stătea de pază, cuprinsă de 
panică, o luă la fugă înspăimiîintată de ceata de diavoli apărută ca din 
pămînt, cu făclii gata aprinse deşi nimeni nu văzuse licărind vreo lumină. 
Surpriza şi spaima erau atit de mari încît nici o unitate oricît ar fi fost de 
vitează şi de disciplinată nu i-ar fi putut face față. Cînd, îndemnați de 
loviturile şi blestemele centurionului, oamenii se adunară şi porniră la 
contraatac, cînd sosiră ajutoarele, totul se sfirşise. Dacii se topiseră în 

noapte, care părea şi mai neagră în jurul celor douăzeci de paravane 
mistuite de flăcări. 


Aflind despre acest caz, Lusius Quietus hotărî să-l folosească drept 
exemplu armatei întregi. Faptul că centuria în cauză pierduse în timpul 
atacului doar patru oameni, fu socotit drept cea mai bună dovadă de 
laşitate şi a doua zi comandantul, aspru mustrat, primi poruncă să 
pedepsească unitatea cu decimarea. 

Groaznica sancțiune penală se desfăşură într-un loc ferit, în prezența 
delegaților trimişi de cohorte. Judecătorii scoaseră din rîndurile centuriei pe 
fiecare al zecelea ostaş şi după ce nefericiților li se citi verdictul fură dați pe 
mîna lictorilor, care îi decapitară. 

Cruda măsură îşi avu efectul. Martorii decimării, printre care se afla 
şi Iunius Cappa, povestiră unităților din care făceau parte de oribila moarte, 
lipsită de glorie şi care pe deasupra arunca o umbră nefastă nu numai 
asupra moştenitorilor lor, dar şi asupra glorioasei legiuni din care făcuseră 
parte. Supraviețuitorii, acei pe care Fortuna nu-i atinsese cu sorții ei, nu 
scăpau nici ei de ruşine şi pentru a se reabilita trebuiau ori să moară în 
luptă, ori să se acopere de glorie. Centurionul, singurul care nu fugise în 
fața dacilor, în afară de cei patru care au căzut de la început, deşi sorții nu- 
l atinseră, ceru să fie decapitat şi el, dar judecătorii, socotindu-l demn şi 
curajos, îl absolviră de ruşine, reabilitindu-l ca oştean. 

Chiorul şi alți viteji daci continuau să pricinuiască mari necazuri 
romanilor, dar aceştia neavind de ales între două morți nu mai fugeau în 
fața lor. O dată, nu lipsi mult să-l prindă, dar scăpă din încercuire omorind 
mulți romani. Totuşi, cîțiva din ceata sa fură prinşi şi puşi la chinuri. De la 
aceştia romanii aflară numele eroului chior. Îl chema Ariort. 

Cînd Lucius Longinus auzi despre asta, îşi aminti întîmplările acelei 
seri, cînd îl biruise pe acest Ariort, devenit acum sperietoarea întregii 
armate. Se simțea vinovat pentru faptul că într-un moment de slăbiciune 
sufletească îl cruțase pe acest crunt şi neînduplecat vrăjmaş. Ariort nu-l 
cruțase atunci cînd era lipsit de apărare şi pesemne nu l-ar fi cruțat nici pe 
cimpul de luptă. I se părea chiar, că lăsindu-i viața acestui dac furios, e 
vinovat de moartea celor opt ostaşi romani decimațţi. 

Cu toată strădania dacilor de a zădărnici lucrările de asediu, romanii 
s-au întărit bine pe poziţii, iar vigilența sporită, după exemplul crud al 
decimării, puse stavilă incursiunilor din cetate. Din ce în ce mai rare, 
atacurile dacilor îşi pierdură din intensitate şi încetară de tot. Unii romani 
presupuneau că Ariort-Chiorul fusese rănit sau omorît şi că nimeni nu-l 
mai poate egala în istețime şi îndrăzneală. Presupunerea avu darul să 
potolească spiritele şi să împrăştie spaima, iar către primele ide ale lunii lui 
Iulius, toate erau în ordine, totul era pregătit pentru asalt. 

Înainte de a da poruncă pentru asalt, împăratul cu statul său major 
făcură înconjurul cetăţii, cercetind cu de-amănuntul poziţiile romane şi 
starea trupelor. Traian, deşi ambițios, ca toţi cuceritorii, ţinea mult la viața 
şi bunăstarea oamenilor încredințaţi lui. Pe lîngă faptul că un asediu negli- 
jent pregătit ar putea duce la pierderea multor vieți, el ar putea să fie fatal 
şi din pricina întîrzierii. Erau încă mulți daci liberi în țara asta şi o dată cu 
sosirea anotimpului friguros ei ar fi putut pricinui mari neajunsuri unei 
armate împotmolite în fața unei cetăți greu de cucerit. 

Ziua se dovedi bună pentru inspecţie şi recunoaştere. Cerul piclos 
învăluia totul într-o lumină domoală şi permitea o observaţie justă a cetăţii 
şi a obiectivelor, o apreciere reală a distanțelor, detaliilor şi dimensiunilor. 

Întăriturile dacilor, formate din cetatea propriu-zisă, aşezată pe 
culmea dealului nu prea înalt în comparație cu înălțimile înconjurătoare, şi 
dintr-un complex de terase întărite pe versanții abrupți, dar mai scunzi, 
unite amiîndouă printr-o şea întărită şi ea cu grijă, ofereau o privelişte 
impunătoare, chiar temerară pentru ochii unui profan. 

Oprindu-şi suita de generali şi însoțitori în dreptul părții sudice a 
cetății şi contemplind-o un timp, împăratul zise: 

— În comparaţie cu unele cetăţi din josul rîului, care se află acum în 
mîinile noastre, Sarmizegetusa nu-mi pare nici prea tare şi nici prea 
importantă din punctul de vedere strategic. Lipsa turnurilor de flancare a 
zidurilor pare ciudată şi mă face să presupun că cetatea de scaun a regelui 
Decebal nu a fost construită pentru a susține asedii de lungă durată. Nu e 
decît o incintă destul de impunătoare pentru a adăposti palatul, 
sanctuarele şi unele instituţii, incintă în care el ar fi putut să se retragă în 
timpul unei răscoale locale, cel mult. Singura ei tărie constă în oastea de 
elită care o apără. Cu ea vom avea de furcă, nu cu zidurile cetății. 

— Dar de cincisprezece zile de cînd am încercuit-o, zise Lusius 
Quietus, ei tot consumă din rezervele lor de alimente. Oricît ar fi ele de 
mari, se vor termina în curînd. În mod firesc, cetatea ar suporta două-trei 
mii de guri, dar nu de şapte ori pe atita. Oamenii se înghesuie printre ziduri 
ca sardelele într-un butoi. 

— Totuşi, intră în vorbă Manlius, şeful de lucrări, pe mine mă 
preocupă mai mult rezervele lor de apă sau poate sursa de apă, dacă o 
posedă. În tot cazul, dealul pare să aibă un izvor căci de pe şeaua aceea de 
acolo se prăvălesc două piriiaşe, unul dincoace şi altul dincolo. Ele nu se 
datorează numai ploilor, dovadă sînt ripele acestea adinci. 

— Desigur, îşi dădu părerea Priferinus, debitul lor, la început normal, 
s-a împuţinat simţitor în ultima vreme. Mulțimea dacilor din cetate bea, nu 
glumă, şi o foloseşte la lucrări de apărare. 

— Aveţi cu toţii dreptate. Într-adevăr, cât timp vor avea apă va fi greu 
să-i biruim. După mine, Traian scăzu glasul pin-la şoaptă şi făcîndu-le 

semn să-şi apropie caii de-al său, după mine trebuie să încercăm să punem 
mîna pe şeaua care leagă cetatea de ansamblul de bastioane dinspre 
răsărit. Astfel îi vom împărți în două şi-i vom lipsi de sursa de apă. Este 
evident că izvorul se află în locul cel mai jos al dealului. Deşi locurile sînt 
prăpăstioase şi nu doresc să-mi pierd oamenii în zadar, vă sfătuiesc să vă 
gîndiți la propunerea mea. 

Manlius surise şi scărpinîndu-se în barba ce-i crescuse în timpul 
asediului, zise: 

— Auguste, am şi elaborat o stratagemă. 

— Ai să mi-o spui la comandament, aici sînt prea multe urechi, zise 
Traian arătind către ostaşii ce forfoteau în jur cu fel de fel de treburi. Apoi, 
întorcîndu-se către medicul şi secretarul său Criton, îl întrebă: Ai notat tot 
ce-am spus? 

— Da, divine. 

Criton nota mereu în tăblițe, atît cuvintele împăratului, necesare 
acestuia pentru memorii, cît şi propriile sale gînduri. Poemul său „Getica” 
se apropia de sfirşit şi fiorii deznodămîntului îl îndemnau la lucru. De mult 
voia să viziteze ruinele din jurul cetăţii, dar fie că nu avea timp, fie că nu 
era lăsat să pătrundă în zonele periculoase, încercările sale de a evoca 
aspectul Sarmizegetusei paşnice, dinainte de război, rămineau în proiect. Se 
mulțumea doar să le privească de la distanţă, împrăştiate pe versanți şi de- 
a lungul văii. 

După dimensiuni şi materialul folosit, ruinele păreau să fie ale unor 
case sau vile impozante, pesemne construite de mari demnitari şi bogătaşi, 
proprietari de vaste terenuri. Deşi construite fără un plan anume, toate la 
un loc, împreună cu haotica îngrămădire a caselor din cartierele mărginaşe, 
căzute acum în ruină, ele îl îmbiau pe Criton să reconstituie tabloul 
înfloritor al acestei capitale barbare, să-l cînte în iambii împrumutați de la 
Virgiliu. Prietenii şi însuşi împăratul îşi băteau joc de el, numindu-l în 
glumă „medicul poeţilor şi poetul medicilor”, dar puţin îi păsa că n-au 
încredere în talentul său; le va dovedi pîn-la urmă ce poate. Şi, zimbind 
discret sieşi, legăna un gînd tainic, pe care nu i-a destăinuit niciodată 
nimănui: „Şi augustul Traian scrie memorii după tiparul lui «De bello galico» 
al marelui Caesar, denumindu-le «De bello dacico», dar fie vorba între mine 
şi mine, emulul nici măcar nu l-a egalat pe maestru, d-apoi să-l întreacă.” 

Deocamdată, spre marea sa surprindere şi decepţie, Criton privea 
cum soldații, distrugători ca totdeauna, cară pietrele ruinelor fostului oraş, 
folosindu-le la întărirea retranşamentelor, ori depozitindu-le lîngă baliste ca 
să le arunce miine, cu mare gălăgie, în capul acelora care cu trudă şi migală 
le-au adus şi le-au întocmit în case şi edificii, acum risipite. 

— Criton, zise împăratul bine dispus, la ce visezi poete? 


— Divine, mă gindeam la faima trecătoare a acestui oraş barbar, pe 
care nu am avut norocul să-l admir cînd era înfloritor, nu am norocul să-l 
contemplu pe-ndelete nici acum cînd a căzut în ruină, dar poate voi avea 
norocul, grație puterii de evocare poetică, să-l cînt pentru generaţiile 
viitoare. 

Împăratul şi generalii rîdeau plini de voie bună. 

— Deşi eşti un poet mediocru, zise Traian, ai totuşi intenţii bune 
pentru care te felicit. Un singur lucru mă nedumereşte, cum poți tu să te 
inspiri pentru un poem înălțător în aceste împrejurări prozaice? 

— Nu ştiu nici eu, divine, barem dacă aş fi scris memorii de război. 

Traian nu se supără la această aluzie, deşi o pricepu, îl amenință 
doar cu degetul, rizînd discret. 

— Deocamdată, iubite medic, în calitatea ta de secretar, notează, ca 
să nu uit, să mi-l cheme pe Papirius Marcellinus după amiază la 
comandament. 

Cu aceste cuvinte, Traian îşi încheie recunoaşterea şi-şi îndemnă 
calul către lunca rîului. 


x 


După ce făcu ocolul obişnuit al zidurilor, regele Decebal se duse în 
marele sanctuar ca să se roage. De cînd romanii împresuraseră 
Sarmizegetusa, venea seară de seară în acest loc sfint. 

În ciuda calamităților asediului, al zgomotului din afara şi dinăuntrul 
cetății, în ciuda prezenţei ostaşilor în preajma locaşului sfint, numai aici în 
incinta rotundă a blocurilor mari de piatră, unite într-o armonie sobră, 
printre coloanele dispuse într-o ordine plină de tilcul revelațtiilor şi a 
simbolurilor eterne, călcîind pe aceste lespezi sonore, ascultînd foşnetul 
dumbrăvii sacre, înfiorată de vintul înălțimilor, numai aici putea regele să 
se concentreze, să mediteze, să-şi cumpănească în linişte gîndurile negre cu 
cele luminoase. 

Ostaşii, atît de mulți în cetate că pînă şi aici, în jurul sanctuarului îşi 
făcuseră sălaşe, se retraseră către ziduri, căutindu-şi de lucru în altă parte, 
ca să nu-l stinjenească pe conducătorul lor. 

Mai marele preoţilor din Sarmizegetusa îl aştepta îngenunchiat în fața 
altarului. Pe două coloane scunde, în vase de cult, ardeau răşini aromatice. 
Regele îngenunche alături şi se rugă fierbinte marelui Zalmoxis, apoi 
preotul îl binecuvîntă şi-l lăsă singur cu gindurile sale. 

Şi erau multe, aceste gînduri, prea multe pentru un om, chiar pentru 
un om neobişnuit — cum era Decebal. Şuvoiul lor, tulbure şi rece, îl tira 
înghețindu-i inima de spaimă, spaimă nu pentru sine, ci pentru poporul 
său. Ştia prea bine că unui rege învingător i se iartă toate greşelile, celui 
învins nici una. 

Zbătindu-se în ghearele îndoielii, îşi punea, nu mai ştia nici el pentru 
a cîta oară, întrebarea: Cine-i vinovatul? Fără să vrea, se surprindea 
căutînd vinovați printre înaintaşii săi. Pentru ce şi cui i-a venit necugetatul 
gind de a înfrunta Roma — zeița căreia i se închină toate neamurile 
pămîntului şi care nu are pereche în lume? Cutezanţa a fost mare, dar nu 
pentru acel ce o săvirşise întîi, ci pentru el — Decebal, căruia soarta îi 
rezervase ultimul şi tragicul rol. 

Nu putea şi nu voia să admită că este singurul vinovat, dimpotrivă, i 
se părea că dintre toţi regii Daciei este cel mai nevinovat; i se părea că 
soarta l-a ales anume pentru a ispăşi nesăbuinţele altora. Oare nu se vede 
asta din faptul că regele Duras îi cedase de bună voie puterea, pe care 
mîinile sale bătrine nu mai erau în stare s-o țină? 

Dacă totuşi el, Decebal, şi-a tiriît poporul în această groznică 
aventură, acum nu mai are încotro, căci la rindul său el este cel tîrît. Se 
străduia din răsputeri să nu se confunde cu poporul, să-l scoată din cauză, 
căci îşi dădea bine seama că Roma îi vrea poporul, nu pe el; de la popor, ea 
poate lua totul, de la el — doar capul, cu care fiii ei o să se joace, 
aruncîndu-l ca pe o minge unii altora. 

Acum era tirziu şi de prisos a le reproşa înaintaşilor nesocotinţele lor; 
sint de mult oale şi ulcele. La ce bun să le impute morţilor greşeala de a se 
fi amestecat în mocirla luptelor civile care au zguduit Roma acum un secol, 
sau faptul că au făcut negoț de sclavi daci, umplind pieţile romane cu frați 
de acelaşi sînge, luaţi prizonieri în luptele interne ce au sfişiat pe vremuri 
țara. Toate acestea au atras atenția Romei, care nu se grăbeşte, dar nici nu 
uită vreodată. 

Foşnetul dumbrăvii şi neîncetata alunecare a norilor pe cerul 
înserării îi potoliră zbuciumul sufletesc, împăcîndu-l cu soarta. Gindurile 
negre cedau treptat locul celor luminoase, speranţei că încă nu este totul 
pierdut. Căuta cu înfrigurare ieşiri din acest sinistru ungher în care l-au 
înghesuit duşmanii. Începea să le vadă pe toate oglindite ideal în dorul 
negrăit pentru dreptate, în neasemuită frumuseţe a libertăţii. A lupta şi a se 
împotrivi cu dirzenie soartei era singura ieşire din impas. Speranţa îi 
încălzea sufletul, dindu-i credință că totul depinde de istețimea şi vitejia 
apărătorilor Sarmizegetusei. Această speranţă se înfiripă încet, crescînd din 
ce în ce mai mult, chemînd într-ajutor realitatea cu toate posibilităţile ei, 
cufundindu-l în lumea plină de sevă a amănuntelor salvatoare. 

Dacă va reuşi să-i ţină în loc pe romani pînă la începerea ploilor de 
toamnă, atunci toate se vor putea schimba. 

Cetatea avea multe cusururi, nu era zidită anume pentru a face față 
asediilor îndelungate, totuşi datorită mulțimii apărătorilor şi hotăririi lor, ea 
ar putea rezista. 


Cu toată strictețea încercuirii, dacii se strecurau din şi în cetate, 
aducînd veşti, tinind legătura cu numeroasele cete retrase în regiunea 
muntoasă, ascunse prin coclauri sălbatice şi împădurite, aşteptind doar un 
conducător care să le adune şi să le ducă la luptă. 

Regele ştia că nu poate să părăsească cetatea, asta i-ar descuraja pe 
apărătorii ei. Atunci, pe cine ar fi putut să trimită în locul său? Vezina 
zăcea şi acum în pat, în urma rănii primite în lupta cea mare. Dieghes nu 
este iubit de popor din pricina firii sale iuți şi înclinate către cruzime. 
Susagus, care cu toată virsta sa este un mare general, are nevoie de oaste 
de-a gata şi nu va fi în stare să şi-o înjghebe. Ceilalți sfetnici, graşi şi 
comozi, nu ar fi fost în stare nici măcar să se strecoare afară din încercuire, 
d-apoi să colinde meleagurile şi să adune cetele printre mii de primejdii. 
Cine atunci? Acest lucru trebuie chibzuit. 

Şi din nou îl asaltau grijile mărunte dar pline de însemnătate pentru 
viața şi reuşita apărătorilor Sarmizegetusei. 

Deunăzi, făcînd ocolul cetăţii, băgase de seamă că întăriturile de pe 
şeaua dealului sînt joase şi slabe, şi porunci să se lucreze fără preget la 
întărirea lor. Nepunînd prea mare temei nici pe complexul de apărare de pe 
cele trei terase, ordonă mutarea în cetate a conţinutului hambarelor, 
magaziilor, precum şi al atelierelor de arme şi unelte. De cîteva zile, meşterii 
fintînari tot căutau alte izvoare, oricît ar fi ele de adinci, dar nu găsiră nimic 
şi se apucară să construiască o nouă cisternă pentru a acumula mai multă 
apă în cetate. 

Dar, pentru toate acestea trebuia loc, iar cetatea este tixită de oameni 
şi lucruri. Vor trebui să mai dărime o aripă a palatului, după cum au 
dărimat chiar de la început, înainte de asediu, partea sa cea mai vastă, 
dinafară zidurilor. 

De pe acum se simțea lipsa materialelor de construcție. Una dintre 
dumbrăvile sacre a şi fost tăiată, iar pietrele din vechiul sanctuar al lui 
Buerebista au fost folosite la întărirea zidurilor. 

Toate aceste neajunsuri, înainte nebăgate în seamă, scoase acum la 
iveală în funcție de pregătirile romanilor, trebuiau îndepărtate cu cea mai 
mare grabă. Duşmanii nu se grăbesc să atace, scormonesc pămîntul, sparg 
stincile, construiesc turnuri de asalt, barăci proteguitoare pentru „berbeci” 
şi „căngi”, rabdă atacurile năpraznice ale cetelor lui Ariort, dar nu se unesc 
din loc. Regele îşi cunoştea bine poporul; îi cunoştea vitejia, credința, 
elanul, după cum îi cunoştea şi înclinația către plictis şi izbucniri 
nestăpiînite ale firii; ştia bine că supuşii săi nu au nici răbdarea şi nici 
tenacitatea latinilor. Tocmai de aceea nu putea să-i lase singuri, deşi 
prezența sa printre dacii risipiţi şi pribegiți ar fi fost necesară. Din nou 
dorința de a-şi găsi un înlocuitor puse stăpînire pe gîndurile sale. Cine ar fi 


putut să fie? Parcă-i cunoştea pe de rost pe toți bărbaţii de valoare aflaţi în 
cetate? 

În curînd mîncarea va fi drămuită cu stricteţe. Bicilis cu scribii săi 
socotesc rațiile în aşa fel ca să le ajungă pîn-la toamnă. Şi din nou un gînd 
amar îi otrăvi clipele limpezi de judecată. Oare romanii îl vor lăsa cu 
nădejdea asta? Oare va putea rezista piîn-la toamnă? Aşa după cum el 
doreşte să reziste, tot aşa doresc ei să-l scoată. Totul depinde de tăria su- 
fletească a oamenilor săi. 

Ceea ce îl bucura nespus, era faptul că în cetate se aflau puţini civili. 
Acele cîteva sute de femei curajoase, cele mai multe soții şi fiice de militari, 
la nevoie erau gata să moară cu arma în mină ca să-şi vindă scump viața. 
Ele îşi făceau datoria cu abnegațţie, îndeplinind o sumedenie de treburi la 
care mîinile femeieşti sînt de neînlocuit. Majoritatea nobililor de mare rang 
şi al bogătaşilor din Sarmizegetusa şi-au pus, încă din iarnă, la adăpost 
familiile, trimițindu-le în taină la popoare megieşe cu care aveau legături 
strînse de rudenie, prietenie, ori de afaceri. 

Furat de gînduri, Decebal nici nu băgă de seamă că se întunecase de- 
a binelea. Gărzile intrau în prima strajă de noapte. Năluca străvezie a lunii, 
care îşi făcu jumătatea drumului încă din timpul zilei, se înfiripă pe cer, 
luminînd fantomatic împrejurimile. Norii, fugărindu-se în tării, o stingeau şi 
o aprindeau ca pe o lanternă. 

Regele se sculă de pe lespede, îşi trecu mîna peste fruntea-i înaltă şi 
porni încet către ieşire. Ostaşii din gardă, aşteptindu-l, vorbeau cu voci 
scăzute. Decebal îi privi şi deodată un gînd îi trecu prin minte. 

— Ariort, apropie-te! 

— Poruncă, luminăţia ta. 

— Cît am stat şi m-am rugat, Zalmoxis m-a luminat cu un gind: să-ți 
pun din nou la încercare credința şi vitejia. 

— Sint gata oricînd. 

Regele îşi legăna gîndul în tăcere, apoi făcîndu-i semn lui Ariort să-l 
urmeze, ocoli sanctuarul şi urcă pe o scară de piatră pe terasa superioară. 
Ostaşii de pe întăritură îi dădură onorul. 

Oprindu-se în mijlocul noului sanctuar, abia început, zise: 

— L-am început acum doi ani, dar n-am reuşit decît să-i pun temelia 
şi soclurile. Materialul pietros este împrăştiat pe tot drumul de la rîu pîn- 
aici; după aceea meşterii s-au apucat să dreagă cetăţile, iar eu am fost 
copleşit de griji. Poporul nostru este aidoma acestui sanctuar. Temelia lui 
este aici în această cetate, iar pietrele împrăştiate pe tot cuprinsul țării şi 
după cum nu se pot înălța ziduri fără temelie, la fel şi temelia fără ziduri 
nu-şi are rostul. 

Decebal tăcu, privind undeva departe, dincolo de valea plină de focuri 
de strajă romane, dincolo de muncelele rotunde, înalte, care dominau 


dealul Sarmizegetusei. Apoi, întorcîndu-se spre Ariort, îl învălui cu o privire 
blindă, iubitoare. 

— Ariort, eşti fiu şi nepot de eroi; tu însuți eşti un erou; de aceea ti- 
am găsit o treabă pe măsura ta. În clipa de față, printre atîția nobili şi 
demnitari, numai tu vei putea s-o duci la bun sfirşit. 

Abia acum, sub năvala de laude, Ariort îşi lăsă privirea în jos. 

— Porunceşte stăpine! zise încet. 

— De astă dată nu pot să-ţi poruncesc ci, doar, să te rog în numele 
tuturor acelora care sînt închişi între zidurile acestei cetăți. Treaba la care 
aş vrea să te trimit ar putea fi făcută doar de mine, dar eu nu pot pleca de 
aici. Eu, Sarmizegetusa şi apărătorii ei sîntem temelia neamului nostru 
risipit, pribegit, doar tu vei putea aduna pietrele împrăştiate pe tot 
cuprinsul țării. 

— Vrei să mă trimiţi aiurea, luminăţia ta? Nu vrei să mă laşi să mor 
aici şi să trec vitejeşte în grădinile marelui Zalmoxis? 

— De murit, poţi să mori oriunde cu cinste, dar viaţa ta e prețioasă 
tuturora. Am vrut să te rog să pleci cu un pumn de viteji, să colinzi 
dealurile şi munţii noştri, să aduni cetele răzlețe de voinici şi să-i sicii pe 
romani cu istețimea şi vitejia ta pînă la venirea toamnei. După aceea, vom 
izbi din două părți şi poate cu voia lui Zalmoxis, îi vom izgoni pe vrăşmaşi 
de pe pămîntul nostru sfint. 

Ariort îşi scutură pletele cu mindrie; ochiul său de culoarea oţelului 
scînteie plin de hotărire. 

— Cinstea e prea mare, stăpine. Poate ai uitat că am împlinit doar 
douăzeci şi trei de primăveri. 

— Cu atit mai bine. Un tînăr viteaz şi isteț face mai bună ispravă ca 
unul în vîrstă. Primeşti, Ariort? 

— Voia ta e poruncă, stăpine! 

Decebal scoase de pe deget un inel şi i-l puse lui. După asta îl 
îmbrățişa, spunîndu-i: 

— Te vei duce mai întîi pe Muntele Sfint, să te binecuvinteze 
Întemeietorul. Îi vei arăta inelul meu şi-l vei ruga să-ți dea şi el un semn al 
puterii, după aceea îți vei lua călăuze de credinţă şi vei colinda munții în 
căutarea alor noştri. Ţine toate aceastea în cea mai mare taină şi trimite-mi 
veşti. Dar, asupra amănuntelor ne vom înţelege chiar acum la sfat. Pe cine 
ai vrea să iei cu tine? 

— În primul rînd pe Udar, Daizus şi Bituva cel tînăr, prietenii mei cei 
mai buni. 

— Bine, viteazule. Să mergem chiar acum la Susagus să-i cerem sfat. 

Luna, cînd ieşea, cînd se cufunda în scaunele străvezii ale norilor şi 
această pulsaţie a luminii selene dădea lucrurilor înconjurătoare a 
înfăţişare fantastică. 

Cohorta lui Longinus, ca şi celelalte din legiune, era gata de asalt. 
Centuriile înarmate uşor, dar îngreunate de scări, funii cu cîrlige şi scuturi 
mari de asediu, aşteptau la poalele dealului. Posomoriţi şi gravi, ostaşii 
stăteau tăcuți, în rînduri dese. 

Trecu un timp. Luna apusese pe după un deal. Tăcerea nopții nu era 
întreruptă decît de foşnetul lăstărişului răscolit de vînt, cînd din cetate se 
auziră trimbițele de alarmă. 

— Dincolo, şopti Caliga lui Asdus, ai noştri au şi pornit la asalt. Noi 
vom porni ceva mai tirziu şi fără zgomot. 

Văzură cerul brăzdat de sute de săgeți incendiare. Peste cîteva clipe 
se auziră şi pocniturile corzilor de la catapulte, încă nu se destrămascră 
direle de fum lăsate de săgeți, cînd se auziră plesnetele balistelor şi 
zgomotul asurzitor al bolovanilor prăbuşiți peste cetate. Şi tot aşa, cu 
schimbul, săgețile mari îmbibate cu smoală şi pucioasă, descriind curbe 
fantastice, se înfigeau în acoperişuri, iar bolovanii se prăvăleau în pauze ca 
să-i împiedice pe asediați să stingă focul ce izbucnea cînd ici, cînd colo. 

Într-un loc izbucni incendiul şi pe fondul său roş-negru se vedeau 
siluetele dacilor agitindu-se şi alergind pe ziduri. 

În curînd toate celelalte zgomote fură dominate de sunetele surde, 
zguduitoare, repetate la intervale egale, ale „berbecilor” care încercau tăria 
zidurilor. 

Cînd asaltul cetăţii principale era în toi, s-a dat porunca de atac. 

Caliga şi Asdus îl încadrară pe tribun, păşind alături de el, iar noul 
stegar, centurionul Meldigianus îi urma cu semnul cohortei, ţinîndu-l 
culcat să nu se vadă. 

Oamenii mergeau ghemuiți sub scuturile mînjite cu noroi, ca să nu 
lucească, păşind cu grijă şi tupilindu-se prin lăstăriş. 

Cît se vedea în noapte, între ripă şi turnul izolat din dreapta, părăsit 
de daci chiar de la începutul asediului, o masă cenușie se tira fără zgomot, 
pipăind cu tentaculele ei pripoarele dealului. Ostaşii urcau anevoie, 
ținîndu-şi răsuflarea şi doar frunzele fragede, înfiorate de vint, fremătau în 
jurul capetelor înfierbintate de suiş. 

Lucius mergea înainte, atent la toate, trăgînd cu urechea la cel mai 
neînsemnat zgomot din jurul lui. Un ostaş calcă greşit şi piciorul îi alunecă 
pe piatră. Capătul unei scări se lovi de scut. Un clinchet slab se auzi în 
spate. De fiece dată îl treceau sudorile şi aruncînd cîte o privire către 
meterezul negru din față-i. Aştepta să izbucnească strigătul de alarmă al 
dacilor. Dar nu se întîmplă nimic şi cînd se opriră la cîțiva paşi de zid, 


răsuflă uşurat. Sus, profilindu-se pe cer, se vedeau coifurile şi lăncile 
străjerilor. 

Zgomotul asediului de partea cealaltă a cetății ajunsese la paroxism. 
Un număr dublu de săgeți incendiare se abătea asupra Sarmizegetusei, 
bolovanii duduiau, berbecii de fier zguduiau zidurile. Se auzea strigătul de 

luptă „Barra! şi sunetul alarmant al trimbiţelor. 

Gindindu-se că tot acest vacarm şi gălăgie se făceau pentru a-i 
susține în greaua şi primejdioasa lor acţiune, cei din Macedonica prinseră 
curaj. Nemişcaţi sub scuturi cenușii, păreau o stincă ieşită la iveală din 
străfundurile dealului. Îşi dădeau seama că acum totul depinde de 
stăpînirea de sine, iuțeala şi precizia mişcărilor lor şi fiecare îşi potolea 
bătăile inimii cercetind întăriturile pe cît le permitea întunericul. 

Ordinul dat de Marcellinus fu transmis în şoaptă şi îndată scările 
împinse înainte cu băgare de seamă fură proptite de palisada care 
încununa zidul, iar funiile cu „pisici” agățătoare aruncate în sus. 

Aproape în aceeaşi clipă, sus izbucniră strigătele de alarmă şi sute de 
picioare tropotiră pe scindurile podinilor. Dar, romanii se şi suiau, 
adăpostindu-se sub scuturi. Alții doar cu paloşul între dinți urcau scările 
de funii. Un teribil „barra!” scos din mii de piepturi zgudui cerul. Citeva 
corpuri se prăvăliră jos. 

Asdus le urmări căderea cu părere de rău şi cuprins de dorinţa de a- 
şi ajuta camarazii mai slabi, îi strigă lui Caliga: „Stai aici, lingă comandant” 
şi se năpusti către scara de pe care tocmai se prăvăli un ostaş, gemînd 
dureros. 

Scara se îndoia şi pîria sub greutatea sa, dar el o urcă cu vioiciune, 
tocmai la timp ca să-i împiedice pe doi daci s-o răstoarne. Aveau de furcă 
cu ghearele care se înfipseră în lemnul palisadei şi izbind cu securile voiau 
să le degajeze. Asdus îl străpunse pe unul dintre ei, mai urcă două trepte, 
feri lovitura năpraznică a securii cu scutul şi folosindu-se de clipa de uimire 
a dacului, îl răsturnă pe spate. Sărind pe palisadă izbi în dreapta şi în 
stinga, multumind zeilor pentru forța sa şi tribunului Longinus că-l 
învățase atit de bine să mînuiască paloşul. La adăpostul trupului său masiv 
se mai urcară doi romani. Ştiindu-şi spatele acoperit, porni în stinga 
prăvălind toți duşmanii ce-i ieşeau în cale. Apăraţi de cei trei îndrăznețţi se 
mai urcară vreo zece şi încheindu-şi scuturile apărau cu înverşunare micul 
loc de la capătul scării. 

— Vivat, victorie! se auziră strigătele romanilor înghesuiți la baza 
zidului. Ei văzură cu bucurie semnul cohortei profilat pe cer, căci unul 
dintre acei care se suiseră după Asdus era stegarul Meldigianus iar celălalt 
însuşi tribunul Longinus. 

— Comandante! strigă Caliga suindu-se după ceilalți, comandante! 
Ţi-ai făcut datoria, acum retrage-te. E periculos aici, iar viața ta e prețioasă 


acum. Şi fără să mai aştepte, ajutat de un alt veteran reangajat, îl luară de 
subțiori şi-l traseră din viltoare. Stegarul îl urmă pe comandant şi ostaşii îi 
legară la repezeală rana de pe brațul sting. 

Acum, cînd nucleul legiunii puse piciorul pe acest bastion, ceilalți 
prinseră curaj şi în curind se auziră strigăte de victorie şi în alte puncte, 
alte cohorte răzbiseră sus şi luptau la metereze. 

Mulțimea dacilor, sosită într-ajutor, se înghesuia pe puţinele scări 
interioare ce coborau de pe podişcă în curte. Furia succesului şi al 
disperării pusese străpînire pe vrăjmaşi. 

Groaznica tăluzuire plină de imbolduri şi blesteme, gemete şi gifiituri, 
de strigăte de luptă, umpluse acel colț al cetății acoperind cu vuietul ei 
zgomotul asediului din cealaltă parte, împinşi de sus în jos de către romanii 
înflăcăraţi de succes, dacii cedau terenul pas cu pas. Toată şeaua dealului 
se umpluse de pilcuri de călăreţi şi pedestraşi. Comandanții daci, 
descumpăniți de această întorsătură, alergau de colo pînă colo zbierînd, 
îndemnînd, organizind în grabă apărarea dincolo de rîpă. 

Cinci mii de romani puseră stăpînire pe bastionul de miazăzi. Acesta 
se afla pe terasa cea mai joasă a ansamblului de fortificaţii. Mai sus de 
aceasta mai erau două terase, amîndouă întărite independent. În stînga, 
dincolo de ripă, se afla şeaua dealului, întărită şi ea dinspre povirniş cu 
ziduri scunde, valuri de pămînt şi palisadă. 

Dacii se retraseră dincolo de vilcea şi-şi construiau în grabă o 
baricadă. Romanii în aşteptarea ordinelor se adăpostiră în dosul scuturilor, 
stind într-un genunchi ca să nu se expună săgeților dacice. 

Marcellinus chemă tribunii la sfat într-un sanctuar ciudat, cel mai 
mare din cele trei de pe terasa cucerită. Era rotund, fără acoperiş, cu pereții 
întocmiţi din lespezi şlefuite, de culoare închisă. În mijloc se mai afla o 
incintă rotundă mai mică, din coloane scunde. 

Au fost trimişi curierii către comandament cu raportul exact. Situaţia 
legiunii Macedonica, deşi biruitoare, nu era dintre cele mai fericite. Dacă 
ajutoarele nu vor sosi la timp, dacii îi vor putea mătura de pe acest bastion. 
Oamenii erau uşor înarmaţi numai cu scuturi şi paloşe. Cei doi manipuli de 
arcaşi şi prăştieri erau insuficienți pentru a ţine piept unităților masive ale 
arcaşilor şi sulițaşilor daci. 

O cohortă a fost însărcinată cu aducerea de jos a sulițelor grele şi a 
proviziilor necesare. După părerea lui Marcellinus atacul trebuia dezlănţuit 
imediat ca să nu le lase timp dacilor să se consolideze pe şea şi să aducă 
maşini. Dar, ajutoarele nu puteau sosi atît de repede. Îngrijoraţi, 
comandanții se mulțumiră să cerceteze cu de-amănuntul întăriturile 
dacilor. 


— Lucius, zise Marcellinus, tu ai mai fost aici, nu-ți aduci aminte de 
locuri? 


— Nu, Papirius, m-au dus de mînă şi aveam ochii legați. Mai mult, mi 
se pare că piciorul meu n-a călcat niciodată pe aceste lespezi. Ştiu că am 
suit călare pe drumuri pietruite, de-a lungul unor străzi zgomotoase. Am 
auzit zgomotul de ciocane pe nicovală şi al topoarelor despicînd trunchiuri 
de copaci. Pe urmă m-au purtat prin săli şi coridoare pînă am ajuns în fața 
ochilor luminăţiei sale Decebal. Sala în care m-a interogat nu mi-a făcut o 
impresie deosebită. Pe urmă m-am pomenit într-o celulă de temniţă şi asta 
e tot ce ştiu despre aceste locuri. Asdus însă mi-a povestit că aripa 
palatului unde a fost închis sărmanul meu tată dădea spre miazănoapte şi 
cînd a evadat cu Protagos ei au mers tot spre miazănoapte şi apoi au cotit 
spre răsărit. 

— Atunci, palatul trebuie sa fie în colțul nordic al cetăţii principale şi 
acolo nu vom ajunge atît de curînd. Deocamdată trebuie să tăiem conducta 
de apă care alimentează cetatea. Pentru asta sîntem aici. 

După două ore de aşteptare înfrigurată, chiar în clipa cînd dacii au 
hotărît să-i atace şi au început să treacă vilceaua, sosiră ajutoarele, cohorte 
amestecate din toate patru legiunile, conduse de Prilerinus, cel mai bătrin 
comandant de legiune. 

Vijelios fu acest atac, neînchipuit de înverşunată apărarea. Mult singe 
cursese de ambele părți. Dacii nu erau prea numeroşi, pesemne Decebal nu 
îndrăznea să retragă apărătorii de pe celelalte întărituri decît în limita 
posibilităţilor, aşa că pîn-la urmă, copleşiți, ei părăsiră şeaua, retrăgindu-se 
o parte în cetatea mare, alta în bastioanele de pe terase. 

Dacă apărătorii Sarmizegetusei nu au avut noroc în partea 
răsăriteană a cetăţii, pierzînd într-o singură noapte bastioanele de jos, în 
schimb, dinspre apus, atacul fu respins cu mare succes. 

Romanii nu au putut pune piciorul nici măcar pentru o clipă pe 
ziduri din pricina mulțimii şi dîrzeniei apărătorilor. Mulţi pieriră opăriți de 
apă clocotită, arşi de vii de smoală, striviți de pietre. Poarta apuseană 
spartă de un berbec se dovedi a fi zidită temeinic în spate, iar două turnuri 
mobile de asalt fură incendiate de oameni de sacrificiu daci. 

Îndată ce romanii s-au retras pe poziţiile lor, dacii şi-au îndreptat 
toată atenţia în partea opusă şi în zori de zi au ieşit cu miile pe poarta 
răsăriteană, invadînd vijelios şeaua dealului. 

Deşi sub comanda lui Papirius Marcellinus se aflau peste şapte mii 
de oameni, situaţia era foarte gravă. Înghesuiţi într-un loc strîmt, avînd în 
dreapta întăriturile de pe dimburile superioare, iar în față cîteva mii de daci 
gata pentru sacrificiul suprem, romanii puteau fi uşor prăvăliți în ripele 
prăpăstioase ce se căscau în spatele lor. 

Dîndu-şi seama de pericol şi îngrozindu-se la gîndul că ar fi putut să 
piardă poziția cucerită cu atitea sacrificii, Marcellinus, lăsindu-l pe 
Prilerinus cu ajutoarele ce le-a adus să le ţină piept dacilor ieşiţi din cetate, 

se năpusti cu toată legiunea sus către întărituri. Neavind maşini şi nici 
unelte de asediu, porunci atacul „in testudo”. 

Una după alta, centuriile, acoperindu-se cu scuturi se tirau ca nişte 
broaşte țestoase, cățărindu-se una peste alta, încet, neîndurat, prăvălindu-i 
pe daci sub greutatea unită a trupurilor protejate de scuturi, îmbinate într- 
un mecanism înfricoşător. Şi pentru că dimburile despărțite de ziduri nu 
erau înalte, pentru că buştenii şi pietrele aruncate de sus alunecau de pe 
acoperişul de scuturi cu zgomot, dar fără să facă rău, romanii îndemnați şi 
dirijați de comenzi scurte şi clare ajunseră repede sus. 

Dacii făcură zid viu în fața magaziilor, hambarelor şi atelierelor, 
apărindu-i cu dirzenie pe camarazii lor care transportau cu febrilitate tot ce 
se putea căra cu spatele. Ostaşii de pe ziduri ridicau pe fringhii legături de 
arme şi unelte, baloturi, burdufuri, saci. 

Apoi, nemaiputind rezista iureşului, cetele se risipiră treptat, dînd foc 
clădirilor cu tot ce mai rămăsese în ele, retrăgindu-se pas cu pas către 
poarta cetății. 

Auzind strigătele de victorie ale ostaşilor din Macedonica, Priferinus 
trecu şi el vilceaua, împingind cetele dacilor înapoi. 

Uimiţi de dirzenia dacilor, romanii nu o dată s-au oprit în loc, sleiți şi 
înfricoşaţi. Cu multă trudă reuşeau comandanții să-i dezmeticească, să-i 
încurajeze şi să-i pornească din nou la atac, cu atît mai mult cu cît printre 
ostaşi se împrăştie zvonul că dacii folosesc săgeți otrăvite şi că mulți 
camarazi au murit în chinuri groaznice din pricina unor simple zgârieturi. 

Ziua se apropia de amiază, dar soarele nu se vedea din pricina norilor 
deşi de fum şi cenuşă. Romanii, pe jumătate înăbuşiţi, cu ochii înlăcrămați 
de usturime, se tălăzuiau cu disperare, gata-gata s-o rupă la fugă, oriunde, 
numai să iasă din acest infern. 

Dar cea mai cumplită încleştare se produse în preajma porții, atunci 
cind Decebal porunci retragerea supraviețuitorilor în cetate. Atunci, ca nu 
cumva romanii să năvălească înăuntru, pe urmele celor ce se retrăgeau, o 
ceată de daci, dornici de a se sacrifica, făcu zid în fața porții şi cîntînd 
cîntece de pe urmă, se lăsară măcelăriți pîn-la unul. 

Îndată ce poarta fu închisă şi nici un dac viu nu se mai afla în afara 
cetății, apărătorii prăbuşiră peste capetele asediatorilor o ploaie de 
proiectile, atit de năpraznică, încît comandanții ca să evite panica, 
porunciră retragerea şi adăpostirea. 

Stecurindu-se printre rîndurile dese ale ostaşilor culcați peste tot în 
vilcea, în sanctuare, în dosul valurilor de pămînt şi al palisadelor, Caliga se 
apropie de Lucius Longinus şi-i zise: 

— Comandante, am fost în vilcea şi am cercetat locul de unde 
izvorăşte apa. Cred că alte surse nu sînt pe acest deal şi dacii din cetate 


aduc apa de aici cu ajutorul conductei. Să ne folosim de acalmie şi să 
încercăm s-o tăiem. 


—  Aşteaptă-mă aici, Caliga, mă duc să-i cer dezlegare 
comandantului. 

Marcellinus se afla în sanctuarul rotund şi stătea la căpătiiul lui 
Priferinus, rănit grav în ultima clipă. Vraciul legiunii îi lega rana adincă din 
piept şi dădea cu amărăciune din cap. 

Lucius îl privea întristat pe falnicul Priferinus, acum neputincios, 
galben ca ceara, cu şuvițele părului rar lipite pe frunte. 

— La tine în cohortă ce se aude? întrebă Marcellinus. 

— Un centurion mort, iar Meldigianus — stegarul, rănit grav şi 
desigur mulți ostaşi. Dar cu toată tristețea acestei clipe, trebuie să-ți 
raportez că decurionul Caliga a cercetat izvoarele de apă şi doreşte să taie 
conducta. Am venit să-ți cer dezlegarea. 

— Se aprobă. Am încredere în Caliga. 

Pentru misiunea ce o avea de îndeplinti, Caliga îşi alese trei oameni 
din decuria sa, curajoşi şi isteți şi, pentru că Asdus în ruptul capului nu 
voia să-l lase singur, pîn-la urmă îl luă şi pe el. 

Îi dăscăli un timp, apoi privindu-i înşiraţi în faţa sa: Godes, cel 
mititel, Scullus — mijlociu, Callistrat — înalt şi Asdus — uriaş, rise cu 
poftă. 

— Parcă aţi fi o scară, pe care voi urca către tronul zeiței Gloria. Să 
mergem! 

— Să mergem, zise înfiptul Godes, poate ne pricopsim cu vreo 
decorație. 

— Sau cu o rugăciune pentru morți, adăugă Callistrat. Făcură un 
ocol prin întăriturile părăsite de daci şi făcîndu-şi rost de cazmale, 
tirnăcoape, fringhii şi țăruşi, se îndreptară către izvor. 

Locul unde surplusul de apă se vărsa în vilcea era pavat şi adăpostit 
de dîmbul terasei a doua. În jur creşteau cîțiva copaci. Peste tot unde era 
vreun adăpost şedeau sau dormeau ostaşii sleiți de puteri. Unii îşi legau 
rănile, alții mincau din traistă sau îşi puneau la punct echipamentul. 

Caliga, cercetind locul cu băgare de seamă, se puse să ciocănească în 
lespezi ca să stabilească direcția ţevii. Apoi, porunci ajutoarelor sale să 
scoată cîteva lespezi. Cind îşi dădu seama încotro se îndreaptă ţeava, îl 
trimise pe Godes cu ţăruşii pe dimb şi după ce ochi direcția, îi spuse să-i 
bată în pămînt. 

Ostaşii din jur îi priveau cu nepăsare văzindu-şi de odihnă. Unii, mai 
curioşi, intrară în vorbă. 

— Ce faceţi acolo? 

— Ce să facem! răspunse Caliga, căutăm locul unde Decebal şi-a 
ascuns comoara. 

— Îţi arde de glume! 

— Ba de loc. Vreau să-i îmbogăţesc pe aceşti flăcăi amăriîți. 

— Şi pe tine nu? 

— Eu o să-mi opresc partea leului. 

Ostaşii rideau. Acest veteran cu fața brăzdată de cicatrici, ciudat ca 
un spiriduş al pămîntului, era tare nostim. Îl priveau cu plăcere, rideau de 
gluma cu „comoara lui Decebal”, se gîndeau la sfîrşitul acestui război şi la 
răsplata binemeritată. 

— Nouă nu ne dai nimic din comoară? întrebă unul. 

— Vă dau, cum să nu, dar trebuie să-mi dați şi voi o mînă de ajutor. 

— Dacă-i vorba de săpat, răspunse acela, ne lăsăm păgubaşi. N-am 
săpat destul în amărita asta de viață? 

— Săpăm noi singuri, dar ne trebuie un paravan ca să nu ne atingă 
vreo săgeată otrăvită şi să nu ne lovească vreo piatră în cap, cînd vom 
cobori acolo. 

Caliga arătă mai jos, spre şeaua dealului acoperită toată cu cadavre. 
Proiectilele dacilor nu puteau ajunge pîn-la dimb, dar acolo jos, la numai o 
sută de paşi de cetate, era periculos. 

Unul, îndesat şi spătos, se ridică cam anevoie şi zise celor din jur: 

— Hai să-i ajutăm, băieți, că sînt oameni de treabă şi tot pentru noi 
se ostenesc. 

Se mai ridicară cîțiva scărpinîndu-se în ceafă. 

Liniştit în această privință, Caliga îi puse pe ai săi să sondeze terenul 
între cei doi ţăruşi şi treaba nu era uşoară din pricina balastului bătătorit 
de pe întăritură şi a obiectelor aruncate claie peste grămadă. După ce 
curățiră porțiunea țăruşată şi dădură de pămînt moale, se apucară să 
sondeze din loc în loc. 

— Decurioane, zise Asdus îndreptindu-şi spatele, am dat de piatră. 

— Treceţi cu toţii acolo şi dezveliți-o. Vreau să ştiu dacă nu e un 
simplu bolovan. 

În curînd cei din jur văzură ieşind la iveală o lespede mare cu patru 
inele de fier prinse în ea. 

— la puneţi mîna, care sinteți mai voinici şi urniți-o din loc, porunci 
Caliga. 

După multe încercări, în timpul cărora Asdus frînse două tirnăcoape, 
reuşiră s-o salte puţin şi Caliga băgă repede un lemn sub ea. Dedesubt se 
auzi clipocitul apei mărit de ecoul golului din puț. În sfirşit, cu sforțări 
unite, lespedea fu îndepărtată. 

Sosiră şi ostaşii cu paravanul; era mare şi-l duceau cu greu vreo 
douăzeci de vlăjgani. 

— E lucru de miîntuială şi cîrpăcit din ce am avut, zise acela care se 
învoise întîi, dar prin tăblia asta nu trece nici fulgerul lui Jovis. 

După cercetări amănunțite, Caliga stabili direcţia conductei care 
pornea din puț spre cetate şi indică locul unde trebuie pus paravanul. Era 
locul cel mai jos al şeii dealului şi se afla cam la optzeci de paşi de cetate. 

Dacii urmărind mişcările romanilor îşi dădură seama, în sfirşit, 
despre ce era vorba şi o mare agitaţie începu pe ziduri. Conducta şi izvorul 
erau prea bine mascate ca să le treacă prin gînd că romanii o vor dibui atit 
de repede. 

— Ei, acum pe treabă, băieţi, zise Caliga, căci nimeni nu poate şti ce 
se va întîmpla! 

O ploaie de săgeți şi pietre se abătu asupra paravanului, dar acesta, 
mare şi bine proptit în drugi înfipţi în pămînt, oferea un bun adăpost. Teava 
din argilă arsă se afla doar la trei picioare sub nivelul pămîntului. O 
sparseră pe o întindere de vreo zece paşi şi astupară bine capătul ei dinspre 
izvor. 

Înfiorătoare blesteme şi teribile amenințări porniră dinspre cetate. Lui 
Caliga i se făcu frică. După ce se retraseră ghemuiți sub scuturi, el alergă la 
Marcellinus, îi raportă reuşita operaţiei şi-l imploră să sune alarma. Îi era 
teamă că dacii, disperaţi, vor încerca o ieşire masivă din cetate. Dar asta nu 
se întimplă. Pesemne le era teamă de o nouă stratagemă din partea 
romanilor. 

Zilele treceau una după alta, monoton, fără să aducă altă schimbare 
în viața cătunului de la poalele Muntelui Sfint, decit aceea a anotimpului. 

Veni şi vremea marilor călduri, cînd la munte plouă o dată la trei zile, 
cînd se coc roadele, cînd puii fiarelor încep să iasă la vinat, îndepărtindu-se 
tot mai mult de vizuini, încercîndu-şi puterile; era vremea cînd păsăretul 
tinăr, încrezător în aripile lui, săgeta de sine stătător tăriile cerului. 

Muierile spetindu-se de trabă tinjeau după bărbaţii plecaţi la luptă. 
Copiii lăsaţi de capul lor se țineau de joacă şi în loc să ajute la nenumărate 
treburi, trăgeau din arcuri de alun în momii cărora le ziceau „romani”. 
Olăcarii veneau tot mai des şi, grăbiţi, suiau muntele către lăcaşul sfint al 
întemeietorului. La întoarcere, momiți cu o cană de bere, aruncau cu 
zgîrcenie două-trei vorbe. Dar vorbele lepădate se adunau, se aninau una 
de alta, alcătuind treptat-treptat imaginea neliniştitoare a urgiei ce se 
apropia. 

Au început să apară băjenarii din şes. La început puţini, în cete 
răzlețe, apoi din ce în ce mai mulți. Poposeau în poiană, obosiţi şi flămînzi. 
Prea cucernicii „călători prin nori” îi binecuvîntau, le dădeau cîte un coltuc 


de piine, un bot de brînză, o căniță de lapte pentru prunci şi-i trimeteau 
mai departe în pustietăți. 

Neliniştea îi molipsise şi pe cei din cătun. Se adunau seara, ici-colo, 
cîntărind veştile. Bătrînii urcau pripoarele către sălaşele preoţilor, le cereau 
sfat şi se întorceau mai liniştiți. O dată ce întemeietorul cu ai lui nu se 
mişca din loc, rămîneau şi ei la vetrele lor, pe locurile unde s-au născut, 
lingă mormintele strămoşilor. Totuşi, aşa ori altfel, această nelinişte le 
otrăvea sîngele. Mulți îşi stringeau pe-ndelete agoniseala ca s-o aibă la 
îndemiînă cusută în poclăzi, ca într-o zi s-o aburce pe cai, laolaltă cu pruncii 
şi să ia calea pribegiei. 

Aya nu se lăsa înfricoşată de toate acestea, dar inima ei se sfişia între 
două gînduri chinuitoare, sîngera pentru două ființe dragi. 

Înainte de a pleca în solie la Costoboci, Diaies venise în fugă s-o vadă. 
De atunci trecuseră luni de zile şi nici o veste, cît de mică, nu-i veni de la 
părintele ei. Din mulțimea veştilor despre lupte şi asedii în care romanii 
erau mereu învingători, Aya nu putea deduce ce ar fi putut să i se întîmple. 
Costas credea că tarabosta Diaies sosind din solie a rămas la 
Sarmizegetusa asediată. Din cetatea înconjurată de duşmani se strecurau 
din cînd în cînd oameni curajoşi cu veşti pentru Întemeietor şi Aya îl puse 
pe Costas să-i descoase, dar niciunul nu-l văzuse pe Diaies în preajma 
regelui. Cine ştie, poate tatăl ei, după blestemul aruncat de marele preot, a 
fost întemnițat chiar de ai lui, ca unul în care nu poţi avea încredere; sau 
poate la întoarcere din solie a fost prins de romani, sau... 

Dar acestea erau presupuneri şi tocmai pentru că Aya nu avea nici o 
certitudine, speranţa nu înceta să-i încălzească inima. 

Despre Lucius nu putea să-şi închipuie decit că este mereu 
amenințat de primejdie. Ca oştean putea fi oricînd omorît. Ştia că luptele 
erau crîncene, că nu era cruțare din nici o parte şi pentru o neştiutoare ca 
ea toate acestea luau o înfăţişare foarte depărtată de cea adevărată, dar nu 
mai puţin înfricoşătoare. Adeseori visindu-l în somn, înconjurat de 
duşmani, rănit ori hăituit, prins, legat şi chinuit, după ce ea căuta zadarnic 
să-i vină într-ajutor, se trezea scăldată în sudori. Citeodată însă, visele luau 
o întorsătură ciudat de plăcută şi îl vedea pe Lucius frumos, voinic şi viteaz, 
răzbătind prin mii de primejdi ca s-o salveze. După astfel de vise dătătoare 
de nădejdi, îi revenea curajul de a trăi şi de a răbda, dar mai ales de a-l 
aştepta. Lucius i-a spus atunci, la despărțire, că n-o va uita şi i-a oferit 
numele său drept pavăză, dacă va cădea în mîinile romanilor. 

De cînd sosise vestea că cetatea de scaun este asediată şi că 
meleagurile de sub munte sînt tot mai des cutreierate de călăreți negri, 
cruzi şi nestăpiniţi, care vinează oameni şi umblă după prăzi, neastimpărul 
pusese stăpînire pe cei din cătun. Azi o familie, miine alta şi pe la mijlocul 

lunii lui Cuptor, la poalele Muntelui Sfint nu a rămas decit Aya cu familia 
lui Costas, pustnicul Dada şi paznicul ursuz al casei lui Ariort. 

Costas tot mai des aducea vorba că n-ar fi rău să plece din timp într- 
un loc mai ferit, dar Aya amîna mereu. 

Într-o dimineață, Aya ieşi însoţită de Sutta ca să culeagă zmeură prin 
apropiere, căci Costas nu-i dădea voie să se depărteze prea mult de casă. 
Tocmai cînd ajunseră le zmeuriş şi culeseră cîteva boabe, îl auziră pe fiul lui 
Costas chemîndu-le. Fetele se grăbiră spre casă şi cînd ieşiră în poiană 
băiatul le spuse că se apropie o ceată de daci. 

Inima Ayei începu să bată tare. Credea că vine tatăl ei, dar se 
înşelase. Atunci cînd călăreţii apărură la capătul potecii văzu că sînt oşteni. 
Soarele dimineţii îi lumina din spate, aruncînd văpăi, străpungînd cetina cu 
snopi de raze orbitoare şi nu li se puteau desluşi chipurile. Erau cu toții 
vreo douăzeci. 

Între timp, călăreţii descălecară şi apropiindu-se, unul dintre ei 
strigă: 

— Aya! Ce bucurie că te văd. 

— Udar, prietene, zise Aya recunoscîndu-l, bine ai venit! 

— Ce frumoasă te-ai făcut! şi luînd-o de amîndouă mîinile, o privea 
cu încîntare. Am venit toți patru, toți peţitorii tăi. 

Şi cînd ceilalți se apropiară, adăugă: 

— Nu-i mai recunoşti? 

— Daizus, Bituva, Ariort, îngăimă Aya, neştiind, să se bucure ori să 
se întristeze. 

— Nu te bucuri că am venit? întrebă Daizus. Nu ne-am văzut din 
toamna trecută. 

— Prieteni dragi, zise atunci fata, fiți bineveniţi! Ariort stătea de o 
parte încruntat şi cu legătura aceea pe ochi părea mai virstnic şi mai 
aşezat. 

Văzind că Aya îl priveşte nedumerită, Udar zise cam în glumă: 

— Nu-l mai recunoşti? E şeful nostru, eroul Sarmizegetusei. De frica 
lui romanii se ascundeau în gaură de şarpe; şi cu toate că în isprăvile sale 
am luat şi noi parte, cîntecele îl slăvesc doar pe el, pe Ariort Chiorul. 

— Chiorul? Dar ce i s-a întîmplat? 

— Ajunge! îl opri Ariort. N-o mai zăpăci cu trăncăneala ta. Am să-i 
povestesc eu însumi. 

— De unde veniţi? întrebă Costas. 

— O să afli toate, glumi Daizus, dar numai după ce ne vei ospăta. De 
două zile n-am avut un bob de mac în gură. 

— Poftiți în casă, prieteni dragi, zise Aya, dacă nu vă temeti de 
blestemul ce o apasă. 

— Eh! oftă Udar. Sîntem cu toţii blestemațţi. Zalmoxis şi-a întors fața 
de la noi. De alfel, am ospătat şi cu tatăl tău. 

— Cu tata? se învioră Aya. Unde e, spuneti-mi! 

— Am să-ți povestesc toate chiar acum, Aya, zise Ariort apropiindu- 
se, iar voi duceți-vă de vă spălați şi vă îngrijiţi! 

Intrară în odaie. Deşi părea mai fioros, nu mai era acelaşi om şi ceva 
în felul său de a fi o mişcă pe Aya. 

— Ţi-ai perdut ochiul? zise ea cu părere de rău. Ariort tăcu un timp, 
întorcîndu-şi mereu ochiul legat în umbră, ca şi cînd i-ar fi fost ruşine de 
beteşugul său. Deodată, ridicîndu-şi brusc capul, zise pe nerăsuflate: 

— Ştii cine mi l-a scos? 

— De unde aş putea să ştiu? răspunse fata uluită de chipul său 
răvăşit. 

— Mi l-a scos romanul acela care a stat închis la voi în cetate. 

Aya nu se aştepta la aşa ceva şi inima îi zvicni dureros. 

— Da, spuse Ariort şi era ceva de bocet în glasul său, mi l-a scos fiul 
lui Longinus în seara bătăliei celei mari. Dar nu asta mă doare, ci faptul că 
nu m-a omorit, că nu s-a răzbunat, că nu m-a luat rob şi m-a lăsat pe 
cimpul de luptă, oblojindu-mi ochiul cu o cîrpă udă, pe cînd zăceam fără 
cunoşinţă! Eu l-aş fi ucis dacă eram mai tare. El însă m-a cruțat. De ce? 

Şi privind-o cu ochiul său scînteietor, părea cu totul răvăşit. 
Broboane de sudoare îi năpădiră fruntea printre cîrlionțţii aurii. 

— Poate nu mă crezi? lată dovada! Scoase din briu fişia ruptă din 
poala lui Longinus şi i-o aruncă pe genunchi. 

— Cu asta m-a oblojit. Era să-mi pierd minţile în noaptea aceea. 
Parcă nici nu e oştean; parcă i-aş fi prieten. La naiba! 

Dar Aya nu-i mai asculta tinguielile. Era fericită din nou, întiia oară 
din clipa cînd Lucius, la despărțire, o sărutase pe ochi. 

„Lucius al meu e viu... gîndea ea mîngiind cu buricele degetelor fişia 
de pinză verzuie cu meandrul stacojiu... Lucius al meu trăieşte, e viteaz şi 
inimos. L-a cruțat pe Ariort de dragul meu, căci dragostea mea l-a îmblinzit. 
Acum ştiu pentru ce trăiesc.” 

Dar cuvintele amenințătoare ale lui Ariort o treziră din visare: 

— Asta a fost răzbunarea lui. O răzbunare vicleană. Decit să mă 
omoare şi prin asta să mă facă fericit pe lumea cealaltă, m-a lăsat viu cu 
amintirea ruşinii mele. De astă dată îl voi căuta şi-l voi omori. 

Aya se înspăimintă, căci îl cunoştea bine pe Ariort. Potolindu-şi 
turburarea, zise tare: 

— Potoleşte-te! Nu te-ai gîndit că romanul acela ar putea fi bun şi 
milos? 

— Ha, ha! rise în silă Ariort. Asta n-o pot crede. Ce, e muiere? 

— Bine, Ariort, rămiîi cu părerea ta. Acum vreau să aud veşti de la 
taică-meu; nu-ți dai seama că sînt nerăbdătoare? 

— Cu taică-tău e o poveste întreagă, răspunse Ariort, potolindu-şi cu 
greu zbuciumul. Mai are puţin pînă i se închide rana şi... 

— Vai de mine! Care rană? Mă sperii, Ariort. 

— Păi, n-a venit un om din partea sa, să te prevină? 

— N-a venit niciun om. 

— A păţit ceva pe drum. Tatăl tău era încredinţat că eşti înştiințată. 

— N-a venit nimeni. Hai, povesteşte-mi, nu mă mai chinui! 

— Întorcîndu-se din solie, tatăl tău aflase despre moartea lui Diza şi 
blestemul ce vă apasă pe toți. De aceea nu s-a mai dus la rege, ci acasă. 
Străbătind şesul, se încăierară cu o patrulă de mauri care îl răniră grav cu 
o suliță. A fost adus de ai săi în cetate mai mult mort decit viu şi a zăcut 
mult timp. 

Apoi l-a trimis pe şeful gărzii cu poruncă lui Costas să te ducă pe 
Plaiul Mioarelor. Este o stină acolo, care aparţine unui frate de lapte al său, 
ca să te adăpostească. 

— Atunci, de ce n-a venit nici omul, nici el însuşi? 

— Trimisul era de credință şi dacă n-a ajuns înseamnă că a fost 
omorît pe drum sau luat în robie, iar taică-tău n-a putut să vină pentru că 
s-a sculat din pat şi s-a dus de unul singur la mormîntul lui Diza. Slujitorii 
l-au găsit, jos, în nesimţire, sîngerind din rana deschisă. Trebuie să-ți mai 
spun că ticălosul de Nando, vătaful, aflind de blestem, l-a jefuit şi a plecat. 
I-a luat vitele, caii, armele şi tot ce se putea căra în samare. 

Aya îşi îngropa fața în palme, oftînd cu durere. 

— Bietul tată, toate nenorocirile s-au îngrămădit peste el. Moartea lui 
Diza, blestemul, războiul, jaful, grija pentru mine şi acum rana asta... Cum 
de a putut îndura toate acestea? 

— Linişteşte-te. Acum s-a înzdrăvenit şi peste vreo zece zile se va 
putea urca pe cal. 

— Sint tare bucuroasă că pînă la urmă a scăpat cu bine, dar tu Ariort 
cum ai reuşit să ieşi din cetate? 

— N-a fost atit de greu. Regele m-a trimis, cu cei trei prieteni de-ai 
mei să adun cetele pribegite, iar toamna cînd drumurile se vor desfunda, 
să-i lovim pe duşmani de la spate. Acum voi urca muntele ca să-l rog pe 
întemeietor să-mi dea un steag sfințit în jurul căruia să adun vitejii. Mă 
aşteaptă greutăți fără număr şi pline de neprevăzut, dar n-am încotro. Asta 
e singura noastră scăpare. Aya, miine iau calea munților şi a codrilor, dar 
pin-atunci vreau să te ştiu pusă la adăpost de primejdii. l-am jurat tatălui 
tău că voi avea grijă de tine. 

— Îţi mulțumesc pentru grijă, Ariort. Voi îndeplini porunca tatei, dar 
nu sintem încă pregătiți. Chiar acum am să-i spun lui Costas să se apuce 
de treabă şi mîine-poimîine vom porni la drum. 

Ariort îi luă mîna şi mîngîindu-i pielea mătăsoasă, zise cu visare în 
glas: 

— Dacă voi scăpa teafăr din acest război, voi veni să te mai pețesc o 
dată, dacă-ți mai plac aşa chior cum sînt. 

„Dacă Ariort, îşi zise Aya, ar şti de dorul meu m-ar omori pe loc; şi 
asta ar face-o mai mult din ură pentru duşman decît din dragoste pentru 
mine.” 

Tinîndu-i mina, Ariort o privea stăruitor, aşteptind pesemne 
răspunsul la întrebare. Ea, care nu putea să zică decit „nu”, îşi retrase 
încetişor mîna dintr-ale lui fără să-i spun! nimic, îi zimbi doar. 

Ariort tălmăci gestul ei în felul său. Totul era atît de nesigur; ţara se 
zbătea în ghearele morţii; nimeni nu ştia dacă va apuca ziua de miine, iar 
el, pe al cărui umeri apăsa o răspundere atit de mare, umblă cu gîndul la 
însurătoare. 

Sculîndu-se, zise cu grabă: 

— Cu bine, Aya. Zeii să te ocrotească! Pleacă cît mai degrabă de aici, 
căci romanii nu vor pregeta să apară în curînd. Adăposteşte-te acolo unde 
ţi-a poruncit tatăl tău — să ştim amindoi, şi el şi eu, unde să te găsim. Cu 
bine, Aya! 

— Cu bine, Ariort! 

După ce uşa se închise în urma lui, Aya oftă uşurată. Mai şezu un 
timp nemişcată, legănindu-şi gîndurile, apoi privi pinza ruptă din poala 
iubitului ei şi ridicînd-o încet, o duse la buze. O întinse apoi din nou pe 
genunchii săi şi o mingiie cu mişcări line ale degetelor, murmurind 
încetişor. 

„Dacă ai scăpat nevătămat din lupta cea mare, vei scăpa şi de acum 
încolo. Nu voi pleca de aici. Te voi aştepta, iubitul meu.” 

De dimineaţă toate privirile erau îndreptate spre miazăzi. 

Acolo, în zarea încețoşată de depărtare, deasupra liniei crenelate a 
munților, se tirau mase mari de nori. Cu o încetineală înnebunitoare, ei se 
lăţeau, creşteau în înălțime şi numai ochii ageri ai muntenilor ştiau că asta 
nu e decît o părere şi că de fapt norii se apropie. 

Deocamdată, văzduhul rămînea neclintit, după cum a fost într-una 
de mai multe zile, dar speranţa, atît de binevenită la restrişte, le şoptea 
asediaților că în curînd se va simți răcoroasa adiere a vîntului aducător de 
salvare. 

Nu era ființă în Sarmizegetusa care, cu ochiii pironiți în vălătucii 
aceia îndepărtați, tiviti cu o bandă aurie, să nu dorească cu nerăbdare, să 
nu cheme cu sufletul la gură apropierea binefăcătoare a ploii. Pînă şi 
străjerii, puşi să pindească fără odihnă mişcările duşmanilor, îşi întorceau 
din cînd în cînd capetele ca să se asigure că norii mult aşteptaţi se apropie. 

Timp de mai multe zile apărătorii cetății nu au căpătat decît o căniță 
de apă pe zi, iar în ultimele trei zile nu au avut un strop de apă în gură, 
vorbele le ieşeau hiriite din gitlejurile uscate, printre buzele crăpate de 
arşița setei. Puţina apă stătută de pe fundul rezervorului era păstrată 
pentru ziua aceea, hidoasă ca un coşmar, cînd romanii se vor încumeta să-i 
atace din nou. Şi, ciudat lucru, aşteptau ziua aceea cu nerăbdare, ca pe o 
izbăvire. Ştiau că va fi ultima zi a vieții pentru unii, ultima zi a libertății 
pentru alții, dar era mai bine aşa decît sleiți de istov să fie luați de duşmani 
cu mîinile goale. Fiecare îşi dorea o moarte glorioasă, cu arma în mînă. dar 
ca să poţi ţine vîrtos acea armă trebuie să bei. Trebuie să bei! Să bei! 

Ca un refren obsedant al unui bocet, gîndul „să bei” sfredelea creierii. 

Duşmanii o ştiau, şi-şi băteau joc de nenorocirea lor. Înadins, sătui 
de apă, ei tot ridicau ploştile la gură. În văzul cetăţii întregi; înadins 
risipeau lichidul preţios, vărsindu-l cu nepăsare pe bărbi şi haine şi fiece 
strop vărsat, irosit, îi ardea pe daci ca plumbul topit. Alţi romani îşi scoteau 
tunicile şi-şi turnau în cap căldări pline ochi. 

Acest dezmăț, această crudă risipă a „apei sfinte” îi înnebunea pe 
asediați. Mulţi, pierzindu-şi minţile, se aruncau de pe ziduri, ori coborau 
năpustindu-se la duşman ca să-i ia apa. S-au produs încăierări între oștenii 
năuciți de chin şi comandanții care nu voiau să se calce porunca, ştiind ce 
molipsitoare sînt exemplele rele, nesăbuite. 

Dar zilele treceau şi Decebal îşi dădu seama că aşa nu se mai poale. 
Deciît să aştepte sleirea totală, decit să rabde batjocura duşmanilor, era mai 
înțelept şi mai demn să se încerce străpungerea încercuirii romane. Mulţi 
vor muri pe loc de o moarte eroică, alții după ce vor fi băut din ploştile 
duşmanilor sau din rîu. Unii însă vor avea norocul să se smulgă din încer- 
cuire şi se vor pierde în codri. 

Decebal hotărî să facă acest pas. De cu seară se zvonise că ostaşii vor 
primi ultima rație de apă şi vor porni la atac, dar în zori de zi străjerii 
treziră cetatea cu strigăte: 

— Nori în zare! Vine ploaia! 

Speranţa se cuibări din nou în inimile lor chinuite. Nu mai lua nimeni 
în seamă schimonoseala cruzilor duşmani, toți priveau către miazăzi, către 
norii imenşi, saturați de apă, ce cuprindeau zarea din două părți. 

Spre prînzişor suflă un vînt răcoros, iar soarele se ascunse sub poala 
unui nor plumburiu. Către amiază vintul se înteți şi norii, acum răzleți, dar 
tot mari şi grei, îşi urcară în slăvi clăbucii albi ca neaua. Deasupra dealului 

celui mai înalt se zvircoli un fulger, bubuitura îl ajunse în cîteva clipe, 
despicind năpraznic cerul şi piaza cu dungi piezişe a ploii se abătu peste 
codrii sinelii. 

Cu înfrigurare, cei din cetate întindeau foile de cort, înşirau vasele 
prin curte, săpau gropi în pămînt, îşi scoteau pînă şi cămăşile ca să le 
îmbuibe cu apă şi să le stoarcă apoi. Cu lăcomia celor pățiți, nu voiau să le 
scape nici o picătură din băutura dătătoare de puteri. Printr-o înţelegere 
tacită datinele au fost uitate şi nici un ostaş nu-şi încorda arcul ca să tragă 
în balaurii care întunecă luminoasa împărăție a lui Zalmoxis; de astă dată li 
se părea că înşişi zeii le vin într-ajutor. 

Bubui în dreapta, în stinga, în jur. Ici-colo, prin împrejurimi se 
deşertară hiîrdaiele cerului. Apoi, printr-o spărtură ieşi soarele, mai 
luminos, mai orbitor în rama neagră a norilor. După aceea norii se 
destrămară sub năvala vintului ce se înteți şi în privirile halucinante ale 
nefericiților, se duseră către miazănoapte, fără grabă, nepăsători, fără să 
mai risipească din bogăţia lor un strop. De pe culmile împădurite, spălate 
din belşug, sosiră adieri răcoritoare, înmirezmate şi către seară, doar ici- 
colo cîte un nor rătăcit mai păta albastrul profund al cerului. 

Speranţa, atît de vie adineaori, se stinse în ochii obosiţi de atita privit, 
în inimile îndurerate de dezamăgire. Pustiiţi, murmurînd blesteme cu 
buzele  însîngerate, oamenii simțiră şi mai avan chinul groaznic al 
măruntaielor arse de sete. 

Regele ieşi din încăperile sale şi urmat de cîțiva conducători se 
îndreaptă către mijlocul cetăţii. Era tras la față şi palid, mergea încet şi 
resemnat, ca un condamnat la moarte. 

De cîtva timp băgase de seamă că unii din supuşii săi îi evită privirea 
şi ştia bine ce înseamnă asta. Mizeria trupească, chinul cumplit al cărnii, 
erau mai tari decît vorbele de îmbărbăture. Faptul că răbda deopotrivă cu ei 
teribila sete; faptul că mai răbda pe deasupra şi groaznica umilință de a nu 
mai fi de folos poporului său, nu erau băgate în seamă. Timpul elanului 
trecuse, sîngele nu mai alerga cu iuțeală, ci se tira viscos prin vinele uscate 
de arşița setei. Şi pentru că suferea pentru el însuşi mai puţin decît pentru 
toți aceşti codamnați laolaltă, inima i se sfişia de durerea neputinței. 

Totuşi îşi dădea seama că poporul său e mai tare decît oricare altul 
pe lume, că orice alt popor s-ar fi sumețit după atita deznădejde, ar fi 
preferat fără şovăire robia morții. 

Mulțimea se desfăcea mută lăsindu-l să treacă; nici un murmur, nici 
un vaiet, doar o imensă suferință, amestecată cu puţină dojana. Ştia că în 
orice urgie lumea caută un vinovat, că aşa era firesc să fie, că şi el nu de 
mult căuta vinovaţi printre înaintaşii săi, revoltindu-se în fața priveliştii de 
a duce singur povara pedepsei. Acum însă o primea de bună voie, simțind 
că un mare conducător trebuie să rămînă mare pin-la capăt. Povestea vieţii 

sale va fi scrisă acum de învingători şi ei vor avea grijă să-l amestece cu 
noroiul; dar puțin îi păsa ce vor spune despre el duşmanii. Ştiind că soarta 
sa este pecetluită, nu-şi dorea decît un singur lucru: ca poporul său să-l 
păstreze veşnic în amintirea sa şi să-l pomenească cu un cuvînt bun. Ştia 
că orice ar fi făcut romanii, poporul său nu va putea fi şters de pe fața 
pămîntului şi-şi va perpetua ființa; că nu o dată se va revolta, încercînd să- 
şi scuture jugul; că pîn-la urmă se va potoli, obişnuindu-se cu noua 
oblăduire; orice s-ar întîmpla poporul va păstra în suflet amintirea clipelor 
înălțătoare ale acestei uriaşe încleştări, în care el, Decebal, a jucat un rol 
tragic dar măreț, ingrat dar demn. 

Punînd piciorul pe scara podiului de pe care vorbea de obicei, se opri 
descumpănit şi trecîndu-şi mîna pe fața obosită, ca şi cînd ar fi vrut să 
gonească gindurile cel copleşeau, privi mulțimea adunată. Potolindu-şi 
zbuciumul sufletesc stirnit de priveliştea mizeriei trupeşti în care se zbăteau 
supuşii săi, urcă scările şi făcu semn că vrea să vorbească. O linişte nefi- 
resc de apăsătoare se aşternu peste cetate. 

— Oameni buni, zise el eu un glas ce nu şi-l mai recunoştea, 
Zalmoxis ne încearcă greu pentru nesăbuinţele noastre şi ale înaintaşilor 
noştri. Voința sa este sfintă; între aceste ziduri ne vom cînta cîntecul cel de 
pe urmă. Duşmanul vrea sa ne ia cu istovul şi trebuie să hotărim aici ce e 
de făcut; să aşteptăm pînă romanii o să ne ia cu mîinile goale sau, pînă mai 
putem ţine sabia în mînă, să străpungem rîndurile lor? Nu vreau să mai 
poruncesc; alegeţi voi singuri calea. 

După ce regele termină de vorbit, liniştea mai domni un timp peste 
cetate. Apoi capetele se întoarseră unele către altele, un murmur de glasuri 
trecu ca o adiere prin frunziş şi într-uh tirziu izbucniră glasuri răzlețe. 

— La luptă! 

— Ce să mai aşteptăm aici?! 

— Tu eşti conducătorul, altul nu avem! 

— De ce să murim de moarte ticăloasă?! 

— Vrem să murim cu arma-n mînă! 

— Du-ne la luptă, Decebal! 

Şi toți aceşti nenorociţi, storşi de vlagă, se înflăcărară la gîndul luptei 
şi un vuiet năpraznic de glasuri se rostogoli printre ziduri: 

— La luptă! Moarte duşmanilor! 

Ostaşii şi-au smuls săbiile şi oţelul sclipi, rănind ochii cu mii de 
fulgere. Sulițaşii îşi loveau scuturile cu lemnul lănciilor. 

Sfatul se întruni îndată după asta şi alegind din sînul comandanților 
pe cei mai holăriți şi mai viteji, le porunci să purceadă neiîntirziat la 
pregătirea ieşirii din cetate. Nu mai aveau cavalerie căci îndată după 
distrugerea conductei de apă. caii au fost tăiați şi mîncați. Ieşirea fu 
hotărită pentru a doua zi, înainte de revărsatul zorilor, în acel ceas tainic 


cind somnul duşmanilor va fi mai profund, cînd, obosiţi de veghe, străjerii 
vor moțăi. Piîn-atunci aveau multe de făcut. Trebuiau împrăştiate pietrele cu 
care erau zidite porțile pe dinăuntru, revizuit echipamentul, ascuţite 
armele. Femeile mai voinice şi viteze se îmbrăcară bărbăteşte ca să iasă 
împreună cu soții şi taţii lor, să se smulgă din încercuire sau să moară. 

Pînă seara tirziu cetatea era în clocot şi în pregătiri înfrigurate. Cei 
mai mulți, năuciți de cumplita sete, nu se gîndeau la ce va fi şi aşteptau 
doar clipa cînd vor căpăta cănița de apă făgăduită, rămasă pe fundul 
rezervorului pentru ziua marii încercări. 

La a doua strajă de noapte, cînd apărătorii Sarmizegetusei se 
odihneau înainte de a porni la disperata lor acţiune, piîndarii dădură 
alarma. 

Buimăciţi de somnul greu, dacii se repeziră la ziduri ca să facă față 
acestui vijelos şi neaşteptat atac. 

Romanii socotind întîmplarea cu ploaia un semn de bun augur, 
pentru ei, se duceau la atac voioşi şi plini de hotărîre. Noi maşini de asalt, 
turnuri, barăci proteguitoare pentru „berbeci”, urcară panta. Printre 
acestea, manipuli de ostaşi adăpostiți sub scuturi, ca nişte balauri în 
carapace de fier, se năpustiră cu scări, fascine, saci cu nisip. 

În lumina fantomatică a butoaielor cu catran, aprinse peste tot, a 
torțelor fumeginde pe care le agitau ostaşii în mers, a săgeţilor incendiare, 
şanțurile pe jumătate umplute în timpul primului asalt, fură astupate cu 
repeziciune; scările cu gheare şi cîrlige sprijinite de creneluri. 

De astă dată, socotind că momentul prielnic nu putea fi pierdut, 
romanii nu precupețiseră nici un efort, nu neglijaseră nici un amănunt. 
Legiunea Macedonica ataca dinspre şeaua dealului, pe locul cucerit acum 
opt zile cu atita istovire şi sacrificii. Din partea aceea însă, zidurile erau 
înalte şi groase, taranele nu reuşeau nici măcar să le crape. Balistele 
instalate pe dimburi aruncau cu un sinistru vijiit bolovanii grei, catapultele 
proiectau în cerul negru ca de smoală stoluri de săgeți aprinse. Arcaşii şi 
prăştierii trăgeau într-una de pe turnuri mobile. 

Totuşi, primul atac fu respins cu mari pagube. Urmară al doilea şi al 
treilea iureş şi de abia la al patrulea, un manipul pusese piciorul pe colțul 
de miazănoapte al zidului. 

Văzînd că soarta cetății depinde de apărarea acestui sector, Decebal 
alese cîteva sute din cei mai viteji ostaşi, le dădu să bea din apa ce mai 
rămăsese pe fundul cisternei şi-i trimise să înlocuiască pe oştenii din partea 


periclitată a cetății. Cu o dirzenie fără seamăn, romanii ținuseră o oră 
încheiată poziția cucerită, dar apoi fură aruncaţi de pe zid. 

Între timp, unul din „berbeci” încercă poarta de răsărit şi o sparse. 
Spre marea uimire a romanilor poarta nu fusese zidită în spate. Ei nu ştiau 
că dacii dărimaseră deunăzi ei înşişi zidul pentru ieşirea din zori. Spărtura 
fu lărgită. În cadrul ei se dădu o luptă crîncenă, dar romanii năvăliră, 
deschiseră poarta larg şi împinseră cetele dacilor înăuntru, copleşindu-i 
prin număr şi vigoare. 

O altă unitate, de pretorieni, trupă de elită, escaladă zidul dinspre 
apus. În urma acestor îndrăzneţi, romanii năvăleau în număr tot mai mare, 
luptînd pe zidul larg cît o şosea. La fiece scară ce cobora de pe zid în curtea 
cetății se dădeau înverşunate bătălii. Pin-la urmă dacii fură împărțiți în 
grupuri şi măcelul începu. 

În furia şi disperarea lor, apărătorii dădeau foc clădirilor şi 
încleştindu-se cu duşmanii corp la corp săreau în foc împreună cu ei; îşi 
omorau femeile şi copiii ca să nu cadă în mîinile năvălitorilor, aruncîndu-se 
apoi cu pieptul dezvelit în ascuţişul paloşelor romane. 

Prăpădul şi urgia erau de nedescris. În jurul clădirilor ce se năruiau 
în flăcări cu vuiet şi trosnet, într-o arşiţă care pirlea bărbile şi părul într-o 
clipită, în mijlocul unui vacarm în care sunetele violente se topeau unul în 
altul, în această împărăţia a nebuniei, cruzimii şi spaimei, Lucius Longinus 
îşi păstra cu greu cumpătul şi luciditatea atît de necesare unui comandant. 
După cum a şi fost prevăzut, conducătorii erau neputincioşi în a-i opri pe 
ostaşi în dezlănțuita lor furie. Toate poruncile şi sfaturile date în ajun au 
fost uitate. Chiar şi acei ostaşi conştiincioşi care încercau să se stăpinească 
şi să ia prizoneri, se înrăiră văzind că dacii îşi căutau moartea. 

Citeva cete de daci reuşiseră să spargă încercuirea şi repezindu-se pe 
ziduri acum nepăzite de nimeni, coboriră pe scările pe care se urcaseră 
adineauri romanii şi se mistuiră în noapte. 

Una din aceste cete, mai numeroasă, compusă din ostaşi din gardă îl 
tiriră fără voia lui pe regele Decebal şi coborînd vilceaua prăpăstioasă la 
adăpost de lăstăriş reuşiră să scape de urmărire. Strecurindu-se printre 
retranşamentele romane păzite doar de gărzi, ei năvăliră în grajdurile 
cohortei ecvestre de gali, omoriră sentinelele şi grăjdarii şi sărind pe cai, se 
făcură nevăzuți. Totul se petrecu atît de repede încît acei cîțiva martori care 
îi văzură apărind şi dispărînd ca nişte năluci, nu-şi putură închipui că 
printre ei se afla însuşi regele Decebal. 

Stăpinindu-şi cu greu cohorta de la măcel, tribunul Longinus se grăbi 
să înconjoare aripa palatului care mai rămăsese nedărimată şi în clipa în 
care ultimii apărători căzură străpunşi pe scările de la intrare, porunci 
oamenilor săi să păzească clădirea de cetele prădalnice ale auxiliarilor, iar 


——.- De den ui saene 
Ea pe Aa do a RES 
ic SS N EASE A 
= Dai SO a GANEN ASE 


el, urmat de Cappa, Asdus, Caliga şi încă cîțiva aleşi de el, pătrunseră în 
palat. 

După ce trecură grăbiţi prin citeva încăperi goale, ieşiră într-o 
curticică interioară tocmai în clipa cînd doi daci dădură buzna alergînd, 
pesemne căutînd scăpare. 

În frîntură de clipă, cînd dacii înmărmuriră, înainte de a se întoarce 
şi fugi, la lumina pilpiitoare a torțelor, Cappa recunoscu pe unul dintre ei. 

— Bicilis! strigă el. Puneţi mîna pe el! Luaţi-l de viu! 

Ostaşii dădură să-i înconjoare, dar însoțitorul lui Bicilis, ostaş din 
gardă, punind paloşul în mîna grecului şi strigindu-i: „Omoară-te!” se repezi 
cu capul aplecat spre zid şi înainte ca cineva să-l poată opri, se prăbuşi cu 
țeasta spartă. 

Romanii, uluiți de acest chip de a se sinucide, înlemniră. Bicilis, palid 
şi răvăşit, se dădu înapoi, ţinînd cu amîndouă mîinile sabia îndreptată către 
inimă. Cappa şi Asdus se repeziră ca să-l oprească, dar nu era nevoie căci 
grecul lăsă sabia să-i scape jos. 

— Nu pot, nu pot! murmură el şi căzu moale pe lespezi. 

Cînd îl ridicară, era zdreanţă şi din ochii săi năuciţi curgeau lacrimi. 
Îl durea că e laş printre atîţia viteji. Cei din jur îl priveau cu dezgust. 

— Tribune, strigă Cappa jubilind. lată-l pe Bicilis, secretarul lui 
Decebal. E poate cea mai bună pradă ce am luat vreodată. 

Lucius se apropie şi-l privi cu atenţie pe unul din călăii tatălui său. 

— Ne cunoaştem bine. Am nevoie şi eu de el. Ostaşi, păziți intrările! 
Tu, Caliga, aleargă de-l caută pe comandantul Marcellinus şi adă-l aici! 

— Bicilis, zise apoi grecului. Îţi aduci aminte de mine? Şi scoţindu-şi 
coiful, puse un ostaş să-i lumineze fața. 

— Fiul prefectului Longinus, îngăimă prizonierul. 

— A sosit ora răfuielii, Bicilis. 

Grecul căzu în genunchi, împreunînd mîinile a rugă 

— Îndurare, nobile tribun, îndurare! 

— Eşti un laş şi nu mai semeni cu mîndrul secretar de pe vremuri. Ce 
ai făcut cu cadavrul părintelui meu? 

— Regele a poruncit să fie îngropat. 

— Unde? 

— E greu de explicat. Eu însumi trebuie să te duc acolo. 

— Amii clipa fatală nemernicule, zise Cappa printre dinți. Am şi eu cu 
tine o socoteală. 

— Îndurare, scîncea grecul, îndurare! Nu sînt chiar atît de rău cum 
vă închipuiți. Toată viața mea n-am făcut decit să îndeplinesc poruncile 
altora. N-am făcut nimic din propria-mi inițiativă. 

Însoţit de un centurion şi de Caliga, intră grăbit Marcellinus. 
Pesemne bătrinul îi povestise pe drum despre ce este vorba. 

— Vă felicit! Aţi făcut o frumoasă captură. Ostaşi, căutaţi citeva 
scaune şi aduceţi-l pe Mimus, care se pricepe la cazne. Să aducă tot ce-i 
trebuie ca să-i descleşteze gura ăstuia... 

Se apropie de Bicilis şi-l privi cu atenţie. Văzindu-i buzele crăpate de 
arşița setei, zise: 

— Mi-e sete. Daţi-mi de băut! 

Cîţiva ostaşi îi întinseră ploştele. El le clătină la ureche, opri pe aceea 
care i se păru mai plină şi bînd încetişor, plescăind din limbă de plăcere, îl 
privea pe prizonier. După aceea, vărsă rămăşița pe jos, tot aşa încet, cu 
zimbetul la gură. 

Îl observa pe grec cum se uită înnebunit la şuvița de apă ce se scurge 
din ploscă şi era mulțumit. 

— Dar de cei stai în genunchi, Bicilis? Scoală-te! Nu se cade unui 
demnitar să se umilească în halul acesta. 

Bicilis dădu să se scoale, dar nu putut, atît de sfirşit era. Doi ostaşi îl 
săltară cu brutalitate. 

— Daţi-i să bea! porunci Marcellinus. 

Grecul apucă plosca şi bău pe nerăsuflate. Miinile îi tremurau iar 
vasul clănțănea lovindu-se de dinți. 

— Ajunge! zise Marcellinus şi i-o smulse. Nu vreau să mi te moleşeşti. 
Trebuie să fii tare în clipele ce vor urma. 

Sosiră soldaţii cu scaunele iar peste cîteva clipe apăru şi Mimus, o 
huidumă de om, cu chip de brută. Acesta puse scutul plin cu jăratec jos pe 
lespezi, luă poziţia de drepți şi zise: 

— Poruncă, comandante! 

— Ah, tu eşti, Mimus. ŢȚi-am găsit puţină treabă pe aici. Trebuie să 
aflăm unele lucruri de la acest demnitar dac. 

— Am înțeles, răspunse călăul de ocazie şi se puse pe treabă, 
metodic, fără grabă. Scoţind din taşca sa tot de ce avea nevoie, băgă nişte 
scule în foc şi încercînd tăria unui capăt de funie între miini, se apropie de 
prizonier. 

Bicilis făcu un pas înapoi şi se lovi de zid. Privi în jur cu ochii rătăciți. 
La toate uşile erau postați ostaşi cu torţe aprinse. Sus, în deschizătura 
curții, se perindau rotocoalele de fum luminate de reflexele roşii ale 
incendiului. O stea mare, albă, curată ca un suflet de fecioară, apărea şi 
dispărea în fum. 

— Îndurare! strigă Bicilis sfişietor, cînd călăul îl apucă de mînă. 

— Lasă-l deocamdată, porunci Marcellinus. Mai întîi să-i punem 
întrebări şi să vedem dacă nu e dispus să vorbească fără să fie forțat. 
Lucius Cassius Longinus, ce ai de întrebat? 

— Ceea ce vreau să aflu sînt chesiuni personale. 

— N-are a face, întreabă! 

— Bicilis, unde a fost îngropat părintele meu? De astă dală răspunde 
fără ocolişuri! 

— Îţi spun tot, nobile Longinus. Trupul părintelui tău a fost îngropat 
dincolo de rîu, pe versantul dealului de miazăzi, la picioarele unui fag uriaş, 
sub o piatră mare pe care am pus să se sape inițialele regretatului prefect. 

— Nu cred că l-ai regretat tu, dar informaţia ta pare precisă. Acum 
spune-mi unde se află muntele Cogheonul! 

Bicilis se aştepta la alte întrebări, de aceea răsuflă uşurat şi zise 
repede: 

— Fiind grec şi închinîndu-mă zeilor olimpieni, nu sînt legat de 
jurămînt şi pot să-ți răspund fără să păcătuiesc. Muntele Sfint se află spre 
miazăzi-apus de Sarmizegetusa, la jumătate de drum de aici pînă la 
Drobeta şi se ajunge acolo urmînd cursul rîului Sargetia pînă la locul unde 
se varsă în Rîul Mare, apoi urcă pe valea acestuia pînă la izvoare. 

Lucius îşi scoase tăblița cerată şi stylul şi-şi notă informaţia. 

— Eu unul sînt mulțumit, zise apoi. Marcellinus îi privi atent pe 
prizonier. 

— Într-adevăr, informaţiile par exacte, dacă nu ne minte nătărăul 
ăsta. Cappa e rindul tău. 

— Bicilis, unde se află regele Decebal? Pin-acum n-a fost găsit 
nicăieri, nici printre cei vii şi nici printre morți. 

Grecul, deşi înfricoşat, răspunse fără ezitare: 

— Nu ştiu, centurioane. Ultima dată l-am văzut după apusul 
soarelui, cînd a ieşit din odăile sale. 

— Nu se poate să nu ştii! se răsti Cappa. Ne vei... 

Dar Bicilis nu avut timp să răspundă căci intră centurionul care a 
fost trimis să cerceteze palatul. 

— Comandante, am răscolit totul. În sala mare e grozăvie. Toţi 
sfetnicii cei mari şi cîțiva comandanți de oaste sînt morți. Au băut otravă 
din cupe ca la un festin. Am prins cîțiva slujitori şi multe femei cu copii 
care s-au ascuns în palat. Un servitor, luat din scurt, mi-a spus că regele 
nu se află printre ei, în schimb Vezina, Dieghes, Susagus şi încă mulți alții, 
nu le țin minte numele, sînt morți. Am pus pază peste tot, cum mi-ai 
poruncit. 

— Bine. Veghează ca incendiul să nu se întindă şi asupra palatului. 
Apoi, întorcîndu-se către Bicilis, zise: 

— Norocul nostru că eşti laş şi nu te-ai dus la festin să guşti din 
otravă. De fapt, locul tău era acolo. Cine serveşte un popor curajos ar fi 
trebuit să aibă curajul să moară o dată cu el. Mai departe, Cappa! 

— Unde e regele, Bicilis? Nu ne pune răbdarea la încercare. 

— Jur pe Zeus Olimpianul că nu ştiu unde se află. Mi-e frică de luptă 
şi sînge şi n-am ieşit de loc din palat. Oricît m-aţi chinui nu ştiu ce să vă 
spun. 

— Dar unde te grăbeai cînd te-am prins? 

— Ostaşul din gardă m-a anunţat că palatul este asaltat de romani şi 
am vrut să mă ascund undeva. 

— Prin urmare cunoşti locuri tainice unde se poate ascunde. Nu 
cumva regele e acolo? 

— Nu sînt tainițe în acest palat. Alergam în neştire. 

— Dar unde se află hirtiile regelui? 

— Arhiva era alături de cubicului meu, dar încă de ieri regele mi-a 
poruncit s-o ard. 

— Şi ai distrus-o, nenorocitule? 

— Da, aşa era porunca. 

— Comandante, zise Cappa lui Marcellinus, toate acestea trebuiesc 
verificate, binevoieşte să trimiți oameni să caute tainițe şi cenuşa arhivei 
arse. Deocamdată nu mai am întrebări de pus. 

Marcellinus îl trimise din nou pe centurion şi întorcîndu-se către 
Bicilis întrebă cu asprime: 

— Unde se află tezaurul regelui Decebal? 

Bicilis din alb se făcu verde, dar ca să nu se bage de seamă că este 
emoționat, răspunse repede, cam prea repede: 

-— Regele nu mi-a spus niciodată unde-l ţine şi cred că nici nu-l mai 
are, căci a cheltuit totul pe război şi pe daruri făcute aliaţilor săi. 

— Şi totuşi, avem informaţii precise că şi-a ascuns comoara. Era prea 
bogat ca să cheltuiască totul. Unde sînt vasele, armele prețioase, lingourile 
de aur? 

— Îţi jur că nu ştiu. Regele nu destăinuia nimănui acest lucru. 

— Pentru că asta ne preocupă cel mai mult, te vei strădui să-ţi 
aminteşti căci altfel vei fi pus la cazne. 

Dar Bicilis nu apucă să răspundă căci ostaşii postați în uşă strigară: 
„Atenţiune! Comandantul suprem!” Se auzi zgomotul de paşi şi în prag 
apăru Lusius Quietus însoțit de Manlius şi Adrian. 

Toţi salutara cu mina întinsă. 

— Am aflat, zise „Maurul” cu vocea-i guturală, că aţi prins o pasăre 
rară şi m-am grăbit s-o văd şi eu. Prin urmare, acesta este Bicilis, adăugă el 
apropiindu-se. Nu se aseamănă de loc cu stăpinii săi. Văd că aţi instituit un 
tribunal. Foarte bine! Vom asista şi noi. 

Scaunele fură oferite generalilor. Lucius şi Cappa se dădură la o 
parte, iar Marcellinus, apropiindu-se de prizonier, continuă investigaţiile. 


— După cum am spus, avem informații precise despre existența 
tezaurului şi nu te putem crede că nu ştii unde a fost ascuns. De aceea, te 
vom sili să-ți aduci aminte ce ai uitat. 

Marcellinus făcu semn călăului, dar Bicilis se tiri în genunchi, 
umilindu-se, adresîndu-se tuturor: 

— Cinstiţi judecători, voi mă credeți mai important decit sînt cu 
adevărat. Nu am fost decît un secretar, un scrib şi tălmaci la curtea regelui, 
vă jur! 

— Şi un grec şiret, şi lacom pe deasupra. Ţi-ai făcut socoteala că 
poate vei scăpa şi vei dezgropa comoara numai pentru tine, nu-i aşa? şi 
Marcellinus făcu semn lui Mimus. 

Călăul se apropie, îi smulse hainele, îl trînti jos, îi legă strîns mîinile 
şi picioarele, apoi se duse la mangalul său improvizat. Suflă din bojocii săi 
enormi stirnind o vijelie de scîntei, scoase cu cleştele cîrligul înroşit în foc şi 
aşeziîndu-se pe genunchii prizonierului, întrebă zimbind cu înţeles: 

— Să-i scot ochii? 

— O, nu! răspunse Marcellinus, tărăgănînd vorbele. Orb fiind, nu ne 
va putea arăta locul unde este ascuns tezaurul. 

— Atunci să-i gidil tălpile? E un loc gingaş... 

— Nici asta, căci nu va putea merge. La început fă-i ceva să-l doară 
puţin. 

— Ehe, zise Mimus şi chipul său de brută se însenină, asta nu e greu 
de loc. 

Şi cât ai clipi din ochi, îl lovi cu cârligul ascuţit în muşchiul pieptului 
şi răsuci fierul sub piele. 

Bicilis urlă animalic, se zvircoli dînd din buze ca peştele scos pe 
uscat. Ochii îi ieşiră din orbite. Mirosul cărnii fripte se împrăştie în jur. 

Călăul scoase din foc un alt instrument şi imobilizindu-l din nou pe 
prizonier, aştepta porunca. 

— Nu-u-u! ţipă Bicilis. Nu trebuie! Nu pot răbda. Vă spun, vă spun 
tot! 

— Dezleagă-l, zise Marcellinus călăului şi acela, după ce-i îndeplini 
porunca, se depărta cu părere de rău. 

— Scoală-te şi vorbeşte Bicilis! De astă dată însă fără şiretlicuri, căci 
te vom pune la cazne grozave. 

— Îţi spun, îți spun, nobile, se căina acela clătinîndu-se pe picioare şi 
fringindu-şi mîinile. Lacrimile umilinței i se prelingeau pe obrajii albi ca 
varul. Îţi spun tot. Numai unde se află regele nu ştiu. Crede-mă! 

— Comoara! Unde-i comoara?! 

— Vă duc acolo, vă duc chiar acum. Locul e blestemat şi atit de tainic 
că nimeni în afară de mine nu-l poate găsi. 

Marcellinus se întoarse către Quietus şi acela îrcuviinţă cu o înclinare 
a capului. 

— Daţi-i de băut prizonierului, porunci Marcellinus, şi legaţi-i rana! 

Un centurion năvăli pe uşă, se struni, salută şi zise apropiindu-se de 
„Maur”: 

— Comandante, am ceva important de raportat. 

— Vorbeşte! 

— Acum aproape o oră, o ceată numeroasă de ostaşi din garda regelui 
s-a smuls din încercuire şi neobservată s-a strecurat printre întăriturile 
noastre. După aceea au năvălit în grajdurile auxiliarilor, au omorît oamenii 
de pază şi, luînd aproape o sută de cai galici, s-au mistuit în noapte. Un 
grăjdar, care pricepe vorba lor, după ce a fost rănit şi s-a prefăcut mort, l-a 
auzit pe unul dintre ei zicînd: „la calul acesta frumos pentru rege!” După 
aceea, grăjdarul îşi pierdu cunoştinţa şi numai după ce-şi reveni în fire, 
dădu alarma. 

— O! făcu „Maurul/”, mi-ai adus o veste mare. Notează-ţi numele 
grăjdarului ca să-l cităm pe ordinul de zi. Trebuie organizată urmărirea şi 
cît mai neîntirziat. 

— Comandante, zise Marcellinus, avem aici trei ostaşi care au 
socoteli personale cu Decebal, toți trei din legiunea ce o comand. Ți-i 
recomand ca pe cei mai buni urmăritori. 

— Cine sînt? întrebă „Maurul”. 

— Tribunul Lucius Longinus, prim-centurionul Junius Cappa şi 
ostaşul Valerius Asdus care a escaladat primul zidurile Sarmizegctusei. 

Caliga, care era postat la una din uşi cu Asdus, îi dădu un ghiont şi-i 
făcu şiret cu ochiul. 

Privindu-i pe toți trei înşirați în fața sa, Quietus zise: 

— Am auzit multe lucruri frumoase despre voi. Însuşi augustul se 
interesează de soarta voastră. Falnici bărbaţii viteji oşteni. Dacă aveți 
răfuieli personale cu Decebal, atunci nu văd alți urmăritori mai buni. Tu, 
Longinus, organizează expediția, iar noi cu Marcellinus ne vom duce să 
dezgropăm comoara. 

În fruntea unui manipul de călăreţi italici. Cappa adulmeca urmele 
cetei de daci care l-a scapat pe regele Decebal. Unitatea mergea la pas pe 
urmele cailor imprimate în pămîntul înmuiat de ploaia care cu atita cruzime 
ocolise în ajun cetatea chinuită de sete. Cohorta lui Longinus îl urma la o 
distanță de vreo două stadii. Tribunul luase în expediție numai pe cei mai 
sănătoşi şi voinici, adică vreo treisute de pedeştri şi ca să nu-i îngreuneze în 
marş, încarcă bagajele pe douăzeci de catiri. Asdus şi Caliga mergeau în 
primele rînduri. 

După o noapte de nesomn şi teribile sforțări, ostaşii mergeau apatic. 
O linişte sacră se aşternea peste dealuri cu pante domoale, peste plaiuri 
verzi, peste cringuri şi codri, peste văi şi vilcele. Fagii seculari, înfiorați de 
vint, sunau din frunză. Pămintul jilav, cu iarbă grasă, povestea grav, prin 
semnele sale, despre tragica fugă a regelui Decebal, nu de mult stăpîn al 
acestor locuri, acum pribeag şi hăituit ca o fiară. 

Ostaşii se minunau de fertilitatea acestor locuri, parcă ale nimănui. 
Doar ici-colo pe cîte o costişă, adăpostită de vinturi boreale, cîteva vii şi 
livezi în preajma unui cătun părăsit, cu bordeie risipite, case înnegrite de 
incendiu. Rar de tot, pe virful vreunei culmi, cîte o stină rămasă singură cu 
amintirea păstorilor pribegiți sau minațţi în robie. 

Colindînd aceste pămînturi bogate, ei se şi vedeau în garnizoană, 
ducînd o viață plină de belşug şi răgazuri binefăcătoare, petrecute în sînul 
familiei, în munci casnice şi la vinătoare. Deocamdată însă îl vinau pe 
regele Decebal şi asta era mult mai periculos decit să vinezi un mistreţ ori 
zimbru. Deocamdată trebuiau să fie răbdători şi cu ochii în patru. 

Inima lui Asdus se topea văzînd toate acestea, dar el şi le dorea 
numai împreună cu Sama şi se bucura că războiul se sfirşise, deşi nu ştia 
prin ce greutăți va mai trece pînă o va vedea pe iubita sa. 

Frumuseţea bucolică a unei vieți tihnite la țară îl îmbia şi pe Lucius, 
clădind un decor vag fericirii sale îndepărtate, poate chiar închipuite. Faptul 
că ieşise viu şi nevătămat din acest crunt război îl încînta nespus, nu atît 
pentru el, cît pentru Aya. Pe ea dorea s-o caute, s-o găsească şi s-o pună la 
adăpost de primejdii. Fericirea ei devenise pentru el o ţintă neabătută. 
Soarta îl ajutase din nou, scoțindu-i în cale pe Bicilis. Acum, cînd ştia unde 
s-o caute pe Aya, după această misiune, îi va fi uşor să capete încuviințarea 
de a porni spre muntele Cogheonul. 

La prinz făcură o haltă într-un aluniş. Cappa, anunţat printr-un 
curier, se opri şi el. Într-o poiană a crîngului găsiră urmele unui foc şi 
oasele unui cal proaspăt roase. 

La căderea nopții, cînd nu se mai puteau desluşi urmele, Cappa îşi 
opri călăreţii şi aşteptă să vină din urmă tribunul. Fu dată poruncă severă 
de a nu se aprinde focul. Ostaşii mîncară din traistă şi adormiră pe loc, 
echipați cum erau. Străjile, ca să nu pice de somn, se schimbau din două în 
două ore. 

Încă nu se luminase de ziuă şi fură din nou în picioare, Aşa scurtă 
cum era, odihna îi învioră şi în ziua aceea mergeau mult mai uşor, dar pe la 
prinz, ajungind la un piriu cu ape line, văzură că urmele nu trec dincolo. 
Era limpede că dacii temindu-se de urmărire şi-au continuat drumul prin 
apă, dar încotro? 


Cappa era tare supărat. A se împărți în două era periculos; a aştepta 
pină cînd cercetaşii se vor duce în susul şi în josul piriului era pierdere de 
timp. Nimeni nu ştia ce să facă şi atunci Caliga ceru voie să-şi dea părerea: 

— Comandante, zise el, cît se vede cu ochii, piriul curge de la miazăzi 
spre miazănoapte. Decebal cu ceata sa n-are ce căuta în părțile de 
miazănoapte, ocupate de ai noştri şi s-a dus în sus către izvoare, la munte. 
Văd în zare un codru des şi cred că acolo a părăsit lunca. 

Comandanții îi dădură dreptate şi oastea porni la deal. Într-adevăr, 
după vreo două ore de mers, cam în dreptul pădurii de stejari, zăriră din 
nou urmele. Pe pămîntul pietros şi uscat ele abia se vedeau. 

Era limpede că fugarii nu s-au odihnit pîn-acum şi dacă se vor 
odihni, apoi numai aici în această pădure, după ce şi-au încurcat urmele. 

Romanii mergeau prin codru cu mare băgare de seamă trimițind în 
față şi în lături cercetaşi. După ce urcară o costişă abruptă merseră prin 
desiş pînă dădură de o poiană cu resturile unei tabere părăsite de curînd. 
Focul încă nu se stinsese iar resturile unui alt cal, mîncat de fugari, mai 
erau calde. 

Dacii pesemne pierduseră mult timp cu odihna în acest loc şi 
prinzînd de veste că sînt urmăriți plecaseră grăbiţi. 

Cappa nu-şi găsea astimpărul şi zorea mereu înainte. Trecură o vale 
adîncă şi urcară un alt deal. Aici stejărişul era mai rar şi pe urmă se risipi 
în pilcuri. Cînd ajunseră pe culme, urmăritorii se opriră înmărmuriți. Pe 
vastul plai golaş şerpuia o potecă, iar la capătul ei de dincolo un şir de călă- 
reți tocmai intra într-un cring. 

Cappa trimise în grabă un om să-l anunţe pe tribun, iar el în fruntea 
celor două sute de călăreţi ai săi porni în galop. 

Cînd Lucius cu ai săi ajunse la marginea pădurii nu-i mai văzu pe 
călăreți şi îngrijorat porni în marş forțat după ei, ca să le poată veni într- 
ajutor, în caz de nevoie. 

Dacii, ştiind că sînt urmăriţi zoreau pe caii lor galici, mari, greoi, cu 
săritura țeapănă, dar caii italici, sprinteni, vîinoşi, micşorau mereu distanța 
şi în clipa cînd dacii se apropiau de liziera de dincolo a cringului, romanii îi 
şi ajunseră. 

Văzind că nu au încotro, dacii, mai puţini de o sută, se opriră, se 
întoarseră cu faţa la urmăritori şi primiră lupta. Romanii îi atacară vijelios, 
aruncînd din fugă sulițele, ochind în cai, şi în timp ce unii se angajară în 
luptă cu călărețţii, ceilalți omoriră pe cei căzuți de pe cai. Dacii, deşi sleiți de 
puteri, se apărau vitejeşte, avind însă de luptat cu cîte doi-trei duşmani 
fiecare, cădeau mereu. Cappa, pe calul său focos, zbura de la un grup la 
altul, căutîndu-l pe Decebal dar nu-l găsi nicăieri. În clipa cînd îşi dădu 
seama cu regret că îşi pierduse timpul în zadar urmărind o ceată oarecare 


şi se gindea cu ciudă că totul va trebui să fie luat de la capăt, un ostaş veni 
grăbit către el, strigînd: 

— Centurioane, priveşte într-acolo! 

Cappa îşi puse mîna straşină la ochi şi văzu un pumn de călăreți 
îndepărtindu-se la adăpostul pilcurilor răzlețe de copaci, zorind către 
răsărit. 

Murmurînd un blestem, centurionul strigă cu voce tunătoare: 

— Cincizeci de oameni după mine, ceilalți înconjuraţi-i pe aceştia şi 
terminațţi o dată cu ei. 

Îşi numără în grabă călăreţii şi lovindu-şi furios calul cu călciîiele, 
porni în galop. 

Mica ceată a dacilor avea cai mai buni, căci urmărirea ţinu pînă către 
apusul soarelui. 

Gonind nebuneşte, caii obosiţi şi înspumaţi ajunseră din urmă pe 
fugari, care îşi căutau salvarea într-un alt stejăriş, lipit de coastă. Jos, în 
valea năpădită de pădure deasă, din loc în loc sclipea pînza unui rîu. Într- 
acolo zoreau fugarii cu speranţa să se piardă în desiş, dar era tirziu. 

Erau vreo zece şi goneau nebuneşte, întorcînd mereu capetele 
bărboase, săgetindu-i pe romani cu priviri pline de ură. Văzindu-se din nou 
încolțiți, şapte dintre ei se opriră brusc, punîndu-se de-a curmezişul potecii 
ca să întirzie urmărirea şi să dea răgaz celorlalți să ajungă pînă la codru. 

Dar aceşti şapte viteji fură măturaţi din drum în cîteva clipe. Totuşi 
această scurtă zăbavă opri avîntul romanilor şi caii obosiţi peste măsură 
trebuiau încălziți din nou. 

Cu toate acestea, îndemnind caii nebuneşte, romanii îi ajunseră din 
urmă şi pe ultimii fugari. Cappa privea ca vrăjit spatele lat al celui din față, 
singurul care nu şi-a întors capul o clipă înapoi. Acum ştia că acela este 
Decebal. 

— Împrăştiaţi-vă în cerc! strigă centurionul. Înconjuraţi-i! Luaţi-i de 
vii cu orice preț! 

Văzindu-se înconjurați, dacii se opriră lîngă un stejar gros. Cei trei 
ostaşi, toți tineri şi vînjoşi, îl înconjurară pe rege. 

Acum cînd tropotul nebunesc încetase, în liniştea păduricii nu se 
auzea decit gîfiitul oamenilor şi fornăitul cailor. Romanii stringeau cercul. 

— Predaţi-vă! strigă Cappa în limba dacică. Vă cruțăm viaţa. 

În loc de răspuns, dacii îşi traseră săbiile. Caii, dînd din capete, îşi 
scuturau clăbucii de spumă şi respirau din greu. Neştiutori de ce se 
petrece, supuşi oamenilor, deşi nu-i recunoşteau de stăpiîni, caii îşi trăgeau 
sufletul bucuroşi de odihna picată tocmai la timp. 

— Încă o dată vă spun, predaţi-vă! Nu vrem să vărsăm sîngele regelui 
vostru. 


ISS sl pa AI Se fa IL pa i ca 
IE PI 70 LE 


3 + JOS ra) 
4 A ED > S zi A k 
e Sni A. é - J r a 7 SE, i i ai 


Nici de astă dată dacii nu răspunseră, doar zimbiră unui gînd 
luminos. Regele descăleca, lovi calul cu mîna şi după ce acesta sări în lături 
şi începu să pască iarba în jurul său, se apropie de stejar şi se aşeză în 
genunchi. Ridicîndu-şi mîinile către soarele ce dădea să apună, învălui firea 
cu o privire plină de regrete şi strigă: 

— Zalmoxis, mare şi luminos, iartă-mă! 

După asta se sculă, scoase sabia şi se rezemă de tulpina stejarului. 

Se auzi tropotul a zeci de cai şi sunetul unei trompete. Romanii după 
ce terminaseră cu dacii, veneau într-ajutor. 

— Luaţi-i, porunci Cappa scurt. 

Călăreţii se apropiară de stejar, scoțind colacii de fringhii de la oblinc. 
Unul, apropiindu-se la cîțiva paşi aruncă lațul peste un dac, dar acesta îl 
reteză din zbor. Acesta a fost semnalul. Dacii îl priviră pentru ultima oară 
pe regele lor şi acesta le zimbi cu tristeţe. Atunci cei trei viteji se năpustiră 
orbeşte învirtind săbiile deasupra capetelor. Numai unul, încolăcit de 
arcane căzu viu de pe cal, ceilalți doi fură străpunşi de suliți. 

Acum cercul se stringea în jurul lui Decebal. 

— Legaţi-l de copac! porunci Cappa. 

Călăreţii descălecară apucind fringhiile de capete. 

Decebal privi în jur, fără să-i ia în seamă pe romanii ce-l pîndeau. 
Părea că ochii săi, larg deschişi, adună şi sorb frumuseţile acestui colț al 
țării sale mult iubite. 

Era atita freamăt reținut în acel crîng. Printre frunzele înfiorate de 
adiere răsuna cîntecul păsărilor. Văzduhul, cald şi înmirezmat, era plin de 
zumzet şi hiîrnjoană de gingănii. Jos, printre tulpinile rariştii, scînteia 
mărețul soare, învăluind firea cu lumina-i de aur, potolită de asfintit. 

Apoi, îşi înălță privirea către un crimpei de cer, limpede şi azuriu şi 
chipul său aspru se însenină. Un zimbet luminos, plin de bucuria lucrurilor 
nemaivăzute, îi înflori pe buze. 

Ultimul lucru ce-l văzu, profilat pe acel petec de cer, era o crenguță 
de stejar. Ea se mişca lin şi părea că-i urează drum bun. 

În clipa următoare, mîna sa ridică sabia în dreptul gîtului şi cu o 
mişcare fulgerătoare, lama ascuţită se înfipse în beregată. Apoi mîna căzu, 
un val de singe gilgii din rană şi Decebal, rege al tuturor dacilor, se prăvăli 
în genunchi, apoi într-o parte, şi rămase nemişcat cu ochii aţintiți către un 
tărim necunoscut. 

Manipulul lui Cappa se întorcea cîntînd. Stegarul sălta semnul în 
ritmul melodiei bătăioase. 

Lucius ajuns cu pedestraşii săi la locul primei ciocniri cu fugarii, 
dădu semnalul de oprire. Ostaşii sătui de atita goană erau mulțumiți. 


— Dacă l-au prins pe rege, viu sau mort, zise Caliga lui Asdus, atunci 
războiul s-a terminat. 


Asdus era şi el tare bucuros şi uşurat. 

— Noi, ăştia, răspunse Asdus, am venit degeaba. Ordo Cappa s-a 
descurcai singur. 

— Niciodată nu e rău să fii prudent. 

În aşteptarea celorlalți. Lucius îşi îndemnă calul către locul unde 
adineaori s-a dat lupta. Ciţiva călăreţi de ai lui Cappa îşi legau rănile şi se 
uitau urit la dacii prinşi de vii, legaţi de copaci. 

Gindindu-se că în curind o să dea ochii cu regele, Lucius era 
tulburat. Chipul mîndru de stăpînitor îi rămăsese bine întipărit în minte şi 
nu putea să şi-l închipuie pe Decebal legat, rănit sau mort. O clipă îşi 
plimbă privirea peste chipurile bărbăteşti ale prizonierilor daci. Erau vreo 
zece, cei mai mulți tineri; mai ales unul căruia abia i-au dat tuleiele, îi 
amintea de Diza. E drept că i-a cam uitat chipul. Atunci, în noaptea aceea, 
la lumina torțelor, nu-l văzuse bine. Ariort era eroul principal, pe el îl 
urmărea atunci cu privirea şi pe Aya, a cărei emoție îl mişcă profund. Acest 
flăcăiandru legat strîns de copac, cu umărul sîngerînd, părea mai voinic şi 
mai înalt decît fratele iubitei sale. Ar fi trebuit să-i descoase pe aceşti 
prizonieri, să-i întrebe de soarta lui Diza. Erau cu toţii ostaşi din gardă şi 
pesemne îl cunoşteau. Sau poate e mort de mult; poate se află printre 
cadavrele acestea împrăştiate peste tot sau printre celelalte, acolo unde l-au 
prins pe rege? 

Călăreţii s-au apropiat şi Cappa agitind o sabie însîngerată, strigă 
plin de voioşie: 

— Tribune, poporul dac nu mai are conducător. Victorie! 

Sărind jos de pe cal, el îi întinse sabia şi Lucius o luă maşinal. 

— lată paloşul său. Minunată lucrătură. Straşnic trofeu. Apoi, 
desprinziînd un sac prins de cergă, îl descinse la gură şi bijbiind cu mîna în 
el, scoase triumfător, ţinînd de păr, un cap însingerat. 

Lucius tresări. Acest cap mort, cu sîngele prelingindu-se în țurțuri 
viscoase, îl privea cu ochii larg deschişi şi cu toate că aceşti ochi sticloşi se 
uitau cu seninătate, cu toate că trăsăturile feței, înmărmurite în paloarea 
albăstruie a morţii, erau calme, Lucius se cutremură. Şi după moarte acest 
om ştia să stăpiînească. 

Un vaier prelung, plin de o nețărmurită durere, izbucni din piepturile 
prizonierilor daci. Unul mai în vîrstă spuse ceva în limba lui, tare şi 
invocator, apoi strigă: „Zalmoxis!” şi ceilalți repetară „Zalmoxis, Zalmoxis!”, 


dar ultimele lor cuvinte se topiră în strigătele romanilor. 

— Victorie, victorie! 

Şi, fără să li se dea vreo poruncă, romanii au strins cercul în jurul 
trofeului macabru şi au început să cînte. 


În acest vălmăşag de manifestări triste şi voioase, inima lui Lucius 
bătea tare. Nu simțea nici bucurie nici tristețe, simțea doar o sfişiere, 
sfîrşitul şi începutul a ceva ce nu poate fi exprimat în cuvinte. Îşi privea 
camarazii şi se simțea străin printre ei; nu-i înțelegea ca altă dată. Bucuria 
lor brutală de luptători îi era neînțeleasă. Era singurul care nu cînta. Ba 
nu. se înşelase, nici Asdus nu cînta; poate din convingere, poate imitindu-l, 
aşa cum îl imita în toate. Clipa misterioasă cînd privise în ochii morți ai 
aceluia care nu se temuse de teribila Romă, îi insufla respect şi reculegere; 
nu putea s-o profaneze cu nimic. 

Cappa, rinjind sinistru, scutură capul în mîna întinsă şi întorcîndu-l 
cu fața spre el, zise: 

— Ai vrut să mă ai rege, dar iată că te am eu acum! şi cu un zgomot 
înnăbuşit capul lui Decebal recăzu în sac. 

— Cum a murit? întrebă Lucius, numai ca să nu tacă. 

— Cum ar fi putut să moară? se miră Cappa. Desigur, ca un erou. A 
invocat numele lui Zalmoxis şi şi-a tăiat beregata. 

Dacă cu o clipă înainte, Cappa i s-a părut odios, acum, după acest 
răspuns cinstit şi firesc, Lucius îl absolvi de păcat. Aşa era Cappa, militar 
„ab imis unguibus usque ad verticum summum” (din tălpi pînă în creştet); 
aşa cum erau de altfel mai toți militarii romani. 

În această „vînătoare” romanii au avut cinci morți şi doisprezece 
răniți, dar capul lui Decebal făcea mult mai mult. 

Încă un colț al acestei ţări, tainice şi bogate în toate, fu jalonat cu 
morminte. A doua zi în zori, cînd romanii porniră pe drumul întoarcerii, pe 
plaiul dealului, între cele două cringuri de stejari, au rămas singuri, față-n 
față, un tumul, muşuroi de pămînt şi un trofeu roman. Sub primul se 
odihneau dacii vijelioşi şi aprigi, sub ce de-al doilea — cenuşa fiilor Romei le 
veghea somnul de veci. 

Pe plaiul întins din fața castrului, în mijlocul careului de cohorte, 
rugul mai pilpiia pe alocuri. Maimarele preoților se apropie şi cu o lopăţică 
de bronz umplu urna cu cenuşa caldă. Sclavul, care ţinea urna, o clătină de 
mai multe ori cu mişcări line, grațioase, ca s-o răcească, apoi o întinse cu 
plecăciune preotului. Sacerdotul o luă, se întoarse şi urmat de şirul 
preoților se apropie de împărat. 

— Divine cezar, zise el grav, îți înminez urna cu cenuşa aceluia care 
devotat Romei şi-a dat viața ca un erou pentru binele ei. De acum încolo 
năluca sa nu va mai rătăci în bezna nopţii, iar spiritul său purificat prin foc 
se va aşeza liniştit printre larii familiei Cassia. 

Veni clipa solemnă. Lucius, scuturat de un fior, înălță capul. 

Traian ridică urna şi zise tare: 


— Honor supremus! (Ultimul onor). L 

Marcellinus păşi în mijlocul careului. - 

— Atențiune, legiunea Macedonica. Regretatului nostru prefect, 
ilustrului bărbat, eroicului Gaius Cassius Longinus, ultimul onor! 

Mîna lui Marcellinus căzu despicînd aerul şi chici mii de voci 
cutremurară văzduhul. 

— Honor supremus! 

Vuietul acestei strigări se rostogoli către cele patru zări, către 
muncelele înalte ale Sarmizegetusei, către codrii nesfir-şiți, către zimţii 
albăstrui ai munţilor îndepărtați. Era în acest strigăt un triumf şi o 
amenințare, o mulțumire şi o sfidare. 

Pentru a doua oară, la interval de numai trei zile, răsunau plaiurile 
de strigătele romanilor. Acelaşi vuiet, dar plin de mîndria victoriei, a 
răsunat în acest loc atunci cînd primcenturionul şi stegarul legiunii, Junius 
Cappa, urcat pe un podiu, a săltat cu o mînă capul lui Decebal, iar cu 
cealaltă brațul acestuia, retezate întru spaima neamurilor învinse şi 
bucuria poporului roman. Lucius nu luase parte la prezentarea trofeului 
căci se mai tîra pe drum cu pedestraşii săi, îngreunat de răniți şi prizonieri, 
în urma călăreților nerăbdătorului Cappa. 

La semnul lui Lusius Quietus, Lucius se apropie cu pasul apăsat de 
împărat. 

Traian îi întinse urna şi zise cu multă căldură în glas: 

— Ţine cenuşa aceluia care ţi-a fost tată, mie prieten, Romei un fiu 
devotat. Graţie sacrificiului său am biruit mai lesne pe aceşti daci, dintre 
toate națiunile lumii cea mai războinică şi mai neînfricată. Multe nume vor 
fi uitate cu timpul, acela al lui Gaius Cassius Longinus însă va rămîne 
veşnic în memoria poporului roman. 


x 


Seara, în cort, de față cu cîțiva prieteni, Lucius făcu libațiuni pentru 
sufletele mortilor, iar Marcellinus rosti un panegiric pentru regretatul său 
protector. 

Se împrăştiară tîrziu, lăsindu-l pe Lucius trist, dar împăcat cu 
conştiinţa sa. 

După plecarea tuturor, Marcellinus îi zise: 

— Miine avem o zi grea. În adunarea generală se va citi ordinul de zi 
pe armată cu distincții, decorații şi propuneri de avansare. Pot să-ți spun de 
pe acum că, printre alții, Asdus al tău va fi încununat cu „corona muralis” 
clasa întîi şi va fi avansat la gradul de decurion. 

— Mă bucur mult pentru el. 

— lar tu şi stegarul Meldigianus, care din păcate se află la spital, veți 
primi „corona muralis” clasa a doua. Bătrinul Flavius Valerius Martinus, 

adică Caliga, va căpăta titlul de veteran onorific, cu insignă de poartă, şi va 
fi propus pentru un premiu special. Cappa, care a plecat la Roma cu 
trofeul, va fi proclamat cel mai destoinic ostaş al războiului dacic. Îl 
aşteaptă o carieră nevisată vreodată de un centurion, iar împăratul vrea să- 
l facă cavaler şi să-i dăruiască un domeniu în Latium. 

— Numai despre meritele tale n-ai vorbit. 

— Eu unul n-am făcut nimic deosebit, nici n-am avut posibilitate. 
Pentru mine, vremea bravurii personale a trecut. Am pînă acum cîteva 
decorații şi-mi ajunge. Gloria legiunii în a cărei comandă voi fi confirmat 
miine, se va răsfringe puţin şi asupra mea. 

— O, Papirius, pe Bona Dea! Dar asta înseamnă titlul de prefect. 

— Deocamdată nu, căci nu am stagiu, totuşi voi avea funcția de 
prefect. 

— După merit, Papirius. 


x 


A doua zi dis-de-dimineață, Asdus îi trezi gata echipat pentru paradă. 

Înainte de a pleca la inspecția legiunii, Marcellinus scoase dintr-o 
cutie cîteva plăcuțe de bronz şi i le întinse prietenului său. 

— Vezi dacă asta îți spune ceva? Lucius le privi cu atenţie şi tresări. 

— Citeva din ele aparţin ostaşilor pe care i-am avut sub comandă la 
Sucidava. Asta, bunăoară, e a centurionului Agatus, iar astea două ale 
decurionilor Carbo şi Calvio. Au fost luaţi prizonieri împreună cu mine şi au 
ajuns pînă în preajma Sarmizegetusei. A trecut un an de atunci. 

— Tocmai de aceea ţi le-am arătat, căci de unii îmi amintesc şi eu. 

— De unde le ai? întrebă Lucius, turburat de o presimțire nefastă? 

— Au fost găsite printre osemintele prizonierilor romani care au săpat 
groapa pentru tezaurul dacic. 

— Au fost sacrificaţi!! exclamă Lucius îndurerat. 

— Da, ca să nu se ştie locul unde a fost îngropată comoara. Regele a 
procedat cu prudență: după ce a abătut cursul riului Sargetia, a ascuns 
aurul în groapa săpată în albie de aceşti nenorociţi. 

— Şi apoi i-a ucis. 

— Au fost săgetați. 

— Bieţii mei camarazi. Cînd m-au luat de lingă ei, l-am îmbrăţțişat pe 
Agatus şi inima îmi bătea tare de presimţire nefastă. 

— Te doare pentru că ţi-au fost camarazi, cu care ai împărțit 
necazurile, dar să ştii că nici jumătate din romanii luați prizonieri nu au 
supraviețuit. Nici nu-mi închipuiam că au fost atit de mulți. Unii au murit 
de istovire în mine, cariere de piatră şi saline. Am văzut cîțiva, zilele 
acestea; sînt îmbătriniți înainte de vreme, schilodiți şi descărnați, cu 
încheieturile roase de lanţuri. Au fost cu toţii internați în spitalul de cam- 

panie înființat la Dermisara, localitate vestită aici prin apele calde şi 
curative. Dar Roma îi va răzbuna în curind. Mulţi daci vor muri în arenele 
circurilor ispăşind crimele săvirşite aici. Tu ştii cîți sclavi avem în clipa de 
față? 

— Îmi închipui că trebuie să fie foarte mulți. 

— În raportul prezentat împăratului este înscrisă cifra de cincizeci de 
mii de bărbați între cincisprezece şi cincizeci de ani. 

— Dacă mai adăogi la acest număr şi pe cei căzuți pe cîmpul de 
luptă, presupun că Dacia va fi golită de bărbați. 

— Ei! nu chiar de tot. În lagărele noastre mai sînt zeci de mii de copii 
şi bătrîni care vor fi lăsaţi pe loc pentru nevoile noii colonii. Mulţi mai 
colindă ţara în cete înarmate şi ne atacă, şi mai mulți s-au refugiat în 
locurile greu accesibile, la munte. 

— N-ai pomenit nimic de femei. 

— Sint prea puţine, pesemne dacii le-au ascuns bine, punindu-le la 
adăpost din timp. În tot cazul, fii liniştit, Aya nu se află printre ele, am pus 
oamenii mei să cerceteze cu de-amănuntul. 

— Eşti prea bun, Papirius. Am cutreierat şi eu lagărele în timpul meu 
liber. Asdus cu cîțiva camarazi de-ai săi, cunoscători ai limbii dacice, m-au 
ajutat dîndu-şi toată silința, dar în zadar. 

— Ai fi vrut ca Aya să se afle printre robi? 

— Ştiu eu? Ar fi mai simplu s-o scap din sclavie decit s-o caut în 
pustietățile acestea nesfirşite. Sint totuşi atit de nerăbdător, iar aici mereu 
mă mai reține cîte ceva. 

— Fii pe pace! Miine se va şti răspunsul la demersul meu, iar 
poimiine poate vei pomi spre Cogheon. Am vrut să-ți asigur această zonă 
pentru cercetări. Împăratul nu doreşte să pustiiască ţara, e şi aşa destul de 
pustiită; de acum încolo unităţile trimise în toate părțile vor reprima doar 
cetele rebelilor, dacii ce ni se vor închina, însă, vor fi strămutați în cîmpie. 
Dar să nu anticipăm... 

— Aştept cu nerăbdare, Papirius. 

— Să mergem! Ostaşii sint nerăbdători. Vestea despre bogăţiile 
dezgropate s-a şi împrăştiat. Sînt cu toţii în delir, căci, după o apreciere 
aproximativă, valoarea tezaurului se ridică la vreo zece mii de talanţi aur. În 
sfirşit, blestemata foame a aurului va fi potolită. 

— „Auri sacra fames”, cită Lucius cu melancolie. 

— Dacă mai adaugi valoarea a cincizeci de mii de sclavi, şi a 
nenumăratelor turme de vite, cai şi oi, asta aduce mai mult a vis decit a 
realitate. Criton mi-a spus că augustul îşi deapănă de pe acum visul de a 
construi la Roma cel mai mare şi mai frumos for din cîte au existat în lume, 
băi publice, un nou apeduct, un canal de irigație între Tibru şi Ostia, un 
nou port la gurile fluviului, să repare Circul Maximus şi să continue Via 


Appia de la Beneventum pînă la Brundisium. Criton e cam visător şi-i place 
să exagereze, dar de astă dată cred că spune adevărul. Augustul i-ar fi 
spus: „Pînă am bani şi pe Apolodor, trebuie să mă grăbesc să realizez toate 
acestea. Chiar dacă nu voi termina unele construcții, le vor termina alți 
cezari după mine”. 

— Cu banii ce-i are poate să facă şi mai mult. 

— Desigur. Îl cunosc prea bine pe augustul; el se înflăcărează greu, 
dar nu se răceşte niciodată. Dar să mergem! Sună adunarea. 

Cerul era acoperit de nori şi era răcoare. Pe plaiurile din jurul 
Sarmizegetusei, unde acum cîteva zile se dezlănțuiau demonii năpraznici ai 
războiului, era linişte şi pace. Din castru ieşeau, scînteind de metale şi 
culori, cohortele învingătoare, începea ziua mult aşteptată a răsplății. 


pad 


Pentru misiunea sa de cercetare a regiunii muntoase, cuprinse între 
Sarmizegetusa şi Drobeta, regiune cu drumuri încă necunoscute romanilor, 
dar folosite mult de către băştinaşi, Lucius Longinus îşi căuta o călăuză. 

După căderea cetăţii de scaun a regelui Decebal, mulți daci veniră să 
li se închine învingătorilor. S-au găsit destui dintre acei care văzînd 
prăbuşindu-se ultimul punct de rezistenţă şi nefiind direct angajaţi în lupta 
cu năvălitorii, au găsit cu cale, din diferite pricini, să li se supună. 

Toţi aceştia veneau în grabă la sediul comandamentului roman, 
aducînd daruri, fiecare după starea sa. Aşezindu-se în tabără, în preajma 
castrului şi supravegheați de romani, ei aşteptau cu răbdare, zile în şir, 
clipa cînd le va veni rindul să se prosterne la picioarele temutului împărat 
sau al unui general de al său. 

Romanii, mari admiratori ai dirzeniei şi ai curajului, îi dispreţțuiau pe 
aceşti renegaţi, socotindu-i totuşi indispensabili în acțiunea de pacificare şi 
organizare a noii provincii, iar în viitor, poate cei mai fervenți propagatori ai 
culturii latine. 

Printre aceşti tarabostari, cu trepăduşii şi slujitorii lor, Lucius îşi 
găsi, pină la urmă, un om, care momit de avantajele oferite lui în viitor, se 
prinse a-i fi călăuză. Şi, ciudat lucru, printre aceşti oameni dornici de a-şi 
dovedi devotamentul slugarnic, care se angajau cu plăcere în diferite 
misiuni de cercetare şi recunoaştere cu rolul de călăuze, tălmaci sau in- 
formatori, cînd veni vorba de a-i conduce pe romani la muntele sfint, eu 
greu se găsi unul singur şi nici acela de sînge dacic, ci un celt din neamul 
Anarțţilor, trăitor din copilărie în Dacia. 

După ce-l interogă şi se convinse că omul cunoaşte cu de-amănuntul 
regiunea de munte, Lucius îl opri la dispoziția sa. 


Părăsiră castrul înainte de revărsatul zorilor şi se aşternură la drum 
cîntînd. 

Asdus, care în lipsa lui Meldigianus, făcea pe stegarul, sălta semnul 
cohortei în tactul melodiei şi bățul greu, încărcat de falere, părea o surcică 
în mîna sa uriaşă. 

Poteca, pe care îi ducea călăuza, încăleca dealul domol, îndreptindu- 
se către miazăzi. Se opriră în virf, ca pe un hotar între cunoscut şi 
necunoscut. Castrul din vale părea un muşuroi de furnici. De cealaltă 
parte, nesfirşita vălurire a colinelor se cufunda în picla depărtării. Lumina 
gingaşă a zorilor, crescînd pe nesimţite, se revărsa peste poala răsăriteană a 
cerului. 

Marcellinus, care-i conduse o bucată de drum, îşi opri calul. 

— Regret, Lucius, că nu pot să mă avint şi eu după tine în tainica 
Barbarie, atît de ademenitoare pentru un militar. Tare aş vrea să uit pentru 
un timp că sînt comandant, să mă odihnesc de veşnica trudă a 
supravegherii. Cînd mă gîndesc că multe detaşamente ca acestea au pornit 
azi să cutreiere ţara în lung şi în lat, iar eu rămîn pe loc, mă apucă un dor 
de ducă nestăvilit. 

Privind rîndurile călăreţilor, opriţi la o oarecare distanţă, le admiră 
ținuta, bărbăţia şi voia bună. Căştile din piele de bivol le atirnau de piept, 
iar vintul li se juca în păr. Mulțumit, Marcellinus îi zise prietenului său: 

— Voi sînteți acum ochii şi mîinile noastre; prin voi vom şti cît este de 
întinsă această țară şi ce se petrece în ea. 

— Îmi pare şi mie nespus de rău, zise Lucius, că ne despărțim, chiar 
şi pentru puţin timp. Eşti mai vîrstnic şi mai copt la minte şi te-am socotit 
totdeauna ca pe un frate mai mare. 

— Tocmai de aceea ţin să te previu să fii prudent. Misiunea ta nu este 
un alai de peţitori ce se grăbeşte la casa miresei. Pe alocuri, sub spuza 
supunerii, poate să mai mocnească jarul revoltei; fii cu băgare de seamă! 

Neastimpărul cu care Lucius frămînta friul calului, îi trăda 
nerăbdarea şi prietenul său ştia că asta se datoreşte mai mult dorinței de a 
o căuta pe Aya, decît fiorului unei recunoaşteri militare. 

— Timpul trece şi călăuza voastră pare nerăbdătoare, adăugă 
Marcellinus, privind dacul ce se oprise pe cărare, aşteptindu-i. 

— Papirius, prietene, îți mulțumesc pentru tot ajutorul tău şi te rog 
să nu fii îngrijorat. 

— Du-te! zise Marcellinus alăturindu-şi calul de al prietenului şi 
desfăcind larg braţele, îl strinse la piept. O vei găsi, Lucius, adăugă el încet. 
Îi vei da de urmă Ayei! 

La îndemnul recunoştinței, Lucius răspunse atît de spontan 
îmbrățişării, încît solzii loricei uşoare a lui Marcellinus scrişniră pe relieful 
platoşei sale. 


— Pe Venus Atotbiruitoare! Papirius, o voi găsi! Cînd m-am sculat, 
am marcat ziua de azi cu o piatră albă. Rămii cu bine, bunul meu! 


Bucuresti August 1966 

* Cartea a Doua a seriei FIUL ADOPTIV continua 
sa depene firul evenimentelor desfasurate aici. 

